#1 NEW YORK TIMES BESTSELLER 


Patricia Cornwell s-a născut la 9 iunie 1956 în Miami, Florida. A 
absolvit Davidson College în 1979 şi a început să lucreze pentru 
Charlotte Observer, ca realizatoare a paginii de investigaţii ale poliţiei, 
pentru care a primit Premiul Asociaţiei de Presă din Carolina de Nord. 
Este directorul Departamentului de Ştiinţe Criminalistice Aplicate din 
cadrul Academiei Naţionale de Criminalistică, SUA. Primul roman al 
seriei care o are ca personaj principal pe dr. Kay Scarpetta, 
Postmortem, s-a bucurat de un succes răsunător, câştigând într-un 
singur an toate marile premii ale literaturii de suspans: Edgar, 
Creasey, Anthony şi Macavity, precum şi Premiul francez pentru 
Roman de Aventuri. Seria Scarpetta a continuat cu Body of Evidence 
(1991), All That Remains (1992), Cruel and Unusual (1993, volum 
onorat cu prestigiosul premiu britanic CWA Gold Dagger pentru cel 
mai bun roman poliţist al anului), The Body Farm (1994), From Potter's 
Field (1995), Cause of Death (1996), Unnatural Exposure (1997), Point 
of Origin (1998), Black Notice (1999), The Last Precinct (2000), Blow Fly 
(2003), Trace (2004 -— Indiciu fatal, Editura Nemira, 2006), Predator 
(2005 - Raţiuni criminale, Editura Nemira, 2007). I-au fost de 
asemenea decernate Premiul Sherlock Holmes pentru cel mai bun 
detectiv creat de un autor american, în 1999, şi Premiul ECPA Gold 
Medallion pentru biografia lui Ruth Bell Graham, A Time For 
Remembering, în 1985. 


PATRICIA CORNWELL 


SERIA SCARPETTA 


CARTEA MORȚILOR 


Traducere din limba engleză Ines Hristea 
Patricia Cornwell BOOK OF THE DEAD 2007 


Nemira 2009 


ROMA 

Apă agitată. O cadă din mozaic cenuşiu îngropată adânc într-o 
podea acoperită cu ceramică arsă. 

Apa curge încet dintr-un robinet din bronz învechit, iar întunericul 
se scurge printr-o fereastră. De cealaltă parte a ferestrei îmbătrânite, 
cu geam vălurit, se află piazza, fântâna şi noaptea. 

Fata stă tăcută în apă, iar apa e foarte rece. În apă sunt cuburi de 
gheaţă care se topesc, iar în ochii ei nu se mai citeşte mare lucru, în 
ochii ei nu mai e aproape nimic. La început, ochii fetei erau ca nişte 
braţe care se întindeau către el, implorându-l s-o salveze. Acum au 
culoarea albastru-vineţie a apusului. Expresia lor de dinainte aproape 
că s-a topit. În curând, fata va adormi. 

— Poftim, îi spune el şi-i întinde un pahar care a fost făcut manual 
în Murano şi care acum e plin cu votcă. 

Bărbatul e fascinat de părţi ale trupului fetei care nu au văzut 
niciodată soarele. Acestea sunt albe precum calcarul. Omul răsuceşte 
robinetul, iar apa e redusă acum la un firicel. Bărbatul urmăreşte 
respiraţia precipitată a fetei şi-i aude clănţănitul dinţilor. Sânii ei albi 
plutesc sub suprafaţa apei. Sunt delicaţi ca nişte flori albe. Sfârcurile, 
întărite din cauza frigului, sunt bobocei roz, strâns închişi. Apoi 
bărbatul se gândeşte la creioane. La cum rodea, când era în şcoală, 
gumele cele roz şi frumoase şi la cum îi spunea lui taică-su şi uneori şi 
maică-sii că nu avea nevoie de gume, pentru că el nu făcea greşeli. 
Când adevărul era că lui îi plăcea, pur şi simplu, să le roadă. Nu se 
putea abţine. Un alt adevăr. 

— O să-ţi aminteşti numele meu, îi zice el fetei. 

— N-o să mi-l amintesc, îi răspunde ea. Pot să-l uit, adaugă ea 
clănţănind din dinţi. 

Bărbatul ştie de ce fata i-a spus asta: dacă-i uită numele, atunci 
destinul ei va fi reconsiderat ca un plan de bătălie conceput greşit. 

— Cum mă cheamă? o întreabă el. Rosteşte-mi numele. 

— Nu mi-l aduc aminte. Fata plânge şi tremură. 

— Spune-mi numele, insistă el privindu-i braţele bronzate, pe care 
pielea i s-a făcut de găină, iar părul blond s-a ridicat, studiindu-i sânii 
tineri şi întunecimea scufundată dintre picioare. 

— Will. 

— Şi mai cum? 

— Rambo. 

— Şi ţi se pare amuzant, remarcă el, stând, gol, pe capacul toaletei. 

Fata dă din cap cu putere. 

Minte. Când i-a spus cum îl cheamă, a făcut mişto de el. A râs şi-a 
zis că Rambo e un nume inventat, un nume de film. El i-a explicat că e 


un nume suedez. Ea i-a replicat că el nu e suedez. El a spus că numele 
e suedez. De unde îşi închipuia ea că provenea numele ăsta? I-a zis că 
e un nume adevărat. 

— Sigur, a exclamat ea. Ca Rocky, a continuat şi-a izbucnit în râs. 

— Caută-l pe Internet, a contracarat-o el. E un nume adevărat. 

Dar nu i-a plăcut c-a fost nevoit să dea explicaţii în legătură cu 
numele lui. Asta s-a întâmplat cu două zile în urmă, dar el nu i-a 
purtat pică. Dar n-a uitat. A iertat-o fiindcă, în ciuda a ceea ce zice 
lumea, fata suferă îngrozitor de tare. 

— Să-mi ştii numele nu este decât un ecou, spune el. N-are nici cea 
mai mică importanţă. Nu e decât un sunet deja rostit. 

— N-o să-l rostesc niciodată. 

Fata a intrat în panică. 

Buzele şi unghiile i s-au învineţit, iar trupul îi tremură incontrolabil. 
Se uită la el fix, cu ochii lărgiţi. El îi spune să mai bea, iar ea nu 
îndrăzneşte să-l refuze. Cel mai mic act de insubordonare şi fata ştie 
ce se întâmplă. Cel mai mic țipăt şi ea ştie ce se întâmplă. EI stă calm, 
pe capacul toaletei, cu picioarele desfăcute, pentru ca ea să-i vadă 
excitaţia şi să se teamă. Fata nu-l mai imploră şi nici nu-i mai spune 
să-şi facă pofta cu ea, dacă ăsta e motivul pentru care o ţine ostatică. 
Nu-i mai spune lucrurile astea pentru că ştie ce se întâmplă când îl 
insultă şi când sugerează faptul că dacă el şi-ar face pofta atunci şi-ar 
face-o cu ea. Ceea ce înseamnă că ea nu i s-ar da de bunăvoie şi nici 
nu ar vrea asta. 

— Îţi dai seama că ţi-am cerut-o frumos, îi zice el. 

— Nu ştiu. 

Fetei îi clănţăne dinţii. 

— Ba ştii. Ţi-am cerut să-mi mulţumeşti. Asta e tot ce ţi-am cerut şi 
am fost drăguţ cu tine. Ţi-am cerut-o frumos, iar tu a trebuit să faci 
asta, îi spune el. A trebuit să mă obligi să fac asta. Vezi — bărbatul se 
ridică şi-şi priveşte goliciunea în oglinda de deasupra chiuvetei din 
marmură lustruită - suferinţa ta mă obligă să fac asta, spune 
goliciunea lui din oglindă. Iar eu nu vreau să fac asta. Aşa că m-ai 
rănit. Înţelegi că m-ai rănit profund obligându-mă să fac asta? o 
întreabă goliciunea lui din oglindă. 

Ea spune că înţelege, iar atunci când el deschide cutia cu scule, 
privirile îi aleargă prin cameră ca un pumn de cioburi de sticlă risipite 
în aer. Privirea nefocalizată a fetei se concentrează pe cutterele, 
cuţitele şi bomfaierele cu pânze fine. El scoate un săculeţ cu nisip, pe 
care-l aşază pe marginea chiuvetei. Apoi mai ia câteva fiole cu lipici 
de culoarea lavandei şi le pune şi pe ele tot acolo. 

— Fac tot ce vrei. Îţi dau tot ce vrei. 

Fata a spus asta de multe ori. 

El i-a cerut să n-o mai repete. Dar ea tocmai a făcut-o. 


Bărbatul îşi cufundă mâinile în apă, iar răceala apei îi muşcă 
degetele. Mâinile lui înşfacă gleznele fetei şi-o ridică. O ţine în sus, de 
picioarele reci şi bronzate, cu labele lor reci şi albe şi-i simte groaza în 
muşchii care i se încordează panicaţi, din cauza strânsorii cu care i-a 
încătuşat gleznele reci. O ţine aşa puţin mai mult decât data trecută, 
iar ea se zbate, se contorsionează şi dă din mâini cu violenţă, astfel că 
apa rece se agită în cadă zgomotos. Fata se îneacă, tuşeşte şi scoate 
ţipete sugrumate. Dar nu se plânge. A învăţat să nu se plângă — a durat 
ceva, dar a învăţat. A învăţat toate astea pentru binele ei şi este 
recunoscătoare pentru un sacrificiu care lui îi va schimba viaţa - nu 
ei, ci lui — într-un fel care nu e însă benefic. Care n-a fost benefic. Care 
niciodată nu va putea fi benefic. Fata ar trebui să fie recunoscătoare 
pentru darul ăsta. 

Bărbatul ia sacul de gunoi pe care l-a umplut cu gheaţă de la 
aparatul de făcut gheaţă din bar şi toarnă ultimele cuburi în cadă. Fata 
se uită la el, iar lacrimile i se rostogolesc pe faţă. Durere. Umbrele 
întunecate ale durerii încep să se arate. 

— Îi atârnam de tavan acolo, spune el. Şi-i loveam în lateralul 
genunchilor. Îi loveam şi-i tot loveam. Intram cu toţii în cămăruţă şi-i 
loveam în lateralul genunchilor. E groaznic de dureros şi, sigur, te mai 
lasă şi olog. Normal, unii dintre ei au murit. Dar asta e nimic prin 
comparaţie cu celelalte lucruri pe care le-am văzut acolo. Vezi tu, eu 
n-am lucrat în închisoarea aia. Dar nici n-aveam nevoie, fiindcă genul 
ăsta de comportament se întâlneşte din belşug peste tot. Ceea ce însă 
oamenii nu înţeleg este că nu era o prostie să-i filmezi. Sau să faci 
poze. Asta era o chestie inevitabilă. Dacă n-o faci, e ca şi cum nimic 
nu s-ar fi întâmplat. Aşa că oamenii fac poze. Pe care le arată altora. 
Nu e nevoie decât să le arate unei singure persoane. O singură 
persoană care să vadă pozele alea. După asta, află toată lumea. 

Fata se uită la aparatul de filmat de pe masa cu blat din marmură, 
care e lipită de peretele cu stucaturi. 

— Oricum au meritat-o, nu? spune el. Ne obligau să fim ceva ce nu 
eram, aşa că a cui e vina? Nu a noastră. 

Fata clatină din cap. Tremură, iar dinţii îi clănţăne în gură. 

— Eu n-am participat de fiecare dată, zice el. Dar m-am uitat. La 
început a fost dificil, poate chiar traumatizant. Nu eram de acord, dar 
ce ne-au făcut ei nouă... Şi din cauza a ceea ce ne-au făcut, am fost 
obligaţi să le-o plătim şi noi, aşa că a fost vina lor că ne-au obligat şi 
ştiu că tu înţelegi asta. 

Fata dă din cap, plânge şi tremură. 

— Bombele de pe marginea drumurilor. Răpirile. Mult mai multe 
chestii decât se află, continuă el. Te obişnuieşti cu toate. Aşa cum şi tu 
te obişnuieşti cu apa rece, nu? 

Ea nu s-a obişnuit. E doar amorţită şi pe cale să intre în stare de 


hipotermie. De-acum capul îi bubuie, iar inima pare pe punctul să-i 
explodeze. El îi dă paharul cu votcă, iar ea bea. 

— O să deschid fereastra, spune el. Ca să auzi fântâna lui Bernini. 
Eu am auzit-o aproape toată viaţa. Noaptea e perfectă. Ar trebui să 
vezi stelele. 

Bărbatul deschide fereastra şi se uită în noapte, se uită la stele, la 
fântâna celor patru fluvii şi la piazza. Care e pustie la ora asta. 

— N-o să ţipi. 

Ea clatină din cap. Pieptul i se ridică din cauza respirației. Tremură 
incontrolabil. 

— Te gândeşti la prietenele tale. Ştiu. Cu siguranţă şi ele se gândesc 
la tine. Ghinion. Pentru că nu sunt aici. Nu se văd pe nicăieri. 

Omul priveşte din nou piazza pustie şi ridică din umeri. 

— De ce-ar fi aici la ora asta? Au plecat. De mult. 

Fetei îi curge nasul, lacrimile i se revarsă din ochi şi tremură. 

Energia din ochi — nu mai e aceeaşi ca atunci când a întâlnit-o, iar 
bărbatul o detestă pentru faptul că a stricat ceea ce reprezenta ea 
pentru el. Mai devreme, mult mai devreme, i-a vorbit în italiană, 
pentru că limba asta îl transforma în străinul care trebuia să fie. Acum 
îi vorbeşte în engleză, fiindcă nu mai contează. Fata se uită la excitaţia 
lui. Privirile pe care ea le aruncă excitaţiei lui se lovesc de aceasta 
cum se loveşte molia de bec. Bărbatul o simte acolo. Fata se teme de 
ce e acolo. Dar nu la fel de mult precum se teme de tot restul: de apă, 
de uneltele lui, de nisip, de lipici. Nu pricepe care e treaba cu acea 
curea neagră şi groasă, care stă încolăcită pe ceramica foarte veche a 
podelei. Şi de cureaua aia ar trebui să-i fie cel mai teamă. 

Bărbatul ia cureaua şi-i spune fetei că să baţi oamenii care nu se pot 
apăra e o dorinţă primitivă. De ce? Ea nu-i răspunde. De ce? Fata îl 
fixează înfricoşată. Lumina din ochi abia îi mai pâlpâie, deşi e 
înnebunită de teamă. E ca o oglindă care se face ţăndări chiar în faţa 
lui. Bărbatul îi spune fetei să se ridice în picioare, iar ea se ridică. 
Tremură, iar genunchii aproape că i se taie. Stă în picioare, în apa 
îngheţată, iar el închide robinetul. Trupul ei îi aduce aminte de un arc 
întins, pentru că fata e flexibilă şi puternică. Aşa cum stă în faţa lui, 
apa i se prelinge de pe piele. 

— Întoarce-te cu spatele, îi spune el. Nu-ţi face griji. N-am să te bat 
cu cureaua. Eu nu fac aşa ceva. 

Apa din cadă se tulbură fără zgomot în timp ce fata se întoarce cu 
faţa către stucaturile vechi şi crăpate şi transperantul tras în jos. 

— Acum vreau să îngenunchezi în apă, îi spune el. Şi uită-te la zid. 
Să nu te uiţi la mine. 

Fata îngenunchează, cu fața către zid, iar el ia cureaua şi-i trece 
capătul prin cataramă. 

Zece zile mai târziu. 27 aprilie 2007. Vineri după-amiaza. 

În sala de realitate virtuală sunt doisprezece dintre cei mai 
importanţi oameni ai legii şi politicieni. Persoane ale căror nume 
patologul criminalist Kay Scarpetta nu poate să le reţină. Singurii care 
nu sunt italieni sunt ea şi psihologul criminalist Benton Wesley, ambii 
consultanţi pentru Unitatea de Investigaţii Internaţionale; (UH), o 
divizie specială a Reţelei Europene de Institute de Ştiinţă 
Criminalistică (REIŞC). Guvernul italian se află într-o situaţie foarte 
delicată. 

Cu nouă zile în urmă, campioana americană de tenis Drew Martin a 
fost ucisă, în timp ce se afla în vacanţă. Trupul gol şi mutilat a fost 
descoperit lângă Piazza Navona, în inima centrului istoric al Romei. 

Cazul a făcut senzaţie la nivel internaţional, detaliile legate de viaţa 
şi moartea fetei de şaisprezece ani fiind rulate non-stop la televizor, 
burtierele din josul ecranului TV ocupându-se exact cu asta — adică să 
repete încet, dar cu încăpățânare, detaliile pe care ştiriştii şi experţii le 
rosteau în direct. 

— Deci, doamnă doctor Scarpetta, haideţi să clarificăm lucrurile, 
fiindcă se pare că există multe nelămuriri. Dumneavoastră credeţi că 
fata a murit până în ora două sau trei după-amiaza, spune căpitanul 
Ottorino Poma, medic legist la Arma dei Carabinieri, poliţia militară 
care conduce investigația. 

— Nu eu cred asta, îi răspunde Scarpetta începând să-şi piardă 
răbdarea. Dumneavoastră credeţi asta. 

Căpitanul se încruntă în lumina scăzută. 

— Eram foarte sigur că asta credeţi în urmă cu doar câteva minute. 
Atunci când vorbeaţi despre conţinutul stomacului şi despre nivelul de 
alcool din sânge. Şi despre faptul că acestea arată că decesul a 
survenit la câteva ore bune după ce a fost văzută ultima dată de 
prietenii ei. 

— N-am spus că a murit până în ora două sau trei. Cred că 
dumneavoastră, domnule căpitan Poma, sunteţi cel care continuă să 
susţină asta. 

Deşi încă tânăr, Poma are deja o reputaţie formidabilă, deşi nu în 
totalitate pozitivă. Când Scarpetta l-a întâlnit pentru prima dată, în 
urmă cu doi ani, la Haga, la conferinţa anuală a REIŞC, bărbatul 
fusese deja poreclit, în bătaie de joc, Doctorul Designer şi era descris 
ca fiind extraordinar de încrezut şi de certăreţ. 

Poma este frumos - splendid chiar -— îi plac femeile frumoase şi 
hainele de calitate. Azi e îmbrăcat într-o uniformă albastru-închis, cu 
trese groase şi roşii şi alte decoraţiuni de un argintiu sclipitor, iar în 


picioare are ghete lustruite, din piele neagră. În dimineaţa asta, când 
şi-a făcut intrarea în sală, avea pe el şi o pelerină cu bordură roşie. 

Poma stă chiar în faţa lui Scarpetta, în primul rând, în centru şi 
rareori îşi ia ochii de la ea. În dreapta lui se află Benton Wesley, care 
tace în majoritatea timpului. Toată lumea e ascunsă în spatele 
măştilor ce constau în ochelari stereoscopici care sunt sincronizaţi cu 
Sistemul de Analiză a Locului Crimei, o inovaţie sclipitoare, pentru 
care agenţiile de aplicare a legii din întreaga lume invidiază Unita per 
P'Analisi del Crimine Violento din cadrul Polizia Scientifica Italiana. 

— Presupun că trebuie să vă mai prezint încă o dată situaţia ca să 
îmi înțelegeţi pe deplin punctul de vedere, îi spune Scarpetta 
căpitanului Poma, care acum îşi susţine bărbia în palmă, ca şi cum ar 
purta o conversaţie intimă, în faţa unui pahar cu vin. Dacă ar fi fost 
ucisă la ora două sau trei în acea după-amiază, atunci, în momentul în 
care corpul i-a fost descoperit, aproximativ la ora opt treizeci în 
dimineaţa următoare, ar însemna că fata ar fi fost moartă de cel puţin 
şaptesprezece ore. Or, în cazul ei, livor mortis-ul, rigor mortis-ul şi 
algor mortis-ul nu indică acest lucru. 

Scarpetta foloseşte un indicator cu laser ca să direcţioneze atenţia 
celor din sală către şantierul plin de noroi, în proiecţie 
tridimensională, de pe ecranul care acoperă un zid întreg. E ca şi cum 
persoanele din sală se află în mijlocul scenei crimei, privind cadavrul 
maltratat al lui Drew Martin, gunoaiele şi echipamentele de excavare 
a pământului din jur. Punctul roşu al laserului se mişcă de-a lungul 
umărului stâng, al fesei stângi, în jos, peste piciorul stâng şi laba 
dezgolită a acestuia. Fesa dreaptă nu mai există, aşa cum nu mai 
există nici o porţiune din coapsa dreaptă. Ca şi cum Drew ar fi fost 
atacată de un rechin. 

— Lividitatea ei... începe să spună Scarpetta. 

— Îmi cer scuze încă o dată. Nu stăpânesc engleza la fel de bine ca 
dumneavoastră. Nu sunt sigur ce înseamnă acest cuvânt, intervine 
căpitanul Poma. 

— L-am mai folosit şi înainte. 

— Nici atunci nu am fost sigur ce înseamnă. Râsete. În afara 
translatoarei, Scarpetta e singura femeie din sală. Nici ei şi nici 
translatoarei căpitanul nu li se pare amuzant, dar bărbaţii râd. Toţi, cu 
excepţia lui Benton, care n-a schiţat nici un zâmbet toată ziua. 

— Ştiţi care e echivalentul în italiană al acestui cuvânt? o întreabă 
căpitanul Poma pe Scarpetta. 

— Cum vă convine limba vechii Rome? îi răspunde Scarpetta. 
Latina. Asta de vreme ce majoritatea termenilor medicali îşi au 
rădăcina în latină. 

Scarpetta n-o spune pe un ton obraznic, dar nici nu glumeşte. 
Fiindcă e conştientă că engleza îi dă bătaie de cap lui Poma numai 


atunci când acestuia îi convine. 

Ochelarii 3D ai căpitanului o fixează. Lui Kay imaginea bărbatului îi 
aduce aminte de Zorro. 

— În italiană, vă rog, insistă Poma. N-am fost niciodată prea bun la 
latină. 

— O să vă dau ambele variante. În italiană, „lividitate” este livida, 
ceea ce înseamnă „învineţit”. „Mortis” este morte sau „moarte”. Livor 
mortis indică apariţia unor vânătăi post-mortem. 

— E mai bine când vorbiţi în italiană, i-a replicat Poma. Şi vorbiţi 
atât de bine. 

Scarpetta n-are însă de gând să vorbească în italiană aici. Deşi 
cunoaşte limba destul de bine cât să se descurce. În timpul acestor 
discuţii profesionale preferă engleza, fiindcă nuanțele sunt dificile şi 
oricum  translatoarea îi interceptează fiecare cuvânt. Această 
dificultate lingvistică, pe lângă presiunile politice, stresul şi 
neobositele şi misterioasele glumiţe ale căpitanului Poma, se adaugă 
la ceea ce este deja un adevărat dezastru. Dezastru care nu are nimic 
de-a face cu toate astea. Ci, mai curând, cu faptul că acest criminal 
sfidează toate cazurile precedente şi profilurile psihologice obişnuite. 
Criminalul ăsta îi surprinde. Până şi partea ştiinţifică a devenit o sursă 
înnebunitoare de dezbateri: pare să-i sfideze şi să-i mintă, obligând-o 
pe Scarpetta să-şi reamintească sieşi şi tuturor celorlalţi că ştiinţa nu 
relevă niciodată neadevăruri. Că ştiinţa nu face greşeli. Că nu-i pune, 
în mod deliberat, pe piste false şi că nici nu-şi bate joc de ei. 

Numai că Poma nu înţelege lucrurile astea. Sau poate doar se 
preface. Poate că nu vorbeşte serios atunci când se referă la cadavrul 
lui Drew şi-l caracterizează ca fiind necooperant şi ilogic. Ca şi când el 
ar întreţine o relaţie directă cu trupul fetei, iar cei doi parteneri se 
ceartă între ei. Căpitanul afirmă că modificările post-mortem indică 
una, iar nivelul alcoolului din sânge şi conţinutul stomacului, alta, 
însă, contrar credinţei lui Scarpetta, Poma consideră că întotdeauna 
trebuie să ai încredere în mâncare şi băutură. Cel puţin în privinţa 
asta, omul vorbeşte serios. 

— Ceea ce a mâncat şi a băut Drew arată adevărul. Poma repetă 
ceea ce a spus şi în discursul de deschidere plin de pasiune susținut 
azi, ceva mai devreme. 

— Arată un adevăr. Da. Dar nu adevărul dumneavoastră, îl 
contrazice Scarpetta, pe un ton mult mai politicos decât ceea ce a 
exprimat. Adevărul dumneavoastră implică o interpretare eronată. 

— Cred că am mai discutat o dată pe tema asta, intervine Benton 
din umbra primului rând. Cred că doamna doctor Scarpetta s-a 
exprimat foarte clar. 

Ochelarii 3D ai căpitanului Poma - şi celelalte rânduri de perechi de 
ochelari 3D — rămân aţintiţi asupra doctoriţei. 


— Îmi pare rău dacă vă plictisesc cu reexaminarea mea, domnule 
doctor Wesley, dar trebuie să limpezim cazul. Aşa că vă rog să-mi 
faceţi pe plac. Pe 17 aprilie, între unsprezece treizeci şi douăsprezece 
treizeci, Drew a mâncat o porţie de lasagna foarte proastă şi a băut 
patru pahare cu Chianti foarte prost la o trattoria frecventată de 
turişti, lângă Treptele Spaniole. A achitat nota şi a plecat. Apoi, în 
Piazza di Spagna, s-a despărţit de cele două prietene ale ei, promițând 
să se reîntâlnească peste o oră, în Piazza Navona. Însă Drew nu a mai 
apărut. Asta ştim că este adevărat. Ceea ce rămâne însă un mister este 
tot restul. 

Ochelarii cu rame groase ai lui Poma o privesc pe Scarpetta, apoi 
căpitanul îşi reia locul şi se adresează rândurilor din spate. 

— Asta, în parte, din cauza faptului că stimata noastră colegă din 
Statele Unite spune acum că e convinsă că Drew n-a murit la scurt 
timp după ce a luat prânzul, ba chiar nici măcar în aceeaşi zi. 

— Asta am spus de la început. Să vă explic, încă o dată, de ce. De 
vreme ce se pare că încă sunteţi nelămurit, revine Scarpetta. 

— Trebuie să trecem mai departe, insistă Benton. Dar discuţia nu 
poate să înainteze. Căpitanul Poma este atât de respectat de italieni, e 
o celebritate, astfel încât poate să facă absolut tot ce vrea. Presa îl 
numeşte Sherlock Holmes al Romei şi asta deşi omul e doctor, nu 
detectiv. Toată lumea, inclusiv Comandante Generale al 
Carabinierilor, care stă într-un colț, în spate şi mai mult ascultă decât 
vorbeşte, pare să fi uitat acest lucru. 

— În circumstanţe normale, spune Scarpetta, mâncarea ingerată de 
Drew ar fi fost digerată complet la câteva ore după ce a luat prânzul 
şi, desigur, concentraţia de alcool din sânge nu ar fi fost atât de mare, 
0,2, aşa cum a indicat testul toxicologic. Aşadar, într-adevăr, domnule 
căpitan Poma, conținutul stomacului şi rezultatul analizelor 
toxicologice sugerează faptul că Drew a murit la scurt timp după 
prânz. Însă livor mortis-ul şi rigor mortis-ul sugerează — extrem de 
clar, daţi-mi voie să adaug -— faptul că e posibil ca fata să fi murit la 
douăsprezece-cincisprezece ore după ce a luat prânzul la acea trattoria, 
iar aceste artefacte post-mortem sunt indiciile cărora ar trebui să le 
acordăm cea mai mare atenţie. 

— Iată, deci, cum am revenit la lividitate. Poma oftează. Cuvântul 
ăsta care-mi ridică atâtea probleme. Vă rog să mi-l mai explicaţi o 
dată, de vreme ce se pare că am atâtea dificultăţi cu aceste artefacte 
post-mortem, cum le numiţi dumneavoastră. De parc-am fi arheologi 
şi-am scoate la lumină nişte ruine. 

Din nou, bărbia căpitanului Poma se odihneşte în palmă. 

— Lividitatea, livor mortis-ul, hipostaza post-mortem sunt acelaşi 
lucru. Atunci când mori, circulaţia sangvină se opreşte, iar sângele 
începe să se acumuleze, datorită gravitaţiei, în capilare. Aşa cum se 


acumulează sedimentele pe un vas scufundat. 

Scarpetta simte că ochelarii 3D ai lui Benton o privesc. Ea însă nu 
îndrăzneşte să se uite la el. Benton nu e în apele lui. 

— Continuati, vă rog. 

Căpitanul Poma subliniază de mai multe ori ceva în carneţelul din 
faţa lui. 

— Dacă după moarte trupul rămâne într-o anumită poziţie suficient 
de mult timp, atunci sângele se va depozita în consecinţă — acesta este 
artefactul post-mortem pe care îl numim livor mortis, explică 
Scarpetta. Într-un final, livor mortis-ul se fixează sau se stabilizează, 
astfel că acea zonă a corpului capătă o culoare roşu-vineţie, cu pete 
albe, acolo unde suprafeţele au fost presate sau comprimate de ceva — 
de pildă, un articol de îmbrăcăminte strâns pe trup. Putem să vedem, 
vă rog, fotografia de la autopsie? 

Aflată pe podiumul vorbitorului, Scarpetta verifică o listă. 

— Numărul 21. 

Peretele se umple cu cadavrul lui Drew, aşezat pe masa de oţel din 
morga universităţii Tor Vergata. Fata este aşezată cu faţa în jos. 
Scarpetta deplasează punctul roşu al laserului de-a lungul spatelui, pe 
deasupra zonelor de un roşu-vineţiu şi a celor albe, cauzate de 
fenomenul de lividitate. Doctoriţa nu s-a referit încă la rănile şocante, 
care arată ca nişte cratere de un roşu întunecat. 

— Acum vă rog să proiectaţi, din nou, locul crimei. Fotografia în 
care ne este prezentată atunci când e introdusă în sac, continuă 
Scarpetta. 

Fotografia tridimensională a şantierului umple iar peretele, dar, de 
data aceasta, în poză apar şi investigatorii în costume albe Tyvek, cu 
mănuşi şi pungi din plastic de protecţie, trase peste încălțări. Oamenii 
ridică trupul flasc şi nud al lui Drew şi-l introduc într-un sac de morgă 
negru, căptuşit cu o țesătură ca de cearşaf, care este aşezat pe o targa. 
În jurul lor, alţi investigatori ţin ridicate mai multe bucăţi de pânză, 
ca să-i împiedice şi pe curioşi şi pe paparazzi să vadă perimetrul 
crimei. 

— Comparaţi această fotografie cu cea pe care aţi văzut-o înainte. 
La momentul autopsiei, adică la aproximativ opt ore după ce a fost 
descoperită, lividitatea lui Drew era aproape complet stabilizată, 
explică Scarpetta. Dar aici, la locul crimei, este evident că lividitatea 
se afla în primele stadii. 

Punctul roşu se mişcă deasupra zonelor rozacee de pe spatele lui 
Drew. 

— Rigor se afla, de asemenea, în primele stadii. 

— Excludeţi deci posibilitatea instalării mai devreme a rigor mortis- 
ului datorită unui spasm cadaveric? De pildă, dacă s-a zbătut, până la 
extenuare, chiar înainte să moară? Poate că s-a luptat cu criminalul? 


Vă întreb pentru că până acum nu aţi pomenit nimic despre acest 
fenomen. 

Căpitanul Poma subliniază iar ceva în carneţel. 

— Nu există nici un motiv pentru care să discutăm despre un spasm 
cadaveric, este replica lui Scarpetta. 

Nu vrei să vorbim şi despre chiuveta din bucătăria maică-tii? îi vine 
femeii să-l întrebe. 

— Indiferent dacă s-a zbătut sau nu până la epuizare, continuă ea, 
atunci când a fost găsită, Drew nu era în rigor mortis complet, deci nu 
avusese un spasm cadaveric... 

— Asta dacă nu cumva rigor mortis-ul s-a instalat, după care a 
dispărut. 

— Imposibil, Pentru că rigor mortis-ul s-a stabilizat complet la 
morgă. Rigor mortis-ul nu se instalează, dispare, apoi se mai 
instalează o dată. 

Traducând replica asta în italiană, translatoarea îşi reprimă un 
zâmbet şi câţiva izbucnesc în râs. 

— Vedeţi aici — laserul lui Scarpetta indică trupul lui Drew care este 
ridicat pe targa — că, în mod cert, muşchii fetei nu sunt înţepeniţi. 
Sunt destul de flexibili. Eu estimez că, atunci când a fost descoperită, 
Drew era moartă de mai puţin de şase ore. E posibil ca marja de timp 
să fie considerabil mai mică. 

— Dumneavoastră sunteţi un expert de talie internaţională. Cum de 
sunteţi atât de vagă? 

— Pentru că nu ştim unde a fost Drew, la ce temperaturi sau la ce 
condiţii de mediu a fost expusă înainte să fie lăsată pe şantier. 
Temperatura corporală, rigor mortis-ul şi livor mortis-ul pot varia 
foarte mult de la caz la caz, de la individ la individ. 

— Luând în calcul condiţia cadavrului, vreţi să spuneţi că e imposibil 
să fi fost ucisă la scurt timp după ce a luat prânzul cu prietenii ei? 
Poate că în vreme ce mergea singură, către Piazza Navona, ca să se 
întâlnească iar cu ei? 

— Nu cred că asta s-a întâmplat. 

— Atunci, din nou, vă rog. Cum explicaţi mâncarea nedigerată şi 
alcoolemia de 0,2? Aceste două indicii arată faptul că fata a murit la 
scurt timp după ce a luat prânzul cu prietenele ei, nu cu cincisprezece- 
şaisprezece ore mai târziu. 

— E posibil ca, la scurt timp după ce s-a despărţit de amicele ei, 
Drew să fi băut din nou alcool şi să fi fost atât de îngrozită şi de 
stresată, încât procesul de digestie să fi fost întrerupt. 

— Cum? Insinuaţi acum că fata a stat cu criminalul, posibil chiar 
zece, douăsprezece sau cincisprezece ore şi că a băut cu el? 

— Se poate ca acesta să o fi obligat să bea, ca s-o ţină într-o stare de 
incapacitate fizică, s-o controleze mai uşor. E ca şi când ai droga pe 


cineva. 

— Deci a forţat-o să bea alcool, poate întreaga după-amiază, toată 
noaptea şi până dimineaţa devreme, iar ea a fost atât de înfricoşată, 
încât n-a mai digerat mâncarea? Asta e scenariul pe care ni-l oferiţi ca 
explicaţie plauzibilă? 

— Am mai văzut cazuri, îi răspunde Scarpetta. 


Şantierul animat după lăsarea întunericului. 

Magazinele, pizzeriile şi restaurantele din preajmă sunt luminate şi 
pline de oameni. Maşini şi scutere sunt parcate pe ambele laturi ale 
străzilor, pe trotuare. Zgomotul traficului, sunetele paşilor şi vocile 
umplu sala. 

Dintr-odată, vitrinele luminate se întunecă. Şi se lasă tăcerea. 

Sunetul unei maşini, apoi forma acesteia. O Lancia neagră, cu patru 
uşi, parchează pe un colţ de la intersecţia străzilor Via di Pasquino şi 
Via dell'Anima. Portiera şoferului se deschide şi un bărbat animat se 
dă jos din maşină. E îmbrăcat în cenuşiu. Chipul nu are nici un fel de 
trăsături şi, la fel ca şi mâinile, este tot cenuşiu. Din asta toată lumea 
aflată în sală înţelege că asasinului nu i-au fost atribuite o vârstă, rasă 
şi nici alte caracteristici fizice. Pe principiul simplităţii, criminalul este 
considerat a fi bărbat. Bărbatul cenuşiu deschide portbagajul şi ridică 
un corp înfăşurat într-un material albastru, cu un model compus din 
culorile roşu, auriu şi verde. 

— Cearşaful cu care este înfăşurată este bazat pe fibrele de mătase 
care au fost găsite pe cadavru şi pe noroiul de sub acesta, spune 
căpitanul Poma. 

Benton Wesley intervine: 

— Fibre care au fost găsite pe toată suprafaţa corpului. Inclusiv în 
păr, pe mâini şi pe labele picioarelor. O cantitate generoasă de astfel 
de fibre s-a ataşat şi de răni. În urma acestei observaţii, putem 
concluziona că fata a fost înfăşurată complet, cu cap şi picioare. Aşa 
că da, în mod evident, trebuie să ne gândim la o bucată mare şi divers 
colorată de țesătură de mătase. Poate un cearşaf, poate o perdea... 

— Unde vreţi să ajungeţi? 

— La două concluzii: nu trebuie să presupunem că este vorba despre 
un cearşaf, pentru că nu trebuie să presupunem nimic. De asemenea, e 
posibil ca asasinul s-o fi înfăşurat în ceva care să aparţină de locul în 
care trăieşte sau lucrează ori de acela în care a tinut-o ostatică. 

— Da, da. 

Ochelarii căpitanului Poma au rămas fixaţi asupra scenei care 
umple zidul. 

— Şi ştim că există fibre de mochetă, care sunt specifice celei din 
portbagajul modelului Lancia din 2005. Ceea ce se leagă de vehiculul 
care a fost descris ca părăsind zona la aproximativ şase dimineaţa. Mă 


refer la martora de care v-am pomenit anterior. O femeie dintr-un 
apartament din apropiere, care s-a trezit ca să vadă ce se întâmpla cu 
pisica ei care — cum se spune...? 

— Miorlăia? Mieuna? sare translatoarea. 

— Femeia s-a trezit fiindcă pisica ei miorlăia şi aşa s-a întâmplat să 
se uite pe fereastră şi să vadă un sedan de lux, închis la culoare, care 
se îndepărta de şantier, dar fără a avea viteză mare. Martora a spus că 
maşina a luat-o pe dell'Anima, o stradă cu sens unic. Continuaţi, vă 
rog. 

Animaţia e reluată. Bărbatul cenuşiu ridică din portbagaj trupul 
înfăşurat în materialul colorat şi-l cară către o pasarelă de aluminiu 
din apropiere, care este baricadată doar cu o funie. Peste care păşeşte. 
Duce apoi trupul de-a lungul unei scânduri care duce către intrarea în 
şantier. Aşază trupul în lateralul scândurii, în noroi, se lasă pe vine, în 
întuneric şi dezveleşte rapid corpul, care se transformă în cadavrul lui 
Drew Martin. Aici nu mai este vorba despre un personaj animat, ci de 
o fotografie tridimensională. Oricine poate vedea limpede chipul 
celebru al fetei şi rănile produse cu sălbăticie de pe trupul ei gol, 
suplu şi atletic. Bărbatul face ghem materialul colorat şi se întoarce la 
maşină. După care demarează, fără să accelereze. 

— Credem că nu a târât cadavrul, ci l-a cărat în braţe, spune 
căpitanul Poma. Pentru că fibrele nu se aflau decât pe trup şi pe 
pământul de dedesubtul acestuia. Altele nu există şi, cu toate că asta 
nu reprezintă o dovadă, indică indubitabil faptul că asasinul n-a târât- 
o. Daţi-mi voie să vă aduc aminte că scena aceasta a fost cartografiată 
folosind sistemul de cartografiere cu laser, iar perspectiva şi poziţia 
obiectelor şi a cadavrului sunt exacte. Evident, numai persoanele şi 
obiectele care nu au fost filmate sau fotografiate — cum sunt criminalul 
şi maşina lui — sunt animate. 

— Ce greutate avea fata? întreabă ministrul de interne de pe ultimul 
rând de scaune. 

Scarpetta răspunde că Drew Martin cântărea o sută treizeci de livre, 
după care a transformat cifra în kilograme. 

— Criminalul trebuie să fie destul de puternic, adaugă ea. 

Animaţia e reluată. Tăcere şi şantierul de construcţii în lumina 
dimineţii. Sunetul ploii. Ferestrele din zonă rămân întunecate, iar 
magazinele închise. Nici urmă de trafic. Apoi se aude smiorcăitul unei 
motociclete. Care creşte în intensitate. O Ducati roşie apare pe Via di 
Pasquino. Motociclistul este un personaj animat, purtând o pelerină de 
ploaie, iar casca de pe cap are vizorul coborât. Motociclistul întoarce 
la dreapta, pe strada dell'Anima şi, dintr-odată, se opreşte. Motocicleta 
cade pe pavaj cu o bufnitură puternică, iar motorul este oprit. 
Motociclistul uimit sare peste motocicletă şi, cu paşi nesiguri, străbate 
pasarela din aluminiu. Ghetele îi răsună în contact cu metalul. 


Cadavrul din noroiul de sub el arată mai şocant şi mai înspăimântător, 
fiindcă e vorba de o fotografie tridimensională  juxtapusă 
motociclistului şi nu un personaj animat nefiresc. 

— Acum este aproape opt şi jumătate. Afară, aşa cum vedeţi, e 
înnorat şi plouă, spune căpitanul Poma. Vă rog, treceţi mai departe la 
partea cu profesorul Fiorani la locul crimei. Adică la fotografia 14. Şi 
acum, doamnă doctor Scarpetta, vă rog să examinaţi cadavrul in situ, 
alături de domnul profesor, care, îmi pare rău s-o spun, în această 
după-amiază nu se află aici, pentru că, ghiciţi? Este la Vatican. A 
murit un cardinal. 

Benton fixează ecranul din spatele lui Scarpetta. Doctoriţei i se 
strânge inima văzând că bărbatul este atât de nefericit, încât nici nu se 
uită la ea. 

Imagini noi — înregistrări video tridimensionale - umplu ecranul. 
Lumini albastre pulsează. Maşini de poliţie şi duba albastru-închis a 
carabinierilor, care vine cu echipamentele de cercetare a locului 
crimei. Mai mulţi poliţişti cu automate care păzesc perimetrul în care 
e inclus şantierul. Investigatori în haine civile în interiorul zonei 
delimitate de poliţie. Oamenii colectează probe şi fac fotografii. Se 
aud sunetele produse de declanşatoarele aparatelor de fotografiat, voci 
care rostesc cuvintele pe un ton scăzut şi zgomotul produs de 
mulțimea de pe străzi. Un elicopter al poliţiei se roteşte pe deasupra. 
Profesorul — cel mai apreciat patolog criminalist din Roma - este 
îmbrăcat într-un costum alb Tyvek, care acum e plin de noroi. Lângă 
el se află punctul de interes: cadavrul lui Drew. Acesta pare atât de 
real, privit prin ochelarii stereoscopici, încât senzaţia pe care o 
produce este aceea de bizar. Scarpetta are impresia c-ar putea să 
atingă carnea lui Drew şi rănile care se cască într-o nuanţă de roşu- 
închis, rănile acelea pline de noroi şi strălucind din cauza apei de 
ploaie. 

Părul blond şi lung e ud şi i s-a lipit de față. Ochii fetei sunt strâns 
închişi şi par proeminenţi sub pleoape. 

— Doamnă doctor Scarpetta, i se adresează căpitanul Poma. Vă rog 
s-o examinaţi. Spuneţi-ne ce vedeţi. Sunt sigur că aţi studiat raportul 
domnului profesor Fiorani. Dar acum, că vedeţi chiar dumneavoastră 
cadavrul, în variantă tridimensională şi plasat la locul crimei, vă rog 
să ne spuneţi care e părerea dumneavoastră. Nu va fi nici o problemă 
dacă veţi contrazice concluziile domnului profesor Fiorani. 

Care e considerat la fel de infailibil ca şi Suveranul Pontif pe care l-a 
îmbălsămat cu câţiva ani în urmă. 

Punctul roşu al laserului se mişcă odată cu indicatorul lui Scarpetta, 
iar doctoriţa spune: 

— Poziţia cadavrului. Pe partea stângă, cu mâinile strânse sub 
bărbie şi picioarele uşor flexate. Cred că poziţia este aleasă deliberat. 


Domnule doctor Wesley? 

Scarpetta se uită la ochelarii cu rame groase ai lui Benton, care 
priveşte dincolo de ea, către ecranul de proiecţie. 

— Acesta este momentul potrivit ca să interveniţi cu comentarii. 

— E aleasă deliberat. Cadavrul a fost aşezat astfel de criminal. 

— Poate într-o poziţie care să sugereze rugăciunea? intervine şeful 
poliţiei de stat. 

—De ce religie era fata? întreabă directorul general al 
Directoratului Naţional al Poliţiei Criminale. 

Urmează mai multe întrebări şi ipoteze lansate din sala slab 
luminată. 

— Romano-catolică. 

— Am înțeles că nu era practicantă. 

— Nu prea. 

— Atunci poate există vreo conexiune religioasă? 

— Da şi eu mă întreb. Şantierul de construcţii se află foarte aproape 
de Sant'Agnese in Agone. 

Căpitanul Poma explică: 

— Pentru cei care nu ştiu — bărbatul se uită la Benton - Sfânta 
Agnes a fost o martiră, torturată şi ucisă la vârsta de doisprezece ani 
fiindcă n-a vrut să se mărite cu un păgân ca mine. 

Hohote de râs. O discuţie despre posibilitatea ca asasinatul să aibă o 
conotaţie religioasă. Dar Benton nu e de acord. 

— Există indicii de degradare sexuală, explică el. Fata e expusă 
demonstrativ, e goală şi a fost lăsată la vedere, chiar în zona în care ar 
fi trebuit să-şi reîntâlnească prietenii. Criminalul a vrut ca Drew să fie 
găsită, a vrut să şocheze oamenii. Religia nu este motivul principal. Ci 
excitaţia sexuală. 

— Şi totuşi nu am descoperit nici un fel de dovezi că ar fi fost 
violată. 

Acestea sunt cuvintele şefului laboratoarelor criminalistice ale 
carabinierilor. 

El continuă spunând, cu ajutorul translatoarei, că ucigaşul n-a lăsat 
în urmă lichid seminal, sânge sau salivă. Asta dacă nu cumva 
respectivele urme n-au fost spălate de ploaie. În schimb, de sub 
unghiile victimei au fost colectate mostre de ADN provenind din două 
surse diferite. Din păcate, deocamdată, profilurile ADN s-au dovedit 
inutile, explică el, deoarece guvernul italian nu acceptă prelevarea de 
mostre ADN de la infractori, fiindcă acest lucru este considerat ca 
reprezentând o violare a drepturilor umane ale acestora. În momentul 
de faţă, singurele profiluri ADN care pot fi introduse într-o bază de 
date italienească, spune el, sunt cele obţinute din probe şi nu cele 
recoltate de la indivizi. 

— Aşadar, în Italia, nu există nici o bază de date care să fie 


consultată, adaugă căpitanul Poma. Momentan nu putem spune mai 
mult decât că mostrele de ADN recoltate de sub unghiile lui Drew nu 
se regăsesc în nici una dintre bazele de date privind ADN-ul din afara 
Italiei, inclusiv în cele din Statele Unite. 

— Cred că aţi afirmat că mostrele de ADN recoltate de sub unghiile 
fetei provin de la bărbaţi de origine europeană - cu alte cuvinte, de la 
bărbaţi albi, remarcă Benton. 

— Aşa este, confirmă şeful laboratoarelor. 

— Doamnă doctor Scarpetta? sare din nou căpitanul Poma. Vă rog 
să continuaţi. 

— Puteţi, vă rog, să proiectaţi fotografia numărul 26 de la autopsie? 
cere doctorita. O perspectivă posterioară din timpul examinării 
externe. Focalizare pe răni. 

Rănile umplu ecranul. Două cratere de un roşu întunecat, cu 
marginile neregulate. Scarpetta ridică indicatorul, iar punctul roşu al 
laserului se deplasează deasupra rănii uriaşe, aflată în partea în care 
ar fi trebuit să se găsească fesa dreaptă, apoi trece la cea de-a două 
zonă, anteriorul coapsei drepte, de unde carnea a fost excizată. 

— Rănile au fost produse cu ajutorul unui instrument de tăiat 
ascuţit, posibil cu o lamă zimţată, care a secţionat muşchiul şi a tăiat, 
superficial şi osul. Rănile au fost produse post-mortem. Concluzie pe 
care o trag pe baza absenței de răspuns tisular la rănire. Cu alte 
cuvinte, rănile au o nuanţă galbenă. 

— Mutilarea post-mortem scoate din discuţie tortura. Cel puţin 
tortura prin tăiere, adaugă Benton. 

— Atunci care e explicaţia? Dacă nu tortura? îl întreabă căpitanul 
Poma. 

Cei doi bărbaţii se fixează unul pe celălalt ca două animale care se 
află, în mod natural, pe poziţii inamice. 

— Din ce alt motiv ar provoca o persoană răni atât de sadice şi, aş 
sugera, care au scopul de a desfigura, unei alte ființe umane? Spuneţi- 
ne, domnule doctor Wesley, din experienţa dumneavoastră, aţi mai 
văzut aşa ceva? Poate în alte cazuri? Mai ales de vreme ce aţi fost un 
psiholog criminalist atât de celebru în cadrul FBI-ului! 

— Nu, îi răspunde Benton scurt. 

Orice referire la fosta lui carieră în cadrul FBl-ului este o insultă 
deliberată. 

— Am văzut alte cazuri de mutilări. Dar n-am mai văzut niciodată 
ceva similar. Mai ales când vine vorba de ce i-a făcut la ochi. 


— La scos ochii şi a umplut cavitățile oculare cu nisip. Apoi i-a 
închis pleoapele şi le-a lipit. 

Scarpetta indică pe fotografie cu ajutorul laserului şi face această 
descriere cu voce tare. Pe Benton îl trec din nou fiorii. Tot ceea ce ţine 


de cazul ăsta îi dă fiori, îl înfricoşează şi-l fascinează. Care este 
simbolismul crimei? Nu că n-ar mai fi văzut cadavre cărora să le fi fost 
scoşi ochii. Însă presupunerea căpitanului Poma este trasă de păr. 

— Pankration, acel sport practicat în Grecia antică? Poate că aţi mai 
auzit de el. 

Căpitanul Poma se adresează sălii. 

— În pankration, combatantul foloseşte orice mijloace pentru a-şi 
înfrânge inamicul. Era o practică obişnuită să-i scoţi ochii adversarului 
ori să-l omori prin înjunghiere sau strangulare. Lui Drew i-au fost scoşi 
ochii şi a fost strangulată. 

Generalul de carabinieri îl întreabă pe Benton, prin intermediul 
translatoarei: 

— Atunci poate că există o conexiune cu pankrationul? Poate că la 
asta s-a gândit criminalul atunci când i-a scos ochii şi a strangulat-o? 

— Nu cred, îi răspunde Benton. 

— Atunci care ar fi explicaţia? insistă generalul. Asemenea 
căpitanului Poma, bărbatul e îmbrăcat cu o uniformă splendidă, doar 
că a lui are mai multe argintării şi ornamente în jurul manşetelor şi al 
gulerului înalt. 

— Una mai interioară. Una mai personală, îl lămureşte Benton. 

— Poate s-a inspirat din buletinele de ştiri, continuă generalul. Mă 
refer la tortură. Poate s-a inspirat de la Detaşamentele Morţii din Irak, 
care scot dinţii şi ochii duşmanilor. 

— Nu pot să presupun decât că acţiunile acestui criminal reprezintă 
o manifestare a psihicului său. Cu alte cuvinte, cred că tot ceea ce i-a 
făcut lui Drew nu se constituie într-o aluzie la ceva evident. Nici pe 
departe. Prin intermediul acestor răni avem posibilitatea să pătrundem 
în lumea lui interioară, spune Benton. 

— Asta e o speculație, zice căpitanul Poma. 

— Este o perspectivă psihologică bazată pe numeroșii ani în care am 
lucrat la cazuri de crime violente, replică Benton. 

— Dar e vorba de intuiţia dumneavoastră. 

— Noi ne ignorăm intuiţiile pentru că reprezintă un pericol pentru 
noi înşine, îl contracarează Benton. 

— Puteţi să proiectaţi fotografia de la autopsie care ne arată faţa lui 
Drew în timpul examinării externe? cere Scarpetta. Vreau focalizarea 
de pe gâtul ei. 

Doctoriţa verifică lista aflată pe podium. 

— Numărul 20. 

O imagine tridimensională umple ecranul: corpul lui Drew aşezat pe 
o masă de autopsie din oţel inoxidabil. Pielea şi părul îi sunt ude de la 
apa cu care a fost spălată. 

— Dacă priviţi aici — Scarpetta indică gâtul cu laserul — veţi observa 
o urmă de ligatură orizontală. 


Punctul roşu se mişcă de-a lungul feţei anterioare a gâtului. Însă 
înainte să poată continua, Scarpetta e întreruptă de şeful turismului 
din Roma. 

— După asta i-a scos ochii. După moarte, spune acesta. Deci nu cât 
fata încă mai trăia. E un aspect important. 

— Într-adevăr, replică Scarpetta. Rapoartele pe care le-am studiat 
indică faptul că singurele vătămări anterioare morţii sunt contuziile de 
pe glezne şi cele cauzate de strangulare. Fotografia cu gâtul disecat, vă 
rog! Numărul 38. 

Scarpetta aşteaptă şi imaginile umplu ecranul. Pe o planşă de 
disecţie se află laringele şi țesutul moale cu zone hemoragice. Şi 
limba. 

Scarpetta explică: 

— Contuziile țesutului moale şi ale muşchilor interni şi fracturarea 
osului hioid provocată de strangulare indică, în mod clar, faptul că 
aceste vătămări au fost induse cât timp Drew era încă în viaţă. 

— Peteşii ale ochilor? 

— Nu ştim dacă a existat peteşie conjunctivă, răspunde Scarpetta. 
Ochii lipsesc. Dar rapoartele indică peteşii pe pleoape şi pe faţă. 

— Ce i-a făcut la ochi? Aţi mai întâlnit aşa ceva până acum? 

— Am mai văzut victime cărora le-au fost scoşi ochii. Dar n-am mai 
văzut şi nici n-am mai auzit de un criminal care să umple cavitățile 
oculare cu nisip şi apoi să le sigileze cu — în acest caz — un adeziv care, 
conform raportului dumneavoastră, este un cianoacrilat. 

— Superglue, a intervenit căpitanul Poma. 

— Eu sunt foarte interesată de nisip, a continuat doctoriţa. Nu pare 
să fie specific zonei. Mai important, la scanarea cu microscopul cu 
electroni şi EDX au fost descoperite urme de ceea ce par a fi reziduuri 
provenite de la declanşarea unei arme de foc: plumb, antimoniu şi 
bariu. 

— Cu siguranţă nu provine de pe plajele din zonă, spune căpitanul 
Poma. Asta dacă nu cumva mulţi oameni au început să se împuşte 
între ei, iar noi nu am aflat. 

Râsete. 

— Nisipul din Ostia ar avea bazalt în el, continuă Scarpetta. Alte 
componente rezultate în urma activităţii vulcanice. Cred că fiecare 
dintre dumneavoastră are un exemplar al amprentei spectrale a 
nisipului recuperat de pe cadavru şi o amprentă spectrală a nisipului 
de pe o plajă din zona Ostia. 

Zgomotul produs de răsfoirea hârtiilor în sală. Mici lanterne se 
aprind. 

— Ambele mostre au fost analizate folosindu-se spectroscopia 
Raman, deci cu ajutorul unui laser roşu de opt miliwaţi. După cum 
vedeţi, nisipul de pe plaja din Ostia şi cel găsit în cavitățile oculare ale 


lui Drew Martin au amprente spectrale foarte diferite. La scanarea cu 
microscopul electronic depistăm morfologia nisipului, iar imaginile 
obţinute prin reflexia electronilor ne arată urmele de reziduuri 
provenite de la declanşarea unei arme de foc, cele despre care am 
vorbit. 

— Plajele din Ostia sunt foarte căutate de turişti, spune căpitanul 
Poma. Dar nu atât de mult şi în perioada asta a anului. Localnicii şi 
turiştii aşteaptă, de obicei, până când se face mai cald afară. Adică 
până pe la sfârşitul lui mai, ba chiar până în iunie. Atunci, mulţi 
oameni, în special din Roma, se bulucesc acolo. Mai ales pentru că 
drumul cu maşina nu durează decât treizeci, poate patruzeci de 
minute. Dar zona asta nu e pentru mine — de parcă l-ar fi întrebat 
cineva ce părere are despre plajele din Ostia. Nisipul ăla negru mi se 
pare urât, iar în apă n-aş intra sub nici o formă. 

— Cred că important pentru noi este locul de provenienţă a 
nisipului. Ceea ce pare a fi un mister, intervine Benton. 

E după-amiază târziu şi toţi cei aflaţi în sală şi-au cam pierdut 
răbdarea. 

Şi de ce a ales să folosească nisip? Alegerea nisipului — a acestui 
nisip în particular — înseamnă ceva pentru criminal, iar nouă ne-ar 
putea spune unde a fost omorâtă Drew sau poate de unde este 
criminalul ori pe unde îşi petrece timpul. 

— Da, da, spune căpitanul Poma cu o urmă de nerăbdare în voce. Şi 
ochii şi rănile alea groaznice înseamnă ceva pentru criminal. Din 
fericire, detaliile astea nu sunt cunoscute de public. Am reuşit să le 
ascundem de jurnalişti. Deci, dacă va mai exista vreo crimă similară, 
atunci o să ştim că nu e vorba despre o copie. 

Toţi trei stau la lumina lumânărilor, într-un colţ la Tullio, o trattoria 
foarte căutată, cu faţadă din travertin. Localul se află aproape de 
teatre şi la doar câţiva paşi de Scările Spaniole. 

Mesele scăldate de pâlpâirile lumânărilor sunt acoperite cu feţe de 
masă de un auriu pal, iar peretele din spate, cu paneluri din lemn 
întunecat, este căptuşit cu sticle de vin. Pe celelalte ziduri sunt 
atârnate acuarele cu scene rustice italieneşti. În restaurant e linişte. 
Excepţie face o masă ocupată de nişte americani beţi. Aceştia sunt 
preocupaţi şi nu le dau nici o atenţie celor dimprejur. La fel ca şi 
chelnerul cu cravată neagră şi haină bej. Nimeni n-are habar despre ce 
discută Benton, Scarpetta şi căpitanul Poma. Dacă vreo persoană se 
apropie destul cât să le poată auzi cuvintele, atunci conversaţia trece 
la subiecte fără importanţă, iar cei trei ascund fotografiile şi rapoartele 
în dosar. 

Scarpetta soarbe dintr-un Biondi Santi Brunello din 1996. Un vin 
foarte scump, pe care însă, dacă ar fi fost întrebată, ea nu l-ar fi ales. 
De obicei, e întrebată. Femeia pune paharul pe masă fără să-şi ia ochii 
de la fotografia de lângă farfuria cu şuncă de Parma şi pepene galben. 
Masa va fi continuată cu o porţie de biban la grătar şi apoi cu una de 
fasole în ulei de măsline. Pentru desert, poate că va comanda nişte 
zmeură. Asta în cazul în care comportamentul din ce în ce mai agasant 
al lui Benton n-o să-i taie pofta de mâncare. Ceea ce e foarte posibil. 

— Cu riscul de a părea proastă, declară Scarpetta pe un ton scăzut, 
trebuie să spun că mă tot gândesc la faptul că e ceva foarte important 
care ne scapă, continuă ea şi bate cu degetul într-o fotografie de la 
locul crimei lui Drew Martin. 

— Deci acum nu te mai plângi pentru faptul că trebuie să revenim şi 
să tot revenim asupra unui singur lucru, intervine căpitanul Poma, 
flirtând pe faţă. Vezi? Mâncarea bună şi vinul ne fac mai deştepţi, zice 
el şi se bate cu degetul în cap, imitând gestul lui Scarpetta cu 
fotografia. 

Kay este gânditoare, aşa cum devine întotdeauna atunci când 
părăseşte o încăpere fără să aibă vreo ţintă precisă. 

— E ceva atât de evident, încât nici unul dintre noi nu-l vede. Pe 
care nimeni nu l-a văzut, continuă femeia. Deseori nu observăm un 
lucru fiindcă e — aşa cum se spune -— chiar la vedere. Dar ce e? Ce ne 
spune Drew? 

— Bine. Hai să ne uităm la ceea ce e chiar la vedere, spune Benton. 

Rareori l-a mai văzut Scarpetta atât de ostil şi de închis în el. 
Bărbatul nu-şi ascunde disprețul pentru căpitanul Poma, care acum e 
îmbrăcat într-un costum în dungi absolut perfect. Butonii din aur, 


gravaţi cu simbolul carabinierilor, sclipesc în lumina lumânărilor. 

— Da, chiar la vedere. Să ne uităm la fiecare centimetru din trupul 
ei gol — înainte ca oricine altcineva să-l fi atins. Aşa ar trebui să-l 
studiem. Neatins. Exact aşa cum l-a lăsat criminalul, achiesează 
căpitanul Poma, cu ochii aţintiţi asupra lui Scarpetta. Felul în care a 
lăsat cadavrul spune ceva, nu? Dar, să nu uit, să bem pentru ultima 
noastră întâlnire la Roma. Cel puţin pentru moment. Ar trebui să bem 
un pahar pentru asta. 

Nu pare însă normal ca paharele să se ridice în timp ce ochii tinerei 
moarte parcă îi privesc din fotografii, nu e normal ca paharele să se 
ridice în timp ce trupul ei gol şi mutilat se află, într-un fel, chiar acolo, 
pe masa lor. 

— Şi să toastăm şi în cinstea FBl-ului, îi dă înainte căpitanul Poma. 
Pentru încăpăţânarea lui de a considera această crimă un act de 
terorism. Asta e ţinta cu cele mai mari implicaţii emoţionale: un 
campion de tenis american. 

— Îţi pierzi timpul chiar şi numai sugerând aşa ceva, i-o retează 
Benton, apoi ridică paharul, dar nu ca să toasteze, ci ca să bea din el. 

— Atunci spune-i guvernului tău să înceteze să mai sugereze asta, 
vine replica lui Poma. Poftim, de vreme ce suntem singuri, o s-o spun 
pe de-a dreptul. Guvernul american este cel care răspândeşte zvonurile 
astea din culise, iar motivul pentru care nu am discutat despre 
subiectul ăsta mai devreme este pentru că italienii nu cred o poveste 
atât de ridicolă. Nu un terorist este responsabil de crima asta. Iar ca 
FBI-ul să susţină aşa ceva? E o tâmpenie. 

— Nu FBI-ul e aici, la masă. Ci noi. Iar noi nu suntem FBI-ul, iar eu 
m-am săturat de referirile pe care tu le faci la Birou, zice Benton. 

— Dar tu ai reprezentat FBI-ul în aproape toată cariera ta. Asta până 
când ţi-ai dat demisia şi ai dispărut de pe faţa pământului de parc-ai fi 
murit. Din cine ştie ce motiv. 

— Dacă ăsta ar fi fost un act de terorism, atunci, până acum, cineva 
l-ar fi revendicat, spune Benton. Şi aş prefera să nu mai faci referiri la 
legătura mea personală cu FBl-ul. 

— Problema o reprezintă apetitul vostru  nestăvilit pentru 
publicitate şi nevoia ţării tale din această perioadă de a băga spaima 
în toţi şi de a conduce lumea. 

Căpitanul Poma umple paharele tuturor. 

— FBI-ul interoghează martori aici, în Roma, trece peste Interpol, 
deşi ar trebui să colaboreze cu Interpol-ul, care are propriii 
reprezentanţi aici. În loc de asta, îi trimit cu avionul de la Washington 
pe idioţii ăştia care nu ne cunosc şi cu atât mai puţin ştiu cum se 
investighează un caz complicat de crimă... 

Benton îl întrerupe: 

— Căpitane Poma, până la ora asta ar fi trebuit să ştii că politica şi 


luptele intestine pe problema jurisdicției fac parte din natura bestiei. 

— Aş prefera să-mi spui Otto. Ca între prieteni. 

Italianul îşi trage scaunul mai aproape de Scarpetta şi cu el aduce şi 
aroma parfumului pe care-l foloseşte. Apoi Poma mută într-o parte 
lumânarea de pe masă. Se uită dezgustat către masa ocupată de 
americanii grei de cap, care trag tare la măsea şi zice: 

— Să ştii că noi chiar încercăm să ne placă de voi. 

— Nu mai încercaţi, îi răspunde Benton. Nimeni altcineva nu ne 
place. 

— Niciodată n-am înţeles de ce voi, americanii, sunteţi atât de 
zgomotoşi. 

— Pentru că nu ascultăm, îl lămureşte Scarpetta. De asta îl avem pe 
George Bush. 

Căpitanul Poma ia fotografia de lângă farfuria doctoriţei şi o 
studiază de parcă n-ar mai fi văzut-o niciodată până atunci. 

— Caut ceea ce este chiar la vedere, anunţă el. Dar nu văd decât 
ceea ce este evident. 

Benton se uită fix la cei doi, care stau atât de apropiaţi unul de 
celălalt. Chipul lui frumos e parcă dăltuit din granit. 

— E mai bine să presupunem că nimic nu este evident. Asta e doar 
un cuvânt, spune Scarpetta, scoțând mai multe fotografii din dosar. E 
o referire la percepțiile personale ale fiecărui om. Iar ale mele pot fi 
diferite de ale tale. 

— Cred că ai demonstrat asta extrem de limpede la sediul central al 
poliţiei, remarcă Poma, în vreme ce Benton continuă să-i fixeze. 

Scarpetta se uită la Benton cu o privire insistentă, care vrea să-i 
comunice faptul că a sesizat comportamentul lui, dar că acesta nu este 
însă absolut deloc necesar. Benton nu are nici un motiv să fie gelos. Ea 
n-a făcut nimic ca să încurajeze tentativele de flirt ale căpitanului 
Poma. 

— Chiar la vedere. Ei, atunci de ce să nu începem cu degetele de la 
picioare, propune Benton. 

Aproape că nici nu s-a atins de farfuria cu mozzarella, în schimb e la 
al treilea pahar cu vin. 

— E o idee bună. 

Scarpetta studiază fotografiile cu Drew. Una care a fost focalizată pe 
degetele de la picioare. 

— Sunt foarte bine îngrijite. Unghiile au fost lăcuite recent, ceea ce 
concordă cu informaţia conform căreia şi-a făcut pedichiura înainte să 
plece din New York. 

Doctoriţa repetă ceea ce toată lumea ştie deja. 

— Şi chestia asta are vreo importanţă? Căpitanul Poma studiază o 
fotografie aplecându-se atât de mult către Scarpetta, încât o atinge cu 
braţul. Femeia îi simte căldura şi-i miroase parfumul. 


— Nu cred. Cred că important e cu ce a fost îmbrăcată. Jeanşi negri, 
o cămaşă albă, din mătase, o haină din piele neagră, cu căptuşeală 
neagră din mătase. Plus, chiloţi negri şi un sutien negru. Poma face o 
pauză. E ciudat că pe corp nu există nici o fibră care să provină de la 
oricare dintre articolele astea de îmbrăcăminte. Nu sunt decât fibrele 
din cearşaf. 

— Nu ştim cu certitudine c-a fost un cearşaf, îi aminteşte Benton 
tăios. 

— De asemenea, hainele, ceasul, colierul, brățările din piele şi 
cerceii n-au fost găsiţi. Deci toate au fost luate de criminal, îi spune 
căpitanul lui Scarpetta. De ce? Poate le-a păstrat pe post de suvenire. 
Dar să vorbim despre pedichiură, de vreme ce ţie ţi se pare 
importantă. Drew s-a dus la un centru spa de pe Central Park South, 
chiar după ce a ajuns la New York. Avem detaliile programării, plus 
plata făcută cu cartea de credit — de fapt, cartea de credit a lu’ taică- 
su. Din ceea ce mi s-a spus, tipul era foarte indulgent cu ea. 

— Cred că e un fapt stabilit că Drew a fost un copil răsfăţat, 
intervine Benton. 

— Cred c-ar trebui să avem grijă când folosim termeni de genul 
ăsta, remarcă Scarpetta. Drew a câştigat ceea ce avea. Ea e cea care se 
antrena câte şase ore pe zi, cea care muncea din greu - tocmai 
cucerise Cupa Family Circle şi toată lumea se aştepta să mai câştige şi 
alte... 

— Acolo locuieşti tu, îi spune căpitanul Poma. Charleston, Carolina 
de Sud. Acolo se joacă turneul Family Circle. E ciudat, nu? Noaptea 
aia în care a zburat la New York. Şi de-acolo aici. Pentru asta, zice 
bărbatul şi arată fotografiile. 

— Vreau să spun că banii nu pot să cumpere titluri de campion, iar 
oamenii răsfăţaţi, de obicei, nu muncesc cu atâta îndârjire, explică 
Scarpetta. 

Benton intervine. 

— Tatăl ei a răsfăţat-o, dar nu şi-a bătut capul să-i fie şi părinte. La 
fel şi mama ei. 

— Da, da, e de acord căpitanul Poma. Ce părinţi îi dau voie unei 
fete de şaisprezece ani să călătorească în străinătate împreună cu două 
prietene de optsprezece ani? Mai ales atunci când fata e cu toane. 
Când e binedispusă, când e la pământ. 

— Când nu te mai înţelegi cu copilul, e mai simplu să depui armele. 
Să nu i te mai opui, spune Scarpetta gândindu-se la nepoata ei, Lucy. 

Când Lucy era mică, Doamne, ce războaie aveau! 

— Şi antrenorul ei? Ştim ceva despre relația lor? 

— Gianni Lupano. Am vorbit cu el şi omv’ mi-a zis că ştia că Drew o 
să vină încoace, dar că lui nu i-a prea convenit, fiindcă în lunile 
următoare urma să participe la câteva turnee importante, unul dintre 


ele fiind Wimbledonul. Tipul nu mi-a fost de prea mare ajutor şi părea 
furios pe Drew. 

— Şi openul Italiei de la Roma, de luna viitoare, îi atrage atenţia 
Scarpetta, căreia i s-a părut straniu că Poma n-a pomenit de respectiva 
competiţie. 

— Sigur. Fata ar fi trebuit să se antreneze, nu să fugă în lume cu 
prietenii. Pe mine nu mă pasionează tenisul. 

— Unde era antrenorul când a fost ucisă Drew? întreabă Scarpetta. 

— În New York. Am verificat la hotelul la care a stat şi a fost 
înregistrat acolo în perioada aia. Şi el a făcut comentarii în legătură cu 
faptul că Drew avea toane. Într-o zi era imposibil să te înţelegi cu ea, a 
doua zi era bine mersi. Era o puştoaică foarte încăpăţânată, dificilă şi 
imprevizibilă. Tipul mi-a zis că nu ştia cât avea s-o mai antreneze. 
Cică avea treburi mai importante decât să-i tolereze nazurile. 

— Aş vrea să ştiu dacă variațiile astea de stare psihică sunt o 
poveste de familie, spune Benton. Presupun că nu te-ai obosit să 
întrebi. 

— N-am făcut-o. Îmi pare rău că n-am fost destul de isteţ încât să 
mă gândesc şi la asta. 

— Ne-ar fi extrem de util să ştim dacă există un istoric de probleme 
psihice pe care familia l-a ţinut secret. 

— E bine cunoscut faptul că s-a luptat cu anorexia, remarcă 
Scarpetta. Drew a vorbit deschis despre asta. 

— Dar n-a pomenit nimic despre vreo modificare de stare psihică? 
Părinţii ei n-au zis nimic? continuă Benton să-l interogheze pe căpitan 
pe un ton glacial. 

— N-au zis decât că era năzuroasă. O adolescentă tipică. 

— Tu ai copii? îl întreabă Benton şi întinde mâna după vin. 

— Din câte ştiu, nu. 

— Un moment declanşator, spune Scarpetta. Cu Drew s-a întâmplat 
ceva, ceva despre care nimeni nu ne spune nimic. Poate exact ceea ce 
se găseşte la vedere? Comportamentul ei e la vedere. Fata bea la 
vedere. De ce? S-a întâmplat ceva? 

— Turneul din Charleston, îi propune căpitanul Poma. Acolo unde 
ai tu biroul. Cum i se spune? The Lowcountry? Ce înseamnă 
Lowcountry, mai exact? întreabă Poma, învârtindu-şi vinul în pahar cu 
un gest leneş. 

— Înseamnă pământ la nivelul mării. Adică literalmente o zonă 
joasă. 

— Şi poliţia locală nu se interesează deloc de cazul ăsta? De vreme 
ce fata a jucat acolo cu doar două zile, probabil, înainte să fie ucisă? 

— Sunt sigură că sunt curioşi... începe Scarpetta să spună. 

— Uciderea lui Drew nu are nici o legătură cu poliţia din 
Charleston, o întrerupe Benton. Ei nu au jurisdicție pe cazul ăsta. 


Scarpetta îi aruncă o privire, iar căpitanul Poma se uită la amândoi. 
Toată ziua le-a urmărit relaţia tensionată. 

— Lipsa jurisdicției nu i-a împiedicat niciodată pe poliţişti să-şi facă 
apariţia şi să-şi fluture insignele, vine replica lui Poma. 

— Dacă faci, din nou, aluzie la FBI, atunci am priceput, îi declară 
Benton. Dacă iar faci aluzie la faptul că eu am făcut parte din FBI, 
atunci am priceput cu siguranţă. Dacă faci aluzie la mine şi la 
Scarpetta - noi am fost invitaţi de voi. N-am apărut, pur şi simplu, 
Otto. Fiindcă mi-ai cerut să-ţi spun aşa. 

— Mi se pare mie sau nu e perfect? 

Căpitanul şi-a ridicat paharul cu vin şi se uită la el de parc-ar fi un 
diamant cu defect. 

Benton a fost cel care a ales vinul. Scarpetta se pricepe mai bine 
decât el la vinuri, dar, în seara asta, lui Benton i se pare necesar să-şi 
demonstreze superioritatea. De parcă ar fi căzut abrupt, pierzând 
cincizeci de trepte de pe scara evoluţiei. În timp ce studiază o altă 
fotografie, Scarpetta simte interesul căpitanului Poma în ceea ce o 
priveşte şi-i e recunoscătoare chelnerului care nu pare să aibă de gând 
să treacă pe la masa lor. E prea ocupat cu masa americanilor cei 
zgomotoşi. 

— Focalizare pe picioarele lui Drew, spune ea. Are vânătăi în jurul 
gleznelor. 

— Vânătăi proaspete, zice Poma. Poate c-a înşfăcat-o de glezne. 

— E posibil. Vânătăile astea nu provin de la ligaturi. Lui Scarpetta i- 
ar plăcea ca Poma să nu mai stea atât de aproape de ea, dar nu mai 
are unde să se tragă. Decât să-şi împingă scaunul până în zid. l-ar 
plăcea ca italianul să nu se mai lipească de ea de fiecare dată când se 
întinde după vreo fotografie. 

— E rasă proaspăt pe picioare, continuă ea. Aş spune că s-a ras cu 
nu mai mult de douăzeci şi patru de ore înainte de moarte. Abia dacă 
i-au dat tuleiele. Îi păsa cum arată chiar şi atunci când călătorea 
numai cu prietenii. Ăsta poate să fie un detaliu important. Oare spera 
să întâlnească pe cineva? 

— Sigur. Trei tinere în căutare de băieţi, declamă căpitanul Poma. 

Scarpetta se uită la Benton care-i face semn chelnerului să mai 
aducă o sticlă cu vin. Apoi zice: 

— Drew era o celebritate. Din ceea ce mi s-a spus, era atentă când 
venea vorba de oameni străini, nu-i plăcea să fie deranjată de 
necunoscuţi. 

— Faptul că bea nu prea are logică, intervine Benton. 

— Nu are logică să credem că ajunsese în stadiul de alcoolism 
cronic, remarcă Scarpetta. Dacă te uiţi la fotografiile astea, vezi că era 
extrem de bine antrenată, că avea un trup suplu, iar muşchii erau 
superb dezvoltați. Dacă ar fi ajuns o băutoare înrăită, atunci starea 


asta nu putea să dureze atât de mult. Aşa cum indică şi succesele ei 
recente. Din nou, trebuie să ne întrebăm dacă nu cumva ceva s-a 
întâmplat de curând. Dacă n-a suferit vreo traumă emoţională. 

— Depresie.  Instabilitate emoțională. Abuz de alcool, 
concluzionează Benton. Toate astea fac o persoană mult mai 
vulnerabilă în faţa unui răufăcător. 

— Şi asta e ceea ce cred eu că s-a întâmplat, sare căpitanul Poma. 
Cred că a fost aleasă la întâmplare. A fost o ţintă uşoară. Singură în 
Piazza di Spagna, unde l-a întâlnit pe mimul pictat cu auriu. 


Mimul pictat în auriu şi-a făcut treaba la fel ca oricare alt mim. 
Drew i-a mai aruncat o monedă în pahar, iar bărbatul şi-a reluat 
reprezentaţia spre încântarea fetei. 

Drew a refuzat să plece cu prietenele ei. Ultimul lucru pe care li l-a 
spus a fost: „Sub vopseaua asta aurie, e un italian foarte frumos.” 
Ultimul lucru pe care prietenele i l-au spus lui Drew a fost: „Nu băga 
mâna-n foc că e italian.” Un comentariu de bun-simt, de vreme ce 
mimii nu vorbesc. 

Drew le-a spus amicelor sale să-şi continue plimbarea, eventual să 
se ducă la magazinele de pe Via dei Condotti şi le-a promis c-o să se 
întâlnească din nou în Piazza Navona, la fântâna celor patru fluvii, 
acolo unde fetele au aşteptat-o şi-au tot aşteptat-o. Cele două i-au spus 
căpitanului Poma că au gustat mostre gratuite de vafe crocante, făcute 
cu ouă, farina şi zahăr şi-au râs când nişte italieni tineri au tras în ele 
cu pistoale cu apă, implorându-le să cumpere unul. În loc de asta însă 
prietenele lui Drew şi-au făcut nişte tatuaje temporare şi-au încurajat 
nişte muzicieni stradali să cânte melodii americane la fluier. Fetele au 
recunoscut că s-au îmbătat niţel la prânz şi că s-au cam prostit. 

Pe Drew au descris-o ca fiind „niţel beată” şi-au zis că era o fată 
frumoasă, dar care nu credea în frumuseţea ei. Presupunea că oamenii 
care se uitau la ea pe stradă o priveau fiindcă recunoşteau ca figură, 
când, de cele mai multe ori, ceea ce îi atrăgea era frumuseţea ei. 

— Oamenii care nu se uită la tenis n-o recunoșteau, i-a spus una 
dintre prietene căpitanului Poma. Numai că ea pur şi simplu nu 
realiza cât de frumoasă era. 

Căpitanul Poma continuă să vorbească în timp ce trecuseră la felul 
principal de mâncare. Benton doar bea, iar Scarpetta ştie la ce se 
gândeşte bărbatul — că ar trebui ca ea să evite tentativele de seducţie 
ale căpitanului, că ar trebui să se îndepărteze cumva de acesta, ceea 
ce, la drept vorbind, ar însemna c-ar trebui să plece de la masă, ba 
chiar din restaurant. Benton consideră că Poma e un cretin, pentru că 
e împotriva bunului-simţ ca un medic legist să interogheze martorii ca 
şi când ar fi detectivul principal care se ocupă de cazul respectiv, iar 
Poma niciodată nu pomeneşte vreun alt nume care să fie implicat în 


investigaţie. Benton uită că Poma este Sherlock Holmes al Romei sau, 
mai degrabă, Benton nu e capabil să accepte ideea asta. Fiindcă e mult 
prea gelos. 

Scarpetta ia notite în timp ce căpitanul relatează, cu lux de 
amănunte, lunga discuţie pe care a purtat-o cu mimul pictat cu auriu. 
Care are ceea ce pare a fi un alibi infailibil: şi-a continuat 
reprezentațiile în acelaşi loc, la baza Scărilor Spaniole, până după- 
amiază târziu — mult după ce prietenele lui Drew s-au întors în zonă ca 
s-o caute. Omul a spus că-şi amintea vag de fată, dar că habar n-avea 
cine era, că i s-a părut că era beată şi că, după aceea, puştoaica a 
plecat de lângă el. 

Pe scurt, mimul a pretins că nu i-a dat prea multă atenţie. Când nu 
face pe mimul, omul lucrează ca portar de noapte la hotelul Hassler, 
acolo unde stau şi Benton şi Scarpetta. Aflat sus, la capătul Scărilor 
Spaniole, Hassler este unul dintre cele mai bune hoteluri din Roma, 
iar Benton a insistat să stea acolo, în apartamentul de la ultimul etaj, 
din motive pe care încă nu i le-a dezvăluit lui Scarpetta. 

Kay abia dacă s-a atins de peşte. Continuă să se uite la fotografii de 
parcă atunci le-ar vedea pentru prima dată. Nu se bagă în disputa 
dintre Benton şi căpitanul Poma care se referă la raţiunea pentru care 
criminalii în serie îşi aşază victimele în poziţii groteşti. Scarpetta nu 
adaugă nimic la discursul lui Benton prin care acesta explică 
satisfacția pe care o obţin infractorii sexuali atunci când văd titlurile 
ştirilor sau, mai bine chiar, atunci când pândesc din mulţime, ca 
martori ai descoperirii cadavrului şi ai panicii care se instalează 
ulterior printre oameni. Femeia studiază trupul gol şi mutilat al lui 
Drew, care e aşezat pe o parte, cu picioarele lipite, cu genunchii şi 
coatele flexate, cu mâinile aduse sub bărbie. 

Fata arată ca şi când ar dormi. 

— Nu sunt sigură dacă e vorba de dispreţ, spune ea. Benton şi 
căpitanul Poma se întrerup. 

— Dacă te uiţi aici — Scarpetta împinge către Benton una dintre 
fotografii — lăsând la o parte obişnuita presupunere că e vorba despre 
o poziţionare care are drept scop degradarea sexuală, te întrebi dacă 
nu cumva e vorba de altceva. Care nu e legat nici de religie. Adică nu 
în sensul că Drew s-ar ruga la Sfânta Agnes. Uită-te cum e aşezată. 

Doctoriţa continuă să spună exact ce-i vine în minte. 

— Poziţia aproape că implică un soi de tandreţe. 

— Tandreţe? Glumeşti, exclamă căpitanul Poma. 

— E ca şi cum ar dormi, zice Scarpetta. Mie nu mi se pare că e 
aşezată într-o manieră care s-o degradeze sexual — adică victima 
întinsă pe spate, cu braţele şi picioarele desfăcute etc. Cu cât mă uit 
mai mult, cu atât mi se pare că nu e vorba de aşa ceva. 

— Poate, rosteşte Benton, luând fotografia. 


— Dar e goală. În văzul tuturor, o contrazice căpitanul Poma. 

— Uită-te bine la poziţia ei. E posibil să mă înşel, dar încerc să îmi 
deschid mintea la alte interpretări, lăsând deoparte ideile 
preconcepute şi presupunerile furioase că criminalul e plin de ură. E 
aşa, o senzaţie pe care o am. Doar sugestia că există şi o altă 
posibilitate. Că poate criminalul a vrut ca Drew să fie găsită, dar că 
intenţia lui nu a fost aceea de a o degrada din punct de vedere sexual, 
explică Scarpetta. 

— Nu vezi dispreţ? Furie? 

Căpitanul Poma e surprins. Pare că sincer nu-i vine să creadă. 

— Cred că tot ce a făcut i-a dat impresia puterii. A avut nevoie să se 
dovedească mai puternic decât ea. Sunt sigură că mai are şi alte nevoi 
pe care însă, în clipa asta, noi nu avem cum să le cunoaştem. 
Indubitabil, nu neg faptul că există şi o componentă sexuală. Şi nu 
spun că nu există şi furie. Numai că nu cred că astea sunt lucrurile 
care l-au motivat. 

— Cred că Charlestonul se consideră foarte norocos că te are, spune 
Poma. 

— Nu cred că Charlestonul crede aşa ceva, îi răspunse Scarpetta. 
Sau, cel puţin, şeful legiştilor de acolo. 

Americanii beţi devin şi mai zgomotoşi. Benton pare atent la ceea ce 
vorbesc bărbaţii. 

— Un expert ca tine chiar în zonă. Eu, dacă aş fi medic legist acolo, 
aş considera că oraşul are mare noroc. Şi tipul nu profită de talentele 
tale? îi dă înainte căpitanul Poma, lipindu-se de ea în timp ce se 
întinde după o fotografie la care n-ar mai avea nevoie să se mai uite 
încă o dată. 

— EI îşi trimite cazurile la Universitatea de Medicină din Carolina 
de Sud. Până acum n-a fost nevoit să concureze cu un laborator de 
patologie privat. Nici în Charleston, nici altundeva. Eu am contracte 
cu medici legişti din jurisdicţiile apropiate, acolo unde oamenii nu au 
acces la facilităţi şi laboratoare de medicină legală, explică Scarpetta, 
deşi îl urmăreşte pe Benton. 

Acesta îi face semn să asculte ce vorbesc americanii cei beţi. 

— ... eu cred că atunci când una e secretă şi ailaltă e tot secretă, 
înseamnă că undeva, ceva e în neregulă, declamă unul dintre ei. 

— De ce-ar vrea tipa să se afle? Eu n-o condamn. E ca în cazu lu’ 
Anna Nicole Smith. Oamenii află unde sunt şi dau buzna. 

— Ce greţos! Închipuiţi-vă! Eşti în spital şi... 

— Sau, în căzu” lu’ Anna Nicole Smith, la morgă. Sau de-a dreptu” în 
pământ... 

— Şi pe trotuar se strâng hoarde de oameni care-ţi urlă numele. 

— Dacă nu rezişti la căldură, atunci ieşi din bucătărie. Eu aşa zic. 
Ăsta e preţu” pe care îl plăteşti când eşti bogat şi celebru. 


— Ce se întâmplă? îl întreabă Scarpetta pe Benton. 

— Se pare că vechea noastră prietenă, doctor Self, a avut o urgenţă 
mai devreme şi, pentru câtva timp, o să lipsească de la microfon, îi 
explică Benton. 

Căpitanul Poma se întoarce şi se uită la masa americanilor 
zgomotoşi. 

— O cunoşti? întreabă el. Benton răspunde: 

— Ne-am întâlnit uneori. Kay a făcut-o de cele mai multe ori. 

— Mi se pare că am citit ceva în sensul ăsta când m-am documentat 
despre voi. A fost o crimă senzaţională şi foarte brutală în Florida şi 
toţi trei aţi fost implicaţi. 

— Mă bucur să aflu că te-ai documentat, remarcă Benton. Ai fost 
foarte scrupulos. 

— Doar ca să mă familiarizez cu persoanele voastre înainte să 
ajungeţi aici. 

Căpitanul se uită în ochii lui Scarpetta. 

— O femeie foarte frumoasă pe care o cunosc o urmăreşte pe 
doamna doctor Self în mod constant, continuă el şi mi-a spus c-a 
văzut-o într-o emisiune din toamna trecută. Era ceva în legătură cu 
faptul c-a câştigat turneul ăla mare din New York. Recunosc că nu 
acord prea multă atenţie tenisului. 

— US Open, zice Scarpetta. 

— Nu ştiam că Drew a fost la ea în emisiune, spune Benton 
încruntat, ca şi când nu l-ar crede pe Poma. 

— A fost. Am verificat. E foarte interesant. Dintr-odată, doamna 
doctor Self are o urgenţă în familie. Am încercat să iau legătura cu ea, 
dar încă nu mi-a răspuns. Ai putea să intervii tu? i se adresează el lui 
Scarpetta. 

— Mă îndoiesc că intervenţia mea ţi-ar fi de ajutor, i-o retează 
femeia. Doctor Self mă urăşte. 


Se întorc pe jos mergând pe Via Due Macelli, care e cufundată în 
întuneric. 

Scarpetta şi-o închipuie pe Drew Martin bătând aceleaşi străzi. Se 
întreabă cu cine s-a întâlnit fata. Cum arată criminalul? Câţi ani are? 
Ce-a făcut ca să-i inspire fetei încredere? Oare se mai întâlniseră 
înainte? Atunci era ziua-n amiaza mare, împrejur erau o mulțime de 
oameni, dar, deocamdată, n-a apărut nici un martor cu vreo 
informaţie convingătoare, cineva care să spună că a văzut o persoană 
care se potriveşte descrierii lui Drew, în orice moment după ce fata a 
plecat de lângă mim. Cum e posibil aşa ceva? Drew a fost una dintre 
cele mai faimoase sportive din lume şi totuşi nimeni n-a recunoscut-o 
pe străzile Romei? 

— Oare ceea ce s-a întâmplat a fost o problemă aleatorie? O alegere 


fulgerătoare? Asta e întrebarea la care se pare că încă nu avem nici un 
răspuns, a spus Scarpetta în timp ce ea şi Benton mergeau prin 
noaptea parfumată, iar umbrele li se alungeau peste pietrele bătrâne 
ale pavajului. Drew e singură şi e beată. Poate că s-a rătăcit pe o 
stradă laterală, care e pustie. Atunci o vede el? Şi? Ce face? Se oferă 
să-i arate drumul şi o duce într-un loc unde poate să aibă control total 
asupra ei? O duce la el acasă? Sau la maşină? Dacă e aşa, atunci 
înseamnă că vorbeşte ceva engleză. Cum se poate ca nimeni să n-o fi 
văzut? Nici măcar o singură persoană? 

Benton tace. Amândoi îşi târşâie pantofii pe trotuar. Strada e plină 
de vocile oamenilor care ies din restaurante sau din baruri. Oameni 
care vorbesc foarte tare şi care au scutere şi maşini cu care aproape 
că-i calcă. 

— Drew nu vorbea italiană. Doar câteva cuvinte. Aşa ni s-a spus, 
adaugă Scarpetta. 

Stelele sclipesc pe cer, iar luna cea blândă e aninată deasupra 
Casina Rossa, casa cu stucaturi unde Keats a murit de tuberculoză 
când avea douăzeci şi cinci de ani. 

— Sau poate a urmărit-o, continuă doctoriţa. Sau poate că o 
cunoştea. Nu ştim şi probabil că nici n-o să aflăm decât dacă ucide din 
nou şi e prins. Benton, ai de gând să vorbeşti cu mine? Sau să-mi 
continui monologul mai curând fragmentat şi redundant? 

— Nu ştiu ce dracu' e între voi doi! Numai dacă nu cumva ăsta e 
felul tău de a mă pedepsi, spune Benton. 

— Cu cine? 

— Cu nenorocim! ăla de căpitan. Cu cine dracu” altcineva? 

— Răspunsul la prima parte este că nu e nimic între noi doi, iar tu 
greşeşti dacă crezi altceva. Dar la chestia asta o să ne întoarcem. Mă 
interesează mai mult partea cu pedeapsa. Asta de vreme ce niciodată 
nu te-am mai pedepsit nici pe tine, nici pe altcineva. 

Scarpetta şi Benton încep să urce Scările Spaniole, un exerciţiu care 
e îngreunat de sentimentele lor rănite şi de excesul de vin. Pe scări 
sunt îndrăgostiţi îmbrăţişaţi şi tineri zgomotoşi, care râd, se hârjonesc 
şi nu-i bagă-n seamă pe cei doi. În depărtare, într-un punct care pare a 
fi la kilometri distanţă, hotelul Hessler se ridică luminat şi uriaş, 
dominând oraşul ca un palat. 

— Nu-mi stă în caracter, reia Scarpetta discuţia. Să pedepsesc 
oamenii. Eu mă protejez pe mine şi-i protejez şi pe cei din jur. Nu-i 
pedepsesc. Nu-i pedepsesc niciodată pe cei la care ţin. Şi, mai mult 
decât pe oricine altcineva - gâfâie ea — pe tine nu te-aş pedepsi 
niciodată. 

— Dacă ai de gând să te vezi şi cu alţii, dacă te interesează alţi 
bărbaţi, nu pot să te condamn. Dar spune-mi-o. Asta e tot ce-ţi cer. Nu 
mai juca scenete din astea, cum ai făcut azi toată ziua. Şi astă-seară. 


Nu mă juca aşa, ca o liceana. 

— Scenete? Te joc? 

— Tipul era grămadă pe tine, continuă Benton. 

— Iar eu mă tot trăgeam de lângă el. 

— Toată ziua a fost grămadă pe tine. Nu ştia cum să se mai lipească 
de tine. Se uită la tine şi te atinge chiar în faţa mea. 

— Benton... 

— Ştiu că e frumos şi poate că eşti atrasă de el. Dar n-am de gând să 
tolerez situaţia asta. Chiar în faţa mea! Fir-ar al dracului! 

— Benton... 

— La fel ai făcut şi cu cine ştie cum îl cheamă. Acolo, în inima 
Sudului. Ce ştiu eu ce-ai făcut! 

— Benton! 

Tăcere. 

— Spui prostii. De când, în întreaga istorie a universului, ai început 
tu să-ţi faci griji că te înşel? Cu bună ştiinţă. 

Nici un sunet cu excepţia celui al paşilor pe pietrele pavajului şi al 
respiraţiilor greoaie. 

— Cu bună ştiinţă, repetă Scarpetta. Fiindcă singura dată când am 
fost cu altcineva a fost atunci când credeam că tu eşti... 

— Mort, intervine bărbatul. Exact. Ţi s-a spus c-am murit. Şi, un 
minut mai târziu, tu ţi-o tragi cu unv’ care era destul de tânăr ca să-i 
fii mamă. 

— Termină! 

Scarpetta începe să se înfurie. 

— Nici măcar să nu îndrăzneşti! 

Benton tace. Chiar şi după sticla de vin pe care a băut-o de unul 
singur ştie că nu trebuie să meargă prea departe pe subiectul morţii 
lui simulate, atunci când a fost obligat să intre în programul de 
protecţie a martorilor. Prin ce-a făcut-o Benton să treacă! Bărbatul ştie 
că nu trebuie s-o atace ca şi când ea ar fi fost cea care ar fi dat dovadă 
de cruzime emoţională. 

— Iartă-mă, spune el. 

— Ce s-a întâmplat de fapt? îl întreabă Scarpetta. Doamne, scările 
astea! 

— Se pare că nu putem să schimbăm nimic. E aşa cum zici tu de 
livor şi rigor. Totul e stabilizat. E fixat. Hai să privim situaţia în faţă! 

— Eu nu vreau să privesc în faţă indiferent ce înseamnă totul. Din 
punctul meu de vedere, nu există nici un totul. Iar livor şi rigor se 
referă la oamenii care sunt morţi. Noi doi nu suntem morţi. Tu tocmai 
mi-ai spus că n-ai fost niciodată mort. 

Amândoi abia mai respiră. Lui Scarpetta îi bubuie inima-n piept. 

— Îmi pare rău. Sincer, insistă Benton referindu-se la ceea ce s-a 
întâmplat în trecut, la falsa lui moarte şi la viaţa ei distrusă. 


Femeia spune: 

— A fost mult prea atent. Prea îndrăzneţ. Şi ce-i cu asta? 

Benton e obişnuit cu atenţia pe care bărbaţii i-o acordă lui Scarpetta 
şi niciodată nu s-a simţit ameninţat, ba chiar l-a amuzat, fiindcă ştie 
cine e ea, ştie cine e el, ştie ce putere enormă are şi că şi Scarpetta 
trebuie să facă față unor situaţii similare — femei care-l privesc 
insistent, care se lipesc de el, care-l doresc cu neruşinare. 

— Ţi-ai construit o viaţă nouă în Charleston, spune el. Nu te văd 
renunțând la ea. Nu-mi vine să cred că te-ai dus acolo. 

— Nu-ţi vine să crezi...? 

Şi scările urcă şi urcă, parcă la infinit. 

— Ai ştiut că eu sunt în Boston şi că nu pot să mă mut în Sud. Şi- 
acum ce facem? 

— Eşti gelos. Spui „dracu”, iar tu nu spui „dracu'” niciodată. 
Doamne! Urăsc scările! 

Scarpetta respiră sacadat. 

— N-ai nici un motiv ca să te simţi ameninţat. Nu-ţi stă în obicei să 
te simţi ameninţat de nimeni. Ce se întâmplă cu tine? 

— M-am aşteptat la prea mult. 

— La ce te-ai aşteptat, Benton? 

— Nu contează. 

— Ba contează foarte mult. 

Amândoi urcă şirul nesfârşit de trepte şi tac, fiindcă relaţia lor 
înseamnă o discuţie mult prea complicată într-un moment în care nici 
unul nu mai are aer. Scarpetta ştie că Benton e furios fiindcă-i e 
teamă. Se simte neputincios în Roma. Se simte neputincios în relaţia 
lor, pentru că el stă în Massachusetts, acolo unde s-a mutat cu 
binecuvântarea ei, ca să nu dea cu piciorul şansei de a lucra ca 
psiholog criminalist la spitalul McLean, afiliat Harvardului. O şansă 
mult prea mare ca să fie ignorată. 

— Ce-a fost în capul nostru? spune Scarpetta. Scările s-au terminat, 
iar ea îl prinde pe bărbat de mână. 

— Presupun c-am fost idealişti ca întotdeauna. Iar tu ai putea să pui 
ceva mai multă energie în strângerea asta de mână. Ca şi cum şi tu ți- 
ai dori-o. În şaptişpe ani, niciodată n-am locuit în acelaşi oraş, 
darămite în aceeaşi casă. 

— Şi nu crezi că situaţia asta se poate schimba. Benton îşi 
împleteşte degetele printre ale ei şi trage adânc aer în piept. 

— Cum? 

— Presupun că mereu am trăit cu speranţa secretă c-ai să te muţi. 
La Harvard, MIT, Tufts. Mi-am zis c-ai putea să predai. Poate la o 
facultate de medicină. Sau că te-ai putea mulțumi cu o jumătate de 
normă pe post de consultant la McLean. Sau în Boston, la birourile 
ME. Acolo ai putea ajunge şefă. 


— Niciodată n-aş putea să mă mai întorc la o viață ca asta, îi 
răspunde Scarpetta. 

Amândoi păşesc în holul hotelului, pe care ea îl numeşte Belle 
Epoque, fiindcă e o construcţie dintr-o epocă frumoasă. Dar nici unul 
dintre ei nu ia în seamă marmura, sticlăria antică de Murano, 
mătăsurile şi sculpturile. Nu iau în seamă nimic şi pe nimeni. Nici 
măcar pe Romeo - chiar aşa îl cheamă -— care, în timpul zilei, este un 
mim pictat cu auriu pe faţă, în majoritatea nopţilor e portar, iar în 
ultima vreme este un tânăr italian frumuşel şi posomorât, care nu mai 
vrea să fie interogat în legătură cu moartea lui Drew Martin. 

Romeo e politicos, dar le evită privirile şi, ca un adevărat mim, nu 
scoate nici un cuvânt. 

— Eu îmi doresc ce e mai bine pentru tine, spune Benton. Şi, 
evident, tocmai din cauza asta, nu m-am împotrivit atunci când ai 
decis să-ţi deschizi propriul laborator în Charleston. Dar nu mi-a 
convenit. 

— Nu mi-ai spus nimic. 

— N-ar trebui să-ţi spun nici acum. Ceea ce ai făcut e bine, iar eu 
ştiu asta. Ani de zile te-ai simţit ca şi cum n-ai avea un loc al tău. 
Dintr-un anumit punct de vedere, ai fost ca oamenii ăia fără casă, iar 
din alte puncte de vedere, de când ai plecat din Richmond, ai fost 
mereu nefericită — ba mai rău, iartă-mă că-ţi aduc aminte, fiindcă ai 
fost concediată. Nenorocitul ăla de guvernator! La momentul ăsta, faci 
exact ceea ce trebuie. 

Scarpetta şi Benton urcă în lift, iar el continuă: 

— Dar nu sunt sigur că mai pot să suport mult situaţia asta. 

Scarpetta se chinuie să-şi alunge sentimentul de teamă, care e de-a 
dreptul cumplit. 

— Ce vrei să spui, Benton? Vrei să renunţăm? Asta vrei, de fapt, să- 
mi spui? 

— Poate că spun exact contrariul. 

— Poate că eu nu ştiu ce înseamnă asta şi să ştii că nu flirtez. 

Cei doi ies din lift. 

— Eu nu flirtez niciodată. Decât cu tine. 

— Nu ştiu ce faci tu când nu sunt prin preajmă. 

— Dar ştii ce nu fac. 

Benton descuie uşa apartamentului lor de la ultimul etaj. E un 
apartament splendid, plin de antichităţi, decorat cu marmură albă şi 
care se continuă cu o terasă pardosită cu piatră, în care ar putea să se 
distreze un sat întreg. Dincolo de balustrada terasei, oraşul străvechi 
se profilează pe fundalul nopţii. 

— Benton, spune Scarpetta. Te rog, hai să nu ne certăm. Mâine 
dimineaţă, tu pleci la Boston, eu la Charleston. Hai să nu ne 
îndepărtăm, ca să ne fie cumva mai uşor să stăm departe unul de 


celălalt. Bărbatul îşi scoate sacoul. 

— Ce-i? Eşti supărat fiindcă, în sfârşit, mi-am găsit un loc în care să 
mă aşez, că am luat-o de la capăt undeva unde-mi convine? îl întreabă 
ea. 

Benton îşi aruncă sacoul pe un scaun. 

— La drept vorbind, continuă Scarpetta, eu sunt cea care trebuie să 
ia totul de la început, să creez ceva din nimic, să răspund singură la 
telefon şi să fac curăţenie tot de una singură în nenorocita aia de 
morgă. Eu n-am Harvardul la dispoziţie. N-am un apartament de 
câteva milioane de dolari în Beacon Hill. Eu îi am pe Rose, pe Marino 
şi, uneori, pe Lucy. Asta-i tot ce am. Aşa că, în majoritatea timpului, 
sunt nevoită să răspund singură la telefon. Să vorbesc cu presa locală. 
Cu avocaţii. Cu cine ştie ce grup care vrea să ţin o prelegere. Cu omul 
care face deratizarea. Zilele trecute, a trebuit să vorbesc cu cineva de 
la nenorocita aia de Cameră de Comerţ — voiau să ştie câte cărţi de 
telefon cumpăr de la ei! De parcă eu, una, mi-aş dori să apar în cartea 
lor de telefon. Parc-aş avea o curăţătorie chimică sau ceva de genul 
ăsta! 

— De ce? intervine Benton. Rose ţi-a selectat întotdeauna 
telefoanele. 

— Rose îmbătrâneşte. Nu mai poate să le facă pe toate. 

— Dæ’ Marino de ce nu poate să răspundă la telefon? 

— De ce toate? Nimic nu mai e ca înainte. Tu faci pe toată lumea să 
creadă c-ai murit, risipit în şapte vânturi. Poftim! O spun cu voce tare! 
Toată lumea s-a schimbat din cauza asta. Inclusiv tu. 

— Eu n-am avut de ales. 

— Asta e ciudat când vine vorba de alegeri. Atunci când tu nu ai de 
ales, nici ceilalţi nu pot s-o facă. 

— De asta ţi-ai făcut cuibul în Charleston. Nu vrei să mă alegi pe 
mine. Fiindcă s-ar putea să mai mor o dată. 

— Mă simt de parc-aş sta singură în mijlocul unei nenorocite de 
explozii. Toate zboară în jurul meu. lar eu nu fac decât să stau în 
mijlocul ei. M-ai distrus. Fir-ar al dracului, Benton, m-ai distrus! 

— Cine zice „dracu'” acum? 

Scarpetta îşi şterge lacrimile. 

— M-ai făcut să plâng. 

Benton se apropie de ea şi o atinge. Amândoi se aşază pe canapea şi 
privesc în zare, la clopotniţa cu două turnuri de la Trinita dei Monti, 
la Villa Medici, care e aşezată pe Pincian Hill şi mult mai departe, la 
Cetatea Vaticanului. Scarpetta se întoarce către Benton şi e, din nou, 
uluită de trăsăturile limpezi ale feţei lui, de părul lui argintiu, de 
eleganța lui suplă şi prelungă, care e într-un asemenea dezacord cu 
munca lui. 

— Cum e acum? îl întreabă ea. Ce simţi acum în comparaţie cu 


sentimentele pe care le-ai avut atunci, la început? 

— Acum e altfel. 

— Altfel sună ameninţător. 

— Altfel pentru că am trecut prin atât de multe, într-un timp atât de 
lung. De-acum mi-e şi greu să-mi mai aduc aminte cum era înainte să 
te cunosc. Mi-e greu să-mi aduc aminte că, înainte să te cunosc, am 
fost căsătorit. Aia a fost o altă persoană, un tip de la FBI care făcea 
totul ca la carte, nu era animat de nici un sentiment, n-avea o viaţă a 
lui. Totul până-ntr-o dimineaţă când am intrat în sala ta de conferinţe. 
Eu, marele aşa-zis psiholog criminalist, care fusesem chemat ca să dau 
o mână de ajutor în rezolvarea crimelor care terorizau orăşelul tău 
modest. Şi-acolo, în sală, am dat peste tine — tu, îmbrăcată în halat, 
aşezând pe masă un morman uriaş de dosare şi-apoi strângându-mi 
mâna. Mi s-a părut că eşti cea mai remarcabilă femeie pe care am 
întâlnit-o. Nu-mi puteam lua ochii de la tine. Nici acum nu pot. 

— E altfel, îi aminteşte Scarpetta ceea ce a spus mai devreme. 

— Ceea ce se petrece între doi oameni e altfel în fiecare zi. 

— Ceea ce e în regulă atât timp cât amândoi îşi păstrează aceleaşi 
sentimente. 

— Şi tu ţi le-ai păstrat? o întreabă el. Mai ai aceleaşi sentimente faţă 
de mine? Pentru că dacă... 

— Pentru că dacă... ce? 

— Vrei? 

— Ce să vreau? Dacă vreau să fac ceva ca să schimb situaţia? 

— Da. Pentru totdeauna. 

Benton se ridică, îşi găseşte sacoul, bagă mâna în buzunar şi se 
întoarce la canapea. 

— Pentru totdeauna adică opusul lui temporar, spune Scarpetta, 
distrasă de ceea ce se află în mâna bărbatului. 

— Nu glumesc. Vorbesc serios. 

— Asta ca să nu mă pierzi din cauza unui flirt idiot? Scarpetta îl 
trage către ea şi-l ia strâns în braţe. 

Apoi îşi trece degetele prin părul lui. 

— Poate, îi răspunde Benton. Ia asta, te rog. Bărbatul deschide 
mâna. În palmă are o bucăţică de hârtie împăturită. 

— Haide! Haide! Nu-ţi fie frică. 

Scarpetta desface hârtia. Înăuntru sunt un bileţel pe care scrie 
„Vrei?” şi un inel. E un inel vechi, o verighetă de platină cu diamante. 

— A fost a stră-străbunicii mele, îi spune Benton şi-i strecoară 
verigheta pe deget, iar inelul se potriveşte perfect. 

Cei doi se sărută. 

— Dacă faci asta pentru că eşti gelos, să ştii că ăsta e un motiv 
îngrozitor, îi spune ea. 

— Crezi că se întâmplă să-l am la mine, după ce, cincizeci de ani, a 


stat încuiat într-un seif? întrebarea mea e cât se poate de serioasă, 
insistă el. Te rog, spune-mi că vrei. 

— Şi cum o să ne descurcăm? După toată tirada ta despre faptul că 
ducem vieţi separate? 

— Pentru numele lui Dumnezeu! Măcar o dată în viaţă, lasă 
raţiunea la o parte! 

— E foarte frumoasă, zice Scarpetta referindu-se la verighetă. Sper 
că vorbeşti serios, fiindcă înapoi nu ţi-o mai dau. 

Nouă zile mai târziu, duminică. Sirena unui vapor se lamentează 
departe, pe mare. Turlele bisericilor străpung răsăritul înnorat din 
Charleston, iar un clopot solitar începe să sune. Apoi i se alătură şi 
altele, toate bătând într-un limbaj secret, care răsună la fel peste tot în 
lume. Odată cu clopotele se arată şi primele crâmpeie de lumină ale 
răsăritului, iar Scarpetta începe să se trezească în apartamentul ei 
prezidenţial, aşa cum îi spune ea, exagerând, încăperii de la etajul al 
doilea din casa de început de secol XIX. Prin comparaţie cu locuinţele 
oarecum somptuoase pe care le-a avut în trecut, căminul de-acum pare 
un început de viaţă nouă destul de straniu. 

Dormitorul şi biroul sunt în acelaşi loc. Spaţiul este atât de 
aglomerat, încât femeia abia dacă se poate mişca prin cameră fără se 
lovească de comodele vechi, de corpurile de bibliotecă sau de masa 
cea lungă, acoperită cu o țesătură neagră, pe care sunt aşezate un 
microscop şi lamele, mănuşi de latex, măşti de praf, aparate de 
fotografiat şi diferite alte obiecte necesare la locul crimei — toate au un 
aspect excentric în contextul încăperii. Nu există dulapuri propriu- 
zise, ci doar nişte rafturi aliniate unele lângă celelalte, placate cu lemn 
de cedru. De pe unul dintre ele, Scarpetta alege un costum cu fustă de 
culoarea cărbunelui, o bluză de mătase în dungi alb cu cenuşiu şi o 
pereche de pantofi negri cu toc jos. 

Îmbrăcată pentru ceea ce promite a fi o zi dificilă, femeia se aşază la 
birou şi se uită afară, în grădină, urmărind cum, în lumina dimineţii, 
peisajul îşi modifică umbrele. Se loghează la e-mail ca să verifice dacă 
investigatorul ei, Pete Marino, i-a trimis vreun mesaj care i-ar putea 
schimba planurile de peste zi. Nici unul. Ca să se asigure, Scarpetta îl 
sună. 

— Da. 

Bărbatul pare ameţit. Din fundal, o voce feminină necunoscută se 
plânge: 

— Fir-ar al dracului! Acum ce mai e? 

— Sigur vii, da? insistă Scarpetta. Aseară, târziu, am fost anunţată 
c-o să primim un cadavru din Beaufort şi sper c-o să fii acolo să te 
ocupi de el. Plus că mai avem întâlnirea aia de după-amiază. Ţi-am 
lăsat un mesaj, dar nu m-ai sunat. 

— Da. 

Femeia din fundal spune pe acelaşi ton văitat: 

— Ce mai vrea aia de data asta? 

— Adică o să ajungă în mai puţin de-o oră, îi spune Scarpetta lui 
Marino fermă. Trebuie să pleci la drum acum. Altfel n-o să aibă cine 
să-l primească. Pompele Funebre Meddicks”. N-am mai auzit de ei. 


— Da. 

— Eu o să ajung pe la unşpe, ca să termin ce mai pot cu băieţelul 
ăla. 

Ca şi când cazul Drew Martin n-ar fi fost destul de complicat. În 
prima zi după ce s-a întors de la Roma, Scarpetta a mai primit un caz 
îngrozitor: uciderea unui băieţel pe care nici acum nu ştie cum îl 
cheamă. Copilul i-a intrat în minte fiindcă nu avea unde altundeva să 
se ducă şi, când Scarpetta se aşteaptă mai puţin, îşi aduce aminte de 
feţişoara lui delicată, trupul slăbuţ şi părul şaten şi cârlionţat. Şi-apoi 
tot restul. Aşa cum a arătat băieţelul după ce-a terminat autopsia. 
După atâţia ani şi după atâtea mii de cazuri, o parte din ea încă urăşte 
ceea ce este obligată să le facă morţilor, din cauza a ceea ce alţii le-au 
făcut înainte. 

— Da. 

Asta e tot ce Marino are de spus. 

— Irascibil, nepoliticos... bolboroseşte femeia în timp ce coboară la 
parter. M-am săturat de el! izbucneşte ea exasperată. 

În bucătărie, tocurile îi răsună pe podeaua din ceramică arsă. Când 
s-a mutat în casa asta, zile întregi şi le-a petrecut în patru labe, 
aşezând plăcile pardoselii în zigzag. A vopsit toţi pereţii în alb, ca să 
capteze lumina din grădină, a restaurat bârnele de chiparos care susţin 
tavanul şi care sunt acolo de când a fost construită casa. Bucătăria — 
cea mai importantă încăpere — este aranjată precis: cu ustensile din 
oţel inoxidabil, cratiţe şi tigăi din cositor (întotdeauna lustruite de 
sclipesc), funduri de tăiat şi cuțite nemţeşti făcute manual, aşa cum 
are orice bucătar care se respectă. Nepoata ei, Lucy, trebuie să apară 
în orice secundă, iar asta o bucură foarte mult pe Scarpetta, dar i-a şi 
stârnit curiozitatea. Lucy rareori dă telefon şi se autoinvită la micul 
dejun. 

Kay alege ingredientele de care are nevoie pentru o omletă numai 
din albuşuri, înecată în ricotta şi burduşită cu ciuperci albe, pregătite 
sub formă de sote cu sherry şi ulei de măsline nerafinat. Fără pâine. 
Nici măcar pâinea ei plată, friptă pe grătar, în cuptorul ei de teracotă 
— testo — pe care Scarpetta l-a cărat din Bologna, pe vremea când 
securitatea din aeroporturi nu considera ustensilele de bucătărie ca 
fiind arme de atac. Nepoata ei ţine o cură necruțătoare - se 
antrenează, aşa cum zice ea. Pentru ce? o întreabă Scarpetta tot 
timpul. Pentru viaţă, îi răspunde Lucy întotdeauna. Ocupată să bată 
albuşul ouălor cu telul şi rumegând în minte ce-are de făcut peste zi, 
Scarpetta tresare speriată din cauza unei bufnituri amenințătoare, care 
s-a auzit de la fereastra de la etaj. 

— Nu, te rog! exclamă ea disperată, punând telul pe masă şi luând-o 
la fugă către uşă. 

Dezactivează alarma şi se grăbeşte să iasă în grădină, acolo unde un 


cintezoi galben se zbate neputincios pe nişte cărămizi vechi. Scarpetta 
îl ia în mână cu grijă. Căpşorul păsării se bălăngăne dintr-o parte-n 
cealaltă. Ochii îi sunt pe jumătate închişi. Scarpetta îi vorbeşte pe un 
ton liniştitor, îi mângâie penele mătăsoase. Pasărea încearcă să se 
ridice şi să zboare, dar căpşorul continuă să i se bălăngăne. Cintezoiul 
e doar ameţit. Poate c-o să-şi revină brusc. Dar nu, pasărea i se 
rostogoleşte în palme, dă din aripi, iar capul i se mişcă dintr-o parte-n 
cealaltă. Poate că n-o să moară. Ce prostie să gândeşti aşa! Mai ales 
pentru cineva ca Scarpetta, care ştie atâtea! Femeia ia pasărea şi-o 
duce în casă. În sertarul din bucătărie, cel mai de jos, care stă încuiat, 
e o cutie metalică şi ea încuiată, iar în cutie e o sticlă cu cloroform. 


Scarpetta stă aşezată pe treptele de cărămidă din spatele casei şi nu 
se ridică atunci când aude vuietul caracteristic al Ferrari-ului lui Lucy. 

Acesta părăseşte King Street şi parchează pe aleea comună din faţa 
casei, după care Lucy apare în grădină, cu un plic în mână. 

— Micul dejun nu e gata şi nici măcar cafeaua nu-i făcută, declamă 
ea. Stai aici şi ai ochii roşii. 

— De la alergii, spune Scarpetta. 

— Ultima dată când ai dat vina pe alergii — apropo, tu nu ai nici o 
alergie — a fost când o pasăre s-a izbit de fereastră. Şi atunci ai avut o 
mistrie murdară pe masă. Aşa cum ai şi acum. 

Lucy arată cu mâna către masa de marmură veche din grădină, pe 
care se află o mistrie. În apropiere, sub un pittosporum, pământul e 
proaspăt săpat şi acoperit cu bucățele de ceramică. 

— Un cintezoi, mărturiseşte Scarpetta. Lucy se aşază lângă ea şi 
zice: 

— Deci se pare că Benton nu vine în weekend. Când vine, 
întotdeauna ai pe masă o listă lungă cu ceea ce vrei să cumperi de 
mâncare. 

— Nu poate să plece de la spital. 

Lăcuşorul puţin adânc din mijlocul grădinii e acoperit cu petale de 
iasomie chinezească şi camellia, care plutesc pe apă ca nişte confetti. 

Lucy ia una din frunzele de mosmon japonez căzute pe jos după 
ultima ploaie şi-ncepe s-o răsucească ţinând-o de codiţă. 

— Sper că ăsta e singurul motiv. Te-ai întors de la Roma cu vestea 
cea mare, dar ce s-a schimbat? Din câte văd eu, nimic. El e acolo, iar 
tu aici. Şi nici n-aveţi de gând să schimbaţi situaţia asta, nu? 

— Ai devenit dintr-odată expertă în relaţii? 

— Sunt expertă numai în alea care eşuează. 

— Mă faci să-mi pară rău că v-am spus, îi reproşează Scarpetta. 

— Eu am trecut prin asta. Aşa a fost cu Janet. După ce perverşii au 
căpătat, în sfârşit, în mod legal, mai multe drepturi decât câinii, am 
început să vorbim de angajamente, de căsătorie. Dintr-odată, Janet n-a 


mai putut face faţă ideii de lesbianism. Şi totul s-a sfârşit înainte să- 
nceapă. Şi nici măcar nu s-a sfârşit frumos. 

— Nu s-a sfârşit frumos? Eu zic c-a fost ceva de neiertat! 

— Eu ar trebui să fiu cea care să nu poată ierta, nu tu, vine replica 
lui Lucy. Tu n-ai fost acolo. Nu ştii cum e să treci prin aşa ceva. Nu 
vreau să mai discut despre asta. 

O statuie mică, reprezentând un înger, care veghează asupra 
lăcuşorului. Scarpetta încă n-a descoperit ce sau pe cine protejează. Cu 
siguranță că nu păsările. Poate că nu protejează nimic. Femeia se 
ridică şi-şi scutură fusta. 

— Despre asta ai vrut să vorbeşti cu mine? întreabă ea. Sau doar ţi-a 
trecut aşa, prin minte, că stau aici şi mă simt groaznic fiindcă tocmai 
am fost obligată să mai eutanasiez o pasăre? 

— Nu de asta te-am sunat aseară şi ţi-am zis că trebuie să ne vedem, 
îi răspunde Lucy continuând să se joace cu frunza. 

Părul fetei, roşu-cireaşă, cu şuviţe de-un cărămiziu-auriu, e proaspăt 
spălat, strălucitor şi dat pe după urechi. Lucy e îmbrăcată cu un tricou 
negru, care-i pune-n valoare trupul frumos, modelat prin exerciţii 
istovitoare la sală şi datorită unor gene de calitate. Se duce undeva, 
crede Scarpetta, dar nu vrea s-o întrebe direct. Se aşază din nou pe 
trepte. 

— Doamna doctor Self. 

Lucy se uită fix înspre grădină, cu privirea aia specifică pe care o 
capătă oamenii atunci când nu văd nimic altceva decât ceea ce-i 
roade. 

Scarpetta nu s-a aşteptat însă la răspunsul ăsta. 

— Ce-i cu ea? 

— Ţi-am zis s-o ţii aproape. Întotdeauna duşmanii trebuie să ti-i ţii 
aproape, o ceartă Lucy. N-ai fost atentă la ce ţi-am spus. Nu ţi-a păsat 
că te vorbeşte de rău de fiecare dată când are ocazia, din cauza 
procesului ăluia. Pretinde că eşti o mincinoasă şi o mare impostoare 
din punct de vedere profesional. Caută-te singură pe Internet, pe 
Google. Eu îi dau de urmă, îţi forwardez rahaturile pe care le 
debitează şi tu abia dacă te uiţi la ele. 

— De unde ştii tu că abia mă uit la ceva? 

— Eu sunt administratorul tău de sistem. Credinciosul tău specialist 
în IT. Ştiu foarte bine cât ţii un fişier deschis. Ai putea să te aperi, 
spune Lucy. 

— Să mă apăr de ce? 

— De acuzaţia că ai manipulat juraţii. 

— Asta se şi întâmplă într-un proces. Se manipulează juraţii. 

— Tu vorbeşti? Sau stau aici cu o necunoscută? 

— Dacă eşti legat ca un porc dus la abator, dacă eşti torturat şi auzi 
tipetele celor dragi ţie, care sunt brutalizaţi şi ucişi în camera 


alăturată, iar tu sfârşeşti prin a-ţi lua viaţa ca să nu ai şi tu aceeaşi 
soartă? Asta nu-i sinucidere, Lucy. Asta e crimă. 

— Din punct de vedere legal? 

— Sincer, nu-mi pasă. 

— Înainte îţi păsa. 

— Ba nu-mi păsa. Habar nu ai ce-a fost în capul meu când am lucrat 
la cazurile din toţi anii ăştia, nu ştii că deseori mi-am dat seama că 
eram singura care ţinea partea victimelor. Doamna doctor Self s-a 
ascuns în spatele scutului care e confidenţialitatea relaţiei cu pacientul 
şi n-a divulgat informaţii care ar fi putut să prevină suferinţe crâncene 
şi moarte. Merita s-o păţească şi mai rău. Dar de ce vorbim despre 
chestia asta? De ce vrei să mă superi? 

Lucy se uită în ochii ei. 

— Cum e vorba aia? Răzbunarea e mai dulce când ai aşteptat-o 
îndelung? Tipa a luat din nou legătura cu Marino. 

— Of, Doamne! De parcă săptămâna asta n-ar fi fost şi aşa oribilă. 
Omul ăsta chiar şi-a pierdut minţile? 

— Când te-ai întors de la Roma şi ne-ai anunţat vestea cea mare, ce- 
ai crezut? Că Marino o să fie fericit? Unde trăieşti tu? Pe Lună? 

— Se pare că da. 

— Cum de nu ţi-ai dat seama? Dintr-odată se-apucă să iasă în oraş şi 
să se îmbete în fiecare seară şi-şi mai face şi-o iubită nouă, de cea mai 
joasă speţă. De data asta a ales-o pân-a cules-o. Sau nu ştii? Shandy 
Snook, ca în Snook's Flamin’ Chips? 

— Flamin” ce? Cine e femeia asta? 

— Chipsuri din cartofi, cu multă grăsime şi excesiv de săraţi, cu 
arome de jalapeno şi sos de ardei roşii iuți. Din asta şi-a câştigat taică- 
su averea. Tipa s-a mutat aici cam acum un an. L-a întâlnit pe Marino 
la Kick ’N Horse luni-seară şi a fost dragoste la prima vedere. 

— i-a zis el toate astea? 

— Nu, Jess. 

Scarpetta clatină din cap. N-are nici cea mai vagă idee cine e Jess. 

— E patroana de la Kick 'N Horse. Localul unde se strâng 
motocicliştii şi unde se duce şi Marino. Ştiu că l-ai auzit vorbind 
despre el. Jess m-a sunat fiindcă e îngrijorată din cauza lui Marino şi a 
noii lui iubite de mahala. E îngrijorată că Marino a luat-o razna de tot. 
Jess mi-a zis că nu l-a mai văzut niciodată în halul ăsta. 

— De unde-a ştiut dr. Self adresa de e-mail a lui Marino? Asta 
numai dacă nu el a fost cel care a contactat-o primul, se întreabă 
Scarpetta. 

— De când Marino i-a fost pacient în Florida, doctorita nu şi-a 
schimbat adresa de e-mail. El însă da. Deci cred că ne putem da seama 
cine a făcut primul pas. Dar pot să aflu cu certitudine. N-am parola de 
la contul lui de e-mail de pe calculatorul de acasă, da’ eu nu m-am 


împiedicat niciodată de detalii din astea minore. Ar trebui să... 

— Ştiu ce-ar trebui să faci. 

— Să am acces fizic la calculator. 

— Ştiu ce-ar trebui să faci, dar nu vreau să faci asta. Hai să nu mai 
înrăutăţim situaţia. 

— Cel puţin o parte dintre e-mail-urile pe care le-a primit de la ea 
sunt pe desktopul calculatorului de la birou. Aşa, ca să poată să le 
vadă toată lumea, anunţă Lucy. 

— Chestia asta n-are nici un sens. 

— Ba are un mare sens. Marino vrea să te înfurie şi să te facă 
geloasă. Asta e răzbunarea lui. 

— Şi tu le-ai văzut pe desktop de ce? 

— Din cauza unei mici urgenţe care a intervenit aseară. Marino m-a 
sunat şi mi-a zis c-a fost anunţat că s-a declanşat o alarmă. Una care 
indică faptul că frigiderul nu funcţionează cum trebuie. Mi-a spus că el 
e departe de birou şi m-a rugat să verific eu problema. Mi-a mai zis că, 
dacă am nevoie să sun la compania care monitorizează alarma, atunci 
numărul de telefon e pe o listă lipită pe zid. 

— O alarmă? zice Scarpetta uluită. Pe mine nu m-a anunţat nimeni. 

— Fiindcă nu s-a întâmplat nimic. M-am dus acolo şi totul era în 
regulă. Frigiderul mergea. Am intrat la el în birou să iau numărul de 
la companie ca să verific dacă într-adevăr totul e OK şi ghici ce-am 
descoperit pe desktop! 

— E ridicol! Se comportă ca un copil! 

— Marino nu e un copil, mătuşă Kay. Şi, într-una din zilele astea, o 
să fii nevoită să-l dai afară. 

— Şi eu cum o să mă descurc? Abia o fac acum. Şi-aşa am prea 
puţin personal. Iar la orizont nu văd nici măcar un singur om pregătit 
pe care să pot să-l angajez. 

— Ăsta e doar începutul. Situaţia cu Marino o să se înrăutăţească, o 
avertizează Lucy. Marino nu mai e omul pe care îl ştiai tu cândva. 

— Nu cred asta. Şi niciodată n-aş putea să-l dau afară. 

— Ai dreptate, spune Lucy. N-ai putea. Ar trebui să divorţezi de el. 
Marino e soţul tău. Numai Dumnezeu ştie că ai petrecut cu el mai 
mult timp decât cu Benton. 

— În mod sigur, Marino nu e soţul meu. Nu mă mai zgândări, te 
rog. 

Lucy ridică plicul de pe trepte şi i-l dă lui Scarpetta. 

— Sunt şase. Toate de la ea. Ca o coincidenţă, toate au început să 
vină de luni încoace, adică din prima zi de când te-ai întors de la 
Roma. Aceeaşi zi în care amândoi am văzut inelul şi, mari detectivi 
cum suntem, ne-am dat seama că nu l-ai găsit într-o pungă de Cracker 
Jacks. 

— E şi vreun e-mail de la Marino către ea? 


— Probabil că nu vrea să vezi ce i-a scris el. Îţi recomand să te aşezi 
pe un scaun când le citeşti, spune Lucy şi face un semn către plic şi 
ceea ce se află în el. Ce mai face? Îi e dor de ea? Ea se gândeşte la el. 
Tu eşti un tiran, o expirată, iar el probabil că se simte groaznic 
lucrând pentru tine şi cum ar putea ea să-l ajute? 

— Oare Marino n-o să se înveţe niciodată minte? În mare parte, 
chestia asta e deprimantă. 

— N-ar fi trebuit să-i dai vestea asta. Cum de nu ţi-ai dat seama ce 
efect o să aibă asupra lui? 

Scarpetta remarcă petuniile mexicane purpurii care se caţără pe 
zidul din partea de nord a grădinii. Şi mai observă şi tufele de lantana 
de culoarea lavandei. Sunt puţin cam arse de soare. 

— Ei! N-ai de gând să citeşti scârboşeniile? o întreabă Lucy şi arată, 
din nou, către plic. 

— N-o să le dau puterea asta chiar acum, îi răspunde Scarpetta. Am 
chestii mai importante de care trebuie să mă ocup. De asta sunt 
îmbrăcată într-un costum nenorocit şi mă duc la serviciu în duminica 
asta nenorocită, când aş putea să-mi fac de lucru prin grădină sau să 
ies naibii să mă plimb. 

— Am făcut o verificare de fond în legătură cu tipul cu care trebuie 
să te întâlneşti după-amiază. Recent a fost victima unui atac. Nici un 
suspect. Şi, în legătură cu asta, a fost acuzat pentru posesie de 
marijuana. Acuzaţia a fost retrasă. Cam asta-i tot. Nici măcar vreo 
amendă pentru exces de viteză. Dar nu cred c-ar trebui să fii singură 
când te întâlneşti cu el. 

— Şi cu băieţelul brutalizat care zace la mine în morgă? De vreme 
ce n-ai zis nimic pe tema asta, presupun că verificările tale pe 
calculator tot n-au dat nici un rezultat. 

— E ca şi cum nici n-ar fi existat. 

— Dar a existat. Şi ce i s-a întâmplat copilului ăstuia e înfiorător. N- 
am mai văzut niciodată aşa ceva. Poate c-ar fi cazul să ne asumăm 
nişte riscuri. 

— Şi ce să facem? 

— M-am tot gândit la genetica statistică. 

— Mie tot nu-mi vine să cred că nimeni nu se ocupă de chestia asta, 
exclamă Lucy. Tehnologia există. Şi există de mult. Un cretinism! 
Alelele sunt comune între rudele de sânge şi, ca în cazul oricărei alte 
baze de date, totul pleacă de la legile probabilității. 

— Un tată, o mamă, un frate sau o soră au un număr mai mare de 
alele comune. Am vedea asta şi ne-am concentra pe persoanele 
respective. Cred c-ar trebui să-ncercăm şi varianta asta. 

— Dacă încercăm şi se dovedeşte că puştiul a fost omorât de-o 
rudă? Ne folosim de genetica statistică într-un caz de crimă şi ce 
facem la proces? spune Lucy. 


— Întâi să aflăm cine e băieţelul. După aceea o să ne gândim şi la 
proces. 


Belmont, Massachusetts. Doctorita Marilyn Self e aşezată în faţa 
ferestrei de la camera ei, de unde poate vedea peisajul din jur. 

Pajişti unduitoare, păduri, pomi fructiferi şi clădiri vechi din 
cărămidă care aduc aminte de o eră elegantă, când bogătaşii şi 
celebrităţile puteau să dispară din viaţa publică pentru scurt timp sau 
pentru cât aveau nevoie ori, în unele cazuri, cele fără speranţă, pentru 
totdeauna, fiind tratate cu deferentă şi răsfăţate aşa cum meritau. La 
spitalul McLean e absolut normal să vezi actori faimoşi, muzicieni, 
atleți şi politicieni plimbându-se prin campusul cu aspect de sătuc, 
care a fost proiectat de un arhitect peisagist celebru: Frederick Law 
Olmsted. Cel care a devenit celebru datorită unor proiecte renumite, 
printre care Central Park-ul din New York, grădina Capitoliului, 
domeniul Biltmore şi Expoziţia Mondială din Chicago din 1893. 

Nu e însă deloc normal s-o vezi şi pe doctoriţa Marilyn Self. Dar 
femeia nu intenţionează să mai stea mult la McLean, iar atunci când, 
în sfârşit, publicul va afla adevărul, motivele ei vor deveni clare. Va fi 
limpede c-a vrut să fie în siguranţă, să se izoleze şi-apoi, aşa cum s-a 
petrecut mereu pe parcursul vieţii ei, să-şi urmeze destinul. Acel lucru 
pe care ea îl numeşte ceea ce trebuie să se întâmple. Doctoriţa uitase că 
Benton Wesley lucrează aici. 

Experimente Secrete Şocante: Frankenstein. 

Ia să vedem! Self continuă să scrie scenariul primului show pe care-l 
va face după ce o să revină la microfon. Aflată în izolare, ca să-mi apăr 
viața, fără să-mi dau seama şi fără să vreau, am devenit martor ocular — 
ba, mai rău, şoarece de laborator — la o serie de experimente clandestine şi 
abuzuri. Comise în numele ştiinţei. A fost, aşa cum a spus Kurtz în Inima 
întunericului, „Ce oroare! Ce oroare!” Am fost supusă unei forme moderne 
a procedurilor folosite în ospicii în cele mai negre zile din cele mai negre 
perioade, atunci când persoanele care nu mai aveau toţi boii acasă erau 
considerate subumane şi erau tratate ca nişte... ca nişte...? Analogia 
potrivită avea să-i vină în minte mai târziu. 

Doctoriţa Self zâmbeşte închipuindu-şi bucuria lui Marino atunci 
când a descoperit că ea i-a răspuns. Probabil că bărbatul crede că ea 
(cea mai renumită psihiatră din lume) s-a bucurat să primească veşti 
de la el. Marino încă mai crede că ţine la el! Ea n-a ţinut niciodată la 
el. Chiar şi atunci când i-a fost pacient, în Florida, pe vremea când nu 
era atât de cunoscută, nici atunci n-a ţinut la el. Omul n-a fost nimic 
altceva decât un amuzament terapeutic şi da (Self recunoaşte), i-a 
condimentat puţin viaţa, pentru că adoraţia lui pentru ea era aproape 
la fel de demnă de milă ca şi cretina obsesie sexuală pe care o 
dezvoltase pentru Scarpetta. 


Biata şi jalnica Scarpetta! E uluitor ce pot face câteva telefoane bine 
date. 

Creierul îi lucrează la turație maximă. Gândurile ei se învârt non- 
stop în camera din pavilion, acolo unde mâncarea este comandată de 
la restaurant şi există şi un portar care se ocupă de cei care vor să 
meargă la teatru, la un meci al celor de la Red Sox sau la un spa. 
Pacienţii privilegiați din pavilion primesc aproximativ tot ce-şi doresc. 
Ceea ce, în cazul doctoriţei Self, înseamnă un cont personal de e-mail 
şi o cameră care s-a întâmplat ca, în urmă cu nouă zile, atunci când ea 
a fost internată, să fie ocupată de o altă pacientă: Karen. 

Repartizarea inacceptabilă a camerei a fost, desigur, remediată 
simplu, fără nici o amânare şi fără intervenţia administraţiei, încă din 
prima zi. Doctoriţa Self a intrat în camera lui Karen înainte de 
revărsatul zorilor şi-a trezit-o suflându-i uşor peste pleoape. 

— A! a exclamat Karen uşurată când şi-a dat seama că lângă ea 
stătea doctoriţa Self şi nu vreun violator. Am avut un vis ciudat. 

— Poftim! Ţi-am adus cafea. Dormeai dusă. Probabil că aseară te-ai 
uitat prea mult la lustra asta de cristal. 

Doctoriţa Self şi-a ridicat privirea către silueta cu jocuri de umbre a 
lustrei din cristal victoriene, suspendată deasupra patului. 

— Cum? a sărit Karen alarmată, punând cafeaua pe noptiera cu 
valoare de anticariat de lângă pat. 

— Trebuie să fii atentă atunci când te uiţi la un obiect făcut din 
cristal. Cristalul poate avea efecte hipnotice. Îţi poate induce o stare 
ca de transă. Ce-ai visat? 

— Doamnă doctor, a fost aşa de realist! Am simţit ca o respiraţie în 
faţă şi mi s-a făcut frică. 

— Ai idee cine era? Poate vreo rudă? Sau vreun prieten de familie? 

— Tata îşi freca mustăţile de faţa mea când eram mică. Îi simţeam 
respiraţia. Ce straniu! Abia acum mi-am adus aminte de asta! Sau 
poate că doar mi-am închipuit. Uneori mi-e greu să-mi dau seama ce e 
real şi ce nu, spune Karen dezamăgită. 

— Astea sunt amintiri reprimate, draga mea, îi zice doctoriţa Self. 
Nu te îndoi de eul tău interior:3; (pronunţat rar). Asta le spun tuturor 
adepților mei. Să nu te îndoieşti de ce anume, Karen? 

— De eul tău interior. 

— Exact. Eul tău interior (pronunţat foarte rar) ştie care e adevărul. 
Eul tău interior ştie ce e real. 

— Ceva adevărat legat de tata? Ceva real de care nu-mi mai aduc 
aminte? 

— Un adevăr de neîndurat, o realitate de neconceput pe care n-ai 
putut s-o accepţi la vremea respectivă. Vezi tu, draga mea, în esenţă, 
totul se rezumă la sex. Iar eu pot să te ajut. 

— Vă rog, ajutaţi-mă! 


Cu răbdare, doctoriţa Self a întors-o în timp, la vârsta de şapte ani 
şi, ghidând-o uşor, a ajutat-o să ajungă la scena crimei psihice iniţiale. 
În sfârşit, pentru prima dată în viaţa ei consumată şi fără sens, Karen 
şi l-a amintit pe tatăl ei strecurându-se în pat, lângă ea şi frecându-şi 
penisul erect de fundulețul ei. Şi-a amintit răsuflarea duhnind a 
băutură a bărbatului şi apoi materia umedă, caldă şi lipicioasă, care s- 
a împrăştiat pe pantalonii ei de pijama. Doctoriţa Self a continuat prin 
a o îndrepta pe Karen spre conştientizarea traumatizantă a faptului că 
incidentul respectiv nu a fost singular, deoarece abuzurile sexuale, cu 
rare excepţii, se repetă şi a ideii că mama ei a ştiut totul, din cauza 
pijamalelor micuţei Karen şi a aşternuturilor. Ceea ce înseamnă că 
femeia a închis ochii în faţa dovezilor a ceea ce-i făcea soţul ei fiicei 
celei mai mici. 

— Îmi aduc aminte că, o dată, tata mi-a adus o cană cu ciocolată 
caldă, iar eu am vărsat-o, a zis Karen într-un final. Îmi amintesc 
lichidul lipicios care mi-a pătat pantalonii de pijama. Poate că asta e, 
de fapt, ceea ce mi-am adus aminte şi nu... 

— Pentru că te-ai simţit mai în siguranţă gândindu-te c-a fost vorba 
de ciocolată caldă. Şi-apoi? Ce-a urmat? 

Nici un răspuns. 

— Dacă tu ai vărsat ciocolata caldă? A cui a fost vina? 

— Eu am vărsat-o. Deci a fost vina mea, răspunde Karen plângând. 

— Poate că din cauza asta, de-atunci, ai consumat în exces alcool şi 
droguri? Pentru că ai crezut că tot ce s-a întâmplat a fost din vina ta? 

— Dar n-am început să beau şi să fumez canabis de-atunci, ci abia 
de la paişpe ani. Of, nu ştiu! Nu vreau să mai intru în transă, doamnă 
doctor! Nu mai suport amintirile! Şi faptul că şi dacă nimic din toate 
astea n-a fost real, acum eu tot cred că aşa s-a întâmplat! 

— E exact aşa cum a scris Pitres în Legons cliniques sur l'hysterie et 
!'hypnotisme:; în 1891, a zis doctoriţa Self în vreme ce pădurea şi 
pajiştile au început să se materializeze în lumina răsăritului — o 
privelişte care curând avea să devină a ei. 

Apoi doctoriţa i-a explicat lui Karen ce sunt delirul nervos şi isteria. 
Din când în când ridica ochii înspre lustra de cristal de deasupra 
patului. 

— Nu mai pot să stau în camera asta! a strigat Karen. Vă rog, nu 
vreţi să facem schimb de camere? a implorat-o ea pe Self. 


În timp ce-şi parchează dricul negru şi strălucitor pe aleea din 
spatele casei doctoriţei Scarpetta, Lucious Meddick se plesneşte peste 
încheietura de la mâna dreaptă cu un elastic. 

Asta e o alee pentru cai, nu pentru maşini mari. Ce prostie e şi asta? 
Inima încă îi bate să-i spargă pieptul. Omul e cu nervii la pământ. A 
avut mare noroc că nu şi-a râcâit maşina de vreun copac sau de zidul 


înalt de cărămidă care separă aleea şi casele vechi din lungul ei de 
grădina publică alăturată. Ce chin e ăsta la care e supus? Deja dricul 
lui nou-nouţ s-a aplecat pe-o parte din cauza bordurii de care s-a lovit 
ridicând praful şi frunzele moarte de pe jos. Lucious se dă jos din 
maşină, lăsând motorul să duduie şi zăreşte o bătrână care se holbează 
la el de la o fereastră de la etaj. El îi zâmbeşte, dar nu se poate abţine 
să nu-şi spună că nu va trece mult până când hoaşca o să aibă nevoie 
de serviciile lui. 

Lucious apasă pe butonul interfonului de lângă poarta din fier forjat 
impunătoare şi anunţă: 

— Meddicks. 

După o tăcere prelungă, care îl obligă să-şi repete anunţul, prin 
interfon se aude vocea puternică a unei femei: 

— Cine e? 

— Serviciile Funerare Meddicks. Am o livrare... 

— Ai de făcut o livrare aici? 

— Da, doamnă. 

— Rămâi în maşină. Vin imediat. 

Şarmul sudist al generalului Patton, îşi spune Lucious, simțindu-se 
cumva umilit şi deranjat, dar se suie din nou în dric. Ridică geamul şi 
se gândeşte la poveştile pe care le-a auzit. La un moment dat, 
doctoriţa Scarpetta a fost la fel de celebră ca Quincy, dar apoi s-a 
întâmplat ceva. Pe vremea când era şefa corpului de legişti... Lucious 
nu-şi mai aduce aminte unde. Tipa a fost concediată sau n-a mai 
suportat stresul. A avut o cădere psihică. A fost un scandal. Poate 
chiar mai mult de-atât. Apoi a urmat cazul ăla care a avut parte de 
multă publicitate. Cazul din Florida, de-acum câţiva ani. O tipă goală 
spânzurată de-o grindă. Femeia a fost torturată şi chinuită până când 
n-a mai rezistat şi s-a spânzurat singură cu propria funie. 

A fost pacienta psihiatrei ăleia cu emisiune la TV. Lucious se chinuie 
să-şi aducă aminte. Poate c-au fost mai multe persoane care-au fost 
torturate şi ucise. Dar e destul de sigur că doctoriţa Scarpetta a depus 
mărturie şi a reprezentat elementul-cheie care a convins juraţii s-o 
găsească pe doctoriţa Self vinovată de ceva. În mai multe articole pe 
care le-a citit de-atunci încoace, Self a numit-o pe Scarpetta 
„incompetentă şi  părtinitoare”, o „lesbiană nemărturisită” şi 
„expirată”. Ceea ce probabil că e adevărat. Majoritatea femeilor 
puternice sunt ca bărbaţii sau, cel puţin, îşi doresc să fie bărbaţi. Când 
Scarpetta şi-a început cariera, nu erau prea multe femei în profesia 
asta. Acum probabil că sunt cu miile. Legea cererii şi a ofertei. Acum 
ea nu mai e cu nimic specială. Sunt femei peste tot — tinere — cărora le 
vin ideile de la televizor şi care fac acelaşi lucru ca şi ea. Asta şi toate 
celelalte chestii care s-au zis despre ea explică de ce s-a mutat în 
Lowcountry şi de ce lucrează într-o căsuţă — la drept vorbind, un fost 


grajd. Or, el, Lucious, nu lucrează în nici un caz într-un fost grajd. 

El locuieşte la etaj, deasupra casei de pompe funebre, afacerea pe 
care familia Meddick o are în Beaufort County de mai bine de o sută 
de ani. El stă într-un conac cu trei niveluri, de pe o fostă plantație, 
unde mai există colibele sclavilor, nu într-un fost grajd cât un degetar, 
de pe o stradă veche şi îngustă. Şocant! De-a dreptul şocant! Una e să 
îmbălsămezi morţii şi să-i pregăteşti pentru înmormântare într-o 
încăpere utilată profesional dintr-un conac şi cu totul altceva este să 
faci autopsii într-un fost grajd. Mai ales atunci când ai de-a face cu 
cadavre de înecaţi — înverziţi, cum le zice el — sau cu alţi morţi pe care 
trebuie să munceşti de-ţi vine rău ca să-i faci să arate prezentabili 
pentru familii şi pe care trebuie să torni o tonă de pudră parfumată 
D-12 ca să nu-ţi impută capela. 

O femeie îşi face apariţia în spatele celor două porţi, iar Lucious se 
dedă ocupaţiei lui preferate: voyeurismul. O studiază prin geamul 
fumuriu. Când aceasta deschide şi închide prima poartă, se aude un 
clic metalic. Apoi tipa trece la cea de-a doua poartă — care e înaltă, cu 
bare răsucite având în centru două curburi în formă de J, care parcă 
alcătuiesc o inimă. Ca şi când femeia ar avea inimă. Ceea ce de-acum 
Lucious e sigur că nu are. Tipa e îmbrăcată într-un costum sever, e 
blondă şi, Lucious calculează, cam un metru şaizeci şi şapte înălțime. 
Are o fustă măsura 40 şi o bluză măsura 42. Lucious e de-a dreptul 
infailibil când e vorba să-şi dea seama cum ar arăta o persoană goală 
pe o masă de îmbălsămare. Chiar glumeşte şi zice că are „ochi cu raze 
xX”. 

De vreme ce tipa i-a cerut, atât de nepoliticos, să nu se dea jos din 
maşină, chiar nu se dă. Femeia bate în geamul fumuriu, iar pe el îl 
cuprind emoţiile. Degetele încep să-i tremure în poală şi vor să i se 
ridice către gură, ca şi când ar avea o voinţă a lor, dar el le spune nu. 
Se plesneşte tare cu elasticul din jurul încheieturii şi le spune mâinilor 
să înceteze. Se mai plesneşte o dată cu elasticul şi înşfacă volanul 
îmbrăcat într-un material care imită lemnul. Numai ca să nu-şi mai 
lase mâinile pradă tentaţiei. 

Femeia bate din nou în geam. 

Lucious suge o pastilă de mentă Life Saver şi coboară geamul. 

— Ţi-ai ales un loc cam ciudat unde să-ţi faci treaba, zice el cu un 
zâmbet larg, îndelung exersat. 

— Ai greşit locul, îl anunţă tipa, fără vreun bună dimineaţa sau mă 
bucur să te cunosc. Ce naiba cauţi aici? 

— Locul nepotrivit, ora nepotrivită. Din cauza asta cei ca noi au de 
lucru, îi dă replica Lucious, continuând să zâmbească larg. 

— De unde ai adresa asta? îl întreabă femeia pe acelaşi ton deloc 
prietenos. 

Pare că se grăbeşte foarte tare. 


— Biroul meu nu e aici. Şi, cu siguranţă, nici morga nu e aici. Îmi 
pare rău, dar trebuie să pleci imediat. 

— Sunt Lucious Meddick de la Serviciile Funerare Meddicks din 
Beaufort, chiar de lângă Hilton Head. 

Lucious nu-i strânge mâna femeii. De fapt, dacă poate, atunci nu 
strânge mâna nimănui. 

— Cred că putem fi numiţi regii serviciilor funerare. E o afacere de 
familie: trei fraţi, inclusiv eu. Gluma e că atunci când chemi un 
Meddick, înseamnă că persoana nu mai trăieşte. Te-ai prins? 

Lucious arată cu degetul mare de la mână înspre partea din spate a 
dricului şi zice: 

— A murit acasă. Probabil un infarct. O asiatică, bătrână coclită. 
Cred că deja ai primit toate informaţiile despre ea. Vecina aia de-acolo 
e vreo spioană sau ce? adaugă Lucious uitându-se în sus, către 
fereastra cu pricina. 

— Am vorbit aseară cu legistul despre cazul ăsta, îl anunţă 
Scarpetta pe acelaşi ton. De unde ai adresa asta? 

— Legistul... 

— Ţi-a dat adresa asta? Dar ştie unde am birourile... 

— Ei, stai niţel! În primul rând că eu sunt nou la capitolul livrări. 
Mă plictisisem de moarte să stau la birou şi să tratez cu familiile 
îndoliate, aşa că m-am decis că e cazul să-mi iau iar picioarele la 
spinare. 

— Nu putem să purtăm conversaţia asta aici. 

Ba da, exact asta o să facă. Aşa că Lucious zice: 

— Aşa că mi-am cumpărat Cadillac-ul ăsta V-doişpe din 1998: două 
carburatoare, două tobe de eşapament, roţi din aluminiu, perdeluţe, 
lumină de avertizare violet şi cadru negru de sicriu. Nu există altul 
mai bine echipat. 

— Domnule Meddick, detectivul Marino e pe drum, către morgă. 
Tocmai am vorbit cu el la telefon. 

— În al doilea rând, ţie nu ţi-am mai livrat nici un cadavru. Aşa că 
habar n-aveam unde ai birourile până când n-am căutat adresa. 

— Parc-ai zis că ţi-a dat-o legistul. 

— Nu asta mi-a zis legistul. 

— Chiar trebuie să pleci. Nu pot să stau cu un dric în spatele casei. 

— Vezi tu, familia doamnei ăsteia asiatice vrea ca noi să ne ocupăm 
de înmormântare, aşa că i-am zis legistului c-o s-o transport eu. În 
orice caz, ţi-am căutat adresa. 

— Ai căutat-o? Unde? Şi de ce nu l-ai sunat pe detectivul meu? 

— L-am sunat, dar el nu s-a deranjat să-mi răspundă, aşa că am fost 
nevoit să caut singur adresa. Cum am zis. 

Lucious se plesneşte cu elasticul. 

— Am căutat-o pe Internet. Apare pe site-ul Camerei de Comerţ. 


Bărbatul sparge bomboana Life Saver între măsele. 

— Adresa asta e trecută la secret şi niciodată n-a apărut pe Internet 
şi nici n-a mai fost vreodată confundată cu adresa de la birou — de la 
morgă -— şi locuiesc aici de doi ani. Tu eşti prima persoană care face 
confuzia asta. 

— Ei, acum nu te supăra pe mine! Doar eu nu pot să controlez ce e 
pe Internet. Lucious se plesneşte cu elasticul. Da”, vezi tu, dacă aş fi 
fost chemat săptămâna asta, mai devreme, când a fost găsit băieţelul 
ăla, atunci eu i-aş fi adus cadavrul, iar acum n-am mai fi avut 
problema asta. Da”, la locu’ crimei, ai trecut chiar pe lângă mine şi nici 
nu m-ai băgat în seamă. Dacă am fi lucrat împreună la căzu' ăla, 
atunci e sigur că mi-ai fi dat adresa bună. 

Lucious se mai plesneşte încă o dată cu elasticul. E furios fiindcă 
femeia nu-l tratează cu mai mult respect. 

— De ce ai fost la locul crimei dacă legistul nu ţi-a cerut să 
transporţi cadavrul? 

Tipa a devenit foarte bănuitoare şi-l priveşte de parc-ar fi un golan. 

— Motto-ul meu e „Doar apari”. Aşa cum motto-ul ălora de la Nike 
e „Doar fă-o”. Fi, al meu e „Doar apari”. Pricepi? Uneori, să fii primul 
care apare e suficient. 

Lucious se plesneşte cu elasticul, iar Scarpetta se uită la el cu 
atenţie, apoi îşi mută privirea pe scanerul de poliţie de la bordul 
dricului. Bărbatul îşi trece limba peste gutiera din plastic pe care o 
poartă peste dinţi ca să nu-şi mai roadă unghiile. Apoi se mai 
plesneşte o dată cu elasticul. Se loveşte tare, ca şi cu un bici, iar 
durerea e atroce. 

— Te rog să te duci imediat la morgă, spune Scarpetta şi se uită la 
vecina care-i priveşte de sus, de la fereastră. O să mă asigur că 
detectivul Marino e acolo să te primească. 

După care doctoriţa face un pas în spate. Dintr-odată, observă ceva 
în spatele dricului. Se apleacă şi se uită mai bine. 

— De parcă nu era şi-aşa destul de rău, comentează ea clătinând din 
cap. 

Lucious se dă jos din maşină şi nu-i vine să creadă. 

— Fir-ar al dracului! exclamă el. Fir-ar al dracului! Fir-ar al 
dracului! Fir-ar al dracului! 

Coastal Forensic Pathology Associates (Laboratorul de Patologie 
Criminalistică de Coastă), de la extremitatea Colegiului din 
Charleston. 

Clădirea cu două etaje a fost construită înainte de Războiul Civil şi e 
puţin aplecată într-o parte. Fundaţia i s-a înfundat din cauza 
cutremurului din 1886. Sau asta e ceea ce i-a spus agentul imobiliar 
atunci când Scarpetta a cumpărat imobilul din raţiuni pe care Pete 
Marino nici acum nu le înţelege. 

Existau şi alte clădiri, mult mai frumoase şi noi-nouţe, pe care 
Scarpetta şi le-ar fi putut permite. Dar, dintr-un motiv misterios, ea, 
Lucy şi Rose au decis s-o cumpere pe asta. O clădire care a necesitat 
mai multă muncă decât şi-a închipuit Marino atunci când a acceptat 
postul de aici. Luni de zile, toţi au jupuit straturi succesive de vopsea 
şi lacuri, au spart pereţi, au înlocuit ferestre şi ţigle pe acoperiş. Au 
căutat ustensile second-hand pe la case funerare, spitale şi restaurante, 
pentru ca, în final, să pună la punct o morgă foarte bine utilată: are 
sistem special de ventilaţie, hote chimice, un generator de rezervă, o 
cameră de răcire şi una frigorifică, o cameră de descompunere, 
căruţuri chirurgicale şi tărgi. Pereţii şi podelele sunt acoperite cu o 
vopsea cu răşină, care poate fi spălată cu furtunul, iar Lucy a instalat 
un sistem de securitate şi o reţea de computere wireless. Toate sunt 
pentru Marino la fel de misterioase ca şi codul lui da Vinci. 

— Cine dracu! să vrea să spargă clădirea asta? îi spune el lui Shandy 
Snook, în timp ce tastează codul de acces care dezactivează alarma de 
la uşa dinspre rampa de încărcare a morgii. 

— Pun pariu că mulţi ar vrea, îi răspunde femeia. Hai să ne băgăm 
şi noi nasu” pe-aici. 

— Nu. Nu pe-aici. 

Marino o ghidează către o altă uşă prevăzută cu sistem de alarmă. 

— Vreau să văd un cadavru-două. 

— Nu. 

— De ce, ţi-e frică? E uimitor ce frică ţi-e de ea, îi spune Shandy, în 
timp ce încălțările îi scârţâie pe podea la fiecare pas. Parc-ai fi sclavul 
ei. 

Shandy îi repetă chestia asta tot timpul şi, de fiecare dată, Marino se 
enervează şi mai tare. 

— Dacă mi-ar fi fost frică de ea, nu ţi-aş fi dat drumu” înăuntru, nu? 
Indiferent cât m-ai fi bătut la cap. În toată clădirea sunt camere de 
supraveghere, deci de ce te-aş fi luat cu mine înăuntru, dacă mi-ar fi 
frică de ea? 

Shandy se uită în sus către o cameră de supraveghere, zâmbeşte şi 


face cu mâna. 

— Termină, i-o retează Marino. 

— De ce? Cine-o să mă vadă? Nu-i nimeni aici. Numai noi, fricoşii. 
Iar Şefa cea Mare n-are nici un motiv ca să verifice înregistrările, nu? 
Te caci pe tine de frica ei. Mi se face greață când te văd aşa, ditamai 
mălaiu' mare. Nu m-ai lăsat să intru decât fiindcă tâmpitul ăla de la 
pompe funebre a făcut pană. lar Şefa cea Mare n-o să vină decât mai 
târziu. Şi nimeni n-o să se uite la înregistrările de pe camere. 

Shandy face iar cu mâna către una din camere. 

— Arăt bine pe televizor. Tu ai fost vreodată la televizor? Taică-miu 
era tot timpul la televizor. Îşi făcea singur reclamele. Am apărut şi eu 
în câteva dintre ele. Probabil c-aş fi putut să fac carieră în televiziune, 
dar cine vrea ca oamenii să se holbeze la tine tot timpul? 

— În afară de tine? Marino îi dă una peste fund. 

Birourile sunt la primul etaj. Al lui Marino este cel mai stilat din 
câte-a avut până acum. Are podele din lemn de pin, un brâu decorativ 
de jur împrejurul pereţilor şi stucaturi luxoase. 

— Vezi tu, la o mie opt sute, îi explică el lui Shandy intrând în 
încăpere, biroul meu probabil c-a fost camera în care se lua masa. 

— Noi, în Charlotte, aveam o cameră de zece ori mai mare decât 
asta, vine replica femeii, care se uită peste tot şi mestecă gumă. 

Shandy n-a mai fost niciodată la el în birou. N-a mai intrat niciodată 
în clădirea asta. Marino n-ar îndrăzni să-i ceară acordul lui Scarpetta, 
iar doctoriţa nu i l-ar da. Dar după o noapte de tăvăleli cu Shandy, 
femeia a început din nou să-l toace cum că e sclavul lui Scarpetta. Iar 
pe Marino l-a apucat ciuda. Apoi Kay l-a sunat să-l anunţe că Lucious 
Meddick a făcut pană şi deci c-o să mai întârzie şi-atunci Shandy iar a 
început să-l piseze, să-i spună că el sare pentru orice şi că mai bine ar 
duce-o pe ea la morgă, într-un tur de prezentare, aşa cum l-a tot rugat 
toată săptămâna. În fond, ea e iubita lui şi-ar trebui măcar să vadă 
unde lucrează bărbatul ei. Aşa că Marino i-a zis să-l urmeze cu 
motocicleta ei spre nord, pe Meeting Street. 

— Astea sunt antichităţi originale, se laudă el. De la anticari. Doc le- 
a reparat şi le-a lustruit cu mâna ei. Sunt mişto, nu? E pentru prima 
oară în viaţă când stau la un birou care e mai bătrân ca mine. 

Shandy se aşază în scaunul de piele din spatele biroului şi începe să 
tragă de sertare. 

— Rose şi cu mine am umblat pe-aici o grămadă până ne-am dat 
seama ce şi cum a fost şi-apoi am hotărât ca biroul ei să fie în 
dormitorul cel mai mare. Încăperea cea mai spațioasă, biroul lui Doc, 
a fost ceea ce la vremea aia se numea sufrageria, camera de şedere. 

— Ce prostie! 

Shandy se uită într-unui dintre sertarele biroului. 

— Cum poţi să găseşti ceva aici? Arată de parcă-ţi îndesi toate 


rahaturile în sertare fiindcă ţi-e lene să le îndosariezi. 

— Ştiu exact unde sunt toate. Am propriul meu sistem de 
îndosariere. Totul e sortat în funcţie de sertare. Cam ca în sistemul 
decibelilor al lui Dewey. 

— Fi, atunci unde ţi-s fişele, uriaşule? 

— Aici sus, îi răspunde Marino şi-şi ciocăneşte cu degetul capul 
proaspăt ras. 

— N-ai nici un caz de crimă mai ca lumea pe-aici? Ceva poze? 

— Nu. 

Femeia se ridică şi-şi trage-n sus pantalonii din piele. 

— Deci Şefa cea Mare a primit camera de şedere. Vreau s-o văd. 

— Nu. 

— Am dreptul să văd unde lucrează, dacă tipa tot pare că e stăpâna 
ta. 

— Nu e stăpâna mea şi nu mergem acolo. Oricum n-ai ce să vezi în 
camera aia. Nu sunt decât cărţi şi-un microscop. 

— Bag mâna-n foc că are ceva cazuri de crimă ca lumea în camera 
aia a ei de şedere. 

— Nu. Cazurile sensibile le ţinem încuiate. Cu alte cuvinte, alea care 
ţi s-ar părea ca lumea. 

— Orice cameră e pentru şedere, nu? Atunci de ce ăleia i se spune 
cameră de şedere? 

Femeii nu-i mai tace gura. 

— Ce tâmpenie! 

— În vremurile alea, se numea cameră de şedere ca să se facă 
diferenţa între ea şi salonul de primire, îi explică Marino privindu-şi 
biroul cu mândrie, oprindu-se asupra diplomelor pe care le are expuse 
pe pereţii cu paneluri, asupra dicționarului celui mare pe care nu-l 
foloseşte niciodată şi asupra tuturor cărţilor de referinţă pe care 
Scarpetta i le dă lui atunci când ea primeşte ediţiile noi, revizuite. 

Sigur că Marino îşi opreşte privirile şi asupra trofeelor lui de la 
bowling -— toate sunt lustruite şi aranjate frumos pe rafturi încastrate 
în zid. 

— Salonul de primire era o cameră formală unde-i băgai pe ăia care 
nu voiai să stea prea mult, pe când cu camera de şedere era exact 
invers. De-asta se numeşte şi sufragerie. 

— Mi se pare că, chiar dacă te plângi, tu te bucuri că a cumpărat 
clădirea asta. 

— Nu e rea pentru o casă atât de veche. Dar mie mi-ar fi plăcut 
ceva nou. 

— Nici mădularu” tău bătrân nu e prea rău, zice Shandy şi-l prinde 
de prohab şi-l strânge până când pe Marino începe să-l doară. De fapt, 
mi se pare că e ca nou. Arată-mi biroul ei. Arată-mi unde lucrează Şefa 
cea Mare, insistă femeia şi-l apucă din nou de prohab. Ai probleme din 


cauza ei sau a mea? 

— Mucles, i-o taie Marino şi-i îndepărtează mâna, deranjat de 
glumele lui Shandy. 

— Arată-mi unde lucrează. 

— Ţi-am spus nu. 

— Atunci arată-mi morga. 

— Nu se poate. 

— De ce? Fiindcă mori de frica ei? Ce-o să facă? O să cheme poliţia 
morgilor? Arată-mi-o, îi cere femeia. 

Marino se uită la camera micuță din colţul coridorului. Nimeni n-o 
să vadă înregistrările. Shandy are dreptate. Cine să se deranjeze să 
facă chestia asta? N-ar avea nici un motiv. Şi, din nou, bărbatul e 
cuprins de senzaţia aia — un amestec de ciudă, agresivitate şi dorinţă 
de răzbunare — care-l determină să vrea să facă ceva îngrozitor. 


Degetele doctoriţei Self aleargă pe tastatura laptopului. E-mail-uri 
aterizează tot timpul (de la agenţi, avocaţi, directori de companii, 
directori de televiziuni, pacienţi speciali şi de la fani foarte deosebiți). 

În schimb, nimic nou nu apare de la el. De la Sandman, „Omul 
Nisipului”. Doctorita nu mai are răbdare. Bărbatul vrea s-o facă să 
creadă c-a făcut inimaginabilul, ca s-o chinuie cu-atâtea temeri şi griji, 
ca s-o facă să se gândească la acel ceva inimaginabil. Când a deschis 
ultimul e-mail de la el, în acea zi fatidică de vineri, în timpul pauzei 
de dimineaţă de la studioul de televiziune, ceea ce i-a trimis Sandman, 
ultimul lucru pe care i l-a trimis şi-a dat seama că era ceva care-ţi 
schimbă viaţa. Cel puţin temporar. 

Doamne, fă să nu fie adevărat. 

Ce proastă şi ce naivă a fost când i-a răspuns atunci când, toamna 
trecută, Sandman i-a trimis primul mesaj pe adresa ei personală de e- 
mail. Dar a fost intrigată. Cum de putuse bărbatul să obţină adresa ei 
foarte, foarte personală? Trebuia să afle. Aşa că i-a răspuns şi l-a 
întrebat. Sandman n-a vrut să-i spună. Dar au început să 
corespondeze. Sandman e o persoană neobişnuită. E special. S-a întors 
acasă din Irak, acolo unde a fost profund traumatizat. Ţinând cont că 
putea fi un invitat extraordinar pentru emisiunea ei, Self a dezvoltat 
cu el o relaţie terapeutică on-line. Însă fără să aibă habar că bărbatul 
ar putea să fie capabil să comită inimaginabilul. 

Doamne, te rog, fă să nu fie adevărat. 

De-ar putea să ia totul de la capăt. Dacă nu i-ar fi răspuns. Dacă n-ar 
fi încercat să-l ajute. Omul e nebun. Şi ăsta e un termen pe care Self 
rareori îl foloseşte. Ea, care şi-a construit faima pe principiul că 
oricine este capabil să se schimbe. Dar nu şi el. Nu dacă a comis 
inimaginabilul. 

Doamne, te rog, fă să nu fie adevărat. 


Dacă a comis inimaginabilul, atunci e o fiinţă umană hidoasă, care 
nu mai poate fi recuperată. Sandman. Ce înseamnă asta? Şi de ce nu i- 
a cerut să-i explice? De ce nu l-a ameninţat că întrerupe orice contact 
dacă el se încăpăţânează să-i refuze explicaţia? 

Pentru că ea e psihiatru. Iar psihiatrii nu-şi ameninţă pacienţii. 

Doamne, te rog, fă ca inimaginabilul să nu fie adevărat. 

Indiferent cine e în realitate, pe Sandman nu mai poate să-l ajute 
nici ea, nici nimeni altcineva de pe pământ, iar acum e posibil ca 
bărbatul să fi făcut un lucru la care ea nu s-ar fi aşteptat niciodată. E 
posibil să fi comis inimaginabilul! Dacă a făcut asta, atunci pentru 
doctoriţa Self nu există decât o singură cale ca să se salveze. A decis 
asta la studio, într-o zi pe care n-o s-o uite niciodată, adică atunci 
când a văzut fotografia pe care bărbatul i-a trimis-o şi când a realizat 
că s-ar putea să fie în pericol din mai multe puncte de vedere. Din 
cauza asta a fost obligată să le spună producătorilor că are o urgenţă 
de familie despre care nu poate să dea detalii. O să stea departe de 
microfon pentru nu mai mult de câteva săptămâni, speră ea. 
Producătorii vor fi nevoiţi să-l aducă pe înlocuitorul ei obişnuit (un 
psiholog puţin amuzant, care nu reprezintă un pericol pentru ea, dar 
care se iluzionează crezând asta). Tocmai din acest motiv Self nu-şi 
poate permite să dispară mai mult de câteva săptămâni. Toată lumea 
vrea să-i ia locul. Doctoriţa Self l-a sunat pe Paulo Maroni (a spus că 
are nevoie de încă o intervenţie în direct din partea lui şi i s-a făcut 
legătura imediat) şi (deghizată) s-a urcat într-o limuzină (nu se putea 
folosi de nici unul dintre şoferii ei) şi (tot deghizată) a luat un avion 
particular, apoi s-a internat, în secret, la McLean, unde e în siguranță, 
ascunsă şi unde, speră ea, o să afle curând că inimaginabilul nu s-a 
produs. 

Totul e o glumă oribilă. Sandman n-a făcut aşa ceva. Nebunii fac 
mărturisiri false totul timpul. 

(Dar dacă nu e aşa?). 

Ea trebuie să ia în calcul cea mai teribilă variantă de scenariu: 
oamenii vor da vina pe ea. Vor spune că din cauza ei nebunul a făcut 
o fixaţie pe Drew Martin, după ce fata a câştigat toamna trecută US 
Open şi a apărut în emisiunile doctoriţei Self. Emisiunile au fost 
incredibile, iar interviurile în exclusivitate. Câte ore remarcabile au 
petrecut ea şi Drew în emisiunile alea, discutând despre gândirea 
pozitivă, despre puterea cu care poţi să te înarmezi folosindu-te de 
propriile unelte, despre faptul că într-adevăr poţi să decizi tu însuţi 
dacă să câştigi sau să pierzi şi despre felul în care acest fel de a gândi 
i-a dat posibilitatea lui Drew ca, la numai şaisprezece ani, să repurteze 
una dintre cele mai neaşteptate victorii din istoria tenisului. Seria 
ultra-premiată a doctoriţei Self, Când să câştigi, a avut un succes 
extraordinar. 


Pulsul femeii se accelerează atunci când revine la cealaltă parte a 
ororii. Deschide, din nou, e-mail-ul de la Sandman, de parcă dacă îl 
citeşte iar, de parcă dacă îl citeşte de destule ori, situaţia o să se 
schimbe cumva. Mesajul nu conţine nici un text, ci doar un ataşament: 
o fotografie, la o rezoluţie înspăimântător de mare, cu Drew goală, 
aşezată într-o cadă din mozaic cenuşiu, îngropată adânc într-o podea 
din ceramică arsă. Apa îi ajunge până la brâu şi, atunci când doctoriţa 
Self măreşte imaginea, aşa cum a făcut-o de-atâtea ori, reuşeşte să 
vadă pielea de găină de pe braţele lui Drew şi buzele şi unghiile 
vinete, ceea ce sugerează faptul că apa care se scurge dintr-un robinet 
vechi de aramă este rece. Drew are părul ud şi o expresie a feţei care e 
greu de descris. E uluită? Jalnică? Şocată? Fata arată ca şi cum ar fi 
drogată. 

Sandman i-a spus doctoriţei Self în mail-urile precedente că, în Irak, 
a devenit o obişnuinţă să ţii prizonierii dezbrăcaţi în apă. Să-i baţi, să- 
i umileşti şi-apoi să-i obligi să urineze unii pe alţii. Faci ceea ce 
trebuie să faci, i-a scris el. După o vreme, ajunge să ţi se pară ceva 
normal. Iar pe el nu l-a deranjat să facă poze. Nu l-a deranjat prea tare 
până când a făcut lucrul ăla. Sandman nu i-a spus niciodată ce 
înseamnă lucrul ăla, dar ea e convinsă că de atunci bărbatul a început 
să se transforme într-un monstru. Asta presupunând că a comis 
inimaginabilul. Asta dacă fotografia pe care i-a trimis-o nu e trucată. 

(Dar chiar dacă e trucată, atunci el tot e un monstru fiindcă i-a făcut 
aşa ceva!). 

Self studiază fotografia, căutând orice indiciu care să-i spună că e 
vorba de un fals. O măreşte şi o micşorează, o reorientează, se uită la 
ea cu atenţie. Nu, nu, nu, continuă ea să se îmbărbăteze singură. Sigur 
că nu e adevărat. 

(Dar dacă e?). 

Mintea doctoriţei Self ronţăie idei. Dacă este considerată vinovată, 
cariera ei va fi terminată. Cel puţin pentru o vreme. Milioanele ei de 
fani vor spune că e vina ei, fiindc-ar fi trebuit să-şi dea seama ce-o să 
urmeze, n-ar fi trebuit să discute despre Drew în e-mail-urile 
schimbate cu pacientul anonim care-şi spune Sandman şi care a 
pretins c-a văzut-o pe fată la televizor, c-a citit despre ea şi că i s-a 
părut că e drăguță, dar singură şi că e sigur că ei doi se vor întâlni, că 
ea se va îndrăgosti de el şi că nu va mai suferi. 

Dacă publicul află ce-a făcut, se va repeta toată povestea din 
Florida. Numai că, de data asta, va fi şi mai grav. Ea va fi acuzată. Pe 
nedrept. Şi, cel puţin, temporar. 

„Am văzut-o pe Drew în emisiunea ta şi i-am simţit suferinţa de 
neîndurat, i-a scris Sandman. O să-mi mulţumească.” 

Doctoriţa Self se uită la imaginea de pe ecran. Ea va fi acuzată 
pentru că nu a anunţat poliţia imediat ce a primit e-mail-ul, în urmă 


cu exact nouă zile. Nimeni n-o să-i accepte motivele, care sunt perfect 
logice: dacă fotografia trimisă de Sandman e reală, era deja mult prea 
târziu pentru ca ea să mai poată să intervină; dacă totul e o glumă 
bolnavă (ceva făcut cu unul dintre programele alea de mărire a 
fotografiilor), atunci ce sens ar fi avut să divulge mesajul şi poate 
chiar să dea idei altor minţi bolnave? 

Îngrijorată, gândurile doctoriţei se îndreaptă către Marino. Şi către 
Benton. Către Scarpetta. 

Gândurile i se fixează pe Scarpetta. 

Pe Scarpetta, cu costumul ei negru, cu dungi groase de un albastru 
pal, cu bluza ei asortată, care-i face ochii să pară şi mai albaştri. 
Scarpetta cu părul ei blond, tuns scurt. Scarpetta care se machiază 
foarte discret. Scarpetta, femeia puternică, pe care nu ai cum s-o 
ignori, care stătea dreaptă, dar, în egală măsură, relaxată, în scaunul 
din boxa martorilor, cu faţa către juraţi. Aceştia o priveau vrăjii, în 
timp ce ea răspundea la întrebări şi dădea explicaţii. Nici o secundă 
Scarpetta nu şi-a consultat carnetul cu notițe. 

— Dar nu e adevărat că aproape toate cazurile de spânzurare sunt 
rezultatul unei tendinţe suicidale? Ceea ce sugerează faptul că e 
posibil ca victima să-şi fi luat viaţa singură? a întrebat-o unul dintre 
avocaţii doctoriţei Self, preumblându-se prin sala de judecată a 
tribunalului din Florida. 

Ea îşi încheiase depoziţia, dar nu putuse să reziste tentaţiei de a 
urmări procesul în continuare. De a o urmări pe ea. Pe Scarpetta. A 
aşteptat ca femeia să se încurce în cuvinte, să facă o greşeală. 

— Din punct de vedere statistic, în epoca modernă, este adevărat că 
majoritatea cazurilor de spânzurare — din câte se ştie — sunt sinucideri, 
spune Scarpetta uitându-se la juraţi şi nu la avocatul doctoriţei Self, 
răspunzându-i de parcă bărbatul ar fi vorbit dintr-o altă cameră, prin 
interfon. 

— Din câte se ştie? Vreţi să spuneţi, doamnă Scarpetta, că... 

— Doamnă doctor Scarpetta, îl corectează ea zâmbindu-le juraţilor. 

Aceştia îi zâmbesc la rândul lor fascinaţi, evident seduşi de prezenţa 
ei, vrăjiţi completamente de ea. 

Asta în timp ce Scarpetta continuă să distrugă credibilitatea şi 
profesionalismul doctoriţei Self, fără ca nimeni să-şi dea seama că 
totul nu e decât manipulare şi minciuni. Da, da, de minciuni! Crimă, 
nu sinucidere. Indirect, doctorița Self e acuzată de crimă! Dar nu e 
vina ei. N-a avut de unde să ştie că oamenii ăia aveau să fie ucişi. 
Numai pentru c-au dispărut de-acasă nu însemna obligatoriu c-au păţit 
ceva rău. 

Iar când Scarpetta a sunat-o să-i pună întrebări după ce a găsit un 
flacon cu medicamente pe care, la doctorul care l-a prescris, era trecut 
numele ei, avea tot dreptul să refuze să discute despre oricare dintre 


foştii sau actualii ei pacienţi. De unde-ar fi putut ea să ştie că unul 
dintre ei avea să fie omorât? Omorât într-o manieră de nedescris. Nu 
era vina ei. Dacă ar fi fost vina ei, atunci ar fi fost deschis un proces 
penal, nu unul civil, intentat de rudele lacome ale victimei. Nu era 
vina ei, dar Scarpetta îi făcuse, în mod deliberat, pe juraţi să creadă 
contrariul. 

(Scena din sala de judecată îi umple mintea). 

— Vreţi să spuneţi că nu puteţi să determinaţi dacă un caz de 
spânzurare este o sinucidere sau o crimă? ridică tonul avocatul 
doctoriţei Self. 

Scarpetta spune: 

— Nu în absenţa martorilor sau a circumstanțelor care dovedesc 
clar ce s-a întâmplat... 

— Adică? 

— Adică faptul că e imposibil ca o persoană să-şi facă singură aşa 
ceva. 

— De exemplu? 

— De exemplu, o persoană e găsită atârnând spânzurată de un stâlp 
înalt de iluminat stradal. În preajmă nu există nici o scară, iar mâinile 
le are strâns legate la spate, răspunde doctoriţa. 

— Acesta e un exemplu real sau l-aţi inventat acum? rânjeşte 
avocatul. 

— E un caz din 1962. Un caz de linşaj în Birmingham, Alabama, 
răspunde Scarpetta, privindu-i pe juraţi, dintre care şapte sunt negri. 

Doctoriţa Self revine la realitate din cealaltă parte a ororii şi închide 
fotografia de pe ecran. Întinde mâna după telefon şi sună la biroul lui 
Benton Wesley. Instinctul îi spune imediat că femeia necunoscută care 
răspunde e tânără, îşi supraapreciază importanţa, are o atitudine de 
şefă şi deci, probabil, provine dintr-o familie bogată, a fost angajată de 
spital ca o favoare şi îi stă lui Benton ca un ghimpe în coastă. 

— Care este prenumele dumneavoastră, doamnă doctor Self? o 
întreabă femeia, ca şi când n-ar fi ştiut cine este doctoriţa Self. 

Asta în condiţiile în care tot spitalul o cunoaşte. 

— Sper că doctorul Wesley a reuşit până acum să ajungă la serviciu, 
îi spune Self. Aşteaptă un telefon din partea mea. 

— N-o să ajungă până la unsprezece. 

Ca şi când doctorita Self ar fi un nimeni. 

— Pot să vă întreb în ce problemă îl sunaţi? 

— Nu e nevoie. Şi dumneavoastră sunteţi? Nu cred că ne-am 
cunoscut. Ultima dată când am sunat, mi-a răspuns altcineva. 

— Nu mai lucrează aici. 

— Şi numele dumneavoastră este? 

— Jackie Minor. Sunt noua asistentă de cercetare. Tonul femeii 
devine grandios. Probabil că încă nu şi-a terminat teza de doctorat. 


Asta dacă o s-o termine vreodată. 

Doctoriţa Self continuă cu drăgălăşenie: 

— Fi, îţi mulțumesc foarte mult, Jackie. Şi presupun că ai acceptat 
postul ăsta ca să-l poţi asista pe doctorul Wesley în programul lui de 
cercetare. Cum se numeşte? Activarea dorsolaterală în sindromul 
cicălelii materne? 

— ADSCM? a exclamat Jackie surprinsă. Cine-i zice aşa? 

— Păi, tocmai ai spus-o tu, vine replica doctoriţei Self. Până acum 
eu nu mă gândisem la acronim. Tu mi-ai dat ideea. Eşti foarte isteaţă. 
Ce poet... Ia să vedem dacă-mi aduc aminte citatul: „Isteţimea e 
genialitatea de a observa şi metafora exprimării.” Sau ceva în genul 
ăsta. Cred că e vorba de Alexander Pope. O să ne cunoaştem curând. 
Foarte curând, Jackie. După cum probabil că ştii şi eu fac parte din 
grupul programului de cercetare. Cel căruia tu i-ai spus ADSCM. 

— Ştiam că e implicat cineva important. Tocmai din cauza asta, 
doctorul Wesley a stat aici tot weekendul şi m-a rugat să vin azi mai 
devreme. Pe program nu e trecut decât VIP. 

— Cred că are o muncă foarte solicitantă. 

— Categoric. 

— Dată fiind reputaţia lui internaţională. 

— De asta am şi vrut să fiu asistenta lui de cercetare. Am aplicat 
pentru o specializare în psihologie criminalistică. 

— Bravo! Foarte bine. Poate c-o să te invit într-o zi în emisiunea 
mea. 

— Nu m-am gândit la asta. 

— Ei, ar trebui să te gândeşti, Jackie. Eu m-am gândit foarte serios 
să-mi extind orizonturile înspre Cealaltă parte a ororii. Cealaltă parte a 
cazurilor de crimă. Partea pe care oamenii nu o percep: mintea 
criminalilor. 

— Numai despre asta sunt interesaţi oamenii, e de acord Jackie. Nu 
e nevoie decât să dai drumul la televizor. Toate emisiunile sunt despre 
crime. 

— Aşa că am început să iau în consideraţie ideea de a-mi angaja 
nişte consultanţi de producţie. 

— Sunt oricând încântată să purtăm o discuţie în sensul ăsta. 

— Ai interogat deja vreun infractor violent? Sau poate ai asistat la 
vreunul dintre interogatoriile doctorului Wesley? 

— Încă nu. Dar cu siguranţă c-o s-o fac. 

— O să mai discutăm, doamnă doctor Minor. Este corect, nu? 
Doamnă doctor Minor? 

— Imediat după ce-mi dau examenele şi-o să găsesc timp să mă 
ocup de disertaţie. Deja am început să punem la cale ceremonia mea 
de consacrare. 

— Normal. E unul dintre cele mai frumoase momente din viaţă. 


În secolul trecut, laboratorul de informatică cu pereţi decoraţi cu 
stucaturi, care se află în spatele morgii cu ziduri din cărămidă veche, a 
fost adăpostul cailor şi al grăjdarilor. 

Din fericire, înainte de formarea unei comisii de expertiză care să se 
opună, clădirea a fost transformată într-un garaj/spaţiu de depozitare, 
care acum a devenit, aşa cum zice Lucy, laboratorul cu care trebuie să 
se mulţumească. E făcut din cărămidă. E mic. E minimal. Pe cealaltă 
parte a râului Cooper, acolo unde pământ e din belşug, restricţiile de 
construcţie n-au colții atât de ascuţiţi, cum se exprimă Lucy, a început 
deja să se lucreze la o clădire mult mai mare. Noile laboratoare 
criminalistice, atunci când vor fi gata, vor avea toate instrumentele şi 
capacităţile ştiinţifice imaginabile. Deocamdată se descurcă onorabil 
în ceea ce priveşte analiza amprentelor, testele de toxicologie, cele 
pentru armele de foc, o parte dintre analizele pentru dovezi de contact 
şi cele de ADN. FBl-ul n-a văzut încă nimic. Lucy o să-i facă să-şi 
plângă de milă. 

Înăuntrul încăperii din cărămizi vechi şi cu podele din lemn de brad 
se află domeniul ei într-ale calculatoarelor, care e protejat de lumea 
exterioară cu geamuri antiglonţ şi antifurtună. Transperantele sunt 
întotdeauna lăsate în jos. Lucy stă în faţa unei staţii de lucru, care e 
conectată la un server de şaizeci şi patru de giga-biţi, cu un şasiu 
montat pe şase U rack-uri. Kernel-ul — sistemul de operare care face 
legătura dintre software şi hardware — este construit având la bază un 
model inventat de ea, folosind acel limbaj de asamblare, care să-i 
permită lui Lucy să poată să comunice cu motherboard-ul direct, 
atunci când i-a creat cyberworid-ul - sau ceea ce ea numeşte 
Infinitatea Spaţiului Interior (ISI), pronunţat IS, al cărui prototip l-a 
vândut pentru o sumă surprinzător de mare, care, din decenţă, nici nu 
poate fi pronunţată. Lucy nu vorbeşte niciodată despre bani. 

În partea de sus a pereţilor sunt înşirate monitoare video plate, care 
transmit non-stop imagini din toate unghiurile şi absolut orice sunet 
captat de sistemul de camere wireless şi microfoane încastrate. Iar 
ceea ce vede Lucy acum pe monitoare e incredibil. 

— Nenorocit cretin, spune cu voce tare Lucy către monitorul din 
faţa ei. 

Marino o duce pe Shandy Snook într-un tur de prezentare a morgii. 
Pe monitoare, cei doi apar filmaţi din diverse unghiuri, iar vocile le 
sunt atât de clare, încât e ca şi cum Lucy ar fi chiar lângă ei. 


Boston. Etajul cinci al unei clădiri din piatră cenuşie, datând de la 
jumătatea secolului al XIX-lea, care se află pe Beacon Street. Benton 
Wesley stă la birou şi se uită pe fereastră la un balon cu aer cald care 
pluteşte pe deasupra pajiştii şi a ulmilor scoțieni care sunt la fel de 
bătrâni ca America. Balonul alb se ridică uşor ca o lună uriaşă 


profilată pe fundalul oraşului. 

Telefonul mobil începe să-i sune. Benton îşi ia casca şi spune 
„Wesley”, sperând din tot sufletul să nu fie vorba despre vreo urgenţă 
care să aibă legătură cu doctoriţa Self, actuala năpastă căzută pe capul 
spitalului şi probabil cea mai periculoasă dintre toate. 

— Eu sunt, îi anunţă Lucy în ureche. Loghează-te. Îţi trimit invitaţia 
de conferinţă. 

Benton n-o întreabă de ce. Se loghează la reţeaua wireless a lui 
Lucy, care-i transferă imagini, sunete şi informaţii în timp real. Faţa 
lui Lucy umple ecranul laptopului de pe biroul lui Benton. Fata arată 
proaspătă. Ca de obicei, are o frumuseţe dinamică. Numai că, de data 
asta, ochii îi sclipesc din cauza furiei. 

— O să încerc altă chestie, spune ea. Te conectez la sistemul de 
securitate ca să vezi tu ce văd şi eu chiar acum. Bine? Ecranul tău ar 
trebui să se împartă în patru, ca să preia patru unghiuri sau patru 
zone. Depinde ce aleg eu. Astea patru ar trebui să fie suficiente ca să 
vezi ce face aşa-zisul nostru prieten Marino. 

— Am priceput, zice Benton în timp ce ecranul i se împarte în patru 
ferestre, permițându-i astfel să vadă simultan patru zone 
supravegheate de camerele din clădirea lui Scarpetta. 

Interfonul din zona de încărcare a morgii. 

În colţul din stânga sus al ecranului, Marino şi o tânără sexy, dar cu 
aspect ieftin, îmbrăcată în haine de piele de motociclist, sunt în holul 
de la etaj, cel care dă spre biroul lui Scarpetta, iar bărbatul îi spune 
tinerei: 

— Tu stai aici până când o înregistrez. 

— De ce nu pot să vin cu tine? Nu mi-e frică. Vocea femeii — 
răguşită şi cu un pregnant accent sudist — e transmisă clar prin boxele 
de pe biroul lui Benton. 

— Ce naiba? îi spune el lui Lucy prin telefon. 

— Fii atent, vine răspunsul. Asta e cea mai recentă minune de fată 
pe care-a adoptat-o. 

— De când? 

— A, păi, să vedem! Cred c-a început să se culce cu ea lunea 
trecută. Adică în aceeaşi noapte în care s-au cunoscut şi s-au îmbătat 
împreună. 

Marino şi Shandy se urcă în lift. O altă cameră îi preia în timp ce el 
îi spune: 

— OK, da” dacă tipu'-i zice ceva lu’ Doc, m-am ras. 

— Tra-la-la, tipa te strânge de momiţe, recită Shandy îngânat, 
imitând melodia unui cântecel. 

— O să-ţi iei un halat ca să ascundem pielea, dar să-ţi ţii gura şi să 
nu faci nimic. Să n-o iei razna sau să faci ceva. Vorbesc serios. 

— Am mai văzut morţi, zice femeia. Uşile liftului se deschid şi cei 


doi ies. 

— Tata s-a înecat c-o bucată de friptură chiar sub nasu' meu şi al 
familiei, îi explică Shandy. 

— Vestiarul e acolo. Uşa de pe stânga, îi arată Marino. 

— Pe stânga? Stând cu faţa încotro? 

— E prima uşă de după colţ. Ia-ţi un halat. Repede! 

Shandy o rupe la fugă. Într-una dintre ferestrele ecranului, Benton o 
vede în vestiar — vestiarul lui Scarpetta - luând un halat albastru 
dintr-unul dintre dulapuri - halatul şi dulapul lui Scarpetta - şi 
trăgându-l grăbită pe ea. Halatul e pus de-a-ndoaselea. Marino o 
aşteaptă pe hol. Femeia aleargă înapoi, cu halatul nelegat, fluturându- 
i pe lângă trup. 

Altă uşă. Cea care dă către rampa de încărcare. Acolo unde 
motocicletele lui Marino şi Shandy sunt parcate şi înconjurate cu 
conuri fosforescente. Înăuntru se află un dric. Sunetul motorului se 
izbeşte de pereţii din cărămidă veche. Un angajat al serviciilor 
funerare se dă jos din maşină. Bărbatul e deşirat şi stângaci şi e 
îmbrăcat într-un costum cu cravată. Ambele sunt la fel de negre şi de 
lucioase ca şi dricul. Omul îşi desfăşoară trupul slăbănog aşa cum ai 
desface picioarele unei tărgi. E ca şi când s-ar transforma în personajul 
pe care i-l cere meseria. Benton remarcă un lucru ciudat la mâinile 
bărbatului. Felul în care acesta şi le ţine strânse, de parc-ar fi nişte 
gheare. 

— Eu sunt Lucious Meddick, spune bărbatul şi deschide uşa din 
spatele dricului. Ne-am întâlnit zilele trecute, când l-au pescuit pe 
băieţelul ăla din mlaştină. 

Bărbatul îşi trage o pereche de mănuşi din latex, iar Lucy 
focalizează camera asupra lui. Benton observă gutiera din plastic de 
pe dinţii omului şi elasticul de la încheietura mâinii drepte. 

— Mai aproape de mâini, îi spune Benton lui Lucy. Aceasta 
focalizează şi mai mult, în timp ce Marino zice, ca şi când nu l-ar 
suporta pe bărbat: 

— Da, mi-aduc aminte. 

Benton sesizează vârfurile degetelor lui Lucious Meddick, care sunt 
roase până la sânge şi-i spune lui Lucy: 

— Suferă de o formă severă a bolii rosului unghiilor. E un tip de 
automutilare. 

— Vreo noutate? 

Lucious se referă la băieţelul care a fost ucis şi despre care Benton 
ştie că este încă în morgă, fiindcă nici pân-acum n-a fost identificat. 

— Nu-i treaba ta, îi răspunde Marino. Dacă ar fi fost vreo noutate 
pentru publicul larg, atunci ar fi apărut în ziare. 

— Dumnezeule! exclamă Lucy în urechea lui Benton. Vorbeşte ca 
Tony Soprano. 


— Se pare că ţi-ai pierdut un capac de roată, remarcă Marino 
arătând către roata din stânga spate a dricului. 

— Aia e roata de rezervă. Lucious e iritat. 

— Cam strică imaginea, nu? zice Marino. Păcăleşti omv’ cu 
vopseaua lustruită, da”, mai jos, dă de-o roată urâtă ca dracu”. 

Lucious deschide ţâfnos portiera din spatele dricului şi trage targa 
pe roţile montate pe laterale. Picioarele pliante din aluminiu se desfac 
cu zgomot şi se blochează în poziţie verticală. Marino nu se oferă să-l 
ajute în vreme ce Lucious scoate pe rampă targa cu trupul ascuns în 
sacul negru. Targa se loveşte de cadrul uşii. Individului îi scapă o 
înjurătură. 

Marino îi face cu ochiul lui Shandy, care arată straniu aşa cum stă 
cu halatul descheiat şi cu cizmele de piele neagră de motociclist. 
Nerăbdător, Lucious abandonează cadavrul închis în sac în mijlocul 
holului, se plesneşte peste mână cu elasticul şi spune pe un ton ridicat 
şi iritat: 

— Trebuie să mă ocup de hârţoage. 

— Vorbeşte mai încet, îl apostrofează Marino. Dacă trezeşti pe 
cineva? 

— N-am timp de glumele tale. Lucious s-a şi pornit deja. 

— Nu te duci nicăieri până nu mă ajuţi să-l transfer pe una din 
tărgile noastre de ultimă generaţie. 

— Se dă mare, răsună vocea lui Lucy în casca din urechea lui 
Benton. Încearcă s-o impresioneze pe regina chipsurilor. 

Marino scoate o targa din camera de răcire. Targa are picioarele 
desfăcute şi cam strâmbe, iar roţile îi stau cam într-o parte, ca la 
cărucioarele murdare din supermarketuri. El şi un Lucious furios 
ridică cadavrul închis în sac şi-l transferă pe targa de la morgă. 

— Şefa aia a ta e o mare figură, zice Lucious. Îmi vine în minte 
cuvântul ăla cu „e”. 

— Nu ţi-a cerut nimeni părerea. Ai auzit pe cineva cerându-i 
părerea? o întreabă el pe Shandy. 

Femeia se uită la fix la sacul în care se află cadavrul. Tace ca şi când 
nici nu l-ar fi auzit pe Marino. 

— Nu-i vina mea că şi-a încurcat adresele pe Internet. S-a purtat de 
parc-ar fi fost problema mea c-am apărut la uşa ei. N-am încercat 
decât să-mi fac treaba. Şi eu mă înţeleg cu toată lumea. Aveţi o firmă 
de pompe funebre pe care o recomandaţi clienţilor? 

— Dă dracului un anunţ în Pagini Aurii. 

Lucious se îndreaptă către biroul micuţ de lângă morgă. Merge 
repede, abia îndoindu-şi genunchii. Lui Benton îi aduce aminte de o 
pereche de foarfeci. 

Un sfert de ecran îl arată pe Lucious în biroul morgii foind hârtii, 
deschizând sertare şi cotrobăind în căutarea unui pix. 


Pe un alt sfert de ecran apare Marino zicându-i lui Shandy: 

— Nu ţi-a arătat nimeni manevra Heimlich? 

— Sunt gata să învăţ orice, iubitule, îi răspunde Shandy. Orice 
manevră vrei să-mi arăţi. 

— Vorbesc serios. Când taică-tu se îneca, începe Marino să-i explice. 

— Am crezut c-a făcut infarct, un atac cerebral sau că are vreo 
criză, îl întrerupe femeia. A fost groaznic. S-a apucat de gât, a căzut pe 
podea de şi-a spart capul şi s-a învineţit la faţă. Nimeni n-a ştiut ce să 
facă. Nimeni nu şi-a dat seama că se înecase. Şi chiar dacă ne-am fi 
dat seama, tot n-am fi putut să facem mai mult decât am făcut. Adică 
să sunăm la urgenţe. 

Dintr-odată, Shandy arată de parc-ar fi pe cale să izbucnească în 
plâns. 

— Îmi pare rău să-ţi spun, dar aţi fi putut să faceţi ceva, îi zice 
Marino. O să-ţi arăt. Uite, întoarce-te! 

După ce a terminat cu actele, Lucious iese grăbit din biroul morgii şi 
trece pe lângă Marino şi Shandy. Aceştia nici nu-l bagă în seamă, în 
vreme ce omul intră, de unul singur, în sala de autopsie. Marino îi 
cuprinde talia lui Shandy cu braţele lui mari şi-şi strânge pumnul, cu 
degetul mare orientat către partea de sus a abdomenului, chiar 
deasupra buricului. Îşi prinde pumnul cu cealaltă palmă şi-şi împinge 
mâinile în sus, cu o mişcare blândă, atât cât să-i arate femeii manevra. 
Apoi ridică palmele şi-şi pipăie iubita. 

— Doamne-Dumnezeule, spune Lucy în urechea lui Benton. I s-a 
sculat chiar în nenorocita aia de morgă. 

În sala de autopsie, camera îl surprinde pe Lucious îndreptându-se 
către catastiful negru de pe masă, Cartea morţilor, cum îl numeşte 
politicoasă Rose. Bărbatul începe să înregistreze cadavrul, cu pixul pe 
care l-a luat din biroul morgii. 

— N-ar trebui să facă chestia asta, se aude vocea lui Lucy în urechea 
lui Benton. Numai mătuşa Kay are voie să umble în catastiful ăla. E un 
document legal. 

Shandy îi spune lui Marino: 

— Vezi, nu e deloc greu să fii aici. Ei, poate că e, remarcă ea 
întinzând mâna şi prinzându-l de prohab. Chiar că ştii cum să faci 
fericită o fată. O ridici în slăvi! Hei! 

Benton îi spune lui Lucy: 

— Incredibil! 

Shandy se întoarce în braţele lui Marino şi-l sărută — îl sărută pe 
gură chiar acolo, în mijlocul morgii — şi, preţ de-o clipă, Benton se 
gândeşte că amorezii vor face sex pe hol. 

Apoi: 

— Haide, încearcă pe mine, zice Marino. 

Pe un alt sfert de ecran, Benton îl urmăreşte pe Lucious, care 


răsfoieşte cartea de înregistrări a morgii. 

Când Marino se întoarce, excitaţia bărbatului e foarte vizibilă. 
Shandy abia dacă-l poate cuprinde şi izbucneşte în râs. Marino îşi 
pune mâinile uriaşe peste ale ei, o ajută să-şi împingă pumnul şi 
spune: 

— Nu glumesc. Dacă mă vezi vreodată înecându-mă, împingi exact 
cum ţi-am arătat. Cu putere! 

Şi bărbatul îi mai arată o dată. 

— Ideea e că trebuie să împingi aerul din plămâni pentru ca 
indiferent ce s-a înţepenit pe traseu să zboare afară în acelaşi timp. 

Shandy coboară braţele şi-l apucă iar de prohab. Marino o împinge 
de lângă el şi se întoarce cu spatele la Lucious, care iese din sala de 
autopsie. 

— A descoperit ceva legat de băieţelul ăla? întreabă Lucious şi se 
plesneşte cu elasticul peste încheietură. Presupun că nu, de vreme ce 
copilul e trecut în Cartea morţilor ca „necunoscut”. 

— Era necunoscut când a fost adus. Ce-ai făcut acolo? Ţi-ai băgat 
nasul prin catastif? 

Marino arată ridicol aşa cum stă, cu spatele către Lucious. 

— E clar că nu e în stare să se descurce cu un caz atât de complicat. 
Păcat că nu vi l-am adus eu. Aş fi putut să vă ajut. Ştiu mai multe 
despre corpul omenesc decât orice doctor. 

Lucious se mută într-o parte şi se holbează la prohabul lui Marino. 

— Ei, salutare, exclamă el. 

— Nu ştii nimic şi nu mai flencăni despre băieţelul ăla, sare Marino 
supărat. Şi nu mai flencăni nici despre Doc. Şi cară-te dracului de-aici! 

— Băieţelu” ăla de-acu' câteva zile? întreabă Shandy. 

Lucious pleacă împingându-şi targa zornăitoare şi lăsând cadavrul 
pe care tocmai l-a adus pe targa morgii, în mijlocul holului, chiar în 
faţa uşii din oţel inoxidabil a camerei de răcire. Marino deschide uşa şi 
împinge targa cea încăpăţânată înăuntru. Erecţia bărbatului e încă 
evidentă. 

— Dumnezeule, îi spune Benton lui Lucy. 

— A luat Viagra sau ce-are? îi răspunde vocea fetei în ureche. 

— De ce nu vă luaţi un căruţ din ăsta nou sau cum îi zice? întreabă 
Shandy. 

— Doc nu aruncă cu banii. 

— Deci e şi zgârcită. Pun pariu că-ţi dă un rahat de salariu. 

— Dacă avem nevoie de ceva, cumpără, dar nu risipeşte banii. Nu e 
ca Lucy. Ea ar fi în stare să cumpere şi China. 

— Întotdeauna îi ţii partea lu’ Şefa cea Mare, nu? Da’ nu aşa cum vii 
în partea mea, nu, iubitule? 

Shandy îl mângâie. 

— Îmi vine să vomit, anunţă vocea lui Lucy. Shandy intră în camera 


de răcire ca să vadă ce-i înăuntru. Aerul rece care este suflat înăuntru 
se aude în boxele lui Benton. 

Una dintre camerele din zona de încărcare îl surprinde pe Lucious 
strecurându-se în spatele volanului. 

— Tipa a fost omorâtă? întreabă Shandy despre cea mai recentă 
livrare, apoi se uită către un alt sac, care e aşezat într-un colţ. Vreau 
să ştiu ce e cu puştiul. 

Lucious o ia din loc cu motorul duduind. Uşa de la rampa de 
încărcare se închide zgomotos în spatele lui. Sunetul seamănă cu cel 
produs de un accident de maşină. 

— A murit din cauze naturale, o lămureşte Marino. E o asiatică 
bătrână. Optzeci şi cinci de ani sau ceva în genul ăsta. 

— Dac-a murit din cauze naturale, atunci de ce-a fost trimisă aici? 

— Fiindc-aşa a vrut legistul. De ce? Să mă ia dracu’ dacă ştiu. Doc 
mi-a zis numai să fiu aici. Să mă ia dracu' dacă ştiu. Mie mi se pare că- 
i un infarct clar. Parcă miros ceva, zice Marino şi se strâmbă. 

— Hai să ne uităm, sare Shandy. Haide! Doar tragem niţel cu 
ochiul. 

Benton îi urmăreşte pe monitor. Îl vede pe Marino cum trage 
fermoarul sacului şi pe Shandy cutremurându-se dezgustată, făcând un 
pas înapoi şi acoperindu-şi cu mâna nasul şi gura. 

— Asta ai meritat, se aude vocea lui Lucy, care focalizează camera 
pe cadavru. 

Acesta e deja intrat în descompunere şi umflat de gaze. Abdomenul 
s-a înverzit. Benton ştie mirosul ăla mult prea bine. O duhoare de 
putreziciune, diferită de oricare alta şi care rămâne agăţată în aer şi 
de cerul gurii. 

— Fir-ar al dracului, se plânge Marino şi trage la loc fermoarul. 
Probabil că zace moartă de câteva zile şi nenorocitul ăla de legist de la 
Beaufort County n-a vrut să se mai încurce cu ea. Ţi-a mutat nasul, 
aşa-i? zice el râzând către Shandy. Şi tu credeai că munca mea e aşa, 
floare la ureche. 

Shandy se apropie de sacul negru, micuţ, care stă într-un colţ, 
stingher. Femeia nu se mai clinteşte. Se uită fix la sac. 

— Nu face asta, rosteşte Lucy în urechea lui Benton, deşi ea i se 
adresează imaginii lui Marino de pe monitor. 

— Bag mâna-n foc că ştiu ce-i în săculeţu' ăsta, murmură Shandy 
atât de încet, încât abia se aude. 

Marino iese din camera de răcire. 

— Afară, Shandy! Acum! 

— Ce-o să-mi faci? O să mă închizi aici? Hai, Pete! Deschide-mi 
săculeţu ăsta. Ştiu că e băieţelu ăla de care tocma” ce-ai vorbit cu 
ciudatu' ăla de la pompe funebre. Am auzit de băieţelu” ăsta la ştiri. 
Deci e încă aici. De ce? Sărăcuţu' de el! Cum stă el singur şi îngheţat 


în frigideru' ăsta! 

— A luat-o razna, remarcă Benton. A luat-o razna de tot. 

— Nu vrei să vezi ce-i în sacu' ăla, îi spune Marino femeii intrând 
din nou în camera de răcire. 

— De ce nu? E băieţelw ăla de-a fost găsit la Hilton Head. Ăla de 
care-au zis la toate ştirile, repetă Shandy. Ştiam eu. De ce mai e încă 
aici? Au aflat cine l-a omorât? 

Shandy nu se mişcă de lângă sacul negru de pe targa. 

— Nu ştim nici cât negru sub unghie. De-aia e încă aici. Haide! 

Marino îi face semn să-l urmeze şi devine dificil să auzi vocile 
amândurora. 

— Lasă-mă să-l văd. 

— Nu face asta, se aude, din nou, vocea lui Lucy vorbind cu 
imaginea lui Marino de pe monitor. Nu-ţi tăia singur craca, Marino. 

— Nu vrei să-l vezi, îi spune Marino lui Shandy. 

— O să mă ţin tare. Am dreptul să-l văd, pentru că tu nu trebuie să 
ai secrete față de mine. Asta e regula noastră. Aşa că arată-mi că nu ai 
nici un secret faţă de mine. 

Femeia nu poate să-şi ia ochii de la sac. 

— Nu. Când e vorba de chestii din astea, regula cu secretele nu se 
mai aplică. 

— Ba da! Se aplică. Hai, repede, c-o să îngheţ ca un cadavru d-ăsta! 

— Dacă află Doc vreodată... 

— Iar ai început! Ţi-e frică de ea de parc-ar fi stăpână-ta. Ce-i aşa de 
rău de nu crezi c-o să rezist? spune Shandy furioasă, aproape urlând, 
în timp ce şi-a înconjurat braţele în jurul torsului ca să se apere de 
frig. Pun pariu că puştiul nu pute la fel de rău ca bătrâna aia. 

— A fost jupuit şi nu mai are ochi, o anunţă Marino. 

— Ah, nu, zice Benton frecându-şi faţa cu palmele. 

Shandy exclamă: 

— Nu-ţi bate joc de mine! Să nu îndrăzneşti să faci mişto pe seama 
mea! Lasă-mă să-l văd. Acum! M-am săturat până peste cap să te văd 
făcându-te mămăligă cum îţi zice ea ceva! 

— N-am glumit. Să ştii. Ce se întâmplă în locul ăsta nu-i o glumă. 
Asta ţi-am şi tot zis. Tu habar nu ai cu ce mă confrunt eu. 

— Ei, nu mai spune! Marea ta Şefă să facă aşa ceva! Să jupoaie un 
băieţel şi să-i scoată ochii. Întotdeauna ai zis că se poartă foarte 
frumos cu morţii. Apoi Shandy spune cu ură: Mie mi se pare că-i o 
nazistă. Ăia jupuiau oamenii şi făceau abajururi din pielea lor. 

— Uneori nu ai cum să-ţi dai seama dacă zonele albăstrui sau roşii 
de pe piele sunt într-adevăr vânătăi decât dacă te uiţi sub piele. Asta 
ca să fii sigur că e vorba de vase de sânge sparte — adică vânătăi sau, 
cum zicem noi, contuzii — şi nu de livor mortis, declamă Marino. 

— E de-a dreptul ireal, răsună Lucy în urechea lui Benton. Deci 


acum a devenit şi legist-şef. 

— Nu e ireal, spune Benton. E teribil de nesigur. Se simte 
ameninţat. E plin de ură. Se chinuie şi vrea să scape de chinuri. Nu 
ştiu ce se întâmplă cu el. 

— Tu şi mătuşa Kay sunteţi ce se întâmplă cu el. 

— De la ce? întreabă Shandy fixând săculeţul negru. 

— De la faptul că ţi se opreşte circulaţia. Sângele se adună şi, în 
unele locuri, din cauza asta, pielea se înroşeşte. Seamănă cu o 
vânătaie proaspătă. Şi mai pot fi şi alte motive pentru care pielea să 
arate ca şi cum omul ar fi fost rănit de curând. Ăstora le zicem 
artefacte post-mortem. E complicat, spune Marino foarte plin de el. Ca 
să fii sigur, trebuie să jupoi pielea, aşa, cu bisturiul — bărbatul face, 
prin aer, mişcări scurte, ca şi cum ar tăia ceva — ca să poţi să te uiţi 
dedesubt. În cazul ăsta, erau chiar vânătăi. Ăsta micw era plin de 
vânătăi. Din cap până-n picioare. 

— Da” ochii de ce i-i scoţi? 

— Pentru alte cercetări. Cauţi urme de hemoragie. Aşa cum găseşti 
în sindromul copilului scuturat şi-n altele. La fel faci şi cu creierul. 
Creierul ăstuia mic e într-o găleată cu formol. Nu aici, ci la o facultate 
de medicină, unde se fac studii speciale. 

— Doamne! Creieru”' băiatului e într-o găleată? 

— Aşa se face. Îl pui în soluţia asta chimică să nu se descompună. Şi 
ca să poţi să-l studiezi mai bine. E ca la îmbălsămare. 

— Da' multe mai ştii! Tu trebuia să fii doctoru” aici, nu ea. Lasă-mă 
să mă uit. 

Toate astea se petrec în camera de răcire, a cărei uşă e larg 
deschisă. 

— Eu mă ocup cu chestiile astea de mai mulţi ani de câţi ai tu, zice 
Marino. Sigur, aş fi putut să mă fac doctor, dar cine dracu’ vrea să 
meargă la şcoală atât timp? Şi cine-ar vrea să fie ca ea? Tipa n-are o 
viaţă a ei. Nu-i are decât pe morţii ăştia. 

— Vreau să-l văd, îi cere Shandy. 

— Fir-ar al dracului! Nu ştiu ce naiba e, exclamă Marino. Nu pot să 
intru într-o cameră de răcire, că şi-ncepe să-mi ardă buza dup-o ţigară. 

Femeia caută într-unui din buzunarele vestei de piele de sub halat şi 
scoate un pachet de ţigări şi-o brichetă. 

— Nu-mi vine să cred că cineva e în stare să-i facă aşa ceva unui 
copilaş. Trebuie să-l văd. Sunt aici, aşa că arată-mi-l! 

Shandy aprinde două ţigări şi amândoi încep să fumeze. 

— Fata e la limită. Manipulatoare, spune Benton. De data asta şi-a 
ales o adevărată belea. 

Marino desface targa şi o scoate din camera de refrigerare. 

Apoi trage fermoarul sacului. Plasticul fâşâie. Lucy focalizează 
imaginea lui Shandy, care suflă fumul fixând, cu ochii măriţi, trupul 


băieţelului mort. 

Un băieţel al cărui trup slăbuţ a fost tăiat în părţi aproape egale de 
la bărbie până la organele genitale, de la umeri la mâini, de la şolduri 
la degetele de la picioare. Pieptul îi stă căscat ca un pepene scobit şi 
golit de miez. Nu mai are nici un organ intern. Pielea i-a fost desprinsă 
şi acum stă răsfrântă în fâşii, care lasă să se vadă buchete roşii-vineţii, 
urmele de hemoragii, de diverse vechimi şi grade de profunzime. 
Vizibile sunt şi diferitele rupturi şi fracturi care au afectat cartilajele şi 
oasele. În locul ochilor sunt două găuri goale, iar prin ele se vede 
interiorul craniului. 

Shandy ţipă. 

— O urăsc pe femeia asta! O urăsc! Cum a putut să-i facă aşa ceva?! 
Cum a putut să-l hăcuiască şi să-l jupoaie aşa, ca pe cerb împuşcat?! 
Cum poţi să lucrezi pentru curva asta psihopată?! 

— Linişteşte-te. Nu mai ţipa. 

Marino trage fermoarul sacului şi împinge cadavrul înapoi, în 
camera de răcire. Apoi închide uşa. 

— Te-am avertizat. Sunt unele lucruri pe care oamenii nu trebuie să 
le vadă. De la o chestie din asta, te poţi alege cu stres posttraumatic. 

— Acum o să-l văd tot timpul în minte. Aşa. Curvă bolnavă la cap! 
Nazistă nenorocită! 

— Să-ţi ţii gura pe treaba asta. M-ai auzit? îi spune Marino. 

— Cum poţi să lucrezi pentru un om ca ăsta? 

— Taci din gură. Vorbesc serios, insistă Marino. Am dat şi eu o 
mână de ajutor la autopsie şi eu nu sunt nazist. Cu asta ne ocupăm 
noi. Atunci când sunt ucişi, oamenii o păţesc de două ori. 

Marino ia halatul chirurgical al lui Shandy şi-l împătureşte grăbit. 

— Puştiul ăsta probabil c-a fost omorât în ziua în care s-a născut. 
Nimănui nu i-a păsat de el. Şi ăsta e rezultatul. 

— Ce ştii tu despre viaţă? Voi credeţi că ştiţi totul despre toată 
lumea, când, de fapt, nu vedeţi decât ceea ce-a rămas. Asta când îi 
despicaţi ca nişte măcelari. 

— Tu ai vrut să intri aici. Marino a început să se înfurie. Aşa că taci 
din gură şi să nu mă faci pe mine măcelar. 

Bărbatul o lasă pe Shandy pe hol. Duce halatul înapoi, în dulapul lui 
Scarpetta şi setează alarma. Camera dinspre rampa de încărcare îi 
filmează pe cei doi. Uşa uriaşă a rampei scârţâie şi zăngăne. 

Vocea lui Lucy. Benton va fi cel care va trebui s-o informeze pe 
Scarpetta în legătură cu turul de prezentare al lui Marino. Să-i anunţe 
trădarea care, dacă ar ajunge la urechile presei, ar putea s-o distrugă. 
Lucy se duce către aeroport şi nu se întoarce decât mâine, seara, 
târziu. Benton n-o întreabă nimic. E destul de sigur că Lucy ştie deja, 
cu toate că fata nu i-a spus nimic. Apoi Lucy îi relatează povestea cu 
doctorita Self, cu e-mail-urile pe care i le-a trimis lui Marino. 


Benton nu face nici un comentariu. Nu poate. Pe monitor, Marino şi 
Shandy Snook demarează călare pe motociclete. 

Zăngănitul roţilor metalice pe pardoseală. 

Uşa de la camera frigorifică se deschide parcă împotriva voinţei, cu 
un sunet aspirat. Scarpetta împinge înăuntru targa de oţel pe care se 
află sacul de morgă mic şi negru. Ignoră aerul îngheţat şi duhoarea de 
moarte congelată. De fermoarul sacului este prinsă o etichetă care se 
ataşează, în mod normal, de unul din degetele mari de la picioarele 
cadavrelor. Pe etichetă stă scris: Necunoscut, data 30.04.2007 şi 
semnătura angajatului firmei de pompe funebre care a transportat 
mortul. În registrul morgii Scarpetta a înregistrat Necunoscutul ca fiind 
de sex masculin, cu vârsta între cinci şi zece ani, victimă a unei crime 
comise pe Hilton Head Island, care se află la o distanţă de două ore de 
mers cu maşina de Charleston. Victima e de rasă mixtă: treizeci şi 
patru la sută african subsaharian şi şaizeci şi şase la sută european. 

Intrările din registru sunt întotdeauna înregistrate de ea. Scarpetta e 
furioasă de ceea ce a descoperit în urmă cu două ore, când a ajuns la 
morgă şi a văzut că trupul adus în dimineaţa aceea a fost deja 
înregistrat. Probabil de Lucious Meddick. În mod absolut incredibil, 
omul şi-a arogat dreptul să decidă singur că femeia în vârstă pe care a 
transportat-o a avut o moarte naturală, cauzată de un stop cardiac şi 
respirator. Cretinul îngâmfat! Toată lumea moare din pricina unui stop 
cardiac şi respirator. Chiar dacă eşti împuşcat, lovit de o maşină sau 
cu o bâtă de baseball, decesul survine atunci când inima şi plămânii 
încetează să mai funcţioneze. Lucious nu avea nici dreptul şi nici 
vreun motiv ca să concluzioneze că moartea a survenit din cauze 
naturale. Ea nu a făcut încă autopsia, iar el nu are nici 
responsabilitatea şi nici dreptul legal să determine aşa ceva. Lucious 
nu e patolog criminalist. N-ar fi trebuit să se atingă de registrul din 
morgă. Scarpetta se întrebă cum de Marino i-a permis să intre în sala 
de autopsie şi de ce l-a lăsat nesupravegheat. 

Femeia ia un clipboard de pe un cărucior şi scrie informaţiile despre 
Necunoscut, ora şi data. Respirația i se condensează într-un norişor de 
ceaţă. Frustrarea resimţită de doctoriţă e la fel de palpabilă ca şi frigul 
din încăpere. În ciuda eforturilor ei obsesive, Scarpetta nu ştie unde a 
murit băieţelul. Cu toate că bănuieşte că crima a avut loc nu departe 
de locul în care a fost găsit trupul. Nu-i cunoaşte nici vârsta exactă. 
Nu ştie cum i-a transportat criminalul cadavrul, dar teoria ei e că s-a 
folosit de o barcă. N-a fost găsit nici un martor şi singurele dovezi pe 
care a reuşit să le recupereze sunt nişte fibre albe din bumbac, despre 
care se presupune că provin de la cearşaful în care legistul din 
Beaufort County a învelit corpul înainte să-l introducă în sacul de 
plastic de la morgă. 


Nisipul, sarea, bucăţelele de scoici şi resturile de plante găsite în 
orificiile băiatului provin din mlaştina în care trupul lui gol, intrat 
deja în descompunere, a fost găsit cu faţa în jos, prins în noroiul 
moale şi negru amestecat cu iarbă de apă. După zile întregi în care s-a 
folosit de toate procedurile pe care le cunoaşte ca să-i facă trupul să 
vorbească, băieţelul nu i-a facilitat decât câteva descoperiri dureroase. 
Stomacul tubular şi slăbiciunea corpului îi spun lui Scarpetta că 
puştiul a fost înfometat timp de săptămâni, poate chiar luni. Unghiile 
uşor deformate indică niveluri de creştere de la diferite vârste şi 
sugerează atacuri repetate cu obiecte contondente sau alte tipuri de 
tortură care au fost aplicate degeţelelor de la mâini şi picioare. 
Contuziile roşietice subtile, care-i acoperă trupul, îi spun lui Scarpetta 
că băieţelul a fost bătut cu brutalitate. Cel mai recent, cu o curea lată, 
care avea o cataramă mare şi pătrată. În urma inciziilor şi a 
desprinderii pielii de pe schelet, analiza microscopică a scos la iveală 
hemoragii în tesutul moale care pornesc din creştetul capului şi 
coboară până pe tălpile picioruşelor. Copilul a murit prin 
exsanguinare internă — a sângerat până şi-a dat sufletul, dar fără să 
scape nici măcar o picătură de sânge în exterior — ceea ce se pare că 
reprezintă o metaforă a vieţii lui invizibile şi amărâte. 

Scarpetta a păstrat mostre din organe şi din zonele afectate de 
traume în borcane cu formol, iar creierul şi ochii le-a trimis pentru 
examinări speciale. A făcut sute de fotografii, a anunţat Interpolul 
pentru situaţia în care copilul a fost dat dispărut în vreo altă ţară. 
Amprentele palmare şi plantare au fost introduse în Sistemul de 
Identificare Integrată Automată a Amprentelor:s; (SHAA), iar profilul 
ADN, în Sistemul de Index ADN Combinat (SIAC)w; iar restul 
informaţiilor au fost introduse în baza de date a Centrului pentru copii 
daţi dispăruţi sau exploataţi. Sigur că acum Lucy face cercetări în 
web-ul profund. Însă deocamdată nu există nici un fel de plan de atac 
şi nici o posibilă identificare, ceea ce sugerează faptul că băieţelul nu 
a fost răpit, n-a fost pierdut şi nici n-a fugit de-acasă ca să nimerească 
în mâinile vreunui necunoscut sadic. Cel mai probabil este că a fost 
bătut până şi-a dat duhul de un părinte sau de o altă rudă, de un 
tutore sau de un aşa-zis îngrijitor, care i-a abandonat trupul într-o 
zonă izolată ca să-şi ascundă crima. Situaţiile de genul ăsta sunt 
frecvente. 

Scarpetta nu poate să facă nimic pentru el nici din punct de vedere 
medical, nici din punct de vedere ştiinţific, dar n-are de gând să-l 
părăsească. N-o să-i curețe oasele de carne şi nici n-o să i le ambaleze 
într-o cutie — n-o să-l expedieze la cimitirul săracilor. Până când o să 
fie identificat, băieţelul o să rămână cu ea. O să fie transferat din 
camera de răcire într-un soi de capsulă a timpului: un frigider izolat 
cu poliuretan, în care temperatura este coborâtă la minus şaizeci şi 


cinci de grade Celsius. Dacă va fi nevoie, copilul poate să rămână cu 
ea şi ani de zile. Doctoriţa închide uşa grea, de oţel, a frigiderului şi 
iese în holul luminos şi deodorizat. Îşi desface halatul chirurgical 
albastru şi-şi scoate mănuşile. Pungile de unică folosinţă care-i 
acoperă încălțţămintea scot un fâsâit scurt şi înfundat pe pardoseala 
curată placată cu ceramică. 


Din camera ei cu perspectivă, doctoriţa Self vorbeşte, din nou, cu 
Jackie Minor. Asta pentru că Benton încă nu s-a obosit s-o sune. Iar 
acum e deja aproape ora două după-amiaza. 

— Ştie foarte bine că trebuie să rezolvăm situaţia. De ce crezi c-a 
venit încoace în weekend şi te-a mai chemat şi pe tine? Apropo, eşti 
plătită pentru orele suplimentare? 

Doctoriţa Self nu lasă să i se simtă mânia. 

— Nu ştiu decât că, din senin, a fost anunţat un VIP. Asta ni se 
spune de obicei atunci când e vorba de o celebritate. Avem multe 
celebrităţi pe-aici. Dumneavoastră cum aţi aflat despre program? o 
întreabă Jackie. Trebuie să întreb fiindcă sunt obligată să aflu care 
este cea mai eficientă formă de promovare: prin reclame în ziare şi pe 
posturile de radio, prin postarea de anunţuri sau prin reclama din 
gură-n gură. 

— Am văzut anunţul de recrutare din clădirea unde se fac 
internările. E primul lucru pe care l-am văzut când am venit aici. Ceea 
ce, acum, mi se pare că s-a întâmplat cu foarte mult timp în urmă. Şi 
mi-am zis: de ce nu? M-am hotărât să plec curând. Foarte curând. Ce 
păcat că ţi-ai stricat weekendul, spune doctoriţa Self. 

— Sincer vorbind, e mai curând de bine. E dificil să găseşti 
voluntari care să îndeplinească toate cerințele. Mai ales voluntari 
normali. Atâta pierdere de timp! Cel puţin doi din trei se dovedesc a 
nu fi normali. Dar, că tot veni vorba, dacă ai fi normal, de ce ai vrea 
să vii aici şi... 

— Să faci parte dintr-un program ştiinţific, a încheiat doctoriţa Self 
raţionamentul lamentabil al lui Jackie. Nu cred că pot să te înscrii 
declarându-te normal. 

— A! N-am vrut să spun că dumneavoastră nu sunteţi... 

— Eu sunt întotdeauna deschisă să învăţ ceva nou şi am un motiv 
neobişnuit pentru care mă aflu aici, o lămureşte doctoriţa Self. Cred că 
eşti conştientă că prezenţa mea este confidențială. 

— Am auzit că, de fapt, vă ascundeţi aici din motive de securitate. 

— Domnul doctor Wesley ţi-a spus asta? 

— A fost un zvon. Iar, conform HIPAA;, confidenţialitatea este de 
la sine înţeleasă. Noi suntem obligaţi să ţinem cont de reglementările 
impuse de HIPAA. Dacă vreţi să plecaţi, trebuie să fiţi în siguranţă. 

— Nu pot decât să sper că aşa este. 


— Cunoaşteţi detaliile programului? 

— Numai ceea ce-mi aduc aminte, foarte vag, din anunţul de 
recrutare, îi răspunde doctoriţa Self. 

— Domnul doctor Wesley nu vi le-a prezentat? 

— N-a fost anunţat decât abia vineri, atunci când l-am informat pe 
domnul doctor Maroni, care e în Italia, că vreau să mă ofer ca 
voluntar în cadrul programului. Dar situaţia mea trebuie rezolvată 
imediat, fiindcă am decis să mă externez. Sunt sigură că doctorul 
Wesley are intenţia să-mi prezinte absolut toate detaliile. Nu ştiu de ce 
nu m-a sunat. Poate că n-a primit încă mesajul tău? 

— Eu i-am spus, dar doctorul Wesley e o persoană foarte importantă 
şi foarte ocupată. Ştiu că azi trebuie s-o înregistreze pe mama VIP- 
ului, adică pe mama dumneavoastră. Aşa că presupun că vrea să facă 
mai întâi treaba asta. Apoi sunt sigură că o să discute cu 
dumneavoastră. 

— Probabil că viaţa lui personală are de suferit. Toate cercetările 
astea şi celelalte lucruri care-l ţin aici în weekenduri. Presupun că 
trebuie să aibă o iubită. Un bărbat frumos şi realizat ca el nu se poate 
să fie singur. 

— Are pe cineva în Sud. De fapt, nepoata femeii a fost pe-aici cam 
acum o lună. 

— Ce interesant, remarcă doctoriţa Self. 

— A venit pentru o tomografie. Lucy. O tipă în genul agent secret. 
Sau, cel puţin, aşa încearcă să pară. Ştiu că are o afacere cu 
calculatoare şi e prietenă cu Josh. 

— Şi colaborează cu poliţia, meditează doctoriţa Self. Un soi de 
agent secret, cu pregătire tehnică de înaltă performanţă. Şi care 
presupun că mai are şi o avere personală frumuşică. Fascinant! 

— Mie mi-a spus doar că o cheamă Lucy, mi-a strâns mâna şi m-a 
salutat. Am vorbit puţin. A discutat cu Josh, după care a stat destul de 
mult în biroul doctorului Wesley. Cu uşa închisă. 

— Ce impresie ţi-a făcut? 

— E foarte plină de ea. Sigur că eu n-am petrecut mult timp cu ea. 
A stat numai cu doctorul Wesley. Cu uşa de la birou închisă, repetă 
Jackie. 

E geloasă. Minunat! 

— Ce drăguţ, spune doctoriţa Self cu voce tare. Înseamnă că sunt 
foarte apropiaţi. Lucy pare a fi o persoană foarte neobişnuită. E 
frumoasă? 

— Mie mi s-a părut destul de masculină. Dacă înțelegeţi ce vreau să 
spun. Era toată îmbrăcată în negru şi destul de musculoasă. Are o 
strângere de mână puternică, aşa, ca de bărbat. Şi s-a uitat direct în 
ochii mei, cu o privire foarte intensă. Parcă avea în ochi două raze 
laser verzi. Nu m-am simţit deloc în largul meu. Acum, gândindu-mă 


retrospectiv, îmi dau seama că n-aş fi vrut să rămân singură cu ea. 
Femeile de genul ăsta... 

— Deci ceea ce vrei să spui de fapt este că Lucy a fost atrasă de tine 
şi c-a vrut să facă sex cu tine înainte să plece cu avionul înapoi, spre 
casă, da? Ia să vedem dacă ghicesc: cu un avion privat? continuă 
doctoriţa Self. Unde-ai zis că locuieşte? 

— În Charleston. Ca mătuşă-sa. Şi chiar cred c-a vrut să facă sex cu 
mine. Vai, Doamne! Cum de nu mi-am dat seama atunci? Când mi-a 
strâns mâna şi m-a privit în ochi. Şi da! M-a întrebat dacă lucrez până 
târziu. Ca şi când ar fi vrut să afle la ce oră plec de la birou. M-a 
întrebat de unde sunt. A intrat în chestii personale. Numai că, la 
momentul ăla, nu mi-am dat seama ce voia de la mine. 

— Poate pentru că ţi-a fost teamă să conştientizezi situaţia, Jackie. 
Cred că Lucy e foarte atrăgătoare şi charismatică. Genul care atrage 
aproape hipnotic o femeie în patul ei. Şi după o experienţă extrem de 
erotică...? 

O pauză. 

— Înţelegi de ce două femei care fac sex împreună, chiar dacă una 
dintre ele sau chiar amândouă sunt heterosexuale, nu reprezintă ceva 
ieşit din comun? 

— Absolut deloc. 

— L-ai citit pe Freud? 

— N-am fost niciodată atrasă de o altă femeie. Nici măcar de colega 
mea de cameră din facultate. Şi noi trăiam împreună. Dacă ar fi existat 
o astfel de predispoziţie latentă, atunci între noi s-ar fi întâmplat mult 
mai multe. 

— Totul se rezumă la sex, Jackie. Dorinţa de natură sexuală vine de 
departe. Încă din copilărie. Ce este acel lucru pe care şi fetiţele şi 
băieţeii îl primesc, dar care, mai târziu, femeii îi e refuzat? 

— Nu ştiu. 

— Protecţia de la sânul mamei. 

— Eu nu vreau genul ăsta de protecţie, nu-mi aduc aminte nimic 
legat de asta, iar sânii nu mă interesează decât fiindcă le plac 
bărbaţilor. Sânii sunt importanţi pentru mine numai din motivul ăsta 
şi nu-i observ decât din motivul ăsta. Şi, oricum, cred că eu am fost 
hrănită cu biberonul. 

— Sunt de acord cu tine, îi ţine isonul doctoriţa Self. E ciudat c-a 
venit tocmai pân-aici pentr-o tomografie. Sper din tot sufletul că nu 
are ceva grav. 

— Nu ştiu decât că vine cam de două ori pe an. 

— De două ori pe an? 

— Aşa mi-a zis unul dintre laboranţi. 

— Ce tragic ar fi dac-ar avea vreo boală gravă. Şi tu şi eu ştim că nu 
e normal ca o persoană să facă tomografii craniene de câteva ori pe 


an. Asta dacă e nevoie să faci vreuna. Ce altceva mai trebuie să ştiu 
despre tomografia mea? 

— S-a deranjat cineva să vă întrebe dacă aveţi vreo problemă să 
intraţi în tubul tomografului? o întreabă Jackie cu seriozitatea unui 
expert. 

— Vreo problemă? 

— Fi, dacă pot să apară probleme. 

— Numai în cazul în care, după ce s-a terminat cu examinarea, nu 
mai ştiu unde-i nordul şi sudul. Dar ai dreptate. Ai mai punctat încă 
un detaliu important. Trebuie să mă gândesc mai bine la efectele pe 
care procedura le poate avea asupra oamenilor. Nu sunt sigură dacă 
efectele au fost determinate cu precizie. În realitate, RMN-ul n-a 
început să fie folosit pe scară largă de prea mult timp, nu? 

— Programul nostru foloseşte fRMN-ul. RMN-ul funcţional. Asta ca 
să putem să urmărim funcţionarea creierului dumneavoastră în timp 
ce ascultați înregistrarea. 

— Aşa e. Înregistrarea. Mamei o să-i facă mare plăcere. Ei, spune- 
mi, la ce mai trebuie să mă mai aştept? 

— Protocolul dictează începerea studiului cu ICSD-ul. Adică, 
Interviul Clinic Structurat pentru DSM-Trei-R. 

— Sunt familiarizată cu termenul. Şi mai ales cu DSM-Patru. Cea 
mai recentă versiune. 

— Uneori, doctorul Wesley îmi dă voie să fac eu ICSD-ul. Nu putem 
să vă radiografiem până nu scăpăm de interviul ăsta şi poate să dureze 
destul de mult până trecem prin toate întrebările. 

— O să ridic problema asta azi, când o să discut cu doctorul Wesley. 
Şi, dacă circumstanţele mi-o vor permite, o să-l întreb şi despre Lucy. 
Deşi nu, nu cred c-ar trebui să fac asta. Dar sper din toată inima să nu 
aibă ceva grav. Mai ales de vreme ce se pare că dânsul ţine foarte mult 
la ea. 

— Doctorul Wesley are tot programul ocupat cu alţi pacienţi, dar 
cred că aş reuşi să găsesc timp să vă fac ICSD-ul. 

— Mulţumesc, Jackie. O să vorbesc cu el despre asta imediat ce mă 
sună. Şi au existat reacţii adverse pe parcursul acestui fascinant 
program? Şi cine îl finanţează? Parc-ai zis că tatăl tău? 

— Am avut câteva persoane care sufereau de claustrofobie. Astfel 
că, după atâta muncă, n-am reuşit să le facem tomografia. Închipuiţi- 
vă, spune Jackie. Mă chinui să le fac ICSD-ul şi să le înregistrez 
mamele... 

— Presupun că le înregistrezi prin telefon. Ai făcut o grămadă în 
numai o săptămână. 

— E mult mai ieftin şi mai eficient. Nu-i nevoie să mă întâlnesc 
personal cu toate femeile alea. Folosim un format standard, în care 
sunt trecute toate lucrurile despre care trebuie să vorbeşti pe 


înregistrare. Nu am voie să discut despre finanţarea proiectului, dar 
tatăl meu e pasionat de actele filantropice. 

— Emisiunea cea nouă pentru care lucrez acum. Ţi-am spus că mă 
gândesc să angajez nişte consultanţi de producţie? Ai zis că Lucy 
colaborează cu poliţia? Sau că e agent special? Şi pe ea ar trebui s-o 
am în vedere. Asta dacă nu e ceva în neregulă cu ea. Şi câte tomografii 
craniene spui c-a făcut? 

— Îmi pare rău că trebuie să recunosc, dar n-am urmărit de prea 
multe ori emisiunea dumneavoastră. Din cauza programului, nu pot să 
mă uit la televizor decât noaptea. 

— Emisiunile mele sunt retransmise de câteva ori. Dimineaţa, la 
prânz şi seara. 

— Explorarea ştiinţifică a minţilor şi comportamentelor criminale 
versus intervievarea oamenilor care poartă arme şi merg de colo-colo 
arestând criminalii. Asta e, într-adevăr, cea mai bună idee. Publicul 
dumneavoastră o s-o aprecieze foarte mult, spune Jackie. Un subiect 
interesant printre emisiunile de acelaşi gen. Cred că audiența v-ar 
creşte dacă aţi aduce un expert care să intervieveze un criminal 
psihopat, cu comportament sexual violent. 

— De unde trebuie să înţeleg că un psihopat care violează, abuzează 
sexual sau ucide nu trebuie să fie neapărat violent. Jackie, ăsta e un 
concept extraordinar de original şi care mă face să mă întreb dacă, de 
exemplu, numai criminalii sexuali sociopaţi sunt şi violenţi. Şi 
mergând, în continuare, pe firul acestei ipoteze, ce trebuie să ne mai 
întrebăm? 

— Păi... 

— Păi, trebuie să ne întrebăm în ce tipar se încadrează crimele 
sexuale compulsive. Sau totul se rezumă doar la o chestiune de 
terminologie? Eu zic cartof, tu zici barabulă. 

— Păi... 

— Cât ai citit din Freud şi câtă atenţie acorzi viselor? Ar trebui să ţi 
le notezi. Să ţii un jurnal lângă pat. 

— Sigur, la cursuri. Nu mă refer la jurnal şi la vise. Nu cu asta m-am 
ocupat la cursuri, răspunde Jackie. În viaţa reală, nimeni nu mai e 
interesat de Freud. 


Opt treizeci seara, ora Romei. Pescăruşii se avântă şi zboară şi ţipă 
în noapte. Seamănă cu nişte lilieci mari şi albi. 

În alte oraşe de pe coastă, pescăruşii sunt o pacoste pe timpul zilei, 
dar, după căderea întunericului, dispar. Aşa e şi în America, acolo 
unde căpitanul Poma a petrecut foarte mult timp. Când era doar un 
băieţel, a mers în multe ţări străine împreună cu familia. Urma să 
devină un bărbat umblat, care să vorbească fluent mai multe limbi, să 
aibă maniere impecabile şi o educaţie excelentă. Trebuia să devină 


ceva în viață — aşa spuneau părinţii. Acum căpitanul priveşte doi 
pescăruşi graşi şi ninşi, care s-au aşezat pe pervazul ferestrei de lângă 
masa lui şi-l fixează. Sau poate că nu-i interesează decât caviarul de 
nisetru. 

— Eu te întreb unde e, spune el în italiană, iar tu mă informezi că 
există un bărbat despre care ar trebui să ştiu? Şi nu-mi dai nici un fel 
de detalii? Sunt extrem de frustrat. 

— Eu am spus aşa, vine replica doctorului Paulo Maroni, care îl 
cunoaşte pe căpitan de ani de zile. Doctoriţa Self a avut-o pe Drew 
Martin ca invitată în emisiune. Aşa cum ştii. Câteva săptămâni mai 
târziu, doctoriţa Self a început să primească e-mail-uri de la o 
persoană cu grave probleme psihice. Ştiu asta pentru că mi l-a trimis 
pe bărbatul respectiv la consultaţie. 

— Paulo, te rog. Am nevoie de detalii în legătură cu această 
persoană cu grave probleme psihice. 

— Eu speram că tu cunoşti deja aceste detalii. 

— Nu eu sunt cel care a deschis subiectul. 

— Tu eşti cel care se ocupă de caz, îi răspunde doctorul Maroni. Se 
pare că eu posed mai multe informaţii decât tine. Ceea ce este 
deprimant. Deci nu aveţi nimic. 

— N-aş vrea să recunosc asta în mod public. Dar n-am înaintat prea 
mult. Tocmai de asta e vital pentru mine ca tu să-mi povesteşti ce ştii 
despre această persoană cu probleme psihice. Şi simt că te joci cu 
mine într-un fel foarte straniu. 

— Pentru mai multe detalii, trebuie să discuţi cu ea. Omul nu îi e 
pacient, deci poate să vorbească despre el fără restricţii. Asta 
presupunând c-o să vrea să coopereze. 

Maroni întinde mâna după platoul de argint cu blini. 

— Iar presupunerea asta e foarte hazardată. 

— Atunci ajută-mă s-o găsesc, intervine căpitanul Poma. Pentru că 
am sentimentul că tu ştii unde e. Tocmai de asta m-ai sunat din senin 
şi te-ai autoinvitat la o cină foarte costisitoare. 

Doctorul Maroni izbucneşte în râs. Îşi poate permite o cameră plină 
cu cel mai bun caviar rusesc. Nu de asta ia acum cina cu căpitanul. Ci 
pentru că ştie ceva şi are nişte motive complicate, un plan. Ceea ce 
este tipic pentru el. Maroni are darul de a înţelege înclinațiile şi 
motivațiile oamenilor. E poate cel mai sclipitor bărbat pe care 
căpitanul îl cunoaşte. Dar e şi o enigmă. lar pentru conceptul de 
adevăr are o definiţie proprie. 

— Nu pot să-ţi spun unde e, răspunde Maroni. 

— Ceea ce nu înseamnă că nu ştii. Iar faci jocuri de cuvinte cu 
mine, Paulo. Nu e vorba c-aş fi leneş. Nu e vorba că nu m-am străduit 
din răsputeri să dau de urma ei. De când am aflat c-a cunoscut-o pe 
Drew, am vorbit cu toţi cei care lucrează pentru ea, dar, de fiecare 


dată, mi-a fost servită aceeaşi poveste. Povestea care a apărut şi la 
ştiri. Că are o misterioasă urgenţă de familie. Nimeni nu ştie unde e. 

— Logica ar trebui să-ţi spună că e imposibil ca nimeni să nu ştie 
unde e. 

— Da, logica asta îmi spune, răspunde căpitanul întinzând caviar pe 
un blini, pe care apoi i-l dă lui Maroni. Am sentimentul c-ai să mă 
ajuţi s-o găsesc. Fiindcă, aşa cum am mai spus, tu ştii unde e. Şi 
tocmai de asta m-ai sunat, iar acum stăm aici şi ne jucăm cu vorbele. 

— Angajaţii ei au forwardat e-mail-urile prin care îi ceri să-ţi acorde 
o întâlnire sau măcar o conversaţie telefonică? întreabă Maroni. 

— Aşa susţin. 

Pescăruşii zboară de lângă fereastră. Au devenit interesaţi de-o altă 
masă. 

— N-o să reuşesc să iau legătura cu ea prin metodele normale de 
comunicaţie. N-are nici cea mai vagă intenţie să recunoască faptul că 
ştie de mine. Fiindcă ultimul lucru pe care şi-l doreşte este să fie 
implicată în investigație. Oamenii ar putea să-i atribuie 
responsabilităţi. 

— Ceea ce probabil c-ar şi trebui să facă. Tipa e iresponsabilă, 
spune doctorul Maroni. 

Chelnerul-somelier îşi face apariţia ca să le umple din nou paharele. 
Restaurantul de la ultimul etaj al hotelului Hassler este unul dintre 
preferatele căpitanului Poma. Priveliştea e superbă, iar bărbatul nu se 
satură niciodată de ea. Poma se gândeşte la Kay Scarpetta şi se 
întreabă dacă ea şi Benton Wesley au mâncat vreodată acolo. Probabil 
că nu. Au fost mult prea ocupați. Căpitanului i se pare că amândoi 
sunt mult prea ocupați pentru ceea ce contează în viaţă. 

— Înţelegi? Cu cât vrea să mă evite mai tare, cu atât cred că are un 
motiv, adaugă căpitanul. Poate că e vorba de omul ăla cu probleme 
psihice pe care l-a trimis la tine. Te rog, spune-mi unde-o găsesc. Cred 
că ştii unde e. 

Doctorul Maroni îi răspunde. 

— Ţi-am spus că noi, în Statele Unite, avem legi şi regulamente şi că 
procesele sunt sportul nostru naţional? 

— Angajaţii ei n-or să-mi spună dacă e internată în spitalul tău. 

— Nici eu n-o să-ţi spun. 

— Sigur că nu. 

Căpitanul zâmbeşte. Acum ştie. N-are nici o îndoială. 

— Mă bucur că nu sunt acolo acum, continuă doctorul Maroni. 
Avem un VIP foarte dificil la pavilion. Sper că Benton Wesley o să 
rezolve problema asta într-un mod adecvat. 

— Trebuie să vorbesc cu ea. Cum s-o fac să creadă că am aflat dintr- 
o altă sursă şi nu de la tine? 

— Dar n-ai aflat nimic de la mine. 


— Am aflat de la cineva. O să-mi ceară să-i spun de la cine. 

— De la mine n-ai aflat nimic. De fapt, tu eşti cel care a spus-o. Iar 
eu n-am confirmat nimic. 

— Putem să discutăm subiectul la modul ipotetic? 

Doctorul Maroni îşi bea vinul. 

— Prefer Barbaresco-ul pe care l-am comandat data trecută. 

— Normal. Licoarea aia a costat trei sute de euro. 

— A fost plină, dar foarte proaspătă. 

— Te referi la vin? Sau la femeia cu care ai fost aseară? 

Pentru un bărbat de vârsta lui, care mănâncă şi bea tot ce-i face 
plăcere, doctorul Maroni arată bine şi niciodată nu duce lipsă de 
femei. Acestea i se oferă de parcă el ar fi zeul Priap, iar Maroni nu-i 
este fidel nici uneia. De obicei, atunci când vine la Roma, îşi lasă 
nevasta în Massachusetts. Pe aceasta nu pare s-o deranjeze. I se acordă 
atenţie, iar Maroni nu ridică pretenţii legate de dorinţele lui sexuale, 
fiindcă soţia nu i le mai împlineşte, iar el nu o mai iubeşte. Un destin 
pe care căpitanul refuză să-l accepte. Poma e un romantic. Şi, din nou, 
gândul îi fuge la Scarpetta. Care nu are nevoie de cineva care să aibă 
grijă de ea. Şi nici nu ar permite aşa ceva. Prezenţa doctoriţei în 
mintea lui este ca lumina lumânărilor de pe mese şi ca luminile 
oraşului de dincolo de fereastră. Scarpetta chiar îl emoţionează. 

— Pot s-o contactez la spital. Dar o să-mi ceară să-i spun cum am 
aflat că e acolo, remarcă Poma. 

— Te referi la VIP. 

Doctorul Maroni cufundă o lingură de sidef în caviar şi ia o 
cantitate suficientă pentru două clătite ruseşti. Întinde caviarul peste o 
singură blini şi-o mănâncă. 

— Nu trebuie să contactezi pe nimeni la spital. 

— Dar dacă Benton Wesley ar fi sursa mea? Tocmai a fost aici şi e 
implicat în investigaţie. Iar acum ea e pacienta lui. Mă irită faptul că 
am discutat despre doctoriţa Self acum câteva seri, iar el n-a suflat o 
vorbă cum că i-ar fi pacientă. 

— Vrei să spui că VIP-ul îi e pacient. Benton nu e psihiatru şi, din 
punct de vedere tehnic, VIP-ul nu-i e pacient. Din punct de vedere 
tehnic, VIP-ul e pacientul meu. 

Chelnerul apare cu les primi piatti, iar căpitanul face o pauză. Risotto 
cu ciuperci şi parmezan şi minestrone cu aromă de busuioc şi paste 
quadrucci. 

— Oricum, Benton n-ar lăsa niciodată să-i scape o astfel de 
informaţie confidențială. E ca şi cum ai chestiona o piatră, spune 
doctorul Maroni după plecarea chelnerului. Bănuiala mea este că VIP- 
ul o să plece curând, întrebarea importantă pentru tine este unde o să 
se ducă. Unde a fost nu e important decât prin prisma motivului. 

— Emisiunea doctoriţei Self se înregistrează în New York. 


— VIP-urile pot să plece unde vor ele. Dacă afli unde e şi de ce, 
atunci e posibil să descoperi şi unde o să se ducă după aceea. O sursă 
mult mai probabilă ar fi Lucy Farinelli. 

— Lucy Farinelli? Căpitanul Poma e nedumerit. 

— Nepoata doamnei doctor Scarpetta. Se întâmplă că-i fac o 
favoare, aşa că nepoata vine la spital destul de des. Aşa că ar putea să 
afle diverse zvonuri de la angajaţi. 

— Şi? Ea i-a spus lui Kay, iar Kay mi-a spus mie? 

— Kay? întrebă doctorul Maroni, mestecând. Deci aţi devenit 
prieteni? 

— Sper. Dar nu şi cu el. Nu cred că mă place prea mult. 

— Otto, majoritatea bărbaţilor nu te plac. Pe tine numai 
homosexualii te plac. Dar ai priceput ideea mea. Ipotetică. Dacă 
informaţia provine de la cineva din exterior — Lucy, care-i spune 
doctoriţei Scarpetta, care-ţi spune ţie (Maroni îşi mănâncă porţia de 
risotto entuziasmat) atunci nu există nici un fel de probleme etice sau 
legale. Iar tu poţi să începi să desfăşori ghemul. 

— lar VIP-ul ştie că eu lucrez cu Kay la cazul ăsta. Kay abia s-a 
întors de la Roma şi informaţia a fost prezentată la ştiri. Deci VIP-ul o 
să creadă că, în mod indirect, Kay este sursa mea. Şi-atunci nimeni nu 
mai are nici o durere de cap. E foarte bine. Perfect. 

— Porţia asta de risotto ai funghi e aproape perfectă. Ce zici de 
minestrone? Eu am mai mâncat şi altă dată, spune doctorul Maroni. 

— E excelent. În legătură cu VIP-ul. Fără să încalci legea 
confidenţialităţii, poţi să-mi spui de ce e internată la McLean? 

— Motivul ei sau al meu? Motivul ei este siguranţa personală. Al 
meu este acela de a-i permite să se folosească de mine. Femeia 
prezintă patologia şi de axa I şi de axa II. Suferă de tulburare bipolară 
cu ciclu rapid, dar refuză să recunoască şi, cu atât mai mult, să ia un 
antidepresor. Despre care tulburare de personalitate vrei să-ţi vorbesc? 
Are atât de multe. Cu regret o spun, dar oamenii cu tulburări de 
personalitate se schimbă rareori. 

— Deci a existat ceva care i-a produs o criză. Asta e prima 
spitalizare a VIP-ului din motive psihiatrice? M-am documentat. Tipa 
se opune noţiunii de medicaţie şi consideră că toate problemele din 
lume pot fi rezolvate dacă oamenii îi urmează sfaturile. Dacă se 
folosesc de ceea ce ea numeşte unelte. 

— Nu se cunosc alte spitalizări anterioare în istoricul VIP-ului. 
Acum ai început să pui întrebările importante. Important nu este locul 
unde se află. Ci de ce. Eu nu pot să-ţi spun unde e ea. Dar pot să-ți 
spun unde e VIP-ul. 

— VIP-ul tău s-a confruntat cu un episod traumatizant? 

— VIP-ul a primit un e-mail de la un nebun. Întâmplător, de la 
acelaşi nebun despre care doctoriţa Self mi-a vorbit toamna trecută. 


— Trebuie să discut cu ea. 

— Cu cine? 

— Bine. Putem să vorbim despre doctoriţa Self? 

— Mutăm conversaţia de la VIP la doctoriţa Self. 

— Spune-mi mai multe despre nebunul ăla. 

— După cum am mai zis, e o persoană care a venit de câteva ori la 
cabinetul meu de aici. 

— N-o să te întreb care e numele acestui pacient. 

— Foarte bine. Fiindcă nici nu-l cunosc. Omul a plătit cu bani 
gheaţă. Şi a minţit. 

— Nu-i cunoşti numele real? 

— Spre deosebire de tine, eu nu fac investigaţii în ceea ce priveşte 
trecutul pacientului şi nici nu cer vreun act care să-i dovedească 
adevărata identitate, îi răspunde doctorul Maroni. 

— Şi care era numele fals pe care ţi l-a dat? 

— Nu pot să ţi-l spun. 

— De ce te-a contactat doctoriţa Self în legătură cu omul ăla? Şi 
când? 

— La începutul lui octombrie. Mi-a spus că-i trimitea e-mail-uri şi că 
a considerat potrivit să-l trimită la un alt specialist. Cum ţi-am mai zis. 

— Atunci înseamnă că mai are un dram de responsabilitate, dacă a 
recunoscut că situaţia îi depăşea abilităţile, remarcă Poma. 

— Aici se pare că n-o înţelegi. Doctoriţa Self nici măcar nu concepe 
că există ceva care să-i depăşească abilităţile. Numai că n-a vrut să-şi 
bată capul cu el şi şi-a simţit egoul maniacal gâdilat la ideea de a-l 
trimite la un psihiatru laureat al Premiului Nobel, care face parte din 
corpul didactic al facultăţii de medicină de la Harvard. I-a făcut 
plăcere să mă inoportuneze. Aşa cum a mai procedat de multe ori în 
trecut. Femeia are motivele ei. Dacă nu e vorba de altceva, atunci 
probabil că şi-a dat seama c-o să dau greş. Omul nu poate fi tratat. 

Doctorul Maroni îşi studiază vinul de parcă băutura ar conţine 
vreun răspuns. 

— Spune-mi, intervine căpitanul Poma. Dacă omul nu poate fi 
tratat, atunci nu crezi că asta reprezintă un argument care să-mi 
justifice teoria? Este vorba despre un bărbat foarte anormal, care 
poate face lucruri foarte anormale. I-a trimis doctoriţei Self e-mail-uri. 
Poate că tot el i-a trimis şi e-mail-ul despre care ţi-a pomenit când s-a 
internat la McLean. 

— Te referi la VIP. Eu nu am spus niciodată că doctoriţa Self este la 
McLean. Dar dacă ar fi, atunci cu siguranţă c-ar trebui să afli exact de 
ce e acolo. Se pare că asta e ceea ce contează. Am început să mă repet 
ca o placă zgâriată de patefon. 

— Poate că tot el i-a trimis VIP-ului e-mail-ul care a tulburat-o atât 
de tare încât a determinat-o să se ascundă în spitalul tău. Trebuie să-l 


localizăm şi să ne asigurăm măcar că nu e un criminal. 

— Habar nu am cum poţi să faci asta. Aşa cum am mai zis, nu ştiu 
cine e. Nu ştiu decât că e american şi că a luptat în Irak. 

— De ce a spus c-a venit să te consulte aici, în Roma? A bătut cale 
lungă pentru consultaţia asta. 

— Suferea de PTSD, adică de tulburare de stres posttraumatic. Se 
pare că are legături în Italia. Mi-a spus o poveste foarte tulburătoare 
despre o tânără cu care a petrecut o zi vara trecută. Un cadavru 
descoperit lângă Bari. Îţi aminteşti cazul? 

— Turista canadiană? spune căpitanul surprins. Căcat! 

— Exact. Numai că, la început, femeia nu a fost identificată. 

— Era goală şi cumplit de mutilată. 

— Dar nu ca Drew Martin, din câte mi-ai spus. I se făcuse acelaşi 
lucru la ochi. 

— Dar şi ei îi lipseau bucăţi mari de carne. 

— Da. Iniţial, s-a presupus că e o prostituată, care a fost aruncată 
dintr-o maşină aflată în mişcare sau care a fost lovită de un 
autovehicul, ceea ce ar fi explicat rănile respective, continuă doctorul 
Maroni. Autopsia a dovedit însă altceva. A fost făcută cu multă 
competenţă, deşi condiţiile au fost extrem de primitive. Ştii cum se fac 
lucrurile astea în zonele izolate, unde nu există bani. 

— Mai ales când e vorba de o prostituată. Fata a fost autopsiată 
într-un cimitir. Dacă turista canadiană n-ar fi fost dată dispărută cam 
în aceeaşi perioadă, ar fi fost îngropată acolo, ca necunoscută, îşi 
aduce aminte căpitanul Poma. 

— S-a descoperit că bucăţile de carne au fost excizate cu un cuţit 
sau un soi de ferăstrău. 

— Şi tu n-ai de gând să-mi spui tot ce ştii despre pacientul ăsta care 
a plătit cu bani gheaţă şi-a minţit în privinţa numelui? protestează 
căpitanul. Sunt convins că ai nişte notițe pe care ai putea să mi le dai, 
nu? 

— Imposibil. Ceea ce mi-a spus pacientul respectiv nu reprezintă 
dovezi. 

— Dar dacă el e criminalul, Paulo? 

— Dacă aş avea mai multe lucruri concrete, ţi le-aş spune. Dar nu 
am decât poveştile lui abracadabrante şi senzaţia de disconfort pe care 
am simtit-o atunci când am fost contactat în legătură cu prostituata 
ucisă, care s-a dovedit până la urmă a fi canadianca dispărută. 

— Ai fost contactat? De ce? Ca să-ţi exprimi părerea? Asta nu ştiam. 

— Cazul a fost instrumentat de poliţia de stat, nu de carabinieri. Eu 
îmi ofer sfaturile, gratuit, multor oameni. Pe scurt, pacientul cu 
pricina n-a mai revenit pentru vreo consultaţie, iar eu n-aş putea să-ţi 
spun unde e, concluzionează doctorul Maroni. 

— N-ai putea sau n-ai vrea? 


— N-aş putea. 

— Nu realizezi că e posibil ca ăsta să fie cel care-a ucis-o pe Drew 
Martin? Tipul ţi-a fost trimis de doctoriţa Self, care, dintr-odată, se 
ascunde în spitalul tău, din cauza unui e-mail primit de la un nebun. 

— Perseverezi şi ai revenit la subiectul VIP-ului. Eu n-am spus 
niciodată că doctoriţa Self este internată în spitalul meu. Dar motivul 
pentru care cineva se ascunde e mai important decât locul în care se 
ascunde. 

— Dac-aş putea să sap c-o lopată în capul tău, Paulo. Cine ştie ce-aş 
găsi! 

— Risotto şi vin. 

— Dacă eşti în posesia unor detalii care ar putea să ajute 
investigația, atunci nu sunt de acord cu toată secretomania asta, 
declară căpitanul, după care tace, fiindcă chelnerul se îndreaptă către 
ei. 

Doctorul Maroni cere, din nou, meniul. Cu toate că, de-acum, a 
încercat toate felurile de mâncare. Cinează suficient de des în 
restaurantul ăsta. Căpitanul, care nu vrea meniul, îi recomandă 
homarul la grătar, în stil mediteranean, urmat de o salată şi de 
brânzeturi italieneşti. Pescăruşul mascul revine. De data asta e singur. 
Se uită prin fereastră şi-şi înfoiază penele de un alb strălucitor. 
Dincolo de el sclipesc luminile oraşului. Domul aurit a bazilicii Sfântul 
Petru seamănă cu o coroană. 

— Otto, dacă violez legea confidenţialităţii, având la dispoziţie atât 
de puţine dovezi şi dacă mă înşel, atunci cariera mea ajunge pe 
butuci, explică, finalmente, doctorul Maroni. N-am nici un motiv 
legitim pentru care să furnizez poliţiei mai multe detalii legate de 
omul ăsta. N-ar fi deloc înţelept din partea mea. 

— Deci introduci subiectul posibilului criminal, după care închizi 
uşa? 

Căpitanul Poma se apleacă peste masă şi rosteşte cuvintele disperat. 

— Eu n-am deschis uşa, spune doctorul Maroni. N-am făcut decât să 
ţi-o arăt. 


Cufundată în muncă, Scarpetta tresare speriată atunci când alarma 
de la ceasul de mână începe să sune la trei şi un sfert. 

Termină de suturat incizia în Y a trupului aflat deja în 
descompunere al bătrânei pentru care autopsia nici n-ar fi fost 
necesară. Placă aterosclerotică. Aşa cum era de aşteptat, cauza morţii 
a reprezentat-o arterioscleroza coronariană vasculară. Scarpetta îşi 
scoate mănuşile şi le aruncă într-un container roşu aprins, pentru 
deşeuri toxice. Apoi o sună pe Rose. 

— Ure într-un minut, o anunţă Scarpetta. Vrei să iei legătura cu cei 
de la Meddicks? Să-i anunţi că pot să vină s-o ia pe bătrână? 


— Tocmai coboram să te caut, îi spune Rose. Mi-era frică să nu te fi 
încuiat, din greşeală, în frigider. 

Asta e o glumă veche. 

— Benton încearcă să dea de tine. Zice să-ţi verifici mail-ul numai 
atunci când şi citez, eşti singură şi calmă. 

— Mi se pare că eşti mai rău decât ieri. Ţi s-a înfundat nasul. 

— Se poate să mă fi luat o răceală. 

— Acv’ câtva timp am auzit motocicleta lui Marino. Şi cineva a 
fumat aici, jos. Până şi halatul meu duhneşte a tutun. 

— Ciudat. 

— Marino unde e? Ar fi fost drăguţ dacă şi-ar fi găsit puţin timp să 
mă ajute. 

— E în bucătărie, o lămureşte Rose. 

O pereche nouă de mănuşi şi Scarpetta mută trupul bătrânei de pe 
masa de autopsie într-un sac de plastic solid, căptuşit cu țesătură, pe 
care-l aşază pe o targa, pe care o împinge în camera de răcire. Spală 
cu furtunul bancul de lucru, pune în frigider eprubetele cu umoare 
sticloasă, urină, bilă şi sânge şi un recipient cu mostre de organe, care 
urmează să fie supuse analizelor toxicologice şi histologice. Cardurile 
impregnate cu sânge intră sub un soi de hotă, ca să se usuce — acestea 
sunt mostrele de ADN care sunt incluse în orice dosar. După ce spală 
podeaua cu mopul, curăţă instrumentele chirurgicale şi chiuvetele şi-şi 
strânge hârtiile de care se va folosi ulterior pentru dictări, Scarpetta e 
gata ca să se ocupe şi de igiena personală. 

În spatele blocului de autopsie există mai multe cutii de uscare, 
dotate cu filtre HEPA şi pe bază de carbon. Acolo sunt păstrate hainele 
pătate cu sânge sau cu pământ, înainte să fie puse în pungi sigilate şi 
trimise spre laboratoarele de analize. Urmează o zonă de depozitare, o 
spălătorie şi, finalmente, vestiarul, care este împărţit în două de un zid 
din cărămizi de sticlă. O parte este destinată bărbaţilor, cealaltă 
femeilor. Acum, când afacerea ei din Charleston e abia la început, 
Marino este singurul ajutor pe care Scarpetta îl are în morgă. El are 
jumătatea lui de vestiar, iar ea o are pe cealaltă. Doctoriţei i se pare 
întotdeauna stânjenitor atunci când amândoi fac duş în acelaşi timp, 
iar ea îl aude pe Marino şi vede jocul de umbre al trupului acestuia 
prin sticla groasă, verde şi translucidă. 

Scarpetta intră în jumătatea ei de vestiar, închide uşa şi o încuie. Îşi 
scoate foliile de protecţie de pe încălțări, şorțţul, casca din plastic 
moale şi masca de pe faţă şi le aruncă pe toate într-un container de 
deşeuri toxice. Halatul chirurgical îl pune într-un coş de rufe murdare. 
Apoi intră la duş, unde se spală cu săpun antibacterian, îşi usucă părul 
cu foehnul, îşi îmbracă la loc costumul şi-şi încalță pantofii cu toc jos. 
Iese din nou pe coridorul pe care îl parcurge integral îndreptându-se 
către o uşă. De partea cealaltă a uşii se află scara de stejar abruptă şi 


cam şubredă care duce direct la bucătărie. Acolo unde Marino 
deschide o cutie de pepsi fără zahăr. 

Bărbatul o măsoară din cap până-n picioare. 

— Da” ce bine suntem îmbrăcată, exclamă el. Ai uitat că e duminică 
şi-ai crezut că tre’ să te duci la tribunal? Deci excursia mea la Myrtle 
Beach s-a dus pe apa sâmbetei. 

Pe faţa congestionată şi nebărbierită se văd urmele nopţii prelungi 
de benchetuială. 

— Consideră că ăsta e un cadou. Încă o zi în care mai trăieşti. 

Scarpetta urăşte motocicletele. 

— Şi, oricum, afară e urât şi-am auzit că vremea o să se 
înrăutăţească şi mai mult. 

— Până la urmă tot o să te sui pe spinarea Roadmaster-ului meu, pe 
şaua Şefului de Trib Indian şi după ce-o să prinzi microbul, o să te 
milogeşti de mine să te mai iau. 

Gândul de a încăleca motocicleta uriaşă a lui Marino, de a-i încercui 
acestuia trupul cu braţele, de a-şi lipi corpul de al lui nu e, pentru 
Scarpetta, deloc incitant. lar Marino ştie asta. Scarpetta e şefa lui şi, 
din multe puncte de vedere, asta a fost în cea mai mare parte a 
ultimilor douăzeci de ani. Dar se pare că lui Marino nu-i mai convine 
situaţia asta. În mod clar, amândoi s-au schimbat. Şi sigur că au trecut 
împreună şi prin bune şi prin rele. Dar, în ultimii ani şi mai ales în 
ultima vreme, respectul lui pentru ea şi pentru munca lor s-a diluat. 
lar acum asta. Scarpetta se gândeşte la e-mail-urile trimise de 
doctoriţa Self şi se întreabă dacă Marino presupune că ea le-a văzut 
deja. Se gândeşte la jocul în care Self îl atrage pe colegul ei, un joc pe 
care bărbatul nu-l va înţelege şi pe care e menit să-l piardă. 

— Te-am auzit când ai venit. Evident, iar ţi-ai parcat motocicleta în 
zona de încărcare, spune ea. Dacă ţi-o loveşte vreun dric sau vreun 
microbuz, îi reaminteşte Scarpetta, vina e numai a ta, iar mie nici c-o 
să-mi pară rău. 

— Dacă mi-o loveşte cineva, atunci o să primeşti un cadavru în plus. 
Cel al oricărui cretin de la pompe funebre care nu se uită pe unde 
merge. 

Motocicleta lui Marino, care scoate zgomote ce depăşesc bariera 
sunetului, a devenit, în timp, un alt subiect de dispută. Cu ea merge la 
locul crimelor, la tribunal, la camerele de urgenţă, la birourile 
avocaţilor sau la domiciliile martorilor. La birou, refuză s-o lase în 
parcare şi-o ascunde în zona de încărcare, acolo unde se livrează 
cadavrele, nu unde se ţin maşinile personale. 

— Domnul Grant a ajuns? întreabă Scarpetta. 

— A venit cu un rahat de maşină, din aia, gen papuc şi cu un rahat 
de barcă atârnată de ea, în care are plase pentru creveţi, găleți şi alte 
porcării. E un nenorocit mare cât uşa şi negru ca noaptea. N-am mai 


văzut negri atât de negri ca ăştia de-aici. În zona asta nu-i nici un 
strop de frişca în cafea. Nu e ca în vechiul nostru teritoriu, în Virginia, 
acolo unde Jefferson avea amante servitoare. 

Scarpetta nu are însă chef să-i răspundă la provocări. 

— E la mine în birou? Nu vreau să-l las să m-aştepte. 

— Nu pricep de ce te-ai îmbrăcat pentru el de parcă te-ai întâlni cu 
vreun avocat, cu vreun judecător sau de parcă te-ai duce la biserică, 
remarcă Marino, iar Scarpetta se întreabă dacă nu cumva bărbatul 
speră, în sinea lui, că s-a îmbrăcat în felul ăsta pentru el, pentru c-a 
citit e-mail-urile de la doctoriţa Self, iar acum e geloasă. 

— Întâlnirea cu el e la fel de importantă ca orice altă întâlnire, 
explică ea. Întotdeauna trebuie să ne dovedim respectul, nu? 

Marino miroase a ţigări şi-a alcool şi-n clipa-n care „farmacia i se 
închide”, aşa cum se exprimă elegant şi din ce în ce mai des Scarpetta, 
temerile cele mai adânci îi exacerbează comportamentul negativ. O 
problemă care devine şi mai amenințătoare din cauza fizicului 
formidabil al lui Marino. Având în jur de cincizeci şi cinci de ani, 
bărbatul îşi rade rămăşiţele de păr de pe cap, se îmbracă, în general, 
cu haine negre de motociclist şi se încalţă cu nişte bocanci uriaşi, iar, 
de câteva zile şi-a atârnat la gât un lanţ de prost-gust, cu un pandantiv 
argintiu reprezentând semnul dolarului. Marino e un adept fanatic al 
ridicatului de greutăţi, aşa că are pieptul atât de lat, încât se laudă că 
e nevoie de două radiografii ca să-i cuprindă ambii plămâni pe film. 
Într-o fază foarte îndepărtată a vieţii, judecând după fotografiile din 
tinereţe pe care le-a văzut Scarpetta, Marino a fost un bărbat frumos, 
în sensul viril şi dur al cuvântului. Chiar şi azi ar putea să fie 
atrăgător, dacă nu ar fi atât de necioplit şi de şleampăt. În punctul 
ăsta, viaţa grea pe care o duce nu mai poate fi pusă pe seama 
copilăriei chinuite petrecute într-un cartier rău famat din New Jersey. 

— Nu ştiu de ce încă mai crezi că mă poţi duce de nas, i-o retează 
Scarpetta, îndepărtând conversaţia de la subiectul ridicol al felului în 
care e îmbrăcată şi al motivului pentru care şi-a ales respectivele 
haine. Seara trecută. Şi e limpede că aici, în morgă. 

— Să te duc de nas în legătură cu ce? 

Marino mai ia o înghiţitură din cutia de pepsi. 

— Când te dai cu atât de mult parfum, ca să ascunzi mirosul de 
ţigară, nu reuşeşti decât să-mi provoci o durere de cap. 

— Hmm? 

Bărbatul râgâie înfundat. 

— Să vedem dacă ghicesc! Ţi-ai petrecut seara la Kick ’N Horse. 

— Localul e plin de fum de ţigară, spune Marino ridicând din umerii 
gigantici. 

— Şi sunt sigură că tu nu ai contribuit deloc. Ai fumat în morgă. În 
frigider. Până şi halatul pe care l-am pus pe mine mirosea a fum de 


ţigară. Ai fumat în vestiar? 

— Probabil c-a venit din partea mea. Mă refer la fum. Se poate să 
mă fi dus cu ţigara acolo. În jumătatea mea. Nu-mi aduc aminte. 

— Ştiu că nu vrei să faci cancer la plămâni. 

Marino îşi mută privirea aşa cum face de fiecare dată când subiectul 
discuţiei nu-i convine. Apoi decide să-i pună capăt cu totul. 

— Ai aflat ceva nou? Şi nu mă refer la bătrâna aia, care n-ar fi 
trebuit să fie trimisă încoace numai fiindcă legistul n-a avut chef să se 
ocupe de-un descompus puturos. Mă refer la puşti. 

— L-am băgat în frigider. Momentan, nu mai avem ce să-i mai 
facem. 

— Nu suport când e vorba de copii. Dacă aflu cine i-a făcut felul 
puştiului, îl omor. Îl fac bucățele cu mâna mea. 

— Te rog! Hai să nu ameninţăm cu moartea pe nimeni. 

Rose a apărut în cadrul uşii. Pe chip are o expresie ciudată. 
Scarpetta nu ştie de când e acolo. 

— Nu e nici o ameninţare, continuă Marino. 

— Exact la asta m-am gândit şi eu. 

Rose intră în bucătărie. E îmbrăcată ca scoasă din cutie — expresia ei 
de modă veche - într-un costum albastru. Părul alb îl are prins într-un 
coc franțuzesc. Femeia pare epuizată, iar pupilele îi sunt contractate. 

— Iar îmi ţii predici? o întreabă Marino făcându-i cu ochiul. 

— Ai nevoie de vreo două predici. Ba poate chiar de mai multe, îi 
răspunde Rose turnându-şi o cană cu cafea neagră şi tare, un obicei 
„prost” la care a renunţat în urmă cu un an, dar la care, se pare, a 
revenit. Şi, în cazul în care ai uitat — Rose îl priveşte pe deasupra cănii 
- ai mai omorât oameni şi înainte. Aşa că n-ar trebui să proferezi 
ameninţări. 

Rose se sprijină de dulap şi trage adânc aer în piept. 

— Ţi-am spus. Nu e nici o ameninţare. 

— Sigur te simţi bine? o întreabă Scarpetta pe Rose. Poate că e mai 
mult decât o răceală. N-ar fi trebuit să vii la serviciu. 

— Am purtat o mică discuţie cu Lucy, anunţă Rose. Apoi se întoarce 
către Marino: Nu vreau ca doamna doctor Scarpetta să rămână singură 
cu domnul Grant. Nici măcar o secundă. 

— Nu ţi-a zis că la toate verificările de fond a ieşit basma curată? o 
întreabă Scarpetta. 

— M-ai auzit, Marino? Să n-o laşi pe doamna doctor nici o secundă 
singură cu omul ăla. Nu-mi pasă de verificările alea. Tipu’ e mai solid 
decât tine, continuă mereu protectoarea Rose, probabil în urma 
instructajului primit din partea mereu protectoarei Lucy. 

Rose e secretara lui Scarpetta de aproape douăzeci de ani şi-a 
urmat-o din cuib în cuib, cum spune ea, la bine şi la greu. La şaptezeci 
şi trei de ani, e o figură atrăgătoare şi impozantă, care se ţine dreaptă 


şi cu spiritul pătrunzător. În fiecare zi bântuie prin morgă înarmată cu 
mesaje telefonice, rapoarte care trebuie semnate chiar în secunda aia 
şi orice alte treburi despre care ea decide că nu mai suferă amânare 
sau doar ca să-i reamintească — nu ca să-i ordone - lui Scarpetta că n-a 
mâncat nimic toată ziua şi că i-a comandat o porţie de mâncare — 
sănătoasă, desigur — care o aşteaptă la etaj şi pe care ea o să se ducă s- 
o mănânce. Şi că nu, nu are voie să mai bea nici o cafea. Pentru că şi- 
aşa bea prea multă. 

— A fost implicat în ceva ce pare o fi o încăierare cu cuțite, îi dă 
înainte Rose cu grijile. 

—A apărut pe parcursul verificărilor. El a fost victima, o 
contracarează Scarpetta. 

— Arată foarte violent şi periculos şi e mare cât un cargobot. Mă 
intrigă c-a vrut să vină încoace duminică după-amiază. Poate c-a 
sperat c-o să te găsească singură, îi mărturiseşte Rose lui Scarpetta. De 
unde ştii că nu el l-a omorât pe copilul ăla? 

— Hai întâi să auzim ce are de spus. 

— Pe vremuri, chestia asta nu s-ar fi făcut aşa. Ar fi fost de faţă şi 
poliţia, insistă Rose. 

— Acum nu mai e ca pe vremuri, vine replica lui Scarpetta, care se 
străduieşte să nu sune prea didactic. Ăsta e un cabinet privat şi, din 
unele puncte de vedere, beneficiem de mai multă flexibilitate, iar din 
altele, de mai puţină. Dar, de fapt, întotdeauna în atribuţiunile noastre 
au intrat întâlnirile cu orice persoană care poate deţine informaţii 
utile. Fie că asta se întâmplă în prezenţa poliţiei sau nu. 

— Numai să fii atent, îi spune Rose lui Marino. Cine i-a făcut asta 
amărâtului ăluia de băieţel ştie foarte bine că trupuşorul a ajuns la noi 
şi că doamna doctor Scarpetta se ocupă de el şi că, de obicei, atunci 
când se ocupă ea de un cadavru, până la urmă tot descoperă ce s-a 
întâmplat. De unde putem noi să ştim că n-o urmăreşte?! 

În mod normal, Rose nu se ambalează atât de tare. 

— Ai fumat, îi spune apoi Rose lui Marino. Acesta mai ia o 
înghiţitură zdravănă de pepsi fără zahăr. 

— Ar fi trebuit să mă vezi aseară. Aveam zece ţigări în gură şi două 
în cur, cântam la muzicuţă şi mă giugiuleam c-o tipă nouă. 

— O altă seară edificatoare petrecută în barul ăla de motociclişti, cu 
o femeie care are acelaşi IQ ca frigiderul meu: sub zero. Te rog să nu 
mai fumezi. Nu vreau să mori. 

Rose pare tulburată în timp ce se duce la cafetieră şi umple vasul cu 
apă ca să facă o şarjă proaspătă. 

— Domnul Grant vrea cafea, anunţă ea. Şi nu, doamnă doctor 
Scarpetta, dumneavoastră nu primiţi nici un strop. 

Lui Bulrush Ulysses S. Grant i s-a spus întotdeauna Bull. Fără să 
aştepte să fie îmboldit, începe discuţia cu o explicaţie privind originea 
numelui său. 

— Bănuiesc că vă întrebaţi ce e cu S.-ul din numele meu. Că doar 
atât e. Un S şi un punct, spune el de pe un scaun plasat în apropierea 
uşii închise de la intrarea în biroul lui Scarpetta. Mama mea ştia că S- 
ul din numele generalului Grant venea de la Simpson. Dar i-a fost 
teamă că, dacă-mi bagă un Simpson în nume, o să am prea mult de 
scris. Aşa că s-a mulţumit numai cu S. După părerea mea, îmi ia mai 
mult să-mi explic numele decât să-l scriu. 

Bărbatul e curat, îmbrăcat în haine de lucru cenuşii, proaspăt 
călcate şi încălţat cu o pereche de tenişi care arată ca abia scoşi din 
maşina de spălat. În poală ţine o şapcă de baseball galbenă şi 
franjurată, cu un peşte pe cozoroc. Mâinile şi le ţine adunate politicos 
deasupra şepcii. În rest, omul are un aspect care te bagă în sperieţi. 
Faţa, gâtul şi vârful capului sunt brăzdate de o reţea de linii adânci, 
lungi şi roz. Dacă a fost la vreun chirurg plastician, atunci a fost la 
unul care nu ştia meserie. Bull va rămâne desfigurat pe viaţă: 
încrengătura de cicatrice cheloide o fac pe Scarpetta să se gândească 
la Queequeg din Moby Dick. 

— Ştiu că v-aţi mutat aici de puţină vreme, îi spune Bull lui 
Scarpetta, spre surprinderea acesteia. Staţi în vechiul grajd de pe aleea 
dintre Meeting şi King. 

— De unde dracw ştii unde e posibil să locuiască Doc şi ce te 
priveşte pe tine? îl întrerupe Marino cu agresivitate. 

— Am lucrat pentru una dintre vecinele dumneavoastră, răspunde 
Bull către Scarpetta. Dânsa a murit de mult. Cred că mai corect ar fi să 
spun că am lucrat pentru dânsa cam cinşpe ani. Apoi, acu’ vreo patru 
ani, i-a murit soţul şi doamna s-a descotorosit de aproape toate 
ajutoarele. Cred că avea probleme cu banii. Eu a trebuit să-mi găsesc 
altceva de lucru. După o vreme a murit şi dânsa. Ce vreau să spun este 
că ştiu zona în care locuiţi ca pe buzunarul meu. 

Scarpetta se uită la cicatricele roz de pe faţa palmelor bărbatului. 

— Vă ştiu casa... adaugă omul. 

— Ţi-am mai zis... sare iar Marino. 

— Lasă-l să termine, intervine Scarpetta. 

— Vă ştiu grădina foarte bine, fiindcă eu am săpat lăcuşorul, am 
turnat cimentul şi-am îngrijit statuia aia cu îngerul de pe margine. Am 
avut grijă să fie tot timpul frumoasă şi curată. Eu am construit gardul 
ăla alb, cu ţepuşe în vârf, ăla dintr-o parte. Nu şi pe acela din fier 
forjat din partea cealaltă sau coloanele din cărămidă. Alea au fost de 


dinaintea mea. Probabil că atunci când aţi cumpărat dumneavoastră 
casa erau înecate în mirt şi bambus. Nici nu v-aţi fi dat seama că sunt 
acolo. Eu am plantat trandafiri, Europa, maci de California şi iasomie 
chinezească şi-am avut grijă de tot ce era pe lângă casă. 

Scarpetta e uluită. 

— Oricum, zice Bull, am făcut tot felul de treburi pentru jumătate 
din cei care locuiesc pe aleea dumneavoastră şi pe o parte şi pe 
cealaltă şi pentru alţii de pe King Street, de pe Meeting Street, de pe 
Chruch Street, din toată zona aia. Asta de când eram mic. N-aveţi de 
unde să ştiţi fiindcă mi-am văzut de ale mele. Aşa trebuie dacă nu vrei 
ca oamenii să se supere pe tine. 

Scarpetta îl întreabă: 

— Aşa cum se supără pe mine? 

Marino îi aruncă o privire dispreţuitoare. Scarpetta e prea 
prietenoasă. 

— Da, doamnă. Cei de-aici pot să fie tare supărăcioşi, îi răspunde 
Bull. Apoi lipeşti pe toate ferestrele desene din alea, ca pânza de 
păianjen, dar de pomană. Mai ales când ai o meserie ca a 
dumneavoastră. La drept vorbind, unv’ dintre vecinii dumneavoastră 
vă zice doctorița Halloween. 

— Ia să vedem dacă ghicesc: e vorba de doamna Grimball. 

— Eu zic să n-o luaţi în seamă, o sfătuieşte Bull. Şi mie îmi zice Ole. 
Fiindcă mi se spune Bulls). 

— Desenele le-am pus ca să nu se mai lovească păsările în geamuri. 

— Înî. Niciodată n-am priceput exact cum de ştim noi ce văd 
păsările. Adică văd chestia aia care seamănă c-o pânză de păianjen şi 
fac cale-ntoarsă? Cu toate că eu n-am văzut niciodată o pasăre prinsă 
într-o pânză de păianjen ca o insectă sau ceva în genw' ăsta. E ca şi 
cum ai zice că uite, câinii sunt daltonişti sau că nu înţeleg trecerea 
timpului. De unde ştim noi? 

— Ce treab-ai avut tu să te duci pe lângă casa ei? sare Marino. 

— Am căutat de lucru. Când eram mic, am ajutat-o şi pe doamna 
Whaley, îi spune Bull lui Scarpetta. Sunt sigur că aţi auzit de grădina 
doamnei Whaley. E cea mai cunoscută grădină din Charleston. E 
grădina aia de pe Church Street. 

Bull zâmbeşte mândru, indicând cu mâna o direcţie vagă. Rănile de 
pe mâini sclipesc roz. 

Are răni şi în palme. Răni defensive, se gândeşte Scarpetta. 

— A fost o adevărată onoare să lucrez pentru doamna Whaley. A 
fost foarte bună cu mine. Ştiţi că a scris şi o carte? Au câteva 
exemplare în vitrina librăriei din hotelul Charleston. Mi-a semnat şi 
mie un exemplar. Încă-l mai am. 

— Ce mama naibii se întâmplă aici? intervine Marino. Ai venit la 
morgă ca să vorbeşti cu noi despre băieţelul ăla mort sau să dai un 


nenorocit de interviu de angajare şi să rememorezi amintiri? 

— Uneori lucrurile se leagă în cele mai necunoscute feluri, spune 
Bull. Aşa zice mama mea. Poate că din ceva rău o să iasă şi ceva bun. 
Poate că din tot ce s-a întâmplat o să iasă şi ceva bun. Pentru că a fost 
foarte rău. Ce s-a întâmplat. E ca un film care-mi rulează în minte. Îl 
văd pe băieţelul ăla în noroi. Văd crabii şi muştele care colcăie pe el. 

Bull îşi lipeşte degetul arătător plin de cicatrice de fruntea 
încruntată, punctată de cicatrice. 

— Aici sus. Îl văd când închid ochii. Poliţia din Beaufort County 
spune că încă vă instalaţi. 

Bărbatul îşi roteşte privirea prin biroul lui Scarpetta, analizând cu 
atenţie toate cărţile şi diplomele înrămate. 

— Mie mi se pare că v-aţi instalat foarte bine. Deşi probabil că eu aş 
fi putut să vă fac o treabă mai de calitate. 

Bull îşi concentrează atenţia asupra dulapurilor recent montate, 
acolo unde doctoriţa încuie dosarele cu cazuri sensibile sau pe cele 
care n-au ajuns încă în instanţă. 

— Vedeţi cum e uşa aia de nuc, care nu stă la nivel cu ailaltă? Nu e 
dreaptă. Eu aş putea s-o repar cât ai clipi. Aţi văzut vreo uşă care să 
nu se închidă bine în casa dumneavoastră? Nu, doamnă, nu aveaţi 
cum să vedeţi aşa ceva. Nu uşile pe care le-am montat eu când lucram 
acolo. Pot să fac aproape orice, iar dacă nu mă pricep la ceva, atunci 
sunt gata să învăţ. Aşa că mi-am zis că merită să pun o-ntrebare. Nu 
poa” să fie supărare dacă vă-ntreb. 

— Mai bine te-aş întreba eu pe tine, îl întrerupe iar Marino. Tu l-ai 
omorât pe băieţelul ăla? L-ai găsit aşa, din întâmplare? 

— Nu, domnule. Nu l-am omorât. 

Bull îl priveşte direct în ochi. Muşchii maxilarului i se contractă. 

— Eu umblu prin părţile astea foarte mult: tai trestie, pescuiesc, 
adun creveţi, dezgrop moluşte şi adun stridii. Daţi-mi voie să vă întreb 
- bărbatul continuă să-i susţină privirea lui Marino - dacă eu l-am 
omorât pe băieţel, atunci de ce l-aş fi găsit tot eu şi-aş fi sunat la 
poliţie? 

— Asta să-mi spui tu. De ce? 

— Sigur că n-aş fi făcut aşa ceva. 

— Apropo: cum de-ai dat telefon? îl întreabă Marino aplecându-se 
înainte în scaun şi punându-şi palmele ca două labe de urs pe 
genunchi. Ai mobil? 

Ca şi când un negru sărac n-ar putea să aibă un telefon mobil. 

— Am sunat la urgenţe. Şi, cum am mai zis, de ce-aş fi dat telefon 
dacă eu l-aş fi omorât? 

N-ar mai fi dat nici un telefon. Mai mult decât atât, deşi Scarpetta n- 
o să-i spună asta, victima a fost abuzată înainte să fie ucisă. Are 
fracturi vechi care au apucat să se vindece, are cicatrice şi e limpede 


că a fost ţinută nemâncată. Aşa că, în afara cazului în care Bulrush 
Ulysses S. Grant n-a fost tutorele sau îngrijitorul legal al băieţelului, 
dacă nu l-a răpit şi nu l-a ţinut în viaţă preţ de luni sau chiar ani 
întregi, atunci, cu siguranţă, nu el este cel care l-a ucis. 

Marino îi zice lui Bull: 

— Ai sunat şi-ai zis că vrei să ne spui ce s-a întâmplat lunea trecută, 
de dimineaţă. Acum aproape o săptămână. Dar mai întâi de toate, 
unde locuieşti? Fiindcă, din câte-am înţeles, nu stai în Hilton Head. 

— A, nu, domnule, nu stau acolo, râde Bull. Îmi cam depăşeşte 
posibilităţile. Eu şi familia mea avem o căsuţă la nord-vest de aici, 
dincolo de şoseaua 526. Eu pescuise mult şi mă ocup cu tot felul de 
lucruri prin părţile astea. Îmi urc barca în spatele camionetei, o duc în 
diverse locuri şi-acolo o pun pe apă. Cum am mai zis: adun creveţi, 
pescuiesc, strâng stridii. Depinde de sezon. Mi-am luat o barcă din aia, 
cu fundul plat. E uşoară ca un fulg şi pot să trec cu ea pe canalele cele 
mai mici. Numai să ştiu când vine refluxul, ca să nu mă trezesc 
înțepenit pe uscat, cu toate muştele şi peştii primprejur. Printre 
mocasini-de-apă şi şerpi cu clopoței. Mai sunt şi aligatori. Dar mai 
mult prin canale şi golfuri, pe unde găsesc lemn, iar apa e sălcie. 

— Barca e aia din spatele camionetei pe care-ai lăsat-o în parcare? îl 
întreabă Marino. 

— Exact. 

— Aluminiu şi mai ce? Motor de cinci cai-putere? 

— Exact. 

— Vreau să mă uit niţel la ea înainte să pleci. Ai ceva împotrivă 
dacă mă uit prin barcă şi prin maşină? Presupun că poliţia le-a 
verificat deja. 

— Nu, domnule. Nu le-a verificat. După ce-au ajuns acolo şi le-am 
spus ce ştiam, mi-au zis că pot să plec. Aşa că m-am întors spre locul 
unde-mi lăsasem maşina. Da’ oricum acolo erau tot felul de oameni, 
însă mergeţi şi uitaţi-vă. Eu n-am nimic de ascuns. 

— Mulţumim, dar nu e nevoie. 

Scarpetta îl săgetează pe Marino cu privirea. Bărbatul ştie al naibii 
de bine că nu au dreptul să verifice camioneta domnului Grant, nici 
barca şi nimic altceva. Asta e treaba poliţiei, iar poliţia n-a considerat 
că o astfel de inspecţie e necesară. 

— Unde-ai lansat barca la apă acum şase zile? îl întreabă Marino pe 
Bull. 

— La Old House Creek. E acolo un ponton şi mai e şi un magazinaş 
unde, dac-am avut o zi bună, pot să vând ce-am prins. Mai ales dacă 
am noroc la creveţi şi stridii. 

— Când ţi-ai parcat maşina, lunea trecută, dimineaţa, ai văzut pe 
cineva suspect prin zonă? 

— Nu pot să spun c-am văzut, dar nici nu ştiu dac-aş mai fi avut pe 


cine să văd. La vremea aia, băieţelul era deja acolo unde l-am găsit. Şi 
era acolo de mai multe zile. 

— Cine-a spus că era acolo de mai multe zile? îl chestionează 
Scarpetta. 

— Bărbatul de la pompe funebre. În parcare. 

— Cel care a adus cadavrul aici? 

— Nu, doamnă. Celălalt. Era acolo cu dricul ăla mare al lui. Nu ştiu 
ce căuta acolo. Că nu făcea decât să vorbească. 

— Lucious Meddick? îl întreabă Scarpetta. 

— Casa de Pompe Funebre Meddicks. Da, doamnă. După mintea lui, 
când l-am găsit eu, băieţelul era deja mort de două, trei zile. 

Nenorocitul ăla de Lucious Meddick! Îngâmfat până la Dumnezeu şi- 
un pas mai sus şi-a mai şi dat-o-n bară. Pe 29 şi 30 aprilie, 
temperaturile au variat între douăzeci şi cinci şi treizeci de grade 
Celsius. Dacă trupul băieţelului ar fi zăcut în mlaştină chiar şi numai o 
zi, ar fi început să se descompună şi ar fi fost atacat de animalele de 
pradă şi de peşti. Muştele sunt liniștite noaptea, dar, în timpul zilei, ar 
fi depus ouă, iar băieţelul ar fi fost infestat cu larve. Pe când, atunci 
când cadavrul a ajuns la morgă, rigor mortisul era instalat, dar nu şi 
stabilizat. Deşi, într-adevăr, această modificare fiziologică post- 
mortem ar fi putut fi încetinită şi micşorată ca intensitate din cauza 
subnutriţiei şi a slabei dezvoltări ulterioare a musculaturii. Trupul nu 
prezenta nici un fel de decolorare specifică procesului de putrefacție. 
Crabii, creveţii şi celelalte vietăţi abia începuseră să atace urechile, 
nasul şi buzele. Conform estimărilor ei, băieţelul murise de mai puţin 
de douăzeci şi patru de ore. Poate chiar de mult mai puţin. 

— Continuă, îl îndeamnă Marino. Spune-ne exact cum ai descoperit 
cadavrul. 

— Am ancorat barca, mi-am scos cizmele şi mănuşile, mi-am luat 
coşul şi ciocanul... 

— Un ciocan? 

— Ca să sparg ciorchinii. 

— Ciorchinii? repetă Marino cu un rânjet:o). 

— Stridiile sunt prinse în ciorchini, aşa că trebuie să le spargi şi să 
arunci scoicile seci. De cele mai multe ori cu asta te alegi. Stridiile 
selecte sunt greu de găsit. Bull face o pauză, apoi continuă: Mi se pare 
că nu ştiţi prea multe despre stridii. Aşa că haideţi să vă explic. O 
stridie selectă este stridia aia singură, pe care ţi-o serveşte în 
restaurant într-o jumătate de scoică. Ăsta e soiul pe care trebuie să-l 
cauţi, dar sunt greu de găsit. Oricum, eu am început să culeg ciorchini 
pe la prânz. Apa era destul de scăzută. Şi-atunci am dat cu ochii de 
ceva în iarbă. Ceva care semăna a păr înnoroiat. M-am dus mai 
aproape şi l-am văzut. 

— L-ai atins sau l-ai mişcat cumva din loc? îl întreabă Scarpetta. 


— Nu, doamnă, răspunde Bull clătinând din cap. Cum mi-am dat 
seama ce e, m-am întors la barcă şi-am sunat la urgente. 

— Refluxul a început pe la unu dimineaţa, remarcă Scarpetta. 

— Exact. Şi pe la şapte apa crescuse din nou -— era la maximum. 
Când am ajuns eu acolo, scăzuse iar destul de tare. 

— Dac-ai fi fost tu, intervine Marino şi-ai fi vrut să scapi de un 
cadavru folosindu-te de barcă, te-ai fi dus pe apă în timpul fluxului 
sau al refluxului? 

— Oricine-a făcut asta, probabil că l-a pus pe băieţel acolo când apa 
era destul de scăzută. L-a pus aşa, în mâl şi-n iarbă, pe marginea 
golfuleţului. Altfel, dac-ar fi fost flux, corpul ar fi fost luat de curent. 
Dar, dacă-l aşezi într-un loc ca ăla în care l-am găsit eu, atunci cel mai 
probabil acolo o să şi rămână. Asta dacă nu vine fluxul de primăvară, 
când e lună plină şi apa se ridică până la trei metri. În cazul ăsta, se 
putea ca băieţelul să fie luat de curenţi şi-ar fi putut s-ajungă oriunde. 

Scarpetta a verificat. În noaptea de dinainte ca băieţelul să fie găsit, 
luna n-a fost plină mai mult de o treime. Iar cerul a fost parţial 
acoperit de nori. 

— Un loc bun ca să te descotoroseşti de un cadavru, într-o 
săptămână, n-ar mai fi rămas mai mult de-o mână de oase împrăştiate, 
spune Marino. Este un miracol c-a fost găsit, nu crezi? 

— N-ar dura mult ca să rămână numai oasele şi erau şanse mari ca 
nimeni să nu-l găsească niciodată. Asta aşa e, răspunde Bull. 

— Chestia e că, atunci când am pomenit de flux şi reflux, eu nu te- 
am rugat să presupui ce-ar fi făcut altcineva. Ţi-am cerut să-mi spui 
ce-ai fi făcut tu, continuă Marino. 

— Reflux, o barcă mică, fără prea multă încărcătură, ca să poată 
pătrunde în locuri în care apa nu-i mai adâncă de treizeci de 
centimetri. Asta-i ceea ce-aş fi făcut eu. Numai că n-am făcut. Bull îl 
priveşte din nou în ochi pe Marino. În afară că l-am găsit, eu nu i-am 
făcut nimic băieţelului ăluia. 

Scarpetta îi aruncă iar lui Marino o privire cu subînţeles. S-a săturat 
de interogatoriile şi de tehnicile lui de intimidare. Apoi se întoarce 
către Bull: 

— Îţi mai aduci aminte şi altceva? Ai văzut pe cineva în zonă? Pe 
cineva care să fi fost acolo şi să-ţi fi atras atenţia? 

— Mă tot gândesc la asta şi singurul lucru care-mi vine-n minte este 
că, acum vreo săptămână, eram la acelaşi ponton, Old House Creek. 
Eram în piaţa de-acolo şi vindeam creveţi. Când să plec, am observat o 
persoană care-şi lega barca. O barcă de pescuit bibani. Ce mi-a atras 
atenţia e că omul n-avea nimic în barcă, nici o unealtă de adunat 
creveţi sau stridii, nimic de pescuit. Aşa că m-am gândit că-i place, pur 
şi simplu, să iasă cu barca. Că nu-l interesează nici să pescuiască, nici 
nimic, ci că-i place doar să fie pe apă. Recunosc că nu mi-a picat bine 


cum s-a uitat la mine. Am avut o senzaţie ciudată. Era ca şi cum omul 
m-ar mai fi văzut pe undeva. 

— Poţi să-l descrii? îl întreabă Marino. Ai văzut ce maşină avea? 
Presupun că o camionetă, ca să-şi remorcheze barca, nu? 

— Avea o pălărie trasă mult pe faţă şi ochelari de soare. Nu mi s-a 
părut foarte mare, dar nici n-aş putea să fiu mai exact. Şi n-am avut 
nici un motiv ca să mă uit la el cu atenţie. Plus că n-am vrut să creadă 
că mă zgâiesc la el. Aşa izbucnesc scandalurile. Îmi aduc aminte că 
avea bocanci. Pantaloni lungi şi sigur un tricou cu mâneci lungi. Îmi 
amintesc că m-am întrebat de ce avea mâneci lungi. Afară era cald, 
era o zi cu soare. N-am văzut ce maşină avea fiindcă am plecat 
înaintea lui, iar în parcare erau mai multe camionete şi maşini. Era 
aglomeraţie. Mulţi oameni veniţi să cumpere sau să vândă fructe de 
mare şi peşte proaspăt. 

— După părerea ta, ca să scape de un cadavru în zona aia, persoana 
în cauză ar trebui să cunoască şi locurile? îl întreabă Scarpetta. 

— Noaptea? Dumnezeule! Nu cunosc pe nimeni care să se 
aventureze pe canalele alea noaptea. Eu, unul, nu m-aş băga. Dar asta 
nu înseamnă că nu aşa s-a întâmplat. Oricum, cine-a făcut asta nu e un 
om normal. E imposibil. Să-i faci aşa ceva unui copil! 

— Când l-ai găsit, ai văzut cumva dacă iarba, mâlul sau patul de 
stridii erau răvăşite? îl chestionează Scarpetta. 

— Nu, doamnă. Dar dacă trupul a fost pus acolo cu o noapte în 
urmă, la reflux, atunci când apa a crescut, la flux, a netezit mâlul cum 
netezeşte valul nisipul de pe mal. Probabil copilul a stat o vreme sub 
apă, dar nu s-a mişcat din loc din cauza trestiei în care era prins. lar 
patul de stridii, pe ăla nimeni nu vrea să calce. Pe cât poţi, trebuie să 
sari peste el sau să păşeşti pe lângă. Nimic nu doare mai tare decât 
tăietura de scoică. Calci în mijlocul lor, îţi pierzi echilibrul şi te alegi 
cu nişte tăieturi zdravene. 

— Poate că aşa te-ai tăiat şi tu, intervine Marino. Ai căzut pe patul 
de stridii. 

Scarpetta poate să recunoască o tăietură de cuţit dintr-o mie, aşa că 
spune: 

— Domnule Grant, există case în apropierea mlaştinii şi mai multe 
pontoane lungi. Unul dintre ele nu e departe de locul în care l-ai găsit 
pe băieţel. E posibil ca trupul să fi fost transportat cu maşina, apoi 
cărat în braţe de-a lungul pontonului, pentru ca apoi, să zicem, 
cadavrul să ajungă unde l-ai găsit dumneata? 

— Nu-mi închipui pe nimeni coborând scările de la unul din 
pontoanele alea vechi, mai ales după ce s-a lăsat noaptea, cărând un 
cadavru şi o lanternă. Şi e sigur că în zona aia ai nevoie de o lanternă 
puternică. Omul poa’ să se cufunde în mâlul ăla până la şold. 
Pământul îţi suge şi încălţările din picioare. Şi-apoi, presupunând că 


persoana a şi urcat înapoi scara pe ponton şi s-a întors pe unde a 
venit, atunci ar fi trebuit să rămână urme înnoroiate. 

— De unde ştii că n-au fost urme de noroi pe ponton? îl întreabă 
Marino. 

— Aşa mi-a spus bărbatul de la pompe funebre. Am aşteptat în 
parcare până a fost adus cadavrul, iar el era acolo şi vorbea cu cei de 
la poliţie. 

— Lucious Meddick din nou, spune Scarpetta. 

Bull dă din cap. 

— Şi cu mine a vorbit mult. Voia să ştie ce am de spus. Nu i-am zis 
prea multe. 

O bătaie la uşă şi Rose intră în încăpere. Aşază o cană cu cafea pe 
măsuţa de lângă Bull. Mâinile îi tremură. 

— Cu frişca şi zahăr, spune ea. Îmi cer scuze că a durat atât. Prima 
şarjă a dat pe-afară şi cafeaua s-a împrăştiat peste tot. 

— Vă mulţumesc, doamnă. 

— Mai are cineva nevoie de ceva? 

Rose se uită împrejur, trage adânc aer în piept. E mai epuizată şi 
mai palidă decât înainte. Scarpetta spune: 

— De ce nu te duci acasă? Du-te şi odihneşte-te. 

— O să fiu în birou. 

Uşa se închide, iar Bull zice: 

— Dacă nu vă supăraţi, aş vrea să vă explic situaţia mea. 

— Dă-i drumu”, îl încurajează Scarpetta. 

— Până acum trei săptămâni am avut o slujbă adevărată. 

Bull coboară ochii în poală şi îşi priveşte degetele mari, pe care le 
roteşte încet, unul în jurul celuilalt. 

— N-o să vă mint. Am intrat într-un bucluc. E destul să vă uitaţi la 
mine ca să vă daţi seama de asta. Şi n-am căzut pe nici un pat de 
stridii, spune el şi se uită din nou în ochii lui Marino. 

— Ce fel de bucluc? îl întreabă Scarpetta. 

— Am fumat iarbă şi m-am bătut. Eu n-am fumat niciodată iarbă. 
Nu aşa, serios. Dar acum aveam de gând. 

— Ei, ia uite ce drăguţ, exclamă Marino. Şi cum se întâmplă că una 
din cerinţele pe care le avem noi, aici, este ca oricine care vrea să 
lucreze la noi să fumeze iarbă, să fie violent şi să descopere cel puţin 
un cadavru. Cadavrul cuiva care a fost ucis. Acelaşi lucru cerem şi 
când vine vorba de grădinarii şi de ceilalţi oameni pe care-i angajăm 
la reşedinţele noastre personale. 

Bull îi spune: 

— Ştiu cum sună. Dar n-a fost aşa. Eu lucram în port. 

— Ce făceai acolo? vrea să ştie Marino. 

— Mă numeam ajutor de mecanic pe macarale grele. Ăsta era titlul 
meu. În realitate, făceam mai mult ce-mi spunea şefu'. Ajutam la 


întreţinerea echipamentelor, ridicam lucruri şi le căram. Trebuia să 
ştiu să vorbesc prin staţie, să repar chestii, să fac de toate. Fi, într-o 
seară, după ce-am ieşit din schimb, m-am hotărât să mă pitesc lângă 
nişte containere vechi, care erau depozitate în docuri. Astea de care 
vorbesc eu nu mai erau folosite. Frau lovite şi trase într-o parte. Dacă 
treceţi pe Concord Street, o să vedeţi ce vreau să spun. Sunt chiar 
acolo, dincolo de gardul de sârmă. Fusese o zi lungă şi, sincer să fiu, în 
dimineaţa aia mă cam certasem cu nevasta, aşa că eram supărat. M- 
am hotărât să fumez nişte iarbă. N-am obiceiul ăsta. Nici nu mai ţin 
minte când am fumat ultima dată. Nu-mi aprinsesem încă ţigara când, 
dintr-odată, de undeva de lângă şine, a apărut un bărbat. M-a tăiat 
rău. Rău de tot. 

Bull îşi suflecă mânecile şi-şi întinde braţele musculoase. Le suceşte 
când pe-o parte, când pe cealaltă, lăsând să se vadă alte tăieturi lungi 
şi roz, care se decupează perfect pe pielea lui închisă. 

— L-au prins pe cel care ţi-a făcut asta? zice Scarpetta. 

— Nu cred că s-au străduit prea tare. Poliţia m-a acuzat că m-am 
bătut. Au zis că probabil m-am luat la tăvăleală cu ăla care mi-a 
vândut iarba. Eu n-am zis cine mi-a vândut-o şi ştiu că nu el a fost ăla 
care m-a tăiat. Omv’ nici nu lucrează în port. După ce-am ieşit de la 
camera de gardă, din spital, am stat câteva nopţi la puşcărie, apoi am 
fost dus în faţa judecătorului. Cazul a fost clasat fiindcă n-a existat nici 
un suspect, iar poliţia n-a găsit iarba. 

— Nu mai spune! Atunci de ce te-au acuzat de posesie de 
marijuana? Dacă n-au găsit nici un strop? sare Marino. 

— Fiindcă le-am zis poliţiştilor că mă pregăteam să fumez iarbă 
atunci când s-a întâmplat. Îmi rulasem o ţigară şi tocmai voiam s-o 
aprind, când bărbatul ăla a venit peste mine. Poate că poliţia chiar n-a 
găsit nimic. Adevăru' e că nu cred că i-a interesat aşa de tare. Sau 
poate bărbatw' care m-a tăiat a luat şi iarba. Nu ştiu. 

Eu nu mă mai apropii de iarbă. Şi nici nu mai pun gura pe băutură. 
Aşa i-am promis nevestei. 

— Dar ai fost concediat din port, presupune Scarpetta. 

— Da, doamnă. 

— Şi cu ce crezi că ne poţi ajuta aici? îl întreabă doctoriţa. 

— Cu orice aveţi nevoie. Nu mă dau în lături de la nimic. lar morga 
nu mă sperie. N-am nici o problemă cu morţii. 

— Lasă-mi un număr de mobil sau spune-mi cum altfel pot să te 
contactez, îi răspunde Scarpetta. 

Bull scoate din buzunarul de la spate o bucăţică de hârtie, se ridică 
şi o aşază politicos pe birou. 

— Am trecut totul aici, doamnă. Sunaţi-mă oricând. 

— Detectivul Marino o să te conducă. Îţi mulţumesc foarte mult 
pentru ajutorul pe care ni l-ai dat, domnule Grant. 


Scarpetta se ridică de la birou şi-i strânge mâna bărbatului, având 
grijă la cicatrice, ca să nu-l rănească. 


La o sută douăzeci de kilometri nord-vest, pe insula Hilton Head, e 
înnorat, iar un vânt călduţ bate dinspre mare. 

Will Rambo merge pe jos, pe plaja întunecată şi pustie, îndreptându- 
se către o anumită destinaţie. Duce cu el o cutie de scule şi 
proiectează lumina unei lanterne Surefire oriunde îi place. Nu are 
realmente nevoie de ea ca să găsească drumul. Lumina lanternei este 
destul de puternică pentru ca, la nevoie, să orbească pe cineva măcar 
pentru câteva secunde. 

Ceea ce e de-ajuns. Fuioarele de nisip îi înţeapă obrajii şi se lovesc 
de lentilele colorate ale ochelarilor. Nisipul se unduieşte ca trupul 
unor dansatoare imateriale. 

Iar furtuna de nisip mugea în Al Asad ca un tsunami, înghițind Humvee- 
ul, înghițindu-l pe el, înghițind cerul şi soarele, înghițind totul. Sângele a 
început să ţâşnească printre degetele lui Roger. Degetele bărbatului arătau 
ca şi cum ar fi fost pictate cu o vopsea roşu aprins. Nisipul bătea de peste 
tot şi se lipea de degetele lui însângerate, în timp ce Roger se chinuia să-şi 
îndese intestinele la loc în abdomen. Pe faţă i-a apărut o expresie panicată 
şi şocată. O expresie cum Will nu mai văzuse niciodată. Iar el nu putea să 
facă nimic altceva decât să-i promită că totul o să fie bine şi să-şi ajute 
prietenul să-şi bage intestinele în burtă. 

Will aude ţipetele lui Roger în ţipetele pescăruşilor care se rotesc 
deasupra plajei. Sunt ţipete de panică şi de durere. 

— Will! Will! Will! 

Țipetele, ţipete sfredelitoare şi mugetul nisipului. 

— Will! Will! Te rog, ajută-mă, Will! 

La ceva timp după asta, după Germania. Will s-a întors acasă, la baza 
forțelor aeriene din Charleston, apoi s-a dus în Italia, în diverse părţi ale 
Italiei, acolo unde a copilărit. Şi-a petrecut timpul în şi în afara 
întunericului. S-a dus la Roma ca să-l confrunte pe tatăl lui, fiindcă era 
vremea să-l confrunte. I s-a părut că trăieşte într-un vis: să stea printre 
frunzele de palmier pictate şi printre stucaturile în trompe L'oeil din 
sufrageria în care şi-a petrecut copilăria, în casa din Piazza Navona. A 
băut vin roşu cu tatăl lui. Un vin roşu ca sângele. Şi-a fost iritat de 
zgomotul turiştilor de dedesubtul ferestrelor deschise, de zgomotul turiştilor 
proşti ca nişte porumbei, care aruncă mereu monede în fântâna celor patru 
fluvii a lui Bernini şi care fac fotografii, în timp ce apa se revarsă la infinit. 

— Punându-şi dorinţe care nu se împlinesc niciodată. Sau care, dacă se 
împlinesc, vai de capul lor, a comentat el către taică-su, care nu l-a înţeles, 
dar care a continuat să se uite la el de parcă Will ar fi fost un mutant. 

Aşezat la masa de sub candelabru, Will îşi vedea chipul în oglinda 
venețiană de pe peretele cel mai îndepărtat. Nu era adevărat. Arăta tot ca 


Will. Nu ca un mutant. Şi şi-a privit gura, mişcându-i-se în oglindă, în timp 
ce-i povestea lui taică-su că Roger a vrut să se întoarcă din Irak ca un 
erou. Şi dorinţa i s-a împlinit, a rostit gura lui Will. Roger s-a întors acasă 
ca un erou, într-un coşciug ieftin, în burta unui C5, un avion-cargo. 

— N-am avut nici ochelari, nici costume de protecţie, nici veste 
antiglonţ, n-am avut nimic, i-a spus Will lui taică-su în Roma, sperând că 
acesta o să-l înțeleagă, dar fiind conştient că asta n-o să se întâmple. 

— De ce te-ai mai dus dacă nu faci altceva decât să te plângi? 

— A trebuit să-ţi scriu să ne trimiţi baterii pentru lanterne. A trebuit să-ţi 
scriu să-mi trimiţi unelte, fiindcă până şi ultima şurubelniţă ni se stricase. 
Nu ne-au dat decât porcării ieftine, a spus gura lui Will în oglindă. N- 
aveam nimic altceva decât porcării ieftine. Din cauza minciunilor ălora 
nenorocite. Din pricina minciunilor ălora nenorocite pe care le spun 
politicienii. 

— Atunci de ce te-ai dus? 

— Fir-ar al dracului! Aşa mi s-a ordonat, bătrân prost ce eşti! 

— Să nu îndrăzneşti să-mi vorbeşti aşa! Nu în casa asta. În casa asta 
trebuie să mă tratezi cu respect. Nu eu am ales războiul ăla fascist. Tu l-ai 
ales! Şi n-ai făcut altceva decât să te plângi ca un copil mic. Te-ai rugat cât 
ai fost acolo? 

Când zidul de nisip s-a lovit în ei, iar Will nu-şi mai vedea nici propria 
mână în faţa ochilor, s-a rugat. Când explozia de la bomba de pe marginea 
drumului a răsturnat Humwvee-ul, iar el nu mai vedea nimic şi vântul urla 
de parc-ar fi fost înăuntrul unui motor de C17, s-a rugat. Când l-a ţinut în 
braţe pe Roger, s-a rugat. Şi când n-a mai fost în stare să îndure durerea 
lui Roger, s-a rugat. Şi asta a fost ultima dată când Will s-a rugat. 

— Când ne rugăm, de fapt ne cerem nouă înşine — nu lui Dumnezeu — 
ajutorul. Ne rugăm pentru propria noastră intervenţie divină, i-a spus, la 
Roma, gura lui Will din oglindă lui taică-su. Deci nu avem nevoie să ne 
rugăm unui zeu care stă pe-un tron. Eu sunt voinţa lui Dumnezeu, pentru 
că eu sunt propria mea voinţă. N-am nevoie nici de tine, nici de Dumnezeu, 
pentru că eu sunt voinţa lui Dumnezeu10). 

— Când ţi-ai pierdut degetele de la picioare, ţi-ai pierdut şi minţile? l-a 
întrebat taică-su în Roma. O întrebare încărcată de ironie, pentru că a fost 
rostită în sufragerie, unde, pe un postament aurit, sub fereastră, era expus 
un picior antic de piatră, care avea toate degetele la locul lor. Dar, pe de 
altă parte, Will văzuse destule picioare dezmembrate, rămase în urma 
teroriștilor sinucigaşi, care se aruncaseră singuri în aer în pieţe pline de 
oameni, aşa că şi-a spus că era mai bine să ai lipsă câteva degete de la 
picioare, decât să ai un picior întreg, dar să-ţi lipsească tot restul corpului. 

— Rănile s-au vindecat. Dar tu ce ştii? i-a spus el lui taică-su în Roma. 
N-ai venit niciodată să mă vezi în toate lunile alea pe care le-am petrecut 
în Germania şi în Charleston sau în toţi anii de dinainte. Am fost aici, în 
Roma, de nenumărate ori. Dar niciodată pentru tine. Deşi tu aşa ai crezut. 


De data asta însă ştii. Pentru că am ceva de făcut. Am o misiune, înţelegi? 
Mi s-a permis să trăiesc ca să-i scap pe alţii de suferințe. E ceva ce tu nu ai 
putea să înţelegi, pentru că tu eşti egoist şi inutil şi nu-ţi pasă de nimeni 
altcineva decât de tine. Uită-te la tine! Eşti bogat, nepăsător şi rece. 

Trupul lui Will s-a ridicat de la masă. Will s-a privit mergând către 
oglindă şi către postamentul aurit de dedesubtul acesteia. A ridicat piciorul 
antic din piatră în timp ce fântâna de sub fereastră continua să împroaşte 
apă, iar turiştii să facă zgomot. 

Will cară cutia de scule. De un umăr îi atârnă un aparat foto. Merge 
pe plaja din Hilton Head ca să-şi îndeplinească misiunea. Se aşază şi 
deschide cutia. 

Scoate o pungă frigorifică plină cu un nisip special, apoi mai multe 
fiole cu un lipici de un mov pal. Îşi foloseşte lanterna ca să vadă ce 
face. Stoarce lipiciul pe toată suprafaţa palmelor. Apoi îşi cufundă 
mâinile, pe rând, în punga cu nisip. Îşi ridică mâinile în bătaia 
vântului, iar lipiciul se usucă rapid. Will are mâini de şmirghel. 
Bărbatul scoate apoi alte fiole cu lipici şi repetă operaţiunea pe tălpile 
picioarelor. Are grijă să-şi acopere complet degetele. După care aruncă 
fiolele şi restul de nisip în cutia de scule. 

Ochelarii cu lentile colorate privesc împrejur. Will stinge lanterna. 

Destinația lui o reprezintă semnul cu Intrarea interzisă, care stă 
înfipt în plajă, în capătul pasarelei lungi, de lemn, care duce către 
curtea împrejmuită cu gard din spatele vilei. 


7 


Parcarea din spatele biroului doctoriţei Scarpetta. 

Aceasta a fost cauza multor dispute, atunci când şi-a deschis 
afacerea. Vecinii au depus plângeri legale în legătură cu aproape toate 
cererile înregistrate de Scarpetta. Până la urmă, a câştigat în privinţa 
gardului de securitate, mascându-l cu plante veşnic verzi şi trandafiri 
Cherokee, dar a pierdut în privinţa sistemului de iluminare. Noaptea 
parcarea e mult prea întunecată. 

— Deocamdată nu văd nici un motiv pentru care să nu-i acord o 
şansă. Chiar avem nevoie de cineva, spune Scarpetta. 

Palmierii pitici flutură sub adierea vântului, iar plantele care 
acoperă gardul se trezesc la viaţă în timp ce ea şi Rose se îndreaptă 
către maşini. 

— De fapt, aş avea nevoie şi de cineva care să mă ajute în grădină. 
Nu pot să suspectez toţi oamenii de pe planetă, adaugă doctoriţa. 

— Nu-l lăsa pe Marino să te împingă să faci ceva ce-o să regreţi mai 
târziu, vine replica lui Rose. 

— Chiar n-am încredere în el. 

— Trebuie să stai de vorbă cu el. Şi nu mă refer la birou. Cheamă-l 
la tine acasă. Găteşte-i ceva. Să ştii că nu vrea să te rănească. 

Scarpetta şi Rose au ajuns la Volvo-ul celei din urmă. 

— i s-a agravat tusea, remarcă Scarpetta. De ce nu stai mâine 
acasă? 

— Mai bine nu i-ai fi spus. Mă mir că ai spus cuiva. 

— Cred că inelul a fost cel care a dat vestea. 

— N-ar fi trebuit să-i explici, spune Rose. 

— A venit vremea ca Marino să se confrunte cu ceea ce a evitat de 
când îl cunosc. 

Rose se sprijină de maşină ca şi când ar fi mult prea obosită ca să 
mai stea în picioare sau poate pentru c-o dor genunchii. 

— Atunci ar fi trebuit să i-o spui demult. Dar n-ai făcut asta şi el a 
continuat să spere. Visul a prins aripi. Tu nu vorbeşti niciodată cu 
ceilalți despre sentimente, iar asta nu face decât ca... 

Rose tuşeşte atât de violent, încât nu izbuteşte să-şi termine fraza. 

— Cred c-ai răcit. 

Scarpetta îşi lipeşte dosul palmei de obrazul lui Rose. 

— Ai temperatură. 

Rose scoate o batistă din geantă, îşi tapotează ochii şi oftează. 

— Omul ăla! Nici nu-mi vine să cred că-l iei măcar în consideraţie. 

Rose a revenit la subiectul Bull. 

— Firma se dezvoltă. Am nevoie de un asistent de morgă şi-am 
renunţat să mai sper c-am să găsesc pe cineva deja pregătit pentru 


munca asta. 

— Nu cred că te-ai străduit prea tare şi nici nu cred c-ai fost 
deschisă tuturor posibilităţilor. 

Volvo-ul e atât de vechi, încât Rose trebuie să deschidă uşa cu 
cheia. Lumina din interior se aprinde şi chipul femeii apare tras şi 
obosit. Rose glisează pe scaun şi-şi aşază fusta cu un gest afectat, astfel 
încât să-şi acopere coapsele. 

— Cei mai bine pregătiţi asistenţi de morgă vin de la casele de 
pompe funebre şi de la morgile spitalelor, îi răspunde Scarpetta, 
ţinându-şi mâna pe cadrul de sus al geamului. De vreme ce firma cea 
mai mare de pompe funebre din zonă se întâmplă să-i aparţină lui 
Henry Hollings, care se mai întâmplă să se şi folosească de cei de la 
Universitatea de Medicină din Carolina de Sud pentru autopsiile care 
intră în jurisdicţia lui sau pe care le subcontractează, ce şanse crezi că 
aş avea dacă l-aş suna şi i-aş cere să-mi recomande pe cineva? Ultimul 
lucru pe care şi-l doreşte legistul local este să mă ajute pe mine să am 
succes. 

— Numai asta spui de doi ani de zile. Dar teoria ta nu se bazează pe 
nimic. 

— Tipul mă evită. 

— Exact ce-am spus eu în legătură cu faptul că nu-ţi împărtăşeşti 
sentimentele. Poate că ar trebui să stai de vorbă cu el, insistă Rose. 

— De unde să ştiu că nu el este responsabil pentru faptul că aşa, 
dintr-odată, adresa mea de-acasă şi aia de la birou au apărut pe 
Internet? 

— De ce-ar fi aşteptat pân-acum ca să facă asta? Presupunând că el 
a făcut-o. 

— Fiindcă ăsta a fost momentul potrivit. Firma mea a apărut la ştiri 
în cazul copilului abuzat. Iar cei din Beaufort County mi-au cerut mie 
să mă ocup de caz, în loc să apeleze la Hollings. În plus, sunt implicată 
şi în cazul Drew Martin. Abia m-am întors de la Roma. Ce moment 
mai potrivit pentru ca o persoană să sune, în mod deliberat, la Camera 
de Comerţ şi să-mi înregistreze firma, dând adresa mea de-acasă în 
locul celei de la birou? Ba a mai plătit şi taxa de înscriere. 

— Evident, le-ai cerut să te scoată de pe listă. Şi-ar trebui să existe o 
înregistrare a persoanei care-a plătit taxa. 

— Plata s-a făcut cu un cec de casă, răspunde Scarpetta. Nimeni n-a 
putut să-mi spună mai mult decât că apelantul a fost o femeie. Slavă 
Domnului c-am fost scoasă de pe listă înainte ca adresa de-acasă să mi 
se răspândească prin tot Internetul. 

— Legistul nu e femeie. 

— Ceea ce nu înseamnă absolut nimic. Doar n-o să-şi rezolve 
afacerile murdare personal. 

— Sună-l. Întreabă-l direct dacă vrea să te alunge din oraş. De fapt, 


dacă vrea să ne alunge pe toţi din oraş. Se pare că trebuie să stai de 
vorbă cu mai multe persoane. Ai putea să începi cu Marino. 

Rose tuşeşte şi, ca la o comandă, lumina din interiorul Volvo-ului se 
stinge. 

— N-ar fi trebuit să se mute aici. 

Scarpetta se uită la spatele clădirii ei micuţe, din cărămidă veche, 
care n-are decât un etaj şi un subsol pe care l-a transformat în morgă. 

— Lui îi plăcea Florida la nebunie, continuă ea, iar asta îi aduce, din 
nou, aminte de doctoriţa Self. 

Rose reglează nivelul aerului condiţionat şi întoarce gurile de 
ventilaţie astfel încât aerul rece să-i sufle în faţă. Apoi inspiră profund. 

— Eşti sigură că te simţi bine? Lasă-mă să vin după tine până acasă, 
spune Scarpetta. 

— În nici un caz. 

— Ce-ai zice ca mâine seară să stăm împreună? Pregătesc eu cina. 
Prosciutto şi smochine şi friptura ta preferată: porc îmbătat. Plus un 
vin bun, din Toscana. Ştiu cât de mult îţi place crema mea de ricotta şi 
cafea. 

— Mulţumesc, dar am alte planuri, îi răspunde Rose cu o voce 
înecată de tristeţe. 


Profilul întunecat al unui turn de apă în capătul sudic al insulei sau 
pe degetul acesteia, aşa cum se spune. 

Hilton Head are forma unui pantof. E ca pantofii pe care Will i-a 
văzut în pieţele din Irak. Vila albă cu stucaturi care aparţine semnului 
cu Intrarea interzisă valorează cel puţin cincisprezece milioane de 
dolari. Storurile electronice sunt coborâte, iar ea probabil că e pe 
canapeaua din camera cea mare. Se uită iar la un film pe ecranul 
retractabil care acoperă fereastra uriaşă de sticlă care dă către mare. 
Din poziţia lui Will, privind dinafară înăuntru, filmul rulează invers. 
Bărbatul verifică plaja şi casele pustii din apropiere. Cerul e întunecat 
şi acoperit de nori groşi, care plutesc aproape de pământ. Vântul bate 
în rafale feroce, iar furtuna se dezlănţuie. 

Will se ridică pe pasarela de lemn şi păşeşte uşor în lungul ei, către 
poarta care separă lumea din afară de curtea din spatele casei. În 
timpul ăsta, imaginile de pe ecranul uriaş se derulează cu licăriri 
inverse. Un bărbat şi o femeie care se regulează. În timp ce se 
deplasează, pulsul lui Will se accelerează. Picioarele înnisipate păşesc 
silențios pe scândurile roase de vreme. Actorii licăresc invers pe ecran. 
Se regulează într-un lift. Sonorul e dat pe minim. Will abia dacă 
reuşeşte să audă bufniturile şi gemetele celor doi, sunetele alea 
violente specifice personajelor care se regulează la Hollywood. Apoi 
apare poarta de lemn. Care e încuiată. Will sare peste ea şi se duce în 
locul lui obişnuit din lateralul casei. 


Printr-un spaţiu între fereastră şi stor a urmărit-o pe femeie, cu 
intermitente, timp de luni de zile. A privit-o cum se plimbă şi plânge, 
cum îşi smulge părul. 

Femeia nu doarme noaptea niciodată. Îi e frică de noapte. Îi e frică 
de furtuni. Toată noaptea se uită la filme. Până dimineaţa. Se uită la 
filme când plouă. Iar atunci când tună afară, dă volumul foarte tare. 
Când soarele străluceşte, se ascunde de el. De obicei, doarme pe 
canapeaua din piele neagră, unde e întinsă şi acum. Stă sprijinită pe 
perne din piele şi şi-a tras o pătură peste ea. Îndreaptă telecomanda 
spre ecran şi derulează DVD-ul, revenind la scena în care Glenn Close 
şi Michael Douglas se regulează în lift. 

Casele aflate de-o parte şi de cealaltă a vilei sunt obturate de 
garduri înalte din bambus şi de copaci. Nu e nimeni acasă. Casele sunt 
pustii pentru că proprietarii bogaţi nu le închiriază şi nici nu sunt 
acolo. Nu sunt acolo de multă vreme. În general, familiile nu încep să- 
şi folosească locuinţele costisitoare de vacanţă decât după ce copiii au 
terminat-o cu şcoala. Femeia n-ar vrea să mai fie şi alţi oameni prin 
preajmă. Nici un vecin n-a fost aici toată iarna. Femeia vrea să fie 
singură, deşi singurătatea o înspăimântă. Îi e groază de tunete şi de 
ploaie, îi e groază de cerul senin şi de lumina soarelui, nu mai vrea să 
mai fie nicăieri, indiferent de vreme. 

De asta am venit eu. 

Femeia derulează din nou DVD-ul. Will e obişnuit cu ritualurile ei. 
O ştie cum zace acolo, în acelaşi trening roz, pătat. Ştie cum derulează 
filmele, ca să revadă anumite scene. De obicei alea în care oamenii se 
regulează. Din când în când, iese pe marginea piscinei ca să fumeze şi 
ca să-i dea drumul câinelui din lada lui amărâtă. Niciodată nu strânge 
după el, aşa că iarba e plină de rahat uscat. Iar grădinarul mexican 
care vine din două-n două săptămâni nu strânge nici el rahatul. 
Femeia fumează şi fixează piscina, în timp ce câinele se învârte prin 
grădină. Uneori animalul scoate câte-un urlet profund şi gutural şi- 
atunci ea îl strigă. 

„Ce câine bun” sau, de cele mai multe ori, „Ce câine rău” şi „Vino! 
Vino-ncoace imediat!” Şi bate din palme. 

Femeia nu-l mângâie niciodată pe câine. Abia dacă poate să se uite 
la el. Dacă n-ar fi câinele, viaţa ei ar fi de neîndurat. Câinele nu 
înţelege nimic din toate astea. E puţin probabil că-şi mai aduce aminte 
ce s-a întâmplat sau că, la momentul respectiv, a înţeles ce s-a 
întâmplat. El nu ştie altceva decât lada lui din spălătorie, acolo unde 
doarme, se ridică şi urlă. Femeii nu i se pare anormal când câinele 
urlă. Ea bea votcă, ia pastile şi-şi smulge părul. Aceeaşi rutină în 
fiecare zi. 

Curând o să te ţin în braţe, o să te port înapoi, prin întunericul din 
interior, către tărâmul de deasupra. O să te desparţi de dimensiunea fizică, 


de iadul tău de acum. O să-mi mulţumeşti. 

Will continuă să verifice zona. Se asigură că nu-l vede nimeni. Se 
uită la femeia care se ridică de pe canapea şi se îndreaptă, beată, către 
uşa glisantă, ca să iasă la o ţigară. Ca de obicei, uită că alarma e 
activată. Când mecanismul se declanşează şi-ncepe să urle şi să 
bubuie, femeia tresare speriată, apoi înjură. Se duce împleticindu-se 
către panoul de comandă ca să-l dezactiveze. Telefonul începe să sune, 
iar ea îşi trece cu disperare degetele prin părul închis la culoare şi 
rărit. Spune ceva, apoi urlă şi trânteşte receptorul în furcă. Will se 
ghemuieşte pe pământ, în spatele tufişurilor şi nu se mişcă. În câteva 
minute o să vină poliţia. Doi ofiţeri într-o maşină a şerifului din 
Beaufort County. Will priveşte din ascunzătoare cum ofiţerii urcă pe 
verandă. Nu se mai obosesc să intre în casă fiindcă o cunosc pe 
femeie. Aceasta şi-a uitat iar parola, iar compania care monitorizează 
alarma i-a trimis din nou în verificare. 

— Doamnă, oricum nu e o idee bună să folosiţi numele câinelui. 

Unul dintre ofiţeri îi repetă ceea ce i s-a mai spus şi înainte. 

— Ar trebui să utilizaţi altceva pe post de parolă. Numele 
animalului de casă e una din primele variante pe care le încearcă 
spărgătorii. 

Femeii i se împleticeşte limba în gură. 

— Dacă nu pot să-mi aduc aminte nici numele nenorocitului ăstuia 
de câine, atunci cum am să ţin minte altceva? Nu ştiu decât că parola 
e numele câinelui. Of, fir-ar al dracului! Buttermilk. Poftim! Acum mi- 
am amintit. 

— Da, doamnă. Dar eu tot zic c-ar trebui să vă schimbaţi parola. V- 
am mai spus: nu e bine să folosiţi numele animalului. Şi oricum 
niciodată nu vi-l aduceţi aminte. Trebuie să mai fie ceva pe care să 
puteţi să-l ţineţi minte. Avem destul de mulţi hoţi în zonă. Mai ales în 
perioada asta a anului, când atât de multe case sunt goale. 

— Nu pot să ţin minte o altă parolă. Femeia abia reuşeşte să se 
exprime. Când începe să urle, nu mai pot să gândesc. 

— Chiar credeţi că e-n regulă să rămâneţi singură? 

Vreţi să sunăm pe cineva? 

— Nu mai am pe nimeni. 

Până la urmă, poliţiştii pleacă. Will iese din ascunzătoare şi, printr-o 
fereastră, se uită la femeie, care activează, din nou, alarma. Unu, doi, 
trei, patru. Acelaşi cod. Singurul pe care poate să-l ţină minte. Se uită 
la ea cum se aşază pe canapea şi-ncepe iar să plângă. Apoi femeia îşi 
toarnă alt pahar cu votcă. Momentul nu mai e potrivit. Will străbate 
pasarela de lemn înapoi, către plajă. 

A doua zi dimineaţă. Ora opt. Ora Pacificului. Lucy încetineşte şi 
opreşte maşina în fața centrului oncologic Stanford. 

De fiecare dată când zboară cu jet-ul ei Citation X la San Francisco 
şi închiriază un Ferrari pentru drumul de-o oră până la 
neuroendocrinolog, se simte puternică, aşa cum se simte şi acasă. 
Jeanşii strâmţi şi tricoul mulat îi pun în evidenţă trupul atletic şi o fac 
să se simtă plină de viaţă, aşa cum se simte acasă. Cizmele negre, din 
piele de crocodil şi ceasul din titaniu, Breitling Emergency, cu 
cadranul lui portocaliu-deschis, o fac să simtă că e încă Lucy, Lucy cea 
fără teamă, Lucy cea realizată, aşa cum se simte atunci când nu se 
gândeşte la ceea ce e în neregulă cu ea. Lucy lasă în jos geamul 
Spider-ului F430 roşu. 

— Poţi s-o parchezi? îl întreabă pe valetul îmbrăcat în uniformă 
cenuşie, care se apropie de ea şovăitor, lângă intrarea în complexul 
modern, din cărămidă şi sticlă. 

Lucy nu-l recunoaşte. Probabil e nou. 

— Are cutie de viteze de Formula 1. Padelele astea de pe volan: 
dreapta ca să bagi în viteză, stânga ca să retrogradezi, amândouă, în 
acelaşi timp, pentru punctul mort, iar butonul ăsta e pentru marşarier. 

Lucy sesizează teama din ochii bărbatului. 

— Fi, bine, recunosc, e cam complicat, spune ea, fiindcă nu vrea să-l 
facă pe om să se simtă tratat de sus. 

Valetul e un bărbat în vârstă. Probabil că e pensionar şi plictisit, aşa 
că parchează maşini la spital. Sau poate că are pe cineva din familie 
care are cancer. Sau care a avut. Dar e limpede că n-a mai condus 
niciodată un Ferrari. Se poate chiar să nici nu mai fi văzut vreunul de- 
aproape. Omul se uită la maşină de parcă aceasta ar fi picat tocmai 
atunci din spaţiu. Nu vrea să aibă nici un fel de legătură cu ea. Ceea 
ce e bine, atunci când persoana în cauză nu ştie cum să conducă o 
maşină care costă mai mult decât unele case. 

— Nu cred, răspunde valetul, transfigurat la vederea interiorului din 
piele şi a butonului roşu de „pornire” de pe volanul din fibră de 
carbon. 

Omul ocoleşte maşina şi se duce în spate, ca să se uite la motorul 
aflat sub capota de sticlă. Clatină din cap. 

— Ei, asta chiar că-i ceva! Presupun că-i o decapotabilă. Cred că-ţi 
consumă cam mult când mergi cu capota strânsă şi la viteză maximă, 
spune el. Trebuie să recunosc că e ceva. De ce n-o tragi acolo? îi 
recomandă el lui Lucy indicându-i un spaţiu. E cel mai bun loc de 
parcare. Maşina asta chiar e ceva! repetă bărbatul clătinând din cap. 

Lucy parchează şi-şi ia servieta şi două plicuri mari, care conţin 


filmele de la tomografii. Filmele care arată cel mai devastator secret al 
vieţii ei. Apoi bagă cheile Ferrari-ului în buzunar, îi întinde valetului o 
hârtie de o sută de dolari şi-i zice serioasă, dar făcându-i cu ochiul: 

— Păzeşte-o cu preţul vieţii. 

Centrul de cercetări oncologice este cel mai frumos complex 
medical. Are ferestre uriaşe şi kilometri întregi de podele cu parchet 
lustruit. Spaţii deschise şi inundate de lumină. Oamenii care lucrează 
aici, mulţi dintre ei ca voluntari, sunt întotdeauna politicoşi. Ultima 
dată când Lucy a avut programare aici, o harpistă stătea aşezată pe 
coridor şi ciupea sau mângâia coardele cu graţie, cântând Time after 
Time. În după-amiaza asta, aceeaşi doamnă interpretează What a 
Wonderful World. Ce glumă! În timp ce merge repede, fără să se uite la 
nimeni, cu o şapcă de baseball înfundată adânc pe cap, Lucy 
realizează că acum nici un stil de muzică n-ar putea s-o facă să se 
simtă altfel decât cinică şi deprimată. 

Diversele clinici sunt spaţii deschise, perfect decorate în culorile 
pământului. Pe pereţi nu există tablouri, ci numai televizoare cu ecran 
plat care rulează imagini liniştitoare din natură: pajişti şi munţi, 
frunze ruginii de toamnă, păduri înzăpezite, sequoia giganti, 
formațiunile de roci roşietice din Sedona. Imaginile sunt acompaniate 
de sunetele blânde ale pâraielor, ale ploii, ale păsărilor sau ale brizei. 
Pe mese sunt aşezate ghivece cu orhidee naturale. Lumina e scăzută. 
Iar zonele de aşteptare nu sunt niciodată aglomerate. Atunci când 
Lucy ajunge la recepţie, singurul pacient din Clinica D este o femeie 
cu perucă. Aceasta citeşte revista Glamour. 

Pe un ton scăzut, Lucy îl anunţă pe bărbatul de la recepţie că a venit 
la doctorul Nathan Day sau Nate, cum îi spune ea. 

— Numele dumneavoastră? o întreabă recepţionerul zâmbind. 

Cu aceeaşi voce scăzută, Lucy îi spune pseudonimul pe care îl 
foloseşte. Bărbatul scrie ceva pe computer, îi zâmbeşte din nou, apoi 
ridică telefonul. În mai puţin de un minut, Nate deschide uşa şi-o 
cheamă pe Lucy înăuntru. După care o îmbrăţişează. Aşa cum face 
întotdeauna. 

— Mă bucur să te văd. Arăţi fantastic, îi spune doctorul lui Lucy, în 
timp ce amândoi pătrund în birou. 

Încăperea e mică. Nu e genul de spaţiu la care te-ai aştepta de la un 
neuroendocrinolog format la Harvard, care este considerat ca fiind 
unul dintre cei mai buni specialişti din domeniu. În biroul lui Nate 
este un adevărat talmeş-balmeş: un computer cu un monitor video 
uriaş, o bibliotecă burduşită de cărţi şi mai multe negatoscoape, acolo 
unde în alte birouri ar fi fost ferestre. Mai există o canapea şi un 
scaun. Lucy îi dă documentele pe care le-a adus cu ea. 

— Analizele de laborator, explică ea. Tomografia la care te-ai uitat 
ultima oară şi ultima. 


Nate se aşază în spatele biroului, iar Lucy pe canapea. 

— Când? 

Doctorul deschide plicurile, apoi îi citeşte fişa. Nici un cuvânt nu e 
stocat în format electronic. Dosarul de hârtie stă închis în seiful lui 
personal şi este identificabil printr-un cod. Numele lui Lucy nu este 
listat nicăieri. 

— Analizele de sânge le-am făcut acum două săptămâni. Ultima 
tomografie, acum o lună. Mătuşă-mea s-a uitat pe rezultate şi zice că 
stau bine. Bine, prin comparaţie cu ceea ce vede ea în majoritatea 
timpului, adaugă Lucy. 

— Zice că nu arăţi moartă. Asta e o uşurare. Şi Kay ce mai face? 

— Îi place în Charleston. Nu ştiu sigur dacă şi Charlestonul o place 
pe ea. Mie mi se pare în regulă... Mă rog, pe mine întotdeauna mă 
motivează locurile care te resping. 

— Adică majoritatea locurilor din lume. 

— Ştiu. Monstrul-Lucy. Sper că lucrăm în continuare sub acoperire. 
Aşa mi se pare, de vreme ce i-am dat pseudonimul aceluiaşi nu-ştiu- 
cum-îl-cheamă de la recepţie, iar el nu mi-a pus nici o întrebare. În 
ciuda majorităţii democratice, noţiunea de secret e o glumă proastă. 

— Nu mă zgândări pe subiectul ăsta, spune Nate răsfoind raportul 
cu analizele de laborator. Ştii câţi pacienţi am care, dacă şi-ar permite, 
ar fi în stare să-şi achite singuri toate costurile, numai ca informaţiile 
despre ei să nu ajungă în diverse baze de date. 

— Foarte bine. Dacă aş vrea să intru în baza voastră de date, 
probabil c-aş reuşi în cinci minute. FBI-ului i-ar trebui cam o oră, dar 
cred că ei au trecut deja pe-acolo. Pe când eu nu. Fiindcă eu nu cred 
în violarea drepturilor unei persoane private, decât atunci când faci 
asta pentru o cauză nobilă. 

— Aşa zic şi ei. 

— Ei mint şi sunt şi cretini. Mai ales FBI-ul. 

— Văd că şi-au păstrat primul loc pe lista ta cu Cei Mai Căutaţi 
Infractori. 

— M-au concediat fără motiv. 

— Şi când te gândeşti c-ai putea să încâlci Patriot Act-ul şi să mai şi 
fi plătită pentru asta. Mă rog, nu prea mult. Şi, ce chestii legate de 
computere mai vinzi zilele astea pentru milioane de dolari? 

— Modelare de date. Reţele neurale care iau date de intrare şi, în 
esenţă, realizează sarcini inteligente la fel ca şi creierul omenesc. Şi 
mă mai joc şi cu un proiect ADN care s-ar putea să se dovedească 
interesant. 

— TSHuu e excelent, spune Nate. Tetraiodtirozinaui2 e-n regulă, 
deci metabolismul tău funcţionează. Asta pot să ţi-o spun şi fără să 
văd rezultatul analizelor. De când te-am văzut ultima dată, ai mai 
slăbit puţin. 


— Poate vreo două kilograme jumătate. 

— Mi se pare că ai câştigat ceva masă musculară. Deci probabil c-ai 
pierdut cinci kilograme de grăsime, plus apa acumulată când te-ai 
umflat. 

— Ce exprimare elocventă! 

— Cât tragi de fiare? 

— La fel. 

— Am să trec exerciţiul drept obligatoriu, deşi probabil că e obsesiv. 
Analizele hepatice sunt în regulă. Iar nivelul de prolactină e excelent. 
A scăzut cu 2,4. Ciclul cum îl ai? 

— Normal. 

— Fără scurgeri albe, transparente sau lăptoase din sfârcuri? Deşi 
nu mă aştept la lactaţie la un nivel de prolactină atât de scăzut. 

— Nu. Şi nici să nu-ţi faci speranţe. Nu te las să verifici. 

Nate zâmbeşte şi continuă să completeze fişa lui Lucy. 

— Partea proastă e că nu mai am sânii atât de mari. 

— Sunt femei care ar da o grămadă de bani pentru ceea ce ai tu 
acolo. De fapt, chiar şi dau, remarcă doctorul relaxat. 

— Ai mei nu sunt de vânzare. De fapt, în ultima vreme nici nu pot 
să mi-i mai expun. 

— Ceea ce ştiu că nu e adevărat. 

Lui Lucy nu-i mai e jenă. Poate să discute cu Nate despre absolut 
orice. La început, a fost altfel. A fost îngrozită şi s-a simţit umilită că 
un macroadenom pituitar benign — o tumoare cerebrală — determina o 
hipersecreţie de prolactină, hormon ce-i inducea corpul în eroare, 
făcându-l să creadă că e însărcinată. Ciclul i s-a oprit. A început să se 
îngraşe. Lucy n-a avut galactoree şi nici n-a început să producă lapte, 
dar dacă n-ar fi descoperit ce era în neregulă la timp, acesta ar fi fost 
următorul pas. 

— Se pare că nu ieşi cu nimeni. 

Nate scoate filmele de la tomografii din plicuri, întinde mâna şi le 
ataşează de negatoscoape. 

— Nu. 

— Cu libidoul cum stai? 

Doctorul micşorează lumina din încăpere şi aprinde negatoscoapele, 
iluminând tomografiile craniene ale lui Lucy. 

— Ştii că Dostinex-ului i se spune uneori drogul sexului. Mă rog, 
asta dacă reuşeşti să pui mâna pe el. 

Lucy se trage mai aproape de Nate şi se uită la tomografii. 

— Nate, eu nu mă operez. 

Femeia se uită tristă la regiunea de hipointensitate, de formă 
rectangulară, de la baza hipotalamusului. De fiecare dată când se uită 
la una dintre tomografii, are senzaţia că trebuie să fie o greşeală. Că 
acela nu poate să fie creierul ei. Un creier tânăr, cum spune Nate. Un 


creier extraordinar, din punct de vedere anatomic, cum spune tot 
Nate, dar care are doar un mic defect: o tumoare cam cât o jumătate 
de penny. 

— Nu-mi pasă ce scrie în articolele din ziare. Nu vreau să mă taie 
nimeni. Care e situaţia? Te rog, spune-mi că e bine, zice Lucy. 

Nate compară tomografia anterioară cu ultima, le studiază una 
lângă cealaltă. 

— Nu există nici o diferență dramatică. Are, în continuare, între 
şapte şi opt milimetri. Nimic deasupra şeii turceşti. O uşoară deplasare 
de la stânga spre dreapta dinspre infundibulum-ul glandei pituitare. 

Nate indică locul cu un pix. 

— Chisma optică nu e în pericol. 

Nate indică, din nou, locul cu pixul. 

— Ceea ce e excelent. 

Apoi doctorul lasă pixul şi ridică două degete. Iniţial le ţine lipite, 
apoi le desparte ca să verifice vederea periferică a lui Lucy. 

— Minunat, declară el. Deci situaţia e aproape identică. Leziunea nu 
se extinde. 

— Dar nici nu se micşorează. 

— Ia loc. 

Lucy se aşază pe marginea canapelei. 

— În concluzie, spune ea, nu a dispărut. Nu s-a ars sub impactul 
medicamentului, nu s-a necrozat şi nici n-o să se necrozeze, nu? 

— Dar nici nu creşte, repetă Nate. Medicația a redus-o puţin şi o 
ţine sub control. Bine. Opţiuni. Dar tu ce vrei să faci? Dă-mi voie să 
spun că doar pentru că Dostinex-ul şi varianta lui generică au fost 
legate de probleme la valvele cardiace, eu nu cred că trebuie să-ţi faci 
griji. Studiile respective au avut în vedere persoane care iau 
medicamentele astea pentru Parkinson. La dozajul tău scăzut? 
Probabil că n-o să ai nici o surpriză neplăcută. Care e problema mai 
mare? Eu pot să-ţi dau mai multe reţete, dar nu cred c-o să găseşti nici 
o singură pastilă în ţară. 

— Sunt fabricate în Italia. Pot să le procur de-acolo. Doctorul 
Maroni mi-a spus că poate să-mi facă el rost. 

— Bine. Dar vreau să-ţi faci o ecocardiogramă o dată la şase luni. 

Telefonul începe să sune. Nate apasă un buton, ascultă câteva 
secunde, apoi îi spune persoanei de la celălalt capăt al firului: 

— Mulţumesc. Dacă situaţia degenerează, cheamă paza. Ai grijă să 
nu se atingă nimeni de ea. 

Apoi închide şi-o anunţă pe Lucy: 

— Se pare că a venit cineva cu un Ferrari roşu. lar maşina atrage 
foarte tare atenţia. 

— Ce ironie! 

Lucy se ridică de pe canapea. 


— Totul e o chestiune de perspectivă, nu? 

— Dacă tu n-o vrei, o conduc eu. 

— Nu că nu vreau maşina. Problema e că nimic nu mi se mai pare 
la fel. Ceea ce nu e neapărat rău. E doar altfel. 

— Asta e chestia când ai ce ai tu. E ceva ce nu-ţi doreşti. Dar e ceva 
în plus faţă de ceea ce ai avut, pentru că e posibil să-ţi fi schimbat 
perspectiva din care priveşti lucrurile. 

Nate o conduce către uşă. 

— Văd treaba asta în fiecare zi aici. 

— Sigur. 

— Eşti bine. 

Nate se opreşte lângă uşa care dă către sala de aşteptare. Nu e 
nimeni prin preajmă care să-i audă. Nimeni, cu excepţia 
recepţionerului, care zâmbeşte de zor şi vorbeşte, din nou, la telefon. 

— Te-aş plasa în top 10 al pacienţilor mei, în ceea ce priveşte 
evoluţia pozitivă a situaţiei. 

— Top 10. Asta înseamnă cam un 9,5. Cred că, la început, aveam 
10. 

— Nu. Probabil că ai avut tumora asta dintotdeauna, numai că n-ai 
avut habar de existenţa ei până când n-a devenit simptomatică. Cu 
Rose vorbeşti? 

— Nu vrea să accepte situaţia. Încerc să nu fiu supărată pe ea din 
cauza asta, dar mi-e greu. Foarte, foarte greu. Nu e cinstit. Mai ales 
faţă de mătuşă-mea. 

— N-o lăsa pe Rose să te îndepărteze. Pentru că probabil asta e 
exact ceea ce încearcă să facă. Şi exact din motivul pe care l-ai spus. 
Fiindcă nu vrea să accepte situaţia. 

Nate îşi cufundă mâinile în buzunarele halatului. 

— Are nevoie de tine. Sunt sigur că n-o să discute despre asta cu 
altcineva. 


În faţa centrului de cercetări oncologice, o femeie subţire, cu o 
eşarfă înfăşurată în jurul capului chel şi doi băieţei se învârt în jurul 
Ferrari-ului. Valetul se grăbeşte în direcţia lui Lucy. 

— Nu s-au apropiat prea mult. I-am supravegheat. Nimeni nu s-a 
apropiat, spune omul pe un ton scăzut, dar plin de importanţă. 

Lucy se uită la cei doi băieţei şi la mama lor bolnavă. Se duce înspre 
maşină şi o descuie de la distanţă. Băieţii şi mama lor fac un pas 
înapoi, iar pe chipuri le apare o expresie temătoare. Mama pare 
bătrână, deşi probabil că nu are mai mult de treizeci şi cinci de ani. 

— Îmi pare rău, îi spune ea lui Lucy. Dar sunt vrăjiţi. Nu s-au atins 
de ea. 

— Cât de repede poate să meargă? o întreabă băiatul mai mare — un 
roşcat, care are probabil în jur de doisprezece ani. 


— Păi, să vedem: patru sute nouăzeci de cai-putere, şase viteze, un 
motor V8 de 4,3 litri, 8 500 de rpm şi panel difuzor posterior din fibră 
de carbon. Ajunge la o sută în mai puţin de patru secunde. Şi prinde 
cam trei sute douăzeci de kilometri pe oră. 

— Nu se poate! 

— Ai condus vreo maşină ca asta? îl întreabă Lucy pe băiatul mai 
mare. 

— N-am mai văzut nici una în realitate. 

— Dar tu? îl întreabă ea pe celălalt roşcat, care are probabil opt sau 
nouă ani. 

— Nu, doamnă, răspunde el timid. 

Lucy deschide portiera din dreptul şoferului şi cei doi roşcaţi îşi 
întind gâturile ca să vadă mai bine interiorul. Amândoi trag aer în 
piept în acelaşi timp. 

— Pe tine cum te cheamă? îl chestionează Lucy pe băiatul mai 
mare. 

— Fred. 

— Fred, aşază-te la volan. O să-ţi arăt cum s-o porneşti. 

— Nu trebuie să faceţi asta, îi spune mama. Femeia arată de parcă e 
pe cale să izbucnească în plâns. Dragule, să nu strici ceva. 

— Eu sunt Johnny, anunţă celălalt băieţel. 

— Tu eşti următorul la rând, îi declară Lucy. Vino lângă mine şi fii 
atent. 

Lucy cuplează bateria şi se asigură că Ferrari-ul e în punctul mort. 
Ia degetul lui Fred şi-l aşază pe butonul roşu de start, de pe volan. 
Apoi îi eliberează mâna. 

— Ţine-l apăsat câteva secunde şi porneşte-o. Ferrari-ul se trezeşte 
la viaţă cu un răget. 

Lucy îl plimbă pe fiecare dintre băieţei prin parcare, în timp ce 
mama acestora îi aşteaptă singură, în parcare. Zâmbeşte, le face cu 
mâna şi-şi şterge lacrimile. 


Benton o înregistrează pe Gladys Self de pe telefonul lui din biroul 
din laboratorul de neuroimagistică al spitalului McLean. Ca şi în cazul 
celebrei ei fiice, numele Self i se potriveşte femeii mănuşă. 

— Dacă vă întrebaţi de ce bogătaşa de fiică-mea nu mă mută într-un 
conac frumos din Boca, spune doamna Self, ei, bine, domnule, eu nu 
vreau să stau nici în Boca, nici în Palm Beach şi nicăieri altundeva 
decât aici, în Hollywood, Florida. În apartamentul meu vechi, cu 
vedere la promenada din faţa oceanului. 

— De ce vreţi asta? 

— Ca să i-o plătesc. Gândiţi-vă ce impresie o să facă, atunci când, 
într-o zi, cineva o să mă găsească moartă în magherniţa aia. Să vedem 
atunci ce efect o să aibă descoperirea asta asupra popularității lu’ 


fiică-mea. 

Femeia chicoteşte. 

— Se pare că v-ar fi greu să spuneţi ceva frumos despre ea, 
comentează Benton. Şi, doamnă Self, am nevoie de câteva minute în 
care s-o lăudaţi. Aşa cum o să am nevoie de câteva minute în care să 
faceţi remarce neutre şi alte câteva minute în care s-o criticaţi. 

— Da” de ce face chestia asta? 

— V-am explicat la începutul discuţiei. S-a oferit ca voluntar pentru 
un proiect de cercetare ştiinţifică pe care îl conduc. 

— Fiică-mea nu se oferă voluntar pentru nimic, dacă ea nu are ceva 
de câştigat din asta. În toată viaţa ei n-a făcut nimic doar ca să-i ajute 
pe alţii. Prostii! Ha! O urgenţă de familie. Are noroc că nu m-am dus 
la CNN să anunţ lumii întregi că minte. Ia să vedem! Mă întreb care e 
adevărul. Să urmărim firul poveştii. Dumneata eşti unul dintre 
psihologii ăia criminalişti de la spitalul ăla, cum îi zice? McLean? Aşa! 
Acolo unde se duc toţi bogătaşii şi toate celebrităţile. Exact genul de 
loc unde s-ar duce şi ea dac-ar trebui să se ducă undeva. Iar eu ştiu un 
motiv foarte bun. Dacă l-aţi ştii, aţi cădea pe spate. Bingo! Fiică-mea e 
internată în spital. Despre asta e vorba! 

— Cum am mai spus: fiica dumneavoastră face parte dintr-un 
proiect pe care îl conduc. 

Fir-ar al dracului! Benton a avertizat-o pe doctoriţa Self în legătură 
cu asta. I-a explicat că dac-o s-o sune pe maică-sa, ca s-o înregistreze, 
e posibil ca femeia să suspecteze că fiica ei e internată în spital. 

— Nu am voie să discut nimic legat de situaţia dumneaei: unde se 
află, ce face sau de ce. Nu am voie să divulg informaţii despre nici 
unul dintre subiecţii cercetărilor noastre. 

— În schimb eu aş putea să divulg nişte chestii. Ştiam eu! Chiar că 
merită să fie cercetată. Ce om normal s-ar duce la televizor să facă 
lucrurile alea pe care le face ea?! Perverteşte minţile oamenilor şi le 
nenoroceşte vieţile. Cum a făcut şi cu jucătoarea aia de tenis care 
tocmai a fost ucisă. Bag mâna-n foc că Marilyn poartă o parte din vină 
pentru asta. A adus-o în emisiunea aia a ei, la televizor şi-a scos de la 
ea toate informaţiile alea personale, pe care le-a aflat toată lumea. A 
fost jenant. Nici nu-mi vine să cred că familia fetiţei ăleia i-a permis să 
facă asta. 

Benton a văzut înregistrarea emisiunii. Doamna Self are dreptate. 
Expunerea a fost mult prea profundă, iar Drew a devenit vulnerabilă şi 
accesibilă. Astea sunt ingredientele principale din reţeta 
urmăritorului. Asta în cazul în care cineva a urmărit-o pe Drew. Nu 
acesta este scopul telefonului, dar Benton nu reuşeşte să se abţină: 

— Mă întreb cum de-a reuşit fiica dumneavoastră s-o aducă pe 
Drew Martin în emisiune. Se cunoşteau dinainte? 

— Marilyn poate să aducă pe cine vrea ea. Când mă sună, la ocazii 


speciale, în majoritatea timpului se laudă cu cunoştinţele ei celebre. 
Numai că se exprimă în aşa fel, de parcă oamenii ăia ar fi norocoşi c-o 
cunosc pe ea şi nu viceversa. 

— Am senzaţia că n-o vedeţi prea des. 

— Chiar credeţi că se oboseşte să-şi vadă propria mamă? 

— Fi, nu se poate să fie complet lipsită de sentimente, nu? 

— Când era mică, putea să fie şi drăgălaşă. Deşi îmi dau seama că e 
greu de crezut. Dar ceva s-a întâmplat şi, când a împlinit şaişpe ani, a 
luat-o razna. A fugit de-acasă cu un soi de playboy, iar ăla i-a frânt 
inima. Marilyn s-a întors acasă şi-a ieşit o mare ceartă. V-a povestit 
despre asta? 

— Nu. 

— Normal. Vorbeşte tot timpul despre cum s-a sinucis taică-su şi 
spune cât de groaznică am fost eu şi aşa mai departe. Dar nimic despre 
greşelile ei. Şi la capitolul ăsta intră şi oamenii. Aţi fi uimit dac-aţi şti 
pe câţi a reuşit să-i îndepărteze de lângă ea pentru simplul motiv că o 
deranjau. Sau pentru că persoana respectivă dă pe faţă o latură a ei pe 
care lumea nu trebuie s-o vadă. Asta e o ofensă pentru care Marilyn e 
în stare să ucidă. 

— Presupun că nu literalmente. 

— Depinde de definiţia pe care o daţi dumneavoastră termenului. 

— Haideţi să începem cu aspectele ei pozitive. 

— V-a spus că obligă pe toată lumea să semneze un acord de 
confidenţialitate? 

— Chiar şi pe dumneavoastră? 

— Vreţi să ştiţi adevăratul motiv pentru care trăiesc în halul ăsta? 
Pentru că nu pot să-mi permit aşa-zisa ei generozitate. Eu trăiesc din 
ajutorul social şi din pensia pe care o primesc după ce am muncit o 
viaţă-ntreagă. Marilyn n-a făcut niciodată nimic pentru mine, dar a 
avut tupeul să-mi spună că trebuie să semnez un acord din ăsta de 
confidenţialitate. Mi-a zis că, dacă nu-l semnez, atunci trebuie să-mi 
port singură de grijă, indiferent cât de bătrână sau de bolnavă o s- 
ajung. Dar n-am semnat nimic. Şi, oricum, eu nu vorbesc despre ea. 
Deşi aş putea. Şi ce-aş mai putea! 

— Dar cu mine vorbiţi despre ea. 

— Păi, mi-a zis ea să vorbesc, nu? V-a dat numărul meu de telefon 
pentru că-i convine, îi pică bine la interesul ei egoist. Indiferent care-o 
fi el de data asta. Iar eu sunt punctul ei slab. Şi nu poate să reziste. O 
mănâncă să afle ce-am de spus. Pentru că asta îi validează propriile 
impresii despre sine. 

— Ce vă rog eu este să încercaţi, spune Benton, să vă imaginaţi că-i 
spuneţi fiicei dumneavoastră ce vă place la ea. Trebuie să existe ceva. 
De exemplu: „Întotdeauna te-am admirat pentru cât de isteaţă eşti!” 
sau „Sunt atât de mândră de succesele tale.” 


— Chiar dacă nu e aşa? 

— Dacă nu puteţi să spuneţi ceva pozitiv, atunci mă tem că studiul 
nu poate fi realizat. 

Ceea ce lui Benton i-ar conveni de minune. 

— Nu vă faceţi griji. Şi eu pot să mint la fel de bine ca ea. 

— Apoi părţile negative. De pildă, mi-ar plăcea să fii mai generoasă 
sau mai puţin arogantă sau orice altceva vă trece prin minte. 

— Simplu ca bună ziua. 

— În sfârşit, comentariile neutre. Puteţi să vă referiţi la vreme, la 
cumpărături, la ce-aţi mai făcut în ultima vreme. Lucruri de genul 
ăsta. 

— Să n-aveţi încredere în ea. O să se prefacă şi-o să vă strice 
studiul. 

— Creierul nu poate să se prefacă, o asigură Benton. Nici măcar 
creierul ei. 


O oră mai târziu. Doctoriţa Self, îmbrăcată într-un costum din 
mătase cu pantaloni, roşu-strălucitor şi fără pantofi în picioare stă 
întinsă în patul ei, sprijinită în perne. 

— Înţeleg sentimentul dumneavoastră că situaţia aceasta nu este 
necesară, spune Benton întorcând paginile din ediţia albastru-deschis 
a manualului Interviu clinic structurat pentru pacienţii cu tulburări DSM- 
IV de axa 1. 

— Ai nevoie de un scenariu, Benton? 

— Pentru ca studiul să-şi păstreze unitatea, facem ICSD-ul 
folosindu-ne de manual. De fiecare dată, pentru fiecare subiect în 
parte. N-o să vă pun întrebări legate de lucrurile evidente sau 
irelevante. De pildă, n-am să vă cer să-mi spuneţi ce profesie aveţi. 

— Dă-mi voie să te ajut, intervine doctoriţa Self. N-am fost 
niciodată internată într-un spital de psihiatrie. Nu iau nici un fel de 
medicamente. Nu beau prea mult. De obicei, dorm câte cinci ore pe 
noapte. Câte ore doarme Kay? 

— Aţi luat sau aţi pierdut din greutate în ultima vreme? 

— Îmi menţin greutatea perfect. Ce greutate mai are Kay acum? 
Mănâncă mult când e singură sau deprimată? Toate prăjelile alea de- 
acolo... 

Benton răsfoieşte manualul în continuare. 

— Aţi resimţit senzaţii ciudate în corp sau pe piele? 

— Depinde cu cine sunt. 

— Vi s-a întâmplat să simţiţi mirosuri sau gusturi pe care alţi 
oameni nu le miros sau nu le simt? 

— Eu fac multe lucruri pe care alţi oameni nu pot să le facă. 

Benton ridică privirea către ea. 

— Doamnă doctor Self, cred că studiul acesta nu e o idee prea bună. 


Discuţia nu e deloc constructivă. 

— Nu este de datoria ta să judeci asta. 

— Dumneavoastră credeţi că e constructivă? 

— N-ai ajuns la cronologia stărilor psihice. Nu mă întrebi nimic 
despre atacuri de panică? 

— Aţi avut vreodată atacuri de panică? 

— Transpiri, tremuri, eşti ametit, iar inima ţi-o ia razna. Dacă mi-e 
frică de moarte? 

Doctorita se uită la Benton gânditoare, de parcă el ar fi pacientul. 

— Ce-a zis mama pe înregistrare? 

— Dar când aţi ajuns aici? continuă Benton. Păreaţi speriată din 
cauza unui e-mail. Cel despre care i-aţi pomenit doctorului Maroni 
atunci când aţi ajuns aici, dar despre care, ulterior, n-aţi mai spus 
nimic. 

— Închipuie-ţi că mica ta asistentă voia să-mi facă ea ICSD-ul, 
remarcă Self cu un zâmbet. Eu sunt psihiatru. Ar fi fost ca şi când un 
începător ar fi vrut să joace tenis cu Drew Martin. 

— Ce sentimente aveţi în legătură cu ceea ce i s-a întâmplat lui 
Drew Martin? o întreabă Benton. S-a spus la ştiri că aţi avut-o invitată 
în emisiune. Unii au acreditat ideea că e posibil ca ucigaşul să fi făcut 
o fixaţie pentru ea pentru că... 

— De parcă emisiunea mea ar fi fost singura ocazie când Drew a 
apărut la televizor. Am atâţia invitaţi în emisiune! 

— Eu mă refeream la vizibilitate. Nu mă refeream, în mod specific, 
la apariţia lui Drew din emisiunea dumneavoastră. 

— Probabil c-o să mai câştig un Emmy cu seria asta. Dacă nu cumva 
ceea ce s-a întâmplat... 

— Dacă nu cumva ceea ce s-a întâmplat? 

— Ar fi extrem de nedrept, spune doctoriţa Self. Ca Academia să se 
lase influenţată de ceea ce i s-a întâmplat. De parcă asta ar avea vreo 
legătură cu calitatea muncii mele. Ce-a zis mama? 

— E important să nu auziţi ce a spus decât atunci când o să fiţi la 
tomograf. 

— Aş vrea să vorbesc despre tata. A murit când eu eram foarte 
mică. 

— Bine, achiesează Benton, care stă cât se poate de departe de 
femeie. 

E aşezat cu spatele lipit de biroul pe care se găseşte laptopul. Pe o 
măsuţă, plasată între ei, se află un reportofon care înregistrează. 

— Haideţi să vorbim despre tatăl dumneavoastră. 

— Aveam doi ani când a murit. Nici nu împlinisem doi ani. 

— Şi vi-l amintiţi suficient de bine ca să vă simţiţi respinsă de el? 

— Aşa cum ştii, din studii pe care presupun că le-ai citit, copiii care 
nu sunt alăptaţi au şanse mai mari, pe parcursul vieţii, să fie marcați 


de stres şi supărări. Femeilor aflate în închisoare şi care nu pot să 
alăpteze le este afectată semnificativ capacitatea de a-şi creşte şi de a- 
şi proteja copiii. 

— Nu înţeleg care este legătura. Vreţi să spuneţi că, la un moment 
dat, mama dumneavoastră a fost în închisoare? 

— Niciodată nu m-a ţinut la sân, niciodată nu m-a alăptat, niciodată 
nu m-a liniştit cu bătăile inimii ei, niciodată nu m-a privit în ochi 
atunci când mă hrănea cu biberonul, cu lingura, cu lopata sau cu 
excavatorul. A recunoscut toate astea când ai înregistrat-o? I-ai pus 
întrebări legate de trecutul nostru? 

— Atunci când înregistrăm mama unui subiect, nu avem nevoie să 
cunoaştem trecutul relaţiei lor. 

— Refuzul ei de a stabili o legătură cu mine mi-a cristalizat 
sentimentele de respingere, revolta. M-a făcut să fiu mult mai 
înclinată să dau vina pe ea pentru faptul că tata m-a părăsit. 

— Vreţi să spuneţi că a murit. 

— E interesant, nu ţi se pare? Şi eu şi Kay ne-am pierdut taţii la 
vârste fragede şi amândouă am devenit medici. Numai că eu vindec 
minţile celor vii, iar ea hăcuieşte trupurile celor morţi. Întotdeauna m- 
am întrebat cum e Kay în pat. Având în vedere ocupaţia pe care o are. 

— O consideraţi vinovată pe mama dumneavoastră pentru moartea 
tatălui. 

— Eram geloasă. De mai multe ori, am intrat peste ei în timp ce 
făceau sex. Am văzut totul. Din uşă. Mama care-şi oferea trupul tatei. 
De ce lui şi nu mie? De ce ea şi nu eu? Îmi doream ceea ce ei îşi 
dădeau unul altuia, fără să realizez ce însemna asta. Pentru că nu 
voiam să fac sex oral sau genital cu părinţii mei şi nu înţelegeam acest 
aspect, ce făceau ei doi pe măsură ce lucrurile progresau. Probabil că 
m-am gândit că-i doare ceva, că suferă. 

— La nici doi ani, aţi intrat peste ei de mai multe ori şi vă aduceţi 
aminte aceste episoade? 

Benton a pus manualul de diagnoză sub scaun, iar acum ia notițe. 
Doctoriţa Self îşi modifică poziţia în pat, aşezându-se mai comod şi 
mai provocator. Se asigură că Benton îi poate vedea întregul contur al 
trupului. 

— Mi-am văzut părinţii în viaţă, atât de animați şi apoi, cât ai pocni 
din degete, el a dispărut. Pe de altă parte, Kay a fost martora agoniei 
îndelungate a tatălui ei, o moarte lentă provocată de cancer. Eu am 
trăit cu pierderea, ea cu moartea. Şi aici intervine diferenţa. Aşa că, 
vezi tu, Benton, ca psihiatru, scopul meu este acela de a înţelege viaţa 
pacientului, în timp ce telul lui Kay este acela de a înţelege moartea 
lui. E imposibil ca lucrul ăsta să nu aibă un oarecare efect asupra ta. 

— Nu ne aflăm aici ca să discutăm despre mine. 

— Nu e minunat că pavilionul nu se supune unor reguli 


instituţionale rigide? Iată-ne împreună. În ciuda a ceea ce s-a 
întâmplat când am fost internată. Doctorul Maroni ţi-a povestit cum a 
venit în camera mea - nu în asta, ci în prima în care am stat? Cum a 
închis uşa şi cum mi-a desfăcut halatul? Cum m-a atins? Oare într-o 
carieră precedentă a fost ginecolog? Mi se pare că nu prea eşti în apele 
tale, Benton. 

— Vă simţiţi excitată sexual? 

— Deci acum am o criză maniacală. 

Doctoriţa Self zâmbeşte. 

— la să vedem câte diagnostice putem să adunăm în după-amiaza 
asta. Nu de asta sunt aici. Ştim amândoi de ce sunt aici. 

— Dumneavoastră aţi spus că din cauza e-mail-ului pe care l-aţi 
primit într-o pauză la studio. Vineri, acum două săptămâni. 

— I-am spus doctorului Maroni despre e-mail. 

— Din câte am înţeles, i-aţi spus numai că aţi primit un e-mail, 
remarcă Benton. 

— Dacă ar fi posibil, v-aş suspecta că m-aţi atras aici prin hipnoză. 
Din cauza acelui e-mail. Dar asta ar fi ceva de domeniul filmului sau 
al psihozei, nu? 

— L-aţi spus doctorului Maroni că eraţi extrem de supărată şi că vă 
temeaţi pentru viaţa dumneavoastră. 

— După care mi s-au dat medicamente împotriva voinţei mele. Apoi 
doctorul a fugit în Italia. 

— Are un cabinet acolo. Tot timpul vine şi pleacă. În special în 
această perioadă a anului. 

— Dipartimento di Scienze Psichiatriche de la Universitatea din 
Roma. Are o vilă în Roma. Un apartament în Veneţia. Provine dintr-o 
familie italiană foarte bogată. Este şi directorul pavilionului. Şi toată 
lumea face ce zice el. Inclusiv tu. Înainte să plece din ţară, ar fi trebuit 
să tranşăm ce s-a întâmplat după ce m-am cazat. 

— „Cazat”? Mi se pare că vă referiţi la McLean ca la un hotel. 

— Acum e prea târziu. 

— Chiar credeţi că doctorul Maroni v-a atins într-o manieră 
nepotrivită? 

— Cred că m-am exprimat extrem de clar în acest sens. 

— Deci chiar credeţi asta. 

— Toată lumea de aici ar nega asta. 

— Cu siguranţă că nu. Dacă ar fi adevărat. 

— Toată lumea ar nega. 

— Când limuzina v-a adus la recepţie, eraţi lucidă, dar agitată. Vă 
amintiţi? Vă aduceţi aminte că aţi discutat cu doctorul Maroni în 
clădirea unde se fac internările şi că i-aţi spus că aveţi nevoie de un 
loc sigur, în care să vă refugiaţi, din cauza unui e-mail şi c-o să-i 
explicaţi totul mai târziu? o întreabă Benton. Vă amintiţi că aţi 


adoptat o atitudine provocatoare? Atât verbal, cât şi fizic? 

— Ce maniere de alcov ai! Poate că ar trebui să te întorci în FBI şi 
să foloseşti furtunuri din cauciuc şi alte chestii de genul ăsta. Poate 
chiar să-mi pătrunzi fraudulos în contul de e-mail, în case şi în 
conturile bancare. 

— E important să vă aduceţi aminte cum eraţi când aţi ajuns aici. 
Eu încerc să vă ajut să faceţi exact asta, vine replica lui Benton. 

— Îmi aduc aminte cum Maroni a venit în camera mea de-aici, din 
pavilion. 

— Asta a fost mai târziu — seara - atunci când, dintr-odată, aţi 
devenit isterică şi incoerentă. 

— Stare care mi-a fost indusă de medicamente. Sunt foarte sensibilă 
la medicamentele de orice fel. Nu iau niciodată medicamente şi nici 
nu cred în ele. 

— Când doctorul Maroni a intrat în camera dumneavoastră, 
înăuntru se aflau deja o femeie-neuropsiholog şi o asistentă. Aţi 
continuat să spuneţi că nu sunteţi de vină pentru un anume ceva. 

— Tu ai fost acolo? 

— Nu. 

— Înţeleg. Fiindcă te comporţi de parc-ai fi fost. 

— V-am citit fişa. 

— Fişa. Presupun că ai fantezii în care o vinzi celui care ar da mai 
mult. 

— Doctorul Maroni v-a pus mai multe întrebări în timp ce asistenta 
vă verifica funcţiile vitale. A trebuit să fiţi sedată printr-o injecție 
intramusculară. 

— Cinci miligrame de Haldol, două miligrame de Ativan, un 
miligram de Cogentin. Infama formulă cinci-doi-unu de constrângere 
chimică. Cea care e folosită pentru infractorii violenţi închişi în unităţi 
criminalistice. Închipuie-ţi! Să fiu tratată ca un infractor violent. Nu- 
mi mai aduc aminte nimic după asta. 

— Doamnă doctor Self, puteţi să-mi spuneţi pentru ce nu eraţi 
vinovată? Era ceva în legătură cu acel e-mail? 

— N-am fost vinovată de ceea ce-a făcut doctorul Maroni. 

— Deci supărarea dumneavoastră n-a avut nici o legătură cu e-mail- 
ul despre care aţi spus că reprezintă motivul pentru care aţi venit la 
McLean? 

— Asta e o conspirație. În care sunteți implicați toți. De asta m-a 
contactat tovarăşul tău, Pete Marino, nu? Sau poate că el vrea să iasă 
din combinaţie? Vrea să-l salvez. Aşa cum l-am salvat şi-n Florida. Ce-i 
faceţi? 

— Nu există nici o conspirație. 

— Oare-l văd pe detectiv trăgând cu ochiul? 

— Sunteţi aici de zece zile. Şi nu aţi spus nimănui care era 


conţinutul acelui e-mail. 

— Pentru că problema o reprezintă, de fapt, persoana care mi-a 
trimis câteva e-mail-uri. A spune „un e-mail” înseamnă a induce în 
eroare. E vorba de o persoană. 

— Cine? 

— O persoană pe care doctorul Maroni ar fi putut s-o ajute. O 
persoană cu grave probleme psihice. Indiferent ce-a făcut sau ce n-a 
făcut, omul ăsta are nevoie de ajutor. Iar dacă mie mi se întâmplă 
ceva sau oricui altcuiva i se întâmplă ceva, atunci vina îi aparţine 
doctorului Maroni. Nu mie. 

— Ce ar putea să fie din vina dumneavoastră? 

— Tocmai am spus că nimic. 

— Şi nu există nici un e-mail pe care aţi putea să mi-l arătaţi ca să 
ne ajutaţi să înţelegem cine este această persoană şi poate ca să vă 
putem proteja de ea? spune Benton. 

— E interesant, dar uitasem că tu lucrezi aici. Mi-am adus aminte 
când am văzut anunţul pentru studiul tău. Anunţul care era postat la 
recepţie. Sigur, pe de altă parte, Marino mi-a zis ceva când mi-a trimis 
e-mail-ul. Şi nu mă refer la e-mail-ul ăla. Aşa că nu te bucura. Marino 
e teribil de plictisit şi de frustrat sexual în slujba lui Kay. 

— Aş vrea să discutăm despre oricare dintre e-mail-urile pe care le- 
aţi primit. Sau pe care le-aţi trimis. 

— Invidia. Cu asta începe totul. Doctoriţa Self se uită la Benton. Kay 
mă invidiază pentru că existenţa ei e atât de insignifiantă. Mă 
invidiază cu atâta disperare, încât a fost nevoită să mintă în legătură 
cu mine la tribunal. 

— Vă referiţi la...? 

— În principal, la ea. Ura se ridică la suprafaţă. 

— Sunt perfect obiectivă în ceea ce priveşte acel exemplu grosolan 
de exploatare litigioasă şi niciodată n-am considerat-o o ofensă 
personală că tu şi Kay - în principal Kay - aţi fost martori, 
transformându-vă - în principal Kay — în exponenţii acelui exemplu 
grosolan de exploatare litigioasă. Ura se încolăceşte glacial. 

— Mă întreb cum s-ar simţi Kay dacă ar ştii că eşti în camera mea, 
cu uşa închisă. 

— Atunci când mi-aţi spus că vreţi să discutaţi numai cu mine, în 
intimitatea camerei dumneavoastră, am făcut o înţelegere. Aceea că, 
în afara notiţelor pe care le voi lua, voi şi înregistra aceste întâlniri. 

— Înregistrează-mă. Ia notițe. Într-o zi, o să-ţi fie de folos. Ai multe 
de învăţat de la mine. Hai să discutăm despre experimentul tău. 

— Studiu de cercetare. Cel pentru care v-aţi oferit voluntară şi 
pentru care aţi primit o aprobare specială. Deşi eu m-am împotrivit. 
Noi nu folosim termenul experiment. 

— Sunt curioasă să aflu de ce ai vrut să mă excluzi din experimentul 


ăsta al tău. Numai dacă n-ai ceva de ascuns. 

— Sincer, doamnă doctor Self, nu sunt convins că îndepliniţi 
criteriile. 

— Sincer, Benton, ăsta e ultimul lucru pe care ţi-l doreşti, nu? Dar 
n-ai de ales, fiindcă spitalul tău e mult prea viclean ca să mă 
discrimineze. 

— Aţi fost vreodată diagnosticată ca suferind de sindrom bipolar? 

— Niciodată nu am fost diagnosticată ca suferind de nimic altceva 
decât de talent. 

— Aţi avut pe cineva în familie care a fost diagnosticat cu sindrom 
bipolar? 

— Ce-o să dovedească toate astea în final... Ei, bine, asta e treaba 
ta. Faptul că, în diverse stări psihice, cortexul prefrontal dorsolateral 
al creierului o să se lumineze, sub impactul unor stimuli externi 
potriviţi. Şi ce-i cu asta? PET-ului3; şi RMN-ul au demonstrat în mod 
clar că, la persoanele deprimate, în regiunile prefrontale, există un 
flux sangvin anormal şi o activitate scăzută în cortexul prefrontal 
dorsolateral. Şi-acum tu arunci în cocă ingredientul violenţă şi ce-o să 
dovedeşti? Şi ce importanţă are? Ştiu că micul tău experiment n-a fost 
aprobat de Comitetul pentru folosirea subiecţilor umani de la 
Universitatea Harvard. 

— Noi nu desfăşurăm studii care nu sunt aprobate. 

— Subiecţii ăştia sănătoşi. După ce terminaţi cu ei, mai sunt tot 
sănătoşi? Şi ce se întâmplă cu subiecţii mai puţin sănătoşi? Cu 
amărâtul care a suferit de depresie, de schizofrenie, de sindrom 
bipolar sau de alte tulburări psihice? De amărâtul în a cărui fişă 
clinică stă scris că s-a automutilat, că i-a mutilat pe alţii, că a încercat 
să-i mutileze pe alţii sau că fantazează obsesiv în legătură cu asta? 

— Să înţeleg că Jackie v-a informat referitor la problema asta, 
remarcă Benton. 

— Nu prea. Jackie n-ar fi în stare să facă diferenţa dintre cortexul 
prefrontal dorsolateral şi un cod mic. S-au mai făcut studii cu privire 
la felul în care creierul răspunde la criticile sau laudele materne. Şi- 
acum tu arunci în cocă ingredientul violenţă şi ce-o să dovedeşti? Şi ce 
importanţă are? Arăţi care e diferenţa dintre creierul indivizilor 
violenţi şi cel al indivizilor blânzi şi ce dovedeşti cu asta? Şi ce 
relevanţă are? Crezi că asta l-ar fi oprit pe Sandman? 

— Sandman? 

— Dacă te-ai uita în creierul lui, ai vedea Irakul. Şi? Ai extrage 
Irakul ca prin farmec şi — gata! — omul s-ar face bine? 

— El v-a trimis e-mail-ul? 

— Nu ştiu cine e Sandman. 

— Se poate ca el să fie persoana cu grave probleme psihice despre 
care i-aţi vorbit doctorului Maroni? 


— Nu înţeleg ce vezi la Kay, spune doctoriţa Self. Miroase a morgă 
când se-ntoarce acasă? Mă rog, tu nu eşti acolo când ea se-ntoarce 
acasă. 

— Pe baza a ceea ce aţi spus, rezultă că aţi primit e-mail-ul la 
câteva zile după ce a fost descoperit cadavrul lui Drew Martin. O 
coincidenţă? Dacă deţineţi informaţii legate de această crimă, trebuie 
să mi le comunicaţi, o avertizează Benton. Vă cer să mi le comunicaţi. 
Problema e foarte serioasă. 

Doctoriţa Self îşi întinde picioarele şi, cu laba goală a unuia, atinge 
măsuţa care se află între ei. 

— Dacă dau jos reportofonul ăsta de pe masă şi el se sparge, ce-o să 
se întâmple? 

— Cine a ucis-o pe Drew Martin o să ucidă din nou, spune Benton. 

— Dacă dau jos reportofonul — şi doctoriţa îl atinge cu piciorul gol, 
iar aparatul se deplasează puţin — atunci ce-am spune şi ce-am face? 

Benton se ridică de pe scaun. 

— Doamnă doctor Self, vreţi să mai moară şi altcineva? Şi Benton ia 
reportofonul de pe masă, dar nu-l închide. 

— N-aţi mai trecut prin asta o dată? 

— Poftim, spune femeia de pe pat. Asta e conspirația. Kay o să 
mintă din nou în ceea ce mă priveşte. Aşa cum a făcut şi data trecută. 

Benton deschide uşa. 

— Nu, spune el. De data asta o să fie şi mai rău. 


9 


Ora opt seara. Veneţia. În timp ce lumina zilei se stinge, Maroni îşi 
umple, din nou, paharul şi miroase miasma canalului de sub fereastră. 
Norii sunt buluciţi la jumătatea cerului, într-un strat gros, ca de 
spumă. Pe linia orizontului apare prima tuşă aurie. 

— E maniacă de-a binelea. 

Vocea lui Benton Wesley se aude limpede precum cristalul, de parcă 
bărbatul ar fi aici şi nu în Massachusetts. 

— Nu pot să am un comportament clinic şi nici potrivit situaţiei. Nu 
pot să stau şi să-i ascult manipulările şi minciunile. Pune pe altcineva 
să lucreze cu ea. Mie mi-a ajuns. Nu-mi iese, Paulo. Mă port ca un 
poliţai, nu ca un doctor. 

Doctorul Maroni stă în faţa ferestrei apartamentului şi bea un 
Barolo foarte bun, al cărui gust e însă distrus de această conversaţie. 
Nu poate să scape de Marilyn Self. Femeia i-a invadat spitalul. A 
invadat Roma. Iar acum l-a urmărit până în Veneţia. 

— Ceea ce te întreb, de fapt, este dacă pot s-o scot din studiu. Nu 
vreau să-i fac tomografia, zice Benton. 

— Eu n-am să-ţi spun ce să faci, vine replica lui Maroni. Studiul îţi 
aparţine. Dar dacă vrei să-ţi fac o recomandare, n-o enerva. Dă-i 
înainte şi fă-i tomografia. Fă astfel încât experienţa să fie plăcută şi- 
apoi spune-i că datele nu sunt bune. După care tipa dispare. 

— Cum adică „dispare”? 

— Văd că n-ai fost informat. Self a fost externată şi pleacă imediat 
după tomografie, îl anunţă doctorul Maroni. 

Prin storurile ridicate, canalul are culoarea verde a măslinelor şi e 
liniştit precum sticla. 

— Cu Otto ai vorbit? 

— Cu Otto? întreabă Benton. 

— Căpitanul Poma. 

— Ştiu cine e Otto. De ce-aş vorbi cu el despre asta? 

— Seara trecută, am luat cina cu el în Roma. Mă surprinde că nu te- 
a contactat. E în drum spre Statele Unite. Chiar în clipa asta, e în 
avion. 

— Doamne Dumnezeule! 

— Vrea să discute cu doctoriţa Self despre Drew Martin. Vezi tu, 
Otto e convins că ea deţine informaţii în sensul ăsta, dar că nu le-a 
comunicat autorităţilor. 

— Te rog, spune-mi că n-ai făcut asta. 

— N-am făcut nimic. El aflase oricum. 

— Nu văd cum e posibil, comentează Benton. Îţi dai seama ce-o să 
facă doctorita Self dacă ajunge să creadă că am spus cuiva că e 


internată ca pacient aici, în spital? 

Un taxi pe apă trece duduind molcom, iar undele canalului se lovesc 
de apartamentul doctorului Maroni. 

— Eu am presupus c-a obţinut informaţia de la tine, spune Maroni. 
Sau de la Kay. Asta de vreme ce amândoi sunteţi membri ai UII şi 
investigaţi moartea lui Drew Martin. 

— Te asigur că nu de la noi a aflat. 

— Poate de la Lucy? 

— Nici Kay şi nici Lucy nu ştiu că doctoriţa Self e aici, declară 
Benton. 

— Lucy e prietenă bună cu Josh. 

— Doamne Dumnezeule! Îl vede când vine la tomografie. Şi discută 
despre computere. De ce i-ar spune Josh aşa ceva? 

Pe partea cealaltă a canalului, un pescăruş cocoţat pe un acoperiş 
ţipă ca o pisică. Un turist îi aruncă pâine, iar pasărea ţipă şi mai tare. 

— Desigur, ceea ce spun eu aici e ipotetic, se apără Maroni. 
Presupun că mi-a venit ideea asta din cauza faptului că Josh o sună 
des pe Lucy. De fiecare dată când îi cade computerul sau se loveşte de 
vreo altă problemă pe care nu poate s-o rezolve. Vezi tu, pentru el e 
prea mult să fie şi tehnician RMN şi specialist în IT. 

— Cum? 

— Întrebarea e unde-o să se ducă doctoriţa Self şi ce alte probleme 
o să mai genereze. 

— Presupun c-o să se ducă la New York, spune Benton. 

— O să mă anunţi când o să ştii. Doctorul Maroni soarbe din pahar. 

— Totul e la nivel ipotetic. Mă refer la Lucy. 

— Chiar dacă Josh i-ar fi spus asta, presupui că apoi ea l-a informat 
pe căpitanul Poma, pe care nici măcar nu-l cunoaşte? 

— Trebuie s-o monitorizăm pe doctoriţa Self după ce pleacă, zice 
Maroni. O să provoace probleme. 

— Ce e cu limbajul ăsta criptic? Nu înţeleg, spune Benton. 

— Îmi dau seama. Păcat. Ei, nu contează. Self o să plece. Iar tu o să- 
mi spui unde se duce. 

— Nu contează? Dacă află că cineva i-a spus căpitanului Poma că e 
internată la McLean sau că a fost pacientă aici, o să considere asta o 
violare a HIPAA. Şi-atunci chiar c-o să provoace probleme. Or, ea 
exact asta îşi doreşte. 

— Eu nu am nici un fel de control asupra a ceea ce îi spune Poma. 
Sau când. Investigația este condusă de carabinieri. 

— Nu pricep ce se întâmplă aici, Paulo. Când am făcut ICSD-ul, mi-a 
zis de pacientul pe care l-a trimis la tine, spune Benton în vocea căruia 
se simte frustrarea. Nu înţeleg de ce nu mi-ai pomenit nimic despre 
asta. 

De-a lungul canalului, fațadele apartamentelor sunt nuanţe stinse de 


pasteluri. Din loc în loc, cărămizile au devenit vizibile. Acolo unde 
tencuiala s-a scorojit. O barcă din tec lustruit trece pe sub arcada unui 
pod din cărămidă. Gondolierul stă în picioare. Podul este foarte scund. 
Capul gondolierului aproape că-l atinge. Omul manevrează cârma 
doar cu degetul mare de la mână. 

— Da, a trimis un pacient la mine. Otto m-a întrebat despre asta, 
răspunde doctorul Maroni. Aseară i-am spus ce ştiu despre subiect. Mă 
rog, cel puţin lucrurile pe care am voie să le dezvălui. 

— Ar fi fost frumos dacă mi le-ai fi spus mie. 

— i le spun acum. Şi dacă n-ai fi deschis tu discuţia, tot ţi-aş fi 
spus. Am văzut acest pacient de mai multe ori, în decurs de câteva 
săptămâni. În noiembrie trecut, îi declară Maroni lui Benton. 

— Tipul îşi zice Sandman. Conform spuselor doctoriţei Self. Ţie îţi 
spune ceva numele ăsta? 

— Nu ştiu nimic despre numele Sandman. 

— Self zice că aşa îşi semnează e-mail-urile, îi explică Benton. 

— Când Self a sunat la biroul meu, în octombrie trecut şi mi-a cerut 
să-l primesc pe bărbatul ăsta în Roma, nu mi-a pus la dispoziţie nici 
un e-mail. Şi nici nu mi-a zis că îşi spune Sandman. Când a venit la 
consultaţie, omul n-a pomenit acest nume. Cred că l-am văzut de două 
ori. În Roma, aşa cum am mai zis. Nu am nici un fel de informaţii care 
să mă facă să concluzionez că a omorât pe cineva. Şi lui Otto i-am 
spus acelaşi lucru. Aşa că nu-ţi pot oferi acces la dosarul bărbatului şi 
nici la evaluarea pe care i-am făcut-o. Sunt sigur că înţelegi, Benton. 

Doctorul Maroni întinde mâna către sticla cu vin şi-şi umple, din 
nou, paharul, în vreme ce soarele dispare în canal. Aerul care intră 
printre storurile ridicate e mai rece, iar miasma canalului s-a mai 
diminuat. 

— Poţi să-mi dai vreo informaţie despre el? Orice fel de informaţie, 
îl întreabă Benton. Istoricul personal? O descriere fizică? Ştiu că a fost 
în Irak. Dar asta e tot ce am aflat. 

— N-aş putea nici dac-aş vrea, Benton. Nu am notițele legate de el. 

— Ceea ce înseamnă că în notițele respective ar putea să existe 
informaţii importante. 

— La modul ipotetic, spune Maroni. 

— Nu crezi c-ar trebui să verifici? 

— Nu le am, răspunde doctorul Maroni. 

— Nu le ai? 

— Nu le am în Roma. Asta vreau să spun, răspunde Maroni din 
oraşul care se scufundă. 


După mai multe ore. Kick 'N Horse Saloon. La treizeci şi cinci de 
kilometri nord de Charleston. 
Marino stă la masă, vizavi de Shandy Snook. Amândoi mănâncă 


friptură de pui, cu biscuiţi, sos şi porumb fiert. Mobilul lui Marino 
începe să sune. Bărbatul se uită la numărul de pe ecran. 

— Cine e? îl întreabă femeia, sorbind cu paiul dintr-un Bloody 
Mary. 

— De ce nu mă lasă oamenii în pace? 

— Sper că nu e cine cred eu, remarcă Shandy. E ora şapte şi 
mâncăm. 

— Nu sunt aici. 

Marino apasă pe un buton ca să taie sunetul telefonului. Se 
comportă de parcă apelul respectiv nu l-ar deranja. 

— Da. 

Shandy soarbe zgomotos şi ultima picătură de băutură din pahar. 
Lui Marino îi aduce aminte de Dranou+y desfundând o chiuvetă. 

— Nu e nimeni acasă. 

În zona de mese a barului, Lynyrd Skynyrd bubuie prin boxe, 
reclamele la Budweiser făcute din tuburi de neon sunt aprinse, iar 
ventilatoarele atârnate de tavan se rotesc leneş. Pereţii sunt plini de 
şei şi autografe, iar pervazurile sunt decorate cu replici la scară a 
nenumărate motociclete, cai de rodeo şi şerpi din ceramică. Toate 
mesele din lemn sunt ocupate până la refuz de motociclişti. Alţii stau 
afară, pe verandă. Toţi mănâncă, beau şi se pregătesc pentru concertul 
celor de la Hed Shop Boys. 

— Fir-ar al dracului, mormăie Marino uitându-se la telefonul aşezat 
pe masă şi la casca wireless de alături. 

Îi e imposibil să ignore apelul respectiv. Ea a fost. Chiar dacă pe 
ecran a scris Necunoscut, Marino ştie că ea a fost. E sigur că până acum 
femeia a văzut ce se află pe desktopul calculatorului lui. E surprins şi 
iritat c-a durat atât. În acelaşi timp, se simte inundat de fiorul 
răzbunării. Şi-o închipuie pe doctorita Self dorindu-l aşa cum îl 
doreşte Shandy. Epuizându-l aşa cum îl epuizează Shandy. De-o 
săptămână întreagă Marino n-a mai închis un ochi. 

— Cum am mai zis: omul nu poate să mai moară o dată, nu? îi 
reaminteşte Shandy. Las-o măcar o dată pe Şefa cea Mare să se ocupe 
de problema asta. 

Ea a fost. Shandy habar n-are. Crede că l-au sunat de la o companie 
de pompe funebre. Marino întinde mâna după paharul cu bourbon şi 
suc de ghimbir. Se tot uită la telefon. 

— Las-o şi pe ea, măcar o dată, să se ocupe de problema asta, 
declamă Shandy în continuare. Dă-o-n pizda mă-sii! 

Marino nu-i răspunde. Îşi învârte restul de băutură în pahar şi simte 
cum starea de tensiune i se intensifică. Faptul de a nu-i răspunde la 
telefoane lui Scarpetta sau de a o suna înapoi îl face să i se strângă 
inima-n piept de emoție. Se gândeşte la ceea ce i-a spus doctoriţa Self 
şi se simte înşelat şi abuzat. Marino se înroşeşte la faţă. În majoritatea 


timpului, în ultimii douăzeci de ani, Scarpetta l-a făcut să se simtă ca 
şi când n-ar fi destul de bun. Poate că, în realitate, problema a fost la 
ea. Exact. Problema e la ea. Lui Scarpetta nu-i plac bărbaţii. Pe naiba! Şi 
în toţi anii ăştia l-a făcut să se simtă ca şi când el ar fi fost de vină. 

— Las-o pe Şefa cea Mare să se ocupe de ultimul înţepenit. Oricine- 
o fi el. Tot n-are altceva mai bun de făcut, spune Shandy. 

— Nu ştii nimic despre ea şi nici despre ce face ea. 

— Ai fi surprins câte ştiu despre ea. Fii atent. Shandy face semn să i 
se mai aducă o băutură. 

— Să fiu atent la ce? 

— La felul în care-i iei apărarea. Pentru că mă calci pe nervi. Parcă 
tot timpul uiţi cine sunt eu în viaţa ta. 

— După o săptămână. 

— Ţine minte, iubire. Tu nu eşti de serviciu. Tu eşti la ordin. La 
ordinul ei, îl anunţă Shandy. Şi de ce? De ce trebuie să sari întotdeauna 
când te cheamă? Ţup! Ţup! 

Femeia pocneşte din degete şi râde. 

— Taci dracului din gură! 

— Ţup! Tup! 

Shandy se apleacă înainte, astfel încât Marino să poată să vadă ce 
are pe sub vesta din mătase. Bărbatul îşi ia telefonul şi casca. 

— Vrei să vorbim pe şleau? 

Shandy n-are sutien. 

— Tipa te tratează de parcă n-ai fi nimic altceva decât un robot 
telefonic, un servitor, un nimeni. Nu sunt prima persoană care spune 
asta. 

— Eu nu las pe nimeni să mă trateze aşa, sare Marino. Mai vedem 
noi cine e un nimeni. 

Bărbatul se gândeşte la doctoriţa Self şi-şi închipuie cum o să arate 
la un post internaţional de televiziune. 

Shandy îşi strecoară o mână pe sub masă. Marino vede cât pofteşte 
din ceea ce se găseşte sub vestă. Shandy îl freacă. 

— Nu, spune Marino. 

Bărbatul aşteaptă. Se excită, dar se şi înfurie. 

Curând, alţi motociclişti o să găsească tot felul de pretexte ca să 
treacă pe lângă masa lor şi să admire priveliştea oferită de Shandy, 
care stă aplecată peste masă într-o poziţie extrem de potrivită. Marino 
o priveşte. Sânii femeii se umflă, iar decolteul i se adânceşte. Shandy 
ştie cum să se aplece într-o conversaţie, astfel încât oricine e interesat 
poate să-şi imagineze cum ar fi să prindă o gură din ea. Un tip masiv, 
cu burtă mare şi cu portofelul legat de pantaloni cu un lanţ, se ridică 
încet de la bar. Se deplasează lent înspre toaleta bărbaţilor, astfel încât 
să studieze priveliştea pe-ndelete. Marino simte că-l apucă pofta să-l ia 
la bătaie. 


— Nu-ţi place? 

Shandy îl freacă în continuare. 

— Fiindcă mie mi se pare că-ţi place. Îţi aminteşti noaptea trecută, 
iubitule? Ai fost ca un adolescent. 

— Termină, îi răspunde Marino. 

— De ce? Te ia cu dureri? îl întreabă Shandy, care se mândreşte cu 
felul în care răsuceşte cuvintele. 

Marino îi îndepărtează mâna. 

— Nu acum. 

Apoi o sună înapoi pe Scarpetta. 

— Aici Marino, anunţă el scurt, de parcă ar vorbi cu un necunoscut, 
astfel încât Shandy să nu-şi dea seama cine e la telefon. 

— Trebuie să te văd, îi spune Scarpetta. 

— Bine. La ce oră? 

Marino se poartă de parcă n-ar cunoaşte-o. E excitat şi gelos. Câţiva 
motociclişti trec pe lângă masa lor, uitându-se la prietena lui brunetă 
şi exotică, ce-şi expune nurii. 

— Cât de repede poţi să ajungi încoace. La mine acasă. Vocea lui 
Scarpetta îi răsună în ureche. Femeia îi vorbeşte pe un ton cu care nu 
e obişnuit. Marino îi simte furia ca pe o furtună care e pe cale să se 
dezlănţuie. Scarpetta a văzut e-mail-urile. E sigur. 

Shandy îi aruncă o privire prin care-l întreabă cu cine vorbeşti? 

— Da, bine. 

Marino se preface iritat şi se uită la ceas. 

— Ajung într-o juma’ de oră. Închide, apoi o anunţă pe Shandy: 

— Ne vine un cadavru. 

Shandy îl priveşte de parc-ar încerca să-i citească adevărul în ochi, 
ca şi cum, dintr-un motiv misterios, ştie că Marino o minte. 

— De la ce casă de pompe funebre? îl întreabă şi se reazemă de 
spătarul scaunului. 

— Meddicks. Din nou. Ce căcăcios! N-are altceva de făcut decât să 
conducă nenorocitul ăla de dric dimineaţa, prânz şi seara. E ceea ce 
noi numim un urmăritor de ambulante. 

— A, exclamă Shandy. Ce nasol! 

Atenţia femeii e atrasă de un bărbat cu o eşarfă înflăcărată legată pe 
cap şi nişte cizme cu toc jos. Omul nu îi bagă în seamă şi trece de 
masa lor îndreptându-se către ATM-ul din local. 

Marino l-a observat mai devreme, când au ajuns la Kick 'N Horse. 
Nu l-a mai văzut niciodată. Îl urmăreşte cum scoate o bancnotă 
amărâtă de cinci dolari, în timp ce javra de câine cu care a venit 
doarme încovrigat într-un scaun de lângă bar. Bărbatul nu l-a 
mângâiat deloc pe câine şi nici nu i-a cerut barmanului nimic pentru 
el — nici măcar un castron cu apă. 

— Nu ştiu de ce trebuie să fii tu. 


Shandy o ia de la capăt, dar vocea i s-a schimbat. Tonul femeii e 
mai scăzut şi mai rece, aşa cum devine atunci când începe să se simtă 
ofensată. 

— Şi când te gândeşti la câte ştii tu şi la câte ai făcut. Eşti marele 
detectiv criminalist! Tu ar trebui să fii şeful, nu ea. Şi nici lesbiana de 
nepoată-sa. 

Shandy întinde ultimul biscuit prin sosul alb cu care e mânjită 
farfuria din hârtie. 

— Şefa cea Mare te-a cam transformat în Omul Invizibil. 

— Ţi-am mai zis. Nu mai vorbi aşa de Lucy. Habar n-ai de nimic. 

— Ăsta-i adevărul. Nu-i nevoie să-mi spui tu nimic. Toată lumea din 
barul ăsta ştie pe ce fel de şa încalecă tipa. 

— Taci din gură. Marino îşi termină băutura supărat. Să nu mai 
vorbeşti de Lucy. Noi doi ne cunoaştem de când era doar o copilă. Eu 
am învăţat-o să conducă, eu am învăţat-o să tragă cu arma. Nu mai 
vreau s-aud nici un cuvânt din gura ta. Ai priceput? 

Bărbatul ar mai vrea un pahar, deşi ştie că n-ar trebui să mai bea. 
Deja a dat peste cap trei doze ţepene de bourbon. Aprinde două ţigări: 
una pentru el şi una pentru Shandy. 

— Mai vedem noi cine e invizibil. 

— Ăsta-i adevărul. Înainte ca Şefa cea Mare să înceapă sa te târască 
peste tot, tu aveai o cariera. În adevăratul sens al cuvântului. Şi de ce 
te ţii tu după ea? Ştiu. 

Shandy îi aruncă o privire acuzatoare şi scoate un fuior de fum. 

— Ai crezut că se poate să te dorească. 

— Poate-ar trebui să ne mutăm, spune Marino. Să mergem într-un 
oraş mare. 

— Eu să mă mut cu tine? Shandy continuă să pufăie. 

— Ce-ai zice de New York? 

— Nu putem să mergem cu motocicletele prin nenorocitul ăla de 
New York. Nici nu mă gândesc să mă mut în cuibul ăla de viespi, unde 
roiesc toţi nenorociţii ăia de yankei cu nasu” pe sus. 

Marino îi întoarce una dintre cele mai sexy priviri din arsenal şi-şi 
strecoară o mână pe sub masă. Îi freacă pulpa fiindcă îl îngrozeşte 
gândul c-ar putea s-o piardă. Toţi bărbaţii din bar o doresc pe Shandy, 
dar ea l-a ales pe el. Marino îi freacă pulpa şi se gândeşte la Scarpetta 
şi la ce-o să zică aceasta. Scarpetta a citit mail-urile de la doctoriţa 
Self. Poate că a înţeles cine e el şi ce părere au alte femei despre el. 

— Hai să mergem la tine, îi spune Shandy. 

— Dg’ cum se face că niciodată nu mergem şi la tine? Ți-e frică să 
fii văzută cu mine sau ce? Poate locuieşti printre bogătaşi şi ţi se pare 
că nu sunt destul de bun? 

— Trebuie să mă hotărăsc dac-o să te păstrez sau nu. Vezi tu, mie 
nu-mi place sclavagismul, îi răspunde Shandy. Tipa o să te muncească 


pân-o să-ţi dai duhu’. Ca un sclav. Şi eu ştiu cum e cu sclavii. 
Străbunică-miu a fost sclav. Dar nu şi tati. Lui nu i-a spus nimeni 
niciodată ce să facă. 

Marino îşi ridică paharul de plastic gol şi-i zâmbeşte lui Jess, care 
arată foarte bine în seara asta, în jeanşi mulaţi şi un top strâmt. 
Femeia vine cu un Maker's Mark cu suc de ghimbir şi aşază paharul în 
faţa lui Marino. Apoi îi spune: 

— Te duci acasă cu motocicleta? 

— Fără probleme, o asigură Marino şi-i face cu ochiul. 

— Poate-ar fi mai bine să rămâi în camping. Am o rulotă liberă în 
spate. 

Jess are mai multe rulote în pădurea din spatele barului. Pentru 
situaţiile în care clienţii nu mai sunt în stare să-şi conducă 
motocicletele. 

— Sunt cât se poate de bine. 

— Mai adu-mi unul. 

Shandy are obiceiul să latre ordine către persoanele care n-au o 
situaţie similară cu a ei. 

— Pete, eu tot mai aştept să câştigi concursul de construit 
motociclete. 

Jess o ignoră pe Shandy. Vorbeşte lent şi mecanic, cu ochii lipiţi de 
buzele lui Marino. 

Lui Marino i-a luat ceva timp să se obişnuiască. Dar a învăţat să se 
uite la Jess când rosteşte cuvintele. Niciodată nu ţipă şi nici nu ţine 
discursuri exagerate. Aproape că nici nu mai conştientizează surzenia 
femeii, ba chiar, într-un fel special, se simte apropiat de ea. Poate 
pentru că nu pot comunica altfel decât privindu-se. 

— O sută douăzeci şi cinci de mii, bani gheaţă, pentru primul loc, îi 
anunţă Jess zguduitoarea sumă. 

— Eu pun pariu că anv’ ăsta câştigă River Rats, îi spune Marino, 
care ştie că Jess glumeşte şi poate şi flirtează puţin. 

În toată viaţa lui, Marino n-a construit nici o motocicletă şi nici n-a 
participat la concursuri. Şi nici n-o s-o facă vreodată. 

— Eu pariez pe Thunder Cycle. 

Shandy se bagă în discuţie ca o mucoasă. Marino detestă stilul ăsta. 

— Eddie Trotta e al dracului de sexy. Poate să tropăie în patul meu 
oricând vrea. 

— Ştii ceva, îi spune Marino lui Jess, cuprinzându-i talia cu mâna şi 
ridicând capul către ea, pentru ca femeia să-i poate vedea buzele. Într- 
una din zilele astea, o să am bani la greu. N-o să mai am nevoie să 
câştig nici un concurs de construit motociclete şi nici să-mi ţin 
serviciul ăsta de rahat. 

— Ar trebui să renunţe la serviciul ăsta de rahat. Nu câştigă destul. 
Nici pentru el, darămite pentru mine, intervine Shandy. Pentru Şefa 


cea Mare, el nu e decât un servitor. Plus că nici n-are nevoie să 
muncească. Mă are pe mine. 

— A, da? 

Marino ştie c-ar trebui să tacă din gură, dar e beat şi plin de ură. 

— Ce-ai zice dacă ţi-aş spune că am primit o ofertă ca să apar la 
televizor în New York? 

— Pe post de ce? Reclamă la Rogaineu5)? 

Shandy izbucneşte în râs, în timp ce Jess se chinuie să priceapă ce s- 
a spus. 

— Pe post de consultant al doctoriţei Self. M-a tot chemat să lucrez 
pentru ea. 

Marino nu se poate abţine, deşi ar trebui să schimbe subiectul. 

Shandy pare sincer uimită şi se poticneşte: 

— Minti. De ce i-ar păsa doctoriţei Self de tine? 

— Avem o istorie comună. Vrea să mă duc să lucrez pentru ea. M- 
am gândit la asta, ba chiar cred c-aş fi acceptat imediat, dar asta ar 
însemna să mă mut la New York şi să te părăsesc pe tine, iubito, îi 
explică Marino şi o încolăceşte cu braţul. 

Shandy se trage de lângă el. 

— Ei, se pare că tipa vrea să-şi transforme emisiunea într-un serial 
de comedie. 

— Pune-l pe invitatul nostru de-acolo în contul meu, declamă 
Marino cu o generozitate zgomotoasă, dând din cap şi indicându-l pe 
bărbatul cu baticul înflăcărat, care stă la bar, lângă câinele lui. Are o 
noapte grea. N-are decât cinci dolari amărâţi. 

Bărbatul se întoarce. Marino îi vede bine faţa ciupită de cicatrice 
acneice. Are ochi ca de şarpe, genul de ochi pe care Marino îi asociază 
cu foştii puşcăriaşi. 

— Pot să-mi plătesc şi singur berea, spune bărbatul cu baticul 
înflăcărat. 

Shandy continuă să i se plângă lui Jess, dar nu se oboseşte să se uite 
la femeie, aşa că e ca şi cum ar vorbi singură. 

— Mie nu mi se pare c-ai fi în stare să plăteşti ceva, da'-mi cer scuze 
pentru ospitalitatea de sudist, îi răspunde Marino destul de tare încât 
toţi cei aflaţi în bar să-l audă. 

— Nu cred c-ar trebui să pleci nicăieri. 

Jess se uită la Marino şi la paharul cu băutură al acestuia. 

— În viaţa lui nu e loc decât pentr-o singură femeie şi-ntr-una din 
zilele astea o să-şi dea şi el seama de asta, îi spune Shandy lui Jess şi 
oricui o mai ascultă. Oricum, fără mine, ce are? Cine crezi că i-a dat 
lanţu” ăla simandicos pe care-l poartă la gât? 

— Du-te-n pizda mă-tii, îi spune lui Marino bărbatul legat la cap cu 
batic. S-o fut pe mă-ta. 

Jess se duce la bar şi-şi încrucişează braţele pe piept. Apoi îi spune 


bărbatului cu batic: 

— Aici se vorbeşte politicos. Cred că ar fi mai bine să pleci. 

— Ce? strigă bărbatul c-o mână făcută căuş în spatele urechii, ca să- 
şi bată joc de ea. 

Marino îşi împinge scaunul în spate şi din trei paşi largi a ajuns 
între Jess şi bărbat. 

— Spune că-ţi pare rău, căcănarule, îi spune el bărbatului. 

Ochii omului se înfig în cei ai lui Marino ca două ace. Mototoleşte 
bancnota de cinci dolari pe care-a scos-o de la ATM, o aruncă pe 
podea şi-o striveşte cu cizma ca şi când ar stinge o ţigară. Îi dă 
câinelui peste fund şi, în timp ce se îndreaptă către uşă, îi spune lui 
Marino: 

— De ce nu ieşi de aici ca un bărbat? Am ceva să-ţi zic. 

Marino îl urmează pe bărbat şi pe câinele acestuia în parcarea 
nepavată a barului, până ajunge la un choppers vechi. Maşinăria 
probabil c-a fost construită prin anii şaptezeci. Are patru viteze, 
pornire la pedală şi ceva în neregulă la numărul de înmatriculare. 

— Carton, realizează Marino cu voce tare. L-ai făcut acasă. Ia uite 
ce drăguţ! Zi-mi ce-ai de zis. 

— De ce-am venit în seara asta aici? Am un mesaj pentru tine, 
anunţă bărbatul cu baticul legat pe cap. Şezi! urlă el către câine. 

Animalul se ciuceşte pe burtă. 

— Data viitoare trimite-mi o scrisoare. 

Marino îl înşfacă de reverele jegoase ale jachetei din denim. 

— E mai ieftină decât o înmormântare. 

— Dacă nu-mi dai drumu”, o să ţi-o fac mai târziu într-un fel care n- 
o să-ţi placă. Am un motiv pentru care sunt aici şi-ai face bine să m- 
asculţi. 

Marino îşi ia mâinile de pe el. E conştient că toată lumea din bar a 
ieşit pe verandă şi se uită la ei. Câinele a rămas ciucit pe burtă. 

— Curva aia pentru care lucrezi nu e bine-venită prin părţile astea 
şi-ar face mai bine dacă s-ar întoarce de unde-a venit, zice bărbatul cu 
batic. Eu nu fac decât să transmit sfatul unei persoane care poate să ia 
măsuri în legătură cu asta. 

— Cum i-ai zis? 

— Nu-ţi spun decât atât: curva are o pereche de ţâţe a-ntâia. 
Bărbatul îşi face mâinile căuş şi linge aerul. Dacă nu pleacă din oraş, o 
să aflu cât de a-ntâia sunt. 

Marino îi trage un şut zdravăn chopper-ului care se prăbuşeşte pe 
pământ. Apoi pune mâna pe Glock-ul de calibrul 40 pe care-l ţine la 
spatele jeanşilor şi-l îndreaptă către fruntea bărbatului, între ochi. 

— Nu fi tâmpit, îi spune acesta, în timp ce motocicliştii de pe 
verandă încep să urle. Dacă mă împușşti, vieţişoara ta inutilă e ca şi 
terminată. Şi tu ştii asta. 


— Hei! Hei! Hei! 

— Terminaţi! 

— Pete! 

Fixând punctul dintre ochii bărbatului, Marino se simte de parcă 
creştetul capului s-ar desprinde şi i-ar pluti înspre în spate. Trage 
piedica pistolului şi încarcă un cartuş. 

— Mă ucizi pe mine şi tu eşti ca şi mort, îi spune bărbatul cu batic, 
dar se vede că-i e frică. 

Ceilalţi motociclişti s-au ridicat în picioare şi urlă. Marino realizează 
vag că unii dintre ei au început să se îndrepte înspre parcare. 

— Ridică-ţi căcatul de motocicletă, îi spune Marino lăsând pistolul 
în jos. Dar lasă câinele. 

— Nu-mi las nenorocim” de câine! 

— Ba-l laşi. Te porţi cu el ca naiba. Şi-acw” şterge-o de-aici până nu- 
ți fac al treilea ochi. 

Chopper-ul pleacă mugind. Marino pune piedica pistolului şi-l 
îndeasă la loc, în pantaloni. Nici el nu ştie ce l-a apucat, dar e îngrozit 
de ceea ce s-a întâmplat. Mângâie câinele, iar animalul rămâne lipit cu 
burta de pământ, dar îi linge mâna. 

— O să găsim pe cineva cumsecade care să aibă grijă de tine, îi 
spune Marino în timp ce o mână i se înfige în braţ. 

Bărbatul ridică ochii şi dă de Jess. 

— Cred că e cazul să rezolvi problema, îi spune Jess. 

— Ce vrei să spui? 

— Ştii ce vreau să spun. Mă refer la femeia aia. Eu te-am avertizat. 
Te stoarce, te face să te simţi ca şi când ai fi un nimeni şi uite ce se 
întâmplă. În doar o săptămână te-ai transformat într-un sălbatic. 

Lui Marino îi tremură mâinile rău de tot. Se uită la Jess pentru ca 
femeia să-i poată citi cuvintele de pe buze. 

— Asta a fost o prostie, aşa-i, Jess? Şi-acu' ce urmează? o întreabă el 
mângâind câinele. 

— El o să devină câinele barului, iar dacă bărbatul ăla se mai 
întoarce pe-aici, n-o să-i fie moale. Da” de-acum tu trebuie să ai grijă. 
Ai început un război. 

— L-ai mai văzut vreodată pe tipu” ăsta? 

Jess clatină din cap. 

Marino observă că Shandy e pe verandă, aproape de gard. Se 
întreabă de ce femeia n-a coborât de-acolo. El era gata să omoare pe 
cineva, iar ea nu s-a mişcat de pe verandă. 

Undeva, în întunericul apropiat, un câine latră, iar lătratul devine 
insistent. 

Scarpetta aude, în depărtare, ritmul bubuit de la carburatorul 
Roadmaster-ului lui Marino. Poate să audă motocicleta aia nenorocită 
de la câteva străzi depărtare, adică încă de pe Meeting Street, venind 
către sud. Câteva clipe mai târziu, motorul rage în lungul aleii înguste 
din spatele casei. Marino a băut. Şi-a dat seama de asta din vocea lui, 
de când au vorbit la telefon. E respingător. 

Dacă e să poarte o discuţie productivă — poate cea mai importantă 
discuţie pe care au purtat-o vreodată — Scarpetta vrea ca Marino să fie 
treaz. Aşa că, în timp ce bărbatul intră pe King Street, doctoriţa se 
duce să pună de cafea. Urmează încă un viraj la stânga şi detectivul 
intră în parcarea îngustă pe care Scarpetta o împarte cu vecina ei cea 
nesuferită, doamna Grimball. Marino lasă motorul să mai ruleze 
câteva ture, ca să-şi facă anunţată prezenţa, apoi îl opreşte. 

— Ai ceva de băut pe-aici? o întreabă el când Scarpetta deschide 
uşa de la intrare. Niţel bourbon ne-ar prinde bine. Nu-i aşa, doamnă 
Grimball? urlă el în sus, către silueta galbenă a casei. 

O perdea de la una dintre ferestre se mişcă. Marino blochează 
ghidonul motocicletei şi-şi strecoară cheile în buzunar. 

— Intră-n casă imediat, îi spune Scarpetta, dându-şi seama că 
bărbatul e mult mai beat decât şi-a imaginat. Pentru numele lui 
Dumnezeu, de ce ai crezut că e nevoie să vii cu motocicleta până pe 
alee şi să urli la vecina mea? îl întreabă ea în continuare, în vreme ce 
Marino o urmează în bucătărie. Picioarele încălţate cu cizme fac 
zgomot la fiecare pas, iar capul bărbatului aproape că se loveşte de 
fiecare dintre pragurile de sus ale uşilor pe sub care trece. 

— Control de securitate. Îmi place să fiu sigur că nu se întâmplă 
nimic acolo-n spate. Că nu-i nici un dric pierdut, nici un vagabond 
aciuat pe-acolo. 

Marino trage un scaun şi se prăbuşeşte pe el. Mirosul de băutură e 
penetrant, faţa îi e roşie, iar ochii injectaţi. Spune: 

— Nu pot să stau mult. Trebuie să mă întorc la femeie. Crede că 
sunt la morgă. 

Scarpetta îi întinde o cafea neagră. 

— O să stai destul cât să te trezeşti din beţie. Altfel nici să nu-ţi pui 
problema să te apropii de motocicletă. Nu-mi vine să cred că te-ai suit 
pe ea în starea în care eşti. Tu nu faci niciodată chestii din astea. Ce-i 
cu tine? 

— Am băut câteva pahare. Ce mare lucru! Sunt bine mersi. 

— Ba e mare lucru şi nu eşti deloc bine mersi. Nu-mi pasă cât de 


bine se presupune că rezişti la băutură. Toţi şoferii beţi au impresia că 
sunt bine mersi până când ajung mutilaţi, morţi sau în puşcărie. 

— N-am venit aici ca să mi se ţină predici. 

— Iar eu nu te-am invitat aici ca să-mi vii beat. 

— De ce m-ai chemat? Ca să te iei de mine? Ca să-mi mai găseşti 
nod în papură? Încă un cusur pentru care nu mă ridic la înaltele tale 
standarde? 

— Nu e stilul tău să vorbeşti aşa. 

— Poate că nu m-ai ascultat tu niciodată, îi răspunde Marino. 

— Te-am rugat să vii încoace în speranţa c-o să purtăm o discuţie 
deschisă şi sinceră, dar se pare că momentul nu e potrivit. Am o 
cameră de oaspeţi. Poate c-ar fi mai bine să te duci să te culci şi să 
discutăm mâine dimineaţă. 

— Mie mi se pare că momentul e cât se poate de potrivit. Marino 
cască şi se întinde, dar nu se atinge de cafea. Dă-i drumu”! Ori vorbim, 
ori mă car. 

— Hai în sufragerie să stăm în faţa focului. Scarpetta se ridică de la 
masa din bucătărie. 

— Sunt douăşcinci de grade afară. Dar Marino se ridică şi el de la 
masă. 

— Atunci o să fac răcoare în cameră. 

Scarpetta se duce la termostat şi dă drumul la aerul condiţionat. 

— Întotdeauna mi se pare că vorbesc mai uşor în faţa focului. 

Marino o urmează în încăperea ei preferată: o sufragerie micuță, cu 
un şemineu din cărămidă, podea din scânduri de pin, grinzi din lemn 
la vedere şi pereţi văruiţi. Scarpetta pune un buştean chimic pe 
grătarul şemineului şi-i dă foc, apoi trage aproape două scaune şi 
stinge luminile. 

Marino se uită la flăcările care devorează ambalajul din hârtie al 
buşteanului şi zice: 

— Nu-mi vine să cred că foloseşti chestii de-astea. Original în sus, 
original în jos, da’ foloseşti buşteni falşi. 


Lucious Meddick se învârte cu maşina pe străzi, iar resentimentele i 
se inflamează. 

I-a văzut pe amândoi intrând în casă. Asta după ce căcănarul ăla de 
detectiv a venit beat, bubuind cu motocicleta şi a deranjat vecinii. 
Dublu cotidian, îşi spune Lucious. Bărbatul se consideră binecuvântat, 
fiindc-a fost nedreptăţit, iar acum Dumnezeu îl recompensează. Pornit 
să-i dea o lecţie femeii, Lucious i-a prins pe amândoi. Înaintează lent 
cu dricul pe aleea neluminată. Îşi face griji să nu se trezească iar cu 
vreo pană şi se enervează şi mai tare. Frustrarea îi ajunge la cota 
maximă, iar el se plesneşte cu putere cu inelul de cauciuc. Vocile 
dispecerilor de pe staţia poliţiei sunt ca un zgomot de fond îndepărtat, 


pe care e în stare să-l decodeze şi-n somn. 

Nu l-au chemat pe el. Lucious a trecut pe lângă un accident de 
maşină fatal, pe Wiiliam Hilton Highway şi a văzut cadavrul care era 
încărcat în dricul unui rival — un dric vechi — şi, din nou, el a fost 
ignorat. Beaufort County a devenit teritoriul ei, iar pe el nimeni nu-l 
mai cheamă. Tipa l-a scos din schemă fiindcă a făcut o greşeală cu 
adresele. Dacă a considerat că asta e o violare a intimităţii, atunci nu 
ştie ce înseamnă cu-adevărat violarea intimităţii. 

Filmatul femeilor noaptea, prin fereastră, nu e ceva nou. E 
surprinzător cât de uşor e şi câte femei nu se obosesc să-şi pună 
draperii sau storuri ori câte lasă perdelele crăpate un centimetru-doi, 
pe principiul Cine-o să se uite? Cine-o să se ascundă prin tufişuri sau o să 
se caţere prin copaci ca să se uite? Lucious, el face toate astea. Să vedem 
cum o să-i placă mucoasei de doctoriţă să se vadă într-un filmuleţ de 
casă, la care oamenii pot să se holbeze pe gratis şi pe care n-o să ştie 
cine l-a făcut. Ba mai bine: o să-i prindă pe amândoi în timpul faptei. 
Lucious se gândeşte la dric — care nu e nici pe departe la fel de frumos 
ca al lui — şi la accidentul de maşină, iar sentimentul că i s-a făcut o 
nedreptate devine insuportabil. 

Cine-a fost chemat? Nu el. Nu Lucious. Nici măcar după ce a 
anunţat dispeceratul prin radio că e în zonă. Femeia a revenit la 
microfon şi i-a spus, cu vocea aia tăioasă şi răspicată, că nu l-a chemat 
pe el şi că, oricum, ce unitate e el? Lucious i-a spus că nu e nici o 
unitate, iar femeia i-a zis clar să nu mai asculte canalele pe care 
comunică poliţia şi, de fapt, să închidă staţia cu totul. Lucious se 
plesneşte cu elasticul până când senzaţia e aceea de lovitură cu biciul. 
Trece cu maşina peste borduri, depăşeşte poarta din fier forjat din 
spatele grădinii doctoriţei şi dă peste un Cadillac alb, care-i blochează 
accesul. Aici, în spate, e întuneric. Lucious se plesneşte cu elasticul şi 
înjură. Recunoaşte abţibildul oval de pe bara din spate a Cadillac-ului. 
HH de la Hilton Head. 

E obligat să-şi lase nenorocitul de dric chiar acolo. Oricum, nimeni 
nu vine cu maşina pe amărâta asta de alee. Lui Lucious îi vine ideea să 
raporteze Cadillac-ul ca să poată să râdă atunci când poliţia o să-l 
amendeze pe şofer. Se gândeşte vesel la YouTube şi la necazurile pe 
care e pe cale să le producă. Nenorocitul ăla de detectiv e în chiloţii 
curvei ăleia nenorocite. I-a văzut cum au intrat în casă, furişându-se ca 
să-şi înşele partenerii. El are o fată. Bucăţica aia sexy cu care era la 
morgă. Lucious i-a văzut cum îşi făceau de cap când nu erau atenţi la 
el. Şi, din câte-a auzit, Scarpetta are şi ea un bărbat undeva, în Nord. 
Ce chestie! Lucious se dă în stambă: îşi face reclamă, îi zice 
investigatorului ăluia mojic că el — Lucious Meddick — ar aprecia dacă 
Marino şi şefa lui l-ar recomanda mai departe şi răspunsul lor care a 
fost? Să-l trateze cu o totală lipsă de respect. Să-l discrimineze. Acum 


amândoi trebuie să plătească. 

Lucious opreşte motorul şi stinge farurile, se dă jos din maşină şi se 
uită încruntat către Cadillac. Deschide uşile din spatele dricului. O 
targa goală e ancorată de podea. Pe ea sunt aşezate nişte cearşafuri 
albe, frumos împăturite şi câţiva saci albi, în care sunt băgate 
cadavrele. Lucious găseşte camera de filmat şi încă un set de baterii 
într-o cutie de scule pe care o ţine în spatele maşinii. Închide uşile şi 
se uită iar la Cadillac. Trece de el, gândindu-se care e cea mai bună 
metodă ca să se apropie de casă. 

Cineva se mişcă în spatele geamului de la portiera şoferului. Nu e 
decât o sugestie fugară a ceva întunecat în interiorul întunecat al 
maşinii, o umbră care se mişcă. Lucious e fericit. Porneşte camera ca 
să vadă câtă memorie mai are. Întunericul din interiorul Cadillac-ului 
se mişcă din nou. Lucious ocoleşte maşina. Ajunge în spate şi-i 
filmează numărul de înmatriculare. 

Probabil e un cuplu care se giugiuleşte. La gândul ăsta, Lucious se 
excită. Apoi se simte ofensat. Cei doi i-au văzut farurile şi nu s-au dat 
la o parte. Lipsă de respect. L-au văzut cum şi-a parcat dricul în 
întuneric, fiindcă n-a putut să treacă de ei. Cei doi nu puteau să fie 
mai lipsiţi de consideraţie. Dar o să le pară rău. Lucious bate cu 
încheietura degetelor în geam. Vrea să-i sperie să le stea inima-n loc. 

— V-am luat numărul, anunţă el, după care continuă, ridicând tonul 
şi sun la poliţie. 


Buşteanul care arde începe să pocnească. Un ceas englezesc ticăie pe 
şemineu. 

— Ce se întâmplă, de fapt, cu tine? spune Scarpetta privindu-l. Ce e 
în neregulă? 

— Tu eşti cea care m-a chemat aici. Deci presupun că e ceva în 
neregulă cu tine. 

— Ceva e în neregulă cu noi. Ce zici de asta? Mi se pare că eşti 
amărât. Şi mă amărăşti şi pe mine. Săptămâna care a trecut a fost o 
nebunie. Vrei să-mi spui ce ai făcut şi de ce? îl întreabă doctoriţa. Sau 
vrei să-ţi spun eu? 

Focul pocneşte. 

— Te rog, Marino. Vorbeşte cu mine. Bărbatul se uită fix la flăcări. 
O vreme, nici unul dintre ei nu scoate nici un cuvânt. 

— Ştiu de e-mail-uri, spune Scarpetta. Dar probabil că şi tu ştii asta 
deja. De vreme ce ai rugat-o pe Lucy să verifice aşa-zisa alarmă falsă 
de acum câteva seri. 

— Deci ai pus-o să-şi bage nasul în calculatorul meu. S-a zis cu 
încrederea în oameni. 

— A, nu cred că-i o idee prea bună să faci comentarii legate de 
încrederea în oameni. 


— Zic ce vreau. 

— Şi turul pe care i l-ai oferit iubitei tale. A fost înregistrat de 
camere. L-am văzut. Minut cu minut. 

Muşchii de pe chipul lui Marino tresar spasmodic. Sigur că ştia că în 
clădire sunt camere şi microfoane, dar Scarpetta îşi dă seama că 
bărbatului nu i-a trecut prin cap că el şi Shandy erau urmăriţi. Sigur c- 
a ştiut că fiecare mişcare şi fiecare vorbă le sunt înregistrate, dar 
probabil că a crezut că Lucy nu va avea nici un motiv ca să deruleze 
înregistrările. Şi Marino a avut dreptate. Lucy n-ar fi avut nici un 
motiv. Detectivul a crezut c-o să scape basma curată. Ceea ce îi 
agravează gestul. 

— Erau camere peste tot, insistă Scarpetta. Chiar ai crezut că 
nimeni n-o să afle nimic din ce-ai făcut? 

Marino tace. 

— Credeam că-ţi pasă. Credeam că-ţi pasă de băieţelul ăla ucis. Şi 
totuşi i-ai desfăcut sacul şi te-ai jucat de-a „uite ce-i aici” cu iubita ta. 
Cum ai putut să faci aşa ceva? 

Marino nici n-o priveşte şi nici nu-i răspunde. 

— Marino! Cum ai putut să faci aşa ceva? îl întreabă, din nou, 
Scarpetta. 

— A fost ideea ei. Înregistrarea ar fi trebuit să-ți arate asta, spune 
el. 

— Un tur de prezentare făcut fără permisiunea mea e şi aşa o 
greşeală. Dar cum ai putut s-o laşi să se uite la cadavre? Mai ales la 
băiețel. 

— Ai văzut înregistrarea de când Lucy mă spiona, răspunde Marino 
uitându-se urât la Scarpetta. Shandy nu era dispusă să accepte un 
refuz. Nu voia să iasă din camera de răcire. Eu am încercat s-o 
conving. 

— Nu ai nici o scuză. 

— M-am săturat să fiu spionat. 

— lar eu m-am săturat să fiu trădată şi tratată cu lipsă de respect, 
vine replica lui Scarpetta. 

— Oricum mă gândesc să renunţ, continuă Marino pe un ton 
răutăcios. Dacă tot ţi-ai băgat nasul în e-mail-urile pe care le-am 
primit de la doctoriţa Self, atunci ar trebui să ştii că mi-au fost oferite 
oportunităţi mult mai bune, decât să rămân aici, cu tine, pentru tot 
restul vieţii. 

— Să renunţi? Sau speri, de fapt, c-o să te concediez eu? Pentru că 
asta e ce meriţi după ceea ce ai făcut. Noi nu organizăm tururi de 
prezentare a morgii şi nici nu-i transformăm pe bieţii oameni care-au 
ajuns acolo într-un spectacol. 

— Dumnezeule, urăsc felul ăsta exagerat în care reacţionează 
femeile. Deveniţi atât de sentimentale şi de iraționale! Dă-i drumu”! 


Concediază-mă, o îndeamnă Marino cu vocea îngroşată, rostind 
cuvintele rotund, aşa cum fac oamenii când se chinuie prea tare să 
pară că nu sunt beţi. 

— Exact asta vrea şi doctoriţa Self să se întâmple. 

— Eşti geloasă fiindcă ea e cu mult mai importantă decât tine. 

— Asta nu e Pete Marino pe care îl cunosc eu. 

— Iar tu nu eşti doctoriţa Scarpetta pe care o cunosc eu. Ai citit şi 
ce-a mai zis în rest despre tine? 

— A zis multe despre mine. 

— Despre minciuna în care trăieşti. De ce nu recunoşti odată? Poate 
că de la tine s-a căptuşit şi Lucy. 

— Te referi la preferințele mele sexuale? Asta eşti aşa de disperat să 
afli? 

— Ţi-e frică să recunoşti. 

— În cazul în care sugestia doctoriţei Self ar fi adevărată, să fii sigur 
că nu mi-ar fi frică să recunosc. Se pare că celor ca ea şi ca tine le e 
frică de lucrul ăsta. 

Marino se lasă pe spătarul scaunului şi, preţ de-o clipă, arată de 
parc-ar fi pe punctul să izbucnească în plâns. Apoi, însă, revine cu 
privirea asupra focului şi expresia îi redevine dură. 

— Ceea ce-ai făcut ieri, spune Scarpetta, nu e Marino pe care-l 
cunosc de-atâţia ani. 

— Poate că e, dar tu n-ai vrut niciodată să-l vezi. 

— Ştiu că nu e. Ce s-a întâmplat cu tine? 

— Nu ştiu cum am ajuns aici, se lamentează Marino. Mă uit în urmă 
şi-l văd pe tipu” ăsta care, o vreme, s-a descurcat bine ca boxer, dar n- 
a vrut să-şi facă creierul terci. S-a săturat să fie poliţist-tălpaş în New 
York. M-am însurat cu Doris, care s-a săturat de mine, am avut un 
băiat nebun care-a murit, iar eu alerg, în continuare, după nişte 
nebuni nenorociţi. Nu sunt sigur de ce. Niciodată n-am reuşit să pricep 
nici de ce tu faci ceea ce faci. Probabil că nici nu vrei să-mi spui, 
încheie bărbatul bosumflat. 

— Poate pentru c-am crescut într-o casă în care nimeni nu mi-a 
vorbit într-un fel prin care să-mi transmită ceea ce aveam nevoie să 
aud, într-o casă în care nu m-am simţit înţeleasă şi nici importantă. 
Poate pentru că am văzut cum a murit tata. În fiecare zi, toţi din casa 
aia numai asta vedeam. Poate că mi-am petrecut tot restul vieţii 
încercând să înțeleg acel ceva care m-a învins atunci când eram mică. 
Moartea. Nu cred că există nişte motive simple şi nici măcar logice 
care să explice de ce suntem cine suntem şi de ce facem ceea ce facem. 

Scarpetta se uită la Marino, dar el n-o priveşte. 

— Poate că nu există un răspuns simplu şi logic care să explice 
comportamentul tău. Deşi eu mi-aş dori asta. 

— Pe vremuri, nu lucram pentru tine. Asta e ce s-a schimbat. 


Marino se ridică. 

— Îmi iau un bourbon. 

— N-ai nevoie de încă un pahar, îi spune ea exasperată. 

Dar bărbatul n-o ascultă. Şi ştie drumul către bar. Scarpetta îl aude 
deschizând o uşă şi luând un pahar, apoi deschizând o altă uşă şi 
luând sticla. Marino se întoarce în cameră cu un pahar într-o mână şi 
cu sticla în cealaltă. Doctoriţa simte un soi de neliniște care i se 
instalează în stomac. Ar vrea ca detectivul să plece, dar nu-l poate 
trimite acasă, în mijlocul nopţii, beat. 

Marino pune sticla pe măsuţă şi zice: 

— În toţi anii ăia, în Richmond, când eu eram marele detectiv, iar 
tu erai marea şefă, ne-am înţeles destul de bine. 

Bărbatul ridică paharul, dar nu soarbe din el, ci înghite lichidul cu 
guri zdravene. 

— Apoi tu ai fost concediată, iar eu mi-am dat demisia. De-atunci 
nimic n-a mai ieşit aşa cum mi-am închipuit eu. Îmi plăcea la nebunie 
în Florida. Aveam un laborator mortal. Eu conduceam investigaţiile, 
salariul era bun, ba chiar aveam propriul meu psihiatru de celebrităţi. 
Nu c-aş fi avut nevoie de unul, dar am slăbit. Eram într-o formă 
excelentă. Mi-a mers foarte bine până când nu m-am mai dus la ea. 

— Dacă ai fi continuat să mergi la doctoriţa Self, femeia asta ti-ar fi 
distrus viaţa. Şi nu-mi vine să cred că nu-ţi dai seama că faptul că a 
acceptat să comunice cu tine nu este decât o formă de manipulare. Ştii 
cum e doctoriţa Self. Ai văzut cum a fost la tribunal. Ai auzit-o. 

Marino mai ia o gură de bourbon. 

— O dată apare o femeie mai puternică decât tine, dar tu nu poţi să 
accepţi asta. Poate că nu poţi să accepţi relaţia mea cu ea. Aşa c-ai 
început s-o vorbeşti de rău. Ce altceva ai fi putut să faci?! Eşti 
înțepenită aici, în fundu’ pământului şi eşti pe cale să devii soţie, o 
gospodină. 

— Nu mă jigni. Nu vreau să ne certăm. 

Marino bea. Toată răutatea din suflet i s-a dezlănțuit şi nu-i mai 
poate pune stavilă. 

— Poate c-ai vrut să plecăm din Florida din cauza relaţiei mele cu 
ea. Acum îmi dau seama. 

— Eu credeam că ne-am mutat din Florida din cauza uraganului 
Wilma, îl contracarează Scarpetta, deşi neliniştea din stomac i se 
intensifică. Ăsta a fost motivul şi faptul că eu mi-am dorit din nou un 
birou adevărat, o morgă adevărată. 

Marino îşi termină paharul şi îşi mai toarnă din sticlă. 

— Ai băut destul, îl atenționează Scarpetta. 

— Aşa e. 

Marino ridică paharul şi mai ia o gură. 

— Cred că e timpul să-ţi chem un taxi ca să te ducă acasă. 


— Poate c-ar trebui să-ţi faci o morgă adevărată în altă parte şi să 
pleci dracului de-aici. Ţi-ar fi mai bine. 

— Nu tu eşti cel care trebuie să decidă unde mi-ar fi mai bine, îi 
răspunde femeia, privindu-l atentă, în timp ce flăcările joacă pe faţa 
mare a lui Marino. Te rog, nu mai bea. E de ajuns. 

— Aşa e. Mi-a ajuns. 

— Marino, te rog, n-o lăsa pe doctoriţa Self să caşte o prăpastie 
între noi. 

— N-am nevoie de ea pentru asta. Prăpastia ai căscat-o tu singură. 

— Hai să nu facem asta. 

— Hai s-o facem. 

Lui Marino i se împleticeşte limba. Se clatină pe scaun, iar în ochi 
are o sclipire înfricoşătoare. 

— Nu ştiu câte zile oi mai avea. Cine ştie ce-o să se întâmple. Aşa că 
nu intenţionez să-mi pierd timpul într-un loc pe care-l detest şi 
lucrând pentru cineva care nu mă tratează cu respectul pe care-l 
merit. Ca şi când tu ai fi mai bună ca mine. Ei, nu eşti! 

— Ce vrei să spui cu câte zile oi mai avea? Vrei să spui că eşti 
bolnav? îl întreabă Scarpetta. 

— Sunt sătul. Asta vreau să-ţi spun. 

Scarpetta nu l-a mai văzut niciodată atât de beat. Marino se clatină 
pe picioare, îşi toarnă iar bourbon şi varsă din băutură. Impulsul 
femeii este să-i ia sticla, dar expresia din ochii detectivului o opreşte. 

— Stai singură şi nu eşti în siguranţă, spune el. Nu eşti în siguranţă 
aşa cum trăieşti singură, în căsuţa asta veche. 

— Întotdeauna am stat singură. Mai mult sau mai puţin. 

— Da. Şi ce dracu” spune asta despre Benton? Sper să aveţi o viaţă 
frumoasă împreună. 

Scarpetta nu l-a mai văzut niciodată pe Marino atât de beat şi atât 
de plin de ură şi nu ştie ce să facă. 

— Sunt într-o situaţie în care trebuie să aleg. Aşa c-o să-ţi spun 
adevărul. 

Marino scuipă în timp ce vorbeşte. Paharul cu bourbon din mână stă 
înclinat într-un unghi periculos. 

— M-am plictisit de moarte lucrând pentru tine. 

— Dacă asta e ceea ce simţi, atunci mă bucur că mi-ai spus-o. 

Dar cu cât Scarpetta încearcă să-l liniştească, cu atât Marino se 
inflamează şi mai tare. 

— Benton, snobul cel bogat. Doctorul Wesley. Deci eu, numai 
pentru că nu sunt doctor, avocat sau şef de trib indian, nu sunt destul 
de bun pentru tine. Să-ţi spun o chestie: sunt destul de bun pentru 
Shandy, iar ea -— fir-ar al dracului — nu e absolut deloc ceea ce crezi tu 
că e. E dintr-o familie mai bună ca a ta. N-a crescut săracă, în Miami, 
lângă un muncitor angajat într-un aprozar, care de-abia s-a dat jos de 


pe vapor. 

— Eşti foarte beat. Poţi să dormi în camera de oaspeţi. 

— Familia ta nu e mai bună decât a mea. Ai tăi n-au fost decât nişte 
italieni abia coborâţi de pe vapor, care, cinci zile pe săptămână, nu 
mâncau altceva decât macaroane ieftine cu sos de roşii, îi dă Marino 
înainte. 

— Lasă-mă să-ţi chem un taxi. Marino îşi trânteşte paharul pe 
măsuţă. 

— Cred că e o idee foarte bună să-ncalec pe cal şi să mă car de-aici, 
spune bărbatul şi se prinde de un scaun ca să-şi recapete echilibrul. 

— Nici să nu-ţi treacă prin minte să te apropii de motocicleta aia, îl 
avertizează Scarpetta. 

Marino se pune în mişcare, dar, deşi se sprijină de braţul femeii, se 
loveşte de cadrul uşii. Aproape c-o trânteşte pe Scarpetta chinuindu-se 
s-o târască spre uşa de la intrare. Ea îl imploră să nu plece. Marino 
bagă mâna în buzunar ca să-şi scoată cheile de la motocicletă, dar Kay 
i le smulge dintre degete. 

— Dă-mi cheile. Ţi-o spun foarte politicos. 

Scarpetta le ţine strâns în pumnul pe care l-a ascuns la spate. 
Amândoi sunt în holişorul de la intrarea în casă. 

— Nu te sui pe motocicletă. Abia te ţii pe picioare. Ori iei un taxi, 
ori dormi aici. Nu te las să te sinucizi sau să omori pe altcineva. Te 
rog, ascultă-mă. 

— Dă-mi-le! 

Marino o fixează cu ochi inexpresivi. E un bărbat uriaş, pe care 
Scarpetta nu-l mai cunoaşte. Un străin care ar putea să-i facă rău fizic. 

— Dă-mi-le. 

Marino întinde mâna pe la spatele femeii, o prinde de încheietură, 
iar ea îngheaţă de frică. 

— Marino, dă-mi drumu”. 

Scarpetta se zbate să-şi elibereze braţul, dar acesta parcă e prins 
într-o menghină. 

— Mă doare. 

Marino se întinde şi-i prinde şi cealaltă încheietură. Se apleacă peste 
Scarpetta, a cărei teamă se transformă în groază. Trupul gigantic al 
bărbatului o ţintuieşte de perete. În minte îi rulează idei disperate, 
soluţii ca să-l oprească pe Marino înainte ca acesta să meargă mai 
departe. 

— Marino, dă-mi drumul. Mă doare. Hai să mergem să ne aşezăm 
din nou, în sufragerie. 

Scarpetta se străduieşte să dea impresia că nu-i e frică, deşi braţele 
îi sunt prinse, dureros, la spate. Marino se lipeşte cu putere de ea. 

— Marino! încetează. Nu vrei să faci asta. Eşti foarte beat. 

Bărbatul o sărută şi-o ia în braţe. Scarpetta întoarce capul, încearcă 


să-i îndepărteze braţele, se luptă şi-i spune nu. Cheile motocicletei cad 
cu zgomot pe podea. El o sărută din nou, iar ea îi rezistă şi-ncearcă să- 
l facă s-o asculte. Marino îi sfâşie bluza. Scarpetta îi spune să înceteze, 
încearcă să-l facă să se oprească, în timp ce Marino continuă să-i rupă 
hainele. Scarpetta se chinuie să-i îndepărteze braţele şi-i spune c-o 
doare, apoi încetează să se mai lupte cu el. Pentru că Marino a devenit 
un alt om. Marino nu mai e Marino. E un necunoscut care-a atacat-o 
în propria ei casă. Când Marino cade în genunchi, rănind-o cu braţele 
şi cu gura, Scarpetta vede pistolul prins la spate, în betelia 
pantalonilor. 

— Marino? Asta e ce vrei? Să mă violezi? Marino? 

Scarpetta are o voce atât de calmă şi de netemătoare, încât e ca şi 
cum aceasta ar veni de undeva, din afara corpului ei. 

— Marino? Asta vrei? Să mă violezi? Ştiu că nu vrei să faci asta. 
Ştiu că nu vrei. 

Dintr-odată, bărbatul se opreşte. Îi dă drumul, iar aerul începe din 
nou să circule şi pare rece pe pielea lui Scarpetta. Pielea care e acum 
umedă şi din cauza salivei lui, e iritată şi jupuită din cauza violenţei şi 
a bărbii lui. Marino îşi acoperă faţa cu mâinile, se apleacă înainte pe 
genunchi şi-i înconjoară picioarele cu braţele, apoi începe să 
scâncească asemenea unui copil. În timp ce el plânge, Scarpetta îi ia 
pistolul de la centură. 

— Dă-mi drumul. 

Femeia încearcă să se îndepărteze de el. 

— Dă-mi drumul. 

Încă în genunchi, Marino îşi acoperă faţa cu mâinile. Scarpetta 
scoate magazia pistolului şi trage piedica pentru a se asigura că nu e 
nici un cartuş pe ţeava. Pune arma în sertarul măsuţei de lângă uşă şi 
ia de pe jos cheile motocicletei. Pe care, împreună cu magazia de 
cartuşe, le ascunde în suportul de umbrele. Îl ajută pe Marino să se 
ridice în picioare şi-l duce în dormitorul de oaspeţi de lângă bucătărie. 
Patul e mic, iar Marino pare să-l umple cu totul în timp ce Scarpetta îl 
obligă să se întindă pe el. Îi scoate cizmele şi-l acoperă cu o pătură. 

— Mă întorc imediat, îi spune ea şi lasă lumina aprinsă. 

În baia pentru oaspeţi, Scarpetta umple un pahar cu apă şi scoate 
din cutie patru pastile de Advil. Îşi pune un halat pe ea. Încheieturile o 
dor, carnea îi e jupuită şi-o arde, amintirea mâinilor, a gurii şi a limbii 
lui Marino îi provoacă o senzaţie de vomă. Se apleacă peste toaletă şi 
încearcă să se liniştească. Se sprijină de marginea chiuvetei şi trage 
adânc aer în piept. Îşi priveşte în oglindă faţa roşie şi gâtul şi i se pare 
că este o necunoscută. La fel cum i se pare că şi Marino e un 
necunoscut. Îşi dă cu apă rece pe faţă şi-şi spală gura. Îl spală pe 
Marino din toate locurile unde a atins-o. Îşi spală lacrimile şi-i mai 
trebuie câteva minute ca să-şi revină. Se întoarce în camera de 


oaspeţi, acolo unde bărbatul sforăie. 

— Marino! Trezeşte-te. Ridică-te. 

Îl ajută să se ridice în capul oaselor, îi pune câteva perne la spate. 

— Poftim! Ia pastilele astea şi bea toată apa din pahar. O să 
trebuiască să bei multă apă. Mâine dimineaţă o să te simţi ca dracu”, 
dar pastilele astea o să te ajute. 

Marino bea apa şi ia pastilele de Advil, apoi, în timp ce Scarpetta îi 
mai aduce încă un pahar, se întoarce cu faţa la perete. 

— Stinge lumina, îi spune el peretelui. 

— Vreau să rămâi treaz. Marino nu-i răspunde. 

— Nu-i nevoie să te uiţi la mine. Dar trebuie să rămâi treaz. 

Marino nu se uită la ea. Pute a whisky, a ţigări şi a transpiraţie, iar 
mirosul lui îi aduce aminte lui Scarpetta de toate durerile trupului şi 
ajunge, din nou, să le simtă. Realizează pe unde a atins-o Marino şi 
simte iar senzaţia de vomă. 

— Nu-ţi face griji, îi spune Marino cu voce îngroşată. O să plec şi n- 
o să trebuiască să mă mai vezi niciodată. O să dispar pentru 
totdeauna. 

— Eşti foarte, foarte beat şi habar n-ai ce faci, îi răspunde ea. Dar 
vreau să-ţi aduci aminte de asta. Vreau să rămâi treaz astfel încât 
mâine să-ţi mai aduci aminte de asta. Ca să putem să mergem mai 
departe. 

— Nu ştiu ce se întâmplă cu mine. Aproape l-am împuşcat. Am vrut 
atât de mult să-l împuşc. Nu ştiu ce se întâmplă cu mine. 

— Aproape l-ai împuşcat? Pe cine? îl întreabă Scarpetta. 

— La bar, îi răspunde el într-o bolboroseală bahică. Nu ştiu ce se 
întâmplă cu mine. 

— Povesteşte-mi ce s-a întâmplat la bar. Marino tace, cu faţa la 
perete, dar a început, din nou, să respire cu greutate. 

— Pe cine ai vrut să împuşti? îl întreabă Scarpetta ridicând tonul. 

— A zis c-a fost trimis. 

— Trimis? 

— Te-a ameninţat. Eram gata să-l împuşc. După care am venit 
încoace şi m-am purtat exact ca el. Ar trebui să mă omor. 

— N-o să te omori. 

— Ar trebui. 

— Asta ar fi mai rău decât ceea ce mi-ai făcut mie. Mă înţelegi? 

Marino nu răspunde. Şi nici nu se uită la Scarpetta. 

— Dacă te sinucizi, nici n-o să-mi pară rău de tine şi nici n-o să te 
iert, îi spune ea. Sinuciderea e un act egoist şi nici unul dintre noi n-o 
să te ierte. 

— Nu sunt destul de bun pentru tine. Şi nici n-o să fiu vreodată. 
Haide! Spune-o! Spune-o o dată pentru totdeauna. 

Marino vorbeşte de parc-ar avea cârpe în gură. Telefonul de pe 


noptieră începe să sune. Scarpetta răspunde. 
— Eu sunt, anunţă Benton. Ai văzut ce ţi-am trimis? Ce faci? 
— Da. Şi tu? 
— Kay? Eşti bine? 
— Da. Şi tu? 
— Dumnezeule! E cineva acolo? întreabă Benton alarmat. 
— Totul e în regulă. 
— Kay? E cineva acolo? 
— Vorbim mâine. M-am hotărât să stau acasă. O să lucrez în 
grădină. O să-l rog pe Bull să vină să mă ajute. 
— Eşti sigură? Eşti sigură că eşti în regulă cu el? 
— Acum sunt, îi răspunde ea. 


Patru dimineaţa. Hilton Head. Valurile care se sparg răspândesc pe 
plajă o spumă albă. E ca şi când mării îi vine să vomite şi face spume 
la gură. 

Will Rambo urcă treptele de lemn în tăcere, apoi parcurge pasarela 
şi sare peste poarta încuiată. Vila construită în stil italian e acoperită 
cu stucaturi şi are nenumărate coşuri şi arcade, plus un acoperiş 
înclinat, din olane de un roşu aprins. În spate sunt felinare care 
împrăştie o lumină gălbuie şi o masă de piatră pe care zac mai multe 
scrumiere jegoase şi pahare goale şi, nu cu mult timp în urmă, tot 
acolo erau şi cheile ei de la maşină. De-atunci femeia şi-a folosit setul 
de chei de rezervă. Deşi nu conduce maşina decât rareori. În 
majoritatea cazurilor, n-are o destinaţie precisă. Will se mişcă fără să 
facă zgomot. Palmierii pitici şi pinii se unduiesc în bătaia vântului. 

Copacii se unduiesc ca nişte baghete magice, trimițându-şi vraja asupra 
Romei, iar petalele de flori sunt purtate de vânt, în lungul străzii Via 
d'Monte Tarpeo, ca nişte fulgi de zăpadă. Macii erau de un roşu ca 
sângele, iar glicina revărsată peste zidurile vechi din cărămidă avea 
culoarea vânătăilor. Porumbeii topiau pe trepte, iar, printre ruine, femeile 
hrăneau pisicile sălbatice cu Whiskas şi ouă de pe farfurii de plastic. 

Era o zi numai bună de plimbare. Traficul turistic nu era aglomerat. Ea 
era puţin beată, dar se simţea bine alături de el. Era fericită cu el. El ştiuse 
c-aşa avea să fie. 

— Aş vrea să-l cunoşti pe tatăl meu, i-a spus el când s-au aşezat pe un 
zid ca să se uite la pisicile sălbatice. 

Ea a repetat de câteva ori că erau nişte pisici amărâte, nişte pisici 
vagaboande, nişte animale metise, deformate şi că ar fi trebuit să fie 
salvate de cineva. 

— Nu sunt vagaboande, ci sălbatice. E o diferenţă. Pisicile sălbatice vor 
să stea aici. Te-ar sfâşia dacă ai încerca să le salvezi. Nu sunt nişte 
animale abandonate sau care suferă, nişte animale fără viitor, care 
rătăcesc de la un tomberon la altul sau care se ascund pe sub case până le 


prinde cineva şi le eutanasiază. 

— De ce le-ar eutanasia cineva? l-a întrebat ea. 

— Pentru că asta ar face. Asta s-ar întâmpla dacă ar fi luate din 
sanctuarul lor şi-ar ajunge în locuri nesigure, unde pot să fie lovite de 
maşini, fugărite de câini, unde sunt mereu în pericol şi unde-ar putea să fie 
rănite de moarte. Ceea ce nu se întâmplă cu pisicile astea. Uită-te la ele! 
Sunt singure, dar nimeni nu îndrăzneşte să se apropie de ele, decât dacă ele 
permit asta. Vor să stea exact unde sunt. Aici, printre ruine. 

— Eşti ciudat, i-a spus ea dându-i un cot. Asta mi-am zis când te-am 
cunoscut. Dar eşti dulce. 

— Haide, i-a zis el şi-a ajutat-o să se ridice. 

— Mi-e prea cald, s-a plâns ea, fiindcă el o înfăşurase în haina lui lungă 
şi neagră şi-o obligase să poarte o şapcă şi ochelari cu lentile negre, cu 
toată că afară nu era frig, dar nu era nici soare. 

— Eşti foarte cunoscută şi oamenii or să se holbeze la tine, i-a reamintit 
el. Ştii c-aşa or să facă şi nu putem să-i lăsăm să se holbeze. 

— Trebuie să-mi găsesc prietenele. Înainte să-nceapă să creadă c-am fost 
răpită. 

— Hai! Trebuie să vezi apartamentul. E de-a dreptul spectaculos. Te duc 
acolo cu maşina, fiindcă-mi dau seama că eşti obosită. După care poţi să-ţi 
suni prietenele şi, dacă vrei, să le inviţi să vină şi ele. O să bem un vin 
foarte bun şi-o să mâncăm brânză. 

Apoi a venit întunericul. Ca şi cum, în capul lui, toate luminile s-ar fi 
stins. Bărbatul s-a trezit cu imaginea unor scene sparte în cioburi 
sclipitoare, asemenea cioburilor sclipitoare ale unui vitraliu care cândva a 
spus o poveste sau un adevăr. 

Scările de pe partea de nord a casei n-au fost măturate, iar uşa care 
dă către spălătorie n-a mai fost deschisă de la ultima venire a 
menajerei, adică de-acum două luni. De-o parte şi de alta a scărilor 
sunt tufe de hibiscus. În spatele lor, printr-un geam de sticlă, Will 
poate să vadă panoul sistemului de alarmă şi ledul roşu. Îşi deschide 
cutia de scule şi scoate un diamant de tăiat geamul cu mâner de 
prindere şi cap de vidia. Taie o bucată din geam, pe care apoi o aşază 
pe pământul nisipos din spatele tufişurilor. Asta în timp ce căţeluşul 
din ladă începe să urle. Deşi calm, Will ezită. Îşi strecoară mâna 
înăuntru şi descuie uşa, apoi o deschide, iar alarma începe să bipăie. 
Will introduce codul care o reduce la tăcere. 

A intrat în casa pe care a supravegheat-o luni de-a rândul. Şi-a 
închipuit momentul ăsta şi-a plănuit totul în asemenea detaliu, încât 
acum gesturile în sine sunt simple şi poate chiar puţin dezamăgitoare. 
Will se ghemuieşte pe vine şi-şi trece degetele înnisipate prin spaţiile 
dintre împletitura de sârmă din care e făcută lada câinelui. Apoi îi 
şopteşte basetului: 

— FE-n regulă. Totul o să fie bine. 


Câinele se opreşte din urlat, iar Will îl lasă să-i lingă faţa mâinii, 
acolo unde nu e dat nici cu lipici şi nici cu nisip din acela special. 

— Ce băiat bun, îi şopteşte bărbatul. Stai liniştit. 

Picioarele înnisipate îl poartă din spălătorie către sunetul filmului 
care rulează în încăperea cea mare. De fiecare dată când fumează 
afară, femeia are un obicei prost: cât timp stă pe trepte şi se uită la 
piscina cu fund negru, care e ca o rană căscată, lasă uşa deschisă larg, 
astfel că o parte din fumul de la ţigară pluteşte în casă. Fumul se 
întoarce în casă, iar ea stă acolo, fumează şi se uită fix în adâncul 
piscinei. Fumul s-a impregnat în toate suprafeţele pe care le-a atins, 
iar Will simte duhoarea aceea râncedă. Din cauza lui, aerul capătă un 
soi de amăreală. Atmosfera are o tuşă dură, cenuşie şi mătuită, 
asemenea aurei femeii. E o atmosferă bolnăvicioasă. Ca aura în pragul 
morţii. 

Pereţii şi tavanul sunt vopsiți în ocru şi chihlimbariu, culorile 
pământului, iar podeaua cu dale de piatră are nuanţa mării. Fiecare 
cadru de uşă e arcuit ca o boltă. În casă sunt mai multe ghivece uriaşe 
cu acant, dar plantele sunt blege şi uscate, fiindcă femeia nu le-a udat 
cum trebuie. Pe podeaua de piatră sunt împrăştiate peste tot fire de 
păr. Păr de pe cap, păr pubian - de când femeia se plimbă de colo- 
colo, uneori goală, smulgându-şi părul. Acum femeia doarme pe 
canapea, cu spatele către Will. Punctul chel din vârful capului se 
profilează palid, ca o lună plină. 

Picioarele goale şi înnisipate ale lui Will nu fac nici un zgomot, iar 
filmul continuă să ruleze. Michael Douglas şi Glenn Close beau vin pe 
o arie din Madame Butterfly, care se aude prin sistem de sunet hi-fi. 
Will stă sub arcada uşii şi se uită la Atracţie fatală. Ştie filmul pe 
dinafară. L-a văzut de multe, multe ori. L-a văzut, prin fereastră, 
împreună cu femeia, deşi ea habar nu are de asta. Will aude 
dialogurile în minte înainte ca personajele să rostească replicile. Apoi 
Michael Douglas dă să plece, iar Glenn Close se înfurie şi-i sfâşie 
cămaşa. 

Sfâşiind, rupând, disperat să ajungă la ceea ce era dedesubt. Avea atât 
de mult sânge pe mâini, încât nici nu mai vedea care e culoarea pielii. 
Încerca să-i îndese la loc intestinele lui Roger. Vântul şi nisipul se repezeau 
asupra amândurora, iar ei doi abia dacă mai reuşeau să se vadă sau să se 
audă unul pe celălalt. 

Femeia doarme pe canapea. E prea beată şi prea drogată ca să-l mai 
audă intrând în casă. Nu-i simte spectrul plutind în preajma ei, 
aşteptând s-o ducă departe. Femeia o să-i mulţumească. 

— Will! Ajută-mă! Te rog, ajută-mă! Vai, Doamne, te rog! 

Urlete. 

— Mă doare atât de tare! Te rog, nu mă lăsa să mor! 

— N-o să mori. 


ÎL ia pe Roger în braţe. 

— Aici sunt! Aici sunt! Sunt chiar aici. 

— Nu mai suport! 

— Dumnezeu n-o să-ţi dea niciodată mai mult decât poţi să duci. 

Tatăl lui i-a repetat asta încă de pe vremea când Will nu era decât un 
băieţel. 

— Nu-i adevărat. 

— Ce nu-i adevărat? l-a întrebat taică-su în Roma, în timp ce beau vin 
în sufragerie, iar Will ţinea în mână piciorul antic din piatră. 

— Era peste tot — pe mâini şi pe faţă — şi l-am gustat. Am gustat sângele. 
L-am gustat pe Roger. Am gustat din el cât de mult am putut ca să-l ţin viu 
în mine. Fiindcă i-am promis că n-o să moară. 

— Ar trebui să ieşim. Hai să mergem să bem o cafea. 

Will răsuceşte un buton de pe perete. Dă sonorul tare până când 
filmul bubuie în încăpere. Atunci se ridică şi ea, apoi începe să urle. 
Will abia dacă-i aude urletele din cauza sunetelor filmului. Se apleacă 
peste ea, îi pune un deget înnisipat pe buze şi clatină încet din cap ca 
s-o facă să tacă. Îi umple, din nou, paharul cu votcă, i-l dă şi-i face 
semn din cap să bea. Lasă pe covor cutia de scule, lanterna şi aparatul 
de fotografiat, apoi se aşază lângă ea pe canapea şi se uită atent în 
ochii ei înceţoşaţi, injectaţi şi panicaţi. Femeia nu mai are gene. Şi le-a 
smuls pe toate. Nu încercă să se ridice şi să fugă. Will îi face semn din 
cap să bea, iar ea îl ascultă. Deja acceptă ceea ce trebuie să se 
întâmple. Femeia o să-i mulţumească. 

Filmul face ca vila să vibreze, iar buzele ei spun: 

— Te rog, nu mă răni. 

Cândva a fost frumoasă. 

— $$$. 

Will clatină din cap şi-o reduce la tăcere atingându-i buzele cu 
degetul înnisipat. Îi lipeşte buzele de dinţi dureros de tare. Cu degetele 
înnisipate deschide cutia de scule. Înăuntru sunt alte sticluţe cu lipici, 
cu dizolvant de lipici, o pungă cu nisip, un ferăstrău cu lamă dublă, de 
cincisprezece centimetri şi mâner negru şi o pânză de rezervă, plus 
câteva cuțite de modelat. Apoi vocea din capul lui. Roger plângând, 
urlând, făcând spume însângerate la gură. Numai că acum nu Roger 
este cel care ţipă, ci femeia este cea care-l imploră cu buze 
însângerate. 

— Te rog, nu-mi face rău! 

În timp ce Glenn Close îi spune lui Michael Douglas să se ducă 
dracului, sunetul face ca toată încăperea cea mare să vibreze. 

Femeia intră în panică şi începe să scâncească, tremurând de parc-ar 
fi făcut o criză de epilepsie. Will îşi pune picioarele pe canapea şi se 
aşază turceşte. Femeia se holbează la mâinile şi la picioarele lui goale 
şi înnisipate, care încă mai poartă urme de tăieturi. Apoi se uită la 


cutia de scule, la aparatul de fotografiat de pe podea. Pe chipul umflat 
şi pătat se instalează expresia conştientizării inevitabilului. Will 
observă cât de neîngrijite îi sunt unghiile şi e copleşit de acelaşi 
sentiment pe care-l simte atunci când, la nivel spiritual, îi 
îmbrăţişează pe oamenii aflaţi în suferinţe de nesuportat şi pe care-i 
eliberează de toate durerile. 

Will simte în corp vibrația boxelor. Buzele însângerate şi muşcate 
ale femeii se mişcă. 

— Te rog, nu-mi face rău. Te rog, te rog, nu! 

Şi femeia plânge. Nasul începe să-i curgă şi-şi umezeşte buzele 
însângerate cu limba. 

— Ce vrei? Bani? Te rog, nu-mi face rău. 

Buzele însângerate se mişcă. 

Will îşi scoate cămaşa şi pantalonii kaki. Îi împătureşte cu grijă şi-i 
pune pe măsuţă. Îşi scoate şi chiloţii şi-i aşază deasupra restului 
hainelor. Simte forţa, forţa care-i traversează creierul ca un şoc 
electric şi-o înşfacă cu putere pe femeie de încheieturi. 

Răsăritul soarelui. Se pare c-o să plouă. 

Rose se uită pe fereastra apartamentului ei de pe colţ. Oceanul se 
loveşte blând de țărm, de partea cealaltă a bulevardului Murray. 
Lângă clădirea în care locuieşte ea — cândva un hotel splendid - sunt 
unele dintre cele mai scumpe case din Charleston. Conace formidabile, 
orientate cu faţa spre ocean, pe care Rose le-a fotografiat. Pozele le-a 
pus într-un album pe care-l răsfoieşte din când în când. Îi e aproape 
imposibil să creadă ceea ce s-a întâmplat: că trăieşte, în acelaşi timp, 
un coşmar şi un vis. 

Când s-a mutat în Charleston, singura ei cerere a fost să locuiască 
aproape de apă. „Destul de aproape să ştiu că e acolo” a fost modul în 
care şi-a descris ea dorinţa. „Bănuiesc că asta e ultima dată când te 
mai urmez undeva” i-a spus ea lui Scarpetta. „La vârsta mea, nu vreau 
o grădină cu care să-mi mai bat capul şi întotdeauna mi-am dorit să 
trăiesc aproape de apă, dar nu lângă o mlaştină, cu mirosul ăla de ou 
clocit. Oceanul. N-aş vrea decât să am oceanul destul de aproape cât 
să mă duc la el pe jos.” 

Au căutat mult timp. Rose a ajuns, până la urmă, pe Ashley River, 
într-un apartament dărăpănat, pe care Scarpetta, Lucy şi Marino l-au 
renovat. Pe Rose n-a costat-o nici un ban şi-apoi Scarpetta i-a mărit 
salariul. Fără această mărire, Rose nu şi-ar fi putut permite să-şi 
plătească chiria, dar despre asta nu s-a vorbit nimic niciodată. 
Scarpetta n-a spus decât că Charlestonul e un oraş costisitor, prin 
comparaţie cu celelalte locuri în care au mai stat, dar că, chiar dacă n- 
ar fi fost aşa, Rose tot merita o mărire de salariu. 

Femeia a pus de cafea. Se uită la ştiri şi-l aşteaptă pe Marino. Mai 
trece o oră şi Rose se întreabă pe unde-o fi detectivul. Încă o oră şi 
nici un cuvânt de la Marino. Frustrarea lui Rose se intensifică. I-a lăsat 
deja mai multe mesaje prin care l-a anunţat că azi nu poate să vină la 
birou, dar că-l roagă să treacă el pe la ea ca s-o ajute să-şi mute 
canapeaua. În plus, Rose vrea să stea de vorbă cu el. I-a spus lui 
Scarpetta c-o să facă asta. Iar acum e un moment la fel de potrivit ca 
oricare altul. E aproape zece. Rose l-a sunat iar pe mobil, dar apelul 
intră direct pe mesageria vocală. Femeia se uită afară, pe fereastra 
deschisă. Un val de aer răcoros, venit dinspre țărm, pătrunde în casă. 
Oceanul e agitat şi plumburiu. 

Rose ştie că n-ar trebui să mute canapeaua singură, dar e destul de 
nerăbdătoare şi de nervoasă ca s-o facă. În vreme ce se gândeşte la 
nebunia acelei isprăvi, care, nu cu mult timp în urmă, i-ar fi stat în 
puteri, Rose tuşeşte. Se aşază obosită şi se pierde în amintirea nopții 
trecute, când a vorbit, s-a ţinut de mână şi s-a sărutat pe aceeaşi 


canapea. A simţit lucrurile pe care nu ştia că poate să le mai simtă, 
deşi, în tot timpul ăsta, s-a întrebat cât poate să dureze povestea. Nu 
poate să renunțe la ea, iar povestea nu poate să dureze. Rose e 
copleşită de o tristeţe atât de profundă şi de întunecată, încât nu are 
nici un sens să încerce să descopere ce se ascunde în interiorul ei. 

Telefonul începe să sune. E Lucy. 

— Cum a mers? o întreabă Rose. 

— Nate îţi transmite salutări. 

— Sunt mai interesată de ceea ce a spus despre tine. 

— Nimic nou. 

— Asta e o veste foarte bună. 

Rose se duce la masa din bucătărie şi ia telecomanda de la televizor. 
Trage adânc aer în piept. 

— Marino trebuia să treacă pe la mine să-mi mute canapeaua, dar 
ca de obicei... 

O pauză, apoi Lucy spune: 

— Ăsta e unul din motivele pentru care te-am sunat. Am vrut să trec 
pe la mătuşa Kay, să-i povestesc cum a decurs întâlnirea cu Nate. Nu 
ştie c-am fost la el. Întotdeauna îi spun abia după consultaţie, ca să nu 
înnebunească de grijă. Motocicleta lui Marino e parcată la ea acasă. 

— Kay te aştepta? 

— Nu. 

— Când s-a întâmplat asta? 

— Pe la opt. 

— Imposibil, remarcă Rose. La ora opt, Marino e încă în comă. Cel 
puţin, în ultima vreme. 

— Eu m-am dus la Starbucks, după care, pe la nouă, m-am întors iar 
şi ia ghiceşte! Am trecut pe lângă iubita chipsată a lui Marino. Era în 
BMW-ul ei. 

— Eşti sigură că era ea? 

— Vrei să-ţi dau şi numărul de înmatriculare? Adresa de-acasă? Sau 
să-ţi spun cât are în cont — apropo, nu prea mult. Se pare că şi-a cam 
cheltuit toţi banii. Care nici măcar n-au provenit de la tăticul cel 
bogat. Cred că faptul că nu i-a lăsat nimic spune ceva. Dar tipa 
primeşte o grămadă de bani pentru nu se ştie ce şi-i cheltuieşte cât ai 
clipi. 

— Nu e bine deloc. Te-a văzut când te întorceai de la Starbucks? 

— Eram în Ferrari. Deci dacă nu cumva e şi oarbă, pe lângă că e o 
pizdă imbecilă, atunci m-a văzut. lartă-mă... 

— Nu trebuie să-ţi ceri scuze. Ştiu ce-i aia o pizdă şi sunt sigură că 
femeia aia se potriveşte descrierii. Marino are un radar special care-l 
duce direct către pizde din astea. 

— Mi se pare că nu te simţi prea bine. Parcă abia mai respiri, spune 
Lucy. Ce-ai zice să trec niţel mai încolo pe la tine şi să-ţi mut 


canapeaua? 

— Mă găseşti aici, răspunde Rose, apoi începe să tuşească şi 
închide. 

Dă drumul la televizor la timp ca să prindă o minge de tenis lovind 
zgura şi ridicând un nor de praf roşiatic de pe linie. Serviciul lui Drew 
Martin e atât de rapid şi atât de bine plasat, încât celălalt jucător nici 
nu încearcă să returneze. CNN-ul difuzează imagini de la French 
Openul de anul trecut. Ştirile despre Drew rulează încontinuu. Reluări 
ale meciurilor sale, ale detaliilor despre viaţa şi moartea ei. La 
nesfârşit. Noi şi noi imagini. Roma. Oraşul antic, apoi micul şantier de 
construcţii, acum înconjurat de banda de restricţie galbenă, instalată 
de investigatori şi de poliţişti. Luminile pulsatile ale girofarurilor. 

— Ce noutăţi avem în acest moment? S-au mai aflat şi alte 
informaţii? 

— Oficialităţile din Roma continuă să nu dea prea multe informaţii. 
Se pare că nu există nici o pistă şi nici suspecți. Această crimă teribilă 
rămâne învăluită în mister. Oamenii se întreabă de ce. Îi vedeţi 
punând flori pe şantierul unde a fost descoperit trupul lui Drew. 

Alte reluări. Rose încearcă să nu se uite. A văzut imaginile 
respective de atâtea ori, dar tot e ca hipnotizată de ele. 

Drew executând un rever. 

Drew venind la fileu şi dând un smash atât de puternic, încât 
mingea ajunge în tribune. Spectatorii se ridică în picioare şi o aplaudă 
extaziaţi. 

Chipul drăgălaş al lui Drew în emisiunea doctoriţei Self. Drew 
vorbind repede şi trecând de la un subiect la altul. E încântată fiindcă 
tocmai a câştigat US Open şi a fost numită Tiger Woods al tenisului. 
Doctoriţa Self intervievând-o, punându-i întrebări care n-ar fi trebuit 
puse. 

— Eşti virgină, Drew? 

Fata râde, se înroşeşte şi-şi acoperă faţa cu mâinile. 

— Haide! 

Doctoriţa Self surâde, al naibii de plină de ea. 

— La asta mă refer, dragii mei. Se adresează publicului. 

— La ruşine. De ce ne e ruşine atunci când vorbim despre sex? 

— Mi-am pierdut virginitatea când aveam zece ani, răspunde Drew. 
Mergeam cu bicicleta fratelui meu. 

Mulțimea e încântată. 

— Drew Martin, moartă la frageda vârstă de şaisprezece ani, anunţă 
prezentatorul. 

Rose izbuteşte să împingă canapeaua în partea cealaltă a sufrageriei 
şi-o lipeşte de perete. Apoi se aşază pe ea şi începe să plângă. Se 
ridică, se plimbă prin cameră, plânge şi murmură că moartea e ceva 
greşit, că violenţa e de nesuportat şi c-o urăşte. Că urăşte totul. Se 


duce în baie şi ia un flacon cu medicamente care se eliberează pe 
reţetă. Merge în bucătărie şi-şi toarnă un pahar cu vin. la o pastilă şi-o 
dă pe gât cu vin. După câteva clipe, tuşind şi abia mai respirând, Rose 
dă pe gât o a doua pastilă. Telefonul sună, iar ea se întinde după el 
clătinându-se. Scapă receptorul din mână, apoi pipăie cu mâna ca să-l 
găsească. 

— Alo? 

— Rose? spune Scarpetta. 

— N-ar trebui să mă uit la ştiri. 

— Plângi? 

Camera se învârte. Rose vede dublu. 

— E doar o răceală. 

— Vin acolo, o anunţă Scarpetta. 


Marino stă cu capul sprijinit de spătar. Ochii îi sunt ascunşi de nişte 
ochelari cu lentile negre, iar mâinile mari i se odihnesc pe coapse. 

E îmbrăcat în aceleaşi haine pe care le-a avut şi cu o seară în urmă. 
A dormit îmbrăcat şi asta se vede. E roşu-vineţiu la faţă şi duhneşte ca 
un beţiv care n-a mai făcut baie de mult. Aspectul şi mirosul lui îi 
trezesc lui Scarpetta amintiri prea teribile ca să mai fie descrise. 
Femeia îşi simte pielea jupuită şi dureroasă. Pielea pe care el n-ar fi 
trebuit s-o vadă sau s-o atingă. E îmbrăcată cu haine din mătase şi 
bumbac, materiale care sunt blânde cu pielea. Cămaşa şi-a încheiat-o 
până-n gât, iar jacheta de deasupra are fermoarul tras până sus. Ca să- 
şi ascundă rănile. Ca să-şi ascundă înjosirea. În preajma lui, Scarpetta 
se simte neputincioasă şi goală. 

În timp ce ea conduce, între ei s-a instalat, din nou, o tăcere 
îngrozitoare. Maşina e inundată de mirosul de usturoi şi de aroma 
penetrantă de brânză. Marino şi-a coborât geamul. 

Spune: 

— Mă dor ochii de la lumină. E incredibil cât de tare mă dor ochii 
de la lumină. 

A mai spus asta de câteva ori. Ca să ofere un răspuns la întrebarea 
nerostită de ce nu se uită la ea sau de ce nu-şi dă jos ochelarii, având 
în vedere că afară cerul e acoperit de nori şi plouă. Cu nici o oră în 
urmă, când Scarpetta i-a făcut cafea şi pâine prăjită şi i le-a dus la pat, 
Marino s-a ridicat în capul oaselor mugind şi şi-a luat capul în mâini. 
Deloc convingător, a întrebat: 

— Unde sunt? 

— Aseară ai fost foarte beat. 

Scarpetta pune cana cu cafea şi pâinea prăjită pe noptieră. 

— Îţi aduci aminte? 

— Dacă mănânc ceva, vomit. 

— Îţi aduci aminte seara trecută? 


Marino spune că nu-şi aminteşte nimic din ce s-a întâmplat după ce 
a venit cu motocicleta la ea acasă. Însă comportamentul lui spune că- 
şi aminteşte totul. Dar detectivul continuă să se lamenteze în legătură 
cu starea de vomă. 

— Mai bine n-aveai mâncare acolo, în spate. Pentru mine nu e 
momentul cel mai bun ca să miros mâncare. 

— Ghinion! Rose e răcită. 

Scarpetta opreşte maşina în parcarea de lângă clădirea lui Rose. 

— Nu vreau să mă pricopsesc cu vreo răceală, zice Marino. 

— Atunci stai în maşină. 

— Vreau să ştiu ce-ai făcut cu pistolul meu. 

Şi fraza asta Marino a repetat-o de câteva ori. 

— Aşa cum ţi-am mai zis, e într-un loc sigur. Scarpetta opreşte 
motorul. Pe bancheta din spate e o cutie plină cu recipiente acoperite. 
Toată noaptea n-a făcut altceva decât să gătească. A pregătit atâtea 
tagliolini cu sos fontina, lasagna Bolognese şi supă de legume, încât ar 
putea să hrănească douăzeci de persoane. 

— Aseară nu erai în starea în care poţi să ai pe mână un pistol 
încărcat, adaugă ea. 

— Vreau să ştiu unde e. Ce-ai făcut cu el? 

Marino merge puţin în faţa ei şi nu se deranjează s-o întrebe dacă 
vrea să ducă el cutia cu mâncare. 

— Îţi mai spun o dată. Ţi l-am luat aseară. Ţi-am luat şi cheile de la 
motocicletă. Îţi aduci aminte că ţi-am luat cheile fiindcă insistai să 
pleci cu motocicleta deşi abia puteai să stai în picioare? 

— Bourbon-ul ăla de la tine din casă, spune Marino în timp ce se 
îndreaptă, prin ploaie, către clădirea văruită în alb. Booker's. 

De parcă ar fi vina lui Scarpetta. 

— Eu nu-mi permit un bourbon atât de bun. Alunecă aşa de bine pe 
gât, că şi uit că are o sută douăzeci şi ceva de grade. 

— Deci acum eu sunt de vină. 

— Nu ştiu de ce ţii în casă o licoare atât de tare. 

— Fiindcă mi-ai adus-o tu de Anul Nou. 

— Parcă m-a pocnit careva c-un fier în cap, spune Marino în timp ce 
urcă scările, iar portarul le dă drumul înăuntru. 

— Bună dimineaţa, Ed, salută Scarpetta, care remarcă sunetul 
produs de un televizor aflat în biroul din lateralul holului. 

Scarpetta aude ştirile: alte materiale despre uciderea lui Drew 
Martin. 

Ed se uită înspre birou, clatină din cap şi spune: 

— Groaznic! Groaznic! Era o fată atât de drăguță. O fată cu 
adevărat drăguță. Am văzut-o aici chiar înainte să fie omorâtă. De 
fiecare dată când îi deschideam uşa îmi dădea douăzeci de dolari 
bacşiş. Groaznic! Era o fată aşa de drăguță. Se purta ca un om normal, 


ştiţi? 

— Drew locuia aici? întreabă Scarpetta. Eu credeam că stătea 
întotdeauna la hotelul Charleston Place. Cel puţin aşa s-a spus la ştiri 
de fiecare dată când a venit în zonă. 

— Antrenorul ei are un apartament aici. Aproape că nu e niciodată 
acasă. Dar are un apartament, explică Ed. 

Scarpetta se întreabă de ce nu a aflat chestia asta. Dar nu e 
momentul să insiste cu întrebările. E îngrijorată din cauza lui Rose. Ed 
apasă pe butonul liftului şi-l setează pentru etajul lui Rose. 

Uşile se închid. Ochelarii negri ai lui Marino privesc drept înainte. 

— Cred că am o migrenă, spune el. Ai ceva pentru migrenă? 

— Ai luat deja opt sute de miligrame de ibuprofen. Nu mai primeşti 
nimic cel puţin cinci ore. 

— Asta nu m-ajută la migrenă. Mai bine n-aveai licoarea aia în casă. 
Parcă mi-ar fi dat cineva ceva, parc-aş fi fost drogat. 

— Singura persoană care ţi-a dat ceva eşti tu. 

— Nu-mi vine să cred că l-ai chemat pe Bull. Dacă e periculos? 

Lui Scarpetta nu-i vine să creadă că Marino poate să spună aşa ceva 
după ceea ce s-a întâmplat seara trecută. 

— Sper din suflet că n-o să-l chemi să te ajute şi la birou, îi dă el 
înainte. Ce dracu’ ştie el? N-o să facă decât să ne încurce. 

— Nu pot să mă gândesc acum la lucrurile astea. Acum nu mă 
gândesc decât la Rose. Şi poate că acesta ar fi momentul să începi şi tu 
să-ţi faci griji şi pentru altcineva în afară de tine. 

Scarpetta începe să se înfurie, aşa că grăbeşte pasul în lungul 
holului cu pereţi văruiţi cândva, demult, în alb şi cu un covor albastru 
uzat. 

Sună la soneria de la apartamentul lui Rose. Nici un răspuns. 
Dinăuntru nu se aude nici un alt sunet decât cel produs de televizor. 
Scarpetta lasă cutia pe podea şi sună iar. Şi iar. O sună pe Rose pe 
telefonul mobil şi pe fix. Aude ambele telefoane sunând înăuntru, apoi 
apelurile trec pe căsuţa vocală. 

— Rose! 

Scarpetta bubuie cu pumnii în uşă. 

— Rose! 

Aude televizorul. Însă nimic altceva. 

— Trebuie să facem rost de-o cheie, îi spune ea lui Marino. Ed are 
una. Rose! 

— Dă-o dracu”! 

Marino izbeşte uşa cu toată puterea. Lemnul cedează, la fel şi 
lanţurile antifurt şi zăvoarele din alamă, care cad pe podea 
zdrăngănind. Uşa zboară şi se loveşte de perete. 

Înăuntru, Rose e întinsă pe canapea. Nu se mişcă, are ochii închişi, 
faţa pământie şi şuviţe lungi de păr alb i s-au desprins din coc. 


— Sună la urgenţe! Acum! 

Scarpetta pune mai multe perne la spatele lui Rose ca s-o ridice, iar 
Marino cheamă ambulanţa. Scarpetta îi ia pulsul lui Rose. Şaizeci şi 
unu. 

— Sunt pe drum, anunţă Marino. 

— Du-te la maşină. Trusa medicală e în portbagaj. 

Bărbatul iese în fugă din apartament, iar Scarpetta observă un pahar 
cu vin şi un flacon cu medicamente eliberate pe reţetă, care zac 
aproape ascunse de fusta de pe canapea. E uluită să vadă că Rose ia 
Roxicodone, denumirea comercială a hidrocloridului de oxicodon, un 
analgezic opioid, care dă dependenţă. Reţeta de o sută de pastile a fost 
eliberată cu zece zile în urmă. Scarpetta scoate capacul şi numără 
pastilele verzi, de cincisprezece  miligrame. Au mai rămas 
şaptesprezece. 

— Rose! 

Scarpetta o zgâlţâie. Femeia e caldă şi transpiră. 

— Rose, trezeşte-te! Mă auzi?! Rose! 

Scarpetta se duce în baie şi se întoarce cu un prosop rece, pe care-l 
pune pe fruntea lui Rose. Apoi îi ia mâna şi-i vorbeşte încercând s-o 
trezească. Marino s-a întors. Îi întinde trusa lui Scarpetta. Bărbatul 
pare disperat şi înfricoşat. 

— A mutat canapeaua. Eu trebuia s-o mut, spune el, în timp ce 
ochelarii negri fixează piesa de mobilier. 

Rose se trezeşte când sirena ambulanţei începe să se audă în 
depărtare. Scarpetta scoate din trusa medicală un tensiometru şi un 
stetoscop. 

— l-am promis că trec pe-aici şi i-o mut, zice Marino. A mutat-o ea 
singură. Canapeaua era acolo. 

Ochelarii negri ai lui Marino se uită la un spaţiu gol, de lângă 
fereastră. 

Scarpetta îi ridică mâneca lui Rose şi îi fixează tensiometrul pe braţ, 
legând manşonul chiar deasupra cotului, suficient de strâns încât să 
oprească circulaţia sângelui. 

Sirena se aude foarte tare. 

Scarpetta strânge para tensiometrului şi umflă manşonul, apoi 
deschide valva care eliberează lent aerul şi ascultă sângele care-şi 
croieşte drum pulsând în lungul arterei. Aerul şuieră înfundat pe 
măsură ce manşonul se dezumflă. 

Sirena se opreşte. Ambulanţa a ajuns. 

Tensiunea sistolică optzeci şi şase. Tensiunea diastolică cincizeci şi 
opt. Scarpetta mută diafragma stetoscopului peste pieptul şi spatele lui 
Rose. Respirația e deprimată, iar Rose e hipotensivă. 

Femeia se mişcă şi clatină din cap. 

— Rose? strigă Scarpetta. Mă auzi? 


Ochii lui Rose se deschid cu o fluturare de pleoape. 

— O să-ţi iau temperatura. 

Doctoriţa îi pune un termometru digital sub limbă, iar aparatul 
începe să bipăie în doar câteva secunde. Temperatura e 37,3. 
Scarpetta ridică flaconul cu medicamente. 

— Câte ai luat? întreabă ea. Cât vin ai băut? 

— E doar o răceală. 

— Ai mutat canapeaua singură? o întreabă Marino, de parcă asta ar 
conta. 

Rose dă din cap. 

— Am exagerat. Asta-i tot. 

Paşi grăbiţi, zăngănitul paramedicilor şi o targa pe hol. 

— Nu, protestează Rose. Trimite-i de-aici. 

Doi asistenţi în salopete albastre umplu cadrul uşii şi împing targa 
înăuntru. Pe targa sunt un defibrilator şi alte echipamente de 
resuscitare. 

Rose clatină din cap. 

— Nu, sunt bine. Nu merg la spital. 

Ed apare în uşă. Se uită înăuntru îngrijorat. 

— Care e problema, doamnă? 

Unul dintre asistenții medicali, blond cu ochi de un albastru-deschis, 
vine lângă canapea şi se uită atent la Rose. Apoi îşi mută privirea şi o 
fixează pe Scarpetta. 

— Nu. 

Rose e categorică şi dă din mână în semn că vrea ca oamenii de pe 
ambulanţă să plece. 

— Vorbesc serios! Vă rog să plecaţi. Am leşinat. Asta-i tot. 

— Asta nu-i tot, vine replica lui Marino, iar ochelarii lui negri îl 
fixează pe asistentul blond. A trebuit să sparg nenorocita asta de uşă. 

— Şi-nainte să pleci să faci bine s-o repari, murmură Rose. 

Scarpetta se prezintă. Le spune celor de pe ambulanţă că Rose a luat 
pastilele de oxicodon cu alcool şi că atunci când au găsit-o era 
inconştientă. 

— Doamnă? 

Asistentul blond se apleacă şi se apropie de Rose. 

— Cât alcool aţi băut şi cât oxicodon aţi luat? Şi când? 

— O pastilă mai mult decât de obicei. Trei în total. Şi doar un pic de 
vin. O jumătate de pahar. 

— Doamnă, e foarte important să fiţi sinceră cu mine în privinţa 
asta. 

Scarpetta îi dă bărbatului flaconul cu medicamente şi-i spune lui 
Rose: 

— O tabletă la patru-şase ore. Ai luat cu două mai mult. Şi deja 
aveai o doză mare. Vreau să mergi la spital numai ca să fim siguri că 


totul e în regulă. 

— Nu. 

— Pastilele le-ai zdrobit, le-ai mestecat sau le-ai înghiţit întregi? o 
întreabă Scarpetta, fiindcă atunci când tabletele sunt zdrobite, se 
dizolvă mai repede, iar oxicodonul e eliberat şi absorbit mai repede. 

— Le-am înghiţit întregi. Ca de obicei. Mă dureau îngrozitor 
genunchii. 

Rose se uită la Marino. 

— N-ar fi trebuit să mut canapeaua. 

— Dacă nu vrei să mergi la spital cu aceşti domni foarte drăguţi, 
atunci te duc eu, o anunţă Scarpetta, conştientă de faptul că asistentul 
cel blond o priveşte. 

— Nu. 

Rose clatină din cap neînduplecată. 

Marino se uită la asistentul blond care o priveşte pe Scarpetta. Dar 
Marino nu se apropie de doctoriţă, ca s-o protejeze, aşa cum ar fi făcut 
înainte. Scarpetta nu ridică problema cea mai spinoasă: de ce ia Rose 
Roxicodone. 

— Nu merg la spital, insistă Rose. Nu merg. Vorbesc serios. 

— Se pare că, până la urmă, n-o să avem nevoie de voi, le spune 
Scarpetta celor doi paramedici. Dar vă mulţumim. 

— V-am ascultat într-o conferință acum câteva luni, îi spune 
asistentul blond. Cea despre victimele din rândul copiilor. La 
Academia Naţională de Criminalistică. Dumneavoastră aţi susţinut-o. 

Pe ecusonul bărbatului scrie T. Turkington. Scarpetta nu-şi aduce 
aminte de el. 

— Ce dracu' căutai acolo? îl întreabă Marino. ANC-ul e pentru 
poliţai. 

— Sunt detectiv la departamentul şerifului din Beaufort County. Ei 
m-au trimis la ANC. Acolo am absolvit. 

— Fi, ia uite ce ciudat, remarcă Marino. Atunci ce dracu’ mai cauţi 
aici, în Charleston, să te dai huţa c-o ambulanţă? 

— În zilele libere, lucrez ca asistent medical. 

— Da” aici nu suntem în Beaufort County. 

— Am nevoie de bani. Medicina de urgenţă e o pregătire 
suplimentară care mă ajută în profesia mea de bază. Am o iubită aici. 
Sau am avut. 

Turkington nu e supărăcios. În continuare i se adresează lui 
Scarpetta: 

— Dacă sunteţi sigură că aici totul e în regulă, atunci noi o să 
plecăm. 

— Mulţumesc. O să stau cu ochii pe ea, îi răspunde Scarpetta. 

— Apropo: mă bucur că v-am revăzut. 

Ochii albaştri ai bărbatului o fixează. Apoi blondul şi colegul lui 


pleacă. 

Scarpetta îi spune lui Rose: 

— Te duc eu la spital ca să fiu sigură că nu mai e nimic altceva în 
neregulă. 

— Nu mă duci nicăieri, îi zice Rose. Vrei să te duci, te rog, să-mi 
găseşti o uşă nouă? Se întoarce ea către Marino. Sau o yală nouă sau 
de ce o fi nevoie ca să repari dezastrul pe care l-ai produs? 

— Poţi să iei maşina mea, îi spune Scarpetta bărbatului şi-i aruncă 
cheile. Eu o să mă duc acasă pe jos. 

— Trebuie să intru la tine-n casă. 

— Pentru asta trebuie să mai aştepţi, i-o retează ea. 


Soarele intră şi iese din nori fumurii, iar marea năvăleşte pe țărm. 

Ashley Dooley, un bărbat născut şi crescut în Carolina de Sud şi-a 
scos jacheta de vânt şi şi-a legat-o cu mânecile de mijloc. Îşi îndreaptă 
camera de filmat nou-nouţă către nevastă-sa, Madelisa, apoi se opreşte 
din filmat fiindcă dintre păpurişul de pe dunele de nisip a apărut un 
baset alb cu negru. Câinele tropăie către Madelisa, târându-şi urechile 
lungi prin nisip. Se lipeşte de piciorul femeii gâfâind. 

— A, ia uite, Ashley! 

Madelisa se lasă pe vine şi mângâie câinele. 

— Săracw' de el, tremură! Ce s-a întâmplat, iubitule? Nu trebuie să- 
ți fie frică. E încă puiut. 

Câinii o iubesc pe Madelisa. N-a existat nici un câine vreodată care 
s-o mârâie sau să-i facă altceva decât s-o iubească. Anul trecut când 
Frisbee a făcut cancer, au trebuit să-l eutanasieze. Madelisa încă nu şi- 
a revenit din cauza asta şi nici nu l-a iertat pe Ashley fiindcă a refuzat 
să trateze câinele din cauza costurilor prea mari. 

— Du-te acolo, îi spune Ashley. Dacă vrei, poţi să stai şi cu câinele, 
să apară şi el pe film. O să prind pe fundal o parte din casele alea 
frumoase. Mamă, Doamne, ia uită-te la aia! Parcă-i o casă din Europa. 
Cine dracu” are nevoie de o căsoaie ca aia? 

— Mi-ar plăcea să putem să mergem în Europa. 

— Îţi zic, camera asta e extraordinară! Madelisa nu suportă să-l 
audă zicând asta. Ashley şi-a permis să dea o mie trei sute de dolari pe 
o cameră de filmat, dar pentru Frisbee n-a putut să cheltuiască nici un 
cent. 

— Uită-te la ea! Ce de balcoane are şi ce acoperiş roşu, se 
minunează bărbatul. Închipuie-ţi cum ar fi să stai într-o casă ca asta. 

Dacă am sta într-o casă ca asta, se gândeşte Madelisa, nu m-ar 
deranja să-ţi cumperi camere de filmat de fiţe şi televizoare cu plasmă şi 
ne-am fi putut permite să plătim tratamentul lui Frisbee. 

— Nu pot să-mi închipui, răspunde ea pozând în faţa unei dune. 

Basetul îi stă pe picior şi gâfâie. 


— Am auzit că mai încolo e o vilă de treizeci de milioane de dolari, 
spune Ashley şi arată cu mâna într-o direcţie, zâmbind. Râzi. Ăsta nu e 
râs. Râzi cu toată gura. Cred că e a unei celebrităţi. Poate e a tipului 
care-a pus pe picioare Wal-Mart-ul. De ce gâfâie câinele ăla atât de 
tare? Doar nu-i aşa de cald. Şi mai şi tremură. Poate-i bolnav. Poate-i 
turbat. 

— Nu, dragule, tremură de parcă i-ar fi frică. Poate-i e sete. Ţi-am 
zis să iei o sticlă cu apă. Bărbatul care a pus pe picioare Wal-Mart-ul a 
murit, mai adaugă ea, în timp ce mângâie basetul şi se uită pe plajă. 

Dar nu vede pe nimeni prin preajmă. Nu sunt decât câteva persoane 
la oarecare depărtare, iar oamenii pescuiesc. 

— Cred că s-a pierdut, spune ea. Nu văd pe nimeni pe-aici care-ar 
putea să fie stăpânul lui. 

— O să căutăm mai încolo, acum filmez. 

— Ce să căutăm? îl întreabă Madelisa. 

Câinele continuă să stea lipit de picioarele ei, să gâfâie şi să 
tremure. Femeia îl caută atentă. Îşi dă seama că animalul ar avea 
nevoie de-o baie şi că ghearele ar trebui să-i fie tăiate. Apoi vede ceva: 

— Doamne Dumnezeule! Cred că e rănit. Madelisa atinse gâtul 
câinelui. Pe degete îi rămân urme de sânge. Începe să-i despartă blana, 
căutând vreo rană, dar nu găseşte nici una. 

— Ciudat. De unde s-o fi murdărit de sânge? E peste tot. Dar nu 
pare să fie rănit. Ce scârbos! 

Femeia îşi şterge mâinile pe pantalonii scurţi. 

— Poate-a găsit pe undeva vreun hoit de pisică şi-a mâncat din el. 

Ashley detestă pisicile. 

— Hai să mergem! La două trebuie să fim la tenis şi-nainte trebuie 
să mănânc ceva. Mai avem şuncă din aia cu miere? 

Madelisa priveşte în urmă. Câinele stă în nisip gâfâind şi se uită la 
ei. 


— Ştiu că ai o cheie de rezervă în cutiuţa aia pe care o îngropi în 
grădină în mormanul ăla de cărămizi din spatele tufişurilor, spune 
Rose. 

— E mahmur şi nu vreau să se suie pe motocicletă cu un nenorocit 
de pistol de calibrul 40 îndesat în jeanşi, îi răspunde Scarpetta. 

— Dg’ cum a ajuns la tine acasă? Şi, de fapt, cum a ajuns şi pân- 
acolo? 

— Nu vreau să vorbesc despre el. Vreau să vorbesc despre tine. 

— De ce nu te muţi de pe canapea şi nu-ţi tragi un scaun? Mi-e greu 
să vorbesc cu tine când stai aşa, cățărată pe mine, zice Rose. 

Scarpetta aduce un scaun de la masa din sufragerie, se aşază şi 
spune: 

— Medicația ta. 


— N-am furat pastile de la morgă, dacă asta vrei să zici. Toţi 
oamenii ăia amărâţi care vin cu zeci de flacoane de medicamente şi la 
ce bun? Că tot nu le iau. Pastilele nu rezolvă nimic. Dac-ar rezolva, 
oamenii ăia n-ar mai ajunge la morgă. 

— Flaconul tău are pe el numele tău şi al medicului. Poţi să-l caut 
pe el sau poţi să-mi spui tu ce fel de doctor e şi de ce l-ai consultat. 

— E oncolog. 

Scarpetta are senzaţia c-a pocnit-o ceva în piept. 

— Te rog. Nu-mi îngreuna situaţia, se lamentează Rose. Am sperat 
că n-o să afli decât atunci când va veni momentul să alegi o urnă 
acceptabilă în care să-mi pui cenuşa. Ştiu c-am făcut ceva ce n-ar fi 
trebuit. 

Rose îşi trage sufletul. 

— Eram aşa, într-o stare, m-am supărat aşa de tare şi aveam nişte 
dureri atât de mari... 

Scarpetta îi ia mâna. 

— E ciudat cum suntem asaltaţi de sentimente. Ai fost stoică. Sau să 
îndrăznesc să folosesc termenul încăpățânată? Iar azi a trebuit să te 
lupti, într-adevăr, cu boala. 

— O să mor, spune Rose. Şi detest că vă fac asta. 

— Ce fel de cancer? o întreabă Scarpetta continuând să-i ţină mâna. 

— De plămâni. Şi-nainte să-ncepi să te gândeşti că e de la fumatul 
pasiv la care am fost expusă la început, pe vremea când îţi înecai 
biroul în fum..., începe să spună Rose. 

— Mai bine n-aş fi fumat. Nici nu ştii cât de mult îmi doresc să nu fi 
fumat. 

— Ceea ce mă omoară pe mine n-are nici o legătură cu tine, o 
asigură Rose. Pe cuvânt. Sunt cât se poate de sinceră. 

— Cu celule mari sau mici? 

— Mari. 

— Adenocarcinoame, scuamos? 

— Adenocarcinoame. De acelaşi lucru a murit şi mătuşă-mea. Ca şi 
mine, nici ea n-a fumat niciodată. Bunicul ei a murit de cancer 
scuamos. El a fumat. Eu nu mi-am închipuit niciodată c-o să fac cancer 
la plămâni. Dar, pe de altă parte, niciodată nu m-am gândit nici c-o să 
mor. Ce ridicol, nu? 

Rose oftează. Culoarea din obraji şi sclipirea din ochi îi revin încetul 
cu încetul. 

— Vedem moartea în fiecare zi, dar asta nu ne face s-o negăm mai 
puţin. Ai dreptate, doamnă doctor Scarpetta. Cred că azi, într-adevăr, 
m-a luat pe la spate. Nici nu mi-am dat seama ce m-a lovit. 

— Cred c-ar fi cazul să-mi spui Kay. 

Rose clatină din cap. 

— De ce nu? Nu suntem prietene? 


Rose îi răspunde: 

— Amândouă am crezut în anumite limite şi limitele astea ne-au 
folosit. Eu lucrez pentru cineva pe care sunt onorată s-o cunosc. 
Numele ei e doamna doctor Scarpetta. Sau Şefa. 

Femeia zâmbeşte. 

— Niciodată n-aş putea să-i zic Kay. 

— Deci acum ai ajuns să mă depersonalizezi. Asta dacă nu cumva te 
referi la o altă persoană. 

— Ea e o altă persoană. Una pe care tu chiar n-o cunoşti. Cred că ai 
o părere mult mai proastă despre ea decât mine. Mai ales în ultimul 
timp. 

— Îmi pare rău, eu nu sunt femeia asta curajoasă pe care tocmai ai 
descris-o, dar lasă-mă să te ajut aşa cum pot — lasă-mă să te duc la cel 
mai bun centru de cercetare a cancerului din ţară. La Stanford. Acolo 
unde merge şi Lucy. Te duc eu. Te punem pe orice fel de tratament de 
care... 

— Nu, nu, nu. 

Rose clatină din cap încet. 

— Taci din gură şi ascultă-mă. Am consultat tot felul de specialişti. 
Îți aduci aminte vara trecută, când am fost în croaziera aia de trei 
săptămâni? A fost o minciună. Singura croazieră în care am fost a fost 
aia în care am mers de la un specialist la altul. Apoi Lucy m-a dus la 
Stanford. Acolo lucrează şi medicul meu. Prognosticul e acelaşi. N- 
aveam de ales decât între chimioterapie şi radioterapie şi am refuzat. 

— Ar trebui să încercăm orice se poate. 

— Sunt deja în faza trei-B. 

— S-a extins la ganglionii limfatici? 

— La ganglionii limfatici. Şi la oase. Curând o să ajung în faza 
patru. Inoperabilă. 

— Chimioterapie şi radioterapie sau chiar şi numai terapie cu 
radiaţii. Trebuie să încercăm. Nu putem să renunţăm aşa, pur şi 
simplu. 

— În primul rând, nu există nici un noi. Nu sunt decât eu. Şi nu. Nu 
vreau să trec prin toate astea. Sub nici o formă nu vreau să-mi pierd 
părul, să-mi fie rău şi să mă simt groaznic, când ştiu că boala asta tot 
o să mă omoare. Mai devreme sau mai târziu. Lucy a zis chiar că-mi 
face rost de marijuana ca să nu mă simt atât de rău după 
chimioterapie. Închipuie-ţi: eu fumând iarbă! 

— Evident, Lucy a ştiut de la început, spune Scarpetta. 

Rose îi confirmă dând din cap. 

— Ar fi trebuit să-mi spui. 

— I-am spus lui Lucy, iar ea e o maestră în păstratul secretelor. Are 
aşa de multe secrete, încât nu sunt sigură că vreunul dintre noi mai 
ştie ce e adevărat şi ce nu în legătură cu ea. Dar nu mi-am dorit exact 


asta: să te fac să suferi. 

— Spune-mi doar ce pot să fac. 

Durerea o copleşeşte pe Scarpetta. 

— Schimbă ceea ce poţi. Şi nici să nu-ţi treacă prin minte că nu 
poţi. 

— Spune-mi. Fac orice, insistă Scarpetta. 

— Abia când eşti pe moarte realizezi toate lucrurile din viaţă pe 
care ai fi putut să le schimbi. Chestia asta nu pot s-o schimb, spune 
Rose şi se bate cu mâna în piept. Dar tu ai puterea să schimbi aproape 
orice vrei. 

Imaginea din noaptea trecută şi, pentru o clipă, Scarpetta are 
impresia că-l miroase, că-l simte. Se străduie să nu-i arate în ce stare 
deplorabilă e. 

— Ce e? o întreabă Rose strângând-o de mână. 

— Cum să nu mă simt groaznic? 

— Acum câteva clipe te-ai gândit la ceva. Care nu avea legătură cu 
mine, spune Rose. Ci cu Marino. Marino arată înfiorător şi se poartă 
ciudat. 

— Fiindcă s-a îmbătat ca un căcănar, răspunde Scarpetta cu furie în 
voce. 

— Căcănar. Uite, un termen pe care nu te-am mai auzit folosindu-l. 
Pe de altă parte, în ultima vreme şi eu am devenit cam vulgară. Azi- 
dimineaţă, când vorbeam la telefon cu Lucy, chiar am folosit cuvântul 
pizdă, referindu-mă la cea mai recentă iubită a lui Marino. Pe care 
Lucy s-a întâmplat s-o întâlnească în cartier, la tine, pe la opt. Atunci 
când motocicleta lui Marino era încă parcată în faţa casei tale. 

— Am o cutie cu mâncare pentru tine. E încă pe hol. Mă duc s-o 
aduc şi s-o pun bine. 

Un acces de tuse, iar când Rose îşi ia batista de la gură, aceasta e 
pătată cu sânge. Un sânge de un roşu strălucitor. 

— Te rog, lasă-mă să te duc din nou la Stanford, o imploră 
Scarpetta. 

— Spune-mi ce s-a întâmplat aseară. 

— Am stat de vorbă. 

Scarpetta simte că se înroşeşte la față. 

— Asta până când Marino a ajuns mort de beat. 

— Nu cred că te-am mai văzut vreodată înroşindu-te. 

— Am avut un bufeu. 

— Da, iar eu sunt răcită. 

— Spune-mi ce să fac pentru tine. 

— Lasă-mă să-mi văd de treabă ca de obicei. Nu vreau să fiu 
resuscitată. Nu vreau să mor într-un spital. 

— De ce nu te muţi cu mine? 

— Asta nu înseamnă să-mi văd de treabă ca de obicei, îi atrage 


atenţia Rose. 

— Măcar îmi dai voie să discut cu doctorul tău? 

— Nu mai ai ce să afli. M-ai întrebat ce vreau, iar eu ţi-am spus. Nu 
vreau nici un fel de tratament curativ. Nu vreau decât îngrijiri 
paliative. 

— Am o cameră liberă. Aşa micuță cum e casa mea. Poate-ar trebui 
să-mi cumpăr o locuinţă mai mare, meditează Scarpetta. 

— Nu mai fi atât de altruistă că devii egoistă. Şi eşti egoistă dacă 
mă faci să mă simt vinovată, să mă simt înfiorător fiindcă îi fac să 
sufere pe toţi cei din jurul meu. 

Scarpetta ezită, apoi întreabă: 

— Pot să-i spun lui Benton? 

— Poţi. Dar nu şi lui Marino. Lui nu vreau să-i spui. 

Rose se ridică şi pune picioarele pe podea. Ia mâinile lui Scarpetta 
într-ale ei. 

— Eu nu sunt patolog criminalist, spune ea. Dar de ce ai vânătăi 
proaspete în jurul încheieturilor? 


Basetul e tot acolo unde l-au lăsat. Stă pe nisip lângă semnul cu 
Intrarea interzisă. 

— Vezi, asta nu-i normal, exclamă Madelisa. Stă aici de mai bine 
de-o oră. Ne-a aşteptat să ne întoarcem. Vino-ncoace, Droopy! 
Scumpule mic! 

— Iubito, nu-l cheamă aşa. Nu te apuca tu să-i dai nume. Uită-te la 
plăcuţa de la zgardă, spune Ashley. Vezi cum îl cheamă şi unde stă. 

Madelisa se lasă pe genunchi, iar basetul vine încet şi se lipeşte de 
ea, apoi îi linge mâinile. Femeia se holbează la plăcuţă, dar n-are 
ochelarii de citit la ea. Şi nici Ashley nu-i are. 

— Nu văd, anunţă ea. Din cât reuşesc să citesc, nu pare să fie trecut 
nici un număr de telefon. Şi oricum eu nu mi-am luat telefonul. 

— Nici eu. 

— Ce prostie! Dacă-mi suceam glezna pe-aici sau păţeam altceva? 
Cineva face grătar, spune Madelisa mirosind aerul şi uitându-se 
împrejur. 

Un fir de fum se ridică din spatele căsoaiei albe, cu balcoane şi 
acoperiş roşu — una dintre puţinele case pe care le-a văzut cu un 
indicator cu Intrarea interzisă. 

— De ce nu dai fuga să vezi ce-i de mâncare? îi spune ea basetului, 
mângâindu-i urechile lungi. Am putea să mergem să cumpărăm un 
grătar din ăla mic şi-n seara asta să facem o friptură afară. 

Madelisa mai încearcă o dată să descifreze ce scrie plăcuţa de la 
gâtul câinelui, dar, fără ochelari, nu reuşeşte. Îşi închipuie nişte 
bogătaşi, vreun milionar care face grătar în grădina uriaşă a căsoaiei 
ăleia albe, care e aşezată în spatele dunelor şi e ascunsă parţial 


privirilor de nişte pini înalţi. 

— Salut-o pe fata bătrână de sor-ta, o îndeamnă Ashley care-o 
filmează. Spune-i ce luxoasă e casa noastră de-aici, din Hilton Head, 
din Cartierul Milionarilor. Spune-i că data viitoare o să stăm într-un 
conac ca ăla, unde sfârâie grătarul. 

Madelisa se uită în lungul plajei, în direcţia casei lor, pe care însă 
nu poate s-o vadă din cauza lizierei dense. Apoi revine cu privirile 
asupra câinelui şi spune: 

— Bag mâna-n foc că ăsta micu” stă în casa asta. 

Şi femeia arată cu mâna conacul în stil european unde cineva face 
grătar. 

— Mă duc pân-acolo să întreb. 

— Bine. Eu mă mai învârt niţel să filmez. Acu’ câteva secunde am 
văzut nişte delfini bruni. 

— Haide, Droopy! Hai să-ţi găsim familia, îl strigă Madelisa pe 
câine. 

Dar animalul stă pe nisip şi nu vrea să vină. Madelisa îl trage de 
zgardă, dar basetul nici nu se clinteşte. 

— Bine atunci, cedează femeia. Stai aici şi mă duc eu să aflu dacă 
locuieşti în căsoaia asta. Poate c-ai ieşit din curte şi oamenii nici nu şi- 
au dat seama. Da’ sunt sigură că există cineva căruia-i e dor de tine de 
nu mai poate! 

Madelisa îl strânge-n braţe pe câine şi-l pupă. Apoi pleacă peste 
nisipul dur, trece în zona în care nisipul e fin şi-o ia direct prin 
stufăriş, cu toate c-a auzit că e ilegal să te plimbi pe dune. Ezită puţin 
în faţa indicatorului cu Intrarea interzisă, dar îşi face curaj şi păşeşte pe 
pasarela din lemn îndreptându-se către casa aceea uriaşă şi albă, unde 
un bogătaş, probabil o celebritate, face grătar. Femeia îşi închipuie că 
persoana respectivă pregăteşte prânzul şi se tot uită înapoi, sperând că 
basetul n-o s-o ia la fugă. Nu-l vede acolo, de partea cealaltă a dunei. 
Nu-l vede nici pe plajă. Nu-l zăreşte decât pe Ashley, o siluetă 
micşorată care filmează un grup de delfini. Aceştia se rostogolesc prin 
apă. Înotătoarele le străpung valurile. Apoi delfinii dispar sub valuri. 
În capătul pasarelei e o poartă din lemn, iar Madelisa e surprinsă s-o 
găsească descuiată. Mai mult, poarta nu e închisă perfect. 

Femeia intră în curtea din spate. Se uită peste tot şi strigă „E cineva 
acasă?” N-a mai văzut niciodată o piscină aşa de mare, ceea ce se 
numeşte o piscină fără fund. Asta e garnisită pe margini cu nişte 
lespezi din ceramică simandicoase, probabil aduse din Italia, din 
Spania sau din vreun alt loc îndepărtat şi exotic. Madelisa se uită 
împrejur, strigă din nou „E cineva acasă?”, apoi se opreşte curioasă în 
faţa grătarului care fumegă şi pe care mai zace încă o bucată de carne 
tăiată inegal. Carnea e arsă pe o parte şi încă crudă pe partea cealaltă. 
Madelisa îşi spune că friptura aia are un aspect ciudat. N-arată nici a 


carne de vacă, nici a carne de porc şi, cu siguranţă, nici de pui. 

— E cineva acasă? strigă ea iar. 

Apoi bate în uşa de la verandă. Nici un răspuns. Femeia ocoleşte 
casa presupunând că persoana care-a făcut grătarul e pe undeva, pe- 
acolo, dar curtea din lateralul clădirii e pustie şi năpădită de buruieni. 
Se zgâieşte pe lângă marginea storului de la o fereastră foarte mare şi 
vede o bucătărie goală, toată numai piatră şi oţel inoxidabil. Madelisa 
n-a mai văzut o bucătărie ca asta decât în reviste. Pe un covoraş, lângă 
fundul de tăiat carne, observă că sunt două castroane pentru câine. 

— Bună ziua! strigă ea. Cred că v-am găsit câinele! Femeia continuă 
să înainteze pe lateralul casei strigând. Urcă treptele până la o uşă. 
Fereastra de alături are o bucată de geam lipsă. Iar o altă bucată e 
spartă. Madelisa se gândeşte s-o ia repede înapoi, către plajă, dar 
înăuntrul spălătoriei e un coş mare de câine gol. 

— Bună ziua! 

Inima îi bate repede. A intrat pe o proprietate privată, dar a găsit 
căminul basetului şi trebuie să-i ajute pe oameni să-şi recupereze 
câinele. Ea cum s-ar simţi dacă în locul lui Droopy ar fi Frisbee şi 
nimeni nu s-ar obosi să i-l aducă înapoi? 

— E cineva acasă? 

Madelisa încearcă uşa, iar aceasta se deschide. 


12 

Apa picură de pe crengile stejarilor. 

În umbra profundă a arborilor de tisă şi dafin, Scarpetta pune 
bucățele de ceramică pe fundul ghivecelor, ca să accelereze drenajul 
apei, astfel încât plantele să nu putrezească. Aerul e cald şi aburind de 
la o ploaie zdravănă, care s-a pornit din senin şi tot la fel s-a şi oprit. 

Bull duce o scară către stejarul care şi-a întins coroana peste 
aproape toată grădina lui Scarpetta. Doctoriţa începe să îndese pământ 
în ghivece, apoi aşază în ele petunii, pătrunjel, mărar şi chimen, 
fiindcă plantele astea atrag fluturii. Mută ghivecele cu Stachys 
Byzantina pufoase şi pe cele cu pelin în locuri mai bune, acolo unde e 
mai mult soare. Aroma de pământ umed şi lutos se întrepătrunde cu 
aceea de cărămizi vechi şi muşchi. Scarpetta se îndreaptă, aproape 
înțepenită — de la anii petrecuţi pe dalele necruțătoare din morgă — 
către un stâlp din cărămidă cotropit de ferigi şi încearcă să 
diagnosticheze problema. 

— Bull, dacă smulg ferigile astea, s-ar putea să cadă cărămizile. Ce 
zici? 

— Aia e cărămidă de Charleston. Bănuiesc că are cam două sute de 
ani, îi răspunde bărbatul din vârful scării. Eu aş trage niţel, ca să văd 
ce se-ntâmplă. 

Feriga se desprinde de cărămizi fără să se plângă. Scarpetta umple o 
stropitoare şi se chinuie să nu se gândească la Marino. Când îşi aduce 
aminte de Rose simte că-i vine rău. 

Bull zice: 

— Chiar înainte să ajungeţi acasă, pe alee a trecut un bărbat pe un 
chopper. 

Scarpetta se opreşte din lucru şi se uită la el. 

— Era Marino? 

Când s-a întors acasă de la Rose, motocicleta lui Marino dispăruse. 
Probabil că detectivul s-a dus cu maşina ei până acasă şi şi-a luat 
cheile de rezervă. 

— Nu, doamnă. Nu era el. Eu eram sus, pe scară şi tundeam 
moşmonul japonez. L-am văzut pe bărbatul de pe chopper peste gard. 
El nu m-a văzut. Poate n-o fi nimic. 

Foarfecă pocneşte, iar ramurile laterale, care se mai numesc şi 
stârvuri, cad pe pământ. 

— Aş vrea să ştiu dacă e cineva care v-a supărat. 

— Ce făcea bărbatu' ăsta? 

— A intrat pe alee şi-a mers încet de tot cam jumate din drum, după 
care s-a întors. Mi s-a părut că era legat la cap cu un batic. Cred că 
portocaliu cu galben. Nu vedeam prea bine de unde eram. Chopper-ul 


avea toba proastă: hârâia şi pufnea de parcă era pe ducă. Ar trebui să- 
mi ziceţi dac-ar trebui să ştiu ceva. O să fiu atent. 

— L-ai mai văzut vreodată pe-aici? 

— Chopperu' ăla l-aş fi recunoscut. 

Scarpetta se gândeşte la ceea ce i-a spus Marino seara trecută. Că un 
motociclist l-a ameninţat în parcare, că omul a zis că dacă ea, 
Scarpetta, nu pleacă din oraş, o să i se întâmple ceva rău. Cine şi-ar 
dori atât de mult s-o vadă plecată, încât să-i trimită un asemenea 
mesaj? Legistul din zonă e persoana care nu-i iese din minte. 

Scarpetta îl întreabă pe Bull: 

— Ştii ceva despre legistul din zona asta? Henry Hollings? 

— Nu ştiu decât că firma de pompe funebre e în familia lui din 
timpul războiului. Clădirea aia uriaşă din spatele zidului înalt din 
Calhoun. Nu-i departe de-aici. Nu-mi place gândw' că e cineva care vă 
supără. Vecina dumneavoastră e tare curioasă. 

Doamna Grimball se uită iar pe fereastră. 

— Mă urmăreşte ca un vultur, continuă Bull. Dacă-mi daţi voie să 
zic, femeia asta e tare rea şi-i place să le facă rău oamenilor. 

Scarpetta se apucă iar de treabă. Ceva îi strică panseluţele. Îi spune 
lui Bull. 

— În zona asta sunt probleme mari cu şobolanii, îi explică bărbatul. 

Răspunsul lui sună profetic. 

Scarpetta examinează şi alte panseluţe afectate. 

— Limacşi, decide ea. 

— Aţi putea să încercaţi cu bere, îi sugerează Bull în timp ce 
continuă să pocnească din foarfecă. Seara, scoateţi afară farfurii cu 
bere. Şobolanii vin, se îmbată şi mor înecați. 

— Iar berea atrage şi mai mulţi limacşi. N-aş putea să înec nimic. 

Alte crengi cad din stejar. 

— Am văzut acolo nişte căcăţei de ratoni, anunţă Bull şi arată cu 
foarfecă într-o direcţie. E posibil ca ei să mănânce panseluţele. 

— Ratoni, veverite, nu pot să fac nimic. 

— Aţi avea ce să faceţi, dar nu vreţi. Nu vă place să omorâţi nimic. 
Ceea ce e interesant când te gândeşti ce meserie aveţi. Ai zice că nimic 
nu vă mai deranjează, spune Bull de sus, din copac. 

— Se pare că meseria mea îmi face numai necazuri. 

— Înî. Aşa se întâmplă când ştii prea multe. Hortensiile alea de 
lângă dumneavoastră. Puneţi nişte cuie ruginite în jurul lor şi-or să 
dea într-un albastru frumos. 

— Şi sulfatul de magneziu ar da rezultate. 

— De asta nu ştiam. 

Scarpetta se uită printr-o lupă pe spatele unei frunze de camelie şi 
vede nişte pete albicioase. 

— Pe astea o să le retezăm şi pentru că există agenţi patogeni o să 


trebuiască să dezinfectăm uneltele înainte să le folosim din nou, la alte 
plante. Trebuie să chem fitopatologul încoace. 

— Înî. Şi plantele au boli ca şi oamenii. 

Câteva ciori încep să se agite în coroana stejarului pe care Bull îl 
tunde. Dintr-odată, o parte dintre ele îşi iau zborul. 


Madelisa e paralizată asemenea doamnei din Biblie care n-a făcut 
ceea ce i-a spus Dumnezeu, iar acesta a transformat-o într-un stâlp de 
sare. Ea a intrat pe o proprietate privată, a încălcat legea. 

— Bună ziua! strigă Madelisa din nou. 

Apoi îşi ia inima-n dinţi, iese din spălătorie şi trece în bucătăria 
uriaşă a celei mai uriaşe case pe care a văzut-o vreodată. Continuă să 
strige şi nu ştie ce să facă. E speriată într-un fel în care n-a mai fost 
speriată niciodată. Ar trebui să fugă de-acolo cât de repede poate. Dar 
Madelisa începe să exploreze casa, căscând ochii la toate cele şi 
simțindu-se ca un hoţ. Îi e teamă c-o să fie prinsă — acum sau mai 
târziu — şi c-o să ajungă la închisoare. 

Ar trebui să plece, să iasă din casă. Fă-o acum. Părul i se ridică pe 
ceafă în timp ce continuă să strige „Bună ziua” şi „E cineva acasă?” 
Femeia se întreabă de ce casa nu e încuiată, iar carnea e pusă pe 
grătar, dacă nu e nimeni prin preajmă. Începe să i se pară că e 
urmărită în timp ce se plimbă de colo-colo. Ceva o avertizează c-ar 
trebui s-o rupă la fugă cât de repede poate şi să se întoarcă la Ashley. 
N-are nici un drept să se preumble prin casă şi să-şi bage nasul peste 
tot, dar acum, că e aici, nu se poate abţine. N-a mai văzut niciodată o 
casă ca asta şi nu reuşeşte să priceapă de ce nu-i răspunde nimeni la 
apeluri. E mult prea curioasă ca să plece sau simte că nu poate. 

Madelisa trece pe sub o boltă într-o sufragerie copleşitoare. Podeaua 
e dintr-o piatră albastră. Arată de parc-ar fi din pietre preţioase. 
Încăperea e decorată cu covoare orientale splendide, bârne din lemn 
uriaşe şi un şemineu în care-ai putea să frigi şi-un porc. Un ecran 
video este coborât în dreptul unei geam care dă spre ocean. Praful 
dansează în raza de lumină generată de proiectorul de deasupra 
capului. Ecranul e luminat, dar fără nici o imagine, iar în sufragerie 
nu se aude nici un sunet. Madelisa se uită la canapeaua din piele 
neagră şi e nedumerită de hainele frumos împăturite care sunt aşezate 
pe ea: un tricou şi o pereche de pantaloni închişi la culoare şi o 
pereche de chiloţi bărbăteşti. Măsuţa de cafea din sticlă, care are 
dimensiuni apreciabile, este acoperită cu pachete de ţigări, flacoane cu 
medicamente şi o sticlă aproape goală cu votcă Grey Goose. 

Madelisa îşi închipuie că acolo a stat cineva - probabil un bărbat — 
beat, deprimat sau bolnav. Ceea ce ar putea să explice evadarea 
căţelului. Cineva a fost aici nu cu mult timp în urmă. Cineva care a 
băut, îşi spune femeia, iar persoana respectivă s-a apucat să facă un 


grătar, dar pare să fi dispărut. Inima femeii bate cu putere. Nu-şi poate 
alunga sentimentul că e urmărită şi-şi spune: Doamne, ce frig e aici! 

— Bună ziua? E cineva acasă? strigă ea cu voce răguşită. 

Picioarele par să i se mişte conform voinţei lor proprii, în vreme ce 
Madelisa explorează uluită casa. Frica îi vibrează în corp ca un curent 
electric. Ar trebui să plece. A intrat pe o proprietate privată ca un hoţ. 
Simte că există ceva care o urmăreşte. Poliţia o să fie cea care-o s-o 
urmărească, dacă sau când o să afle. Madelisa intră în panică, numai 
că picioarele n-o ascultă. O tot duc de colo-colo. 

— Bună ziua? strigă Madelisa cu voce pierită. Dincolo de sufragerie, 
în stânga holului, e o altă cameră, iar femeia aude apa curgând. 

— E cineva? 

Cu paşi ezitanţi se îndreaptă într-acolo. Parcă nu-şi poate opri 
picioarele, care continuă s-o poarte înainte, iar Madelisa se trezeşte 
într-un dormitor vast, cu mobilă clasică, de firmă, draperii de mătase 
care sunt trase şi fotografii care acoperă toţi pereţii. O fetiţă frumoasă 
cu o femeie foarte frumoasă şi foarte fericită, care trebuie să fie mama 
ei. Fetiţa veselă, într-o piscină de plastic pentru copii, împreună cu un 
căţeluş — basetul. Aceeaşi femeie frumoasă plângând, aşezată pe o 
canapea şi stând de vorbă cu celebra psihiatră de la televizor, 
doctoriţa Self. Camerele de filmat sunt aproape de ele. Aceeaşi 
doamnă frumoasă pozând împreună cu Drew Martin şi un bărbat 
arătos, cu pielea măslinie şi părul foarte negru. Drew şi bărbatul sunt 
îmbrăcaţi în costume de tenis şi ţin în mâini câte-o rachetă. Sunt 
undeva, pe un teren. 

Drew Martin e moartă. A fost ucisă. 

Cuvertura de un albastru pal de pe pat e răvăşită. Pe podeaua din 
marmură neagră de lângă capul patului zac haine care par să fi fost 
aruncate acolo: un trening roz, o pereche de şosete şi un sutien. 
Sunetul apei curgând creşte în intensitate pe măsură ce Madelisa se 
apropie de el. Femeia le spune picioarelor să fugă în direcţie opusă, 
dar acestea nu vor s-o asculte. Fugiţi, le ordonă ea în vreme ce acestea 
o duc către baia din onix negru şi cupru. FUGIȚI! Madelisa se uită 
parcă anesteziată la prosoapele ude şi însângerate din chiuveta de 
cupru, la cuțitul însângerat cu lamă lungă şi la cutterele însângerate 
de pe capacul negru al toaletei, la stiva de cearşafuri de un roz-pal, 
care sunt curate şi frumos împăturite şi care sunt aşezate pe coşul de 
rufe. 

În spatele perdelelor cu imprimeu tigrat care sunt trase de jur 
împrejurul căzii din cupru, apa curge şi se revarsă peste ceva care nu 
produce un sunet metalic. 

După lăsarea întunericului. Scarpetta luminează cu lanterna un 
revolver Colt din oţel inoxidabil, care zace în mijlocul aleii din spatele 
casei. 

N-a chemat poliţia. Dacă legistul e implicat în această cea mai 
recentă verigă a lanţului de evenimente sinistre, atunci chemarea 
poliţiei ar putea să înrăutăţească situaţia. Nu se ştie pe cine are la 
mână legistul. Bull are o poveste extraordinară, iar Scarpetta nu ştie 
ce să creadă. Bărbatul spune că atunci când ciorile au zburat din 
stejarul din grădină, el şi-a dat seama că asta însemna ceva. Aşa că a 
minţit-o pe Scarpetta. I-a spus că se duce acasă, când intenţia lui era 
să facă puţină pândă - aşa s-a exprimat Bull. Omul s-a ascuns în 
spatele tufişurilor dintre cele două rânduri de porţi şi-a aşteptat. 
Aproape cinci ore. Scarpetta nici n-a avut habar. 

Ea şi-a văzut de treabă. A terminat ce avea de făcut în grădină. A 
intrat sub duş. A lucrat în biroul de la etaj. A dat câteva telefoane. A 
sunat-o pe Rose. A sunat-o pe Lucy. L-a sunat pe Benton. Şi, în tot 
timpul ăsta, n-a avut nici cea mai vagă idee că Bull stătea ascuns între 
cele două rânduri de porţi, în spatele casei. Bull zice că e ca la pescuit. 
Nu prinzi nimic decât dacă-l convingi pe peşte că ai plecat. Când 
soarele a început să apună, umbrele au început să se lungească, iar 
Bull stătuse toată după-amiaza pe nişte cărămizi întunecate şi reci, 
între porţi, a văzut în capătul aleii un bărbat. Acesta a venit direct 
până la prima poartă a casei lui Scarpetta şi-a încercat să-şi strecoare 
mâna printre bare ca s-o descuie. Când a văzut că nu-i merge, s-a 
apucat să escaladeze ţepuşele din fier forjat. Şi-n clipa aia, Bull a 
deschis poarta şi-a sărit pe el. Bull crede că e acelaşi bărbat care-a 
venit cu chopper-ul, dar, indiferent cine-o fi fost, era pus pe treabă 
serioasă. Când s-au luat la bătaie, bărbatului i-a căzut arma. 

— Stai aici, îi spune Scarpetta lui Bull pe aleea întunecată. Dacă iese 
vreun vecin sau vine altcineva din orice motiv, să nu laşi pe nimeni să 
se apropie de nimic. Nimeni nu pune mâna pe nimic. Din fericire, cred 
că nimeni nu poate să vadă ce facem noi. 

În timp ce Scarpetta se întoarce în casă, raza lanternei lui Bull 
mătură cărămizile neregulate. Femeia urcă scările până la etajul doi şi, 
în câteva minute, e înapoi pe alee cu aparatul de fotografiat şi trusa de 
colectare a dovezilor de la locul crimei. Face câteva fotografii. Îşi 
trage pe mâini o pereche de mănuşi din latex. Ia revolverul, îi 
deschide butoiaşul şi scoate şase cartuşe de calibrul 38, pe care le 
pune într-o pungă de hârtie. Pistolul îl aşază într-o altă pungă. Ambele 
sunt sigilate apoi cu bandă galben-deschis, pe care Scarpetta o 
etichetează, cu un marker Sharpie, cu inițialele ei. 


Bull caută în continuare. Raza lanternei se mişcă, în sus şi-n jos, în 
timp ce bărbatul înaintează, se opreşte, se ghemuieşte, apoi mai face 
câţiva paşi. Totul într-un ritm foarte lent. Mai trec câteva minute şi 
Bull zice: 

— E ceva aici. Cred c-ar trebui să vedeţi. Scarpetta se duce la el 
păşind atent. Cam la treizeci de metri de porţi, pe asfaltul acoperit 
aproape în întregime cu frunze, e o monedă mică din aur, ataşată de 
un lanţ din aur rupt. Obiectele sclipesc în raza lanternei. Aurul e la fel 
de strălucitor ca şi luna de pe cer. 

— Aşa de departe de porţi ai fost când te-ai bătut cu el? îl întreabă 
Scarpetta neîncrezătoare. Atunci de ce arma e tocmai acolo? spune ea 
şi arată înspre siluetele întunecate ale porţilor şi a gardului grădinii. 

— E greu de spus unde eram, îi răspunde Bull. Chestiile de genul 
ăsta se petrec cât ai clipi. Eu nu credeam c-am ajuns aşa departe, dar 
nu pot să zic sigur. 

Scarpetta se uită înapoi, înspre casă. 

— De-aici pân-acolo e o distanţă destul de mare, remarcă ea. Eşti 
sigur că nu l-ai mai urmărit după ce i-a căzut arma? 

— Tot ce pot să zic, spune Bull, este că un lanţ de aur cu o monedă 
de aur n-ar zace pe-aici prea mult timp. Deci se poate să fi alergat 
după el, iar lanţul să se fi rupt când ne-am bătut. Eu zic că nu m-am 
ținut după el, dar când e vorba de viaţă şi de moarte, timpul şi 
distanţa nu se mai măsoară întotdeauna corect. 

— Aşa e. Nu întotdeauna, e de acord Scarpetta. 

Doctoriţa îşi ia o pereche nouă de mănuşi şi ridică lanţul rupt 
apucându-l cu vârfurile degetelor. Fără o lupă, nu-şi poate da seama 
despre ce fel de monedă e vorba. Nu vede decât pe una din feţe un cap 
încoronat, iar pe cealaltă o ghirlandă de frunze şi numărul 1. 

— Probabil că lanţul s-a rupt când am început să mă lupt cu el, 
decide Bull, de parcă el însuşi ar fi convins. Sper din suflet că n-or să 
vă pună să li le daţi pe toate. Poliţia, vreau să zic. 

— Nu e nimic de dat, îi răspunde Scarpetta. Deocamdată, n-a fost 
comisă nici o infracţiune. N-a fost decât o bătaie între tine şi-un 
necunoscut. Chestie pe care nu vreau s-o anunţ nimănui. N-o să-i spun 
decât lui Lucy. O să vedem ce se poate face mâine, în laborator. 

Bull a avut deja necazuri cu poliţia. Scarpetta n-ar vrea ca omul să 
intre iar în bucluc. În special din cauza ei. 

— Când oamenii găsesc o armă pe jos, ar trebui să cheme poliţia, 
spune Bull. 

— Ei, eu n-am s-o chem. 

Scarpetta strânge toate lucrurile pe care le-a adus. 

— Vă e frică să nu creadă c-am făcut ceva şi să mă salte iar. Să nu 
aveţi necazuri din cauza mea, doamnă doctor Kay. 

— N-o să te salte nimeni, îl asigură Scarpetta. 


Porsche-ul 911 Carrera negru, al lui Gianni Lupano, stă tot timpul în 
Charleston, indiferent cât de rar vine bărbatul în oraş. 

— Unde e Gianni? îl întreabă Lucy pe Ed. 

— Nu l-am văzut. 

— Dar e încă în oraş. 

— Eu am vorbit cu el ieri. M-a sunat şi mi-a cerut să chem pe cineva 
din administraţie, fiindcă aerul condiţionat nu-i mergea ca lumea. Aşa 
că, atât cât el a fost plecat şi nu ştiu unde s-a dus, oamenii i-au 
schimbat filtrul. Gianni e un tip discret. Nu ştiu când vine şi când 
pleacă decât pentru că mă pune să-i pornesc maşina o dată pe 
săptămână ca să nu-i moară bateria. 

Ed deschide o cutie din plastic, iar birouaşul lui se umple de miros 
de cartofi prăjiţi. 

— Nu te superi, nu? Nu vreau să se răcească. Cine ţi-a zis de maşina 
lui? 

— Rose nu ştia că are un apartament în clădire, îi răspunde Lucy 
din uşă. 

Femeia supraveghează holul, ca să vadă cine intră. 

— Când a aflat şi-a dat seama cine e Gianni şi mi-a zis că l-a văzut 
conducând o maşină sport scumpă, care i s-a părut a fi un Porsche. 

— Ea are un Volvo vechi, antic şi de demult. 

— Eu am fost întotdeauna înnebunită după maşini, aşa că Rose ştie 
o grămadă pe subiectul ăsta, fie că-i place sau nu, îi explică Lucy. 
Întreab-o de Porsche, Ferrari sau Lamborghini şi-o să-ţi spună. În zona 
asta, oamenii nu închiriază Porsche-uri. Poate Mercedes-uri, dar nu 
Porsche-uri ca al lui. Aşa că mi-am zis că probabil şi-l ţine aici. 

— Ea cum se simte? 

Ed stă aşezat la birou şi mănâncă un cheeseburger de la Sweetwater 
Cafe. 

— Ce-a păţit mai devreme a fost grav. 

— Ei, răspunde Lucy. Nu se simte prea bine. 

— Eu mi-am făcut vaccinul antigripal anul ăsta. Da’ am făcut gripă 
de două ori şi m-am potcovit şi c-o răceală. E ca şi când cineva ţi-ar da 
bomboane ca să nu faci carii. Nu mai fac nici un vaccin. 

— Gianni Lupano a fost aici când Drew a fost omorâtă în Roma? 
întreabă Lucy. Mie mi s-a spus c-a fost în New York, dar asta nu 
înseamnă că e şi adevărat. 

— A câştigat turneul de-aici duminică, la mijlocul lunii. 

Ed se şterge la gură cu un şerveţel de hârtie, ia un pahar mare cu 
suc şi bea din el cu paiul. 

— Ştiu că Gianni a plecat în noaptea aia din Charleston, fiindcă m-a 
rugat să am grijă de maşină. Mi-a zis că nu ştie când o să se întoarcă şi 
uite că m-am trezit cu el aici din senin. 


— Dar nu l-ai văzut. 

— Nu-l văd aproape niciodată. 

— Vorbeşti cu el la telefon. 

— Aşa se întâmplă de obicei. 

— Nu înţeleg, spune Lucy. În afară de Drew care-a participat la 
Family Circle Cup, pentru ce altceva ar fi venit în Charleston? Cât 
durează turneul ăsta? O săptămână? 

— Ai fi surprinsă să afli câţi oameni au case în zona asta. Chiar şi 
staruri de cinema. 

— Maşina lui are GPS? 

— Are de toate. E o maşină a-ntâia. 

— Trebuie să împrumut cheia de la tine. 

— A! 

Ed pune cheeseburgerul în cutie. 

— Nu pot să fac asta. 

— Nu-ţi face griji. N-o să ies cu ea. Vreau doar să verific ceva şi ştiu 
că tu n-o să sufli o vorbă. 

— Nu pot să-ţi dau cheia. Ed nu mai mănâncă. Dacă află cumva... 

— Am nevoie de cheie pentru zece minute. Cel mult cincisprezece. 
N-o să afle. Promit. 

— Atunci poate porneşti şi motorul. N-are ce să se întâmple, 
cedează Ed desfăcând un pachet cu ketchup. 

— S-a făcut. 

Lucy iese pe uşa din spate şi găseşte Porsche-ul într-un colţ retras al 
parcării. Dă drumul la motor şi deschide torpedoul ca să verifice 
actele. Carrera e din 2006 şi e înregistrată pe numele lui Lupano. Lucy 


Le x sa 


Respirația rapidă a magnetului care-şi menţine temperatura scăzută. 

Înăuntrul cabinetului de imagistică, Benton se uită prin geam la 
picioarele învelite într-un cearşaf ale doctoriţei Self. Femeia e aşezată 
pe o masă mobilă, în interiorul cavităţii magnetului de paisprezece 
tone. Bărbia i-a fost lipită cu leucoplast, ca să-i aducă aminte să nu-şi 
mişte capul. Țeasta femeii e plasată pe un colac care va primi pulsurile 
de frecvenţă radio necesare pentru scanarea creierului. Peste urechi i- 
au fost aşezate nişte căşti cu electrozi. Prin ele, puţin mai târziu, 
atunci când va începe înregistrarea imaginilor funcţionale, doctoriţa 
Self va auzi înregistrarea cu vocea mamei ei. 

— Deocamdată totul e în regulă, îi spune Benton doctoriţei Susan 
Lane. Cu excepţia glumiţelor ei. Îmi pare foarte rău că v-a făcut pe toti 
s-o aşteptaţi. Apoi, adresându-se tehnicianului: Josh? Ce faci? Eşti 
treaz? 

— Nici nu ştii cu câtă nerăbdare am aşteptat momentul ăsta, îi 
comunică Josh de la pupitrul de control. Fetiţa mea a vomat toată 


ziua. Întreab-o pe nevastă-mea cât de mult i-ar plăcea acum să mă 
ucidă. 

— N-am mai cunoscut o persoană care să aducă atâta bucurie pe 
pământ, remarcă Benton referindu-se la doctoriţa Self, ochiul furtunii. 

Bărbatul se uită prin geam la picioarele acesteia şi observă o 
bucăţică de ciorap. 

— Are ciorapi pe ea? 

— Ai noroc că mai are ceva pe ea. Când am adus-o încoace, a 
insistat să-şi dea totul jos, îi explică doctoriţa Lane. 

— Ceea ce nu mă surprinde. 

Benton are grijă. Cu toate că doctoriţa Self nu poate să-i audă decât 
prin intercom, de văzut poate să-i vadă. 

— E maniacă în ultimul hal. E aşa de când a ajuns aici. A avut o 
şedere productivă. S-o întrebi. E la fel de normală la cap ca şi un 
judecător. 

— Eu am întrebat-o dacă are ceva metalic, dacă are sutien cu fire 
metalice de susţinere, vine replica doctoriţei Lane. I-am explicat că 
scanner-ul are un puls magnetic de şaizeci de mii de ori mai puternic 
decât cel al pământului şi de asta nu poate fi purtat nimic metalic. 
Dacă are cumva fire metalice de susţinere şi nu ne spune, atunci 
arderea sutienului o să capete un cu totul alt înţeles. Ne-a zis că are 
sutien cu fire de susţinere metalice. Era chiar mândră de chestia asta 
şi-a tot bătut câmpii în legătură cu... povara de a avea sâni mari. 
Sigur că i-am spus că trebuie să-şi dea sutienul jos, iar ea mi-a răspuns 
că preferă să-şi dea totul jos şi-a cerut un halat. 

— Nu mai e nimic de adăugat. 

— Aşa că n-are pe ea decât halatul, dar am convins-o să-şi păstreze 
chiloţii. Şi ciorapii. 

— Bravo, Susan. Hai să terminăm odată cu ea. Doctoriţa Lane apasă 
pe butonul intercomului şi spune: 

— Să începem cu nişte imagini de localizare - cu alte cuvinte, 
imagistică structurală. Această primă parte o să dureze cam şase 
minute, iar dumneavoastră o să auziţi nişte sunete foarte puternice şi 
ciudate produse de aparat. Cum vă simţiţi? 

— Putem să începem, vă rog? se aude vocea doctoriţei Self. 

Intercomul este închis şi doctoriţa Lane îi spune lui Benton: 

— Eşti gata pentru ESAPN - Evaluarea scalelor afective pozitive şi 
negative? 

Benton apasă pe butonul intercomului şi spune: 

— Doamnă doctor Self, am să încep cu o serie de întrebări legate de 
cum vă simţiţi. Aceleaşi întrebări am să vi le mai pun de mai multe ori 
în timpul scanării, da? 

— Ştiu ce e ESAPN-ul, răspunde doctoriţa Self. 

Benton şi doctorita Lane se privesc. Expresia de pe feţele lor e 


relaxată, nu lasă să se vadă nimic atunci când doctoriţa Lane remarcă 
sarcastică: 

— Minunat! Benton spune: 

— Ignor-o! Hai să ne facem treaba. 

Josh se uită la Benton. E gata să înceapă. Benton se gândeşte la 
conversaţia purtată cu doctorul Maroni şi la acuzaţia implicită că Josh 
i-a spus lui Lucy despre pacientul VIP şi apoi că Lucy i-a spus lui 
Scarpetta. E încă nedumerit. Ce voia, de fapt, să-i transmită doctorul 
Maroni? Uitându-se prin geam la doctoriţa Self, lui Benton îi vine o 
idee. Legată de dosarul care nu e la Roma. Dosarul lui Sandman. Poate 
că dosarul e aici, la McLean. 

Pe un monitor sunt afişaţi parametrii funcţiilor vitale transmise de 
la distanţă de clipsul de pe degetul doctoriţei Self şi de tensiometrul 
ataşat de braţul femeii. 

— Tensiunea o sută doisprezece cu şaptezeci şi opt. 

Benton o notează. 

— Pulsul şaptezeci şi doi. 

— Ce puls oxigenat are? îl întreabă doctorita Lane. Benton îi 
răspunde că saturaţia de oxihemoglobină arterială - sau nivelul 
saturaţiei de oxigen din sânge — este de nouăzeci şi nouă. Normală. 
Bărbatul apasă pe butonul intercomului şi începe ESAPN-ul. 

— Doamnă doctor Self? Sunteţi pregătită pentru câteva întrebări? 

— În sfârşit, se aude vocea doctoriţei prin intercom. 

— Eu o să vă adresez întrebările şi vreau ca dumneavoastră să vă 
evaluaţi sentimentele pe o scară de la 1 la 5. 1 — dacă nu simţiţi nimic. 
2 — dacă simţiţi puţin. 3 — înseamnă că sentimentul e moderat, 4 — 
foarte mult, iar 5 — extrem de intens. E în ordine? 

— Sunt familiarizată cu ESAPN-ul. Doar sunt psihiatru. 

— Se pare că e şi neurolog, comentează doctoriţa Lane. La partea 
asta o să ne fenteze. 

— Nu-mi pasă. 

Benton apasă pe butonul intercomului şi începe să ruleze 
întrebările. Aceleaşi pe care i le va adresa doctoriţei de mai multe ori 
pe parcursul testului. E supărată, ruşinată, deranjată, ostilă, iritabilă? 
Se simte vinovată? Sau e interesată, mândră, hotărâtă, activă, 
puternică, inspirată, excitată, entuziasmată, atentă?  Doctoriţa 
răspunde cu 1 la toate întrebările, pretinzând că nu simte nimic. 

Benton îi verifică semnele vitale şi notează rezultatele. Toate sunt 
normale şi neschimbate. 

— Josh? 

Doctoriţa Lane îi face semn că a venit momentul. 

Scanarea structurală începe. Un sunet care seamănă cu un bubuit 
zgomotos de ciocan şi imaginile cu creierul doctoriţei Self apar pe 
monitorul calculatorului din faţa lui Josh. Imaginile respective nu scot 


în evidenţă mare lucru. Decât în cazul în care există o formă de 
patologie grosieră, cum ar fi o tumoare. Altfel nimeni n-o să vadă pe 
ele nimic, decât mai târziu, când miile de imagini captate de RMN 
sunt analizate. 

— Suntem gata, spune doctorita Lane prin intercom. Vă simţiţi 
bine? 

— Da, răspunde doctoriţa Self cu nerăbdare. 

— În primele treizeci de secunde n-o să auziţi nimic, îi explică 
doctoriţa Lane. Aşa că tăceţi din gură şi relaxaţi-vă. Apoi o să auziţi o 
înregistrare cu vocea mamei dumneavoastră, pe care vreau să o 
ascultați. Staţi complet nemişcată şi doar ascultați. 

Semnele vitale ale doctoriţei Self rămân neschimbate. 

Benton se uită prin geam la picioarele acoperite ale doctoriţei Self. 
Un sunet sinistru, ca de sonar, se declanşează, făcându-l pe bărbat să 
se gândească la un submarin. 

Vremea de-aici e absolut minunată, Marilyn, spune vocea înregistrată 
a lui Gladys Self. Nici măcar nu m-am mai obosit cu aerul condiţionat — 
nu c-ar merge. Huruie ca o insectă uriaşă. Ţin doar ferestrele şi uşa 
deschise. Temperatura e plăcută acum. 

Deşi acesta este setul de afirmaţii neutre, cel mai inofensiv dintre 
toate, semnele vitale ale doctoriţei Self au suferit modificări. 

— Pulsul şaptezeci şi trei, şaptezeci şi patru, anunţă Benton şi 
notează. 

— Aş zice că treburile astea nu sunt deloc neutre pentru ea, vine 
replica doctoriţei Lane. 

Mă gândeam la toţi copacii ăia splendizi, care făceau fructe şi pe care-i 
aveam când locuiai aici, Marilyn. Aia pe care Ministerul Agriculturii a 
trebuit să-i taie pentru că au făcut febra citricelor. Îmi plac grozav de tare 
grădinile frumoase. O să te bucuri să afli că programul ăla tâmpit de 
eradicare a fost, practic, oprit, fiindcă nu dă rezultate. Ce păcat! În viaţă 
totul ţine de moment, nu? 

— Pulsul şaptezeci şi cinci, şaptezeci şi şase. Pulsul oxigenat 
nouăzeci şi opt, spune Benton. 

...Cea mai mare prostie, Marilyn. Un submarin care s-a tot fâţâit toată 
ziua în sus şi-n jos, cam la o milă de coastă. Cu un steguleţ american prins 
de chestia aia, cum îi zice? Turnul ăla unde e periscopul? Cred că din 
cauza războiului. A tot mers în sus şi-n jos, în sus şi-n jos, cu steguleţul ăla 
care flutura de zor. Probabil a fost un soi de exerciţiu. Le-am zis 
prietenelor mele: exerciţiu pentru ce? Nu le-a zis nimeni că n-au nevoie de 
submarine în Irak... ? 

Primul set de afirmaţii neutre se încheie. În perioada de treizeci de 
secunde de recuperare, tensiunea doctoriţei Self creşte la o sută 
şaisprezece cu optzeci şi doi. Apoi vocea mamei ei se aude din nou. 
Gladys Self povesteşte unde-i place, în ultima vreme, să meargă la 


cumpărături în South Florida, despre nesfârşitele şantiere de 
construcţii, despre blocurile care se ridică peste tot. Majoritatea sunt 
goale, spune ea, fiindcă piaţa imobiliară s-a dus pe copcă. În principal, 
din cauza războiului din Irak. Care a dat toată lumea peste cap. 

Doctoriţa Self reacţionează la fel. 

— Uau, exclamă doctoriţa Lane. Ceva i-a atras în mod cert atenţia. 
Uită-te la pulsul oxigenat. 

Acesta a scăzut la nouăzeci şi şapte. 

Din nou vocea mamei. Comentarii pozitive. După care se trece la 
critici: 

...Eşti o mincinoasă patologică, Marilyn. De când ai început să vorbeşti, 
n-am reuşit să scot de la tine nimic adevărat. Iar mai târziu? Ce s-a 
întâmplat? De unde ţi-ai găsit principiile alea morale ale tale? Nu de la 
cineva din familia noastră. Tu şi secretele tale murdare. E dezgustător şi 
reprobabil. Ce s-a întâmplat cu inima ta, Marilyn? Dac-ar ştii admiratorii 
tăi! Să-ţi fie ruşine, Marilyn... 

Sângele oxigenat al doctoriţei Self a scăzut la nouăzeci şi şase la 
sută, respiraţia i s-a accelerat, a devenit superficială şi audibilă prin 
intercom. 

... Oamenii de care te-ai debarasat. Ştii la ce şi la cine mă refer. Tu minţi 
ca şi când ai spune adevărul. Asta m-a îngrijorat toată viaţa ta. Şi-ntr-una 
din zilele astea, o să-ţi primeşti răsplata... 

— Pulsul o sută douăzeci şi trei, spune doctoriţa Lane. 

— Şi-a mişcat capul, anunţă Josh. 

— Software-ul de mişcare poate să corecteze imaginile? întreabă 
doctoriţa Lane. 

— Nu ştiu. 

„„„Şi crezi că banii pot să rezolve orice. Că trimiţi un pumn de mărunţiş 
şi asta te absolvă de orice responsabilitate. Că poţi să plăteşti oamenii. Ei, 
o să mai vedem, într-una din zile, o să culegi ce-ai semănat. Eu nu vreau 
banii tăi. Beau cu prietenele în barul de pe plajă şi nici una dintre ele nu 
are habar care e legătura ta cu mine... 

Pulsul o sută treizeci şi patru. Sângele oxigenat a scăzut la nouăzeci 
şi cinci. Doctoriţa Self mişcă din picioare încontinuu. Au mai rămas 
nouă secunde. Mama vorbeşte şi activează neuronii din creierul fiicei. 
Sângele ajunge la respectivii neuroni şi odată cu creşterea fluxului 
sangvin creşte şi nivelul de sânge dezoxigenat care este detectat de 
scanner. Imaginile funcţionale sunt înregistrate. Doctoriţa Self se află 
într-o stare de stres fizic şi emoţional. Care nu e mimat. 

— Nu-mi place ce se-ntâmplă cu semnele ei vitale. Gata! Încheiem, 
îi spune Benton doctoriţei Lane. 

— De acord. 

Benton apasă butonul intercomului. 

— Doamnă doctor Self! Întrerupem testul. 


Dintr-un dulap încuiat, din laboratorul IT, Lucy ia un set de scule, 
un thumb drive şi o cutie mică şi neagră. Toate în timp ce vorbeşte cu 
Benton la telefon. 

— Nu-mi pune întrebări, spune bărbatul. Tocmai am terminat o 
tomografie deosebită. Sau, mai corect spus, tocmai am întrerupt o 
tomografie. Nu pot să-ţi dau detalii, dar am nevoie de ceva. 

— OK. 

Lucy se aşază în faţa calculatorului. 

— Vreau să vorbeşti cu Josh. Vreau să intri în reţea. 

— Ca să fac ce? 

— E-mail-urile unui pacient sunt forwardate către serverul 
pavilionului. 

— şi? 

— Pe acelaşi server se găsesc dosare electronice. Unul dintre ele este 
al unui individ care a apelat la directorul pavilionului. Ştii la cine mă 
refer. 

— şi? 

— Şi el s-a întâlnit în noiembrie trecut, la Roma, cu o persoană de 
interes, explică Benton prin telefon. Nu pot să-ți spun decât că 
persoana de interes a luptat în Irak. Şi se pare că a fost trimisă 
directorului de către doctorița Self. 

— Şi? 

Lucy se loghează la Internet. 

— Josh tocmai a terminat cu tomografia. Cea care a fost întreruptă. 
Şi care a avut ca subiect o persoană care pleacă în seara asta. Ceea ce 
înseamnă că nu vor mai exista e-mail-uri forwardate. Timpul ne 
presează. 

— Mai e acolo? Persoana care pleacă? 

— Acum, da. Josh a plecat deja. Fetiţa lui e bolnavă. Se grăbea. 

— Dacă-mi dai parola ta, pot să accesez reţeaua, răspunde Lucy. O 
să-mi fie mai uşor aşa. Dar tu n-o să poţi să intri cam vreo oră. 

Lucy dă de Josh pe mobil. Bărbatul e în maşină şi se îndepărtează 
de spital. Ceea ce e şi mai bine. Lucy îi spune că Benton nu poate să-şi 
acceseze contul de e-mail, fiindcă e ceva în neregulă cu serverul. Ea 
trebuie să rezolve problema imediat şi se pare că toată tărăşenia o să-i 
ia ceva timp. Poate să lucreze de la distanţă, dar are nevoie de parola 
administratorului de sistem. Asta dacă Josh nu vrea să se întoarcă şi să 
rezolve el problema. Sigur că omul nu vrea şi-ncepe să-i spună despre 
nevastă-sa şi despre copil. OK, ar fi grozav dacă Lucy ar putea să se 
ocupe ea de defecţiune. Cei doi lucrează împreună, pe probleme 
tehnice, tot timpul, iar lui Josh nici nu i-ar trece prin minte că intenţia 
lui Lucy este aceea de a accesa contul de e-mail al unui pacient şi 
dosarele doctorului Maroni. Şi chiar dacă Josh ar suspecta-o de aşa 


ceva, atunci şi-ar spune că Lucy poate să intre oricum în sistem, aşa că 
nu i-ar mai cere parola. Josh îi cunoaşte abilităţile. Pentru numele lui 
Dumnezeu! Ştie cum îşi câştigă Lucy banii. 

Lucy nu vrea să intre ilegal în reţeaua spitalului lui Benton. Iar 
chestia asta i-ar lua prea mult. O oră mai târziu, îl sună din nou pe 
Benton: 

— N-am avut timp să mă uit, îl anunţă ea. Las asta în seama ta. Ţi- 
am forwardat totul. Şi poţi să intri în contul tău de e-mail. 

Lucy părăseşte laboratorul şi pleacă pe motocicleta ei, Agusta 
Brutale. E copleşită de furie şi temeri. Doctoriţa Self e la McLean. E 
acolo de aproape două săptămâni. Fir-ar al dracului! Benton a ştiut 
asta. 

Lucy merge cu viteză. Vântul călduţ îi biciuieşte casca, de parcă ar 
vrea s-o facă să-şi revină. 

Lucy înţelege de ce Benton n-a putut să-i spună nimic, dar asta nu 
face ca situaţia să i se pară corectă. Doctoriţa Self şi Marino fac 
schimb de e-mail-uri şi, în tot timpul ăsta, femeia e chiar sub nasul lui 
Benton, la McLean. Benton nu-i avertizează nici pe Marino, nici pe 
Scarpetta. Şi nici pe ea, atunci când îl urmăreau pe Marino pe 
camerele din morgă, în timpul turului de prezentare pe care detectivul 
i l-a oferit lui Shandy. Lucy a făcut tot felul de comentarii la adresa lui 
Marino, în legătură cu e-mail-urile pe care bărbatul i le-a trimis 
doctoriţei Self, iar acum Lucy se simte ca o proastă. Se simte trădată. 
Benton n-are nici o problemă să-i ceară să intre ilegal în dosare 
electronice confidenţiale, dar nu poate să-i spună că doctoriţa Self e 
internată la el în spital şi stă în camera ei privată, din foarte privatul 
pavilion, plătind trei mii de dolari pe zi ca să-şi bată joc de toată 
lumea. 

Lucy trece în viteza a şasea şi depăşeşte maşinile de pe podul Arthur 
Ravenel Jr., cu vârfurile lui ameţitor de înalte şi cablurile verticale 
care-i aduc aminte de centrul de cercetări oncologice Stanford şi de 
femeia care cântă melodii nepotrivite la harpă. E posibil ca viaţa lui 
Marino să fie deja distrusă, dar e sigur că omul n-a avut în vedere 
haosul pe care îl poate crea doctoriţa Self. Detectivul e mult prea 
simplu ca să înţeleagă o bombă cu neutroni. Prin comparaţie cu 
doctoriţa Self, el e un copil mare şi cretin, cu o praştie îndesată în 
pantaloni. Poate că el e cel care a făcut deschiderea, trimiţându-i 
doctoriţei un e-mail, dar ea ştie, cu siguranţă, cum să termine partida. 
Ştie cum să-l termine pe el. 

Lucy depăşeşte în viteză bărcile de cules creveţi care sunt ancorate 
în Shem Creek, trece peste podul Ben Sawyer şi ajunge pe Sullivan's 
Island, acolo unde locuieşte Marino, în ceea ce el a numit odată casa 
visurilor lui — o baracă de pescuit micuță şi dărăpănată, ridicată pe 
piloni şi cu un acoperiş din metal roşu. Ferestrele sunt cufundate în 


întuneric. Nici măcar lumina de pe verandă nu e aprinsă. În spatele 
barăcii se află un ponton foarte lung, care străbate mlaştina şi se 
sfârşeşte într-un pârâiaş îngust, care se unduieşte spre canalul 
navigabil Intracoastal. Când s-a mutat aici, Marino şi-a cumpărat şi o 
barcă. Cu care a ieşit de multe ori ca să exploreze pâraiele, ca să 
pescuiască sau doar să se plimbe de colo-colo bând bere. Lucy nu 
pricepe ce s-a întâmplat. Unde-a plecat Marino? Cine trăieşte acum în 
corpul lui? 

Peticul de grădină din faţa barăcii e plin de nisip şi punctat cu 
buruieni fusiforme pleoştite. Sub baracă, Lucy îşi croieşte drum printr- 
un morman de gunoaie: lăzi frigorifice vechi, un grătar ruginit, 
containere de prins crabii, plase de pescuit putrezite, coşuri de gunoi 
care put a mlaştină. Femeia urcă pe nişte trepte de lemn umflate de 
umezeală şi încearcă uşa cu vopseaua jupuită. Încuietoarea e fragilă, 
dar Lucy nu vrea s-o deschidă fără cheie. E mai bine să intre scoțând 
uşa din balamale. Câteva manevre cu şurubelniţa şi Lucy e în 
interiorul casei de vis a lui Marino. Detectivul nu şi-a instalat nici un 
sistem de alarmă. Întotdeauna a pretins că armele lui sunt destul de 
alarmante. 

Lucy trage de firul care aprinde becul atârnat de tavan. În lumina 
crudă în care se împletesc umbre inegale, se uită împrejur ca să vadă 
ce s-a schimbat de când n-a mai fost pe-aici. Când s-a întâmplat asta? 
Acum şase luni? Marino n-a mai făcut nimic. E ca şi când, după o 
vreme, ar fi încetat să mai locuiască în baracă. Sufrageria e pardosită 
cu lemn şi e mobilată cu o canapea ieftină, cu model ecosez, două 
scaune cu spătar înalt, un televizor cu ecran lat, un calculator şi o 
imprimantă. Chicineta e lipită de unul dintre ziduri. Pe masa de gătit 
sunt câteva cutii goale de bere şi o sticlă de Jack Daniel's, iar o 
grămadă de felii de salam şi de brânză şi alte cutii de bere sunt puse în 
frigider. 

Lucy se aşază la biroul lui Marino. Din portul de USB al 
calculatorului scoate un thumb drive de două sute cincizeci şi şase de 
megabiţi, care e ataşat la un lanyard. Îşi deschide trusa de scule şi 
alege un cleşte, o şurubelniţă subţire şi o bormaşină minusculă, ca de 
bijutier. În cutiuţa neagră sunt patru microfoane unidirecţionale. Nici 
unul nu e mai mare de opt milimetri, deci cam cât o aspirină pentru 
copii. Lucy scoate carcasa din plastic a thumb drive-ului, apoi shaft-ul 
şi lanyard-ul şi introduce unul dintre microfoane. Capacul metalic e 
imposibil de sesizat în orificiul unde a fost ataşat iniţial lanyard-ul. 
Bormaşină scoate un mârâit înfundat în timp ce execută o a doua 
gaură în baza carcasei, acolo unde Lucy introduce inelul lanyard-ului, 
pe care îl ataşează la loc în calculator. 

În continuare, Lucy bagă mâna într-unui dintre buzunarele 
pantalonilor largi şi scoate un alt doilea thumb drive — cel pe care l-a 


luat din laborator - pe care-l introduce în portul de USB. 
Downloadează propria ei versiune a unei aplicaţii de spyware, care o 
să-i transmită într-unui dintre conturile ei de e-mail fiecare apăsare de 
taste a lui Marino. Apoi verifică hard drive-ul, în căutare de 
documente. Nu găseşte aproape nimic în afară de e-mail-urile 
doctoriţei Self, pe care Marino le-a copiat pe computerul de la birou. 
Nici o surpriză. Lucy nu şi-l închipuie scriind articole profesionale sau 
vreun roman. Marino abia dacă se descurcă cu hârțogăraia de la 
serviciu. În continuare, Lucy reintroduce thumb drive-ul original în 
port şi începe o inspecţie rapidă a barăcii. Primele la rând sunt 
sertarele: ţigări, câteva reviste Playboy, un magnum.357 Smith & 
Wesson, câţiva dolari şi mărunţiş, chitanţe şi plicuri cu reclame. 

Lucy n-a izbutit niciodată să priceapă cum de încape Marino în 
dormitor. În încăperea respectivă şifonierul e reprezentat de o bară 
metalică prinsă între zidurile de la picioarele patului. Hainele sunt 
aruncate sau atârnate fără nici o noimă pe bara metalică, altele zac pe 
podea - inclusiv boxerii lui uriaşi şi şosetele. Lucy observă un sutien 
roşu din dantelă şi o pereche de chiloţi asortaţi, o curea neagră din 
piele cu ţinte, care e mult prea micuță ca să fie a lui Marino, o cutie 
de margarina din plastic plină cu prezervative şi inele de penis. Patul 
e nefăcut. Numai Dumnezeu ştie când au fost spălate ultima oară 
aşternuturile. 

Alături e o baie de dimensiunile unei cabine telefonice: o toaletă, un 
duş şi o chiuvetă. Lucy se uită în dulapul cu medicamente, în care 
găseşte obişnuitele produse de toaletă şi remedii pentru mahmureală. 
Ia un flacon de Fiorinal cu codeină care a fost eliberat pe numele lui 
Shandy Snook. Tubul e aproape gol. Pe un alt raft găseşte un recipient 
cu Testroderm, care i-a fost eliberat unei persoane de care Lucy n-a 
mai auzit în viaţa ei, aşa că femeia introduce informaţia în memoria 
iPhone-ului. Prinde la loc uşa în balamale şi coboară, în beznă, scările 
hodorogite. Vântul s-a întețit şi Lucy aude un zgomot înfundat care 
vine din direcţia pontonului. Îşi scoate Glock-ul, ascultă, apoi 
îndreaptă raza lanternei în direcţia zgomotului, dar raza nu bate 
suficient de departe, astfel încât capătul pontonului se dizolvă în 
întunericul profund. 

Lucy urcă scările care duc la ponton. Lemnul e vechi şi umflat, iar 
unele trepte lipsesc. Mirosul de pământ jilav e puternic, iar pe Lucy 
încep s-o treacă sudorile la gândul insectelor de mlaştină şi-şi aduce 
aminte ce i-a spus odată un antropolog: că totul tine de grupa de 
sânge. Insectelor precum ţânţarii le place grupa O. Aşa cum are şi ea. 
Dar Lucy n-a înţeles niciodată cum de reuşesc insectele să-ţi miroasă 
grupa de sânge dacă nu sângerezi. Vietăţile fojgăie în jurul ei, o atacă, 
ba chiar o muşcă de cap. 

Lucy se deplasează în continuare cu paşi imperceptibili şi ascultă. 


Aude în continuare zgomotul ăla bubuit. Raza lanternei se plimbă 
peste lemnul umflat şi peste cuiele ruginite. Vântul şopteşte prin 
frunzişul mlaştinii. Luminile Charlestonului par îndepărtate în aerul 
umed, cu miros de sulf. Luna se ascunde în spatele unor nori groşi. În 
capătul pontonului, Lucy coboară privirile asupra sursei zgomotului 
aceluia deconcertant. Barca lui Marino a dispărut, iar colacii de 
ancorare de un portocaliu-deschis se lovesc de pilonii pontonului 
producând acele bubuituri înfundate. 

Karen şi doctoriţa Self pe treptele din faţa pavilionului, într-un 
întuneric aproape total. 

Lumina de pe verandă nu e prea puternică. Doctoriţa Self scoate din 
buzunarul trendului o bucăţică de hârtie. O despătureşte şi scoate şi 
un pix. Din pădurea din apropiere răzbate sunetul ascuţit al insectelor. 
Din depărtare se aud ţipetele coioţilor. 

— Ce-i aia? o întreabă Karen pe doctoriţa Self. 

— Toţi invitaţii mei din emisiune semnează o hârtie din asta. Ea nu 
face decât să-mi dea permisiunea să-i prezint. Să vorbesc despre ei. 
Nimeni nu poate să te ajute, Karen. E clar, nu? 

— Mă simt un pic mai bine. 

— Aşa se întâmplă de fiecare dată. Pentru că aşa te programează ei. 
La fel cum au încercat să mă programeze şi pe mine. E o conspirație. 
De asta m-au obligat s-o ascult pe mama. 

Karen i-a hârtia cu consimţământul şi-ncearcă s-o citească. Dar 
lumina nu e suficientă. 

— Aş vrea să fac publice minunatele noastre conversații. Lucrurile 
care sunt de învăţat din ele ar putea să ajute pe milioanele mele de 
telespectatori din întreaga lume. Am nevoie de acordul tău. Asta dacă 
nu vrei cumva să folosim un pseudonim. 

— A, nu! Aş fi foarte fericită dac-ai vorbi despre mine şi dac-ai 
folosi numele meu adevărat. Ba chiar mi-ar plăcea să vin la tine în 
emisiune, Marilyn! Ce conspirație? Crezi că sunt şi eu inclusă? 

— Trebuie să semnezi hârtia, îi spune doctoriţa Self şi-i întinde 
pixul. 

Karen semnează. 

— Numai să mă anunţi dac-o să vorbeşti despre mine. Ca să mă uit 
şi eu. Dac-o să vorbeşti despre mine. Chiar crezi c-o să vorbeşti? 

— Dac-o să mai fii aici. 

— Cum? 

— N-o să pot să vorbesc despre tine în prima emisiune, Karen. 
Prima este despre Frankenstein şi despre experimente şocante. Despre 
cum e să fii drogat împotriva voinţei tale. Despre cum e să fii chinuit 
şi umilit într-un magnet. Dă-mi voie s-o mai spun o dată: într-un 
magnet gigantic şi ascultând vocea mamei. Fiind obligată de ei s-o 
ascult minţind în legătură cu mine, dând vina pe mine. S-ar putea 
chiar să treacă săptămâni întregi până când s-ajungi în emisiune. Sper 
c-o să mai fii aici. 

— Adică în spital? Plec mâine dimineaţă, la prima oră. 

— Vreau să spun aici. 

— Unde? 


— Karen, tu vrei să mai fii în lumea asta? Sau, de fapt, ai vrut 
vreodată să fii în ea? Asta e adevărata întrebare. 

Karen îşi aprinde o ţigară cu mâini tremurătoare. 

— Ai văzut seria mea de emisiuni despre Drew Martin, spune 
doctoriţa Self. 

— E aşa de trist. 

— Ar trebui să spun tuturor adevărul despre antrenorul ei. Ei am 
încercat din toate puterile să-i spun. 

— Ce-a făcut antrenorul ăla? 

— Te-ai uitat vreodată pe website-ul meu? 

— Nu. Ar fi trebuit să mă uit. 

Karen stă cocoşată pe treapta din piatră rece şi fumează. 

— Ţi-ar plăcea să apari pe el? Asta până când o să putem să te 
aducem în emisiune? 

— Să apar pe el? Adică vrei să-mi spui povestea pe site? 

— Pe scurt. Avem o secţiune care se numeşte Discuţii despre sine. 
Oamenii bloghează, îşi spun poveştile, îşi scriu unii altora. Sigur, unii 
dintre ei nu ştiu să scrie prea bine, aşa că am o echipă care editează, 
rescrie, notează după dictare şi ia interviuri. Îţi aduci aminte când ne- 
am cunoscut? i-am dat cartea mea de vizită? 

— O mai am. 

— Vreau să-ţi trimiţi povestea pe adresa mea de e-mail de pe cartea 
de vizită şi-o s-o postăm pe Internet. Va fi o sursă de inspiraţie. Spre 
deosebire de povestea bietei nepoate a doctorului Benton. 

— Cine? 

— În realitate, nu e nepoata lui. Fata are o tumoare pe creier. Nici 
măcar uneltele mele nu pot să vindece pe cineva de asta. 

— Vai, Doamne! Ce cumplit! Presupun că poţi să înnebuneşti din 
cauza unei tumori pe creier. Iar oamenii ăştia n-au cum să fie ajutaţi. 

— Poţi să citeşti totul despre ea când o să intri pe site. O să-i vezi 
povestea şi toate blogurile. O să fii uluită, îi spune doctoriţa Self de pe 
o treaptă superioară. 

Vântul e favoarea ei, pentru că fumul pluteşte în direcţie opusă. 

— Povestea ta? O să transmită un mesaj foarte penetrant. De câte 
ori ai fost spitalizată? De cel puţin zece ori. Şi-atunci de unde 
insuccesul tratamentelor? 

Doctoriţa Self se închipuie punând aceeaşi întrebare publicului, în 
vreme ce camera strânge cadrul pe chipul ei — una dintre cele mai 
recognoscibile figuri de pe pământ. Îşi adoră numele. Numele ăsta 
face parte din destinul ei incredibil. Self. Întotdeauna a refuzat să 
renunţe la el. Nu şi-ar schimba numele de dragul nimănui şi nici nu l- 
ar împărţi cu altcineva şi oricine nu-i vrea numele e condamnat 
fiindcă păcatul cel mai impardonabil nu e sexul. Ci ratarea. 

— Vin la tine în emisiune oricând. Te rog să mă chemi. Pot să ajung 


cât ai clipi, îi dă Karen înainte. Atât timp cât nu trebuie să vorbesc 
despre... nu pot să spun. 

Dar chiar şi atunci, când fanteziile doctoriţei Self păreau cel mai 
reale, atunci când gândurile ei au devenit magice şi-au apărut 
premoniţiile, nici măcar n-a visat ce avea să se întâmple. 

Sunt doctoriţa Marilyn Self. Bine aţi venit la Self on Self. S.O.S. Aveţi 
nevoie de ajutor? Astea sunt cuvintele pe care le rosteşte în debutul 
fiecărei emisiuni în ropotele de aplauze ale publicului din platou, în 
timp ce milioane de alţi oameni din toată lumea o urmăresc la 
televizor. 

— N-o să mă obligi să povestesc, nu? Familia mea nu m-ar ierta 
niciodată. De asta nici nu pot să renunţ la alcool. Dacă nu mă obligi s- 
o spun la televizor sau pe site, atunci ţie o să-ţi povestesc. 

Karen e cufundată în propriile aiureli. 

Mulţumesc. Mulţumesc. Uneori doctoriţa Self nu poate să facă 
publicul să se oprească din aplaudat. Şi eu vă ador pe toți. 

— Terierul meu, Bandit. Într-o noapte, i-am dat drumul afară şi, 
fiindcă eram foarte beată, am uitat să-l mai bag înapoi în casă. Era 
iarnă. 

Aplauzele sună ca o ploaie deasă, ca o mie de mâini care bat din 
palme. 

— A doua zi de dimineaţă, l-am găsit mort, lângă uşa din spate, iar 
lemnul era plin de zgârieturi. Bietul meu Bandit, cu părul lui scurt! 
Sunt sigură c-a tremurat, a plâns şi-a lătrat. A zgâriat la uşă ca să-l las 
înapoi în casă fiindc-afară era un ger de crăpau pietrele. 

Karen plânge. 

— Aşa că-mi omor creierul ca să nu trebuiască să mă mai gândesc. 
Doctorii spun că am nişte zone albe şi o lărgire a... ei şi atrofia. Bravo, 
Karen, îmi zic eu. Îţi omori creierul. Se vede. E limpede, se vede că nu 
sunt normală. 

Şi femeia îşi atinge tâmpla. 

— Era acolo, pe negatoscop, în cabinetul neurologului: mare cât o zi 
de post. Creierul meu. N-o să fiu niciodată normală. Am aproape 
şaizeci de ani şi ce-a fost făcut nu mai are cum să fie desfăcut. 

— Oamenii sunt necruţători când vine vorba de câini, remarcă 
doctoriţa Self, pierdută în gânduri. 

— Eu aşa sunt. Ce pot să fac ca să trec peste asta? Te rog, spune-mi! 

— Oamenii cu boli mintale prezintă ciudăţenii la nivelul formei 
craniului. Nebunii au capete mici sau deformate, spune doctoriţa Self. 
Maniacii au creiere moi. Astfel de descoperiri ştiinţifice au apărut 
odată cu un studiu care-a fost făcut în Paris, în 1824. Concluzia a fost 
că, dintr-o sută de idioţi şi de imbecili care-au fost examinaţi, numai 
paisprezece aveau capetele normale. 

— Vrei să spui că sunt imbecilă? 


— Sună diferit decât ceea ce ţi-au spus doctorii de aici? Că ai capul 
cumva altfel, în sensul că şi tu eşti altfel? 

— Sunt imbecilă? Mi-am omorât câinele. 

— Aceste superstiții şi manipulări există de secole. Craniile celor 
închişi în aziluri de nebuni au fost măsurate, iar creierele imbecililor 
şi idioţilor au fost disecate. 

— Sunt imbecilă? 

— Azi te bagă într-un tub magic - un magnet - îţi spun că ai 
creierul deformat şi te obligă să-ţi asculţi mama. 

Doctoriţa Self tace în momentul în care o siluetă înaltă apare din 
întuneric şi se îndreaptă cu hotărâre înspre ele. 

— Karen, dacă nu te superi, trebuie să discut cu doamna doctor Self, 
spune Benton Wesley. 

— Sunt imbecilă? întreabă, din nou, Karen ridicându-se de pe scări. 

— Nu eşti imbecilă, o asigură Benton cu blândeţe. Karen îşi ia la 
revedere de la el. 

— Întotdeauna aţi fost drăguţ cu mine, îi spune ea. Mâine plec acasă 
şi nu mă mai întorc. 

Doctoriţa Self îl invită pe Benton să se aşeze lângă ea, pe scări, dar 
bărbatul refuză. Femeia îi simte furia. E un triumf. Încă unul. 

— Mă simt mult mai bine, îl anunţă ea. 

Benton pare transformat de umbrele pe care le împrăştie lumina 
becurilor. 

Femeia nu l-a mai văzut niciodată în întuneric, iar ideea abia acum 
conştientizată i se pare fascinantă. 

— Mă întreb ce-ar spune doctorul Maroni în clipa asta. Mă întreb 
ce-ar spune Kay, spune ea. Îmi aduc aminte de vacanţa de primăvară 
la plajă. O tânără observă un tânăr superb şi-apoi? El o remarcă pe ea. 
Amândoi se aşază pe nisip, se bălăcesc în valuri, se stropesc cu apă şi 
fac tot ce poftesc până la răsăritul soarelui. Nu le pasă că sunt uzi şi 
lipicioşi din cauza sării şi a transpiraţiei. Unde-a dispărut vraja, 
Benton? Îmbătrâneşti atunci când nimic nu-ţi mai ajunge şi când ştii 
că niciodată n-o să mai regăseşti vraja. Eu ştiu ce înseamnă moartea. 
Aşa cum ştii şi tu. Stai lângă mine, Benton. Mă bucur că vrei să stăm 
de vorbă înainte să plec. 

— Am vorbit cu mama dumneavoastră, spune Benton. Din nou. 

— Înseamnă că-ţi place de ea. 

— Mi-a comunicat ceva foarte interesant, care m-a determinat să 
retractez ceva ce v-am spus dumneavoastră, doamnă doctor Self. 

— Scuzele sunt întotdeauna bine-venite. Din partea ta, sunt o 
plăcere neaşteptată. 

— Aţi avut dreptate în ceea ce-l priveşte pe doctorul Maroni, 
continuă Benton. În legătură cu faptul c-aţi făcut sex cu el. 

— N-am spus niciodată c-am făcut sex cu el. Pe doctoriţă o ia cu 


fiori reci. 

— Când să se fi întâmplat lucrul ăsta? În camera mea nenorocită, 
care mai are şi vedere?! Am fost drogată cu medicamente. N-aş fi 
putut să fac sex cu nimeni, decât dacă sexul ar fi fost împotriva voinţei 
mele. Maroni m-a drogat. 

— Nu mă refer la ceea ce s-a întâmplat acum. 

— În timp ce eram inconştientă, mi-a desfăcut halatul şi m-a pipăit. 
Mi-a zis că-mi adoră trupul. 

— Pentru că-şi aducea aminte de el. 

— Cine-a zis c-am făcut sex cu el? Târfa aia nenorocită ţi-a zis asta? 
De unde ştie ea ce s-a întâmplat când m-am internat? Înseamnă că i-ai 
spus tu că sunt pacientă la McLean. Te dau în judecată. Eu am zis că 
Maroni n-a putut să se abţină, că n-a rezistat şi după aia a fugit. Am 
zis că şi-a dat seama c-a greşit şi-atunci a fugit în Italia. Dar niciodată 
n-am zis c-am făcut sex cu el. Nu ţi-am spus asta niciodată. Maroni m- 
a drogat şi-a profitat de mine, iar eu ar fi trebuit să-mi dau seama c-o 
să facă asta. De ce să n-o facă? 

Întâmplarea o excită. A excitat-o şi atunci şi-o excită şi acum, deşi 
habar n-a avut c-o să simtă aşa ceva. La momentul respectiv, l-a 
mustrat, dar nu i-a spus să înceteze. A întrebat: 

— De ce trebuie să mă examinezi cu atât entuziasm? 

Iar el a răspuns: 

— Fiindcă e important să ştiu. 

Iar ea a spus: 

— Da. Trebuie să ştii ce nu-ţi aparţine. 

Iar el a zis în timp ce-o descoperea: 

— E ca un loc special, pe care l-ai vizitat cândva, dar pe care nu l-ai 
mai văzut de ani de zile. Vrei să afli ce s-a schimbat între timp şi ce nu 
şi vrei să ştii dac-ai mai putea să locuieşti acolo. 

La care ea a întrebat: 

— Şi-ai mai putea? 

Răspunsul lui a fost: 

— Nu. 

După care a fugit. Şi asta a fost cel mai groaznic. Pentru c-a mai 
făcut-o o dată. 

— Eu mă refer la ceea ce s-a întâmplat cu mult timp în urmă, spune 
Benton. 


Apa clipoceşte înfundat. 

Will Rambo e înconjurat de apă şi de întuneric în timp ce vâsleşte 
îndepărtându-se de Sullivan's Island, acolo unde şi-a lăsat Cadillac-ul 
ascuns într-un loc retras, în apropierea pontonului de unde a 
împrumutat barca. Pe care a mai împrumutat-o de câteva ori în trecut. 
Când are nevoie, foloseşte motorul. Când vrea linişte, vâsleşte. Apa 


clipoceşte. În întuneric. 

În Grotta Bianca, locul unde a dus-o pe prima. Senzaţia, familiaritatea — 
fragmente care se reunesc într-o peşteră adâncă din mintea lui, printre 
stalactite de calcar şi muşchi, acolo unde razele soarelui au reuşit să 
răzbată. A dus-o dincolo de Coloana lui Hercule, într-o lume a adâncurilor 
cu coridoare din piatră, decorate cu minerale lustruite în formă de prisme 
şi-n care sunetul apei picurând se aude tot timpul. 

În ziua aia de vis au fost singuri. Cu o singură excepţie. Atunci când i-a 
lăsat pe şcolarii ăia încântați, îmbrăcaţi cu jachete şi cu căciuli pe cap, să 
treacă dincolo. Will i-a spus fetei: 

— Fac zgomot ca un grup de lilieci. 

Ea a izbucnit în râs şi i-a spus că se distrează cu el. L-a prins de braţ şi 
s-a lipit de el, iar Will i-a simţit moliciunea. În tăcere, singurul sunet era 
acela al apei picurând. A dus-o prin Tunelul Şerpilor, pe sub candelabrele 
din piatră, pe lângă draperii translucide de rocă, până în Coridorul 
Deşertului. 

— Dacă m-ai lăsa aici, n-aş putea niciodată să mai găsesc drumul 
înapoi, i-a spus ea. 

— De ce să te las? Eu sunt ghidul tău. În deşert nu poţi să supravieţuieşti 
fără un ghid. Decât dacă ştii drumul. 

Furtuna de nisip s-a ridicat într-un zid gigantic, iar el s-a frecat la ochi. 
În ziua aia a încercat să n-o mai vadă în minte. 

— Tu cum de ştii drumul? Cred c-ai venit aici de multe ori, a spus ea şi- 
apoi el a lăsat furtuna şi-a revenit în peşteră. 

Iar ea era aşa de frumoasă: palida şi bine conturată, ca şi când ar fi fost 
sculptată în cuarț. Dar era tristă fiindcă iubitul ei o părăsise pentru o altă 
femeie. 

— Ce te face aşa de special încât să cunoşti un loc ca ăsta? l-a întrebat 
ea pe Will. La trei kilometri în adâncul pământului, un labirint nesfârşit de 
pietre umede. Ce cumplit ar fi să te pierzi aici. Mă întreb dacă s-a rătăcit 
cineva vreodată. După program, când se sting luminile, cred că aici e 
întuneric beznă şi frig ca-ntr-o pivniţă. 

Will nu-şi vedea mâna în faţa, ochilor. Nu vedea decât un roşu 
strălucitor, în timp ce nisipul îi biciuia de credea că n-o să-i mai rămână 
nici pielea pe oase. 

— Will! Vai, Doamne! Ajută-mă, Will! Strigătele lui Roger au devenit 
strigătele şcolarilor din coridorul paralel, iar mugetul furtunii a dispărut. 
Apa picura, iar paşii lor răsunau umezi. 

— De ce te tot freci la ochi? a întrebat ea. 

— Eu aş găsi drumul şi pe întuneric. Văd foarte bine în întuneric, iar 
când eram copil veneam deseori aici. Eu sunt ghidul tău. 

Will a fost foarte bun şi foarte blând cu ea, fiindcă înţelegea că 
pierderea pe care o suferise era mai mult decât putea să îndure femeia. 

— Vezi cum piatra devine translucidă în lumină? E plată şi puternică la 


fel ca tendoanele şi muşchii, iar cristalele au galbenul ăla cerat al oaselor. 
Prin coridorul ăsta îngust se ajunge la Domul din Milano, care e cenuşiu, 
umed şi rece ca țesuturile şi vasele de sânge dintr-un corp foarte bătrân. 

— Am pantofii şi manşetele pantalonilor pătate cu pastă de calcar. 
Parcă-i var. Mi-ai distrus hainele. 
zac risipite monede înverzite. Ea s-a întrebat, cu voce tare, dacă dorința 
vreunui om s-a împlinit, apoi a aruncat o monedă, care a clipocit la 
contactul cu apa, după care s-a scufundat pân-a atins fundul. 

— Pune-ţi câte dorinţe vrei, i-a spus Will. Niciodată nu se împlinesc sau, 
dacă se împlinesc, ghinionul tău. 

— E groaznic ce spui, l-a apostrofat ea. Cum poţi să zici c-ar fi rău dacă 
dorinţa mi s-ar împlini? Nu ştii ce dorinţă mi-am pus. Dacă mi-am dorit să 
fac dragoste cu tine? Nu eşti bun ca iubit? 

Will nu i-a răspuns, dar s-a înfuriat şi mai tare. Dac-ar fi fost să facă 
dragoste, ea i-ar fi văzut picioarele goale. Ultima dată când Will a făcut 
dragoste a fost în Irak şi-atunci cu o fetiță de doisprezece ani, care a urlat 
şi-a plâns şi şi-a repezit pumnii mici în el. Apoi a încetat şi a adormit, iar 
lui asta nu i-a trezit nici un sentiment, fiindcă fetița aia n-avea nici o viaţă, 
n-o aştepta nimic altceva decât distrugerea nesfârşită a ţării ei şi 
nenumărate morţi. Pe măsură ce apa picură, chipul fetiţei i se şterge din 
amintire. Will ţine acum în mână pistolul, iar Roger urlă fiindcă durerea e 
de neîndurat. 

În Peştera Cupolei, pietrele erau rotunde ca nişte cranii, iar apa picura, 
picura şi tot picura, ca şi când ar fi plouat. Formațiunile de gheaţă 
minerală, ţurţurii şi pintenii calcaroşi străluceau ca nişte lumânărele. Will 
i-a spus să nu atingă nimic. 

— Dacă le atingi, se fac negre ca funinginea, a avertizat-o el. 

— Povestea vieţii mele, a remarcat femeia. Tot ce ating se transformă- 
ntr-un căcat. 

— Mie o să-mi mulţumeşti. 

— Pentru ce? 

În Coridorul întoarcerii era cald şi umed, iar apa se scurgea pe pereţi ca 
sângele. Will ţinea pistolul în mână şi era la o apăsare de deget distanţă de 
sfârşitul a tot ceea ce ştia despre el. Dacă Roger i-ar fi putut mulţumi, ar fi 
făcut-o. 

Un simplu mulțumesc, care nu trebuie să fie repetat. Oamenii sunt 
nerecunoscători şi distrug orice are valoare. Şi-atunci nimănui nu-i mai 
pasă. Nimănui nu mai poate să-i pese. 

Un far vopsit în dungi roşu cu alb, construit curând după război, stă 
izolat la o sută de metri distanţă de țărm şi nici fanal nu mai are. 

Pe Will îl ard umerii de la atâta vâslit, iar fundul îl doare de la 
bancheta din fibră de sticlă. Efortul e mare, fiindcă încărcătura e 
aproape la fel de grea ca şi barca, iar acum, că s-a apropiat de locul 


lui, Will nu vrea să mai folosească motorul ambarcaţiunii. Niciodată n- 
o face. Motorul huruie, iar el nu vrea zgomote, chiar dacă nu există 
nimeni care să le audă. Nimeni nu locuieşte aici. Nimeni nu vine aici 
decât în timpul zilei şi-asta numai când e vreme frumoasă. Şi chiar şi- 
aşa, nimeni nu ştie că ăsta e locul lui. Dragostea de far şi de-o găleată 
de nisip. Câţi băieţei au o insulă numai a lor? O mănuşă şi o minge, un 
picnic şi-un cort. Toate-au trecut. Toate-s duse. Nenorocita trecere 
într-o barcă înspre cealaltă parte. 

Peste apă sunt luminile de pe Mount Pleasant, luminile de pe James 
Island şi din Charleston. La sud-vest e Folly Beach. Mâine o să fie cald, 
dar înnorat, iar înspre seară apa o să scadă la reflux. Will trage barca 
pe plajă, iar fundul ambarcaţiunii se freacă de scoicile de pe mal. 

În interiorul laboratorului foto criminalistic, a doua zi dimineaţă, 
devreme. E miercuri. 

Scarpetta înşiră lucrurile de care s-ar putea să aibă nevoie. De data 
asta, se foloseşte de metode ştiinţifice simple. Din dulapuri şi de prin 
sertare scoate recipiente din porțelan, hârtie, pahare din plastic, 
şervete de hârtie, tampoane de vată sterile, plicuri, argilă plastică, apă 
distilată, o sticlă cu gun blue (o soluţie de dioxid de seleniu care face 
ca suprafeţele metalice să capete o culoare albastru-închis, aproape 
negru), o sticlă cu RTX (tetroxid de ruteniu), tuburi cu superglue şi o 
tigăiţă din aluminiu. La un aparat de fotografiat montat pe un suport 
de masă, Scarpetta ataşează o lentilă macro şi un declanşator la 
distanţă. Blatul de lucru îl acoperă cu foi groase de hârtie maro. 

Deşi ar putea să aleagă dintr-o gamă largă de mixturi care să facă 
vizibile amprentele latente de pe suprafeţele neporoase, cum ar fi 
metalul, procedura standard este fumigaţia. Nici un strop de magie, 
numai chimie. Lipiciul este compus, aproape în întregime, din 
cianoacrilat, o răşină acrilică. În contact cu aminoacizii, glucoza, 
sodiul, acidul lactic şi celelalte elemente chimice eliminate prin pori, 
aceasta reacţionează. Când vaporii de superglue vin în contact cu o 
amprentă latentă (care nu este vizibilă cu ochiul liber), datorită unei 
reacţii chimice se formează un nou compus — cu puţin noroc, o 
amprentă în relief albă, vizibilă şi foarte stabilă. 

Scarpetta se gândeşte ce variantă de lucru să adopte. Ar putea să 
preleveze mostre de ADN, cu tampoane sterile, dar nu în laboratorul 
ăsta şi nu prima dată. Aceasta nu trebuie să fie neapărat prima 
procedură fiindcă nici RTX-ul şi nici lipiciul nu distrug ADN-ul. 
Superglue, decide Scarpetta şi scoate revolverul din punga de hârtie, 
după care notează seria pe o hârtie. Deschide cilindrul gol şi astupă 
bine ambele capete ale butoiaşului cu ghemotoace din şervete de 
hârtie. Dintr-o altă pungă, scoate şase cartuşe speciale de calibrul 38, 
pe care le aşază în picioare în camera de fumigaţie, care nu este decât 
o sursă de căldură într-un cub de sticlă. Cu ajutorul unei sârme legate 
în lungime, doctoriţa suspendă arma de trăgaci. Introduce şi o cană cu 
apă caldă pentru umiditate şi închide capacul camerei de fumigaţie. 
Apoi dă drumul la ventilatorul de evacuare. 

O pereche nouă de mănuşi şi Scarpetta ia punga de plastic în care se 
găsesc lanţul şi moneda de aur. Lanţul de aur reprezintă o sursă foarte 
probabilă de ADN. Lanţul este pus într-o pungă separată, care este 
etichetată. Moneda este o sursă potenţială de ADN, dar şi de 
amprente. Doctoriţa o ţine cu grijă de margine şi o studiază printr-o 
lupă, când aude încuietoarea biometrică de la uşa de la intrarea în 


laborator. Apoi Lucy pătrunde în încăpere. Scarpetta îşi dă seama de 
starea în care e nepoata ei. 

— Aş vrea să fi avut un program de recogniţie foto, spune Scarpetta, 
fiindcă ştie când să nu pună întrebări legate de starea nepoatei sale şi 
de motivul care a generat-o. 

— Avem, îi răspunde Lucy, evitând s-o privească în ochi. Dar ai 
nevoie de ceva cu care să compari fotografia ta. Foarte puţine 
departamente de poliţie au baze de date cu fotografii ale infractorilor 
care pot fi consultate din exterior, iar cei care au aşa ceva... Nu 
contează. Nimic nu e integrat. Oricine-o fi căcănaru' ăsta, probabil c-o 
să fim nevoite să-l identificăm prin altă metodă. Şi nu mă refer 
neapărat la căcănarul cu chopper-ul, care se presupune că şi-a făcut 
apariţia pe aleea ta. 

— Atunci la cine te referi? 

— Mă refer la oricine-o fi purtat lanţul ăsta şi-a avut arma. Adică 
vreau să spun că nu ştii sigur că nu e vorba de Bull. 

— N-ar avea nici o logică. 

— Ba ar fi cât se poate de logic, dacă Bull a vrut să facă pe eroul. 
Sau să ascundă vreun alt plan. Tu nu ştii cine a avut lanţul şi arma, 
fiindcă n-ai văzut cine le-a pierdut. 

— Asta dacă nu cumva dovezile o să ne arate cine a fost, vine 
replica lui Scarpetta. Eu îl cred pe cuvânt şi-i sunt recunoscătoare că s- 
a pus pe el în pericol ca să mă protejeze pe mine. 

— Poţi să crezi ce vrei. 

Scarpetta se uită la chipul lui Lucy. 

— Cred că s-a întâmplat ceva. 

— Nu fac decât să scot în evidenţă că presupusa altercaţie dintre el 
şi individul cu chopper-ul n-a avut martori. Asta-i tot. 

Scarpetta se uită la ceas, apoi se duce la camera de fumigaţie. 

— Cinci minute. Ar trebui să fie suficient. Deschide capacul ca să 
oprească procedura. 

— Trebuie să verificăm seria revolverului. 

Lucy vine lângă ea şi se uită în interiorul cubului de sticlă. Îşi trage 
o pereche de mănuşi, detaşează sârma şi recuperează revolverul. 

— O amprentă în relief. Incompletă. Aici, pe butoiaş. 

Apoi întoarce arma pe toate feţele, după care o aşază pe blatul de 
lucru acoperit cu hârtie. Bagă din nou mâna în cubul de fumigaţie şi 
scoate cartuşele. 

— Câteva amprente parţiale. Cred că sunt suficiente detalii. 

Lucy pune şi cartuşele pe masă. 

— Eu le fotografiez, iar tu poate le scanezi, ca să obţinem 
caracteristicile şi să le rulăm prin SIIAA. 

Scarpetta pune mâna pe telefon, sună la laboratorul de amprentare 
şi le explică celor de-acolo ce fac ele. 


— Le procesez eu întâi, ca să nu mai pierdem vremea, anunţă Lucy 
pe un ton deloc prietenos. Vreau să scap de culori şi să inversez albul 
în negru. În felul ăsta putem să le rulăm imediat. 

— S-a întâmplat ceva. Presupun că, la momentul potrivit, o să-mi 
spui ce. 

Lucy n-o ascultă şi spune supărată: 

— Gunoi pe dinăuntru, gunoi pe dinafară. 

Asta e expresia ei preferată atunci când e în dispoziţii cinice. O 
amprentă e scanată şi introdusă în SIIAA, iar calculatorul nu ştie dacă 
analizează o piatră sau un peşte. Sistemul automat nu gândeşte. Nu 
ştie nimic. El nu face decât să suprapună caracteristicile unei 
amprente peste cele identice ale alteia, ceea ce înseamnă că, în cazul 
în care caracteristicile lipsesc, sunt obturate sau n-au fost corect 
codate de un examinator criminalist competent, atunci există mari 
şanse ca verificarea să nu dea nici un rezultat. Problema nu o 
reprezintă SIIAA-ul. Ci oamenii. Acelaşi lucru se întâmplă şi în cazul 
ADN-ului. Rezultatele sunt bune în măsura în care prelevarea şi 
procesarea mostrelor au fost bine făcute. Deci ţine şi de cine a lucrat 
cu ele. 

— Ştii ce rare sunt cazurile în care amprentele sunt rulate aşa cum 
trebuie? îi dă Lucy înainte pe un ton muşcător. Te trezeşti cu un 
poliţist tâmpit, care ia amprentele pe cartoline din alea, pentru toate 
cele zece degete, cu aceeaşi metodă veche de secole a mânjitului 
degetelor cu cerneală şi-apoi presarea pe hârtie. După care amprentele 
sunt deversate în SIIAA şi nu-s bune de nimic. Ceea ce nu s-ar 
întâmpla dacă am folosi scanarea optică biometrică. Dar nici o 
puşcărie n-are bani. În ţara asta nenorocită nu sunt bani pentru nimic. 

Scarpetta lasă moneda de aur în punga din plastic transparent şi se 
uită la ea printr-o lupă. 

— Nu vrei să-mi spui de ce eşti atât de prost-dispusă? 

Doctoriţei îi e teamă de răspunsul pe care l-ar putea primi. 

— Unde e seria, ca să rulez arma prin NEIC? 

— Pe bucăţica aia de hârtie de pe masă. Ai vorbit cu Rose? 

Lucy ia hârtia şi se aşază în faţa unui calculator. Tastele încep să 
clicăie. 

— Am sunat-o să văd ce face. Mi-a zis c-ar trebui să văd ce faci tu. 

— O monedă de un dolar american, anunţă Scarpetta. Asta ca să nu 
fie nevoită să spună altceva. O mie opt sute şaptezeci şi trei. 

Şi doctoriţa observă ceva ce n-a mai văzut niciodată pe o probă 
neprocesată anterior. 

Lucy zice: 

— Aş vrea să testez arma în rezervorul cu apă şi-apoi să rulez 
rezultatul balistic prin RNLTB. 

Reţeaua Naţională Integrată de Identificare Balistică. 


— Să vedem dacă revolverul ăsta a mai fost folosit şi în vreo altă 
infracţiune, declară Lucy. Deşi tu încă nu consideri ceea ce s-a 
întâmplat ca fiind o infracţiune şi nu vrei să implici poliţia. 

— Aşa cum ţi-am mai explicat — Scarpetta nu vrea să pară defensivă 
- Bull s-a bătut cu el şi i-a zburat arma din mână. 

Doctoriţa studiază moneda şi ajustează parametrul de mărire. 

— Nu pot să dovedesc că bărbatul cu chopper-ul a venit ca să-mi 
facă vreun rău. N-a intrat pe proprietatea mea privată. Doar a 
încercat. 

— Aşa zice Bull. 

— Dacă n-aş ştii că nu e aşa, aş zice că moneda asta a mai fost 
fumigată cu superglue pentru colectarea de amprente. 

Prin lupă, Scarpetta examinează ceea ce pare a fi un detaliu alb — 
şters de amprentă în relief pe faţa şi pe spatele monedei. 

— Cum adică dacă n-ai ştii că nu e aşa? Nu ştii că nu e aşa. Nu ştii 
nimic despre moneda aia, nu ştii de unde provine. Tot ce ştii e că Bull 
a găsit-o în spatele casei tale. Cine a pierdut-o e altă poveste. 

— Seamănă foarte mult a reziduu polimeric. A superglue. Nu 
pricep, concluzionează Scarpetta ducând punga cu moneda către 
suportul cu aparatul de fotografiat. Sunt multe lucruri pe care nu le 
înţeleg, adaugă ea ridicând ochii către Lucy. Presupun că atunci când 
o să fii pregătită să vorbeşti cu mine, o s-o faci. 

Doctorita îşi scoate mănuşile şi îşi pune altele noi şi o mască de faţă. 

— Se pare că nu trebuie să facem nimic altceva decât s-o 
fotografiem. Nu mai avem nevoie nici de gun blue, nici de RTX. 

Lucy se referă la detaliul de amprentă de pe monedă. 

— Cel mult, poate nişte pudră revelatoare. Dar bănuiesc că n-o să 
avem nevoie nici de asta. 

Scarpetta ajustează poziţia aparatului de fotografiat şi modifică cele 
patru braţe cu surse de lumină. 

— O fotografiez, după care totul poate să plece la analiza de ADN. 

Doctoriţa rupe o bucăţică de hârtie maro de pe suportul fotografic, 
scoate moneda din pungă şi o aşază pe suport cu capul în sus. Taie un 
pahar de plastic în două, poziţionând una dintre jumătăţile tubulare 
deasupra monedei - blendă artizanală care are rolul de a micşora 
strălucirea, astfel încât detaliul de amprentă e mult mai vizibil. Ia 
declanşatorul la distanţă şi începe să facă fotografii. 

— Superglue, spune Lucy. Atunci poate că moneda a fost dovadă 
într-o altă infracţiune şi a reintrat cumva în circulaţie, ca să zic aşa. 

— Asta ar explica urmele. Nu ştiu dacă aşa s-a întâmplat, dar ar fi o 
explicaţie. 

Tastele calculatorului clicăie cu viteză. 

— Monedă de un dolar din aur, anunţă Lucy. Americană, o mie opt 
sute şaptezeci şi trei. Să vedem ce pot să aflu. 


Alte taste clicăind. 

— De ce ar lua cineva Fiorinal cu codeină? Şi ce e Fiorinalul ăsta? 

— Butalbital plus fosfat de codeină, aspirină şi cofeină, o lămureşte 
Scarpetta întorcând, cu grijă, moneda, astfel încât să poată să 
fotografieze şi cealaltă faţă. 

Obturatorul se închide. 

— De ce? 

— Dg’ Testrodermul ce-i? 

— Un gel cu testosteron pe care îl masezi pe piele. 

— Ai auzit vreodată de Stephen Siegel? 

Scarpetta se gândeşte câteva clipe, dar nu-i vine nimeni în minte. 
Numele îi e complet necunoscut. 

— Din câte-mi amintesc, nu. 

— Testrodermul i-a fost prescris acestui Siegel. Care se întâmplă să 
fie un jegos de proctolog din Charlotte, de-acolo de unde e Shandy 
Snook. Şi se mai întâmplă că tatăl ei a fost pacientul acestui proctolog, 
ceea ce ne poate sugera faptul că Shandy îl cunoaşte şi poate să obţină 
reţete când are ea chef. 

— Unde a fost folosită reţeta asta? 

— La o farmacie din Sullivan's Island, acolo unde se întâmplă că 
Shandy are o casă de două milioane de dolari pe numele unui LLC, 
spune Lucy bătând din nou ceva la calculator. Poate că n-ar fi o idee 
rea să-l întrebi pe Marino ce dracu’ se petrece. Cred că toţi ar trebui să 
ne facem griji. 

— Ceea ce mă îngrijorează pe mine cel mai mult e cât de furioasă 
eşti. 

— Cred că nu ştii cum sunt atunci când sunt furioasă cu adevărat. 

Lucy apasă tastele cu mişcări rapide, pline de forţă şi supărate. 

— Deci Marino e drogat până la refuz. Ilegal. Probabil că se 
mozoleşte de zor cu gel din ăla cu testosteron de parcă s-ar da cu 
loţiune de protecţie solară şi-nghite la pastile în draci, ca să scape de 
mahmureală. Fiindcă, dintr-odată, s-a transformat într-un King Kong 
beat criţă. 

Tastele răsună şi mai tare. 

— Probabil că suferă de priapism şi poate să facă în orice clipă un 
infarct. Sau să devină atât de agresiv, încât să-şi piardă controlul. 
După ce că deja şi l-a pierdut din cauza băuturii. E uluitor ce efect 
poată să aibă o persoană asupra alteia în numai o săptămână. 

— E limpede că ultima lui iubită n-o să-i facă decât bube-n cap. 

— Nu mă refeream la ea. Ci la faptul c-a trebuit tu să-i dai vestea. 

— Da, a trebuit. A trebuit să-i spun. Aşa cum a trebuit să vă spun şi 
ție şi lui Rose, murmură Scarpetta. 

— Moneda ta de aur valorează cam şase sute de dolari, anunţă Lucy 
închizând un fişier de pe calculator. Fără lanţ. 


Doctorul Maroni stă în faţa focului în apartamentul său aflat la sud 
de piaţa San Marco. Domurile bazilicii par posomorâte din cauza ploii. 
Oamenii, majoritatea localnici, au în picioare cizme din cauciuc verzi, 
în timp ce turiştii poartă cizme galbene ieftine. Cât ai clipi, apa s-a 
ridicat şi a invadat străzile Veneţiei. 

— Pur şi simplu, am aflat de cadavru. Doctorul Maroni vorbeşte la 
telefon cu Benton. 

— Cum? La început, cazul n-a fost important. De ce-ai fi aflat despre 
el? 

— Mi-a spus Otto. 

— Căpitanul Poma. 

Benton e hotărât să se distanţeze de căpitan. Nici măcar nu poate să 
se refere la el folosindu-i prenumele. Doctorul Maroni spune: 

— Otto m-a sunat pentru altceva şi-a menţionat şi povestea asta. 

— Dar el de ce-ar fi avut cunoştinţă de cazul ăsta? Iniţial nici la ştiri 
nu s-au dat prea multe detalii. 

— Ştia pentru că el e Carabiniere. 

— Şi asta-l face omniscient? vine replica lui Benton. 

— Nu-ţi place Otto. 

— Sunt doar nedumerit, explică Benton. Căpitanul Poma este un 
medico legale în serviciul carabinierilor. Însă nu carabinierii, ci poliţia 
naţională a avut jurisdicție pe cazul ăsta. Şi, ca de obicei, s-a 
întâmplat aşa fiindcă poliţia naţională a ajuns prima la faţa locului. 
Când eram copil, asta se numea ce-am găsit al meu să fie. În cadru 
legal, se numeşte ceva nemaiauzit. 

— Ce pot să zic? Aşa se procedează în Italia. Jurisdicţia depinde de 
cine a ajuns primul la locul faptei sau de cine a fost chemat. Dar nu 
din cauza asta eşti atât de iritat. 

— Nu sunt iritat. 

— Îi spui unui psihiatru că nu eşti iritat. 

Doctorul Maroni îşi aprinde pipa. 

— Nu sunt acolo ca să-ţi văd expresia, dar nici nu am nevoie. Eşti 
iritat. Explică-mi de ce contează cum am aflat despre cadavrul femeii 
de lângă Bari? 

— Acum insinuezi că nu sunt obiectiv. 

— Ceea ce insinuez este că te simţi ameninţat de Otto. Dă-mi voie 
să încerc să-ţi explic mai clar cum s-au desfăşurat lucrurile. Cadavrul a 
fost descoperit lângă autostrada din afara oraşului. La început, când 
am aflat despre el, nu mi-a spus nimic. Nimeni nu ştia cine era femeia. 
S-a crezut că era o prostituată. Poliţia a speculat că asasinatul ar avea 
legătură cu Sacra Corona Unita, mafia din Puglia. Otto mi-a zis că era 
chiar fericit că nu carabinierii se ocupă de caz, fiindcă lui nu-i place, 
în mod deosebit, să aibă de-a face cu gangsteri. Ca să-l citez pe el: 


victimele care sunt la fel de corupte ca şi ucigaşii lor nu au în ele 
nimic pozitiv. Mi se pare că Otto m-a informat o zi mai târziu c-a 
vorbit cu patologul criminalist de la Sezione di Medicina Legale din 
Bari. Se părea că victima era o turistă canadiană care fusese văzută 
ultima dată într-o discotecă din Ostuni. Era beată. Şi a plecat cu un 
bărbat. O tânără care se potrivea descrierii a fost văzută a doua zi la 
Grotta Bianca, în Puglia. Peştera Albă. 

— Din nou, căpitanul Poma e omniscient şi se pare că întreaga lume 
are grijă să-i dea raportul. 

— Din nou, se pare că-l dispreţuieşti. 

— Hai să vorbim despre Peştera Albă. Trebuie să presupunem că 
ucigaşul face asociaţii simbolistice, spune Benton. 

— Nivelurile profunde ale conştiinţei, răspunde doctorul Maroni. 
Amintiri îngropate din copilărie. Amintiri reprimate ale unor dureri şi 
traume. Am putea interpreta explorarea peşterii ca pe o călătorie 
mitologică a ucigaşului printre secretele legate de propriile lui 
nevroze, psihoze şi temeri. Omului ăstuia i s-a întâmplat ceva 
îngrozitor şi probabil că acest lucru s-a petrecut înainte de acel lucru 
care i s-a întâmplat şi pe care el îl consideră îngrozitor. 

— Ce-ţi aduci aminte referitor la descrierea lui fizică? Oamenii care 
au pretins că l-au văzut cu victima în discotecă, la peşteră sau oriunde 
altundeva au oferit şi o descriere fizică? 

— Tânăr, cu o şapcă pe cap, răspunde doctorul Maroni. Asta-i tot. 

— Asta-i tot? Rasa? 

— Şi în discotecă şi în peşteră e întuneric. 

— În notițele tale privind pacientul cu pricina — mă uit chiar acum 
la ele — scrie că bărbatul a menţionat faptul că s-a întâlnit cu o 
canadiană într-o discotecă. A spus asta la o zi după ce a fost descoperit 
cadavrul. Apoi nu l-ai mai văzut. De ce rasă era pacientul? 

— E alb. 

— Spui în notițe că pacientul a indicat faptul că şi citez, „a lăsat-o 
pe fată în Bari, pe marginea drumului”. 

— La momentul respectiv, nu se ştia că era canadiană. Era o victimă 
neidentificată. Aşa cum am mai zis, se presupunea că era o 
prostituată. 

— Când ai aflat că era o turistă canadiană, n-ai făcut nici o 
legătură? 

— Fireşte c-am fost îngrijorat. Dar nu aveam nici o dovadă. 

— Da, Paulo, protejează-ţi pacientul. Nimeni nu şi-a bătut capul s-o 
protejeze pe turista canadiană, a cărei singură crimă a fost aceea că s- 
a distrat puţin cam prea mult la discotecă şi că a întâlnit pe cineva de 
care, în mod evident, i-a plăcut şi în care a crezut că poate să aibă 
încredere. Vacanţa ei în sudul Italiei s-a terminat cu o autopsie făcută 
în cimitir. Are noroc că n-a fost înmormântată în groapa săracilor. 


— Eşti foarte nerăbdător şi supărat, remarcă doctorul Maroni. 

— Paulo, poate că acum, că ai notițele în faţa ta, o să-ţi aminteşti 
mai multe. 

— Eu nu ţi-am dat notițele respective. Nu-mi pot da seama cum ai 
intrat în posesia lor. 

Doctorul Maroni trebuie să repete lucrurile astea de câteva ori, iar 
Benton trebuie să-i facă jocul. 

— Dacă îţi stochezi notițele în format electronic în serverul 
spitalului, ar trebui să laşi funcţia de file-sharing închisă, îi spune 
Benton prin telefon. Pentru că, în cazul în care cineva îşi dă seama pe 
ce hard-disk sunt stocate dosarele astea confidenţiale, ele pot fi 
accesate. 

— Internetul este un teritoriu perfid. 

— Turista canadiană a fost ucisă cu aproape un an în urmă, spune 
Benton. Acelaşi gen de mutilări. Spune-mi cum e posibil ca tu să nu te 
fi gândit la cazul ăsta — la pacientul tău — după ce ai aflat ce i s-a făcut 
lui Drew Martin? Bucăţi de carne excizate din aceleaşi zone ale 
corpului. Goală şi abandonată într-un loc unde să fie descoperită rapid 
şi în mod şocant. Şi fără să fie găsite nici un fel de dovezi 
incriminatorii. 

— Se pare că nu le şi violează. 

— Nu ştim ce le face. Mai ales dacă le obligă să stea cufundate într- 
o cadă cu apă rece pentru numai Dumnezeu ştie cât timp. Aş vrea s-o 
pun şi pe Kay în legătură prin telefon. Am sunat-o chiar înainte să te 
sun pe tine. Sper c-a apucat s-arunce măcar o privire peste ce i-am 
trimis. 

Doctorul Maroni aşteaptă. Se uită la imaginea de pe ecranul 
calculatorului, în timp ce, dincolo de ferestrele apartamentului, ploaia 
cade în puhoaie, iar apele canalului se ridică. Bărbatul deschide 
obloanele atât cât să vadă că apa de pe trotuare a depăşit deja treizeci 
de centimetri. E recunoscător că azi nu trebuie să iasă din casă. Pentru 
el, inundaţiile nu reprezintă o aventură aşa cum se întâmplă în cazul 
turiştilor. 

— Paulo? 

Benton a revenit pe linie. 

— Kay? 

— Sunt aici. 

— Kay are dosarele, îl anunţă Benton pe Maroni. Te uiţi la cele 
două fotografii? o întreabă el pe Scarpetta. Şi la celelalte dosare? 

— Ce i-a făcut lui Drew Martin la ochi, începe Scarpetta. Femeia 
care a murit lângă Bari nu a păţit acelaşi lucru. Mă uit pe raportul de 
la autopsie. Care e în italiană. Încerc să înţeleg ce scrie. Şi mă întreb 
de ce ai inclus raportul ăsta în dosarul pacientului tău, în dosarul lui 
Sandman, nu? 


— E limpede că aşa îşi spune bărbatul, răspunde doctorul Maroni. 
Zic asta bazându-mă pe e-mail-urile primite de doctoriţa Self. Te-ai 
uitat peste câteva dintre ele? 

— Mă uit acum. 

— De ce ai inclus raportul în dosarul pacientului? îl întreabă din 
nou Benton. În dosarul lui Sandman. 

— Fiindcă eram îngrijorat. Dar nu aveam nici o dovadă. 

— Asfixiere? întreabă Scarpetta. Judecând după peteşii şi lipsa altor 
indicii. 

— E posibil să fi fost înecată? sugerează doctorul Maroni. 

Dosarele pe care Benton i le-a forwardat au fost printate şi acum 
stau pe laptop. 

— E posibil ca şi Drew să fi fost înecată? 

— Nu, cu certitudine fata nu a fost înecată. A fost strangulată cu o 
ligatură. 

— Motivul pentru care m-am gândit la înec îl reprezintă cada din 
cazul lui Drew, explică doctorul Maroni. lar acum, această cea mai 
recentă fotografie cu femeia din cada de cupru. Dar pot să înţeleg dacă 
greşesc. 

— În privinţa lui Drew greşeşti. Dar cu partea cu victimele aşezate 
în căzi înaintea morţii — sau a ceea ce, din păcate, presupunem a fi 
moartea lor — sunt de acord. Dacă nu avem nici un fel de alte indicii, 
trebuie să luăm în consideraţie varianta înecului. Dar îţi spun cu 
certitudine, repetă Scarpetta, că Drew nu s-a înecat. Ceea ce nu 
înseamnă însă că victima din Bari nu s-a înecat. Şi nu avem de unde să 
ştim ce i s-a întâmplat femeii din cada de cupru. Nici măcar nu putem 
să spunem că e moartă. Deşi mă tem că aşa stau lucrurile. 

— Pare drogată, remarcă Benton. 

— Bănuiesc, deşi sunt aproape convinsă, că acest detaliu este comun 
pentru toate cele trei femei în chestiune, spune Scarpetta. Victima din 
Bari a fost compromisă. Asta judecând după concentraţia de alcool din 
organism. Care era de trei ori mai mare decât limita legală. 
Alcoolemia lui Drew era de peste două ori mai mare. 

— Le droghează ca să le poată controla, intervine Benton. Deci nu 
există nimic care să-ţi indice faptul că victima din Bari a fost înecată? 
Nu există nici un indiciu în acest sens în raport? Diatomi au fost 
găsiţi? 

— Diatomi? întreabă doctorul Maroni. 

— Alge microscopice, explică Scarpetta. În primul rând că ar fi 
trebuit să-i vină cuiva ideea să-i caute. Ceea ce e puţin probabil 
deoarece varianta înecului nu a fost luată în consideraţie. 

— De ce ar fi fost? Fata a fost găsită pe marginea drumului, vine 
replica doctorului Maroni. 

— În al doilea rând, continuă Scarpetta, diatomii sunt omniprezenţi. 


Trăiesc în apă. Şi se răspândesc pe calea aerului. Singurul tip de 
examinare care ar putea să scoată la iveală informaţii semnificative 
este aceea a măduvei sau a organelor interne. Şi ai dreptate, doctore 
Maroni. De ce ar fi fost făcute asemenea examinări? În ceea ce-o 
priveşte pe victima din Bari, bănuiesc c-a fost aleasă la întâmplare. 
Poate că Sandman, de-acum înainte aşa o să-i spun... 

— Nu ştim cum îşi spunea el la vremea respectivă, o întrerupe 
doctorul Maroni. Cu siguranţă, pacientul meu n-a făcut nici o referire 
la acest nume. 

— Am să-i spun Sandman pentru clarificare, explică Scarpetta. 
Poate că bărbatul bătea barurile, discotecile, locurile frecventate de 
turişti, iar femeia respectivă a avut nenorocul să se afle în locul 
nepotrivit, la momentul nepotrivit. Pe de altă parte, în cazul lui Drew 
Martin, nu cred c-a mai fost vorba de hazard. 

— Nici asta nu ştim cu certitudine. 

Doctorul Maroni trage din pipă. 

— Ba eu cred că pot afirma asta cu certitudine. Bărbatul a început 
să-i trimită e-mail-uri doctoriţei Self, e-mail-uri despre Drew Martin, 
încă din toamna trecută. 

— Asta presupunând că el e criminalul. 

— L-a trimis doctoriţei Self fotografia cu Drew în cadă. Fotografie 
care a fost făcută cu câteva ore înainte de decesul fetei, spune 
Scarpetta. Pentru mine, e limpede că el e criminalul. 

— Spune-mi, te rog, mai multe despre ochii lui Drew, zice doctorul 
Maroni. 

— Pe baza acestui raport, ucigaşul nu i-a scos ochii turistei 
canadience. Ochii lui Drew au fost scoşi, orbitele au fost umplute cu 
nisip şi apoi pleoapele i-au fost lipite. Din fericire, pe baza a ceea ce 
ştiu, se pare că întreaga procedură a fost executată post-mortem. 

— Deci nu e vorba de sadism, ci de simbolism, spune Benton. 

— Sandman îţi presară nisip în ochi şi te face să adormi, remarcă 
Scarpetta. 

— Asta e interpretarea mitologică, intervine doctorul Maroni. 
Freudiană, jungiană, dar relevantă. Ceea ce ignorăm noi, în acest caz, 
este psihologia profundă. Şi asta e periculos. 

— Eu nu ignor nimic. Aş fi preferat ca tu să nu fi ignorat ceea ce 
ştiai despre pacientul tău. Ţi-ai făcut griji că bărbatul ar putea să aibă 
o legătură cu uciderea turistei, dar nu ai suflat o vorbă, vine replica 
lui Benton. 

Dezbateri. Insinuări privind greşelile săvârşite şi învinovăţiri. 
Conversaţia în trei continuă, în vreme ce Veneţia e cotropită de potop. 
Apoi Scarpetta anunţă că are treabă în laborator şi că dacă nici unul 
dintre cei doi bărbaţi nu mai are nevoie de ea, o să închidă telefonul. 
Ceea ce şi face, iar doctorul Maroni îşi reia discursul prin care-şi apără 


poziţia. 

— Asta ar fi fost o violare a drepturilor lui. Nu aveam nici un fel de 
dovadă, îi spune Maroni lui Benton. Ştii care sunt regulile. Ce-ar fi 
dac-am alerga la poliţie de fiecare dată când un pacient face aluzii 
violente sau referiri la acte de violenţă, despre care nu avem nici un 
motiv să credem că sunt adevărate? Ar însemna să raportăm poliţiei în 
fiecare zi numele unor pacienţi. 

— Cred că pacientul tău ar fi trebuit să fie raportat şi cred că ar fi 
trebuit să-i pui doctoriţei Self mai multe întrebări despre el. 

— Iar eu cred că tu nu mai eşti un agent FBI care se poate duce să 
aresteze oameni. Acum eşti psiholog criminalist, angajat la un spital 
de psihiatrie. Faci parte din consiliul Facultăţii de Medicină Harvard. 
În primul rând, trebuie să-i fii loial pacientului. 

— Poate că nu mai sunt capabil de asta. După două săptămâni în 
compania doctoriţei Self, sentimentele mele faţă de absolut totul s-au 
schimbat. Inclusiv cele față de tine, Paulo. Tu ţi-ai protejat pacientul, 
iar acum cel puţin două femei au murit. 

— Dacă el a fost cel care le-a ucis. 

— El a fost. 

— Spune-mi ce-a făcut doctoriţa Self când i-ai pus în față imaginile 
astea. Cea cu Drew în cadă. Camera pare a fi italienească şi veche, 
spune doctorul Maroni. 

— Trebuie să fie în Roma sau lângă Roma. E obligatoriu, răspunde 
Benton. Putem să considerăm că Drew a fost ucisă în Roma. 

— Şi cea de-a doua imagine? 

Maroni dă clic pe un al doilea fişier din e-mail-urile doctoriţei Self. 
Imaginea este aceea a unei femei într-o cadă din cupru. Femeia pare 
să aibă în jur de treizeci de ani şi are părul lung şi negru. Buzele îi 
sunt umflate şi însângerate, iar ochiul drept îl are închis din cauza 
tumefierii. 

— Ce-a zis doctoriţa Self când i-ai arătat ultima fotografie pe care i- 
a trimis-o Sandman? 

— Poza a fost trimisă când ea era la tomografie. Când i-am arătat-o, 
mai târziu, era pentru prima dată când o vedea. Principala ei grijă a 
fost că i-am violat e-mail-ul şi deci şi drepturile ei legale, că nu am 
respectat HIPAA fiindcă Lucy a fost haekerul — acuzaţia îi aparţine 
doctoriţei Self — ceea ce înseamnă că oameni din afara spitalului au 
ştiut că ea e internată la McLean. Apropo, mă întreb cum de a fost 
Lucy învinovăţită pentru asta? 

— E curios că, fără nici o ezitare, a fost considerată ca fiind 
vinovată. De acord cu tine. 

— Ai văzut ce-a postat doctorita Self pe site-ul ei? O aşa-zisă 
confesiune a lui Lucy, în care vorbeşte deschis despre tumoarea 
cerebrală. Povestea s-a răspândit peste tot. 


— A făcut Lucy aşa ceva? 

Doctorul Maroni e surprins. N-a ştiut nimic despre asta. 

— Bineînţeles că nu. Nu pot decât să presupun că doctoriţa Self a 
descoperit cumva că Lucy vine la McLean pentru tomografii în mod 
regulat şi, din cauza apetitului ei nesăţios de a tracasa oamenii, a 
născocit confesiunea aia de pe site. 

— Cum se simte Lucy? 

— Tu cum crezi? 

— Ce-a mai zis doctoriţa Self despre a doua imagine? Cea cu femeia 
în cada de cupru. Nu ştim încă despre cine e vorba? 

— Cineva trebuie să fi plantat în mintea doctoriţei Self ideea că 
Lucy i-a accesat e-mail-ul. Foarte ciudat. 

— Femeia din cada de cupru, repetă doctorul Maroni. Ce-a zis 
doctoriţa Self când ai confruntat-o pe scări, în întuneric? Ce scenă 
trebuie să fi fost! 

Maroni aşteaptă. Îşi aprinde din nou pipa. 

— N-am spus niciodată că doctoriţa Self era pe scări. 

Doctorul Maroni zâmbeşte şi pufăie, în timp ce tutunul din căuşul 
pipei sclipeşte. 

— Din nou, când i-ai arătat fotografia, ce-a zis? 

— M-a întrebat dacă imaginea nu e trucată. I-am spus că nu avem 
cum să ştim fără să vedem fişierele de pe computerul celui care a 
trimis-o. Dar că pare reală. Nu văd nici un semn care să indice că s-a 
lucrat pe ea. Nu e nici o umbră lipsă. Nici o eroare de perspectivă. 
Nici un detaliu de lumină sau de vreme care să nu se lege. 

— Da, nu pare să fi fost alterată, e de acord Maroni studiind 
fotografia pe ecran în timp ce ploaia continuă să cadă dincolo de 
storurile de la ferestre, iar apa din canal loveşte stucaturile clădirilor. 
Atât cât mă pricep la chestii din astea. 

— Doctoriţa a insistat că e posibil să fie o farsă de prost-gust. O 
glumă dementă. I-am spus că fotografia lui Drew Martin e reală şi că 
totul e mai mult decât o glumă dementă. Fata e moartă. Mi-am 
exprimat temerile că femeia din această a doua fotografie este şi ea 
moartă. Se pare că există cineva care discută cu doctoriţa Self fără să 
ţină seama de nimic şi nu numai despre cazul ăsta. Mă întreb cine. 

— Şi ea ce-a zis? 

— A spus că nu e vina ei, îl lămureşte Benton. 

— Şi acum, că Lucy ne-a obţinut informaţiile astea, s-ar putea să 
afle... începe să spună doctorul Maroni, dar Benton i-o ia înainte. 

— De unde au fost trimise. Lucy mi-a explicat cum stau lucrurile. 
Faptul că a avut acces la e-mail-ul doctoriţei Self i-a permis să 
identifice IP-ul adresei lui Sandman. Ceea ce reprezintă o dovadă în 
plus că ei nu-i pasă. Ar fi putut să găsească IP-ul singură sau să pună 
pe altcineva să-l depisteze. Dar n-a făcut nici una, nici alta. Probabil 


că nici nu i-a trecut prin minte. IP-ul ne-a dus la un domeniu din 
Charleston, mai exact, din port. 

— Asta e foarte interesant. 

— Eşti aşa de încrezător şi de exuberant, Paulo. 

— Nu sunt sigur că înţeleg ce vrei să spui. „Încrezător şi 
exuberant”? 

— Lucy a vorbit cu specialistul de IT al portului, tipul care se ocupă 
de toate computerele, de rețeaua wireless şi aşa mai departe, continuă 
Benton. Ceea ce e important, în opinia lui Lucy, este că IP-ul lui 
Sandman nu corespunde nici unui MAC din port. Ceea ce înseamnă 
Machine Address Code:7). Indiferent ce computer foloseşte Sandman 
ca să trimită e-mail-urile, acesta nu pare să aparţină portului, ceea ce 
înseamnă că e puţin probabil ca bărbatul să fie angajat acolo. Lucy mi- 
a indicat mai multe scenarii posibile. Sandman ar putea să vină şi să 
plece din port — cu o navă de croazieră sau una cargo — iar atunci când 
acostează, accesează ilegal reţeaua portului. Dacă aşa stau lucrurile, 
înseamnă că Sandman lucrează pe un vas de croazieră sau pe o navă 
cargo care a fost în portul Charleston de fiecare dată când i-a trimis e- 
mail-uri doctoriţei Self. Absolut toate e-mail-urile — douăzeci şi şapte, 
câte a găsit Lucy în inbox-ul doctoriţei — au fost trimise de la reţeaua 
wireless a portului. Inclusiv ultimul pe care l-a primit. Cel cu femeia 
în cada de cupru. 

— Atunci înseamnă că Sandman e acum în Charleston, spune 
doctorul Maroni. Sper c-ai pus portul sub supraveghere. Poate că aşa 
reuşim să-l prindem. 

— Indiferent ce facem, trebuie să fim atenţi. Momentan nu putem să 
implicăm poliţia. S-ar putea să se sperie. 

— Trebuie să existe înregistrări cu intrările vaselor de croazieră sau 
cargo. Se potrivesc datele cu cele când i-au fost trimise e-mail-urile 
doctoriţei Self? 

— Şi da şi nu. Unele date ale unui vas de croazieră — şi mă refer la 
datele de îmbarcare şi debarcare — corespund cu datele de trimitere a 
e-mail-urilor. Dar altele nu se potrivesc. Ceea ce mă face să fiu destul 
de sigur că Sandman s-a aflat în Charleston dintr-un anumit motiv. 
Poate chiar locuieşte acolo şi accesează reţeaua portului eventual 
parcând foarte aproape şi piratând-o. 

— Acum m-ai pierdut, spune doctorul Maroni. Eu trăiesc într-o lume 
străveche. 

Maroni îşi aprinde din nou pipa. Unul dintre motivele pentru care îi 
place să fumeze pipă este bucuria de a o aprinde. 

— E o situaţie similară cu cei care merg cu maşina în care au 
instalat un scanner şi monitorizează telefoanele mobile ale celorlalţi, îi 
explică Benton. 

— Presupun că nici pentru chestia asta doctoriţa Self n-are nici o 


vină, remarcă Maroni cu tristeţe. Criminalul trimite e-mail-uri din 
Charleston încă din toamna trecută, iar ea ar fi putut să afle lucrul 
ăsta şi să spună cuiva. 

— Ar fi putut să-ţi spună ţie, Paulo. Atunci când ţi l-a trimis pe 
Sandman. 

— Şi ea ştie de legătura asta cu Charlestonul? 

— I-am comunicat-o. Am sperat c-o s-o facă să-şi aducă aminte de 
ceva sau să-mi divulge vreo altă informaţie care să ne fie de ajutor. 

— Şi ce ţi-a zis când ai anunţat-o că, în tot timpul ăsta, Sandman i-a 
trimis e-mail-uri din Charleston? 

— Mi-a zis că nu e vina ei, răspunde Benton. După care s-a dus cu 
limuzina la aeroport şi s-a urcat în avionul ei particular. 

Aplauze şi muzică şi vocea doctoriţei Self. Pe website. 

Scarpetta nu poate să-şi ascundă supărarea profundă în timp ce 
citeşte falsa confesiune a lui Lucy despre tomografiile cerebrale de la 
McLean, despre motivul pentru care le face şi despre cum e să trăieşti 
cu o tumoare pe creier. Scarpetta citeşte blogurile până când simte că 
a ajuns la saturație, iar Lucy nu se poate împiedica să nu se gândească 
la faptul că supărarea mătuşii ei înseamnă mult mai puţin decât ceea 
ce ar trebui să simtă. 

— Nu am ce să fac. Ce-a fost făcut nu mai poate fi desfăcut, spune 
Lucy în vreme ce scanează amprente parţiale într-un sistem de 
imagistică digital. Nici măcar eu nu pot să elimin unele lucruri. Nu pot 
să scot textul de pe site. Nu pot să şterg nimic. Pe de altă parte, odată 
ce adevărul a ieşit la lumină, nu mai trebuie să-mi fie teamă că totul 
se va afla. 

— Ce descriere elocventă! 

— După mine, să se afle ce probleme de sănătate am e mai rău 
decât toate celelalte lucruri care s-au aflat despre mine. Aşa că poate 
că e mai bine ca oamenii să afle în sfârşit şi cu asta basta. Adevărul e 
o uşurare. E mai bine să nu te ascunzi, nu crezi? Ciudat e că atunci 
când oamenii ştiu, chestia asta îți deschide poarta către posibile 
cadouri neaşteptate. Oameni care-ţi întind mâna atunci când tu habar 
n-aveai că le pasă. Voci din trecut care încep din nou să-ţi vorbească. 
Alte voci care, finalmente, amuţesc. Şi unii oameni care, în sfârşit, ies 
din viaţa ta. 

— La cine te referi? 

— Hai să zicem că n-am fost surprinsă. 

— Cadou sau nu, doctoriţa Self nu avea nici un drept să facă aşa 
ceva, spune Scarpetta. 

— Ar trebui să auzi ce spui. 

Scarpetta nu-i răspunde. 

— Ar trebui să te gândeşti în ce măsură e vina ta. Ştii, dacă n-aş fi 
nepoata infamei doctorițe Scarpetta, nimeni n-ar fi interesat de mine. 
Tu simţi în permanenţă nevoia să consideri că totul e din vina ta şi să 
încerci să repari lucrurile, zice Lucy. 

— Nu pot să mă mai uit la chestiile astea. 

Scarpetta dă log aut. 

— Ăsta e defectul tău, continuă Lucy. Un defect pe care mi-e greu 
să-l suport, dacă vrei să ştii. 

— Trebuie să găsim un avocat specializat în treburi de genul ăsta. 
Calomnii pe Internet. Defăimarea caracterului pe Internet. Chestie 
pentru care există aşa de puţine reguli, încât e ca o societate fără legi. 


— Încearcă să dovedeşti că nu eu am scris textul, încearcă să 
construieşti un caz. Nu te concentra pe mine numai pentru că nu vrei 
să te concentrezi pe ceva legat de tine. Te-am lăsat în pace toată 
dimineaţa, dar gata. Nu mai pot să tac. 

Scarpetta începe să elibereze unul din hiaturile de lucru şi pune 
substanţele şi ustensilele la locurile lor. 

— Stau aici şi te ascult cum vorbeşti la telefon cu Benton. Şi eşti aşa 
de calmă. Şi cu doctorul Maroni. Cum poţi să faci asta şi să nu te 
sufoci de-atâta negare, de-atâta evitare a adevărului? 

Scarpetta dă drumul la apă într-o chiuvetă din oţel, aproape de 
staţia de curăţare a ochilor. Îşi freacă mâinile de parc-ar fi terminat o 
autopsie şi nu ar fi lucrat în interiorul unui laborator imaculat, în care 
nu se manipulează altceva decât fotografii. Lucy vede vânătăile de pe 
încheieturile mătuşii ei. Indiferent cât s-ar strădui, Scarpetta nu poate 
să le ascundă. 

— O să-l aperi pe ticălosul ăla pentru tot restul vieţii? 

Lucy se referă la Marino. 

— Bine. Nu-mi răspunde. Poate că diferenţa cea mai mare dintre 
mine şi el nu e cea mai evidentă. Eu n-o să-i permit doctoriţei Self să 
mă facă să comit un gest fatal față de mine. 

— Fatal? Nădăjduiesc că nu. Nu-mi place când foloseşti cuvântul 
ăsta. 

Scarpetta îşi face de lucru punând din nou în pungi lanţul şi moneda 
de aur. 

— La ce te referi? Un gest fatal. 

Lucy îşi scoate halatul şi-l atârnă de uşa închisă. 

— N-o să-i ofer plăcerea de a mă obliga să fac ceva ireparabil. Eu nu 
sunt Marino. 

— Trebuie să ducem chestiile astea la laborator imediat. Pentru 
analizele de ADN. 

Scarpetta rupe o bucată de bandă cu care să sigileze pungile. 

— O să le duc chiar eu, ca să nu alterăm lanţul de distribuţie a 
dovezilor. Şi-apoi, poate în treizeci şi şase de ore? Sau chiar mai 
puţin? Dacă nu intervin complicaţii neprevăzute. Nu vreau să mai 
aşteptăm cu analizele astea. 

— Îmi aduc aminte Crăciunul ăla din Richmond. Crăciunul pe care 
l-am petrecut cu tine. Venisem acasă de la universitatea din Virginia 
şi-am adus şi-o prietenă cu mine. S-a dat la ea chiar sub nasul meu. 

— Când? A făcut chestia asta de mai multe ori. Pe chipul lui 
Scarpetta a apărut o expresie pe care Lucy n-a mai văzut-o niciodată. 

Mătuşa ei completează documentele, îşi găseşte de lucru, orice 
numai să nu fie obligată să se uite la ea. Fiindcă nu poate. Lucy nu-şi 
aduce aminte s-o mai fi văzut vreodată pe mătuşă-sa furioasă şi 
ruşinată. Furioasă, poate. Dar niciodată ruşinată. Supărarea lui Lucy se 


adânceşte. 

— Fiindcă nu ştie cum să se poarte cu femeile, îşi doreşte cu 
disperare să le impresioneze. lar noi nu numai că n-am fost 
impresionate, cel puţin nu în sensul în care îşi dorea el, dar nici nu 
eram interesate de el decât într-un fel pe care el n-a reuşit niciodată 
să-l accepte, continuă Lucy. Noi voiam să relaţionăm cu el ca de la om 
la om. Şi-atunci el ce-a făcut? A încercat s-o pipăie pe prietena mea 
chiar sub nasul meu. Sigur, era beat. 

Lucy se ridică de la masă şi se duce către blatul de lucru, acolo unde 
mătuşa ei îşi ocupă timpul scoțând markerele colorate dintr-un sertar. 
Apoi, după ce scapă de capace, îl verifică pe fiecare ca să se asigure că 
nu e consumat sau că tuşul nu s-a uscat. 

— Eu nu i-am înghiţit comportamentul, spune Lucy. L-am 
contracarat. N-aveam decât optişpe ani şi i-am zis-o verde-n faţă. A 
avut noroc că nu i-am făcut mai mult de-atât. Tu o să-ţi tot cauţi de 
lucru ca şi când, în felul ăsta, problema o să dispară de la sine? 

Lucy îi ia mâinile lui Scarpetta şi-i ridică mânecile cu blândeţe. 
Încheieturile femeii au culoarea de un roşu intens. Țesutul profund a 
fost afectat, ca şi când încheieturile ar fi fost prinse în cătuşe grele de 
fier. 

— Hai să nu vorbim despre chestia asta, spune Scarpetta. Ştiu că-ţi 
pasă. Îşi eliberează încheieturile şi-şi trage mânecile-n jos. Dar, te rog, 
Lucy, hai să abandonăm subiectul ăsta. 

— Ce ţi-a făcut? 

Scarpetta se aşază pe-un scaun. 

— Ai face bine să-mi spui totul, o avertizează Lucy. Nu-mi pasă ce i- 
a făcut doctoriţa Self ca să-l provoace. Amândouă ştim că nu era 
nevoie de un efort prea mare. Marino a sărit peste cal şi nu mai există 
cale de-ntors. De data asta, nu există nici un fel de excepţie de la 
regulă. O să-l pedepsesc. 

— Te rog. Lasă-mă pe mine să mă ocup de problema asta. 

— Nu te ocupi şi nici n-o s-o faci vreodată. Întotdeauna îi găseşti 
scuze. 

— Nu-i adevărat. Dar pedeapsa ta nu e o soluţie. La ce-ar folosi? 

— Ce s-a întâmplat? 

Lucy e calmă şi vorbeşte pe un ton scăzut. Însă, în interior, e ca 
amorţită. Aşa cum devine întotdeauna atunci când e capabilă de orice. 

— A stat la tine toată noaptea. Ce ţi-a făcut? Nu ceva ce ţi-ai fi 
dorit. Asta e clar. Altfel n-ai avea vânătăi. Oricum nu vrei nimic de la 
el. Aşa că te-a forţat, nu? Te-a apucat de încheieturi. Ce ţi-a făcut? Ai 
gâtul jupuit. Unde te-a mai lovit? Ce ţi-a făcut nenorocitul? Toate 
curvele cu care se culcă, cine ştie ce boli... 

— Nu s-a ajuns atât de departe. 

— Ce înseamnă atât de departe? Ce ţi-a făcut? 


Lucy rosteşte ultimele cuvinte nu ca pe o întrebare, ci ca pe un fapt 
deja stabilit, pentru care însă mai e nevoie de explicaţii. 

— Era beat, spune Scarpetta. lar acum am aflat că probabil ia 
suplimente cu testosteron care-ar putea să-l facă foarte agresiv. 
Depinde cât de mult foloseşte. Iar Marino nu e un tip moderat. Toate 
excesele lui. Prea mult. Prea mult. Ai dreptate: tot alcoolul pe care l-a 
băut săptămâna trecută şi toate ţigările pe care le-a fumat. Marino n-a 
ştiut niciodată să fie cumpătat, dar acum nu mai are nici o limită. Fi, 
presupun că tot ce s-a întâmplat de-a lungul timpului l-a adus în 
punctul ăsta. 

— Tot ce s-a întâmplat în trecut l-a adus în punctul ăsta? După 
atâţia ani, relaţia dintre voi l-a făcut să te agreseze sexual? 

— Nu l-am mai văzut niciodată aşa. Era ca un străin. Atât de agresiv 
şi de furios. Îşi pierduse controlul. Poate că ar trebui să ne facem mai 
multe griji pentru el decât pentru mine. 

— Nu-ncepe. 

— Te rog, încearcă să înţelegi. 

— O să înţeleg mai bine când o să-mi spui ce ţi-a făcut. 

Vocea lui Lucy n-are nici o inflexiune, ca de fiecare dată când e 
capabilă de orice. 

— Ce ţi-a făcut? Cu cât eviţi mai mult subiectul, cu-atât mai mult 
vreau să-i pedepsesc şi cu-atât mai rău o să fie atunci când o s-o fac. 
Şi, mătuşă Kay, mă cunoşti destul de bine ca să ştii că vorbesc serios. 

— Nu mi-a făcut prea multe. Apoi s-a oprit şi-a început să plângă, îi 
spune Scarpetta. 

— Ce înseamnă „nu prea multe”? 

— Nu pot să vorbesc despre asta. 

— Pe bune? Da! dac-ai fi chemat poliţia? Ţi s-ar fi cerut detalii. Ştii 
care e procedura. Ai fost violată o dată, după care mai eşti violată înc- 
o dată când îţi spui povestea şi vreun poliţist se trezeşte imaginându-şi 
scena şi se excită în secret. Toţi perverşii ăia care bat tribunalele 
căutând cazurile de viol, ca să stea în fundul sălii şi să asculte 
amănuntele. 

— De ce tot insişti pe chestia asta? N-are nici o legătură cu mine. 

— Ce crezi că s-ar fi întâmplat dac-ai fi chemat poliţia şi Marino ar 
fi fost acuzat de atac sexual? Cel puţin! Ai fi ajuns la tribunal şi numai 
Dumnezeu ştie câţi spectatori ai fi avut la reprezentaţia asta. Oameni 
care să asculte toate amănuntele, care să-şi imagineze totul. Ar fi fost 
ca şi cum ai fi ajuns goală în public, văzută ca un obiect sexual, 
degradată. Celebra doctoriță Kay Scarpetta goală şi brutalizată în 
văzul tuturor. 

— Lucrurile n-au mers atât de departe. 

— Pe bune? Deschide-ţi cămaşa. Ce ascunzi? Îţi văd jupuiturile de 
pe gât. 


Lucy întinde mâinile către cămaşa lui Scarpetta şi-i descheie primul 
nasture. 

Doctorita îi îndepărtează mâinile. 

— Tu nu eşti asistentă, iar eu m-am săturat. Nu mă supăra. 

Lucy începe să clocotească de furie. Se simte invadată de acest 
sentiment: îl simte în inimă, în picioare, în mâini. 

— O să mă ocup eu de problemă, declară ea. 

— Nu vreau să faci asta. E clar că deja ai intrat prin efractie în casa 
lui Marino şi că i-ai percheziţionat-o. Ştiu cum rezolvi tu problemele, 
dar şi eu ştiu să-mi port de grijă. N-am nevoie de-o confruntare între 
voi doi. 

— Ce ţi-a făcut? Ce ţi-a făcut nenorocitul ăla de beţiv? 

Scarpetta tace. 

— O duce pe ştoarfa aia într-un tur al morgii. Benton şi cu mine l- 
am urmărit secundă de secundă şi-am văzut că s-a excitat în mijlocul 
morgii. Ceea ce nu-i de mirare! Marino e tot timpul excitat. A folosit 
nu ştiu ce gel cu hormoni ca s-o satisfacă pe curva aia nenorocită, care 
are mai puţin de jumătate din anii lui. După care vine şi-ţi face ţie 
chestia asta. 

— Încetează. 

— Ba n-o să încetez deloc. Ce ţi-a făcut? Ţi-a smuls hainele de pe 
tine? Unde sunt? Hainele alea sunt dovezi incriminatorii. Unde-ţi sunt 
hainele? 

— Încetează, Lucy. 

— Unde sunt? Le vreau. Vreau hainele cu care ai fost îmbrăcată în 
seara aia. Ce-ai făcut cu ele? 

— Nu faci decât să înrăutăţeşti situaţia. 

— Le-ai aruncat, nu-i aşa? 

— Las-o baltă. 

— Atac sexual. Asta-i o infracţiune. Iar lui Benton n-ai de gând să-i 
zici nimic. Altfel i-ai fi spus deja. Şi nici mie n-aveai de gând să-mi 
spui. A trebuit să-mi spună Rose. Sau cel puţin să-mi spună ce 
bănuieşte. Ce-i cu tine? Credeam că eşti o femeie puternică. Că eşti 
tare. Toată viaţa am crezut asta. Poftim. Ăsta e defectul tău. L-ai lăsat 
să-ţi facă asta şi-apoi ai tăcut. De ce l-ai lăsat? 

— Despre asta e vorba. 

— De ce l-ai lăsat? 

— Despre asta e vorba, repetă Scarpetta. Hai să discutăm despre 
defectul tău. 

— Nu întoarce lucrurile către mine. 

— Aş fi putut să chem poliţia. Puteam să pun mâna pe armă şi-aş fi 
putut să-l omor. Crima ar fi fost justificată. Sunt multe lucruri pe care 
aş fi putut să le fac, îi explică Scarpetta. 

— Şi de ce nu le-ai făcut? 


— Am ales răul cel mai mic. Aşa totul o să fie în regulă. În toate 
celelalte cazuri, nimic n-ar mai fi fost în regulă, continuă Scarpetta. Tu 
ştii de ce faci chestia asta. 

— Aici nu e vorba despre ce fac eu. Ci despre ce-ai făcut tu. 

— E din cauza maică-tii, jalnica de sor-mea. Care-a adus în casă un 
bărbat după altul. Care nu că se baza pe bărbaţi. Era dependentă de ei. 
Ţii minte ce m-ai întrebat o dată? De ce întotdeauna bărbaţii erau mai 
importanţi decât tine. 

Lucy îşi strânge pumnii. 

— Ai spus că oricare dintre bărbaţii din viața mamei tale era mai 
important decât tine. Şi aveai dreptate. Ţii minte ce răspuns ţi-am dat? 
Ţi-am zis că e din cauză că Dorothy e ca un vas gol. Problema nu eşti 
tu. Problema e ea. Dar tu întotdeauna te-ai simţit afectată de ceea ce 
s-a petrecut la tine-n casă... 

Lui Scarpetta i se îneacă vocea, iar peste ochi i se aşterne o umbră, 
care-i face irisul şi mai albastru. 

— S-a întâmplat ceva? Altceva? Unul dintre iubiții soră-mii s-a 
comportat nepotrivit cu tine? 

— Probabil că voiam să mi se acorde atenţie. 

— Ce s-a întâmplat? 

— Las-o baltă. 

— Ce s-a întâmplat, Lucy? o întreabă Scarpetta. 

— Las-o baltă. Acum nu e vorba de mine. Şi eram doar un copil. Tu 
nu mai eşti un copil. 

— E ca şi cum aş fi fost. Cum aş fi putut să-i ţin piept? O vreme, nici 
una dintre femei nu mai scoate nici un cuvânt. Dintr-odată, tensiunea 
dintre ele se risipeşte. Lucy nu mai vrea să se mai certe cu Scarpetta, 
dar pe Marino îl urăşte mai mult decât pe oricine altcineva. Fiindcă 
Marino a făcut-o să fie rea cu mătuşa ei. A fost nemiloasă cu mătuşa 
ei, care n-a făcut altceva decât să sufere. Marino i-a produs o rană care 
n-o să se mai vindece niciodată pe deplin. Iar Lucy n-a făcut decât să 
înrăutăţească lucrurile. 

— N-a fost cinstit, spune Lucy. Aş fi vrut să fi fost acolo. 

— Nici tu nu poţi să rezolvi toate problemele, îi explică Scarpetta. 
Noi două semănăm foarte mult. 

— Antrenorul lui Drew Martin a fost la firma de pompe funebre a 
lui Henry Hollings, spune Lucy, fiindcă ele două nu trebuie să mai 
discute despre Marino. Adresa a fost memorată de GPS-ul Porsche- 
ului. Pot să fac eu verificările, dacă nu vrei să te apropii de legist. 

— Nu, îi răspunde Scarpetta. Cred c-a venit momentul să ne 
cunoaştem. 


Un birou decorat cu gust: antichităţi de calitate şi draperii de 
damasc date în lături, pentru ca priveliştea de-afară să poată pătrunde 


în încăpere. Pe pereţii acoperiţi cu paneluri din mahon sunt aşezate 
mai multe portrete în ulei ale strămoşilor lui Henry Hollings, o serie 
de bărbaţi posomorâţi veghind asupra trecutului familiei. 

Scaunul de la biroul lui Henry Hollings este întors înspre fereastră. 
Dincolo de aceasta se întinde o altă grădină splendidă caracteristică 
Charlestonului. Bărbatul nu pare să-şi fi dat seama că Scarpetta stă în 
pragul uşii. 

— Am o recomandare care cred că s-ar putea să vă fie pe plac. 

Hollings vorbeşte la telefon pe o tonalitate liniştitoare, cu un accent 
sudist pronunţat. 

— Avem urne realizate special în acest scop. O inovaţie 
extraordinară despre care majoritatea oamenilor n-au aflat. Sunt 
biodegradabile, se dizolvă în apă, nu sunt excesiv ornamentate şi nici 
scumpe... Da, dacă aveţi de gând să faceţi o ceremonie funerară pe 
apă... Exact... Să-i împrăştiaţi cenuşa în mare... într-adevăr. În felul 
ăsta, cenuşa nu se mai răspândeşte peste tot. Nu faceţi decât să 
cufundaţi urna în apă. Înţeleg că s-ar putea să nu pară a fi acelaşi 
lucru. Puteţi să alegeţi orice variantă vi se pare mai potrivită, iar eu 
am să vă ajut în orice fel pot... Da, da, asta e ceea ce v-aş 
recomanda... Da, nu vreţi să se împrăştie peste tot. Cum să mă exprim 
mai delicat? Să se risipească prin barcă. Ar fi păcat. 

Hollings mai adaugă câteva comentarii empatice şi închide 
telefonul. Când se întoarce, nu pare surprins să dea cu ochii de 
Scarpetta. O aştepta. Doctoriţa a dat întâi telefon. Dacă lui Hollings îi 
trece prin minte că Scarpetta i-a ascultat conversaţia, nu pare deloc 
îngrijorat sau ofensat. Doctoriţa e deconcertată de faptul că bărbatul 
pare a fi prevenitor şi amabil la modul cel mai sincer. Supoziţiile sunt 
reconfortante, iar ea a presupus tot timpul că Hollings e un tip avar, 
mieros şi plin de el. 

— Doamnă doctor Scarpetta. 

Bărbatul se ridică zâmbind şi ocoleşte biroul perfect organizat ca să- 
i strângă mâna doctoriţei. 

— Vă mulţumesc că aţi acceptat întâlnirea, mai ales că m-am 
anunţat atât de târziu, spune Scarpetta alegând să se aşeze pe un 
fotoliu, în timp ce Hollings se instalează pe canapea. 

Locul în care s-a aşezat e plin de semnificaţie. Dac-ar fi vrut să se 
arate mai puternic sau s-o trateze de sus, legistul ar fi rămas pe tronul 
din spatele biroului masiv din lemn roşcat. 

Henry Hollings e un bărbat distins, îmbrăcat într-un costum superb, 
închis la culoare şi lucrat manual, compus dintr-o pereche de 
pantaloni cu pense, o haină la un rând, cu căptuşeală din mătase 
neagră şi o cămaşă albastru-deschis. Părul are aceeaşi nuanţă de 
argintiu ca şi cravata din mătase. Chipul e ridat, dar nu foarte mult. 
Ridurile indică faptul că bărbatul nu se încruntă, ci râde. Ochii au o 


expresie blândă. Pe Scarpetta continuă s-o deranjeze că Hollings nu se 
potriveşte deloc cu imaginea politicianului şiret la care se aşteptase, 
dar îşi aduce aminte că exact asta e problema cu politicienii şireţi. Duc 
oamenii de nas, după care profită de ei. 

— Daţi-mi voie să fiu directă, spune ea. Aţi avut nenumărate 
oportunităţi să salutaţi prezenţa mea în zonă. Au trecut aproape doi 
ani de când m-am mutat în oraş. Daţi-mă voie să spun asta, după care 
putem să trecem la altele. 

— Să vă caut ar fi fost un gest mult prea îndrăzneţ pentru mine, îi 
răspunde bărbatul. 

— Ar fi fost, mai curând, un gest grațios. Eu sunt nou-venitul în 
oraş. Amândoi avem aceleaşi interese. Sau, cel puţin, aşa ar trebui. 

— Vă mulţumesc pentru onestitate. Asta îmi oferă posibilitatea să 
mă explic. Noi, cei din Charleston, avem o oarecare tendinţă spre 
etnocentricitate şi suntem foarte pricepuţi la a nu ne grăbi, la a 
aştepta să vedem ce şi cum se întâmplă. Oamenii de-aici nici măcar nu 
merg repede. Bărbatul zâmbeşte. Aşa că am aşteptat să preluaţi 
dumneavoastră iniţiativa. Asta dacă aţi fi ales să faceţi acest gest. Eu 
nu m-aş fi aşteptat s-o faceţi. Îmi daţi voie să-mi continui explicaţia? 
Dumneavoastră sunteţi patolog criminalist. Cu o mare reputaţie, dacă- 
mi permiteţi să adaug. Iar, în general, cei ca dumneavoastră au o 
părere proastă despre legiştii desemnaţi. În majoritate, nu suntem 
absolvenţi de medicină şi nici experţi criminalişti. Atunci când v-aţi 
deschis firma, m-am aşteptat să aveţi unele sentimente defensive în 
ceea ce mă priveşte. 

— Se pare deci că amândoi am făcut supoziţii. 

Scarpetta e dispusă să-i acorde încredere sau, măcar, să dea această 
impresie. 

— Charlestonul poate să fie un oraş bârfitor. Hollings îi aminteşte 
lui Scarpetta de o fotografie a lui Matthew Brady — aşa cum stă cu 
spatele drept, cu picioarele încrucişate şi cu mâinile împreunate în 
poală. 

— Majoritatea bârfelor sunt pline de venin şi obtuze. 

— Sunt sigură că noi doi ne putem înţelege la nivel profesional. 

Scarpetta nu e însă deloc sigură de asta. 

— O cunoaşteţi pe vecina dumneavoastră, doamna Grimball? 

— De obicei o văd când se uită la mine de la fereastră. 

— Se pare că s-a plâns c-a zărit parcat un dric pe aleea din spatele 
casei dumneavoastră. De două ori. 

— Eu ştiu că s-a întâmplat numai o dată. Scarpetta nu-şi aminteşte 
de un al doilea incident. Era vorba de maşina lui Lucious Meddick. Şi 
de o misterioasă şi greşită listare a adresei mele, problemă care sper c- 
a fost rezolvată. 

— Doamna Grimball s-a plâns unor persoane care ar fi putut să vă 


facă necazuri mari. Eu am primit un telefon în acest sens şi v-am luat 
apărarea. Am spus că ştiu cu certitudine că nu primiţi cadavre la 
dumneavoastră acasă şi că trebuie să fie vorba despre o neînțelegere. 

— Mă întreb dacă mi-aţi fi spus asta în cazul în care nu s-ar fi 
întâmplat să vă dau telefon. 

— Dacă intenţia mea ar fi fost să vă scot din joc, de ce v-aş mai fi 
protejat cu această ocazie? o întreabă bărbatul. 

— Nu ştiu. 

— Eu consider că sunt destule tragedii şi morţi în jurul nostru. 
Numai că nu toată lumea îmi împărtăşeşte părerea, continuă Hollings. 
Nu există casă de pompe funebre în Carolina de Sud care să nu-mi 
vrea afacerea. Inclusiv cea a lui Lucious Meddick. Sunt convins că nu a 
crezut nici o secundă că fostul grajd care e acum casa dumneavoastră 
a fost transformat în morgă. Chiar dacă a citit adresa greşit pe undeva. 

— De ce-ar vrea Meddick să-mi facă rău? Nici măcar nu-l cunosc. 

— Iată răspunsul. El nu vă consideră o sursă de profit, pentru că şi 
aici e vorba doar de o bănuială, dumneavoastră nu faceţi nimic ca să-l 
ajutaţi, îi explică Hollings. 

— Nu mă ocup de marketing. 

— Dacă-mi permiteţi, am să trimit un e-mail tuturor legiştilor, 
caselor de pompe funebre şi serviciilor de transport funerar cu care aţi 
putea să intraţi în contact, prin care să ne asigurăm de faptul că toţi 
au adresa dumneavoastră corectă. 

— Nu e necesar. Pot să trimit e-mail-ul chiar eu. Cu cât Hollings e 
mai amabil, cu atât Scarpetta îl crede mai puţin. 

— Sincer vorbind, ar fi mai bine dacă e-mail-ul ar veni din partea 
mea. În acest fel, ar sugera că noi doi lucrăm împreună. Nu de asta aţi 
venit să mă vizitaţi? 

— Gianni Lupano, răspunde Scarpetta. 

Pe chipul lui Hollings nu se citeşte nimic. 

— Antrenorul de tenis al lui Drew Martin. 

— Sunt sigur că ştiţi că nu am jurisdicție pe cazul ei. Şi nici alte 
informaţii în afara celor prezentate la ştiri, o asigură Hollings. 

— Lupano a vizitat casa dumneavoastră de pompe funebre. Cel 
puţin o dată. 

— Dac-ar fi venit aici ca să pună întrebări legate de Drew Martin, în 
mod cert aş fi ştiut de acest lucru. 

— Lupano a avut un motiv pentru care a venit aici, spune Scarpetta. 

— Îmi permiteţi să vă întreb cum de sunteţi atât de sigură de vizita 
lui? Poate că sunteţi mai la curent cu bârfele din Charleston decât 
mine. 

— Gianni Lupano a fost, cel puţin, în parcarea dumneavoastră. Ca 
să mă exprim altfel. 

— Am înţeles, spune bărbatul clătinând din cap. Presupun că poliţia 


sau altcineva a verificat GPS-ul din maşina lui, iar adresa mea era 
acolo. Ceea ce mă face să vă întreb dacă Lupano este considerat 
suspect în cazul morţii lui Drew. 

— Îmi închipui că toate persoanele din anturajul ei sunt interogate. 
Sau vor fi. Şi aţi spus „maşina lui”. De unde ştiţi că are o maşină în 
Charleston? 

— Pentru că se întâmplă să ştiu că are un apartament în oraş, 
răspunde Hollings. 

— Majoritatea oamenilor - inclusiv cei care locuiesc în blocul cu 
pricina — nu ştiu că Lupano are un apartament aici. Mă întreb cum de 
ştiţi dumneavoastră. 

— Firma are o carte de oaspeţi, spune bărbatul. Aceasta e aşezată 
tot timpul pe un piedestal, în faţa capelei, astfel încât persoanele care 
vin la priveghi sau la slujbele funerare să poată semna în ea. Poate că 
Lupano a venit aici la vreo înmormântare. Sunteţi bine-venită să 
examinaţi cartea. Sau cărţile. Oricâte doriţi şi din orice perioadă. 

— Cele din ultimii doi ani ar fi suficiente, răspunde Scarpetta. 


Cătuşe ataşate de un scaun de lemn într-o cameră de interogatoriu. 

Madelisa Dooley se întreabă dacă, după asta, n-o să ajungă şi ea în 
camera respectivă. Pentru minciună. 

— Multe droguri, dar avem de toate, spune detectivul Turkington în 
timp ce ea şi Ashley îl urmează, trecând pe lângă mai multe încăperi 
tulburătoare, în divizia de sud a biroului şerifului din Beaufort 
County. Spargeri, jafuri, crime. 

Clădirea e mai mare decât şi-a închipuit Madelisa. Pentru că ei nu i- 
a trecut nici o clipă prin minte că pe Hilton Head Island au loc 
infracţiuni. Dar, conform spuselor lui Turkington, l-a sud de Broad 
River se petrec suficiente infracţiuni cât să ţină ocupați şaizeci de 
poliţişti, inclusiv opt detectivi. 

— Anul trecut, spune detectivul, am avut în lucru peste şase sute de 
infracţiuni grave. 

Madelisa se întreabă câte dintre acestea au fost legate de încălcarea 
proprietăţii private şi de minciună. 

— Nici nu vă pot spune cât sunt de şocată, murmură femeia 
emoţionată. Noi am crezut că asta e o zonă foarte sigură. Nici măcar 
nu ne-am obosit să încuiem uşa. 

Turkington îi conduce într-o sală de şedinţe şi zice: 

— Aţi fi uimită să aflaţi câte persoane au impresia că, doar pentru 
că sunt bogate, sunt şi imune la orice fel de rău. 

Madelisa se simte flatată că detectivul presupune că ea şi Ashley 
sunt bogaţi. Nu-şi aduce aminte să mai fi existat cineva care să creadă 
asta despre ei. Preţ de-o clipă e fericită. Dar apoi îşi aminteşte de ce ea 
şi soţul ei se află la poliţie. În orice secundă, tânărul cu costum elegant 


şi cravată o să-şi dea seama care e adevărul în legătură cu statutul 
financiar al domnului şi doamnei Ashley Dooley. O să priceapă cum 
stă treaba imediat ce-o să descopere adresa deloc impresionantă din 
nordul Charlestonului şi casa ieftină pe care au închiriat-o acolo, casa 
atât de bine ascunsă printre pini, încât oceanul nici măcar nu se 
zăreşte. 

— Vă rog să luaţi loc. 

Detectivul îi trage un scaun. 

— Aveţi dreptate, spune Madelisa. Cu siguranţă, banii nu te fac mai 
fericit şi nici nu fac oamenii să se înțeleagă mai bine între ei. 

De parcă ea ar avea de unde să ştie. 

— Aveţi o cameră de filmat impresionantă, i se adresează detectivul 
lui Ashley. Cât a trebuit să scoateţi din buzunar? Cred că cel puţin o 
mie. 

Şi detectivul îi face semn bărbatului să-i dea camera. 

— Nu înţeleg de ce trebuie să mi-o luaţi, se lamentează Ashley. De 
ce nu puteţi doar să vă uitaţi repede la ce-am filmat? 

— Lucrul asupra căruia sunt încă nelămurit - ochii de un albastru 
pal ai lui Turkington o fixează pe Madelisa — este de ce v-aţi dus la 
casa respectivă. De ce aţi intrat pe proprietate, deşi exista un indicator 
cu Intrarea interzisă. 

— Îl căuta pe proprietar, răspunde Ashley ca şi când ar vorbi cu 
camera aşezată pe masă. 

— Domnule Dooley, vă rog să nu mai răspundeţi în locul soţiei. 
Conform spuselor dumneaei, dumneavoastră nu aţi fost de faţă, ci 
eraţi pe plajă atunci când doamna Dooley a găsit ceea ce-a găsit. 

— Nu înţeleg de ce trebuie s-o ţineţi. 

Ashley e obsedat de camera de filmat, în vreme ce Madelisa e 
obsedată de basetul care e singur, în maşină. 

Femeia a lăsat ferestrele crăpate, pentru ca animalul să aibă aer. 

— Slavă Domnului că afară nu e foarte cald. Vai, Doamne, fă să nu 
latre. Madelisa s-a îndrăgostit deja de baset. Amărâtul mic. Prin câte-a 
trecut! Femeia îşi aduce aminte de clipa când a atins sângele lipicios 
de pe blană. Nu poate să spună nimic despre câine, chiar dacă în felul 
ăsta ar putea să explice faptul că singurul motiv pentru care s-a 
apropiat de casa respectivă a fost c-a vrut să-l găsească pe stăpânul 
animalului. Dacă poliţia află că basetul cel dulce şi amărât e la ea, or 
să i-l ia. Câinele o să ajungă la un adăpost şi până la urmă o să fie 
eutanasiat. La fel ca Frisbee. 

— Îl căutaţi pe proprietarul casei. Mi-aţi mai spus asta. Nu am 
înțeles însă de ce îl căutaţi pe proprietar. 

Ochii albaştri ai lui Turkington sunt, din nou, aţintiţi asupra ei. 
Pixul i se odihneşte pe carneţelul în care continuă să-i înregistreze 
minciunile. 


— E o casă aşa de frumoasă, spune Madelisa. Am vrut ca Ashley s-o 
filmeze, dar am zis că nu e corect să facem asta fără să avem 
permisiunea proprietarului. Aşa că am căutat pe cineva în jurul 
piscinei, pe oricine-ar fi fost acasă. 

— În perioada asta a anului, mulţi dintre proprietarii imobilelor din 
zona unde aţi fost dumneavoastră nu locuiesc aici. Multe dintre 
imobilele respective reprezintă o a doua sau a treia reşedinţă pentru 
aceşti oameni foarte bogaţi. Care nu vor să le închirieze. Iar acum 
suntem în extrasezon. 

— Aşa e, e de acord Madelisa. 

— Dar dumneavoastră aţi presupus că totuşi acolo era cineva acasă. 
Fiindcă aţi spus c-aţi văzut ceva pus pe grătar. 

— Exact. 

— Cum de-aţi văzut asta tocmai de pe plajă? 

— Am văzut fumul. 

— Aţi văzut fumul de la grătar şi poate aţi şi simţit mirosul fripturii. 

Detectivul notează ceva în carnet. 

— Exact. 

— Ce era? 

— Ce era ce? 

— Ce fel de mâncare era pe grătar? 

— Carne. Porc poate. Sau presupun că putea să fie şi vită. 

— Şi-aţi decis, de la dumneavoastră putere, să intraţi direct în casă. 

Detectivul mai notează ceva, după care pixul rămâne nemişcat, iar 
ochii bărbatului se ridică înspre Madelisa. 

— Vedeţi dumneavoastră, asta e partea pe care încă n-o pricep. 

Asta e partea pe care nici ea n-o pricepe, indiferent cât de mult s-a 
gândit la ea. Ce minciună ar putea să sune a adevăr? 

— Aşa cum v-am spus şi la telefon, explică Madelisa, îl căutam pe 
proprietar şi-apoi am început să-mi fac griji. Am început să-mi 
închipui un bogătaş bătrân care-a pus de-un grătar şi dintr-odată a 
făcut o comoţie cerebrală. Altfel de ce-ar pune cineva carne pe foc şi 
apoi s-ar face nevăzut? Aşa că am continuat să strig „E cineva acasă?” 
Şi-apoi am găsit uşa de la spălătorie deschisă. 

— Vreţi să spuneţi descuiată. 

— Da, era descuiată. 

— Uşa de lângă fereastra unde aţi zis că o parte din geam lipsea, iar 
o alta era spartă, spune detectivul Turkington notând totul în carneţel. 

— Am intrat în casă, ştiind că n-ar fi trebuit să fac asta. Dar mi-am 
spus: Dacă bogătaşul cel bătrân zace pe podea după ce-a făcut o comoţie? 

— Asta e problema - atunci când ai de făcut alegeri dificile în viaţă, 
spune Ashley, în vreme ce ochii îi fug de la detectiv la cameră şi- 
napoi. Să nu intru? Sau să nu mi-o iert niciodată că n-am intrat atunci 
când, mai târziu, afli din ziar c-a fost cineva care-ar fi avut nevoie de 


ajutorul tău. 

— Domnule, casa aţi filmat-o? 

— Am filmat nişte delfini în timp ce-o aşteptam pe Madelisa să se 
întoarcă. 

— Eu v-am întrebat dac-aţi filmat casa. 

— Staţi să mă gândesc. Cred că un pic. Mai devreme, cu Madelisa în 
faţa ei. Dar n-aveam de gând s-arăt nimănui filmul, dacă nu obţineam 
permisiunea proprietarului. 

— Am înţeles. Aţi vrut să obţineţi permisiunea proprietarului ca să 
filmaţi casa, dar chiar şi fără acceptul lui tot aţi filmat-o. 

— Dar fiindcă n-am obţinut permisiunea, am şters filmul, îl 
lămureşte Ashley. 

— Chiar aşa? spune Turkington privindu-l insistent. Soţia 
dumneavoastră iese din casă în fugă. E îngrozită pentru că i s-a părut 
că o persoană a fost omorâtă acolo, iar dumneavoastră vă trece prin 
minte să ştergeţi o parte din înregistrare fiindcă nu aţi reuşit să 
obţineţi permisiunea de a filma de la persoana care se presupune c-a 
fost omorâtă. 

— Ştiu că sună ciudat, intervine Madelisa. Dar ceea ce contează este 
că n-am intrat în casă cu vreun gând rău. 

Ashley continuă: 

— Când Madelisa a ieşit în fugă din casă, speriată din cauza a ceea 
ce-a văzut acolo, am vrut să sun imediat la urgenţe, dar nu aveam 
telefonul la mine. Şi nici ea nu-l avea pe-al ei. 

— Şi nu v-a dat prin cap să folosiţi telefonul din casă? 

— Nu după ce-am văzut acolo! exclamă Madelisa. Aveam senzaţia 
că el e încă acolo. 

— El? 

— Am avut un sentiment groaznic. Niciodată n-am mai fost atât de 
speriată. Doar nu credeţi că după ce-am văzut acolo, mă mai puteam 
opri să dau telefoane. Mă simţeam urmărită de cineva. 

Femeia cotrobăie prin geantă în căutarea unei batiste de hârtie. 

— Aşa că ne-am dus repede la noi acasă, iar Madelisa a făcut o criză 
de isterie. A trebuit s-o liniştesc, explică Ashley. A plâns ca un copil şi 
am ratat ora de tenis. A plâns şi-a tot plâns. Mult după ce s-a lăsat 
noaptea. Până la urmă, i-am zis: „lubito, culcă-te şi-o să mai vorbim 
despre asta mâine dimineaţă.” La drept vorbind, nu ştiam dacă s-o 
cred. Soţia mea are o imaginaţie foarte bogată. Citeşte cărți polițiste, 
se uită la seriale cu crime, înţelegeţi. Dar când am văzut că nu se mai 
opreşte din plâns, am început să-mi fac griji. M-am gândit că s-ar 
putea să fie adevărat. Aşa că v-am sunat pe voi. 

— Dar nu înainte de o altă oră de tenis, remarcă Turkington. 
Doamna e încă foarte supărată, dar v-aţi dus de dimineaţă la tenis, 
apoi v-aţi întors acasă, aţi făcut duş, v-aţi schimbat hainele şi v-aţi 


încărcat lucrurile în maşină, ca să vă întoarceţi în Charleston. Şi-abia 
apoi aţi sunat la poliţie? Îmi pare rău. Şi eu ar trebui să vă cred? 

— Dacă n-ar fi adevărat, atunci de ce ne-am mai fi decis să ne 
scurtăm vacanţa cu două zile? Vacanţa pe care am pus-o la cale un an 
întreg, spune Ashley. Am crezut că-n caz de urgenţă putem să obţinem 
banii înapoi, dar nu. N-aţi putea să puneţi o vorbă bună pentru noi la 
agentul de la care am închiriat casa? 

— Dacă de-asta aţi sunat la poliţie, îi răspunde Turkington, v-aţi 
irosit timpul. 

— Aş vrea să nu-mi reţineţi camera. Am şters porţiunea pe care am 
filmat-o în faţa casei. N-a mai rămas nimic de văzut. Doar Madelisa 
vorbind cu soră-sa, cam vreo zece secunde. 

— Deci acum şi sora doamnei a fost prezentă? 

— Nu, vorbea cu ea pe cameră. Nu ştiu ce-aţi putea să mai vedeţi. 
Ceva care să vă fie de ajutor. 

Madelisa l-a obligat să şteargă bucata respectivă din cauza câinelui. 
Ashley o filmase mângâindu-l. 

— Poate că dacă aş fi văzut ce-aţi înregistrat, îi spune Turkington 
lui Ashley, aş fi văzut şi fumul de la grătar. Aţi zis că asta aţi văzut de 
pe plajă, nu? Deci, dacă aţi filmat casa, nu înseamnă că s-ar fi văzut şi 
fumul? 

Ideea îl ia pe Ashley prin surprindere. 

— Păi, nu cred c-am prins şi partea aia. Camera era îndreptată în 
altă direcţie. Nu puteţi să vă uitaţi pe ea şi să mi-o daţi înapoi? Vreau 
să zic că, în majoritate, pe înregistrare nu sunt decât Madelisa, nişte 
delfini şi alte chestii pe care le-am filmat pe-acasă. Nu înţeleg de ce 
trebuie să-mi reţineţi camera. 

— Trebuie să ne asigurăm că nu mai există ceva, pe înregistrări, 
care să ne ofere informaţii despre ceea ce s-a întâmplat, detalii de care 
dumneavoastră nici să nu fiţi conştient. 

— Ca de pildă? întreabă Ashley alarmat. 

— Ca, de pildă, dacă n-aţi minţit când mi-aţi spus că n-aţi intrat şi 
dumneavoastră în casă după ce soţia v-a anunţat ce-a făcut. 

Detectivul Turkington nu mai e deloc prietenos. 

— Mi se pare ciudat că nu v-aţi dus să verificaţi personal povestea 
relatată de soţie. 

— Dacă povestea era adevărată, în nici un caz nu mă prindeaţi 
punând piciorul în casa aia, îl asigură Ashley. Dacă criminalul mai era 
încă ascuns pe-acolo? 

Madelisa îşi aduce aminte de sunetul apei curgând, de sânge, de 
hainele împrăştiate, de fotografia jucătoarei de tenis moarte. Revede, 
cu ochii minţii, dezastrul din sufrageria imensă, toate flacoanele alea 
cu medicamente şi sticlele de votcă. Şi proiectorul pornit, dar care nu 
rula nici un film pe ecran. Detectivul n-o crede. Madelisa o să intre- 


ntr-un mare bucluc. A pătruns prin efracţie pe o proprietate. A furat 
un câine. A minţit. Dar detectivul nu trebuie să afle de baset. 

I l-ar lua şi l-ar eutanasia. Madelisa îl adoră pe câinele ăla. Să le ia 
dracu’ de minciuni. Pentru câinele ăla, e dispusă să mintă pân’ la 
Dumnezeu şi-un pas mai sus. 

— Ştiu că nu e treaba mea, spune Madelisa, după ce şi-a adunat 
curajul, dar ştiţi cine locuieşte în casa aia? Şi dacă s-a întâmplat ceva 
rău acolo sau nu? 

— Ştim cine locuieşte acolo: o femeie al cărei nume nu vreau să-l 
divulg. Dar se întâmplă ca femeia în cauză să nu fie acasă. Maşina şi 
câinele au dispărut. 

— I-a dispărut maşina? 

Lui Madelisa începe să-i tremure buza de jos. 

— Se pare c-a plecat undeva şi şi-a luat şi câinele cu ea, nu credeţi? 
Şi ştiţi ce mai cred eu? Cred c-aţi vrut să beneficiaţi de un tur gratuit 
al vilei, după care vi s-a făcut frică gândindu-vă că e posibil să fi fost 
văzuţi de cineva intrând pe o proprietate privată. Aşa că aţi inventat 
povestea asta halucinantă ca să ieşiţi basma curată. Ceea ce a fost o 
manevră aproape inteligentă. 

— Dacă v-aţi da osteneala să vă uitaţi prin casă, aţi vedea că tot ce- 
am spus e adevărat. 

Madelisei îi tremură vocea. 

— Dar ne-am dat osteneala, doamnă. Am trimis câţiva poliţişti ca să 
verifice situaţia, dar ei n-au găsit nimic din ceea ce aţi pretins 
dumneavoastră c-aţi văzut. Nici o bucată de geam lipsă de la fereastra 
de lângă uşa spălătoriei. Nici un geam spart. Nici un strop de sânge. 
Nici un cuţit. Aragazul era închis şi curat ca lacrima. Şi nici un semn 
că s-ar fi pregătit ceva pe el de curând. Iar proiectorul nu era pornit, 
spune detectivul. 


În biroul de aranjamente, acolo unde Hollings şi angajaţii lui se 
întâlnesc cu familiile, Scarpetta stă aşezată pe o canapea cu dungi 
aurii şi crem şi studiază o a doua carte de oaspeţi. 

Judecând după tot ceea ce-a văzut până acum, Hollings e un bărbat 
serios şi cu bun-gust. Cărţile de oaspeţi mari şi groase sunt legate în 
piele neagră de calitate şi au pagini dintr-o hârtie catifelată, crem, cu 
rândurile deja subliniate. Din cauza dimensiunilor afacerii, pentru un 
singur an sunt necesare trei sau patru astfel de cărţi. În urma 
cercetării extrem de plictisitoare a primelor patru luni de pe anul 
trecut, Scarpetta n-a găsit nici o dovadă că Gianni Lupano ar fi fost 
prezent la vreo înmormântare organizată de Hollings. 

Doctoriţa ia o altă carte şi începe s-o studieze, urmărind cu degetul 
rândurile de pe fiecare pagină. Cu prilejul ăsta, recunoaşte numele 
unor familii proeminente din Charleston. Din ianuarie până-n martie 


nici un Gianni Lupano. Nici urmă de antrenor în aprilie, iar 
dezamăgirea lui Scarpetta se intensifică. Nimic în mai şi iunie. Degetul 
doctoriţei se opreşte asupra unei semnături generoase, cu multe bucle, 
care e uşor de descifrat. Pe 12 iulie, anul trecut, se pare că Lupano a 
participat la serviciul funerar al unei persoane numite Holly Webster. 
Grupul a fost mic — numai unsprezece invitaţi au semnat în carte. 
Scarpetta notează fiecare nume şi se ridică de pe canapea. Trece de 
capela unde două doamne aranjează flori în jurul unui sicriu din bronz 
lustruit. Urcă un rând de scări din mahon şi se întoarce în biroul lui 
Hollings. Din nou, bărbatul stă cu spatele către uşă şi vorbeşte la 
telefon. 

— Unii oameni preferă să împăturească steagul în trei colţuri şi să-l 
aşeze în spatele capului persoanei decedate, spune el cu o voce 
liniştitoare şi uşor cântată. Ei, sigur că da. Putem să-l drapăm 
deasupra sicriului. Ce vă recomand? Hollings ia o coală de hârtie. Mi 
se pare că înclinați către cel din nuc cu satin de culoarea şampaniei. 
Dar şi către cel din oţel de douăzeci... ştiu. Toată lumea spune acelaşi 
lucru... E dificil. Pe cât de dificil poate să fie să iei astfel de decizii. 
Dacă vreţi să fiu cinstit, eu aş opta pentru cel din oţel. 

Hollings mai vorbeşte câteva minute, se întoarce şi-o vede iar pe 
Scarpetta în cadrul uşii. 

— Unele cazuri sunt foarte grele, îi spune bărbatul doctoriţei. Un 
veteran de şaptezeci şi doi de ani, care şi-a pierdut recent soţia. Foarte 
deprimat. Şi-a tras un glonţ în gură. Noi am făcut ce-am putut, dar 
nici un fel de cosmetice sau de proceduri de restaurare n-aveau şanse 
să-l aducă într-o stare destul de bună ca să mai poată fi văzut. Sunt 
convins că ştiţi la ce mă refer. E imposibil, în astfel de situaţii, să duci 
mortul cu sicriul deschis. Dar familia nu vrea să accepte. 

— Cine-a fost Holly Webster? îl întreabă Scarpetta. 

— Ce tragedie îngrozitoare! Hollings nu ezită. A fost unul dintre 
cazurile alea pe care nu le uiţi niciodată. 

— Vă amintiţi ca Gianni Lupano să fi venit la înmormântare? 

— La vremea aia nu-l cunoşteam, îi răspunde Hollings. 

Ciudat. 

— Era un prieten de familie? 

Bărbatul se ridică de la birou şi deschide unul din sertarele unui 
dulap din lemn de cireş. Caută printre dosare şi scoate unul. 

— Acestea sunt detalii privind aranjamentele funerare, copii ale 
facturilor şi aşa mai departe. Nu vă pot lăsa să vă uitaţi peste ele din 
respect pentru familie. Dar vă pot arăta articolele din ziare. 

Hollings i le întinde. 

— Păstrez toate articolele legate de înmormântările de care mă 
ocup. După cum ştiţi, singurele surse de documente legale în astfel de 
cazuri sunt poliţia, medicul care s-a ocupat de caz şi legistul care a 


trimis corpul aici pentru autopsie. Şi asta pentru că Beaufort County 
nu are un medic care să constate decesul. Dar dumneavoastră ştiţi 
toate astea. Acum Beaufort County vă trimite dumneavoastră toate 
cazurile. Atunci când a murit Holly, încă nu apelau la serviciile 
dumneavoastră. Altfel, presupun că acest caz foarte trist ar fi aterizat 
în grădina dumneavoastră şi nu în a mea. 

Scarpetta nu detectează nici o urmă de resentiment. Lui Hollings nu 
pare să-i pese. Bărbatul continuă: 

— Moartea a survenit la Hilton Head, într-o familie foarte bogată. 

Scarpetta deschide dosarul. Nu sunt decât câteva articole, dintre 
care, cel mai detaliat, este cel din Island Packet, un ziar local din 
Hilton Head. Conform articolului, pe 10 iulie 2006, înspre prânz, 
Holly Webster se juca în grădină cu căţeluşul ei, un baset. Copila nu 
avea voie să se apropie de piscina de dimensiuni olimpice decât atunci 
când era supravegheată de un adult. Însă, în dimineaţa respectivă, 
nimeni n-a stat cu ochii pe ea. Părinţii erau plecaţi din oraş, iar în vilă 
erau cazaţi nişte prieteni de-ai familiei. Nu se spune nimic despre 
locul unde erau plecaţi părinţii şi nici numele prietenilor nu sunt 
pomenite. Aproape de ora prânzului, cineva a ieşit din casă ca s-o 
cheme pe Holly la masă. Fetiţa nu se vedea pe nicăieri, dar căţeluşul 
făcea ture pe marginea piscinei, atingând apa cu lăbuţele. Trupul 
copilei a fost descoperit pe fundul bazinului. Părul lung şi negru i se 
prinsese în sifonul de evacuare. Lângă ea era un os din cauciuc, pe 
care probabil că fetiţa vrusese să-l recupereze pentru câine. 

Un alt articol. Foarte scurt. La nici două luni după tragicul 
eveniment, mama, Lydia Webster, a fost invitată în show-ul doctoriţei 
Self. 

— Îmi aduc aminte c-am auzit de cazul ăsta, spune Scarpetta. Cred 
că eram în Massachusetts când s-a întâmplat. 

— A fost o ştire urâtă, dar nu destul de importantă. Poliţia a 
încercat pe cât a putut să limiteze expunerea. În primul rând, pentru 
că zonele astea rezidenţiale nu se prea omoară după publicitate când e 
vorba de, hai să zicem, evenimente negative. Hollings întinde mâna 
după telefon. Nu cred c-o să vă spună ceva. Medicul care a făcut 
autopsia. Dar haideţi să vedem. Bărbatul face o pauză, apoi zice: 
Henry Hollings sunt... Bine, bine... Până peste cap. Ştiu, ştiu... Chiar 
ar trebui să-ţi mai aducă pe cineva să te ajute... Nu, n-am mai ieşit cu 
barca de ceva timp... Aşa e... Îţi sunt dator c-o partidă de pescuit. Iar 
tu mi-eşti dator pentru conferinţa aia pe care-am susținut-o la voi în 
faţa puştilor ălora visători, care cred că să autopsiezi cadavre e 
distractiv... Cazul Holly Webster. Doamna doctor Scarpetta e aici, cu 
mine. Vrei să vorbeşti cu dânsa un minut? 

Hollings îi dă telefonul. Scarpetta îi explică asistentului-şef al 
medicului legist c-a fost chemată, în calitate de consultant, într-un caz 


care-ar putea să aibă legătură cu înecul lui Holly Webster. 

— Ce caz? întreabă asistentul-şef. 

— Îmi pare rău, dar nu pot să vorbesc despre asta, vine replica lui 
Scarpetta. E o crimă care se află încă sub investigaţie. 

— Mă bucur că ştiţi care e procedura. Nici eu nu pot să vă dau 
detalii despre cazul Webster. 

Adică bărbatul nu vrea să vorbească despre caz. 

— Nu vreau să vă creez dificultăţi, îi spune Scarpetta. Haideţi să risc 
puţin. Sunt aici, cu domnul Hollings, pentru că se pare că antrenorul 
de tenis al lui Drew Martin, Gianni Lupano, a participat la 
înmormântarea lui Holly Webster. Încerc să aflu de ce. Dar mai mult 
de-atât nu pot să vă spun. 

— Numele nu-mi sună cunoscut. N-am auzit niciodată de el. 

— Asta era una din întrebările mele: dacă ştiţi cumva ce legătură ar 
putea să aibă cu familia Webster. 

— N-am nici cea mai vagă idee. 

— Ce puteţi să-mi spuneţi despre moartea lui Holly? 

— Înec. Accidental. Şi nimic care să indice altceva. 

— Adică n-aţi descoperit nimic patognomonic. Diagnosticul a fost 
bazat pe circumstanţe, concluzionează Scarpetta. În principal, pe locul 
unde a fost găsită. 

— Exact. 

— Îmi puteţi spune numele detectivului care s-a ocupat de caz? 

— Nici o problemă. Aşteptaţi puţin. Se aude sunetul tastelor de 
calculator. Ia să vedem. Da, aşa ziceam şi eu. Turkington, de la 
departamentul şerifului din Beaufort County. Dacă mai vreţi să aflaţi 
ceva, pe el trebuie să-l căutaţi. 

Scarpetta îi mai mulţumeşte o dată, închide telefonul şi-i spune lui 
Hollings: 

— Ştiţi că mama, Lydia Webster, a apărut în show-ul doctoriţei Self 
la nici două luni după moartea fetiţei ei? 

— Nu m-am uitat la emisiune. Nu mă uit la nici una din emisiunile 
doctoriţei Self. Femeia aia ar trebui să fie împuşcată, îi răspunde 
Hollings. 

— Aveţi idee cum de-a ajuns doamna Webster în emisiunea 
doctoriţei Self? 

— Bănuiesc că are o echipă întreagă de documentarişti, care caută 
prin presă materiale pentru emisiune. În felul ăsta, îşi racolează 
invitaţii. După părerea mea, pentru doamna Webster, să se expună 
aşa, în faţa lumii, într-o perioadă când încă nu ajunsese să se împace 
cu gândul a ceea ce s-a întâmplat, cred c-a fost un gest distructiv din 
punct de vedere psihic. Înţeleg că acelaşi lucru s-a întâmplat şi cu 
Drew Martin. 

— Vă referiţi la apariţia ei în emisiune toamna trecută? 


— Eu aud multe din ceea ce se întâmplă pe-aici. Fie că vreau, fie că 
nu. Când venea în oraş, Drew stătea întotdeauna la hotelul Charleston 
Place. Ultima dată, adică în urmă cu nici trei săptămâni, abia dac-a 
dat prin cameră. Cu siguranță, n-a dormit nici o noapte acolo. 
Cameristele intrau pentru curăţenie şi găseau patul neatins, nici o 
urmă a prezenţei lui Drew acolo, cu excepţia bagajelor. Sau, mă rog, a 
unei părți din bagaje. 

— Şi de unde ştiţi dumneavoastră toate astea? îl chestionează 
Scarpetta. 

— O foarte bună prietenă a mea lucrează acolo ca şef la pază. 
Atunci când rude sau prieteni ai decedaţilor vin în oraş, le recomand 
hotelul Charleston Place. Asta dacă-şi permit. 

Scarpetta îşi aduce aminte ce i-a spus Ed, portarul. Drew a intrat şi a 
ieşit de câteva ori din clădire şi, de fiecare dată, i-a dat bacşiş 
douăzeci de dolari. Poate că fata a fost mai mult decât generoasă. 
Poate că, în felul ăsta, voia să-l facă să nu uite să-ţi ţină gura. 

Sea Pine, cea mai exclusivistă plantație de pe Hilton Head Island. 
Pentru cinci dolari, oricine poate să-şi cumpere de la poartă un permis 
de-o zi, iar gardienii, în uniformele lor cenuşiu cu albastru, nu-ţi cer 
nici un act de identitate. Scarpetta se plângea de asta pe vremea când 
ea şi Benton aveau un apartament aici. Amintirile din acea perioadă 
încă o dor. 

— Femeia a cumpărat Cadillac-ul din Savannah, spune detectivul 
Turkington în timp ce le duce pe Scarpetta şi pe Lucy cu maşina fără 
însemne a poliţiei. E albă. Ceea ce nu ne ajută deloc. Ştiţi câte 
Cadillac-uri şi Lincoln-uri albe sunt pe-aici? Probabil că două din trei 
maşini închiriate sunt albe. 

— Şi gardienii de la poartă nu-şi aduc aminte să-l fi văzut? Poate la 
vreo oră mai neobişnuită? Camerele au înregistrat ceva? spune Lucy 
de pe scaunul din faţă. 

— Nimic de folos. Ştiţi cum e. Cineva spune că s-ar putea să-l fi 
văzut, altcineva spune că nu. Eu cred că a ieşit de pe plantație, nu şi c- 
a intrat. Aşa că gardienii oricum nu l-ar fi observat. 

— Depinde când a luat maşina, intervine Lucy. Femeia o ţinea în 
garaj? 

— De obicei, a fost văzută parcată pe alee. Aşa că mi se pare puţin 
probabil că tipul o fi luat-o de ceva timp. Cum să fi făcut? întreabă 
detectivul în timp ce conduce. A pus cumva mâna pe chei, a luat 
maşina şi femeia n-a observat nimic? 

— Nu se poate ştii ce-a observat. Şi ce nu. 

— Dumneavoastră sunteţi convinse c-a păţit-o rău de tot, începe să 
spună Turkington. 

— Da, eu sunt. Judecând după fapte şi după bunul meu simţ. 

Lucy se încontrează cu el de când detectivul le-a luat de la aeroport 
şi-a făcut o remarcă sarcastică în legătură cu elicopterul ei. 

Turkington a zis că aparatul de zbor e un tel de bătut ouă. Ea i-a zis 
că e un Luddite. Omul n-a ştiut ce înseamnă asta şi nici acum nu ştie. 
Lucy nu i-a dat nici o explicaţie. 

— Dar asta nu înseamnă că nu e posibil să fi fost răpită ca să se 
ceară o răscumpărare, continuă Lucy. Nu zic că nu e posibil. Nu cred 
că asta s-a întâmplat, dar, sigur, e posibil, iar noi ar trebui să facem 
exact ceea ce facem. Să punem toate agenţiile de investigaţie în 
mişcare. 

— Mi-aş fi dorit al dracului de tare să fi reuşit să ţinem totul departe 
de ochii presei. Becky mi-a zis că toată dimineaţa au gonit oameni din 
jurul casei. 

— Cine e Becky? întreabă Lucy. 


— Şefa echipei de investigaţie de la locul crimei. Ca şi mine şi ea 
lucrează şi pe ambulanţă. 

Scarpetta se întreabă de ce detaliul ăsta contează. Poate că bărbatul 
suferă fiindcă trebuie să aibă două servicii. 

— Pe de altă parte, presupun că tu nu trebuie să-ţi faci griji că n-ai 
cu ce să-ţi plăteşti chiria, spune Turkington. 

— Ba da. Numai că a mea e ceva mai mare decât a ta. 

— Da, numai puţin mai mare. Nici nu pot să-mi închipui cât te costă 
laboratoarele alea. Şi cele cincizeci de case şi Ferrari-uri. 

— Nu chiar cincizeci şi de unde ştii ce am eu? 

— Sunt multe departamente care apelează la laboratoarele voastre? 
întreabă detectivul. 

— Câteva. Încă n-am terminat, dar baza o avem. Şi suntem 
acreditaţi. Aşa că ai de ales: noi sau DALCS-ul. Divizia de Aplicare a 
Legii din Carolina de Sud. 

— Noi suntem mai rapizi, adaugă Lucy. Şi dacă ai nevoie de ceva 
care nu se găseşte pe meniul nostru, avem prieteni în locuri cu tehnică 
înaltă. Oak Ridge. Y-Twelve. 

— Credeam că acolo se fac arme nucleare. 

— Nu numai atât. 

— Nu contează. Ne nu putem permite să lucrăm cu voi. 

— Aşa e. Nu puteţi. Dar asta nu înseamnă că nu v-am ajuta. 

Ochelarii cu lentile fumurii apar în oglinda retrovizoare. Turkington 
i se adresează lui Scarpetta. Probabil pentru că s-a săturat de Lucy. 

— Mai sunteţi cu noi acolo-n spate? Detectivul e îmbrăcat într-un 
costum crem, iar Scarpetta se întreabă cum de reuşeşte să nu se 
murdărească când merge în locurile unde s-au produs crime. Doctoriţa 
reia punctele mai importante care-au fost discutate de el şi Lucy, le 
aduce aminte că nimeni n-ar trebui să presupună nimic, inclusiv când 
a dispărut Cadillac-ul Lydiei Webster, pentru că oricum se pare că 
femeia îl conducea rareori şi-atunci numai ca să se ducă să-şi cumpere 
ţigări, băutură şi câte ceva de mâncare. Din păcate, condusul maşinii 
nu era o idee prea bună. Femeia avea o stare generală mult prea 
proastă. Aşa că se poate ca maşina să-i fi dispărut de zile-ntregi, iar 
asta să nu aibă nici o legătură cu absenţa câinelui. Apoi mai sunt şi 
imaginile pe care Sandman i le-a trimis prin e-mail doctoriţei Self. Şi 
Drew Martin şi Lydia Webster au fost fotografiate în căzi de baie care 
par să fi fost umplute cu apă rece. Amândouă arată ca şi când ar fi fost 
drogate. Şi cum rămâne cu ce-a văzut doamna Dooley? Cazul trebuie 
tratat ca o crimă, indiferent care e adevărul. Pentru că — Scarpetta îşi 
susţine acest punct de vedere de peste douăzeci de ani - nu mai ai 
cum să dai înapoi. 

Apoi doctoriţa se retrage în spaţiul ei interior. Nu se poate abţine. 
Gândurile i se întorc la perioada în care a fost, pentru ultima dată, în 


Hilton Head, atunci când şi-a strâns lucrurile din apartamentul lui 
Benton. Niciodată, în acel cel mai negru dintre cele mai negre 
momente ale vieţii ei, nu i-a trecut prin minte că crima respectivă ar fi 
putut să fie înscenată ca să-i protejeze pe Benton de oamenii care, dac- 
ar fi avut ocazia, l-ar fi ucis cu siguranță. Unde sunt acum acei 
potenţiali asasini? Şi-au pierdut interesul sau au decis că Benton nu 
mai reprezintă o ameninţare ori nu mai merită să fie pedepsit? 
Scarpetta l-a întrebat pe Benton. El nu vrea să discute despre asta. 
Spune că nu poate. Doctorita lasă în jos geamul maşinii lui 
Turkington. Inelele îi sclipesc în soare, dar asta n-o face să se simtă 
mai bine. Vremea bună n-o să ţină. Chiar azi, mai târziu, se aşteaptă 
ca o altă furtună să se abată asupra regiunii. 

Drumul trece printre terenuri de golf şi peste podeţe care sar scurt 
peste canale înguste şi iazuri micuţe. Pe malul acoperit cu iarbă al 
unei ape, un aligator seamănă cu un buştean, iar broaştele țestoase 
dormitează cuminţi în nămol, în timp ce o egretă cu aripile ca ninse 
stă pe picioarele ca nişte bețe în apă mică. Conversaţia de pe locurile 
din faţă se concentrează câtva timp pe doctoriţa Self. Lumina se 
transformă în umbre când maşina trece pe sub nişte stejari uriaşi. 
Muşchiul spaniol arată ca un păr cărunt şi mort. Nu s-au schimbat 
prea multe. Câteva case au fost construite ici şi colo, iar Scarpetta îşi 
aminteşte plimbările lungi, aerul sărat şi vântul, apusurile de soare 
privite de pe balcon şi clipa în care totul s-a sfârşit. Cu ochii minţii, 
vede ceea ce-a crezut că este Benton printre ruinele carbonizate ale 
clădirii unde s-a spus că acesta a murit. Îi vede părul argintiu şi carnea 
arsă printre bucăţile de lemn înnegrite şi murdăria rămasă în urma 
incendiului care încă mai fumega atunci când a ajuns ea acolo. Faţa 
lui Benton nu mai era acolo: nu mai rămăsese nimic altceva decât 
oasele arse. Iar rapoartele de la autopsie au fost false. Scarpetta a fost 
dusă de nas. Şi devastată. Şi distrusă. Şi niciodată n-o să mai fie la fel. 
Din cauza a ceea ce Benton a făcut — un lucru care a afectat-o într-un 
fel foarte diferit de ceea ce-a făcut Marino. 

Turkington parchează pe aleea din faţa conacului alb al Lydiei 
Webster. Scarpetta îşi aduce aminte c-a mai văzut casa respectivă. De 
pe plajă. Iar acum clădirea i se pare suprarealistă din cauza motivului 
pentru care au venit acolo. Mai multe maşini de poliţie sunt aliniate 
pe stradă. 

— Au cumpărat casa cam acum un an. Înainte a fost a unui nabab 
din Dubai, le explică Turkington deschizând uşa. E foarte trist. Tocmai 
terminaseră o renovare de proporţii şi se mutaseră aici când fetiţa s-a 
înecat. Nu înţeleg cum de doamna Webster a mai putut să rămână în 
casă după asta. 

— Uneori oamenii nu se pot desprinde de trecut, îi spune Scarpetta 
în timp ce toţi trei se îndreaptă, păşind pe dalele din piatră, către o 


uşă dublă, din lemn de tec, care se află în capătul unei scări din piatră. 
Aşa că rămân încastraţi într-un loc şi-n amintirile lui. 

— Doamna Webster primeşte casa la partaj? întreabă Lucy. 

— Probabil c-ar fi primit-o. 

De parcă, în realitate, n-ar mai exista nici un dubiu că femeia e 
moartă. 

— Divorțul nu s-a încheiat încă. Soţul ei se ocupă de fonduri de 
investiţii şi alte chestii de genul ăsta. E aproape la fel de bogat ca tine. 

— Ce-ar fi să nu mai vorbim despre asta, i-o retează Lucy enervată. 

Turkington deschide uşa de la intrare. Înăuntru sunt mai mulţi 
investigatori. O bucată de geam spart e rezemată de un perete cu 
stucaturi din hol. 

— Doamna aflată în vacanţă, îi spune Turkington lui Scarpetta, 
Madelisa Dooley. Conform declaraţiei dânsei, când ea a intrat în casă 
prin spălătorie, geamul era scos din cadrul ferestrei. Bucata asta de- 
aici. 

Detectivul se lasă pe vine şi arată o bucată de geam aflată în partea 
din dreapta, jos, a ferestrei. 

— Asta e bucata pe care a scos-o şi dup-aceea a lipit-o la loc. Dacă 
vă uitaţi cu atenţie, puteţi să vedeţi lipiciul. Doamnei Dooley i-am zis 
că atunci când poliţiştii au venit încoace, n-au găsit nici un geam 
spart. Am vrut să văd dacă-şi schimbă povestea, aşa că i-am zis că 
geamul nu era spart. 

— Presupun că nu l-aţi tratat întâi cu spumă, remarcă Scarpetta. 

— Am auzit de chestia asta, spune Turkington. Trebuie să-ncepem şi 
noi s-o folosim. Teoria mea e că, dacă povestea doamnei Dooley e 
adevărată, atunci în casă s-au întâmplat tot felul de lucruri şi după 
plecarea ei. 

— O să tratăm fereastra cu spumă înainte să fie împachetată şi 
transportată, anunţă Scarpetta. Ca să stabilizăm geamul spart. 

— Sunteţi invitatele mele. 

Turkington se îndreaptă înspre sufragerie, acolo unde un 
investigator face fotografii cu dezastrul de pe masă, iar un altul ridică 
pernele de pe canapea. 

Scarpetta şi Lucy îşi deschid gentile negre. Îşi pun pungi de 
protecţie peste încălțăminte şi mănuşi. O femeie în pantaloni sport şi 
un tricou polo, pe spatele căruia stă scris, cu litere negre, 
CRIMINALISTICĂ, iese din sufragerie. Are în jur de patruzeci de ani, 
ochi căprui şi păr negru, tuns scurt. E micuță de statură. Lui Scarpetta 
îi e greu să-şi închipuie cum de o femeie atât de scundă şi de subţire 
şi-ar dori să intre în poliţie. 

— Tu trebuie să fii Becky, i se adresează Scarpetta, după care se 
prezintă pe ea şi pe Lucy. 

Becky le indică fereastra sprijinită de zid. 


— Geamul din dreapta jos. Cred că Tommy v-a explicat. 

Femeia se referă la Turkington. Apoi arată cu un deget înmănuşat. 

— A fost folosit un diamant de tăiat geamul, după care bucata 
respectivă a fost lipită la loc. Cum credeţi că am observat? 

E mândră de ea. 

— De lipici a rămas prins nisip. Vedeţi? Scarpetta şi Lucy se uită. Şi 
văd. 

— Aşa că se pare că atunci când doamna Dooley a intrat în casă 
căutându-l pe proprietar, continuă Becky, e foarte posibil ca bucata de 
geam să fi fost scoasă din cadrul ferestrei şi pusă pe jos. Eu o cred c-a 
făcut ce-a zis. C-a ieşit din casă mâncând pământul. După care, 
criminalul a făcut ordine. 

Lucy introduce într-un recipient două containere presurizate. 
Recipientul e ataşat unui pistol de lipit. 

— Te ia cu fiori când te gândeşti, spune Becky. Biata femeie 
probabil c-a fost aici în timp ce criminalul era încă înăuntru. A zis că a 
simţit că cineva a urmărit-o. Acela e un spray din ăla cu lipici. Am 
auzit de ele. Ţine geamul spart la locul lui. Din ce e făcut? 

— În mare parte din poliuretan şi gaz comprimat, o lămureşte 
Scarpetta. Ai făcut fotografii? Ai prelevat amprente? Ai luat mostre de 
ADN? 

Lucy fotografiază oricum fereastra, cu şi fără scală. 

— Am făcut poze şi-am luat probe de ADN. Amprente nu. Cu ADN- 
ul mai vedem, dar m-aş mira să găsim ceva, la cât de curat e locul, 
răspunde Becky. E clar că asasinul a curăţat fereastra. Toată fereastra. 
Nu ştiu cum s-a spart geamul. Arată de parcă s-ar fi lovit de el o 
pasăre mare. Un pelican sau un vultur. 

Scarpetta începe să ia notițe. Documentează zonele în care geamul a 
fost spart şi le măsoară. 

Lucy lipeşte bandă adezivă pe marginea ferestrei şi-ntreabă: 

— Care parte zici? 

— Cred că ăsta a fost spart din interior, îi spune Scarpetta. Putem s- 
o întoarcem? Trebuie să dăm cu spray şi pe partea cealaltă. 

Ea şi Lucy ridică fereastra cu grijă şi-o întorc cu faţa opusă către ele. 
Apoi o sprijină de zid, o fotografiază şi iau notițe, în vreme ce Becky 
stă într-o parte şi le priveşte, încercând să nu le incomodeze. 

Scarpetta îi spune: 

— Am nevoie de-o mână de ajutor. Poţi să stai acolo? 

Becky se apropie de ea. 

— Arată-mi, pe perete, cam unde ar fi bucata spartă de geam, dacă 
fereastra ar fi la locul ei. O să mă uit la locul de unde ai scos-o într-un 
minut, dar vreau să-mi fac întâi o idee. 

Becky pune mâna pe perete. 

— Sigur, eu sunt scundă, zice ea. 


— Deci cam la nivelul capului meu, constată Scarpetta studiind 
geamul spart. Spărtura e similară cu ceea ce am văzut la accidentele 
de maşină. Atunci când persoana nu poartă centura de siguranţă şi se 
loveşte cu capul de parbriz. Zona asta n-a fost tăiată, spune ea şi 
indică gaura din geam. Pur şi simplu a primit o lovitură puternică şi 
pun pariu că pe podea sunt cioburi. În spălătorie. Poate şi pe pervaz. 

— Le-am adunat eu. Credeţi că s-a lovit cineva cu capul de geam? 
întreabă Becky. Atunci n-ar trebui să fi rămas şi sânge? 

— Nu neapărat. 

Lucy lipeşte pe unul din lateralele ferestrei hârtie maro. Deschide 
uşa de la intrare şi le roagă pe Scarpetta şi pe Becky să iasă cât ea dă 
cu spray. 

— Am întâlnit-o o dată pe Lydia Webster. Scarpetta şi Becky au 
ajuns pe verandă, iar aceasta din urmă continuă să povestească. 

— Când i s-a înecat fetiţa, iar eu a trebuit să vin să fac fotografii. 
Nici nu pot să vă spun cât m-a afectat chestia asta. Fiindcă şi eu am o 
fetiţă. Înc-o mai văd pe Holly în costumul ăla de baie violet, plutind 
cu faţa în jos, sub apă, cu părul prins în sifon. Apropo, am găsit 
carnetul de conducere al Lydiei şi am transmis informaţiile prin 
APBas, dar să nu vă faceţi speranţe prea mari. Lydia are cam 
înălțimea dumneavoastră. Adică e posibil ca ea să fi fost cea care s-a 
lovit de geam şi l-a spart. Nu ştiu dacă Tommy v-a spus, dar portofelul 
i l-am găsit chiar în bucătărie. 

Nu pare să fi fost atins. Cred că persoana cu care avem de-a face aici 
n-a venit ca să fure. 

Chiar şi de-afară, Scarpetta tot simte mirosul de poliuretan. Se uită 
la nişte stejari uriaşi acoperiţi cu muşchi spaniol şi la un turn de apă 
albastru care se profilează deasupra pinilor. Doi oameni pe biciclete 
trec încet prin faţă şi se uită către casă. 

— Puteţi să intraţi, le anunţă Lucy din cadrul uşii, în timp ce-şi 
scoate ochelarii de protecţie şi masca de pe faţă. 

Geamul spart e acoperit cu o spumă groasă, gălbuie. 

— Deci ce vrem să facem cu el? întreabă Becky cu privirea aţintită 
asupra lui Lucy. 

— Aş vrea să-l împachetez şi să-l iau cu noi, îi răspunde Scarpetta. 

— Şi să-i faceţi teste pentru ce? 

— Pentru lipici. Orice, de dimensiuni microscopice, care s-a prins de 
el. Pentru compoziţia elementară sau chimică a lipiciului. Uneori nu 
ştii ce cauţi până nu găseşti. 

— Baftă să reuşiţi să-ndesaţi o fereastră sub microscop, glumeşte 
Becky. 

— Şi aş vrea şi cioburile pe care le-ai adunat tu, adaugă Scarpetta. 

— Şi mostrele de ADN? 

— Orice vreţi să testăm în laboratoarele noastre. Putem să aruncăm 


o privire în spălătorie? întreabă Scarpetta. 

Spălătoria e lângă bucătărie. Înăuntru, în dreapta uşii, peste spaţiul 
gol, de unde a fost tăiată o bucată de geam, a fost lipită o bucată de 
hârtie maro. Scarpetta abordează cu grijă ceea ce este considerat a fi 
punctul prin care criminalul a intrat în casă. Aşa că face la fel ca 
întotdeauna - stă afară şi se uită înăuntru, cercetând cu privirea 
fiecare centimetru. Întreabă dacă spălătoria a fost fotografiată. Da, a 
fost şi s-a verificat dacă există amprente plantare, urme de încălțări şi 
amprente digitale. Lipite de un perete sunt patru maşini de spălat şi 
uscătoare costisitoare. Lângă peretele celălalt e un coş de câine. În 
încăpere mai sunt nişte dulapuri de depozitare şi o masă mare. Într-un 
colţ e aşezat un coş de răchită care e plin până la refuz cu haine 
murdare. 

— Când aţi ajuns voi uşa asta era încuiată? întreabă Scarpetta 
referindu-se la uşa sculptată din lemn de tec care dă afară. 

— Nu şi doamna Dooley spune şi ea că era descuiată. Aşa a putut să 
intre în casă. Eu cred că tipul a scos bucata de geam şi-a băgat mâna- 
năuntru. Vedeţi — Becky se duce acolo unde era fereastra, lângă locul 
acoperit cu hârtie maro — dacă scoţi geamul de-aici, e foarte simplu să 
ajungi cu mâna la zăvorul dinăuntru. De asta noi le spunem oamenilor 
să nu folosească zăvoare fără cheie la uşile de lângă ferestre. Sigur, 
dacă alarma antifurt ar fi fost activată... 

— Ştim sigur că nu a fost? 

— Când doamna Dooley a intrat în casă nu era activată. 

— Dar nu ştim dacă era activată sau nu când a intrat el în casă? 

— M-am gândit la asta. Dac-ar fi fost, atunci când geamul a fost 
spart, începe Becky să zică, apoi se răzgândeşte. Ei, nu cred că tăiatul 
geamului ar fi declanşat-o. Alarmele astea sunt sensibile la zgomot. 

— Ceea ce ne sugerează faptul că alarma nu era activată atunci 
când a fost spart celălalt geam. Ceea ce ne arată că ucigaşul era, la 
momentul ăla, deja în casă. Asta dacă nu cumva geamul a fost spart 
cândva, înainte. Deşi mă îndoiesc. 

— Şi eu, e de acord Becky. Mi se pare c-ar fi normal să repari 
fereastra ca să te aperi de ploaie şi de gângănii. Sau măcar să aduni 
cioburile. Mai ales că Lydia ţinea câinele aici. Mă întreb dacă nu 
cumva s-a luptat cu el. Dacă n-a încercat să fugă înspre uşă ca să scape 
de el. Acum două nopţi, a declanşat alarma. Nu ştiu dacă vi s-a spus. 
Chestia asta se întâmpla destul de des, fiindcă femeia era aşa de beată, 
încât uita că alarma era pornită. Deschidea uşa glisantă şi instantaneu 
alarma se declanşa. Apoi, când o sunau cei de la compania de 
securitate, nu-şi mai aducea aminte parola. Aşa că eram trimişi noi. 

— De-atunci nu s-a mai înregistrat nici o altă declanşare a alarmei? 
întreabă Scarpetta. Aţi apucat să verificaţi înregistrările de la 
compania de securitate? De exemplu, să vedeţi când s-a declanşat 


ultima dată alarma? Când a fost activată şi dezactivată ultima dată? 

— Ultima dată a fost atunci când cu alarma falsă. 

Scarpetta spune: 

— Când poliţiştii au venit aici, îşi aduc cumva aminte dac-au văzut 
Cadillac-ul alb? 

Becky răspunde că nu. Poliţiştii nu-şi aduc aminte ca maşina să fi 
fost parcată pe alee. Apoi adaugă: 

— Se pare că Lydia a activat alarma luni, cam când s-a lăsat 
întunericul. După care dispozitivul a fost dezactivat pe la nouă şi-apoi 
a fost, din nou, activat. Pentru ca, a doua zi dimineaţă, adică ieri, la 
patru şi paisprezece minute, să fie iar dezactivat. 

— Şi după asta n-a mai fost activat? vrea să afle Scarpetta. 

— Nu. Dar eu cred că, atunci când oamenii beau şi iau o grămadă 
de pastile, nu mai fac nimic la orele obişnuite. Ziua dorm destul de 
mult. Se trezesc la ore ciudate. Deci poate că Lydia a dezactivat 
alarma la patru şi paisprezece minute ca să scoată câinele la plimbare 
sau ca să fumeze, iar tipul o urmărea. Poate c-o pândea mai demult. 
Vreau să zic c-o vâna. Poate că deja tăiase geamul şi-acum doar o 
aştepta afară, în beznă. Pe partea asta a casei sunt mai mulţi bambuşi 
şi tufişuri, iar vecinii nu sunt acasă, aşa că şi cu luminile din grădină 
aprinse, tipul s-ar fi putut ascunde în spate şi nimeni nu l-ar fi 
observat. Dar e ciudat ce s-a întâmplat cu câinele. Unde e basetul? 

— Am pus pe cineva să se intereseze în legătură cu treaba asta, o 
anunţă Scarpetta. 

— Poate câinele poate să vorbească şi ne rezolvă cazul, glumeşte 
Becky. 

— Trebuie să-l găsim. Niciodată nu ştii ce anume te ajută să rezolvi 
cazul. 

— Dacă a fugit, cineva l-ar fi găsit, observă Becky. Nu vezi pe toate 
drumurile baseţi, iar prin părţile noastre oamenii observă animalele 
fără stăpân. Pe de altă parte, dacă doamna Dooley a spus adevărul, 
atunci înseamnă că ucigaşul a stat cu doamna Webster destul de mult, 
poate a ţinut-o în viaţă ore întregi. Dooley a descoperit sângele şi tot 
restul în jurul prânzului — ceea ce înseamnă cam cu opt ore mai târziu, 
iar criminalul probabil că era încă în casă. 

Scarpetta examinează hainele murdare din coşul de răchită. 
Deasupra este un tricou împăturit neglijent. Cu o mână înmănuşată, 
doctoriţa îl ia şi-l lasă să se despăturească. Tricoul e umed şi plin de 
dâre de murdărie. Scarpetta se ridică şi se uită în chiuvetă. Oţelul 
inoxidabil e pătat cu picături de apă, iar o cantitate mică de apă a 
rămas concentrată în jurul sifonului de drenaj. 

— Mă întreb dacă s-a folosit de tricoul ăsta ca să curețe fereastra, 
zice Scarpetta. E încă umed şi murdar, ca şi când cineva l-ar fi utilizat 
pe post de cârpă de şters murdăria. Aş vrea să-l sigilez într-o pungă de 


hârtie şi să-l trimit la laborator. 

— Şi să-i faceţi teste pentru ce? repetă Becky întrebarea de mai 
devreme. 

— Dacă criminalul a ţinut în mână tricoul, am putea să-i obţinem 
ADN-ul. Tricoul ăsta ar putea să devină o dovadă incriminatorie. Cred 
c-ar trebui să ne decidem la ce laboratoare să facem analizele. 

— DALCS-ul e-n ordine, dar la ei testele or să dureze o veşnicie. Ne- 
aţi putea ajuta dumneavoastră? 

— De-asta avem laboratoarele. 

Scarpetta se uită la tabloul alarmei de lângă uşa care dă în hol. 

— Poate că ucigaşul a dezactivat alarma când a intrat în casă. Cred 
că n-ar trebui să presupunem că n-a făcut asta. Alarma are ecran tactil 
în loc de butoane. O suprafaţă numai bună pentru amprente. Şi poate 
şi pentru ADN. 

— Asta ar însemna c-o cunoştea pe Lydia. Dac-a dezactivat alarma. 
Ceea ce pare logic dacă luăm în consideraţie cât timp a stat în casă. 

— Ar însemna că ucigaşul cunoştea imobilul. Nu c-o cunoştea pe 
Lydia, o contrazice Scarpetta. Ce cod are alarma? 

— Codul pe care noi îl numim „unu, doi, trei, hai în casă dacă vrei”. 
Probabil codul cu care a venit setată alarma, numai că femeia nu s-a 
mai obosit să-l schimbe. Daţi-mi voie să mă asigur că e-n regulă să 
folosim laboratoarele voastre. Asta înainte să-ncepem să vă trimitem 
probele. Trebuie să-i cer acordul lui Tommy. 

Detectivul e în hol, împreună cu Lucy. Becky îl întreabă în legătură 
cu laboratoarele, iar bărbatul răspunde că e uluitor câte chestii se fac 
în ziua de azi prin firme private. Unele departamente de poliţie 
angajează chiar şi poliţişti privaţi. 

— Şi noi o să facem asta, spune Lucy întinzându-i lui Scarpetta o 
pereche de ochelari de protecţie cu lentile galbene. Am folosit poliţişti 
privaţi şi-n Florida. 

Becky devine interesată de cutia cu scule care e deschisă pe podea. 
Se uită la cinci surse de lumină de mare intensitate, care au aspectul 
unor lanterne, la bateriile de nouă volţi pe bază de nichel, la ochelarii 
de protecţie şi la încărcătorul multiport. 

— M-am milogit de şerif să ne cumpere şi nouă o sursă din asta de 
lumină portabilă. Fiecare funcţionează pe o altă lungime de bandă, 
nu? 

— Violet, albastru, albastru-verzui şi spectrul de verde, o lămureşte 
Lucy. Şi mai e şi sursa asta cu bandă largă de lumină albă — Lucy ia 
aparatul în mână - care are filtre adiţionale albastre, verzi şi roşii 
pentru amplificarea contrastului. 

— Merge bine? 

— O folosim pentru fluide secretate de corp, amprente, urme de 
droguri, fibre sau orice alte dovezi criminalistice. Da. Merge bine. 


Lucy alege o lumină violet, cu un spectru între patru sute şi patru 
sute treizeci de nanometri, apoi, însoţită de Becky şi Scarpetta, trece 
în sufragerie. Toate nuanțele sunt relevate. Dincolo de ele se întinde 
piscina cu fundul întunecat în care s-a înecat Holly Webster, apoi 
dunele, stufărişul şi plaja. Oceanul e liniştit, iar lumina soarelui se 
reflectă în valuri dând impresia unor bancuri de peştişori argintii. 

— Şi-aici sunt o grămadă de amprente plantare, le anunţă Becky în 
vreme ce Scarpetta şi Lucy verifică încăperea. Amprente de picioare 
goale, urme de pantofi, toate mici. Probabil ale ei. E ciudat, fiindcă se 
pare că ucigaşul nu a şters podeaua înainte să plece. Deci te-ai aştepta 
să găseşti şi alte urme de pantofi. Piatra asta sclipitoare, cum se 
numeşte? N-am mai văzut dale albastre ca astea. Parc-ar fi oceanul. 

— Probabil că aşa şi trebuie să arate, îi răspunde Scarpetta. E o 
marmură albastră, un sodalit, poate un lapislazuli. 

— Mamă, Doamne! Am avut mai demult un inel cu lapislazuli. Nu- 
mi vine să cred că există cineva care să aibă o podea întreagă din 
piatra asta. Ascunde murdăria destul de bine, dar e sigur că podeaua 
asta n-a mai fost curățată de când hăul. E praf cu toptanul şi o 
grămadă de alte chestii. Toată casa e aşa. Puneţi lanterna într-un colţ 
şi-o să vedeţi ce vreau să zic. Dar nu pricep de ce tipul n-a lăsat nici 
măcar o singură urmă de pantof. Nici măcar în spălătorie, pe unde-a 
intrat în casă. 

— Eu o să mă mai plimb pe-aici, anunţă Lucy. Care-i treaba la etaj? 

— Nu cred că Lydia folosea etajul. Şi mă îndoiesc că el a urcat 
acolo. Locul e neatins. Nu sunt decât nişte camere de oaspeţi, o galerie 
de artă şi-o cameră de jocuri. N-am mai văzut o casă ca asta. Tre’ să 
fie frumos să locuieşti într-una. 

— Pentru ea n-a fost frumos, spune Scarpetta uitându-se la părul 
lung şi negru care e peste tot pe podea, la paharele goale şi la sticla de 
votcă de pe măsuţa din faţa canapelei. Nu cred c-a avut nici un 
moment de fericire în casa asta. 


Madelisa n-a ajuns acasă nici de-o oră când soneria începe să sune. 

Până atunci, nu s-ar fi deranjat să-ntrebe cine era. 

— Cine e? strigă ea din spatele uşii încuiate. 

— Detectivul Pete Marino, de la biroul medicului legist, spune o 
voce, o voce profundă, care-i aduce femeii aminte de Nord, de 
Yankees. 

Madelisa bănuieşte că lucrul de care i-a fost teamă s-a adeverit. 
Femeia din Hilton Head e moartă. Altfel de ce-ar fi venit până la ea 
cineva de la biroul medicului legist? Madelisa ar fi preferat ca Ashley 
să nu fi plecat la cumpărături chiar în secunda în care-au ajuns acasă, 
lăsând-o singură după ce-a trecut prin ce-a trecut. Femeia ascultă să 
vadă dacă-l aude pe câine. Slavă Domnului că basetul nu scoate nici 


un sunet. E închis în dormitorul de oaspeţi. Madelisa deschide uşa şi 
încremeneşte. Bărbatul uriaş din faţa ei e îmbrăcat ca un golan cu 
motocicletă. Asta e monstrul care-a ucis-o pe biata femeie din Hilton 
Head, iar acum a urmărit-o pe Madelisa pân-acasă ca s-o omoare şi pe 
ea. 

— Nu ştiu nimic, spune Madelisa şi dă să-nchidă uşa. Golanul o 
blochează cu piciorul şi intră direct în hol. 

— Încetişor, îi spune bărbatul, apoi îşi deschide portofelul şi-i arată 
insigna. Cum am zis: sunt Pete Marino, de la biroul medicului legist. 

Madelisa nu ştie ce să facă. Dacă încearcă să sune la poliţie, 
criminalul o s-o omoare pe loc. În zilele noastre, oricine poate să-şi 
cumpere o insignă. 

— Haide să ne aşezăm şi să stăm niţel de vorbă, spune Marino. 
Tocmai am aflat de vizita pe care-ai făcut-o la departamentul şerifului 
din Beaufort County, în Hilton Head. 

— Cine ţi-a zis asta? 

Madelisa se simte puţin mai bine. 

— Te-a trimis detectivul ăla? De ce? I-am spus tot ce ştiu. Da’ el 
oricum nu m-a crezut. Cine ţi-a zis unde locuiesc? Nu-mi place chestia 
asta. Eu cooperez cu autorităţile, iar ei îmi fac publică adresa de- 
acasă. 

— Avem o mică problemă cu povestea pe care ne-ai spus-o, o 
lămureşte Marino. 


Ochelarii galbeni ai lui Lucy se uită la Scarpetta. 

Amândouă sunt în dormitorul principal, iar transperantele sunt 
coborâte. Pe cuvertura din mătase maro, mai multe pete strălucesc 
verde-fluorescent în lumina violet de mare intensitate. 

— Ar putea să fie lichid seminal, spune Lucy. Dar ar putea să fie şi 
altceva, adaugă ea continuând să scaneze patul. 

— Salivă, urină, uleiuri sebacee, transpiraţie, zice Scarpetta. 

Doctoriţa se apleacă spre o pată luminescentă de dimensiuni mari. 

— Nu simt nici un miros, adaugă ea. Ţine lumina chiar aici. 
Problema e că nu avem de unde să ştim când a fost spălată cuvertura 
ultima dată. Cred că gospodăria n-a fost o prioritate pentru Lydia. 
Ceea ce e tipic pentru oamenii deprimaţi. Cuvertura merge la 
laborator. Mai avem nevoie de periuţa ei de dinţi şi de peria de păr. 
Sigur şi de paharele de pe măsuţa din sufragerie. 

— Pe treptele din spatele casei e o scrumieră plină de chiştoace, 
spune Lucy. Nu cred c-o să avem dificultăţi în a-i obţine ADN-ul. Sau 
cu amprentele ei plantare şi digitale. Problema e el. Tipul se pricepe. 
În zilele noastre, toată lumea e expertă în chestiile astea. 

— Nu, o contrazice Scarpetta. Toţi au impresia că sunt experţi. 

Doctoriţa îşi scoate ochelarii de protecţie şi lumina de un verde- 


fluorescent de pe pat dispare. Lucy închide sursa de lumină şi-şi scoate 
şi ea ochelarii. 

— Ce facem noi? o întreabă ea pe Scarpetta. Aceasta studiază o 
fotografie pe care a observat-o când au intrat în dormitor. Doctoriţa 
Self într-un decor de sufragerie. În faţa ei stă o femeie frumoasă, cu un 
păr lung şi negru. Camerele de televiziune le urmăresc îndeaproape. 
Spectatorii bat din palme şi surâd. 

— Când a fost invitată la emisiunea doctoriţei Self, îi spune 
Scarpetta lui Lucy. În schimb, nu mă aşteptam la cealaltă fotografie. 

Lydia împreună cu Drew Martin şi un bărbat cu pielea măslinie şi 
părul negru. Scarpetta presupune că e vorba de antrenorul lui Drew, 
Gianni Lupano. Toţi trei zâmbesc şi privesc cu ochii mijiţi în soarele 
de pe terenul central al centrului de tenis Family Circle Cup, care se 
găseşte pe Daniel Island, la câţiva kilometri de centrul Charlestonului. 

— Deci care e numitorul comun? întreabă Lucy. Lasă-mă să ghicesc: 
doctorita Self, medicul egoist. 

— Nu şi la turneul ăsta, îi răspunde Scarpetta. Uită-te la diferenţa 
dintre fotografii, spune ea arătând poza cu Lydia şi Drew, apoi pe cea 
cu Lydia şi doctoriţa Self. Deteriorarea e vizibilă. Uită-te la ochii ei. 
Lucy aprinde lumina din dormitor. 

— Când a fost făcută fotografia asta, pe terenul de la Family Circle 
Cup, e clar că Lydia nu arăta ca o persoană care abuzează, la modul 
cronic, de alcool şi medicamente, explică Scarpetta. 

— Şi care-şi smulge părul, adaugă Lucy. Nu înţeleg de ce fac 
oamenii aşa ceva. Părul din cap, părul pubian. E păr peste tot. 
Fotografia cu ea în cadă? Arată de parcă şi-a pierdut jumătate din păr. 
Sprâncenele, genele. 

— Tricotilomanie, spune Scarpetta. E o tulburare obsesiv- 
compulsivă. Anxietate. Depresie. Viaţa ei era un iad. 

— Dacă doctoriţa Self e numitorul comun, atunci cum rămâne cu 
doamna care-a fost omorâtă în Bari? Turista canadiană. Nu există nici 
un indiciu cum c-ar fi participat la emisiunea doctoriţei Self sau c-ar fi 
cunoscut-o. 

— Cred c-atunci a prins gustul. 

— Gustul pentru ce? întreabă Lucy. 

— Gustul să omoare civili, îi răspunde Scarpetta. 

— Asta nu explică legătura cu doctoriţa Self. 

— Faptul că i-a trimis fotografii este un indiciu că ucigaşul şi-a creat 
un peisaj psihologic şi un ritual al crimei. Care devine şi un joc, îi 
serveşte pentru un anumit scop. Îl scoate în afara ororii a ceea ce face. 
Fiindcă a accepta faptul că provoacă durere cu sadism şi provoacă 
moartea altor oameni ar fi ceva de neîndurat pentru el. Aşa că e 
obligat să dea crimelor un sens. Trebuie să fie viclean. 

Din geanta de serviciu, Scarpetta scoate un pachet de post-it-uri, 


neştiinţific, dar practic. 

— E cam ca şi cu religia. Dacă faci ceva în numele lui Dumnezeu, 
atunci e-n ordine. Dacă omori pe cineva aruncând cu pietre în el. 
Dacă-l arzi pe rug. Inchiziția. Cruciadele. Oprimarea celor care nu sunt 
ca tine. Criminalul a atribuit un sens faptelor lui. Cel puţin, asta e 
părerea mea. 

Doctoriţa verifică patul cu o lumină albă strălucitoare şi se foloseşte 
de partea lipicioasă a post-it-urilor ca să colecteze fibrele, firele de 
păr, murdăria şi nisipul pe care-l vede. 

— Deci tu nu crezi că doctoriţa Self are vreo importanţă personală 
pentru individul ăsta? Că e un element de recuzită în piesa lui? Că s-a 
legat de ea numai pentru că e la îndemână. În direct. Că eo 
celebritate. 

Scarpetta pune post-it-urile într-o pungă de plastic pe care o 
sigilează cu bandă galbenă, după care o etichetează şi-o datează cu un 
marker. Apoi, împreună cu Lucy, începe să strângă cuvertura de pe 
pat. 

— Cred că e o vorba de o conexiune extrem de personală, răspunde 
Scarpetta. Nu plasezi pe cineva în matricea jocului sau a dramei tale 
psihologice dacă nu ai o legătură personală cu omul ăla. La întrebarea 
de ce, nu am nici un răspuns. 

Lucy rupe, cu zgomot, o bucată mare de hârtie maro din rolă. 

— De exemplu, se poate să n-o fi cunoscut niciodată. E la fel ca şi cu 
vânătorii de oameni. Sau se poate s-o fi cunoscut, explică Scarpetta. E 
posibil ca ucigaşul să fi fost invitat în emisiunea ei sau să fi petrecut 
mai mult timp cu ea. 

Amândouă aşază cuvertura împăturită în centrul hârtiei. 

— Ai dreptate. Oricum ai lua-o, legătura e personală, decide Lucy. 
Poate c-a ucis-o pe femeia din Bari, după care doar că nu i-a mărturisit 
crima doctorului Maroni, gândindu-se poate că doctoriţa Self o să afle. 
Dar ea nu află. Şi-atunci? 

— Se simte şi mai ignorat. 

— Apoi? 

— Situaţia escaladează. 

— Ce se întâmplă când mama nu-i acordă atenţie copilului profund 
tulburat psihic? întreabă Scarpetta împachetând cuvertura. 

— Stai să mă gândesc, răspunde Lucy. Copilul creşte şi ajunge ca 
mine? 

Scarpetta taie o bucată de bandă galbenă şi spune: 

— Ce lucru îngrozitor! Să tortureze şi să ucidă femei pe care le-ai 
avut invitate în emisiune. Să facă asta ca să-ţi atragă atenţia. 


Televizorul cu ecran plat, de un metru cincizeci şi doi de centimetri, 
e semnificativ pentru Marino. li spune ceva despre Madelisa. Un lucru 


pe care-l poate folosi împotriva femeii. 

— Ăla e un televizor cu plasmă? întreabă el. Cred că e cel mai mare 
pe care l-am văzut vreodată. 

Madelisa e supraponderală, cu pleoape grele şi-ar avea nevoie de-un 
dentist bun. Dinţii femeii îi aduc aminte lui Marino de un gard din 
lemn vopsit în alb. Iar coafeza Madelisei ar trebui să fie împuşcată. 
Doamna Dooley stă pe o canapea cu imprimeu floral. Mâinile i se 
mişcă tot timpul din cauza stării de agitaţie. 

Spune: 

— Soţul meu şi jucăriile lui. Nu ştiu ce e. Nu ştiu decât că e mare şi 
scump. 

— Trebuie să fie grozav să te uiţi la meci pe-un ecran ca ăsta. Eu? 
Cred c-aş sta numai în faţa lui şi n-aş mai mişca nici un deget. 

Ceea ce probabil că Madelisa şi face. Stă în faţa televizorului ca un 
zombi. 

— La ce-ţi place să te uiţi? o întreabă detectivul. 

— Îmi plac filmele cu crime şi mistere. Fiindcă, de obicei, le dau de 
cap. Dar după ceea ce-am păţit, nu cred c-o să mai pot să mă uit la 
ceva violent. 

— Atunci probabil că ştii multe despre criminalistică, remarcă 
Marino. Dacă te uiţi la filme din astea cu crime. 

— Am fost jurat într-un proces acu' un an şi eu ştiam mai multe 
despre criminalistică decât judecătorul. Ceea ce nu-i prea face cinste. 
Dar cunosc câteva chestii. 

— Despre recuperarea imaginilor ai auzit? 

— Da. 

— Mă refer la fotografii, filme video sau înregistrări digitale care au 
fost şterse. 

— Vrei nişte ceai cu gheaţă? Pot să-ţi fac. 

— Nu acum. 

— Cred că Ashley o să cumpere ceva de la Jimmy Dengate'su9. Ai 
mâncat vreodată pui prăjit de-acolo? Ashley trebuie s-ajungă acasă din 
minut în minut şi poate vrei şi tu. 

— Ceea ce vreau este să încetezi să mai încerci să schimbi subiectul. 
Vezi tu, prin procedeele de recuperare a imaginilor e aproape 
imposibil să scapi complet de o imagine digitală pe care-ai stocat-o pe 
disk, pe-un memory stick sau pe orice altceva. Poţi să ştergi lucruri de 
pe ele toată ziua, dar noi tot reuşim să le recuperăm. 

Lucru care nu e tocmai adevărat, dar Marino n-are nici un fel de 
ezitare dacă trebuie să mintă. Madelisa arată ca un şoarece încolţit. 

— Pricepi unde bat, nu? zice Marino, care-a adus-o exact acolo unde 
vrea, dar nu se simte tocmai sigur. 

Nici el nu e foarte sigur unde bate. 

Când Scarpetta l-a sunat cu ceva timp în urmă şi i-a spus că 


Turkington are suspiciuni în legătură cu ceea ce domnul Dooley a şters 
de pe cameră, fiindcă omul a tot repetat acest detaliu pe parcursul 
interogatoriului, Marino a asigurat-o c-o să obţină un răspuns. Mai 
mult decât orice altceva detectivul îşi doreşte acum să-i facă pe plac 
lui Scarpetta, pentru ca doctoriţa să considere că încă mai e ceva de 
capul lui. Marino a fost surprins că Scarpetta l-a sunat. 

— De ce mă întrebi? spune Madelisa şi-ncepe să plângă. Ţi-am zis: 
nu ştiu nimic altceva decât ce i-am spus detectivului. 

Femeia continuă să privească peste umărul lui Marino către partea 
din spate a căsuţei celei galbene. Tapet galben, covor galben. Marino 
n-a mai văzut niciodată atât galben. Casa arată de parcă decoratorul a 
făcut pipi pe toate posesiunile soţilor Dooley. 

— Motivul pentru care am pomenit de recuperarea imaginilor este 
că înţeleg că soţul tău a şters o parte din ceea ce-a filmat pe plajă, o 
lămureşte Marino, deloc impresionat de lacrimile Madelisei. 

— Nu eram decât eu stând în faţa casei înainte de a încerca să 
obţinem permisiunea de-a o filma. Asta e singurul lucru pe care l-a 
şters. Normal, n-am obţinut permisiunea. Cum aş fi putut s-o obţin? 
Da” nu e ca şi cum n-aş fi încercat. Ştiu ce-s alea bune maniere. 

— Mă doare-n cot de tine şi de bunele tale maniere. Nu-mi pasă 
decât de ceea ce ascunzi de mine şi de toţi ceilalţi. 

Marino, aşezat pe un balansoar, se apleacă înainte. 

— Ştiu al dracului de bine că nu eşti sinceră cu mine. Şi de unde 
ştiu asta? Mi-au arătat-o dovezile ştiinţifice. 

Marino nu are nici un fel de dovezi. Nu întotdeauna e posibil să 
recuperezi imaginile şterse de pe o cameră digitală. Şi în cazul în care 
reuşeşti, procesul e foarte laborios şi de lungă durată. 

— Te rog, nu, îl imploră Madelisa. Îmi pare rău, dar, te rog, nu mi-l 
lua. Îl iubesc atât de mult. 

Marino n-are nici cea mai vagă idee despre ce vorbeşte femeia. Se 
gândeşte că s-ar putea să fie vorba despre soţul ei, dar nu e sigur. 

Aşa că zice: 

— Şi dacă nu ţi-l iau? Cum o să explic chestia asta după ce plec de- 
aici şi sunt luat la întrebări? 

— Fă-te că nu ştii nimic de el. Madelisa se pune şi mai tare pe plâns. 

— Ce contează? El n-a făcut nimic. Of, amărâtul mic! Cine ştie prin 
ce-a trecut. Tremura şi avea sânge pe el. N-a făcut nimic decât că s-a 
speriat şi-a fugit şi dacă mi-l iei ştii ce-o să păţească. O să-l omoare. 
Of, te rog, lasă-mă să-l ţin. Te rog! Te rog! Te rog! 

— De ce avea sânge pe el? întreabă Marino. 


În baia principală, Scarpetta proiectează fasciculul lanternei oblic pe 
podeaua din onix de culoarea ochiului de tigru. 
— Amprente de picior gol, spune ea din cadrul uşii. Micuţe. S-ar 


putea să fie tot ale ei. Şi iar păr. 

— Dacă e să credem ceea ce ne-a zis Madelisa Dooley, criminalul 
trebuie să se fi deplasat pe-aici. E foarte ciudat, spune Becky în timp 
ce Lucy îşi face apariţia cu o cutiuţă albastru cu galben şi o sticlă cu 
apă sterilă. 

Scarpetta intră în baie. Trage la o parte perdeaua cu imprimeu de 
tigru şi luminează cada de cupru adâncă. La început nu vede nimic. 
Apoi ceva îi atrage atenţia. Scarpetta culege ceva ce pare a fi un ciob 
ceramic care, dintr-un motiv misterios, era prins între săpunul alb şi 
suportul fixat în lateralul căzii. Doctoriţa examinează ciobul cu 
atenţie. Îşi scoate şi lupa de bijutier. 

— E o bucată de coroană dentară, spune ea. Nu din porțelan. E o 
coroană temporară, care s-a rupt cumva. 

— Mă întreb unde e restul, zice Becky lăsându-se pe vine în cadrul 
uşii şi cercetând podeaua cu ajutorul fasciculului unei lanterne pe care 
îl proiectează în toate direcţiile. Asta dacă nu cumva ciobul nu e de 
dată recentă. 

— Se poate ca restul să fi căzut în sifonul de evacuare. Ar trebui să-l 
verificăm. Coroana ar putea să fie oriunde. 

Lui Scarpetta i se pare că vede o urmă de sânge uscat pe ceea ce 
estimează a fi jumătate din coroana destinată unui dinte din faţă. 

— Avem cum să aflăm dacă Lydia Webster a fost de curând la 
dentist? 

— Pot să verific. Pe insulă nu-s prea mulţi stomatologi. Aşa că dacă 
nu cumva s-a dus în altă parte, n-ar trebui să fie prea dificil de aflat. 

— Vizita ar trebui să fie recentă. Foarte recentă, îi explică Scarpetta. 
Nu contează cât îţi neglijezi igiena personală: o coroană spartă, mai 
ales pe un dinte din faţă, nu se ignoră. 

— Ar putea să fie a lui, intervine Lucy. 

— Asta ar fi şi mai bine, vine replica lui Scarpetta. Avem nevoie de- 
un plic mic de hârtie. 

— Îţi aduc eu, se oferă Lucy. 

— Nu văd nimic. Dacă s-a spart aici, nu văd restul de coroană pe 
nicăieri. Presupun c-ar putea să fi rămas ataşată de dinte. Şi eu mi-am 
spart o dată o coroană şi-o parte mi-a rămas pe ciotul de dinte pe care- 
l mai aveam în gură. 

Becky se uită dincolo de Scarpetta, la cada din cupru. 

— Asta e cea mai mare suprafață de fals-pozitiv de pe planetă, 
adaugă ea. E de trecut în calendar. Una dintre rarele ocazii când aş 
avea nevoie şi eu să folosesc luminolul, dar şi nenorocita asta de cadă 
şi chiuveta sunt din cupru. Ei, nici nu merită să ne mai obosim. 

— Eu nu mai utilizez luminol, îi spune Scarpetta, de parcă agentul 
oxidant ar fi un prieten neloial. 

Până de curând, luminolul a fost un instrument de bază în 


criminalistică, iar doctoriţa nici nu şi-a pus problema să nu se 
folosească de el pentru punerea în evidenţă a sângelui care nu e vizibil 
cu ochiul liber. Dacă sângele a fost spălat sau chiar dacă s-a dat cu 
vopsea pe deasupra, atunci modalitatea de a-l descoperi era să 
pulverizezi luminol pe suprafaţa respectivă şi să aştepţi să vezi unde 
apare fluorescenta. Dar nu era chiar atât de simplu. Ca un câine care 
dă din coadă la toţi vecinii, luminolul reacţionează nu numai la 
hemoglobina din sânge, ci, din păcate, la multe alte lucruri: vopsea, 
lac de mobilă, soluţie de desfundat ţevi, clor, extracte de păpădie, 
scaiete, saschiu, porumb. Şi, desigur, la cupru. 

Lucy scoate un recipient micuţ cu Hemastix pentru un test 
preliminar. Caută orice reziduu care poate fi sânge şters. Testul 
preliminar indică potenţiala prezenţă a sângelui, aşa că Scarpetta 
deschide cutia de Bluestar Magnum, din care ia o sticlă maronie, un 
pachet de folii şi o sticlă cu pulverizator. 

— E mai puternic, se menţine mai mult şi nu trebuie folosit în 
întuneric total, îi explică ea lui Becky. Nu conţine perborat de sodiu 
tetrahidrat, deci nu e toxic. Poate fi utilizat pe suprafeţe din cupru 
fiindcă reacţia va avea o intensitate diferită, dintr-un spectru de 
culoare diferit şi va avea o altă durată decât în cazul sângelui. 

Scarpetta încă n-a depistat sânge în baia principală. În ciuda 
spuselor Madelisei, cea mai intensă lumină albă nu a scos la iveală 
nici cea mai mică pată. Dar asta nu mai reprezintă o surpriză. Din cât 
a putut să-şi dea seama până acum, după ce Madelisa a fugit din casă, 
criminalul a făcut o curăţenie meticuloasă. Scarpetta selectează 
varianta de spray cea mai fină şi toarnă în sticlă doisprezece centilitri 
de apă sterilă. La care adaugă două tablete. Totul este amestecat încet, 
cu o pipetă, preţ de câteva minute. Apoi Scarpetta deschide sticla 
maronie şi toarnă soluţie de hidroxid de sodiu. 

Începe să pulverizeze soluţia pe toate suprafeţele. Pete, dâre, stropi 
şi alte forme încep să strălucească într-o nuanţă tare de albastru-cobalt 
prin toată încăperea. Becky face fotografii. Puțin mai târziu, când 
doctoriţa şi-a strâns instrumentele şi le aşază în geantă, telefonul 
mobil începe să-i sune. E analistul de amprente de la laboratoarele lui 
Lucy. 

— N-o să-ţi vină să crezi, spune omul. 

— Să nu începi cu mine o conversaţie în felul ăsta, decât dacă 
vorbeşti serios, i-o retează Scarpetta cât se poate de serioasă. 

— Amprenta de pe moneda de aur. 

Bărbatul e agitat şi turuie. 

— Am aflat a cui e: a băieţelului neidentificat care-a fost găsit 
săptămâna trecută. Puştiul din Hilton Head. 

— Eşti sigur? Nu se poate. N-are nici un sens. 

— N-o avea sens, dar nu încape nici un dubiu. 


— Nici asta să nu mai spui decât dacă vorbeşti serios. Prima mea 
reacţie e să zic că trebuie să fie o greşeală, îl anunţă Scarpetta. 

— Nu e nici o greşeală. I-am scos cartolina cu amprente de la toate 
degetele. Amprentele pe care i le-a luat Marino la morgă. Am verificat 
rezultatul vizual. Şi e fără echivoc. Detaliile de identificare ale 
amprentei parţiale ridicate de pe monedă se regăsesc în amprenta de 
la degetul mare, de la mâna dreaptă, a puştiului neidentificat. Nu e 
nici o greşeală. 

— Amprenta de pe moneda care a fost tratată prin fumigaţie cu 
superglue? Nu văd cum. 

— Crede-mă, nici eu nu înţeleg. Toată lumea ştie că amprentele 
copiilor care n-au ajuns încă la pubertate nu rezistă suficient de mult 
încât să apuci să le tratezi prin fumigaţie. În majoritate sunt compuse 
din apă. Nu e decât transpiraţie, în loc de uleiuri, aminoacizi şi toate 
celelalte chestii care sunt secretate după pubertate. Niciodată n-am 
tratat prin fumigaţie amprente de copii şi nici nu cred că se poate. Dar 
asta e amprenta unui copil, iar copilul e cel din morga ta. 

— Poate că nu aşa a fost obţinută amprenta, spune Scarpetta. Poate 
că moneda n-a fost tratată prin fumigaţie. 

— Trebuie să fi fost. Detaliile de identificare sunt încastrate în 
superglue. E sigur. E ca şi când ar fi fost tratată prin fumigaţie. 

— Poate că băieţelul a avut lipici pe deget şi-apoi a atins moneda, îi 
explică doctoriţa. Şi-aşa şi-a lăsat amprenta. 

Ora nouă seara. Şuvoaiele de ploaie lovesc drumul din faţa barăcii 
lui Marino. 

Lucy e udă leoarcă. Dă drumul unui miniaparat de recepţie wireless 
deghizat sub forma unui iPod. Peste exact şase minute, Scarpetta o să-l 
sune pe Marino. Acum, detectivul se ceartă cu Shandy. Fiecare cuvânt 
e captat de microfonul multidirecţional încastrat în thumb drive-ul 
calculatorului. 

Paşii apăsaţi ai lui Marino, uşa frigiderului deschizându-se, fâsâitul 
unei cutii deschise, probabil o cutie de bere. 

Vocea furioasă a lui Shandy răsună în urechea lui Lucy: 

— ... Să nu mă minţi. Te avertizez. Aşa, din senin? Aşa, din senin, 
te-ai decis că nu vrei o relaţie stabilă? Şi, apropo, cine-a zis că eu sunt 
legată de tine? Singurul care-ar trebui să fie legat eşti tu — să te lege şi 
să te-arunce într-un nenorocit d-ăla de spital de nebuni. Poate-ţi oferă 
logodnicul Şefei celei Mari o reducere la preţul camerei. 

Marino i-a spus de logodna lui Scarpetta cu Benton. Shandy îl 
loveşte pe Marino acolo unde-l doare mai tare, ceea ce înseamnă că 
ştie unde-l doare. Lucy se întreabă de câte ori s-a folosit Shandy de 
strategia asta, de câte ori l-a zgândărit pe tema asta. 

— Nu eşti stăpâna mea. Nu vrei să mă ai fiindcă nu-ţi mai convine. 
Ei, poate scap eu de tine înainte, urlă Marino. Nu-mi faci decât rău. M- 
ai pus să mă dau cu căcatul ăla cu hormoni — e o minune că n-am 
făcut vreun atac cerebral sau cine ştie ce altceva. Şi asta după abia o 
săptămână. Peste-o lună cum o să fie? Ţi-ai ales un cimitir? Sau poate 
c-o s-ajung în puşcărie. O să-mi pierd minţile şi cine ştie ce-o să fac. 

— Poate c-ai făcut deja ceva. 

— Du-te dracului! 

— De ce m-aş lega de-un boşorog gras ca tine? Nici nu ți se mai 
scoală fără căcatul ăla cu hormoni. 

— Termină, Shandy! M-am săturat să mă tot critici, auzi? Dacă nu 
sunt bun de nimic, atunci de ce mai eşti aici? Am nevoie de spaţiu şi 
de timp ca să mă gândesc. Totu’ de căcat acu”. La serviciu e un rahat. 
Fumez, nu mă mai duc la sală, beau prea mult şi sunt drogat până-n 
vârfu” urechilor. Totu’ s-a dus pe apa sâmbetei, iar tu nu faci decât să 
mă bagi şi mai tare în rahat. 

Telefonul mobil al lui Marino începe să sune. Bărbatul nu răspunde. 
Telefonul sună şi tot sună. 

— Răspunde! spune Lucy cu voce tare afară, în ploaia grea şi care 
nu conteneşte nici un pic. 

— Da, răsună vocea detectivului în casca din urechea lui Lucy. 

Slavă Domnului! Marino tace câteva clipe, ascultă, apoi îi spune lui 


Scarpetta, care e la celălalt capăt al firului. 

— Nu se poate. 

Lucy nu poate să audă cuvintele doctoriţei, dar ştie ce spune 
aceasta. Îl anunţă pe Marino că nici seria Colt-ului.38, nici 
amprentele, parţiale sau complete, care-au fost ridicate de pe arma şi 
cartuşele găsite de Bull pe aleea din spatele casei, nimic n-a dat nici 
un rezultat la rulajul prin RNHB şi SIIDA. 

— Şi el? întreabă Marino. 

Detectivul se referă la Bull. Scarpetta nu poate să-i răspundă la 
întrebarea asta. Amprentele lui Bull nu sunt în SIIDA, pentru că n-a 
fost condamnat pentru nici o infracţiune, iar faptul c-a fost arestat cu 
câteva săptămâni în urmă nu contează. Dacă arma e a lui, dar n-a fost 
furată sau n-a fost folosită în decursul nici unei infracţiuni, pentru ca 
apoi să ajungă, din nou, pe străzi, atunci seria nu apare în RNIIB. 
Scarpetta i-a spus deja lui Bull că ar fi bine să fie amprentat ca să se 
ştie care sunt amprentele lui şi acestea să poată fi excluse, dar Bull 
încă n-a ajuns s-o facă şi pe-asta. Iar Scarpetta nu poate să-i aducă 
aminte, fiindcă nu reuşeşte să dea de el. Atât ea, cât şi Lucy l-au sunat 
de câteva ori de când au plecat din casa Lydiei Webster. Mama lui Bull 
le-a zis că omul a plecat cu barca la cules de stridii. De ce-ar face Bull 
una ca asta pe o asemenea vreme e un mister. 

— Îhî, îhî, se aude vocea lui Marino în urechea lui Lucy. 

Detectivul a început din nou să se preumble prin casă. E limpede că 
este foarte atent la ceea ce spune în faţa lui Shandy. 

Scarpetta o să-i povestească lui Marino şi despre amprenta parţială 
de pe moneda de aur. Poate că asta îi spune chiar acum, fiindcă 
Marino pare surprins, după exclamaţia pe care o scoate. 

Apoi zice: 

— E bine de ştiut. 

După care tace iar. Lucy îl aude mergând încoace şi încolo. Marino 
se apropie de calculator, de thumb drive, iar scaunul se hârşâie de 
podeaua de lemn când bărbatul se aşază pe el. Shandy nu scoate nici 
un cuvânt. Probabil se chinuie să înţeleagă despre ce vorbeşte Marino 
şi cu cine. 

— OK, concluzionează detectivul. Putem să mai discutăm despre 
asta mai târziu? Acum sunt prins cu ceva. 

Nu. Lucy e sigură că mătuşă-sa o să-l oblige pe Marino să vorbească 
despre indiferent ce-o interesează pe ea în clipa asta. Sau măcar s-o 
asculte. N-o să închidă telefonul fără să-i reamintească faptul că în 
decursul ultimei săptămâni şi el a început să poarte un lanţ cu un 
dolar vechi, un Morgan de argint. E posibil ca dolarul lui Marino să nu 
aibă nici o legătură cu lanţul cu monedă de aur care a fost măcar ţinut 
în mână, la un moment dat, de băieţelul care zace acum în frigiderul 
lui Scarpetta. Dar de unde are Marino lanţul ăsta de prost-gust? Dacă 


doctorița îi pune întrebarea asta, detectivul n-o să-i răspundă. Nu 
poate. Shandy e lângă el şi-i ascultă fiecare cuvinţel. Aşa cum stă în 
întuneric şi-n ploaie, cu apa adunându-i-se în şapcă şi scurgându-i-se 
în gulerul gecii, Lucy se gândeşte la ce i-a făcut Marino mătuşii ei şi 
senzaţia aceea familiară o cuprinde iar. Senzaţia aceea neînfricată, 
când nimic altceva nu mai contează. 

— Da, da, nici o problemă, o asigură Marino. Ca un fruct copt care- 
a căzut din copac. 

Lucy îşi dă seama că mătuşă-sa îi mulţumeşte detectivului. Ce 
ironic: ea îi mulţumeşte lui. Cum mama naibii poate să-i mulţumească 
pentru ceva? Lucy ştie de ce Scarpetta face asta, dar sentimentul de 
revoltă tot n-o părăseşte. Scarpetta îi mulţumeşte pentru c-a vorbit cu 
Madelisa, care, datorită lui, a mărturisit că ea a luat basetul şi i-a mai 
arătat şi o pereche de pantaloni scurţi cu sânge pe ei. Sângele fusese 
iniţial pe câine. Madelisa l-a şters cu pantalonii, ceea ce indică faptul 
că femeia trebuie să fi ajuns la locul faptei foarte curând după ce o 
persoană a fost rănită sau ucisă. Sângele de pe câine nu se uscase încă. 
Marino a luat pantalonii cu el. Dar i-a permis Madelisei să păstreze 
animalul. I-a zis că poliţiştilor o să le spună că ucigaşul a luat basetul 
şi probabil că l-a omorât şi l-a îngropat pe undeva. E uimitor cât de 
bun şi de blând poate să fie Marino cu femeile pe care nu le cunoaşte. 

Ploaia e ca o mână neobosită care bate darabana cu degete reci pe 
creştetul lui Lucy. Femeia se îndepărtează ca să nu fie văzută în cazul 
în care Marino sau Shandy s-ar apropia de fereastră. Afară e întuneric, 
dar Lucy nu vrea să-şi asume nici un risc. Marino a închis telefonul. 

— Crezi că sunt aşa de proastă că nu ştiu cu cine dracu’ ai vorbit 
sau că te-ai dat peste cap ca să nu pricep despre ce discutai? Cu alte 
cuvinte, că nu mi-am dat seama c-ai vorbit codat? urlă piţigăiat 
Shandy. De parc-aş fi aşa de proastă încât să mă duci de nas! Ai vorbit 
cu Şefa cea Mare, cu ea ai vorbit! 

— Nu-i treaba ta. De câte ori mai trebuie să-ţi zic? Pot să vorbesc cu 
cine dracu” vreau. 

— Totu” e treaba mea! Te-ai culcat cu ea, căcănar mincinos ce eşti! 
Ţi-am văzut nenorocita de motocicletă la prima oră a doua zi 
dimineaţă! Crezi că-s tâmpită? A fost bine? Asta ţi-ai dorit juma” de 
viaţă! A fost bine, boşorog grăsan ce eşti?! 

— Nu ştiu cine ţi-a băgat în capul ăla de răzgâiată bogată că tot ce 
se întâmplă-n viaţă e treaba ta. Dar ascultă la mine: nu-i aşa! 

După mai multe seturi de du-te-n pizda mă-tii şi alte înjurături şi 
ameninţări, Shandy iese din casă ca o furtună şi trânteşte uşa. Din 
ascunzătoarea ei, Lucy o vede cum se duce sub baracă, încalecă pe 
motocicleta ei şi pleacă furioasă trecând peste peticul de grădină 
înnisipată din faţa bojdeucii lui Marino, pentru ca apoi să accelereze 
sonor către podul Ben Sawyer. Lucy aşteaptă câteva minute. Ascultă 


ca să se asigure că Shandy nu se întoarce. Nimic. Doar sunetul 
îndepărtat al traficului şi clipocitul sonor al ploii. Urcă pe veranda lui 
Marino şi bate la uşă. Acesta o deschide năvalnic. Chipul furios i se 
goleşte instantaneu de orice expresie. Apoi o impresie de disconfort i 
se instalează pe faţă. Emoţiile îi rulează pe chip ca pozele de la un joc 
mecanic. 

— De ce-ai venit? întreabă Marino privind dincolo de Lucy, ca şi 
când i-ar fi teamă că Shandy s-ar putea întoarce. 

Lucy păşeşte în sanctuarul sordid pe care îl cunoaşte mai bine decât 
îşi închipuie Marino. Se uită la computer. Thumb drive-ul e încă la 
locul lui. IPod-ul fals şi casca sunt ascunse în buzunarul hainei. 
Marino închide uşa, dar rămâne în picioare, în faţa ei. Lucy se aşază 
pe canapeaua cu imprimeu ecosez care miroase a mucegai. Cu fiecare 
secundă care trece, detectivul pare şi mai puţin în largul lui. 

— Am auzit că m-ai spionat când am fost cu Shandy în morgă. Parc- 
ai fi un nenorocit de Patriot Actoy pe două picioare. 

Marino atacă primul, crezând că acesta e motivul vizitei lui Lucy. 

— N-ai învăţat pân-acu' să nu mai încerci prostii din astea cu mine? 

Ca un nesăbuit, Marino încearcă s-o intimideze pe Lucy, deşi ştie 
foarte bine că niciodată n-a reuşit. Nici măcar pe vremea când era o 
copilă. Nici măcar când era o adolescentă, iar el o ridiculiza — uneori 
chiar îşi bătea joc de ea şi-o respingea — pentru cine şi ce este. 

— Am discutat deja cu Doc despre asta, îi dă înainte Marino. Nu 
mai e nimic de zis, aşa că nu are rost să te mai iei de mine. 

— Şi numai asta ai făcut cu ea? Ai vorbit? 

Lucy se apleacă înainte, îşi scoate Glock-ul din tocul de la gleznă şi-l 
îndreaptă către Marino. 

— Dă-mi un singur motiv solid pentru care să nu te ucid, îi spune 
Lucy fără urmă de emoție. 

Marino nu-i răspunde. 

— Un singur motiv solid, repetă Lucy. Tu şi Shandy v-aţi certat ca 
chiorii. I-am auzit urletele din şosea. 

Lucy se ridică de pe canapea, se duce la masă şi deschide sertarul. 
Scoate un revolver Smith & Wesson.357 pe care l-a văzut seara trecută 
şi-şi pune Glock-ul la loc, în tocul de la gleznă. ÎI ţinteşte pe Marino cu 
propria lui armă. 

— Amprentele lui Shandy sunt peste tot. Îmi închipui că sunt şi 
destule surse de ADN. V-aţi certat, ea te împuşcă, după care fuge cu 
motocicleta. Curva bolnavă de gelozie patologică! 

Lucy trage piedica revolverului. Marino nici nu clipeşte. Arată de 
parcă nu i-ar păsa ce se-ntâmplă. 

— Un singur motiv solid, insistă Lucy. 

— N-am nici un motiv solid, zice Marino. Dă-i drumu’. Am vrut să 
mă împuşte şi ea, dar n-a făcut-o. 


Se referă la Scarpetta. 

— Ar fi trebuit s-o facă. Dar n-a vrut, aşa că împuşcă-mă tu. Nu-mi 
pasă nici cât negru sub unghie dacă vina cade pe Shandy. Te şi ajut. În 
camera mea o să găseşti mai mulţi chiloţi. Serveşte-te cât vrei din 
ADN-w ei. Dacă-i găsesc ADN-u pe armă, nu mai au nevoie de 
altceva. Toată lumea din bar ştie ce poamă e. Nu trebuie decât s-o- 
ntrebi pe Jess. Nimeni n-ar fi surprins. 

Apoi Marino nu mai scoate nici un cuvânt. O clipă, nici el, nici Lucy 
nu se clintesc. El stă în picioare, în faţa uşii, cu mâinile spânzurate pe 
lângă corp. Lucy e pe canapea, cu revolverul aţintit asupra capului 
bărbatului. N-are nevoie de ţinta mai mare a pieptului. Marino e 
conştient de asta. 

Lucy lasă arma în jos. 

— Stai jos, îi spune ea. 

Marino se aşază pe scaunul de lângă calculator. 

— Ar fi trebuit să-mi închipui c-o să-ţi spună, zice el. 

— Nu mi-a spus nimic. Asta ar trebui să-ţi spună ţie multe despre 
ea. N-a suflat nici un cuvânt nimănui. Te apără în continuare. E ceva, 
nu? remarcă Lucy. Ai văzut ce i-ai făcut la încheieturi? 

Răspunsul lui Marino constă într-o strălucire instantanee a ochilor 
injectaţi. Lucy nu l-a mai văzut niciodată plângând. 

Lucy continuă: 

— Rose a observat. Ea mi-a spus. Azi-dimineaţă, când eram în 
laborator, am văzut şi eu vânătăile de pe încheieturile mătuşii Kay. 
Cum am zis. Ce-ai de gând să faci în legătură cu asta? 

Lucy se străduieşte să alunge imaginile a ceea ce-şi închipuie că 
Marino i-a făcut mătuşii ei. Ideea că detectivul a văzut-o, c-a atins-o o 
face pe Lucy să se simtă mai afectată decât dacă ea însăşi ar fi fost 
victima abuzului. Se uită la braţele şi la mâinile uriaşe ale bărbatului, 
la gura lui şi se chinuie să-şi scoată din creier imaginile cu ceea ce-şi 
închipuie că a făcut Marino. 

— Ce-a fost făcut nu mai poate fi desfăcut, răspunde detectivul. Pur 
şi simplu. Promit că n-o să mai fie nevoită să se lovească de mine. 
Nimeni n-o să mai fie nevoit să se lovească de mine. Sau poţi tu să mă 
împuşti, cum ai zis. O să scapi basma curată. Ca întotdeauna. Ai mai 
scăpat şi altă dată. Tu poţi să scapi din orice. Dă-i drumu'. Dacă 
altcineva i-ar fi făcut ce i-am făcut eu, l-aş fi omorât. Acum era deja 
mort. 

— Laş jalnic ce eşti! Măcar zi-i că-ţi pare rău. Nu fugi şi nici nu te 
sinucide. 

— La ce bun să-i zic asta? S-a terminat. De-asta aflu de toate cele la 
nu ştiu cât timp după. Nimeni nu m-a chemat să merg la Hilton Head. 

— Aici greşeşti! Mătuşa Kay ţi-a cerut să te duci la Madelisa Dooley. 
Nu mi-a venit să cred. Simt că-mi vine să vomit. 


— N-o să mă mai pună să fac nimic niciodată. Nu după ce-ai fost tu 
aici. Nu vreau să mă mai puneţi nici una dintre voi să fac nimic, spune 
Marino. S-a terminat. 

— Îţi aduci aminte ce-ai făcut? 

Marino nu răspunde. Dar îşi aduce aminte. 

— Spune-i că-ţi pare rău, repetă Lucy. Spune-i că nu erai atât de 
beat încât să nu mai ţii minte ce-ai făcut. Spune-i că-ţi aduci aminte şi 
că-ţi pare rău, că nu mai poţi să iei înapoi ce-ai făcut, dar că-ţi pare 
rău. Şi să vezi ce-o să facă ea. N-o să te împuşte. Nici măcar n-o să te 
alunge. E mai bună decât mine. 

Lucy strânge pumnul pe revolver. 

— De ce? Spune-mi doar de ce. Ai mai fost beat în preajma ei. Ai 
fost singur cu ea de milioane de ori. Chiar şi în camere de hotel. De 
ce? Cum ai putut? 

Marino îşi aprinde o ţigară. Mâinile îi tremură foarte tare. 

— E din cauza la tot. Ştiu că nu am nici o scuză. Am fost pe 
jumătate nebun. E din cauza la tot şi ştiu că nu are nici o importanţă. 
Doc s-a întors cu inelul şi nu ştiu ce s-a-ntâmplat cu mine. 

— Ba da, ştii. 

— N-ar fi trebuit să-i scriu pe mail lu’ doctoriţa Self. Mi-a sucit 
minţile. Apoi Shandy. Medicamentele. Băutura. Parcă în mine s-ar fi 
mutat un monstru, explică Marino. Nu ştiu de unde-a venit. 

Dezgustată, Lucy se ridică şi aruncă revolverul pe canapea. Trece pe 
lângă Marino şi se îndreaptă către uşă. 

— Ascultă-mă, îi spune detectivul. Shandy mi-a adus chestia asta. 
Nu sunt primul căruia îi dă. Ultimul a stat cu ea tare trei zile. Ei i s-a 
părut haios. 

— Ce chestie? întreabă Lucy, cu toate că ştie despre ce e vorba. 

— Un gel cu hormoni. M-a înnebunit. Parcă-mi vine să fut pe toată 
lumea, să omor pe toată lumea. Pentru ea niciodată nu e de-ajuns. N- 
am mai fost niciodată c-o femeie care nu se mai satură. 

Lucy se sprijină cu umărul de uşă şi-şi încrucişează mâinile pe piept. 

— Testosteron prescris de-un proctolog jegos din Charlotte. 

Marino e uluit. 

— De unde...? Chipul i se întunecă. 

— A, am priceput. Ai mai fost aici. Normal. 

— Cine-i găozaru' cu chopper-w', Marino? Cine-i jigodia care, 
aproape că l-ai omorât în parcarea de la Kick "N Horse? Cel care 
pretinde c-o vrea pe mătuşa Kay moartă sau plecată din oraş? 

— Şi eu aş vrea să ştiu. 

— Eu cred că ştii. 

— Ăsta-i adevărul. Îţi jur. Shandy trebuie să-l cunoască. Ea trebuie 
să fie cea care vrea s-o alunge pe Doc din oraş. Curva geloasă! 

— Sau poate e doctorita Self. 


— La naiba dacă ştiu. 

— Poate c-ar fi trebuit s-o verifici pe curva aia geloasă, îi spune 
Lucy. Poate că e-mail-urile pe care i le-ai trimis lu” doctoriţa Self ca s- 
o faci geloasă pe mătuşa Kay au fost echivalentul zgărmănatului unui 
şarpe cu băţul. Dar presupun că tu erai prea ocupat să faci sex cu 
testosteron şi să-mi violezi mătuşa. 

— N-am violat-o. 

— Dg’ tu cum îi zici? 

— Zic că e cel mai groaznic lucru pe care l-am făcut vreodată, îi 
răspunde Marino. 

Lucy nu-şi ia ochii de la el. 

— Dg’ cu dolarul ăla de argint de la gâtw tău care-i treaba? De 
unde-l ai? 

— Ştii de unde. 

— Shandy ţi-a povestit vreodată de faptul că vila lu” taică-su, ăla cu 
chipsurile, a fost spartă cu puţin timp înainte ca ea să se mute-ncoace? 
De fapt, a fost spartă imediat după moartea lu’ taică-su. Care avea o 
colecţie de monede şi ceva bani gheaţă. Totul a dispărut. Poliţia a 
bănuit c-ar fi fost o lovitură orchestrată din interior, dar n-au putut să 
dovedească. 

— Moneda de aur pe care-a găsit-o Bull, intervine Marino. Shandy 
n-a zis niciodată nimic despre vreo monedă de aur. Singura monedă 
pe care am văzut-o e dolarul ăsta de argint. De unde ştii că nu Bull a 
fost ăla care-a pierdut-o? Fl l-a găsit pe puştiul ăla, iar pe monedă e 
amprenta băiatului, nu? 

— Dæ’ dacă moneda a fost furată de la tăticu' lu’ Shandy? vine 
replica lui Lucy. Asta ce-ţi spune? 

— Nu ea l-a omorât pe băieţel, spune Marino, nu foarte convins. 
Adică, niciodată n-a zis nimic cum c-ar vrea copii. Dacă moneda aia 
are vreo legătură cu ea, înseamnă că probabil i-a dat-o cuiva. Când 
mie mi-a dat dolarul ăsta de argint, a râs şi-a spus că-i ca o plăcuţă din 
aia de câini, ca să nu uit că sunt unu” dintre soldaţii ei. Că sunt al ei. 
N-am ştiut că vorbea la propriu. 

— Nu-i o idee rea să-i iau ADN-ul, spune Lucy. 

Marino se ridică şi iese din cameră. Se întoarce cu o pereche de 
chiloţi roşii de damă. Îi pune într-o pungă de sendvişuri, pe care i-o 
întinde apoi lui Lucy. 

— E cam ciudat că nu ştii unde locuieşte, remarcă Lucy. 

— Nu ştiu nimic despre ea. Asta-i adevăruw adevărat, răspunde 
Marino. 

— Îți spun eu exact unde stă. Tot pe insula asta. Într-un locşor 
drăguţ pe malul apei. Romantic. A! Am uitat să-ţi zic: când m-am dus 
să-i văd hogeagu”, am văzut acolo şi-o motocicletă. Un chopper vechi, 
cu număr de înmatriculare din carton, ascuns sub o prelată. Nu era 


nimeni acasă. 

— Nu mi-am dat seama de nimic. Înainte nu eram aşa. 

— Tipu' n-o să se mai apropie nici la un kilometru de mătuşa Kay. 
Am avut eu grijă de el. N-am avut încredere în tine la faza asta. 
Chopper-ul ăla e vechi. Un gunoi cu ghidon preistoric. Nu cred că tipu’ 
e foarte în siguranţă cu el. 

Marino nu mai poate să se uite în ochii lui Lucy. Dar spune: 

— Înainte nu eram aşa. 

Lucy deschide uşa de la intrare. 

— De ce dracu nu dispari odată din vieţile noastre? îi spune de pe 
verandă, din ploaie. Mie nu-mi pasă de tine nici cât de-o ceapă 
degerată. 


Clădirea veche, din cărămidă, îl priveşte pe Benton cu ochi goi. 
Multe dintre ferestre sunt sparte. În fabrica abandonată de trabucuri 
lumina nu mai funcţionează, iar parcarea e complet pustie. 

Laptopul îi stă în echilibru pe picioare. Benton se conectează ilegal 
la reţeaua wireless a portului şi aşteptă în SUV-ul Subaru negru al lui 
Lucy, o maşină care, în general, nu e asociată cu forţele de ordine. Din 
când în când, Benton se uită afară, prin parbriz. Ploaia se scurge leneş 
pe geam, ca şi când noaptea ar plânge. Bărbatul supraveghează gardul 
din sârmă din jurul docului abandonat de peste drum, se uită la 
siluetele containerelor părăsite care seamănă cu nişte vagoane de tren 
vechi. 

— Nici un fel de activitate, spune el. În ureche aude vocea lui Lucy. 

— Hai să stăm pe poziţii cât de mult poţi. Frecvența radio pe care 
comunică e sigură. 

Abilităţile tehnologice ale lui Lucy îl depăşesc pe Benton, care nu 
este nici el vreun naiv. Ştie însă că Lucy are metode de a securiza una 
şi alta, de a bruia tot felul de lucruri şi mai ştie că lui Lucy i se pare 
grozav că ea poate să-i spioneze pe alţii, dar ei nu pot s-o spioneze pe 
ea. Benton nu poate decât să spere că Lucy are dreptate. În legătură cu 
asta şi cu multe alte lucruri. Inclusiv în ceea ce-o priveşte pe mătuşa 
ei. Când a rugat-o pe Lucy să-i trimită avionul, dar i-a spus că nu vrea 
ca Scarpetta să ştie. 

— De ce? l-a întrebat Lucy. 

— Fiindcă probabil c-o să fiu nevoit să stau într-o maşină parcată 
toată noaptea ca să supraveghez nenorocitul ăla de port, i-a răspuns 
el. 

Situaţia ar fi fost şi mai dificilă dacă Scarpetta ar fi aflat că Benton e 
acolo, la doar câţiva kilometri de casa ei. Ar fi putut să insiste să stea 
cu el, în maşină. La care Lucy i-a zis că-i nebun. În nici un caz 
Scarpetta nu trebuie să stea la pândă în port împreună cu el. Folosind 
cuvintele lui Lucy: asta nu e treaba mătuşii ei. Scarpetta nu e agent 


secret. lar armele nu-i plac în mod deosebit, chiar dacă ştie foarte bine 
cum să le folosească. Dar ea preferă să aibă grijă de victime şi să-i lase 
pe Lucy şi Benton să aibă grijă de toţi ceilalţi. Ceea ce-a vrut Lucy, de 
fapt, să spună a fost că statul la pândă în port ar putea să fie o treabă 
periculoasă şi că nu vrea ca Scarpetta să fie implicată. 

E ciudat că Lucy n-a zis nimic de Marino. Că ar putea să-i ajute el. 

Benton stă în Subarul cufundat în întuneric. Maşina miroase a nou — 
a piele. Bărbatul se uită la ploaie şi dincolo de ea, de partea cealaltă a 
străzii, dar monitorizează şi laptopul ca să se asigure că Sandman nu 
s-a logat şi el ilegal la reţeaua wireless a portului. Dar de unde-ar 
putea să facă asta? Nu din parcarea asta. Şi nici de pe partea cealaltă a 
străzii. Fiindcă n-ar îndrăzni să oprească maşina în mijlocul drumului 
şi să stea, pur şi simplu, în ea ca să trimită încă unul din mail-urile 
alea infernale către infernala doctoriţă Self, care probabil că s-a întors 
deja la New York, în apartamentul ei de la ultimul etaj al unei clădiri 
din Central Park West. E enervant. Şi e mai nedrept decât orice 
altceva. Chiar dacă, într-un final, Sandman e prins, cel mai probabil 
doctoriţa Self o să scape nepedepsită, deşi e la fel de vinovată pentru 
crimele astea ca şi el. Fiindcă a avut informaţii, dar nu le-a verificat. 
Nici nu-i pasă. Benton o urăşte. Ar vrea să nu simtă asta. Dar o urăşte 
mai mult decât a urât pe oricine altcineva în viaţa lui. 

Ploaia bubuie în acoperişul SUV-ului, iar ceața a învăluit luminile 
îndepărtate de pe stradă. Benton nu mai reuşeşte să distingă orizontul 
de văzduh, portul de cer. Din cauza vremii nu mai poate să distingă 
nimic. Asta până când ceva se mişcă. Benton rămâne nemişcat, dar 
inima începe să-i bată cu putere atunci când o siluetă întunecată se 
mişcă încet de-a lungul gardului de pe partea cealaltă a străzii. 

— Am activitate, îi transmite el lui Lucy. A apărut cineva? Că eu nu 
văd nimic. 

— N-a apărut nimeni, vine răspunsul în cască. Lucy îi confirmă că 
Sandman nu s-a logat la reţeaua wireless a portului. 

— Ce fel de activitate? îl chestionează ea. 

— La gard. Cam la ora trei. Acum nu se mai mişcă. Stă la ora trei. 

— Sunt la zece minute distanţă. Nici atât. 

— Ies din maşină, o anunţă Benton şi deschide portiera încet. 

Lumina din interiorul SUV-ului e stinsă. Întuneric total, iar sunetul 
ploii pare şi mai intens. 

Benton îşi strecoară mâna sub haină şi-şi scoate arma. Portiera n-o 
închide de tot. Nu scoate nici un sunet. Ştie cum trebuie să procedeze. 
A mai făcut asta de atâtea ori că nici nu vrea să-şi mai aducă aminte. 

Benton se deplasează ca o fantomă întunecată şi tăcută. Trece prin 
bălți şi prin ploaie. Din când în când se opreşte şi se asigură că 
persoana de peste drum nu-l vede. Ce face tipul? Stă nemişcat lângă 
gard. Nici nu se clinteşte. Benton se apropie şi mai mult, dar silueta 


tot nu se mişcă. Benton abia îi zăreşte forma printre valurile de ploaie. 
Nu aude nimic în afară de clipocitul apei. 

— Eşti bine? aude în cască vocea lui Lucy. Benton nu-i răspunde. Se 
opreşte în spatele unui stâlp telefonic şi simte miros de creozot. 
Silueta de lângă gard se mişcă spre stânga, înspre ora unu, iar Benton 
începe să traverseze strada. Lucy întreabă: 

— M-ai auzit? 

Benton nu răspunde. Silueta e atât de aproape, încât îi distinge 
umbra feţei şi linia unei pălării, apoi braţele şi picioarele care se 
mişcă. Benton mai face un pas şi ţinteşte cu arma. 

— Nu te mişca, spune pe un ton scăzut, care impune atenţie. Am un 
pistol de 9 milimetri îndreptat către capul tău, aşa că stai pe loc. 

Bărbatul - Benton e sigur că-i vorba de un bărbat — s-a transformat 
într-o statuie. Nu scoate nici un sunet. 

— Dă-te jos de pe trotuar, dar nu veni către mine. Deplasează-te 
către stânga. Foarte încet. Acum lasă-te în genunchi şi pune-ţi mâinile 
pe creştet. 

Apoi Benton îi spune lui Lucy: 

— L-am prins. Poţi să te apropii. 

Ca şi când Lucy e la o aruncătură de băț. 

— Ţine-te tare, îi spune ea cu o voce tensionată. Stai pe loc. Vin. 

Benton ştie că Lucy e departe — mult prea departe ca să-l ajute în 
caz că apare vreo problemă. 

Bărbatul îşi ţine mâinile pe cap şi stă în genunchi pe pavajul ud şi 
crăpat. Zice: 

— Te rog, nu trage. 

— Cine eşti? îl întreabă Benton. Spune-mi cine eşti. 

— Nu trage. 

— Cine eşti? Benton ridică vocea ca să acopere zgomotul ploii. Ce 
faci aici? Spune-mi cine eşti. 

— Nu trage. 

— Fir-ar al dracului! Spune-mi cine eşti. Ce cauţi în port? Nu mă 
face să te mai întreb o dată. 

— Eu ştiu cine eşti. Te-am recunoscut. Am mâinile pe cap, deci n-ai 
de ce să tragi, spune vocea în timp ce ploaia cade abundent. 

Benton detectează un accent. 

— Sunt aici ca să prind un criminal. Ca şi tine. Am dreptate, Benton 
Wesley? Te rog, lasă arma. Sunt Otto Poma. Sunt aici din acelaşi 
motiv ca şi tine. Sunt căpitanul Otto Poma. Te rog, lasă arma. 


Poe's Tavern, la câteva minute distanţă de mers cu motocicleta de la 
baraca lui Marino. Detectivului i-ar prinde bine o bere-două. 

Strada e udă şi de un negru lucios, iar vântul poartă mirosul de 
ploaie şi aromele de mare şi de mlaştină. Marino se simte mai liniştit 


călare pe Roadmaster-ul lui, cu care fuge prin noaptea întunecată şi 
ploioasă, conştient că n-ar trebui să bea. Dar Marino nu ştie cum să se 
oprească. Şi, oricum, ce importanță mai are? De când s-a întâmplat ce 
s-a-ntâmplat, detectivul are un rău în suflet, un sentiment de groază. 
Bestia din el a ieşit la lumină, monstrul şi-a arătat faţa, iar lucrul de 
care i-a fost frică întotdeauna e acum chiar sub ochii lui. 

Peter Rocco Marino nu e o persoană cumsecade. La fel ca aproape 
toţi infractorii pe care i-a prins. De-a lungul vieţii, Marino a considerat 
rareori că vina îi aparţine. A zis că el e implicit un om bun, curajos şi 
bine intenţionat. Când realitatea e de fapt tocmai invers. E un individ 
egoist, bolnav şi rău. Rău, rău, rău. De asta l-a părăsit şi nevastă-sa. De 
asta cariera i s-a dus pe apa sâmbetei. De asta Lucy îl urăşte. De asta a 
distrus cel mai bun lucru pe care l-a avut vreodată. Prietenia lui cu 
Scarpetta a murit. El a ucis-o. A brutalizat-o. A trădat-o în mod repetat 
din cauza a ceva pe care nu poate să-l controleze. Ea nu l-a vrut 
niciodată. Şi de ce l-ar fi vrut? Ea nu a fost niciodată atrasă de el. Şi 
cum ar fi putut să fie? Aşa că Marino a pedepsit-o. 

Detectivul schimbă viteza şi apasă şi mai tare pe acceleraţie. Merge 
mult prea repede. Stropii de ploaie îi înţeapă pielea dureros, în timp 
ce Marino fuge către fâşie, aşa cum denumeşte el zona cu baruri de pe 
Sullivan's Island. Maşinile sunt parcate pe oriunde există spaţiu. Cu 
excepţia Roadmaster-ului, nicăieri nu se vede nici o motocicletă. Din 
cauza vremii. Marino a îngheţat. Mâinile i-au înţepenit, iar sufletul îi e 
chinuit de-un sentiment de ruşine şi de-o durere de nesuportat, 
amestecată c-o furie înveninată. Bărbatul îşi desface casca inutilă sau 
găleata de creieri şi-o atârnă de unul dintre mânere, apoi încuie 
ghidonul motocicletei. Echipamentul de ploaie îi fâşâie când intră în 
restaurantul din lemn îmbătrânit şi niciodată vopsit. De tavan atârnă 
lustre cu ventilatoare, iar de pereţi fotografii înrămate cu corbi şi 
postere cu probabil toate filmele făcute după operele lui Edgar Allan 
Poe. Barul e aglomerat. Inima lui Marino bate tare şi i se zbate în 
piept ca o pasăre speriată atunci când o vede pe Shandy stând aşezată 
între doi bărbaţi, dintre care unul e legat la cap cu un batic — bărbatul 
pe care Marino a fost pe punctul să-l împuşte acum câteva nopți. 
Shandy vorbeşte cu el şi-şi lipeşte trupul de braţul lui. 

Marino rămâne în picioare, lângă uşă. Apa i se scurge din haine pe 
podeaua zgâriată. Detectivul se uită şi se-ntreabă ce să facă. Rana din 
suflet i se adânceşte. Inima-i bate să-i sară din piept, iar în gât parcă-i 
aleargă o herghelie de cai. Shandy şi bărbatul cu batic beau bere şi 
tequila şi ronţăie chipsuri de tortilla cu chilii con queso, adică aceleaşi 
lucruri pe care ea şi Marino le comandau de fiecare dată când veneau 
în localul ăsta. Veneau. În zilele trecute. Perioada asta s-a încheiat. În 
dimineaţa asta, Marino n-a mai folosit gelul cu hormoni. L-a aruncat 
cam fără tragere de inimă căci creatura sordidă din întunericul inimii 


lui îi şoptea vorbe de ocară. Lui Marino nu-i vine să creadă că Shandy 
are atât tupeu, încât să vină aici cu bărbatul ăla. Iar sensul gestului ei 
e evident. Ea e cea care l-a pus s-o amenințe pe Doc. Pe cât de rea e 
Shandy, pe cât de rău e bărbatul ăla, pe cât de răi sunt amândoi, puşi 
la un loc, Marino e mai rău decât ei. 

Ce-au încercat ei să-i facă lui Doc e un nimic faţă de ceea ce i-a 
făcut el. 

Marino se apropie de bar fără să se uite în direcţia lor. Se preface că 
nu-i vede, dar se întreabă de ce n-a observat BMW-ul lui Shandy. 
Probabil că l-a parcat pe o stradă laterală. Întotdeauna-i e frică să nu- 
şi găsească portierele zgâriate. Marino se mai întreabă şi unde e 
chopper-ul bărbatului cu batic, dar apoi îşi aduce aminte ce i-a zis 
Lucy. Că chopper-ul arată cam periculos. Lucy i-a făcut ceva. Probabil 
că după asta o să aibă grijă şi de motocicleta lui. 

— Ce vrei, dragule? Şi pe unde-ai umblat? Barmaniţa arată ca de 
cincisprezece ani, dar, în ultima vreme, lui Marino aşa i se pare că 
arată toţi tinerii. 

Detectivul e atât de deprimat şi de neatent încât nici nu-şi mai 
aduce aminte cum o cheamă. Parc-ar zice că Shelly, dar îi e teamă să 
pronunţe numele. Poate că o cheamă, de fapt, Kelly. 

— Bud Lite, îi răspunde el. 

Apoi se apleacă înspre barmaniţa. 

— Să nu te uiţi, da’ tipu’ ăla care stă cu Shandy? 

— Da, au mai fost pe-aici. 

— De când? o chestionează Marino în timp ce fata îi întinde o bere 
draft, iar el îi dă o bancnotă de cinci dolari. 

— Două la preţ de una. Deci, dragule, mai ai de primit o bere. Păi, 
nu ştiu! Cu intermitențe, de când lucrez eu aici, dragule. Deci 
presupun că de-un an. Mie nu-mi place de nici unul, dar asta rămâne 
între noi. Nu mă-ntreba cum îl cheamă. Că nu ştiu. Da’ ăsta nu e 
singuru” cu care tipa vine-ncoace. Cred că-i măritată. 

— Pe bune? 

— Sper că voi doi aţi luat o pauză. De tot, dragule. 

— Am terminat-o cu ea, o asigură Marino luând o gură de bere. N-a 
fost nici o chestie. 

— Bănuiesc că nu ţi-a făcut decât necazuri, remarcă Shelly sau 
Kelly. 

Marino simte că Shandy îl fixează. Nu mai vorbeşte cu bărbatul cu 
batic, iar el se întreabă dacă în tot timpul ăsta ea s-a culcat şi cu tipul 
ăla. Marino se mai gândeşte şi la monedele furate şi la sursa ei de 
bani. Poate că taică-su nu i-a lăsat nimic şi-atunci Shandy a considerat 
că e cazul să fure câte ceva. Marino se gândeşte la multe lucruri şi nu- 
şi doreşte decât să se fi gândit la ele mai demult. Shandy îl vede cum 
ridică paharul cu spumă şi ia o gură de bere. Ochii femeii sclipesc de 


mânie, ca la un om pe jumătate nebun. Marino se gândeşte să se ducă 
la ea, dar nu reuşeşte să se urnească din loc. 

E conştient că nici unul dintre ei n-o să-i zică nimic. E sigur că doar 
o să-i râdă în nas. Shandy îi dă un cot bărbatului cu batic. Acesta se 
uită la Marino şi rânjeşte. Probabil îşi închipuie că e foarte amuzant 
aşa cum stă acolo şi-o pipăie pe Shandy, ştiind că, în tot timpul ăsta, 
Shandy n-a fost nici o secundă femeia lui Marino. Cu cine dracu” s-o 
mai culca Shandy? 

Marino îşi smulge lanţul cu dolarul de argint şi-i dă drumul în 
paharul cu bere. Lanţul pleoscăie şi se scufundă în lichid. Detectivul 
împinge paharul peste bar, iar acesta se opreşte la mică distanţă de cei 
doi. Marino iese din local, sperând că va fi urmat de cineva. Afară nu 
mai plouă, iar pavajul fumegă în lumina stâlpilor de pe margine. 
Marino se aşază pe şaua udă a motocicletei şi aşteaptă, sperând că va 
fi urmat de cineva. Se uită la uşa de la intrarea în Poe's Tavern, 
aşteaptă şi speră. Poate reuşeşte să işte o bătaie. Poate c-o să reuşească 
să încheie odată toată povestea asta. I-ar plăcea ca inima să nu-i mai 
bată atât de tare şi pieptul să nu-l mai doară. Poate-o să facă un 
infarct. Chiar ar trebui ca inima asta a lui să-l atace. De rău ce e. 
Marino aşteaptă, se uită la uşă, se uită la oamenii aflaţi de partea 
cealaltă a ferestrelor luminate. Toată lumea e fericită, numai el nu. 
Aşteaptă şi-şi aprinde o ţigară şi stă pe motocicleta udă, în 
harnaşamentul lui ud. Fumează şi aşteaptă. 

E un nimic. Nici măcar nu mai reuşeşte să înfurie oamenii. Nu mai 
reuşeşte să facă pe nimeni să se bată cu el. E un nimic. Stă aici, în 
întunericul umed, fumează şi se uită la uşă şi-şi doreşte ca Shandy sau 
bărbatul cu batic sau amândoi să iasă şi să-l facă să simtă că încă mai 
e ceva de capul lui, că mai e ceva bun în el. Dar uşa nu se deschide. 
Celor doi nu le e frică de el. Li se pare că Marino e bătaia lor de joc. 
Iar el aşteaptă şi fumează. Deblochează ghidonul motocicletei şi dă 
drumul la motor. 

Accelerează. Cauciucul chiţăie. Şi Marino goneşte pe şosea. Îşi lasă 
motocicleta sub baracă, cu cheia în contact. Fiindcă nu mai are nevoie 
de motocicletă. Acolo unde se duce el n-o să mai călărească nici o 
motocicletă. Detectivul merge repede, dar nu atât de repede pe cât îi 
bate inima. Prin întuneric, urcă treptele până la ponton şi se gândeşte 
cum Shandy a făcut mişto de pontonul lui vechi şi şubred, cum a zis 
că e lung, slăbănog şi ondulat ca un băț ambulanta. Atunci când 
Shandy a spus asta, lui i s-a părut că e haioasă şi meşteră mare cu 
vorbele. Atunci, prima dată când a adus-o aici şi-au făcut dragoste 
toată noaptea. Adică în urmă cu zece zile. Numai atât a trecut. Marino 
trebuie să se gândească la faptul că Shandy i-a întins o cursă, că n-a 
fost doar o coincidenţă că a început să flirteze cu el tocmai în seara 
zilei când a fost găsit băieţelul. Poate că Shandy a vrut să se folosească 


de el ca să obţină informaţii. Iar el i-a permis să facă asta. Şi totul din 
cauza unui inel. Doc a primit un inel, iar Marino şi-a pierdut minţile. 
Cizmele lui uriaşe bubuie pe lemnul pontonului. Scândurile roase de 
vreme tremură sub greutatea lui, în timp ce insectele alea de apă 
viermuiesc în jurul lui ca într-un desen animat. 

La capătul pontonului Marino se opreşte. Respiră greu şi e consumat 
de ceea ce i se pare a fi un milion de dinţi invizibili. Ochii i se umplu 
de lacrimi, iar pieptul începe să i se ridice în ritm accelerat, aşa cum a 
văzut că se ridică pieptul unui om care-a primit injecţia letală, chiar 
înainte ca faţa să i se facă albastru-cenuşie şi să moară. Afară e aşa de 
beznă şi cerul e aşa de acoperit de nori, încât apa şi văzduhul sunt 
totuna. Sub el, colacii de ancorare se lovesc cu zgomot de piloni, iar 
apa clipoceşte catifelat în jurul lor. 

Marino scoate un strigăt care pare să nu vină din el şi-şi aruncă 
casca şi telefonul cu toată puterea pe care izbuteşte să şi-o adune. Le 
aruncă atât de departe, încât nici nu aude când acestea aterizează. 

Complexul de Securitate Naţională Y-12. Scarpetta opreşte maşina 
închiriată la un punct de control în mijlocul unor bariere din beton, 
care se prelungesc cu garduri cu sârmă ghimpată. 

Lasă geamul în jos pentru a doua oară în ultimele cinci minute şi 
întinde insigna de identificare. Gardianul intră în cabina lui ca să dea 
un telefon, în timp ce un altul verifică portbagajul Dodge Stratus-ului 
roşu pe care Scarpetta l-a descoperit, cu amărăciune, c-o aştepta la 
sediul Hertz, când a aterizat în Knoxville, cu o oră în urmă. Ea ceruse 
un SUV. Şi nici nu conduce maşini roşii. Nici măcar nu se îmbracă în 
roşu. Gardienii par şi mai vigilenţi decât au fost în alte daţi, ca şi când 
maşina asta îi face suspicioşi, cu toate că toţi sunt şi-aşa destul de 
suspicioşi. Y-12 are cel mai mare depozit de uraniu îmbogăţit din ţară. 
Securitatea este neînduplecată, iar Scarpetta nu-i deranjează niciodată 
pe oamenii de ştiinţă de-aici decât dacă are vreo nevoie specială, care, 
aşa cum se exprimă ea, a atins masa critică. 

Pe bancheta din spate a maşinii se află fereastra împachetată în 
hârtie maro, fereastra din spălătoria Lydiei Webster. Şi o cutiuţă cu 
moneda de aur pe care se găseşte amprenta băieţelului ucis şi rămas 
încă neidentificat. În partea îndepărtată a complexului se găseşte o 
clădire roşie, care adăposteşte un laborator. Construcţia nu se 
diferenţiază prin nimic de celelalte, însă în măruntaiele ei ascunde cel 
mai mare microscop electronic de pe planetă. 

— Puteţi să parcaţi acolo, îi spune unul dintre gardieni. O să vină şi 
el imediat. Puteţi să-l urmaţi cu maşina. 

Scarpetta înaintează, apoi parchează în locul indicat de gardian şi 
aşteaptă  Chevrolet-ul Tahoe negru, condus de doctorul Franz, 
directorul laboratorului de studiul materialelor. Scarpetta îl urmează 
pe Franz întotdeauna. De oricâte ori ar veni aici, nu numai că n-ar 
putea, dar nici n-ar încerca să găsească singură laboratorul. Să te 
pierzi în interiorul unui complex unde se produc arme nucleare nu e o 
idee bună. Chevrolet-ul îşi face apariţia, întoarce, iar doctorul Franz 
scoate mâna pe geam şi-i face semn lui Scarpetta să se ia după el. 
Femeia îl urmează trecând pe lângă clădiri neidentificabile, cu 
denumiri greu de definit, apoi aspectul terenului se schimbă dramatic 
odată cu apariţia unor păduri şi pajişti imense. 

Finalmente, la orizont se profilează şi clădirea cu un singur etaj 
unde funcţionează laboratorul cunoscut sub denumirea Technology 
2020. Fundalul este înşelător de bucolic. Scarpetta şi doctorul Franz se 
dau jos din maşini. Ea scoate din spate fereastra împachetată în hârtie 
maro, care a fost ancorată cu ajutorul centurii de siguranţă. 

— Ce chestii amuzante ne-ai mai adus? spune doctorul. Data trecută 


ai venit cu o uşă întreagă. 

— Şi-am găsit o urmă de bocanc, o urmă despre care nimeni nu 
credea că e acolo. 

— Întotdeauna există ceva acolo, e motto-ul doctorul Franz. 

Cam de-aceeaşi vârstă cu Scarpetta, îmbrăcat cu un tricou polo şi 
nişte jeanşi largi, doctorul Franz nu se potriveşte cu imaginea pe care 
oamenii o au atunci când se referă la un inginer de metalurgie 
nucleară, căruia i se pare fascinant să-şi petreacă timpul mărind la 
microscop o bucată de unealtă metalică sau cleştii modificaţi de pe 
abdomenul păianjenilor prin care se secretă mătasea ori tot felul de 
componente de nave spaţiale sau submarine. Scarpetta îl urmează în 
interiorul unei încăperi care ar semăna cu un laborator obişnuit, dacă 
n-ar avea şi o cameră masivă din metal, care e sprijinită pe patru 
piloni care au diametrul unor copaci. Camera VisiTech cântăreşte zece 
tone. A fost nevoie de un stivuitor de patruzeci de tone ca să fie 
instalată. Mai simplu spus, acesta este cel mai mare microscop de pe 
pământ. Iniţial, nu a fost destinat cercetărilor criminalistice, ci 
analizei unor materiale precum metalele folosite la fabricarea armelor. 
Dar, din punctul de vedere al lui Scarpetta, tehnologia e tehnologie, 
aşa că de-acum cei de la Y-12 s-au obişnuit cu milogelile ei neruşinate. 

Doctorul Franz despachetează fereastra. O aşază, împreună cu 
moneda de aur, pe o masă rotativă din oţel gros de opt centimetri şi 
începe să poziţioneze un tun electronic de dimensiunile unei rachete 
mici şi detectoarele care sunt ascunse în spatele pistolului. Franz le 
apropie cât poate de mult de zonele suspecte care conţin nisip, lipici şi 
cioburi de sticlă. Cu ajutorul unei control axial ajustează poziţiile 
lateral de la distanță. Maşinăria mârâie şi clicăie blocând masa astfel 
încât să prevină alunecarea ferestrei sau coliziunea mostrelor. 
Doctorul Franz închide uşa camerei ca să declanşeze procesul de 
vidare. Îi explică lui Scarpetta că trebuie să aducă presiunea camerei 
la 10-s atmosfere. După care, adaugă el, restul o să fie adus la 10-2. 
Atunci să şi vrei să deschizi uşa, că nu poţi, spune el. Şi-i şi arată lui 
Scarpetta la ce se referă. În esenţă, ceea ce se obţine este atmosfera 
din spaţiul extraterestru, continuă Franz să explice. Aici nu mai există 
umezeală şi nici oxigen. Nu există nimic altceva decât moleculele 
crimei. 

Încăperea e invadată de sunetul produs de pompele de vidare şi de 
un miros electric, iar camera de curăţare începe să se încălzească. 
Scarpetta şi Franz pleacă şi închid o uşă exterioară. Au revenit acum 
în laboratorul propriu-zis. O coloană compusă din fascicule de lumină 
roşie, galbenă, verde şi albă le reaminteşte că în cameră nu mai e nici 
un om. Fiindcă asta ar însemna moarte instantanee. Ar fi ca şi când ai 
ieşi la o plimbare prin spaţiu fără costum, spune Franz. 

Doctorul se aşază în faţa unui computer cu mai multe monitoare 


uriaşe cu ecran plat şi-i zice lui Scarpetta: 

— Ia să vedem. Ce mărire s-alegem? Putem să mergem până la două 
sute de mii de ori. 

Ar putea, într-adevăr, dar Franz glumeşte. 

— Şi un grăunte de nisip ar arăta ca o planetă şi-aşa poate c-o să 
descoperim şi nişte omuleţi care trăiesc pe ea, îi dă replica Scarpetta. 

— Exact la asta mă gândeam şi eu. 

Doctorul caută în meniul calculatorului. 

Scarpetta se aşază lângă el. Pompele gigantice de vidare îi aduc 
aminte de scannerul RMN, apoi pompa turbo intră în acţiune, după 
care în laborator se aşterne o linişte care e întreruptă doar din când în 
când de oftatul din rărunchi al gurilor de aerisire, care seamănă cu 
sunetul emis de o balenă. Scarpetta şi Franz aşteaptă câtva timp, apoi, 
când lumina verde se aprinde, încep să se uite la ceea ce instrumentul 
vede atunci când fluxul de electroni atinge o anumită zonă a ferestrei. 

— Nisip, spune doctorul Franz. Şi... ce naiba? 

Printre diversele forme şi mărimi ale firelor de nisip care arată ca 
nişte cioburi de pietre sunt amestecate sfere cu cratere care seamănă 
cu nişte meteoriți şi luni microscopice. Analiza elementelor confirmă 
prezenţa bariului, a antimoniului şi a plumbului, pe lângă dioxidul de 
siliciu din nisip. 

— Cazul ăsta a implicat şi ceva împuşcături? întreabă doctorul 
Franz. 

— Din câte ştiu eu, nu, îi răspunde Scarpetta. Apoi adaugă: E ca la 
Roma. 

— Ar putea să fie particule provenite din mediu sau ocupaţionale, 
presupune doctorul. Desigur, principalul element este dioxidul de 
siliciu. La care se adaugă urme de potasiu, sodiu, calciu şi, nu ştiu de 
ce, dar şi ceva urme de aluminiu. Am să scot din ecuaţie fundalul, 
adică sticla: acum doctorul vorbeşte cu el însuşi. 

— Chestia asta e asemănătoare — foarte asemănătoare — cu ceea ce 
au găsit la Roma, insistă Scarpetta. Nisipul din orbitele lui Drew 
Martin. Acelaşi lucru. Şi mă repet fiindcă aproape că nu-mi vine să 
cred. Şi, cu siguranţă, nu înţeleg. Nu înţeleg ce e cu urmele astea care 
par a fi praf de puşcă. Şi zonele astea mai întunecate? indică doctorita. 
Straturile astea? 

— Lipiciul, îi răspunde Franz. M-aş hazarda şi-aş zice că nisipul nu-i 
de-acolo — din Roma sau din regiunile dimprejur. Dar cum e cu nisipul 
din orbitele lui Drew Martin? De vreme ce n-a existat bazalt şi nimic 
care să indice activitate vulcanică, aşa cum te-ai aştepta în zona 
respectivă. Deci tipul şi-a adus singur nisipul la Roma? 

— Ştiu că nici o secundă nu s-a luat în consideraţie posibilitatea ca 
nisipul să provină de-acolo. Adică de pe plajele din apropiere, cele din 
Ostia. Nu ştiu ce-a făcut criminalul. Poate că nisipul e simbolic, are un 


anume sens. Dar am mai văzut nisip mărit la microscop. Am văzut şi 
pământ la microscop. Dar aşa ceva n-am mai văzut niciodată. 

Doctorul Franz ajustează din nou contrastul şi mărirea. Apoi spune: 

— Şi-acum totul devine şi mai ciudat. 

— Poate celule epiteliale. Piele? Scarpetta studiază imaginea de pe 
monitor. 

— Nicăieri, în cazul lui Drew Martin, nu a fost menţionat aşa ceva. 
Trebuie să-l sun pe căpitanul Poma. Totul depinde de ceea ce a fost 
considerat important. Sau ce a fost observat. Şi indiferent cât de bine 
dotat ar fi laboratorul poliţiei, acolo nu există instrumente de calitate 
R&D:22). Acolo nu au aşa ceva. 

Scarpetta se referă la microscopul electronic gigantic. 

— Fi, sper că n-au făcut spectrometria de masă şi nici n-au 
compromis toată mostra cu acid. În cazul ăsta nu ne-a mai rămas 
nimic pe ce să repetăm testele. 

— Nu, îi răspunde Scarpetta. Au făcut analiza de fază cu raze X. 
Spectroscopie Raman. Celulele epiteliale ar trebui să fie în continuare 
în nisipul de-acolo, dar, cum am mai zis, eu nu ştiu să fi existat aşa 
ceva. În raport nu scrie nimic în sensul ăsta. Nimeni n-a pomenit 
nimic de aşa ceva. Trebuie să-l sun pe căpitanul Poma. 

— Acolo e deja şapte seara. 

— Poma e aici. Mă rog, adică în Charleston. 

— Acum nu mai pricep nimic. Parcă mi-ai zis mai devreme că face 
parte din Carabiniere. Nu că e de la poliţia din Charleston. 

— A apărut pe neaşteptate. În Charleston. Noaptea trecută. Nu mă 
întreba. Sunt şi mai nelămurită decât tine. 

Pe Scarpetta situaţia asta încă o irită. N-a fost deloc o surpriză 
plăcută când noaptea trecută s-a trezit la ea acasă cu Benton şi cu 
căpitanul Poma. Preţ de-o secundă a rămas mută de uimire. După ce i- 
a servit cu cafea şi supă, cei doi au plecat la fel de abrupt pe cât au şi 
venit. De-atunci Scarpetta nu l-a mai văzut pe Benton. E nefericită şi 
suferă şi nici nu ştie ce-ar trebui să-i spună lui Benton când o să-l vadă 
din nou - cine ştie când o să se întâmple asta. În dimineaţa asta, 
înainte să ia avionul spre Knoxville, s-a gândit dacă să nu-şi scoată 
inelul de pe deget. 

— ADN, spune doctorul Franz. Deci nu vrem să-l distrugem cu clor. 
Însă semnalul ar fi mai bun dac-am putea să scăpăm de resturile de 
piele şi de uleiuri. Dacă asta e ceea ce avem aici. 

E ca şi cum te-ai uita la nişte constelații de stele. Oare elementele de 
pe monitor seamănă cu vreun animal sau chiar cu un car? Oare luna 
are chip? Ce vede ea cu-adevărat? Scarpetta şi-l scoate din minte pe 
Benton ca să poată să se concentreze. 

— Fără clor. Şi, ca să fim siguri, trebuie neapărat să încercăm să 
localizăm ADN-ul, spune ea. Şi, cu toate că celulele epiteliale sunt 


comune în praful de puşcă, asta se întâmplă numai atunci când 
mâinile suspectului sunt tapotate cu bandă de carbon cu lipici pe 
ambele feţe. Deci ceea ce vedem noi aici, dacă e, într-adevăr, piele, n- 
are nici o logică. Doar în cazul în care celulele epiteliale au fost 
transferate de pe mâinile criminalului. Sau poate că ele erau deja pe 
geam. Dar asta ar fi ciudat ţinând cont că fereastra a fost curățată, 
ştearsă complet. Şi avem şi fibrele care dovedesc asta. Fibre din 
bumbac alb. Iar tricoul pe care l-am găsit în coşul de rufe e din 
bumbac alb. Dar ce înseamnă asta? În esenţă, nu mare lucru. 
Spălătoria e o groapă de gunoi plină cu fibre microscopice. 

— La gradul ăsta de amplificare imagistică totul devine o groapă de 
gunoi. 

Doctorul Franz clicăie mouse-ul, manipulează şi repoziţionează, iar 
fluxul de electroni ajunge pe o zonă cu sticlă spartă. 

Sub spuma de poliuretan, care s-a uscat, crăpăturile arată ca nişte 
canioane. Forme albe neclare ar putea fi, din nou, celule epiteliale, iar 
liniile şi porii reprezintă amprenta epitelială a unei zone de pe corp 
care s-a lovit de geam. La microscop sunt vizibile şi fragmente de păr. 

— Cineva s-a lovit de geamul ăsta sau i-a dat un pumn? întreabă 
doctorul Franz. Poate că aşa a fost spart. 

— Nu cu mâna şi nici cu talpa piciorului, îi atrage atenţia Scarpetta. 
Nu există nici un detaliu de fricţiune. Doctoriţa nu se poate împiedica 
să nu se gândească la Roma. Spune: Poate că praful de puşcă n-a fost 
transferat de pe mâinile cuiva. Poate că a fost deja prezent în nisip. 

— Adică înainte ca ucigaşul să-l atingă? 

— Poate. Drew Martin n-a fost împuşcată. Asta ştiu sigur. Şi totuşi, 
în nisipul din orbitele ei am găsit urme de bariu, antimoniu şi plumb. 

Scarpetta reia, din nou, întregul scenariu ca să se lămurească. 

— A pus nisipul în orbite, apoi a lipit pleoapele. Deci ceea ce pare a 
fi praf de puşcă, pe mâinile lui, a fost transferat în nisip, pentru că, în 
mod sigur, criminalul a atins nisipul. Dar dacă praful de puşcă apare 
în nisip pentru că era deja acolo? 

— E pentru prima dată când aud de cineva care-a făcut aşa ceva. În 
ce fel de lume am ajuns să trăim? 

— Sper că asta e ultima dată când auzim de cineva care-a făcut aşa 
ceva. Numai că eu mi-am pus întrebarea asta toată viaţa, comentează 
Scarpetta. 

— Nu există nimic care să indice că praful de puşcă nu era deja în 
nisip, spune doctorul Franz. Cu alte cuvinte, în cazul ăsta — doctorul 
indică imaginile de pe ecran — cum stau lucrurile? Nisipul e pe lipici 
sau lipiciul e pe nisip? Şi nisipul a fost pe mâinile criminalului sau 
mâinile criminalului au fost în nisip? Lipiciul din Roma. Ai zis că n-au 
făcut spectrometria de masă. Dar cu SITF l-au analizat? 

— Nu cred. E un cianoacrilat. Asta-i tot ce ştiu, răspunde doctorita. 


Putem să încercăm un SITF ca să vedem ce amprentă moleculară 
obţinem? 

— Bine. 

— Pe lipiciul de pe fereastră şi pe lipiciul de pe monedă? 

— Sigur. 

Spectroscopia în infraroşu cu transformata Fourier e un concept 
mult mai simplu decât sugerează denumirea. Legăturile chimice ale 
unei molecule absorb lungimile de undă ale luminii şi produc un 
spectru specific unic, asemenea unei amprente digitale. Spectrele sunt 
identice şi în cazul lipiciului de pe fereastră şi în cel al lipiciului de pe 
monedă. Amândouă sunt nişte cianoacrilaţi, dar un soi de cianoacrilat 
pe care nici Scarpetta şi nici doctorul Franz nu-l recunosc. Structura 
moleculară nu este etil-cianoacrilatul lipiciului care se găseşte pe toate 
drumurile. E. ceva diferit. 

— 2-octil-cianoacrilat, spune doctorul Franz, iar ziua fuge de ei. 

E deja ora două şi jumătate. 

— N-am nici cea mai vagă idee ce-i asta. Nu ştiu decât că, evident, e 
un adeziv. Şi lipiciul din Roma? Structura lui moleculară? 

— Nu ştiu dac-a cerut-o cineva, îi răspunde Scarpetta. 


Clădirile istorice se luminează uşor, iar turla albă a bisericii Saint 
Michael arată luna cu vârful ei ascuţit. 

Din camera ei splendidă, doctoriţa Self nu reuşeşte să distingă 
portul şi oceanul de cer, fiindcă afară nu e nici o stea. Ploaia s-a oprit, 
dar nu pentru mult timp. 

— Ador fântâna aia în formă de ananas. Nu că se poate vedea de- 
aici. 

Doctoriţa vorbeşte cu luminile oraşului de dincolo de fereastră, 
fiindcă e mult mai plăcut decât să i se adreseze lui Shandy. 

— Acolo jos, lângă apă, aproape de piaţă. Şi copilaşii, atâţia săraci, 
care se zbenguie în apă toată vara. E-adevărat, dacă ai unul din 
apartamentele alea scumpe, zgomotul îţi cam strică atmosfera. 
Ascultă! Aud un elicopter. Tu-l auzi? spune doctoriţa Self. Paza de 
coastă. Şi avioanele alea uriaşe din Air Force. Parcă sunt nişte nave de 
război zburătoare. Îţi bâzâie deasupra capului minut de minut. Dar tu 
ştii cum stă treaba cu ele. Alţi bani irosiţi din punga contribuabililor. 
Şi pentru ce? 

— Ţi-aş fi spus dacă mi-aş fi închipuit c-o să încetezi să mă mai 
plăteşti, îi zice Shandy din scaunul aşezat lângă fereastră, deşi pe ea 
priveliştea n-o interesează absolut deloc. 

— Pentru alte lucruri irosite, alte morţi, continuă doctoriţa Self. 
Ştim ce se întâmplă când băieţii şi fetele astea se întorc acasă. Ştim 
prea bine, nu-i aşa, Shandy? 

— Dă-mi ce-am convenit şi poate te las în pace. Nu vreau decât ce 


vrea toată lumea. Nu-i nimic rău în asta. Mă doare-n cot de Irak, 
spune Shandy. N-am chef să stau aici ore-ntregi şi să discut despre 
politicile tale. Dacă vrei s-auzi ce-nseamnă politica adevărată, hai la 
bar. 

Shandy râde, dar tonul nu este deloc prietenos. 

— Fi, asta ar fi ceva! Tu la bar. Tu călare pe-o bestie, îi dă ea 
înainte zornăind gheaţa din pahar. Tăietoarea de paie în Bush country. 

— Sau poate că tu eşti un tufiş(3). 

— Pentru că noi urâm A-rabii şi poponarii şi nu credem în aruncatul 
copiilor în WC sau în vânzarea de organe în scopuri medicale. Noi 
iubim plăcinta cu mere, pulpele de bivol, Budweiser-ul şi pe Iisus. A, 
da şi futaiul. Dă-mi ce mi-ai promis şi tac din gură şi plec acasă. 

— Ca psihiatru, întotdeauna am spus cunoaşte-te pe tine însuţi. Dar la 
tine recomandarea nu e valabilă, draga mea. Ţie nu pot să-ţi pun decât 
că e mai bine să nu te cunoşti deloc. 

— Un lucru e sigur, îi răspunde Shandy cu obrăznicie. Lui Marino i- 
a trecut de tine când a trecut călare pe mine. 

— A făcut exact ce-am prevăzut. A gândit cu celălalt cap, vine 
replica doctoriţei Self. 

— Oi fi tu bogată şi celebră ca Oprah, dar toată puterea şi gloria de 
pe pământ nu pot să excite un bărbat aşa cum îl excit eu. Sunt tânără, 
drăgălaşă şi ştiu ce vor bărbaţii. Şi pot s-o fac cât de mult vor, iar pe ei 
îi fac să reziste mai mult decât au visat c-ar fi în stare. 

— Te referi la sex sau la derby-ul din Kentucky? 

— Mă refer la faptul că tu eşti o babă, răspunde Shandy. 

— Poate c-ar trebui să te aduc în emisiune. Ce întrebări fascinante 
aş putea să-ţi adresez! Ce văd bărbaţii la tine. Ce fel de mosc magic 
secreţi de-i faci să vină după tine de parc-ar fi curul tău rotund. Te-am 
prezenta exact aşa cum eşti acum: în pantaloni negri de piele, strâmţi 
de pocnesc pe tine şi jachetă de denim cu nimic pe dedesubt. A, sigur, 
plus cizmele. Şi la piece de resistence — un batic care parc-a luat foc. 
Uzat, ca să mă exprim delicat. Dar un batic care-i aparţine bietului tău 
prieten care tocmai a supravieţuit unui accident teribil. Publicul meu 
ar fi emoţionat când ar auzi c-o porţi la gât şi că n-ai de gând să-l dai 
jos până când starea prietenului tău nu se va îmbunătăţi. Deşi, ţi-o 
spun cu inima strânsă, când ţeasta cuiva s-a spart ca un ou, iar creierul 
a fost expus la condiţiile de mediu, aici incluzând şi pavajul, situaţia e 
destul de gravă. 

Shandy ia o gură de băutură. 

— Bănuiesc că după o oră — şi nu văd prezenţa ta ca pe o serie de 
emisiuni, ci doar ca pe un segment dintr-un singur show - vom ajunge 
la concluzia că eşti o persoană incitantă şi drăguță, care posedă o 
supleţe şi-un vino-ncoa' în ochi care sunt indubitabile, spune doctoriţa 
Self. E posibil ca, momentan, să-ţi satisfaci plăcerile primare, dar când 


o să fii bătrână, ca mine, gravitația o să facă din tine o femeie cinstită. 
Ce zic eu în emisiune? Gravitaţia o să-ţi vină de hac. Viaţa înclină 
către cădere. Nu către poziţia verticală şi nici către zbor. De fapt, abia 
dacă-ţi mai permite să te ţii pe scaun. Dar gândeşte-te cum e când cazi 
atât de rău cum a căzut Marino. Când te-am încurajat să-l cauţi, după 
ce el a fost destul de prost încât să mă caute pe mine, potenţiala 
cădere era minimală. Ce de nenorociri eşti în stare să generezi, draga 
mea! Şi cât de jos poate să cadă Marino când, în fond, el niciodată nu 
s-a ridicat prea mult. 

— Dă-mi banii, o somează Shandy. Sau poate-ar trebui să te plătesc 
eu pe tine numai ca să nu mai fiu nevoită să te-ascult. Nu-i de mirare 
că... 

— Nu spune asta, i-o retează doctoriţa Self, dar cu zâmbetul pe 
buze. Am căzut de acord asupra persoanelor despre care nu discutăm, 
asupra numelor pe care nu trebuie să le pronunţțăm. E pentru binele 
tău. Nu trebuie să uiţi de partea asta. Tu ai mai multe griji decât mine. 

— Ar trebui să fii fericită, îi spune Shandy. Ştii care-i adevăru'? Ţi- 
am făcut o favoare. Fiindcă de-acum încolo nu mai eşti nevoită să ai 
de-a face cu mine. Probabil că mă placi tot atât cât îl placi şi pe 
doctorul Phil. 

— L-am avut invitat în emisiune. 

— Păi, atunci cere-i un autograf pentru mine. 

— Nu sunt fericită, îi răspunde doctoriţa Self. Aş fi preferat să nu 
mă fi sunat să-mi dai vestea aia dezgustătoare. Pe care mi-ai anunţat-o 
ca să-ţi dau bani şi să te scap de puşcărie. Pentru mine nu e deloc 
avantajos s-ajungi în puşcărie. 

— Eu aş fi preferat să nu te fi sunat deloc. N-am ştiut c-o să-mi 
sistezi cecurile, pentru că... 

— Pentru ce să ţi le mai trimit? Pentru ce te-aş mai plăti? Lucrul 
pentru care te-am plătit pân-acum nu mai are nevoie de sprijinul meu. 

— N-ar fi trebuit să-ţi spun. Dar întotdeauna mi-ai zis că trebuie să 
fiu sinceră. 

— Dacă ţi-am zis asta, mi-am bătut gura de pomană, remarcă 
doctoriţa Self. 

— Şi te mai întrebi de ce... 

— Mă întreb de ce vrei să mă mai deranjezi încălcând regula pe 
care-am stabilit-o. Sunt anumite subiecte pe care nu le ridicăm la 
fileu. 

— Dar pe Marino l-am ridicat. Şi ce l-am mai ridicat, rânjeşte 
Shandy. Ţi-am zis? Tot mai vrea s-o fută pe Şefa cea Mare. Asta ar 
trebui să te deranjeze, de vreme ce amândouă sunteţi cam de-aceeaşi 
vârstă. 

Shandy devorează platoul cu hors d'oeuvre de parc-ar fi la KFC. 

— Poate că dacă-l rogi frumos, te fute şi pe tine. Dar, dac-ar fi avut 


de ales, m-ar fi lăsat şi pe mine numai ca s-o fută pe ea. Îţi închipui? îi 
dă înainte Shandy. 

Dacă bourbon-ul ar fi aer, în camera respectivă n-ai mai avea ce să 
respiri. Shandy a înşfăcat atâtea sticle în salonul Club Level, încât a 
fost nevoită să-i ceară recepţionerului o tavă. În vreme ce doctorita 
Self şi-a pregătit un ceai de muşeţel şi-a întors capul în direcţia opusă. 

— Trebuie să fie o tipă specială, continuă Shandy. Nu-i de mirare c- 
o urăşti atât de mult. 

Asta a fost o metaforă. Tot ceea ce reprezintă Shandy o determină 
pe doctoriţa Self să întoarcă privirile în direcţie opusă. Şi-a stat atât de 
mult cu capul întors, încât nici nu şi-a dat seama ce lovitură i se 
pregăteşte. 

— Uite ce-o să facem, spune doctoriţa Self. Tu o să pleci din 
orăşelul ăsta drăguţ şi n-o să te mai întorci niciodată. Ştiu c-o să-ţi 
lipsească vila de pe plajă, dar de vreme ce simt doar politicoasă atunci 
când o numesc a ta, prevăd că dorul de ea o să-ţi treacă destul de 
repede. Înainte să pleci, ai să strângi totul din casă. Ţii minte poveştile 
despre apartamentul prinţesei Diana? Ce s-a întâmplat după moartea 
ei? Covorul afară, tapetul smuls de pe pereţi, până şi becurile au fost 
luate, iar maşina i-a fost transformată într-un cub. 

— Nimeni nu se atinge de BMW-ul şi de motocicleta mea. 

— O să începi din seara asta. Freci, vopseşti şi dai cu clor. Arde 
toate lucrurile - nu-mi pasă. Dar nu vreau ca în casa aia să mai 
rămână nici un strop de sânge, de spermă sau de scuipat, nici un 
articol de îmbrăcăminte, nici un fir de păr, nici o fibră şi nici o 
firimitură de mâncare. Ar trebui să te întorci în Charlotte, acolo unde 
ţi-e locul. Alătură-te Bisericii Barurilor-Unde-Se-Difuzează-Meciuri şi 
venerează-l pe zeul banilor. Răposatw taică-tu a fost mai înţelept 
decât mine. Nu ţi-a lăsat nici un sfanţ, dar eu trebuie să-ţi las ceva. 
Banii sunt la mine-n buzunar. După care nu vreau să mai aud de tine. 

— Tu ai zis c-ar trebui să locuiesc în Charleston, ca să pot să fiu... 

— Iar acum am privilegiul de-a mă răzgândi. 

— Nu poţi să mă obligi să fac nimic. Mă doare-n cur cine eşti tu şi 
m-am săturat să-mi tot spui ce să zic. Şi ce să nu zic. 

— Eu sunt cine sunt şi pot să te oblig să faci orice-am chef, îi 
răspunde doctoriţa Self. Acum e momentul potrivit să fii amabilă cu 
mine. Mi-ai cerut şi ajutorul şi iată-mă. Tocmai ţi-am spus ce să faci ca 
să poţi să scapi basma curată cu toate păcatele tale. Ar trebui să-mi 
zici „Mulţumesc”, „Dorinţa ta e ordin pentru mine” şi „N-o să mai fac 
nimic care să te supere sau să te deranjeze”. 

— Atunci dă-mi banii. Am terminat bourbon-ul şi mi-am ieşit din 
minţi. Mă înnebuneşti de tot. 

— Ai răbdare. N-am terminat încă de stat la taclale la gura focului. 
Ce-ai făcut cu Marino? 


— Tipw e gonzo. 

— Gonzo. Iată deci că eşti şi citită. Ficţiunea reprezintă, într-adevăr, 
cel mai bun adevăr, iar jurnalismul gonzor24; e mai adevărat decât 
adevărul. Excepţie face războiul, fiindcă-n război am intrat din cauza 
ficţiunii. Iar asta a dus la fapta ta, acel lucru îngrozitor până la 
atrocitate pe care l-ai făcut. E uluitor atunci când te gândeşti la asta, 
remarcă doctoriţa Self. Tu stai aici, în secunda asta şi pe scaunul ăla 
datorită lui George W. Bush. Şi eu la fel. Faptul de a-ţi acorda o 
audienţă este sub demnitatea mea, iar asta e ultima dată când mai dau 
fuga să te salvez. 

— O să am nevoie de altă casă. Nu pot să mă mut şi să n-am o casă, 
spune Shandy. 

— Nu cred c-o să-mi revin în urma ironiei tale. Eu îţi cer să te 
distrezi puţin cu Marino, fiindcă şi eu voiam să mă distrez puţin cu 
Şefa cea Mare, cum îi zici tu. Dar nu ţi-am cerut şi restul. Nici n-am 
ştiut de restul. Ei, dar acum ştiu. Foarte puţini oameni pot să fie mai 
buni decât mine, dar n-am mai întâlnit pe nimeni care să fie mai 
josnic decât tine. Înainte să-ţi faci bagajele, să faci curăţenie şi să te 
duci acolo unde se duc oamenii ca tine, mai am o singură întrebare. A 
existat vreo secundă în care chestia asta să te deranjeze? Aici, draga 
mea, nu e vorba de proasta gestionare a impulsurilor. Nu când ceva 
atât de dezgustător s-a petrecut de nenumărate ori. Cum de-ai putut să 
te uiţi la aşa ceva zi după zi? Eu nu pot să mă uit nici la un câine 
maltratat. 

— Dă-mi doar pentru ce-am venit încoace, da? spune Shandy. 
Marino e dus. De data asta Shandy se abţine să mai folosească 
termenul gonzo. Am făcut ce mi-ai zis... 

— Nu ţi-am spus să faci lucrul din cauza căruia am fost obligată să 
vin în Charleston, când eu am chestiuni infinit mai bune de făcut. Şi 
nici nu mă mişc de-aici până nu sunt sigură c-ai părăsit oraşul. 

— Mi-eşti datoare. 

— Să mai adăugăm şi ce-am cheltuit pe tine de-a lungul anilor? 

— Da, mi-eşti datoare fiindcă n-am vrut să-l ţin şi tu m-ai obligat. 
M-am săturat să-ţi trăiesc trecutul. Să fac căcaturi pentru că asta te 
face pe tine să te simţi mai bine cu căcaturile tale. De câte ori n-ai fi 
putut să mă scapi de el, dar nici tu n-ai vrut să te-ncarci. Asta a trebuit 
să pricep. Că nici tu nu-l vrei. Şi-atunci de ce să sufăr eu? 

— Îţi dai seama că acest hotel splendid se află pe Meeting Street şi 
că dacă se întâmpla să primesc o cameră cu faţa spre nord, nu spre est, 
aproape c-am fi putut să vedem morga? 

— Ea e nazista şi sunt aproape sigură că Marino a futut-o. Nu doar a 
vrut, da’ a şi futut-o pe bune. M-a minţit ca să poată să stea la ea peste 
noapte. Cum te simţi că ştii asta? Tipa tre să fie grozavă. Marino e 
atât de-nnebunit după ea, c-ar fi în stare să latre ca un câine şi să se 


cace la cutie dacă ea i-ar zice să facă aşa. Mi-eşti datoare fiindc-a 
trebuit să-nghit toate astea. Chestii care nu s-ar fi întâmplat dacă tu n- 
ai fi scos iepurele din pălărie şi nu m-ai fi luat cu „Shandy? Uite-l pe 
poliţaiul ăsta tâmpit şi mare cât un urs, ce-ai zice să-mi faci o 
favoare?” 

— Ţi-ai făcut ţie însăţi o favoare. Ai obţinut informaţii de care eu 
nici nu ştiam că ai nevoie, vine replica doctoriţei Self. Eu ţi-am făcut o 
sugestie, e-adevărat, dar tu n-ai acceptat-o de dragul meu. Ci pentru c- 
a reprezentat o oportunitate. Iar tu întotdeauna ai avut un talent 
deosebit de a profita de oportunităţi. De fapt, aş zice chiar că eşti 
splendidă la capitolul ăsta. Şi-acum această uluitoare revelaţie. Poate 
că asta e răsplata mea pentru tot ceea ce m-ai costat. A călcat strâmb? 
Kay Scarpetta a călcat strâmb? Mă întreb dacă logodnicul ei ştie. 

— Şi cu mine cum rămâne? Găozaru' ăla m-a înşelat. Şi mie nimeni 
nu-mi poate face una ca asta. 

Dintre toţi tipii pe care-aş fi putut să-i am şi grăsanu” ăla mă înşală? 

— Uite ce-o să faci. 

Doctoriţa Self scoate dintr-un din buzunarele halatului din mătase 
roşie un plic. 

— O să-l anunţi pe Benton Wesley. 

— Eşti grozavă! 

— Mi se pare cinstit ca logodnicul să fie pus la curent. A, cecul tău! 
Să nu cumva să uit. 

Doctorita ridică mâna în care ţine plicul. 

— Ăsta-i încă unv’ din jocurile tale. 

— Vai, draga mea, dar nu e nici un joc. Se întâmplă doar că am 
adresa de e-mail a lui Benton Wesley, răspunde doctorița Self. 
Laptopul e pe birou. 


Camera de conferinţe a lui Scarpetta. 

— Nimic ieşit din comun, spune Lucy. Arăta la fel. 

— La fel? întreabă Benton. La fel prin comparaţie cu ce? 

Toţi patru sunt aşezaţi în jurul unei măsuţe din ceea ce a fost 
dormitorul servitorilor, încăperea în care probabil c-a stat o tânără pe 
nume Mary, o sclavă eliberată care, după război, n-a vrut să-şi 
părăsească familia. Scarpetta a făcut multe eforturi ca să afle istoria 
clădirii. Acum însă îşi doreşte să n-o fi cumpărat. 

— Mai întreb o dată, spune căpitanul Poma. A avut dificultăţi? 
Poate vreo problemă la serviciu? 

Lucy răspunde: 

— Când n-a avut el probleme în orice serviciu? 

Nimeni n-a mai primit nici un semn de la Marino. Scarpetta l-a 
apelat de vreo şase ori sau chiar mai mult, dar el n-a sunat-o. În drum 
spre casa mătuşii, Lucy s-a oprit la baraca detectivului. Motocicleta 


era parcată dedesubt, dar camioneta nu era acolo. La uşă n-a răspuns. 
Şi nici în casă nu era. Lucy zice că s-a uitat înăuntru printr-o fereastră, 
dar Scarpetta ştie care-i adevărul. O cunoaşte pe Lucy. 

— Da, aşa aş zice, spune Scarpetta. Aş spune că în ultima vreme a 
fost nefericit. Îi e dor de Florida şi-i pare rău că s-a mutat aici. 
Probabil că nici nu-i place să lucreze pentru mine. Dar ăsta nu-i 
momentul potrivit ca să pierdem timpul cu problemele lui Marino. 

Doctoriţa simte că ochii lui Benton sunt aţintiţi asupra ei. Ea îşi 
notează diverse lucruri într-un carneţel şi-şi verifică însemnările pe 
care le-a făcut mai devreme. Verifică rapoartele preliminare primite 
de la laborator, deşi le cunoaşte foarte bine conţinutul. 

— De mutat, nu s-a mutat, spune Lucy. Sau, dacă s-a mutat, atunci 
şi-a lăsat aici toate lucrurile. 

— Şi-ai văzut toate astea prin fereastră? întreabă căpitanul Poma 
care e foarte curios în privinţa lui Lucy. 

O studiază de când s-au strâns cu toţii în camera asta. Pare uşor 
amuzat de ea, iar răspunsul lui Lucy e acela de a-l ignora. Pe Scarpetta 
Poma o priveşte aşa cum a privit-o şi-n Roma. 

— Mi se pare că-s cam multe de văzut doar printr-o fereastră, îi 
spune el lui Scarpetta, deşi, în realitate, i s-a adresat lui Lucy. 

— Nu şi-a verificat nici mail-ul, continuă Lucy. S-ar putea să mă 
suspecteze că i-l monitorizez. N-a fost nici un schimb de mesaje între 
el şi doctoriţa Self. 

— Cu alte cuvinte, intervine Scarpetta, a ieşit de pe radar. 
Completamente. 

Scarpetta se ridică şi trage transperantele fiindcă afară s-a făcut 
noapte. A început din nou să plouă, iar ploaia nu s-a oprit de când 
Lucy a luat-o din Knoxville. Munţii nici nu se mai vedeau din cauza 
cetii. Lucy a trebuit să schimbe cursul pe unde-a putut, a zburat foarte 
încet, căutând zonele joase şi urmărind albiile râurilor. A fost vorba 
de-un noroc sau poate de mila lui Dumnezeu că nu s-au rătăcit. 
Căutările au fost sistate, cu excepţia celor conduse la sol. Lydia 
Webster n-a fost găsită nici vie, nici moartă. Şi nici Cadillac-ul ei n-a 
fost reperat. 

— Haideţi să ne punem ordine în idei, propune Scarpetta, fiindcă nu 
vrea să discute despre Marino. 

Îi e teamă că Benton o să-şi dea seama cum se simte. 

Scarpetta e furioasă, se simte vinovată şi îi este din ce în ce mai 
frică. Se pare că Marino s-a volatilizat din proprie voinţă. Şi-a luat 
camioneta şi-a plecat fără nici un avertisment, fără nici un efort de a 
repara răul pe care l-a făcut. Lui Marino niciodată nu i-a fost uşor să 
vorbească şi niciodată n-a făcut eforturi prea mari ca să-şi înţeleagă 
propriile emoţii, care sunt complicate. Iar, de data asta, ceea ce are de 
reparat îi depăşeşte capacităţile. Scarpetta a încercat să nu se mai 


gândească la el, s-a străduit să nu-i mai pese, dar Marino e ca o ceaţă 
stăruitoare. Gândurile legate de el îi ascund lui Scarpetta lumea 
dimprejur, iar o minciună se transformă într-alta. I-a spus lui Benton 
că s-a ales cu vânătăile alea de pe încheieturi după ce portiera SUV-ul 
i s-a închis, din greşeală, peste mâini. Şi nici nu s-a dezbrăcat în faţa 
lui. 

— Haideţi să găsim logica în lucrurile pe care le cunoaştem, le 
spune ea tuturor. Aş vrea să discutăm despre nisip. Siliciu — sau cuarţ 
şi calcar şi, la o mărire de mare putere, fragmente de scoici şi corali: 
elemente tipice pentru zonele subtropicale cum e asta. Dar, cea mai 
interesantă şi mai uluitoare e prezenţa componentelor prafului de 
puşcă. De fapt, o să-i spun doar praf de puşcă, fiindcă nu găsim nici o 
altă explicaţie pentru prezenţa bariului, antimoniului şi a plumbului în 
aceste mostre de nisip de plajă. 

— Dacă e nisip de plajă, o întrerupe căpitanul Poma. Poate că nu e. 
Doctorul Maroni spune că pacientul care a venit să-l consulte tocmai 
se întorsese din Irak. Îmi închipui că în multe zone din Irak există 
urme de praf de puşcă. Poate c-a adus nisip din Irak fiindcă acolo a 
luat-o razna, iar nisipul reprezintă o amintire din acele locuri. 

— N-am găsit însă şi ghips, or ghipsul e un element obişnuit în 
nisipul de deşert, vine replica lui Scarpetta. Dar depinde de zona din 
Irak din care provine şi nu cred că doctorul Maroni poate să fie atât de 
precis în această privinţă. 

— Nu mi-a spus exact de unde a venit omul, remarcă Benton. 

— În notițele lui scrie ceva? întreabă Lucy. 

— Nu apare nimic. 

— Nisipul din diversele regiuni ale Irakului are compoziţii şi 
morfologii specifice, continuă Scarpetta. Totul depinde de cum s-au 
depozitat sedimentele şi, cu toate că un conţinut salinic ridicat nu 
dovedeşte că nisipul provine de pe o plajă, ambele mostre pe care le 
avem - cea din corpul lui Drew Martin şi cea din casa Lydiei Webster 
— au un conţinut salinic ridicat. Cu alte cuvinte, sare. 

— Cred că esenţial este de ce e nisipul important pentru el, spune 
Benton. Ce ne spune nisipul despre el? Tipul îşi spune Sandman. Are 
legătură cu simbolul oamenilor care adorm? Poate. E un tip de 
eutanasie care-ar putea fi legată de lipici sau de vreun alt element de 
componență medicală? Poate. 

Lipiciul. 2-octil-cianoacrilat. Lipici chirurgical, care e folosit, în 
primul rând, de chirurgii plasticieni şi de alţi medici pentru a închide 
incizii sau tăieturi de mici dimensiuni, iar în sfera militară pentru a 
trata băşicile de fricţiune. 

Scarpetta spune: 

— Se poate ca lipiciul chirurgical să-i fi fost la îndemână datorită a 
ceea ce face sau a ceea ce este. Să nu fie vorba doar de simbolism. 


— Există vreun avantaj? întreabă căpitanul Poma. Lipici chirurgical 
în loc de superglue-ul care se găseşte pe toate drumurile? Nu sunt 
familiarizat cu ceea ce fac chirurgii plasticieni. 

— Lipiciul chirurgical e biodegradabil, explică Scarpetta. Şi non- 
carcinogenic. 

— Deci e un lipici sănătos, concluzionează Poma zâmbind către 
Scarpetta. 

— Se poate spune şi aşa. 

— Atunci criminalul crede că-şi scapă victimele de suferinţe? Poate, 
îşi reia Benton discursul ca şi când i-ar ignora pe cei doi. 

— Ai zis că implicarea e sexuală, îi atrage atenţia căpitanul Poma. 

Italianul e îmbrăcat într-un costum albastru-închis, cu cămaşă şi 
cravată neagră. Arată ca şi când ar fi venit de la o premieră la 
Hollywood sau ar fi ieşit dintr-o reclamă pentru Armani. În schimb nu 
arată ca o persoană care are ce căuta în Charleston, iar Benton nu pare 
să-l placă mai mult decât l-a plăcut în Roma. 

— N-am spus că implicarea e doar sexuală, vine replica lui Benton. 
Am spus că există o componentă sexuală. Aş adăuga şi că e posibil ca 
ucigaşul să nu fie conştient de ea, iar noi nu ştim dacă îşi molestează 
victimele şi sexual. Nu ştim decât că le torturează. 

— Nu sunt convins că ştim asta cu siguranţă. 

— Ai văzut fotografiile pe care i le-a trimis doctoriţei Self. Cum 
numeşti tu faptul de a forţa o femeie să stea goală într-o cadă umplută 
cu apă rece? Şi faptul că e posibil să le ţină aşa, în apă, mult timp? 

— Nu ştiu cum l-aş numi, fiindcă n-am fost acolo când a făcut asta, 
îi răspunde căpitanul Poma. 

— Dac-ai fi fost prezent acolo, nici unul dintre noi n-ar mai fi aici. 
Cazurile ar fi rezolvate. 

Privirea lui Benton e ca de oţel. 

— Mi se pare destul de fantastic ca tipul să creadă că le scapă de 
suferinţe, îi spune căpitanul Poma. Mai ales dacă teoria ta e corectă şi 
le şi torturează. Mi se pare că el produce suferințe. Nu că-şi scapă 
victimele de ele. 

— Evident că provoacă suferințe. Dar aici nu avem de-a face cu o 
minte raţională, ci doar cu una organizată. Criminalul e calculat şi 
precaut. E inteligent şi sofisticat. Ştie ce înseamnă să intri prin efracţie 
şi să nu laşi urme. E posibil să se dedea la acte de canibalism şi e 
posibil ca astfel să creadă că devine una cu victimele, că, în felul ăsta, 
victimele ajung să fie parte din el. Că are o relaţie importantă cu ele şi 
că e milostiv. 

— Dovezile. 

Lucy e mult mai interesată de ele. 

— Crezi că ştie că există praf de puşcă în nisip? 

— E posibil, îi răspunde Benton. 


— Eu mă îndoiesc, intervine Scarpetta. Foarte, foarte tare. Chiar 
dacă nisipul provine de pe un câmp de luptă, ca să zic aşa, dintr-un 
loc cu semnificaţie pentru el, asta nu înseamnă că tipul îi cunoaşte şi 
compoziţia. De ce-ar cunoaşte-o? 

— Ai dreptate. Aş zice că mai mult ca sigur îşi aduce nisipul cu el, 
spune Benton. Că e foarte probabil că-şi aduce propriile unelte şi 
instrumente de tăiat. Tot ce aduce cu el nu are un scop pur utilitar. 
Lumea lui e plină de simboluri, iar atunci când acţionează o face sub 
imperiul unor impulsuri care capătă sens numai atunci când înţelegi 
aceste simboluri. 

— Mie chiar nu-mi pasă de simbolurile lui, intervine Lucy. 
Important mi se pare că i-a trimis mesaje pe e-mail doctoriţei Self. În 
opinia mea, asta e cheia de boltă. De ce ei? Şi de ce-a accesat ilegal 
reţeaua wireless a portului? De ce să sară peste gard, aşa cum 
presupunem. Şi de ce să folosească un container abandonat? Pentru că 
e ca o marfă? 

Lucy s-a comportat ca de obicei. Mai devreme, în cursul serii, a 
escaladat gardul portului şi-a căutat prin zonă, fiindc-a intuit ceva. 
Unde-ar putea cineva să acceseze ilegal reţeaua portului fără să fie 
văzut? Răspunsul l-a obţinut în interiorul unui container vechi şi 
deteriorat, acolo unde a descoperit o masă, un scaun şi un router 
wireless. Scarpetta s-a gândit mult la Bull, la noaptea în care acesta s-a 
decis să fumeze iarbă lângă nişte containere abandonate şi s-a trezit 
tăiat de un bărbat. Oare Sandman a fost acolo? Oare Bull s-a apropiat 
prea mult de teritoriul lui? Scarpetta ar vrea să-l întrebe, dar nu l-a 
mai văzut de când au cercetat împreună aleea din spatele casei ei şi-au 
descoperit arma şi moneda de aur. 

— Am lăsat totul aşa cum era, spune Lucy. Sperând că n-o să-şi dea 
seama c-am fost acolo. E totuşi posibil să se prindă. Nu pot să spun cu 
siguranţă. În noaptea asta n-a trimis nici un e-mail din port. Dar, pe de 
altă parte, n-a mai trimis e-mail-uri de mult timp. 

— Cu vremea cum stăm? întreabă Scarpetta, conştientă de oră. 

— Până la miezul nopţii, ar trebui să se însenineze. Eu o să mă 
opresc la laborator, apoi mă duc la aeroport, îi răspunde Lucy. 

Se ridică de pe scaun. Căpitanul Poma o imită. Benton rămâne 
aşezat. Scarpetta îi întâlneşte privirea, iar fobiile o invadează din nou. 

Benton îi spune: 

— Vreau să vorbesc cu tine un minut. 

Lucy şi căpitanul Poma pleacă, iar Scarpetta închide uşa în urma 
lor. 

— Poate-ar fi mai bine să încep eu. Ai apărut în Charleston fără să 
mă anunțţi, îi spune ea. Nu mi-ai dat nici un telefon. N-am mai primit 
nici un semn de la tine de câteva zile, după care, ieri-noapte, ai venit 
aşa, pe neaşteptate, împreună cu el... 


— Kay, o întrerupe Benton, luându-şi servieta şi aşezând-o pe 
genunchi. N-ar trebui să facem asta acum. 

— Abia dac-ai schimbat două vorbe cu mine. 

— Putem să...? încearcă să spună Benton. 

— Nu, nu putem să discutăm mai târziu. Mi-e aproape imposibil să 
mă concentrez. Trebuie să mă duc acasă la Rose, am atâtea de făcut, 
mult prea multe, dar totul s-a dezintegrat şi ştiu despre ce vrei să 
vorbim. Nu pot să-ţi spun ce simt. Poate chiar nu sunt în stare. Şi nu te 
blamez dac-ai luat o decizie. Fii sigur că te înţeleg. 

— Nu voiam să-ţi propun să amânăm discuţia, o asigură Benton. 
Voiam doar să-ţi propun să nu ne mai întrerupem unul pe celălalt. 

Explicaţia asta o nedumereşte pe Scarpetta. Şi lumina aia din ochii 
lui Benton. Scarpetta a crezut întotdeauna că lumina din ochii lui 
Benton e numai pentru ea, dar acum îi e teamă că nu e şi că nici n-a 
fost vreodată. Benton se uită la ea, iar ea îşi mută privirea. 

— Despre ce vrei să vorbim, Benton? 

— Despre el. 

— Despre Otto? 

— N-am încredere în el. L-a aşteptat pe Sandman s-apară ca să 
trimită iar e-mail-uri? Pe jos? Pe ploaie? În beznă? Ţie ţi-a zis că vine 
încoace? 

— Presupun că l-a informat cineva despre ceea ce se-ntâmplă. 
Despre o legătură dintre cazul Drew Martin cu Charlestonul, cu Hilton 
Head. 

— Poate că persoana care-a vorbit cu el a fost doctorul Maroni, 
presupune Benton. Nu ştiu. E ca o fantomă. 

Se referă la căpitan. 

— E peste tot. N-am încredere în el. 

— Poate că eu sunt cea în care n-ai încredere, spune Scarpetta. 
Poate c-ar trebui s-o spui şi cu asta basta. 

— N-am deloc încredere în el. 

— Atunci n-ar trebui să stai aşa de mult cu el. 

— Nici n-am stat. Nu ştiu ce face şi unde face. Dar cred c-a venit în 
Charleston din cauza ta. E limpede ce vrea. Să facă pe eroul. Să te 
impresioneze. Să facă dragoste cu tine. N-aş putea să te blamez. E 
frumos şi şarmant. Recunosc. 

— De ce eşti gelos pe el? E atât de mic prin comparaţie cu tine. Iar 
eu n-am făcut nimic care să-ţi justifice gelozia. Tu eşti cel care 
locuieşte acolo şi mă lasă pe mine singură. Înţeleg că nu mai vrei să 
continui relaţia asta. Dar spune-mi şi hai să terminăm odată. 

Scarpetta se uită la inelul de pe mâna stângă. 

— Ar trebui să-l scot? Şi-ncepe să învârtească inelul. 

— Nu, o opreşte Benton. Te rog, nu-l scoate. Nu cred că vrei asta. 

— Aici nu e vorba de ceea ce vreau. Ci de ceea ce merit. 


— Eu nu condamn bărbaţii fiindcă se-ndrăgostesc de tine. Sau 
pentru că te vor în patul lor. Ştii ce s-a întâmplat? 

— Ar trebui să-ţi dau inelul înapoi. 

— Lasă-mă să-ţi spun ce s-a-ntâmplat, continuă Benton. E momentul 
să afli. Când tatăl tău a murit, a luat cu el o parte din tine. 

— Te rog, nu fi crud. 

— Pentru că te-a adorat, spune Benton. Şi cum ar fi putut să nu te- 
adore? Fetiţa lui cea frumoasă. Fetiţa lui cea inteligentă. Fetiţa lui cea 
cuminte. 

— Nu mă face să sufăr. 

— Îţi spun adevărul, Kay. Un adevăr foarte important. Lumina aceea 
revine în ochii lui Benton. Scarpetta nu poate să se uite la el. 

— Din ziua aia, o parte din tine s-a hotărât că e prea periculos să 
observe felul în care cineva se uită la tine atunci când te adoră sau te 
doreşte sexual. Dacă bărbatul respectiv te adoră şi moare? Eşti 
convinsă că nu poţi să mai înduri suferinţa asta încă o dată. Dacă te 
vrea sexual? Atunci cum să mai lucrezi cu poliţişti şi procurori dacă 
eşti convinsă că ei îşi închipuie ce ai pe sub haine şi cum ar putea să-ţi 
folosească trupul gol? 

— Încetează. Nu merit asta. 

— N-ai meritat niciodată. 

— Doar pentru că aleg să nu observ nu înseamnă că merit ce mi-a 
făcut. 

— Nici într-un milion de ani. 

— Nu vreau să mai locuiesc aici, spune Scarpetta. Ar trebui să-ţi 
dau inelul înapoi. A fost al stră-străbunicii tale. 

— Şi să fugi de-acasă? Aşa cum ai făcut atunci când n-ai mai avut 
pe nimeni decât pe mama ta şi pe Dorothy? Ai fugit fără să te duci 
nicăieri. Te-ai pierdut în învăţătură şi desăvârşire profesională. Ai 
alergat cât ai putut de repede, ca să fii prea ocupată să mai simţi ceva. 
Iar acum vrei să fugi aşa cum a făcut şi Marino. 

— N-ar fi trebuit să-i dau drumu'-n casă. 

— L-ai dat drumu'-n casă timp de douăzeci de ani. De ce nu i-ai fi 
dat drumv’ şi-n seara aia? Mai ales că era atât de beat şi-un pericol 
pentru el însuşi. Kay, tu eşti un om bun. 

— Ţi-a spus Rose. Sau poate Lucy. 

— Am primit un e-mail de la doctorita Self. Indirect. În el scria că tu 
şi Marino aveţi o aventură. Restul l-am aflat de la Lucy. Adevărul. 
Kay, uită-te la mine. Eu mă uit la tine. 

— Promite-mi că n-o să-i faci nimic. Că n-o să înrăutăţeşti situaţia. 
Fiindc-atunci ai fi exact ca el. De asta m-ai evitat, de asta nu mi-ai zis 
că vii în Charleston. Abia dacă mi-ai dat câte-un telefon. 

— Nu te-am evitat. De unde să încep? Sunt aşa de multe. 

— Ce alt motiv ar putea să fie? 


— Am avut un pacient la spital, spune Benton. Doctoriţa Self s-a 
împrietenit cu ea, ca să mă exprim delicat. În esenţă, i-a spus acestei 
paciente că e imbecilă, iar doctoriţa Self n-a folosit termenul ăsta în 
sens de jignire sau de glumă. A fost o evaluare profesională, un 
diagnostic. Şi mai rău a fost că i-a spus asta când pacienta pleca acasă, 
acolo unde nu era în siguranţă. Aşa că s-a oprit la primul magazin care 
vindea băuturi pe care l-a întâlnit în cale. Se pare c-a băut o cincime 
dintr-o sticlă de votcă. După care s-a spânzurat. Aşa că m-am ocupat 
de situaţia asta. Şi de multe altele despre care tu nu ştii. De asta am 
fost distant. De asta n-am prea vorbit cu tine în ultimele zile. 

Benton deschide încuietorile servietei şi-şi scoate laptopul. 

— N-am prea vrut să folosesc telefoanele din spital şi nici Internetul 
lor wireless. Am avut mare grijă din toate punctele de vedere. Chiar şi 
acasă. Ăsta a fost unul din motivele pentru care am vrut să plec de- 
acolo. Tu vrei acum să mă întrebi ce se întâmplă, iar eu am să-ţi 
răspund că nu ştiu. Dar are legătură cu fişierele electronice ale lui 
Paulo. Cele pe care Lucy le-a accesat fiindcă Paulo le-a lăsat 
surprinzător de vulnerabile, la îndemâna oricui ar fi vrut să intre în 
ele. 

— Vulnerabile dacă ştiai unde să le cauţi. Lucy nu e chiar oricine. 

— Şi ea a fost limitată în acţiuni deoarece a trebuit să-i intre în 
calculator de la distanță. Nu a avut acces la maşinăria propriu-zisă. 

Benton îşi deschide laptopul. Introduce un CD în drive. 

— Vino mai aproape. 

Scarpetta îşi trage scaunul lângă al lui şi se uită la ce face bărbatul. 
Momentan, are afişat un document pe ecran. 

— Notiţele pe care le-am văzut deja, spune ea recunoscând fişierul 
electronic găsit de Lucy. 

— Nu chiar, o contrazice Benton. Cu tot respectul față de Lucy, dar 
şi eu am acces la câţiva oameni inteligenţi. Nu aşa de inteligenţi ca ea, 
dar, la o adică, se descurcă. Ceea ce vezi tu acum e un fişier care a fost 
şters şi-apoi recuperat. Nu e cel pe care l-ai văzut înainte, cel pe care 
Lucy l-a descoperit după ce l-a păcălit pe Josh şi-a obţinut parola 
administratorului de sistem. S-au făcut mai multe copii şi-abia apoi 
fişierul a fost şters. Mult mai târziu. 

Scarpetta apasă pe săgeata care desfăşoară textul în jos şi citeşte. 

— Arată la fel. 

— Nu textul e diferit. Ci asta, spune Benton şi pune degetul pe 
denumirea fişierului din partea de sus a ecranului. Sesizezi şi tu 
acelaşi lucru pe care l-am văzut şi eu când Josh mi l-a arătat prima 
dată? 

— Josh? Sper că ai încredere în el. 

— Am şi dintr-un motiv întemeiat. A făcut la fel ca Lucy. A intrat în 
ceva ce n-ar fi trebuit să intre. Cine se-aseamănă se-adună. Din 


fericire, el şi Lucy sunt aliaţi. Iar Josh a iertat-o pentru că l-a păcălit. 
De fapt, a fost chiar impresionat. 

— Denumirea fişierului ăsta e MSNote-zece-două-zeci-unu-zero-şase, 
spune Scarpetta. Deci presupun că MSNotes reprezintă inițialele 
pacientului şi notițele făcute de doctorul Maroni. Iar zece-două-zeci- 
unu-zero-şase înseamnă octombrie douăzeci şi unu, două mii şase. 

— Exact. Ai zis MSNotes şi denumirea fişierului e MSNote. 

Benton atinge, din nou, ecranul. 

— Un fişier care a fost copiat cel puţin o dată şi, din neglijenţă, 
denumirea a fost schimbată. O eroare de scris sau de imprimare. Nu 
ştiu exact. Sau poate c-a fost o modificare deliberată, pentru ca 
Maroni să nu mai tot copieze acelaşi fişier. Şi eu fac asta uneori, când 
nu vreau să pierd o ciornă anterioară. Ceea ce e important e că atunci 
când Josh a recuperat toate fişierele şterse care se refereau la 
pacientul care ne interesează, am descoperit că acea ciornă iniţială a 
fost scrisă cu două săptămâni în urmă. 

— Poate că aia e doar cea mai veche ciornă pe care a stocat-o pe 
drive-ul ăla, propune Scarpetta. Sau poate c-a deschis fişierul acum 
două săptămâni, l-a salvat şi-atunci data a fost modificată. Dar atunci 
presupun că se ridică întrebarea: de ce să se fi uitat pe respectivele 
notițe înainte ca noi să fi aflat că l-a întâlnit pe Sandman în calitate de 
pacient? Când doctorul Maroni a plecat la Roma, noi nici nu auzisem 
de Sandman. 

— Una la mână, spune Benton. Apoi mai e şi problema fabricării 
fişierului. Pentru că fişierul e o făcătură. Da, Paulo a scris respectivele 
notițe chiar înainte să plece la Roma. Le-a scris chiar în ziua când 
doctoriţa Self a fost internată la McLean, adică pe 27 aprilie. De fapt, 
chiar cu câteva ore înainte ca ea să ajungă la spital. Şi motivul pentru 
care pot să fac afirmaţia asta cu un grad ridicat de certitudine este că 
Paulo şi-a golit lada de gunoi a calculatorului, dar chiar şi fişierele 
alea n-au dispărut cu totul din maşinărie. Josh le-a recuperat. 

Benton deschide un alt fişier. Acesta conţine o ciornă rudimentară a 
notiţelor cu care Scarpetta e deja familiarizată. Dar, în versiunea asta, 
inițialele pacientului nu sunt MS, ci WR. 

— Apoi mi se pare firesc ca doctoriţa Self să-l fi sunat pe Paulo 
înainte. Cel puţin asta presupun, fiindcă nu putea să se prezinte aşa, 
pur şi simplu, la spital. Indiferent ce i-o fi spus la telefon, cuvintele ei 
l-au determinat pe Paulo să se-apuce să scrie notițele astea, remarcă 
Scarpetta. 

— Un alt indiciu că fişierul e o făcătură, zice Benton. Apoi folosirea 
inițialelor pacientului în denumirea unui fişier. Nu avem voie să facem 
aşa ceva. Şi chiar dacă laşi la o parte protocolul şi bunul-simţ, tot nu 
mi se pare logic ca ulterior să-i schimbe inițialele. De ce? Ca să-i 
atribuie un alt nume. De ce? Ca să-i fabrice o altă identitate? Paulo 


ştie că asta nu se face. 

— Poate că pacientul nici nu există, presupune Scarpetta. 

— Acum înţelegi unde-am vrut să ajung, spune Benton. Cred că 
Sandman n-a fost niciodată pacientul lui Paulo. 

Cu câteva minute înainte de ora zece, Scarpetta intră în clădirea în 
care locuieşte Rose. Ed, portarul, nu se vede pe nicăieri. Afară plouă 
mocăneşte, ceața deasă a început să se ridice, iar norii aleargă pe cer 
grăbindu-se înspre mare. 

Scarpetta intră în biroul lui Ed şi se uită prin încăpere. Pe birou nu 
sunt prea multe lucruri: un Rolodex, un caiet pe coperta căruia scrie 
Locatari, un teanc de plicuri nedeschise - corespondenţa lui Ed şi a 
celorlalţi doi portari — pixuri, un capsator şi obiecte personale, cum ar 
fi un ceas montat pe o plachetă, un premiu de la un club de pescuit, 
un telefon mobil, un snop de chei, un portofel. Scarpetta se uită în 
portofel. E al lui Ed. Bărbatul e de serviciu şi nu pare să aibă la el mai 
mult de trei dolari. 

Scarpetta iese din încăpere, se uită împrejur, dar tot nu dă de urma 
lui Ed. Se întoarce în birou şi răsfoieşte caietul cu Locatari până 
găseşte apartamentul lui Gianni Lupano, care se află la ultimul etaj. Ia 
liftul şi ascultă la uşă. Dinăuntru se aude muzică, dar nu foarte tare. 
Sună la sonerie şi aude pe cineva mişcându-se prin apartament. 
Scarpetta sună din nou şi bate. Paşi, apoi uşa se deschide şi Scarpetta 
se trezeşte nas în nas cu Ed. 

— Unde e Gianni Lupano? 

Doctoriţa trece pe lângă portar şi pătrunde în mijlocul muzicii lui 
Santana. 

Vântul bate printr-o fereastră larg deschisă, din sufragerie. 

În ochii lui Ed se citeşte panica. Bărbatul vorbeşte agitat: 

— N-am ştiut ce să fac. E înfiorător. N-am ştiut ce să fac. 

Scarpetta se uită pe fereastra deschisă. Se uită în jos, dar nu poate 
să distingă nimic în întuneric. Nu reuşeşte să vadă decât nişte tufişuri, 
trotuarul şi strada de dincolo de acesta. Se întoarce şi se uită prin 
apartamentul decorat luxos cu marmură, pereţi vopsiți în culori 
pastelate, stucaturi, mobilă din piele italienească şi opere de artă 
îndrăzneţe. Rafturile sunt pline cu cărţi vechi, legate frumos în piele, 
pe care probabil că decoratorul le-a cumpărat la metru. Un perete 
întreg e ocupat de un sistem audio-video care e însă prea elaborat 
pentru un spaţiu atât de mic. 

— Ce s-a întâmplat? îl întreabă ea pe Ed. 

— Am primit un telefon, cam acum douăzeci de minute, răspunde 
portarul agitat. Întâi zice: „Salut, Ed. Mi-ai pornit maşina?” La care eu 
spun: „Da, de ce întrebaţi?” Mi s-a făcut frică. 

Scarpetta observă vreo şase rachete de tenis, în huse, care sunt 
sprijinite pe zidul din spatele canapelei şi un teanc de cutii cu adidaşi. 
Pe o măsuţă cu baza din sticlă italienească şi blat aşijderea se află un 


vraf de reviste de tenis. Pe coperta primeia e Drew Martin, pregătită 
să dea un lob. 

— De ce ţi s-a făcut frică? îl chestionează doctoriţa. 

— Din cauza domnişoarei ăsteia, Lucy. Ea a pornit maşina, fiindcă 
voia să se uite la ceva şi mi-a fost teamă că Gianni a aflat cumva. Dar 
mi-am dat seama că nu asta era problema fiindc-apoi Gianni a zis: „Ei, 
întotdeauna ai avut mare grijă de ea, aşa că vreau să ţi-o dau ţie.” La 
care eu am sărit: „Cum? Ce vreţi să spuneţi, domnu Lupano? Nu pot 
să vă iau maşina. De ce vreţi să scăpaţi de-o maşină aşa de frumoasă?” 
Şi el îmi spune: „Ed, o să scriu o hârtie ca să se ştie că eu ţi-am dat-o.” 
Aşa că am fugit încoace cât de repede am putut. Am găsit uşa 
descuiată. Ca şi când ar fi vrut să uşureze treaba oricui ar fi vrut să 
intre. După care am văzut fereastra deschisă, concluzionează Ed 
îndreptându-se către geam şi arătându-l cu mâna, de parcă Scarpetta 
nu l-ar vedea şi singură. 

Doctoriţa sună la urgenţe şi amândoi o iau la goană pe coridor. 
Scarpetta îi spune operatoarei că e posibil ca o persoană să fi sărit pe 
fereastră şi-i dă adresa. În lift, Ed continuă să povestească fără şir cum 
a căutat prin tot apartamentul ca să se asigure că Gianni nu era totuşi 
pe undeva, că a găsit hârtia despre care i-a spus antrenorul, dar c-a 
lăsat acolo unde era, adică pe pat, apoi iar a-nceput să-l strige şi 
tocmai era pe cale să sune la poliţie când a apărut Scarpetta. 

În holul de la intrare, o bătrână clicăie cu bastonul pe marmură. 
Scarpetta şi Ed trec în goană pe lângă ea şi ies din clădire. Aleargă 
prin întuneric până după colţ şi se opresc chiar sub fereastra deschisă 
a lui Lupano. Vârful clădirii e invadat de lumină. Scarpetta îşi face loc 
printr-un tufiş înalt. Crăcile se rup şi-o zgârie, iar doctoriţa descoperă 
lucrul de care se temea. Trupul e gol şi contorsionat. Sângele 
străluceşte în beznă. Scarpetta lipeşte două degete de carotidă, dar nu 
simte pulsul. Aşază corpul pe spate şi-ncepe manevrele de resuscitare. 
Când ridică ochii, se şterge pe faţă şi pe gură de sânge. Sirenele se 
vaită şi lumini pulsatile, albastre şi roşii, aleargă în formaţie compactă 
pe East Bay. Scarpetta se ridică în picioare şi-şi face iar loc prin tufiş. 

— Vino-ncoace, îi spune ea lui Ed. Uită-te şi spune-mi dacă-i el. 

— E...? 

— Doar uită-te. 

Ed îşi face şi el loc prin tufiş, apoi se întoarce cu sufletul la gură. 

— Doamne Dumnezeule, exclamă el. Nu! Vai, Doamne! 

— EI e? insistă Scarpetta, iar Ed dă din cap în semn de confirmare. 

Scarpetta se gândeşte că nu-i bine c-a făcut respiraţie gură la gură 
fără protecţie. 

— Unde erai înainte să te sune şi să-ţi spună de Porsche? 

— Stăteam la birou. 

Ed e speriat. Ochii îi fug în toate părţile. Transpiră, îşi tot umezeşte 


buzele şi-şi tot drege glasul. 

— A mai intrat cineva în clădire atunci sau cu puţin timp înainte să 
primeşti telefonul? 

Sirenele se vaită. Maşinile de poliţie şi ambulanţa parchează pe 
stradă. Luminile albastre şi roşii pulsează pe chipul lui Ed. 

— Nu, răspunde el. Cu excepţia câtorva locatari, n-a mai văzut pe 
nimeni altcineva. 

Uşi trântite, frânturi de fraze prin radio, huruit de motoare diesel. 
Poliţiştii şi ambulanţierii se dau jos din maşini. 

Scarpetta i se adresează lui Ed: 

— Portofelul tău e pe birou. Poate ţi-ai scos portofelul şi după asta 
ai primit telefonul? Aşa e? 

Apoi Scarpetta îi spune unui poliţist în civil: 

— Acolo. Şi-i arată cu mâna tufişul. A căzut de-acolo. 

Şi indică fereastra deschisă şi luminată de la ultimul etaj. 

— Dumneavoastră sunteţi noul medic care constată decesul? 

Detectivul se uită la ea, dar nu pare tocmai convins. 

— Da. 

— Aţi declarat decesul? 

— Asta e treaba legistului. 

Detectivul o ia înspre tufişuri în timp ce Scarpetta îi confirmă că 
bărbatul — Lupano, se pare — e mort. 

— Trebuie să vă iau o declaraţie, aşa că să nu plecaţi, îi strigă 
detectivul. 

Frunzişul foşneşte, iar crăcile plesnesc în timp ce bărbatul îşi 
croieşte drum prin tufişuri. 

— Nu pricep care-i problema. Cu portofelul, spune Ed. 

Scarpetta se mută într-o parte ca să nu le stea în cale paramedicilor, 
care vin cu targa şi echipamentele de resuscitare, îndreptându-se spre 
colțul clădirii, ca să nu-i oblige să facă manevre prin tufişuri, ci prin 
spatele lor. 

— Portofelul tău e pe birou. Iar uşa era deschisă. Aşa procedezi de 
obicei? îl întreabă Scarpetta pe Ed. 

— Putem să discutăm înăuntru? 

— Hai să ne dăm declaraţiile la detectivu' de-acolo, după care 
mergem înăuntru. 

Doctoriţa observă o siluetă care se îndreaptă către ei, pe trotuar: o 
femeie în halat de casă. Femeia i se pare cunoscută, apoi devine Rose. 
Scarpetta o interceptează grăbită. 

— Rămâi acolo, îi spune secretarei. 

— De parc-ar fi ceva ce n-am mai văzut. Rose se uită în sus, la 
fereastra luminată. 

— Acolo stătea, nu? 

— Cine? 


— La ce te-ai fi aşteptat după tot ce s-a întâmplat? spune Rose 
tuşind şi trăgând adânc aer în piept. Ce-i mai rămăsese? 

— Problema e momentul. 

— Poate-a făcut-o din cauza Lydiei Webster. Pe toate posturile se 
vorbeşte despre ea. Şi tu şi eu ştiam că e moartă, zice Rose. 

Scarpetta o ascultă şi-şi pune întrebări evidente. De ce presupune 
Rose că Lupano ar fi fost afectat de ceea ce i s-a întâmplat Lydiei 
Webster? De unde ştie Rose că Lupano e mort? 

— Era foarte plin de el când ne-am întâlnit, continuă Rose fixând 
tufişurile întunecate de sub fereastră. 

— Nu ştiam că l-ai cunoscut. 

— L-am întâlnit o singură dată. Şi n-am ştiut că e el până n-a zis Ed 
ceva. Când l-am văzut eu, Lupano discuta cu Ed în biroul portarilor. 
Asta a fost cu mult timp în urmă. Arăta destul de primitiv. Eu am 
crezut că e unul din muncitorii din administraţia blocului. Habar n-am 
avut că e antrenorul lui Drew Martin. 

Scarpetta se uită la trotuarul cufundat în întuneric şi observă că Ed 
stă de vorbă cu un detectiv. Paramedicii bagă targa în ambulanţă. 
Luminile de urgenţă pulsează, iar poliţiştii cercetează perimetrul cu 
lanternele. 

— O Drew Martin nu întâlneşti decât o dată-n viaţă. Ce-i mai 
rămăsese? repetă Rose. Probabil că nimic. Oamenii mor atunci când 
nu le-a mai rămas nimic. Nu-i condamn. 

— Haide! N-ar trebui să stai aici, în aerul ăsta umed. Te conduc 
înăuntru, spune Scarpetta. 

Cele două femei tocmai depăşesc colțul clădirii, când, pe treptele de 
la intrare, apare Henry Hollings. Bărbatul nu se uită în direcţia lor, ci 
o ia la picior repede şi cu hotărâre. Scarpetta se uită cum Hollings se 
dizolvă în bezna dinspre faleză, către East Bay Street. 

— A ajuns aici înaintea poliţiei? se minunează Scarpetta. 

— Locuieşte la doar cinci minute de-aici, o lămureşte Rose. Are o 
casă foarte frumoasă pe Battery. 

Scarpetta priveşte atentă în direcţia în care a dispărut Hollings. În 
port, două vase luminate arată ca două piese galbene de lego. Cerul se 
înseninează. Au început să se vadă şi câteva stele. Scarpetta nu-i spune 
lui Rose că legistul din Charleston County tocmai a trecut pe lângă un 
cadavru şi nici măcar nu s-a obosit să se uite la el. Că nu a declarat 
decesul. Că n-a făcut nimic. În clădire, Scarpetta se urcă în lift cu 
Rose, care nu izbuteşte să-şi mascheze dorinţa de a scăpa de doctoriţă. 

— Mă simt bine, zice Rose ţinând uşile deschise şi împiedicând liftul 
să pornească. O să mă bag înapoi în pat. Sunt convinsă că afară sunt 
oameni care vor să discute cu tine. 

— Nu e cazul meu. 

— Oamenii întotdeauna vor să discute cu tine. 


— După ce mă asigur c-ai intrat în apartament şi eşti în siguranţă. 

— Dacă tot eşti aici, poate c-a presupus c-o să te ocupi tu de 
cadavru, remarcă Rose în timp ce uşile se închid, iar Scarpetta apasă 
pe butonul care indică etajul. 

— Te referi la legist. 

Asta deşi Scarpetta n-a pomenit nimic de el şi nici nu i-a atras 
atenţia lui Rose că, în mod inexplicabil, omul a plecat fără să-şi facă 
treaba. 

Mergând pe coridor, către apartament, Rose abia mai respiră. Nu 
mai e în stare să vorbească. Rămâne în picioare, în faţa uşii şi-o 
mângâie pe Scarpetta pe mână. 

— Deschide uşa şi plec, îi spune doctoriţa. 

Rose îşi scoate cheia. Dar nu vrea să deschidă uşa cât Scarpetta e 
încă acolo. 

— Intră-n casă, insistă doctorita. 

Rose nu se clinteşte. Cu cât Rose se opune mai mult, cu atât 
Scarpetta se încăpăţânează şi mai tare. Până la urmă, doctoriţa îi ia 
cheile din mână şi deschide uşa. 

Două scaune au fost mutate lângă fereastra care dă către port. Între 
ele se află o masă, pe care au rămas două pahare de vin şi un bol cu 
alune. 

— Persoana cu care te întâlneşti, spune Scarpetta invitându-se 
singură înăuntru. E Henry Hollings. 

Doctoriţa închide uşa şi se uită în ochii lui Rose. 

— De-asta a plecat de-aici atât de grăbit. Poliţia l-a chemat în 
legătură cu Lupano, iar el ţi-a spus ce s-a-ntâmplat, apoi a plecat ca să 
se poată întoarce fără ca altcineva să afle că era deja aici. 

Scarpetta se duce la fereastră, de parc-ar putea să-l vadă pe Hollings 
pe stradă. Priveşte în jos. Apartamentul lui Rose nu e prea departe de 
cel al lui Lupano. 

— E o persoană publică şi trebuie să aibă grijă, răspunde Rose 
aşezându-se pe canapea. 

Femeia e palidă şi extenuată. 

— N-avem o aventură. Soţia lui a murit. 

— De-asta se ascunde? 

Scarpetta se aşază lângă ea. 

— Îmi pare rău, dar ceea ce-mi spui n-are nici o logică. 

— Ca să mă protejeze. 

Rose trage adânc aer în piept. 

— Să te protejeze de ce? 

— Dacă s-ar afla că legistul are o relaţie cu secretara ta, s-ar găsi 
cineva să comenteze. Cu siguranţă că asta ar deveni o ştire de presă. 

— Am înţeles. 

— Nu, nu înţelegi, i-o retează Rose. 


— Dacă tu eşti fericită şi eu sunt fericită. 

— Până când te-ai dus la el în vizită, Henry a crezut că-l urăşti. 
Chestie care n-a fost de nici un folos, spune Rose. 

— Atunci e vina mea că nu i-am acordat nici o şansă, remarcă 
Scarpetta. 

— Eu nu puteam să-l asigur că situaţia stă cu totul altfel, nu? Ai 
crezut ce e mai rău despre el, aşa cum şi el a crezut acelaşi lucru 
despre tine. 

Rose se chinuie să respire şi starea i se agravează. Cancerul o 
macină chiar sub ochii lui Scarpetta. 

— Acum Situaţia o să se schimbe, o asigură doctoriţa. 

— A fost aşa de fericit că te-ai dus la el, continuă Rose tuşind şi 
întinzând mâna după o batistă de hârtie. De-asta a venit încoace astă- 
seară. Ca să-mi povestească. Despre altceva nici n-a vorbit. Henry te 
place. Vrea ca voi doi să lucraţi împreună, nu unul împotriva celuilalt. 

Femeia tuşeşte din nou, iar batista se pătează cu sânge. 

— Ştie? 

— Sigur că da. A ştiut de la-nceput. O expresie îndurerată îi apare 
pe chip. În magazinaşul ăla cu vinuri de pe East Bay. A fost dragoste la 
prima vedere. Ne-am întâlnit şi-am început să vorbim despre vinuri: 
Burgundia versus Bordeaux. De parcă eu m-aş pricepe. Din senin, 
Henry mi-a propus să testăm câteva vinuri. Nu ştia unde lucrez, deci 
n-a fost din cauza asta. N-a aflat decât mai târziu că lucrez pentru 
tine. 

— Nu contează ce ştia. Nu-mi pasă. 

— Henry mă iubeşte. Ei îi spun să nu facă asta. El îmi zice că dacă 
iubeşti pe cineva, asta e şi n-ai cum să te împotriveşti. Şi că nimeni nu 
poate să ştie cât o să mai fim pe pământul ăsta. Aşa explică Henry 
viaţa. 

— Atunci e prietenul meu, exclamă Scarpetta. 

Apoi doctoriţa o lasă pe Rose şi-l găseşte pe Hollings discutând cu 
un detectiv. Cei doi stau în apropierea tufişului unde-a fost găsit 
cadavrul. Ambulanţa şi maşina pompierilor au plecat. Nici un 
automobil nu mai e parcat în apropiere, cu excepţia a două maşini de 
poliţie: una cu însemne, cealaltă fără. 

— Am crezut că ne-aţi tras clapa, îi spune detectivul lui Scarpetta, 
care se apropie de cei doi bărbaţi. 

Ea i se adresează lui Hollings: 

— M-am asigurat că Rose s-a întors în siguranţă în apartament. 

— Haideţi să vă pun la curent, îi spune legistul. Cadavrul e în drum 
spre morgă şi va fi autopsiat mâine-dimineaţă. Puteţi să participaţi în 
orice fel consideraţi necesar. Sau puteţi să nu vă implicaţi. 

— Deocamdată nimic nu indică altceva decât o sinucidere, intervine 
detectivul. Singurul lucru care mă intrigă e că tipul n-avea nici o 


haină pe el. Dacă s-a aruncat pe fereastră, atunci de ce s-a dezbrăcat 
înainte? 

— Se poate să primiţi un răspuns de la testele toxicologice, îi 
răspunde Scarpetta. Portarul a zis că Lupano părea beat atunci când l- 
a sunat cu puţin timp înainte să moară. Cred că toţi trei am văzut 
destule la viaţa noastră ca să ştim că atunci când oamenii decid să se 
sinucidă, pot să facă o mulţime de lucruri care par ilogice, ba chiar 
suspecte. Aţi găsit cumva în apartament haine care să pară că sunt 
cele de care s-a dezbrăcat? 

— Am câţiva băieţi acolo chiar acum. Am găsit nişte haine pe pat. 
Jeanşi şi o cămaşă. Nimic neobişnuit la capitolul ăsta. Şi n-am 
descoperit nici un semn care să indice c-a mai fost cineva cu el atunci 
când a sărit pe fereastră. 

— Ed a văzut vreun străin care să fi intrat în clădire în seara asta? o 
întreabă Hollings pe Scarpetta. Sau poate pe cineva care să fi venit în 
vizită la Lupano? Vă asigur că Ed e foarte scrupulos atunci când vine 
vorba să lase pe cineva în clădire. 

— N-am ajuns atât de departe cu el, îi răspunde Scarpetta. L-am 
întrebat de ce şi-a lăsat portofelul în văzul tuturor, pe birou. Mi-a spus 
că scosese deja portofelul atunci când Lupano l-a sunat, iar el a urcat, 
în fugă, până la apartament. 

— A comandat o pizza, îi informează detectivul. Asta mi-a zis mie. 
Că tocmai scosese o bancnotă de-o sută de dolari când l-a sunat 
Lupano. Pizza a fost, într-adevăr, comandată. De la Mama Mia. 
Persoana care-a comandat-o n-a apărut, aşa că tipul care-a adus pizza 
a plecat cu ea înapoi. Da' oare Ed şi-a închipuit că băiatul de la 
pizzerie o să aibă să-i dea restul la o sută de dolari? 

— Poate-ar trebui să-l întrebaţi cine-a sunat mai întâi. 

— E o idee bună, remarcă Hollings. Lupano era cunoscut pentru 
stilul de viaţă flamboaiant, pentru faptul că avea gusturi costisitoare şi 
că întotdeauna purta la el sume mari, în bani gheaţă. Dacă s-a întors 
în clădire în timpul turei lui Ed, Ed ar fi ştiut că e acasă. Aşa că-şi face 
comanda de pizza, după care realizează că n-are decât trei dolari şi 
hârtia de o sută. 

Scarpetta n-are de gând să le spună că ieri Lucy a intrat în maşina 
lui Lupano, ca să verifice GPS-ul. 

Aşa că zice: 

— Se poate că aşa să fi fost — Ed l-a sunat pe Lupano să-i ceară să-i 
schimbe banii. La momentul ăla, Lupano e deja beat, poate chiar 
drogat şi sigur cu mintea înceţoşată. Ed se îngrijorează şi se duce la el. 

— Sau poate c-a urcat ca să facă rost de bani mărunți, intervine 
Hollings. 

— Ceea ce tot presupune că Ed a fost cel care l-a sunat primul. 

Detectivul se îndepărtează şi strigă: 


— Mă duc să-l întreb. 

— Am convingerea că noi doi avem câteva lucruri de lămurit, îi 
spune Hollings lui Scarpetta. 

Doctorita ridică ochii către cer şi se gândeşte la cum e să zbori. 

— Nu vreţi să găsim un loc mai retras ca să vorbim? propune 
Hollings. 

Peste drum sunt grădinile White Point: câţiva acri de monumente în 
memoria Războiului Civil, stejari şi tunuri scoase din uz, aţintite către 
Fort Sumter. Scarpetta şi Hollings se aşază pe-o bancă. 

— Ştiu de Rose, îl anunţă Scarpetta. 

— Mi-am închipuit. 

— Atât timp cât aveţi grijă de ea. 

— Mie mi se pare că dumneavoastră îndepliniţi deja acest rol în 
mod admirabil. Astă-seară am mâncat o porţie din tocana gătită de 
dumneavoastră. 

— Asta înainte să plecaţi şi să vă întoarceţi. Astfel încât nimeni să 
nu-şi dea seama că eraţi deja în clădire, spune Scarpetta. 

— Deci nu vă deranjează, remarcă Hollings, de parcă şi-ar dori să 
aibă aprobarea ei. 

— Atât timp cât sunteţi bun cu ea. Fiindcă dacă nu sunteţi, iau 
măsuri. 

— Sunt sigur. 

— Trebuie să vă întreb ceva legat de Lupano, continuă Scarpetta. 
Mă întreb dacă nu cumva l-aţi contactat azi, după plecarea mea de la 
dumneavoastră. 

— Îmi permiteţi să vă întreb de ce v-aţi pus întrebarea asta? 

— Fiindcă am discutat despre el. V-am întrebat ce motiv ar fi avut 
ca să participe la înmormântarea lui Holly Webster. Cred că ştiţi la ce 
m-am gândit. 

— Că l-am chestionat pe acest subiect. 

— Aşa e? 

— Da. 

— la ştiri s-a anunţat că Lydia Webster a dispărut şi că se 
presupune că e moartă, spune Scarpetta. 

— Lupano o cunoştea. Foarte bine. Am discutat mult pe tema asta. 
Era foarte supărat. 

— Din cauza Lydiei şi-a păstrat apartamentul de-aici? 

— Kay - sper că nu te superi dacă-ţi spun aşa -— ştiam foarte bine că 
Gianni a participat vara trecută la înmormântarea lui Holly Webster. 
Dar nu puteam să recunosc. I-aş fi trădat încrederea. 

— M-am săturat de oameni şi de secretele lor. 

— N-am încercat să-ţi obstrucţionez investigația. Dacă aflai 
singură... 

— Şi de asta m-am săturat. Să aflu singură. 


— Dacă aflai singură că a participat la înmormântarea lui Holly, 
atunci totul era în regulă. Aşa că ţi-am pus la dispoziţie cărţile de 
oaspeţi. Îţi înţeleg frustrarea. Dar şi tu ai proceda la fel. N-ai trăda 
încrederea cuiva, nu-i aşa? 

— Depinde. Asta încă rămâne să decid. Hollings se uită la ferestrele 
luminate ale clădirii. 

Şi spune: 

— Acum mi-e teamă că sunt, într-o oarecare măsură, vinovat. 

— Despre ce secret e vorba? îl întreabă Scarpetta. De vreme ce tot 
discutăm despre asta. 

— Secretul e că Gianni a cunoscut-o pe Lydia cu mai mulţi ani în 
urmă, pe vremea când Family Circle Cup se juca la Hilton Head. Au 
avut o aventură, de durată. Tocmai de asta Gianni şi-a păstrat un 
apartament aici. Apoi, în ziua aia din iulie, a venit şi pedeapsa. EI şi 
Lydia erau în dormitorul ei, iar restul ţi-l poţi închipui. Nimeni n-a 
mai supravegheat-o pe Holly şi fetiţa s-a înecat. Gianni şi Lydia s-au 
despărţit. Soţul ei a părăsit-o. Iar ea a fost complet distrusă. 

— Şi Gianni a început să se culce cu Drew? 

— Numai Dumnezeu ştie cu câte persoane s-a culcat, Kay. 

— De ce-a mai păstrat apartamentul? Dacă aventura cu Lydia se 
încheiase. 

— Poate că voia să aibă un loc ferit în care să vină cu Drew. Sub 
pretextul antrenamentelor. Poate pentru că, aşa cum mi-a spus o dată, 
frunzişul în culori vesele, vremea, gardurile din fier forjat şi casele cu 
stucaturi vechi îi aminteau de Italia. Conform spuselor lui, cu Lydia a 
rămas prieten. Din când în când, se mai ducea pe la ea s-o vadă. 

— Când s-a dus ultima dată? Ţi-a spus? 

— Cu câteva săptămâni în urmă. După ce Drew a câştigat turneul 
de-aici, Gianni a plecat, apoi s-a întors. 

— Poate că nu leg eu lucrurile aşa cum trebuie. 

Telefonul mobil al lui Scarpetta începe să sune. De ce să se mai 
întoarcă? De ce nu s-a dus cu Drew la Roma? Sau s-a dus? În agenda 
lui Drew urmau openul Italiei şi Wimbledonul. N-am priceput de ce, 
dintr-odată, s-a decis să plece cu nişte prietene, în loc să se antreneze 
pentru ceea ce ar fi putut să reprezinte cele mai răsunătoare victorii 
din cariera ei. Aşa că pleacă la Roma. Nu ca să se antreneze pentru 
openul Italiei. Ci ca să se distreze? Nu înţeleg. 

Scarpetta nu răspunde la telefon. Nici măcar nu se uită cine o caută. 

— Gianni mi-a spus că s-a dus la New York imediat după ce Drew a 
câştigat turneul de-aici. Acum nici o lună. Mi-e aproape imposibil să 
cred. 

Telefonul încetează să mai sune. Iar Hollings zice: 

— Gianni n-a plecat cu Drew, fiindcă fata tocmai îl concediase. 

— L-a concediat? exclamă Scarpetta. E un fapt cunoscut? 


— Nu. 

— De ce l-a concediat? Telefonul începe să-i sune din nou. 

— Pentru că aşa i-a spus doctoriţa Self, îi răspunde Hollings. De-asta 
s-a dus Gianni la New York. Ca să vorbească cu ea. Ca să încerce s-o 
convingă pe Drew să se răzgândească. 

— Trebuie să văd cine e. Scarpetta răspunde la telefon. 

— Trebuie să treci pe-aici în drum spre aeroport, o anunţă Lucy. 

— Nu-mi e tocmai în drum. 

— Înc-o oră, o oră şi jumătate şi cred că putem să plecăm. Pân- 
atunci vremea ar trebui să fie din nou bună. Trebuie să treci pe la 
laboratoare, îi explică Lucy unde vrea să se întâlnească. Apoi adaugă: 
Nu vreau să vorbesc despre asta la telefon. 

Scarpetta spune c-o să vină. După care i se adresează lui Henry 
Hollings: 

— Presupun că Drew nu s-a răzgândit. 

— Nici n-a vrut să stea de vorbă cu el. 

— Şi doctoriţa Self? 

— Cu ea a reuşit să discute. La ea în apartament. Reţine, asta e ceea 
ce mi-a spus Gianni. Doctoriţa Self i-a zis că exercită o influenţă 
negativă, nesănătoasă asupra lui Drew şi că ea va continua s-o 
sfătuiască să se ţină departe de el. Când mi-a povestit toate astea, 
Gianni a devenit din ce în ce mai tulburat şi mai furios, iar acum îmi 
dau seama c-ar fi trebuit să fac ceva pentru el. Ar fi trebuit să vin 
imediat încoace. Să stau cu el, să vorbim. Trebuia să fi făcut ceva. 

— Ce s-a mai întâmplat cu doctoriţa Self? îl întreabă Scarpetta. 
Drew s-a dus la New York, după care, a doua zi, a plecat la Roma. 
După nici douăzeci şi patru de ore a dispărut şi-a fost omorâtă, posibil 
de aceeaşi persoană care-a omorât-o şi pe Lydia. Iar eu trebuie să mă 
îndrept spre aeroport. Eşti bine-venit în cazul în care vrei să mă 
însoţeşti. Dac-avem noroc, oricum prezenţa ta o să fie necesară. 

— La aeroport? 

Hollings se ridică de pe bancă. 

— Acum? 

— Nu vreau să mai aşteptăm înc-o zi. Cu fiecare oră care trece, 
trupul femeii se degradează. 

Cei doi o iau din loc. 

— Acum? Adică să plec cu tine în mijlocul nopţii? Şi nici nu ştiu la 
ce te referi, se minunează Hollings. 

— La amprenta calorică, îl lămureşte Scarpetta. Infraroşii. Orice 
variaţie termică se observă mai bine pe timpul nopţii. Viermii pot 
ridica temperatura unui corp intrat în stare de putrefacție chiar şi cu 
douăzeci de grade Celsius. Au trecut mai bine de două zile, fiindcă 
atunci când a părăsit casa, sunt foarte sigură că Lydia nu mai era în 
viaţă. Şi nu mă bazez pe ceea ce-am descoperit. Ce s-a mai întâmplat 


cu doctoriţa Self? Lupani ţi-a mai zis ceva? 

Cei doi au ajuns aproape de maşina lui Scarpetta. 

— Mi-a zis c-a fost insultat îngrozitor, îi răspunde Hollings. 
Doctoriţa Self i-a aruncat în faţă nişte lucruri foarte degradante şi n-a 
vrut, sub nici o formă, să-i spună cum poate s-o găsească pe Drew. 
După ce-a plecat din apartament, Gianni a sunat-o din nou pe 
doctoriță. Asta ar fi trebuit să fie cel mai important moment din 
cariera lui, iar doctoriţa i l-a anulat, apoi i-a dat şi lovitura de graţie. 
I-a zis că Drew stă la ea, c-a fost în apartament tot timpul în care 
Gianni a implorat-o să repare răul pe care i l-a făcut. Eu n-o să merg 
cu tine. N-ai nevoie de mine. Şi, ăăă, vreau să văd ce face Rose. 

Scarpetta îşi descuie maşina şi se gândeşte la succesiunea 
evenimentelor. Drew şi-a petrecut noaptea aia în apartamentul, de la 
ultimul etaj, al doctoriţei Self. A doua zi a zburat la Roma. În ziua 
următoare, adică pe 17, a dispărut. Pe 18 i-a fost descoperit cadavrul. 
Pe 27, ea şi Benton erau în Roma investigând moartea lui Drew. În 
aceeaşi zi, doctoriţa Self a fost internată la McLean, iar doctorul 
Maroni a fabricat un dosar electronic care ar fi trebuit, pasămite, să 
conţină notițele pe care acesta şi le-a făcut când l-a primit pe Sandman 
în calitate de pacient — Benton consideră că asta e o minciună. 

Scarpetta se aşază la volan. Hollings e un gentleman şi n-are de 
gând să se clintească din loc până când doctoriţa nu dă drumul la 
motor şi nu-şi blochează portierele. 

Scarpetta îi spune: 

— Când Lupano a fost în apartamentul doctoriţei Self, mai era 
cineva acolo? 

— Drew. 

— Vreau să spun o altă persoană de a cărei prezenţă Lupano să aibă 
cunoştinţă? 

Hollings se gândeşte câteva clipe, apoi răspunde: 

— Se poate să mai fi fost. Bărbatul ezită, după care însă continuă: 
Gianni mi-a zis c-a mâncat acolo, în apartamentul ei. Cred c-a fost 
vorba de prânz. Şi mi se pare că mi-a spus ceva legat de bucătarul 
doctoriţei Self. 

Laboratoarele de ştiinţe criminalistice. 

Clădirea principală e din cărămidă roşie şi beton, cu ferestre uriaşe, 
cu filtre de protecţie UV şi finisaj de oglindă, astfel încât lumea 
exterioară îşi vede propria oglindire, iar ceea ce se află în interior e 
protejat de ochi curioşi şi de razele dăunătoare ale soarelui. O altă 
clădire, mai mică, nu e încă terminată. Peisajul e înnoroiat. Scarpetta 
stă în maşină şi se uită la uşa de la zona de încărcare care se ridică 
silențios şi se gândeşte că i-ar plăcea ca uşa de la zona ei de încărcare 
să nu mai facă atât zgomot. Când uşa începe să scârţâie şi să se râcâie 
de margini, atmosfera de morgă e şi mai evidentă. 

Înăuntru totul e nou şi imaculat, cu lumini strălucitoare şi suprafeţe 
vopsite în alb şi cenuşiu. Unele dintre laboratoarele pe lângă care 
trece doctoriţa nu sunt nimic altceva decât nişte încăperi goale, în 
timp ce altele sunt complet echipate. Mesele de lucru sunt libere, 
spaţiile adiacente sunt curate, iar Scarpetta aşteaptă cu nerăbdare ziua 
când în laboratoare o să se simtă realmente că e cineva acasă. Sigur, 
acum e după încheierea programului, dar chiar şi în timpul orelor de 
program, cel mult douăzeci de persoane vin la muncă, iar, dintre 
acestea, jumătate au urmat-o pe Lucy de la laboratoarele pe care le-a 
avut în Florida. Într-un final, Lucy o să aibă cele mai performante 
laboratoare de analize criminalistice din ţară, dar Scarpetta îşi dă 
seama că lucrul ăsta mai mult o îngrijorează decât o face fericită. Din 
punct de vedere profesional, Lucy a atins succesul absolut, însă viaţa 
ei are, din păcate, scăderi. La fel ca şi existenţa lui Scarpetta. Nici una 
dintre ele nu reuşeşte să lege sau să menţină relaţii personale şi, până 
acum, Scarpetta a refuzat să conştientizeze acest punct comun. 

În ciuda blândeţii lui Benton, toată discuţia lor n-a izbutit decât să-i 
reamintească lui Scarpetta de ce avea nevoie de această discuţie. Ceea 
ce i-a spus Benton e depresiv de adevărat. Timp de cincizeci de ani, 
Scarpetta a alergat atât de repede, încât acum nu prea are cu ce să se 
laude în afara unei capacităţi neobişnuite de a face faţă suferinţei şi 
stresului. Or, din această capacitate a ei, rezultă exact problema cu 
care se confruntă. Îi e mult mai simplu să-şi facă treaba şi să-şi 
trăiască zilele după un program lung şi aglomerat, în solitudini vaste. 
De fapt, dacă e să-şi examineze sufletul la modul cinstit, când Benton 
i-a dat inelul ea nu s-a simţit nici fericită şi nici în siguranţă. Pentru că 
inelul respectiv simbolizează lucrul de care-i e cel mai frică şi anume 
că, indiferent ce-i oferă un bărbat, în orice secundă omul poate să ia 
înapoi sau să-şi dea seama că n-a vrut să-i ofere acel ceva. 

Aşa că nu-i de mirare că, până la urmă, Marino n-a mai rezistat. Da, 
Marino era beat şi agitat de hormoni şi probabil că Shandy şi doctoriţa 


Self au contribuit la degradarea stării lui de spirit, dar dacă ea, 
Scarpetta, i-ar fi acordat într-adevăr atenţie, în toţi anii ăştia, atunci 
probabil că ar fi izbutit să-l scape de sine şi de abuzurile la care a fost 
supus. Abuzuri pentru care şi ea îşi are partea ei de vină. Şi ea l-a 
abuzat fiindcă n-a fost sinceră, fiindcă nu i-a fost un prieten de 
încredere. Nu l-a refuzat categoric decât în clipa în care Marino a sărit 
peste cal, deşi ar fi trebuit să-i spună nu acum vreo douăzeci de ani. 

Nu sunt îndrăgostită de tine şi nici n-o să fiu vreodată, Marino. Nu eşti 
genul meu, Marino. Asta nu înseamnă că eu sunt mai bună decât tine, 
Marino, înseamnă doar că, pur şi simplu, nu pot. 

Scarpetta îşi închipuie replicile pe care ar fi trebuit să le rostească şi 
se întreabă de ce a tăcut. E posibil ca Marino s-o fi părăsit. E posibil să 
piardă prezenţa constantă a lui Marino, aşa enervant cum e el uneori. 
E posibil să-l rănească pe Marino cu exact acel lucru pe care ea l-a 
evitat toată viaţa cu o abilitate de expert: respingerea şi pierderea la 
nivel personal. Acum şi ea şi Marino se confruntă cu această problemă 
comună. 

Uşile ascensorului se deschid la etajul al doilea. Scarpetta străbate 
un coridor pustiu, îndreptându-se către o serie de laboratoare care 
sunt protejate individual cu ajutorul unor uşi metalice şi al unor filtre 
de aer. În anticameră, Scarpetta îşi trage pe ea un halat alb de unică 
folosință, o plasă de păr şi cască, folii de protecţie pentru 
încălțăminte, mănuşi şi un vizor de faţă. Trece printr-o altă încăpere 
ermetizată, care decontaminează absolut totul prin ultraviolete, după 
care intră în laboratorul complet automatizat, acolo unde ADN-ul este 
extras şi reprodus — şi-acolo unde Lucy, îmbrăcată tot în alb, din cap 
până-n picioare, a convocat-o la o întâlnire din motive necunoscute. 
Lucy stă aşezată lângă o hotă de fumigaţie şi discută cu un savant, 
îmbrăcat cu acelaşi echipament. Tocmai din cauza asta, omul e, la o 
primă privire, de nerecunoscut. 

— Mătuşă Kay? exclamă Lucy. Sunt sigură că-ţi aduci aminte de 
Aaron. Directorul nostru interimar. 

Chipul din spatele vizorului începe să zâmbească şi, dintr-odată, 
devine familiar. Toţi trei se aşază pe scaune. 

— Ştiu că eşti specialist criminalist, spune Scarpetta. Dar n-am ştiut 
că ocupi un nou post. 

Apoi doctorita întreabă ce s-a întâmplat cu fostul director. 

— Şi-a dat demisia. Din cauza a ceea ce-a postat doctoriţa Self pe 
Internet, o lămureşte Lucy cu fulgere în priviri. 

— Şi-a dat demisia? repetă Scarpetta uluită. Aşa, pur şi simplu? 

— Crede c-o să mor, aşa că şi-a luat tălpăşiţa şi a acceptat un alt 
post. Oricum era o jigodie şi-abia aşteptam să scap de el. Ce ironie! 
Curva aia mi-a făcut o favoare. Dar nu despre asta vreau să vorbim. 
Avem rezultatele de laborator. 


— Sânge, salivă, celule epiteliale, anunţă Aaron. Începând cu ceea 
ce-am obţinut de pe periuţa de dinţi a Lydiei Webster şi cu sângele de 
pe podeaua din baie. Ne-am format o idee destul de precisă în ceea ce 
priveşte ADN-ul ei, care e important pentru că, în felul ăsta, putem s-o 
excludem. Sau, într-un final, s-o identificăm. 

De parcă n-ar exista nici un dubiu că femeia e moartă. 

— Apoi am obţinut un profil diferit din celulele epiteliale, din 
nisipul şi din lipiciul recuperate de pe fereastra spartă din spălătorie. 
Şi de pe panoul de alarmă. Şi de pe tricoul murdar din coş. În toate 
trei mostrele apare ADN-ul ei. Ceea ce nu e deloc surprinzător. Dar 
mai există şi profilul unei alte persoane. 

— Şi sângele de pe pantalonii scurţi ai Madelisei Dooley? întreabă 
Scarpetta. 

Aaron îi răspunde: 

— Acelaşi donator ca în cazul celorlalte trei mostre. 

— Credem că e vorba de criminal, intervine Lucy. Sau oricine 
altcineva care a intrat în casă prin efracţie. 

— Cred că trebuie să avem grijă cum ne exprimăm, remarcă 
Scarpetta. În casa Lydiei au mai intrat şi alţi oameni. Inclusiv soţul ei. 

— ADN-ul nu e al lui şi-o să-ţi spunem imediat de ce, îi explică 
Lucy. 

Aaron zice: 

— Am făcut ce-ai propus tu — nu ne-am rezumat la obișnuita rulare 
a profilului prin SIAC, ci am mărit aria de verificare folosind 
platforma tehnologică de amprentare prin ADN despre care aţi 
discutat tu şi Lucy — o analiză care foloseşte indici de paternitate şi 
rudenie pentru a determina gradul de probabilitate pentru înrudire. 

— Prima întrebare, spune Lucy. De ce ar fi lăsat fostul soţ al Lydiei 
sânge pe pantalonii scurţi ai Madelisei Dooley? 

— OK, achiesează Scarpetta. Ai dreptate. Şi dacă sângele este al lui 
Sandman - pentru clarificare, aşa o să-i spun de-acum înainte — atunci 
înseamnă că omul s-a rănit cumva. 

— S-ar putea să ştim cum, intervine Lucy. Şi începem să avem şi o 
idee despre cine e Sandman. 

Aaron ia un dosar. Scoate un raport şi i-l întinde lui Scarpetta. 

— Băieţelul neidentificat şi Sandman, explică el. Ştiind că fiecare 
părinte îi donează copilului cam jumătate din materialul genetic, 
putem să ne aşteptăm ca mostrele provenite de la un părinte şi de la 
copil să indice înrudirea. În cazul lui Sandman şi al băieţelului 
neidentificat, s-a dovedit că este vorba despre o relaţie de familie 
foarte strânsă. 

Scarpetta se uită pe rezultatele testului. 

— Am să spun acelaşi lucru pe care l-am spus şi când am primit 
confirmarea amprentelor digitale, zice ea. Suntem siguri că nu s-a 


strecurat nici o greşeală? Că, de pildă, nu a intervenit vreo 
contaminare a materialului? 

— Noi nu facem greşeli. În orice caz, nu genul ăsta de greşeli, îi 
spune Lucy. Faci o greşeală de genul ăsta şi eşti terminat. 

— Băiatul e fiul lui Sandman? insistă Scarpetta ca să fie sigură. 

— Aş vrea să mai primim referinţe şi să facem şi-o investigaţie 
adițională, dar sunt destul de sigur că da, îi răspunde Aaron. În cel 
mai rău caz, aşa cum am spus, cei doi sunt rude apropiate. 

— Ai menţionat faptul că Sandman s-a rănit, continuă Lucy. Sângele 
lui Sandman de pe pantalonii scurţi? Acelaşi sânge apare şi pe coroana 
spartă pe care ai găsit-o în cada Lydiei Webster. 

— Poate că Lydia l-a muşcat, sugerează Scarpetta. 

— Sunt şanse mari. 

— Să revenim la băieţel, propune Scarpetta. Dacă presupunem că 
Sandman şi-a ucis propriul copil, atunci nu ştiu ce să mai cred. Copilul 
a fost abuzat o perioadă îndelungată. Or, cât timp Sandman a fost în 
Irak şi în Italia, altcineva a avut grijă de băiat. Asta dacă informaţiile 
pe care le deţinem sunt corecte. 

— Păi, pot să-ţi spun câte ceva şi despre mama copilului, o anunţă 
Lucy. Avem referinţă în sensul ăsta. Dacă nu cumva ADN-ul de pe 
chiloţii lui Shandy Snook este al altcuiva. Dar, în felul ăsta, devine 
mai logic de ce a ţinut morţiş să facă turul morgii, să vadă cadavrul 
băieţelului şi să afle ce se cunoaşte în cazul lui. Să afle ce ştie Marino. 

— Ai anunţat poliţia? întreabă Scarpetta. Şi să te mai întreb cum de- 
ai făcut rost de chiloţii ei? 

Aaron zâmbeşte. Scarpetta îşi dă seama de ce întrebarea ei ar putea 
fi considerată ca fiind amuzantă. 

— De la Marino, îi răspunde Lucy. Şi sunt foarte sigură că nu e 
ADN-ul lui. Avem profilul lui Marino pentru excludere. Aşa cum îl 
avem şi pe-al tău şi pe-al meu. Poliţia ar avea nevoie de mai mult 
decât de-o pereche de chiloţi găsiţi pe podeaua lui Marino, dar chiar 
dacă nu Shandy a fost cea care l-a bătut pe băieţel până l-a omorât, 
atunci oricum tipa ştie cine-a făcut-o. 

— Mă întreb dacă ştie şi Marino, spune Scarpetta. 

— Ai văzut înregistrarea de când a fost cu ea în morgă, zice Lucy. 
Mie uneia nu mi s-a părut c-ar fi avut habar. În plus, o avea Marino o 
grămadă de bube, dar niciodată n-ar apăra o persoană care i-a făcut 
aşa ceva unui copil. Mai există şi alte dovezi care-l indică tot pe 
Sandman şi scot la lumină un alt fapt şocant: două surse de ADN 
recuperat de sub unghiile lui Drew Martin. Una îi aparţine lui 
Sandman, iar cealaltă unei persoane care-i e rudă apropiată. 

— Bărbat, explică Aaron. Conform analizei italienilor, nouăzeci şi 
cinci la sută european. Un alt fiu poate? Sau poate fratele lui 
Sandman? Sau taică-su? 


— Trei surse de ADN din aceeaşi familie? 

Scarpetta e uimită. 

— Şi încă o infracţiune, adaugă Lucy. 

Aaron îi dă lui Scarpetta un alt raport şi-i spune: 

— O probă biologică identică rămasă de la o infracţiune cu autor 
necunoscut, pe care nimeni n-a asociat-o cu moartea lui Drew, a 
Lydiei sau cu vreun alt caz. 

— De la un viol din 2004, explică Lucy. Se pare că tipul care a 
intrat prin efracţie în casa Lydiei Webster şi care probabil c-a ucis-o pe 
Drew Martin a violat şi o turistă în Veneţia, în urmă cu trei ani. 
Profilul ADN de la cazul din Veneţia este în baza de date a italienilor, 
pe care noi ne-am decis s-o accesăm. Sigur, nu există nici un suspect, 
pentru că şi în ziua de azi italienii n-au voie să includă profilurile 
persoanelor cunoscute. Cu alte cuvinte, nu avem un nume. Doar nişte 
spermă. 

— Normal, protejăm intimitatea  violatorilor şi criminalilor, 
comentează Aaron. 

— Informaţiile din ştirile de presă sunt sumare, continuă Lucy. O 
studentă de douăzeci de ani aflată în Veneţia pentru un program de 
vară. Studia arta. Stă într-un bar până noaptea târziu, o ia pe jos către 
hotelul de lângă Puntea Suspinelor şi e atacată. Deocamdată, asta e tot 
ce ştim. Dar, de vreme ce cazul a fost anchetat de carabinieri, 
prietenul tău, căpitanul, ar trebui să aibă acces la informaţii. 

— Probabil că asta a fost prima infracţiune violentă a lui Sandman, 
spune Scarpetta. Cel puţin, în calitate de civil. Asta presupunând că 
tipul a luptat în Irak. Deseori, la prima infracţiune, făptaşul lasă 
dovezi, apoi se deşteaptă. Iar tipul ăsta e deştept, iar ca modus 
operandi a evoluat considerabil. Are grijă să nu lase urme, acţionează 
conform unui ritual şi a devenit mult mai violent. După ce termină, 
victimele nu mai sunt lăsate în viaţă ca să poată să vorbească. Din 
fericire, nu s-a gândit că-şi poate lăsa ADN-ul în lipiciul chirurgical. 
Benton ştie ce-aţi aflat? întreabă Scarpetta. 

— Da. Şi ştie că avem o problemă cu moneda ta de aur, îi răspunde 
Lucy trecând astfel la următorul subiect. ADN-ul de pe ea şi de pe lanţ 
îi aparţine tot lui Sandman, ceea ce-l plasează în spatele casei tale în 
noaptea când tu şi Bull aţi găsit pistolul pe alee. Ceea ce mă face să 
mă întreb în ce fel e implicat Bull. Lanţul ar fi putut să fie al lui. Am 
mai pus întrebarea asta. Nu avem ADN-ul lui Bull ca să găsim şi 
răspunsul. 

— Vrei să spui că Bull e Sandman? 

Scarpetta nu crede absolut deloc în varianta asta. 

— Eu n-am spus decât că nu avem ADN-ul lui, zice Lucy. 

— Şi arma? Şi cartuşele? insistă Scarpetta. 

— Nicăieri nu s-a găsit ADN-ul lui Sandman, răspunde Lucy. Dar 


asta nu înseamnă neapărat ceva. ADN-ul de pe lanţ e una. Să şi-l fi 
lăsat şi pe armă e alta. Pistolul putea să-l procure de la altcineva. Se 
poate să fi avut grijă să nu-şi lase ADN-ul sau amprentele pe el din 
cauza poveştii pe care ţi-a servit-o — că nenorocitul care te-a amenințat 
a fost cel care l-a pierdut. Asta în condiţiile în care noi nu putem să 
fim sigure că tipul respectiv s-a apropiat măcar de casa ta. Nu avem la 
dispoziţie decât mărturia lui Bull. Fiindcă alţi martori n-au existat. 

— Tu insinuezi că Bull — presupunând că el e Sandman, ceea ce nu 
cred -— a, citez, pierdut arma în mod deliberat. Dar că n-a avut intenţia 
să-şi piardă şi lanţul, concluzionează Scarpetta. Mie, uneia, nu mi se 
pare că presupunerea ta e logică şi asta din două motive. De ce i s-a 
rupt lanţul? Şi-n al doilea rând, dacă nu şi-a dat seama că lanţul i s-a 
rupt şi i-a căzut pe jos decât atunci când l-a găsit, de ce mi-a mai atras 
atenţia asupra lui? De ce nu l-a luat şi nu l-a băgat în buzunar pur şi 
simplu? Ca să nu mai spun c-ar mai fi şi un al treilea motiv: mi se pare 
ciudat ca Bull să aibă un lanţ c-o monedă de aur care seamănă cu 
lanţul cu dolarul de argint pe care Shandy i l-a dat lui Marino. 

— Ar fi bine dac-am avea totuşi amprentele lui Bull, intervine 
Aaron. Şi o mostră de ADN. Mă deranjează faptul că se pare c-a 
dispărut. 

— Deocamdată asta-i tot ce avem, încheie Lucy. Acum lucrăm la 
clonare. O să-i facem o copie într-un vas petri ca să ştim cine e, 
glumeşte ea. 

— Îmi aduc aminte că, nu cu mult timp în urmă, trebuia să 
aşteptăm pentru rezultatele ADN săptămâni sau chiar luni, spune 
Scarpetta cu regret, gândindu-se câţi oameni au fost brutalizaţi sau 
ucişi fiindcă un infractor violent nu putea fi identificat rapid. 

— Plafonul de nori e la o mie de metri, vizibilitate cinci kilometri, o 
anunţă Lucy pe Scarpetta. Deci putem să zburăm în condiţii bune. Ne 
vedem la aeroport. 


În biroul lui Marino, trofeele de la bowling se profilează pe zidul 
văruit demult, iar atmosfera pare vidată de prezenţa omului. 

Benton închide uşa, dar nu aprinde lumina. Pe întuneric, se aşază la 
biroul lui Marino şi, pentru prima dată, realizează că, în ciuda a ceea 
ce-a spus, niciodată nu l-a luat pe detectiv în serios şi nici n-a făcut 
vreun efort să-l facă să se simtă ca făcând parte din grup. La drept 
vorbind, întotdeauna l-a privit ca pe adjutantul lui Scarpetta - un 
poliţai ignorant, bigot şi bătut în cap, care n-are ce să caute în lumea 
modernă şi care, din toate aceste motive şi din multe altele, este o 
persoană în preajma căreia nu te simţi bine întotdeauna şi care nici 
nu-ţi e mereu de folos. Benton i-a îndurat prezenţa. Din unele puncte 
de vedere, l-a subestimat, din altele l-a înțeles perfect, dar niciodată n- 
a văzut ce era cel mai clar. Stând aşa, la biroul rareori folosit al lui 


Marino, Benton se uită pe fereastră, la luminile din Charleston şi-şi dă 
seama c-ar fi trebuit să-i acorde detectivului mai multă atenţie. Lui şi 
celorlalte lucruri. Tot ceea ce trebuie să ştie îi stă la îndemână. Şi aşa 
a fost întotdeauna. 

În Veneţia e aproape ora patru dimineaţa. Nu-i de mirare că Paulo 
Maroni a plecat de la McLean, iar acum a părăsit şi Roma. 

— Pronto, răspunde Maroni la telefon. 

— Dormeai, îl întreabă Benton. 

— Dacă ţi-ar fi păsat de asta, nu m-ai mai fi sunat. Ce s-a întâmplat 
de trebuie să mă scoli la ora asta? Sper că e vorba de ceva noutăţi 
legate de caz. 

— O noutate care nu e obligatoriu pozitivă. 

— Adică? 

Vocea doctorului Maroni îi trădează lipsa de entuziasm sau poate că 
auzul lui Benton a perceput, de fapt, un sentiment de resemnare. 

— Pacientul pe care l-ai avut. 

— Ţi-am povestit despre el. 

— Mi-ai povestit ce-ai vrut să-mi povesteşti, Paulo. 

— Cu ce altceva te pot ajuta? spune Maroni. Pe lângă ceea ce ţi-am 
spus, mi-ai citit şi notițele. Ţi-am fost prieten şi nu te-am întrebat cum 
de-ai intrat în posesia lor. De pildă, n-am dat vina pe Lucy. 

— Ar trebui să dai vina pe tine însuţi. Crezi că n-am priceput c-ai 
vrut să accesăm fişierul pacientului respectiv? L-ai lăsat în reţeaua 
spitalului. Cu opţiunea deschis, ceea ce înseamnă că orice persoană 
care izbutea să-şi dea seama unde era stocat putea să-l acceseze. Da, 
pentru Lucy a fost foarte uşor. lar din partea ta a fost un gest 
deliberat. Eşti mult prea inteligent ca să faci asemenea greşeli. 

— Deci recunoşti că Lucy mi-a violat fişierele confidenţiale. 

— Ştiai c-o să vrem să vedem notițele pe care le-ai făcut în urma 
întâlnirii cu acest pacient. Aşa c-ai aranjat totul înainte să pleci la 
Roma. Ceea ce, apropo, s-a întâmplat mai devreme decât planificaseşi. 
Ca un făcut, ai plecat exact după ce-ai aflat că doctoriţa Self urma să 
devină pacienta spitalului McLean. Tu ai fost cel care i-a aprobat 
internarea. N-ar fi putut să fie internată în pavilion fără acordul tău. 

— Era maniacă. 

— Era o persoană calculată. Ea ştie? 

— Ce să ştie? 

— Nu mă minţi. 

— E interesant că iei în consideraţie posibilitatea că te-aş minţi, 
comentează doctorul Maroni. 

— Am discutat cu mama doctoriţei Self. 

— E la fel ca ea? 

— Îmi închipui că nu s-a schimbat, răspunde Benton. 

— Oamenii ca ea rareori se schimbă. Uneori se mai domolesc odată 


cu vârsta. În cazul ei însă cred că situaţia s-a înrăutățit. Aşa cum o să 
se întâmple şi cu Marilyn. Aşa cum e şi Marilyn deja. 

— Îmi închipui că nici ea nu s-a schimbat prea mult. Deşi mama ei 
te învinovăţeşte pe tine pentru tulburarea psihică de care suferă fiica. 

— Dar noi ştim că nu e cazul. Marilyn nu suferă de o tulburare 
psihică indusă de Paulo. Pe-asta a dobândit-o prin mijloace cinstite. 

— Asta nu e de râs. 

— Într-adevăr, nu e. 

— Unde e? întreabă Benton. Şi ştii exact la cine mă refer. 

— În vremea aia, de demult, la şaisprezece ani, o persoană era 
considerată minoră. Înţelegi? 

— Iar tu aveai douăzeci şi nouă. 

— Douăzeci şi doi. Gladys mă insultă dacă mă consideră atât de 
bătrân. Sunt sigur că înţelegi de ce am fost nevoit să plec, răspunde 
doctorul Maroni. 

— Să pleci sau să fugi? Dac-o întrebi pe doctoriţa Self, plecarea ta 
precipitată din urmă cu câteva săptămâni intră în a doua categorie. 
Te-ai purtat indecent cu ea şi-ai fugit în Italia. Unde e, Paulo? Nu-ţi 
face chestia asta şi n-o face nici altora. 

— M-ai crede dacă ţi-aş spune că ea s-a comportat indecent cu 
mine? 

— Nu contează. De chestia asta nu-mi pasă nici cât negru sub 
unghie. Unde e? insistă Benton. 

— Ceea ce s-a întâmplat ar fi fost încadrat la viol, ştii? Maică-sa cu 
asta m-a ameninţat şi, la modul sincer, a vrut să creadă că Marilyn n- 
ar fi făcut sex cu un bărbat pe care s-a întâmplat să-l cunoască în 
vacanţa de primăvară. Era aşa de frumoasă şi de incitantă. Şi-a oferit 
virginitatea, iar eu i-am luat-o. Chiar am iubit-o. Şi, e adevărat, chiar 
am fugit de ea. Mi-am dat seama încă de atunci că nu e normală. Dar 
nu m-am întors în Italia, aşa cum am făcut-o pe ea să creadă. M-am 
întors la Harvard, ca să termin Medicina. Fa n-a ştiut că sunt, în 
continuare, în America. 

— Am făcut analizele ADN, Paulo. 

— N-a ştiut nici după ce s-a născut copilul. Vezi tu, îi scriam 
scrisori, pe care însă făceam să-i fie trimise din Roma. 

— Unde e, Paulo? Unde e fiul tău? 

— Am implorat-o să nu facă avort, pentru că gestul ăsta ar fi fost 
împotriva credinţei mele religioase. Ea mi-a zis că dacă lasă copilul, 
eu voi fi cel care va trebui să-l cresc. Şi-am făcut totul, cum m-am 
priceput mai bine, în condiţiile în care copilul s-a dovedit a fi un 
ticălos, un diavol cu IQ ridicat. Majoritatea vieţii şi-a petrecut-o în 
Italia şi doar o parte din timp a stat cu ea. Asta până când a împlinit 
optsprezece ani. El are douăzeci şi nouă. Poate că Gladys a început iar 
cu obişnuitele ei jocuri... Ei! Din multe puncte de vedere, băiatul nu 


ne aparţine nici unuia dintre noi şi ne urăşte pe amândoi. Pe Marilyn 
mai mult decât pe mine, deşi, când l-am văzut ultima dată, m-am 
temut pentru siguranţa mea. Poate chiar pentru viaţa mea. Am crezut 
c-o să mă atace cu o bucată dintr-o sculptură antică, dar am izbutit să- 
l liniştesc. 

— Când s-a întâmplat asta? 

— Chiar după ce-am ajuns aici. El era deja în Roma. 

— Şi era în Roma şi când a fost ucisă Drew Martin. La un moment 
dat, s-a întors în Charleston. Ştim c-a fost foarte recent în Hilton Head. 

— Ce pot să zic, Benton? Tu cunoşti răspunsul. Cada din fotografie e 
chiar cada mea din apartamentul din Piazza Navona, dar tu nu ştiai că 
eu locuiesc în Piazza Navona. Dac-ai fi ştiut, exista posibilitatea să-mi 
pui întrebări legate de apartamentul aflat atât de aproape de şantierul 
de construcţii unde a fost descoperit cadavrul lui Drew Martin. Te-ai fi 
întrebat cât din faptul că aici, în Roma, eu conduc o Lancia neagră e 
coincidenţă. Probabil c-a omorât-o în apartament şi-a transportat-o cu 
maşina mea, nu foarte departe. Poate o stradă mai încolo. De fapt, 
sunt sigur că exact aşa a procedat. Aşa că poate-ar fi fost mai bine 
dacă m-ar fi pălit în cap cu piciorul ăla din piatră sculptat în 
Antichitate. Ceea ce-a făcut e îngrozitor de condamnabil. Pe de altă 
parte, aici e vorba de fiul lui Marilyn. 

— Şi de fiul tău. 

— El e un cetăţean american care n-a vrut să meargă la facultate şi 
şi-a continuat odiseea tâmpeniilor înrolându-se în Forţele Aeriene 
Americane ca să fie fotograf în războiul vostru fascist. Acolo unde a 
fost rănit. În picior. Cred că şi-a făcut-o singur după ce şi-a cruțat 
prietenul de suferinţe împuşcându-l în cap. Cu toate astea, dacă şi 
înainte să plece în război, el a fost destul de tulburat, când s-a întors a 
fost cognitiv şi psihologic de nerecunoscut. Recunosc că n-am fost 
tatăl care ar fi trebuit să fiu. I-am trimis provizii. Instrumente, baterii, 
produse medicale esenţiale. Dar, după ce s-a întors, nu m-am dus să-l 
văd. Nu mi-a păsat. Recunosc. 

— Unde e? 

— După ce s-a înrolat în Forţele Aeriene, m-am spălat pe mâini de 
el. Recunosc. Fiinţa asta n-avea nici o valoare. După tot ce-am făcut 
pentru el — după ce-am sacrificat atâtea ca să-i protejez viaţa când 
Marilyn s-ar fi lepădat de el - n-avea nici o valoare, nu era bun de 
nimic. Închipuieşte-ţi ironia situaţiei: eu i-am cruțat viaţa fiindcă 
avortul e considerat de Biserică o crimă şi uite ce face el. În Irak a ucis 
oameni fiindcă pentru asta era acolo, iar acum ucide oameni fiindcă e 
nebun. 

— Şi copilul lui? 

— Marilyn şi modelele ei. Odată ce adoptă un model, mai încearcă 
s-o faci să renunţe la el: i-a spus mamei să păstreze copilul, aşa cum şi 


eu i-am spus ei să-l păstreze pe-al nostru. Probabil c-a fost o greşeală. 
Fiul nostru nu e în stare să joace rolul de tată. Chiar dacă-şi iubeşte 
copilul foarte mult. 

— Băieţelul e mort, îl anunţă Benton. A fost înfometat, bătut până 
când şi-a dat sufletul şi-apoi abandonat într-o mlaştină ca să-l 
mănânce viermii şi crabii. 

— Îmi pare rău să aud asta. Eu nu l-am cunoscut. 

— Câtă compasiune manifeşti, Paulo. Unde e fiul tău? 

— Nu ştiu. 

— Cred că îţi dai seama cât de gravă e situaţia. Vrei să ajungi la 
puşcărie? 

— Ultima dată când a fost aici, l-am condus afară şi, pe stradă, unde 
puteam să vorbesc fără să mă tem pentru siguranţa mea, i-am zis că 
nu mai vreau să-l văd niciodată. La şantierul de construcţii unde-a fost 
descoperit corpul lui Drew era plin de turişti. Se adunaseră deja 
mormane de flori şi de jucării din pluş. Am văzut toate astea în timp 
ce i-am spus să plece şi să nu se mai întoarcă niciodată şi că, dacă nu- 
mi va respecta dorinţa, o să mă duc la poliţie. Apoi am făcut o 
curăţenie riguroasă în apartament. M-am descotorosit de maşină. Şi 1l- 
am sunat pe Otto ca să-mi ofer ajutorul în acest caz. Era important 
pentru mine să aflu ce ştie poliţia. 

— Nu cred că nu ştii unde e, i-o retează Benton. Nu cred că nu ştii 
unde stă sau unde trăieşte sau — mai degrabă în momentul ăsta — unde 
se ascunde. Nu vreau să mă duc la soţia ta. Presupun că habar n-are 
de toate lucrurile astea. 

— Te rog să n-o implici pe soţia mea. Nu ştie absolut nimic. 

— Dar poate ştii tu asta, continuă Benton. Mama nepotului tău 
mort. E încă împreună cu fiul tău? 

— Situaţia e aceeaşi ca şi-n cazul meu cu Marilyn. Uneori plătim 
toată viaţa pentru c-am savurat o partidă de sex cu cineva. Femeile 
astea! Să ştii că rămân gravide dinadins. Ca să te prindă în laţ. E 
ciudat. Rămân gravide, după care nu mai vor copilul, fiindcă, în 
realitate, ceea ce şi-au dorit ai fost tu. 

— Nu asta e ceea ce te-am întrebat. 

— N-am cunoscut-o niciodată. Marilyn mi-a spus c-o cheamă 
Shandy sau Sandy şi că e o curvă. Şi o proastă. 

— Fiul tău e în continuare cu ea? Asta te-am întrebat. 

— Singurul lor lucru în comun a fost copilul. Povestea s-a repetat. 
Păcatele tatălui. Întâmplările s-au repetat. Ţi-o spun cinstit: îmi doresc 
ca fiul meu să nu se fi născut niciodată. 

— Evident, Marilyn o cunoaşte pe Shandy, remarcă Benton. Şi asta 
mă aduce la Marino. 

— Nu-l cunosc nici pe el şi nici nu ştiu ce legătură are cu povestea 
asta. 


Benton îi explică. Îl informează pe Maroni despre tot ceea ce s-a 
întâmplat. Singurul lucru pe care nu-l menţionează este ce i-a făcut 
Marino lui Scarpetta. 

— Deci ai vrea să-ţi analizez situaţia, spune doctorul Maroni. 
Bazându-mă pe ceea ce ştiu despre Marilyn şi pe ceea ce tocmai mi-ai 
relatat tu, m-aş aventura în a presupune că Marino a făcut o greşeală 
uriaşă când i-a trimis e-mail-ul lui Marilyn. Asta, vezi tu, i-a deschis 
lui Marilyn o gamă largă de posibilităţi, care n-aveau nici o legătură 
cu motivul pentru care se afla la McLean. Acum putea să se răzbune 
pe singura persoană pe care o urăşte cu-adevărat. Kay, desigur. Ce altă 
cale mai minunată ar fi avut la dispoziţie decât să-i chinuiască pe cei 
pe care Kay îi iubeşte? 

— Ea e motivul din spatele întâlnirii lui Marino cu Shandy? 

— Aşa cred. Dar nu e singurul motiv pentru care Shandy a fost atât 
de interesată de el. Mai era şi băieţelul. Marilyn nu ştie. Sau n-a ştiut. 
Mi-ar fi spus. Lui Marilyn nu i-ar plăcea ca o persoană să facă aşa 
ceva. 

— Şi ea are tot atâta compasiune câtă ai şi tu, comentează Benton. 
Apropo, Marilyn e aici. 

— Vrei să spui în New York. 

— Vreau să spun în Charleston. Am primit un e-mail anonim cu o 
informaţie despre care n-am să discut şi am descoperit că IP-ul era al 
hotelului Charleston Place. Am recunoscut codul de acces. Ia ghiceşte 
cine stă acolo! 

— Te avertizez să fii foarte atent ce-i spui. Nu ştie de Will. 

— Will? 

— Will Rambo. Când Marilyn a început să fie celebră, băiatul şi-a 
schimbat numele din Willard Self în Will Rambo. A ales Rambo, un 
nume suedez destul de drăguţ. El nu e deloc vreun Rambo, iar asta 
reprezintă, cel puţin, o parte din problemă. Will e destul de micuţ. E 
un băiat arătos, dar mic. 

— Când Marilyn a primit e-mail-urile de la Sandman, n-a ştiut că 
sunt de la fiul ei? întreabă Benton. 

E tulburător să auzi pe cineva referindu-se la Sandman şi folosind 
cuvântul băiat. 

— Nu şi-a dat seama. Nu la nivel conştient. Din câte ştiu eu, nici 
acum n-a realizat. Nu la nivel conştient. Dar cine poate să spună ce 
ştie Marilyn în cavernele abisale ale minţii ei? Când s-a internat la 
McLean şi mi-a povestit despre e-mail-uri, despre fotografia cu Drew 
Martin... 

— Ţi-a povestit? 

— Sigur. 

Lui Benton i-ar plăcea să sară prin telefon şi să-l strângă de gât. 
Maroni ar trebui să meargă la puşcărie. Ar trebui să se ducă în iad. 


— Privind retrospectiv, situaţia e tragic de limpede. Sigur, eu am 
suspectat cum stau lucrurile încă din primele momente, dar ei nu i-am 
zis nimic. Adică de la început, atunci când m-a sunat să-mi recomande 
pacientul, iar Will a ştiut că ea o să facă exact asta. I-a întins o cursă 
lui Marilyn. Normal că-i avea adresa de e-mail. Marilyn e foarte 
generoasă când vine vorba de câte-un mail ocazional trimis 
persoanelor pe care nu are timp să le consulte personal. Will s-a 
apucat să-i trimită mesajele alea bizare, ştiind c-au s-o captiveze. 
Pentru că Will e destul de nebun ca s-o-nţeleagă perfect. Sunt sigur că 
s-a amuzat atunci când Marilyn l-a trimis la mine. A sunat la cabinetul 
meu din Roma pentru o programare. Ceea ce, evident, s-a transformat 
într-o cină luată împreună, nu într-o consultaţie profesională. 

Eram îngrijorat în ceea ce priveşte starea lui psihică, dar nici o 
secundă nu mi-a trecut prin cap c-ar putea să omoare pe cineva. Când 
am auzit de turista ucisă în Bari, am refuzat să cred că el e autorul. 

— A mai violat şi o femeie în Veneţia. O altă turistă. 

— Nu mă surprinde. Dă-mi voie să ghicesc: s-a întâmplat după 
începerea războiului. De fiecare dată când era mutat, starea i se 
înrăutăţea. 

— Deci notițele de caz n-au fost făcute în urma consultaţiilor. 
Evident, era vorba de fiul tău, deci nu l-ai văzut niciodată în calitate 
de pacient. 

— Notiţele le-am fabricat. Am aşteptat să-ţi dai seama de asta. 

— De ce? 

— Ca să faci asta. Să-l găseşti tu. Pentru că eu n-aş fi putut niciodată 
să-l predau autorităţilor. Trebuia ca tu să-mi pui întrebările, iar eu să- 
ţi dau răspunsurile. Iar acum ţi le-am dat. 

— Paulo, dacă nu-l găsim rapid, o să omoare din nou. Trebuie să 
mai fie ceva ce ştii, ceva în plus. Sunt sigur că ai o fotografie cu el, 
nu? 

— Nu una recentă. 

— Trimite-mi prin e-mail ce ai. 

— Forţele Aeriene ar trebui să aibă ceea ce ai tu nevoie. Poate şi 
amprentele şi ADN-ul. Cu siguranţă au o fotografie. E mai bine să iei 
lucrurile astea de la ei. 

— Şi până trec de toată birocraţia, spune Benton, o să fie mult prea 
târziu. 

— Apropo, eu n-o să mă mai întorc, îl anunţă doctorul Maroni. Sunt 
convins că n-ai să încerci să mă aduci înapoi, ci ai să mă laşi în pace. 
Ţi-am dovedit respect, aşa că acum o să-mi întorci şi tu favoarea. 
Oricum, Benton, orice încercare în sensul ăsta ar fi futilă, adaugă 
Maroni. Am mulţi prieteni acolo. 

Lucy face verificările de dinaintea începerii zborului. Luminile de 
aterizare, comutatorul de pornire, limitatorul de viteză, valvele de 
combustibil. Verifică indicatorii instrumentelor de zbor, setează 
altimetrul şi conectează bateria. Dă drumul la primul motor când 
Scarpetta iese din centrul de serviciu al aeroportului şi-ncepe să 
traverseze pista. Doctoriţa deschide uşa din spate a elicopterului şi-şi 
aşază pe podea trusa criminalistică şi echipamentul foto, apoi 
deschide uşa din lateral stânga. Se sprijină pe talpa elicopterului şi 
sare înăuntru. 

Motorul unu este blocat în poziţia de aşteptare la sol, apoi Lucy dă 
drumul motorului numărul doi. Plânsetul turbinelor şi bubuitul 
elicelor creşte în intensitate. Scarpetta îşi fixează centura de siguranţă 
în patru puncte. Un dispecer de trafic sol ţopăie pe pistă agitându-şi 
paletele. Scarpetta îşi pune căştile. 

— Of, pentru numele lui Dumnezeu, exclamă Lucy în microfon. Hei! 

Ca şi când dispecerul ar putea s-o audă. 

— N-avem nevoie de ajutorul tău. Tipu’ o să stea acolo ceva. 

Lucy deschide uşa şi încearcă să-i facă semn omului să plece. 

— Noi nu suntem avion. 

Apoi Lucy mai spune nişte lucruri pe care dispecerul nu poate să le- 
audă. 

— N-avem nevoie de tine ca să decolăm. Fugi de-aici. 

— Eşti groaznic de tensionată, se aude vocea lui Scarpetta în căştile 
lui Lucy. Ai aflat ceva de la celelalte echipe de căutare? 

— Nimic. Din Hilton Head n-a decolat încă nici un elicopter. E încă 
prea multă ceaţă. Şi nici la sol nimeni n-a avut noroc. Sistemul de 
detectare imagistică prin infraroşii e pregătit. 

Lucy apasă comutatorul de pornire de deasupra capului. 

— Trebuie să aşteptăm vreo opt minute ca să se răcească. După care 
putem să pornim. Hei! 

De parcă dispecerul ar avea şi el căşti şi-ar putea s-o audă. 

— Pleacă de-aici. Avem treabă. Fir-ar al dracului! Cred că ăsta e 
nou. 

Dispecerul de trafic sol stă pe poziţie, cu paletele portocalii 
coborâte. Nu dirijează pe nimeni către nicăieri. Turnul o anunţă pe 
Lucy: 

— Ai un C-17 greu pe direcţia vântului... 

Cargo-jetul militar e un ghem de lumini strălucitoare şi pare că 
aproape nici nu se mişcă. Stă aninat în aer, aşa uriaş cum e, iar Lucy 
răspunde că l-a văzut. 

„C-17-ul greu” şi „vârtejurile de aer masive din dreptul aripilor” nu 


reprezintă un factor de risc fiindcă Lucy vrea să se îndrepte spre 
centrul oraşului, către podul Cooper River. Şi-apoi înspre podul Arthur 
Ravenel Jr. Sau spre orice altă direcţie are ea chef. Dacă vrea, poate să 
facă şi întoarceri în opt. La luciul apei sau la rasul pământului, dacă 
aşa îi vine. Fiindcă ea nu e avion. Nu asta e însă explicaţia pe care o 
transmite prin radio, dar la asta se referă. 

— L-am sunat pe Turkington, îi spune apoi lui Scarpetta. L-am pus 
la curent cu noutăţile. M-a sunat şi Benton, deci presupun c-ai vorbit 
cu el şi că ai aflat veştile. Trebuie s-apară şi el din secundă în secundă. 
Şi bine-ar face. N-am de gând să stau aici o veşnicie. Acum ştim cine e 
găozarul. 

— Numai că nu ştim unde e, remarcă Scarpetta. Şi presupun că tot 
n-avem nici cea mai vagă idee unde e Marino. 

— Dacă vrei să-ţi spun părerea mea, cred c-ar trebui să-l căutăm pe 
Sandman, nu un cadavru. 

— În decurs de-o oră, toată lumea o să-l caute pe Sandman. Benton 
a anunţat poliţia locală şi pe cea militară. Cineva trebuie s-o caute şi 
pe ea. Asta e treaba mea şi intenţionez să mă ţin de ea. Ai adus plasa 
de transport? Şi-am mai primit vreun semn de la Marino? Ceva, orice? 

— Am luat plasa. 

— Instrumentele sunt la bagaje? 

Benton se îndreaptă către dispecer. Îi dă un bacşiş şi Lucy 
izbucneşte în râs. 

— Presupun că de fiecare dată când o să te întreb de Marino, ai de 
gând să mă ignori, comentează Scarpetta în vreme ce Benton se 
apropie de elicopter. 

— Poate că ar fi mai bine să fii sinceră cu persoana cu care urmează 
să te măriţi. 

Lucy îl urmăreşte pe Benton. 

— Ce te face să crezi că n-am fost sinceră? 

— N-am de unde să ştiu ce-ai făcut. 

— Am stat de vorbă cu Benton, o lămureşte Scarpetta uitându-se la 
Lucy. Şi ai dreptate: trebuie să fiu sinceră şi am fost. 

Benton deschide uşa din spate şi urcă în elicopter. 

— Foarte bine. Cu cât ai mai multă încredere în cineva, cu atât mai 
odios este s-o minţi pe persoana respectivă. Chiar şi prin omisiune, 
spune Lucy. 

Din spate se aude clănţănitul căştilor pe care Benton şi le pune pe 
cap. 

— Trebuie să trec peste asta, mai adaugă Lucy. 

— Eu ar trebui să fiu cea care să treacă peste, remarcă Scarpetta. 
Dar nu putem să vorbim despre asta acum. 

— Despre ce nu putem să vorbim? se aude vocea lui Benton în 
căştile lui Lucy. 


— Despre clarviziunea mătuşii Kay, îi explică Lucy. E convinsă că 
ştie unde e cadavrul. Pentru orice eventualitate, am luat instrumentele 
şi chimicalele pentru descompunere. Şi saci, în caz că trebuie să-l 
transportăm, îmi pare rău că sunt insensibilă, dar sub nici o formă nu 
sunt de acord să punem un cadavru în descompunere în spate. 

— Nu e vorba de clarviziune. Doar de praf de puşcă, intervine 
Scarpetta. Iar criminalul vrea ca femeia să fie găsită. 

— Atunci ar fi trebuit să ne uşureze munca, zice Lucy accelerând. 

— Ce e cu praful de puşcă? întreabă Benton. 

— Am o idee. la gândeşte-te unde se găseşte pe-aici nisip care să 
conţină urme de praf de puşcă. 

— Dumnezeule, exclamă Lucy. Tipu” o să-şi ia zboru”. Uitaţi-vă la el! 
Stă acolo cu paletele ca un arbitru zombi pentru NFL25). Îmi pare bine 
că i-ai dat bacşiş, Benton. Săracu'! El îşi dă silinţa. 

— Da, un bacşiş. Numai că nu o hârtie de-o sută de dolari, 
comentează Scarpetta, în timp ce Lucy aşteaptă să transmită prin 
radio. 

Traficul aerian e aproape imposibil, fiindcă toată ziua zborurile au 
fost amânate, iar acum turnul nu mai face faţă. 

— Când am plecat la universitatea din Virginia, tu ce-ai făcut? o 
întreabă Lucy pe Scarpetta. Din când în când, mi-ai trimis câte-o sută 
de dolari. Fără nici un motiv. Asta scriai întotdeauna în josul cecului. 

— Nu era mare lucru. 

Vocea lui Scarpetta ajunge direct în creierul lui Lucy. 

— Cărţi. Mâncare. Haine. Chestii pentru computer. Microfoane cu 
activare vocală şi oameni care transmit propoziţii succinte. 

— Ei, revine vocea lui Scarpetta. A fost frumos din partea ta. O sută 
de dolari înseamnă bani mulţi pentru cineva ca Ed. 

— Poate c-am vrut să-l mituiesc. 

Lucy se apleacă spre Scarpetta, fiindcă verifică display-ul video al 
sistemului de detectare imagistică prin infraroşii. 

— Suntem gata şi aşteptăm, anunţă Lucy. Plecăm imediat ce ne daţi 
voie, spune ea de parcă turnul ar putea s-o audă. Pentru numele lui 
Dumnezeu, suntem un elicopter nenorocit! N-avem nevoie de amărâta 
aia de pistă. Şi nici de indicaţii de direcţie. Mă scoate din pepeni. 

— Poate că eşti prea irascibilă ca să zbori, spune vocea lui Benton. 
Lucy contactează iar turnul şi, în sfârşit, primeşte acordul de decolare 
către sud-est. 

— O iau din loc până nu se răzgândesc, comentează Lucy şi 
elicopterul începe să se ridice. 

Dispecerul le face semne de parc-ar vrea să-i parcheze. 

— Poate-ar fi mai bine să se angajeze pe post de semn de circulaţie, 
comentează Lucy ridicând în aer pasărea de trei tone şi-un sfert. 
Mergem niţel pe râul Ashley, apoi o luăm spre est şi ţinem linia 


țărmului până la Folly Beach. 

Elicopterul stă puţin în aer, la intersecţia dintre două piste. 

— Cuplez infraroşiile, spune ea şi apasă butonul pornit. 

Display-ul se face cenuşiu-închis, punctat cu pete de un alb intens. 
C-17-ul face o aterizare zgomotoasă. 

Dâre lungi de foc alb se întind în urma motoarelor. Ferestrele 
luminate ale centrului de serviciu. Luminile de pe piste. Toate arată 
suprarealist în infraroşu. 

— Jos şi încet şi scanăm totul în lungul drumului. Lucrăm în reţea? 
întreabă Lucy. 

Scarpetta scoate unitatea de control, racordează sistemul de detecție 
imagistică prin infraroşii cu lumina de căutare. Pe aceasta din urmă o 
ţine însă stinsă. Imagini cenușii cu pete albe apar pe monitorul de 
lângă genunchiul ei stâng. Elicopterul depăşeşte portul unde 
containerele de diverse culori sunt depozitate ca nişte blocuri de 
locuinţe. Macaralele se profilează pe cerul nopţii ca nişte călugăriţe de 
dimensiunile unor monştri. Elicopterul trece încet peste luminile 
oraşului. Parc-ar pluti pe deasupra lor. În faţa lor, portul se întinde 
negru. Pe cer nu sunt stele, iar luna e o pată de cărbune pitită în 
spatele unor nori denşi cu vârful turtit, care seamănă cu nişte 
nicovale. 

— Unde mergem mai exact? întreabă Benton. 

Scarpetta manevrează butonul de ajustare al sistemului de 
infraroşii, aducând sau eliminând imaginile de pe monitor. Lucy 
încetineşte la optzeci de noduri şi-şi menţine altitudinea la o sută 
cincizeci de metri. 

Scarpetta spune: 

— Închipuie-ţi ce-ai găsi dac-ai face o analiză microscopică a 
nisipului de la Iwo Jima. Presupunând că nisipul respectiv a fost 
protejat în toţi anii ăştia. 

— Departe de apă, intervine Lucy. De exemplu, nisipul din care sunt 
formate dunele. 

— Iwo Jima? se aude vocea cu inflexiuni ironice a lui Benton. 
Zburăm până-n Japonia? 

Dincolo de uşa lui Scarpetta se întind conacele de pe Battery. 
Luminile de la ferestre apar, în infraroşu, ca nişte pete strălucitoare de 
alb. Doctoriţa se gândeşte la Henry Hollings. Şi la Rose. Luminile 
caselor devin din ce în ce mai rare pe măsură ce elicopterul se apropie 
şi apoi depăşeşte James Island. 

Scarpetta continuă: 

— O plajă care-a rămas neatinsă de la Războiul Civil încoace. Într- 
un loc de genul ăsta, dacă nisipul e protejat, e foarte probabil să 
găseşti praf de puşcă. Cred că aici e, i se adresează acum lui Lucy. 
Aproape sub noi. 


Lucy încetineşte până aproape să se oprească şi coboară la o sută de 
metri deasupra celui mai de nord punct al insulei Morris. Insula e 
nelocuită şi nu se poate ajunge la ea decât cu elicopterul sau cu barca. 
Asta dacă nu cumva apa scade atât de mult la reflux încât poţi să treci 
canalul cu piciorul dinspre Folly Beach. Lucy se uită în jos, la cei opt 
sute de acri de pământ pustiu care a fost decretat zonă de conservaţie. 
În timpul Războiului Civil insula a fost scena unor lupte acerbe. 

— Cred că nu s-a schimbat prea mult de-acum o sută patruzeci de 
ani, spune Scarpetta în vreme ce Lucy mai coboară încă treizeci de 
metri. 

— Aici a fost măcelărit Regimentul 54 Massachusetts, care era 
format din americani de origine africană, se aude vocea lui Benton. S- 
a făcut şi un film despre ei. Cum s-a numit? 

— Tu uită-te pe partea ta, îi cere Lucy. Zi-ne dacă vezi ceva şi dăm 
cu farul de căutare. 

— Glory, îi aminteşte Scarpetta. Nu da drumu încă la lumina de 
căutare. O să interfereze cu infraroşul. 

Pe display apar solul, în diverse nuanţe de cenuşiu şi o zonă 
vălurită, care e apa. Oceanul sclipeşte de parc-ar fi plumb topit. Se 
revarsă pe țărm şi se sparge pe nisip în valuri cu creţuri din spumă 
albă. 

— Nu văd nimic altceva decât formele întunecate ale dunelor şi 
nenorocitul ăla de far care ne urmăreşte peste tot, declară Scarpetta. 

— Ar fi bine dac-ar restaura farul pentru ca oamenii ca noi să nu 
mai rişte să se izbească de el, spune Lucy. 

— Acum mă simt mai bine, se aude vocea lui Benton. 

— Încep să lucrez pe principiul reţelei. Şaizeci de noduri, şaizeci de 
metri, fiecare centimetru de pe uscat, anunţă Lucy. 

Dar cei trei nu trebuie să lucreze în felul ăsta prea mult. 

— Poţi să te opreşti puţin acolo? 

Scarpetta îi arată lui Lucy ceea ce a văzut şi ea deja. 

— Peste chestia pe care tocmai am depăşit-o. Partea aia de plajă. 
Nu, nu, înapoi, încolo. Am o variaţie termică evidentă. 

Lucy îndreaptă elicopterul cu botul în jos. Dincolo de ea, farul apare 
în infraroşu ca un turn scurt şi gros şi dungat, înconjurat de apă 
pulsatilă, ca de plumb, care înaintează dinspre golf. Mai departe, un 
vas de croazieră se profilează ca o navă-fantomă. Ferestrele îi sunt 
luminate în alb strălucitor, iar în spate are o trenă lungă ca de fum. 

— Acolo. Douăzeci de grade la stânga de duna aia, explică 
Scarpetta. Cred că văd ceva. 

— Şi eu, spune Lucy. 

Pe ecran, imaginea apare într-un alb fierbinte, fiind poziționată în 
mijlocul unui amestec de cenuşiuri întunecate. Lucy se uită în jos, 
străduindu-se să păstreze direcţia corectă. Se învârte şi începe să 


coboare. 

Scarpetta ajustează zoom-ul şi forma de-un alb strălucitor devine 
silueta unui trup neobişnuit de sclipitor — sclipitor ca o stea - aflat la 
marginea unui canal temporar, care scânteiază ca sticla. 

Lucy opreşte sistemul de detecție prin infraroşu şi aprinde lumina 
de căutare, care are puterea a zece milioane de becuri. Stufărişul se 
lipeşte de pământ, iar nisipul se umflă în vârtejuri şi elicopterul 
aterizează. 


O cravată neagră flutură în vântul stârnit de elicea care se roteşte 
din ce în ce mai lent. 

Scarpetta se uită pe fereastră. La o oarecare distanţă de elicopter, în 
nisip, o față sticleşte în lumina stroboscopică. Dinţii albi rânjesc în 
masa umflată de carne care nu mai poate fi recunoscută ca fiind un 
bărbat sau o femeie. Dacă n-ar fi costumul şi cravata, Scarpetta n-ar 
avea nici cea mai vagă idee în privinţa sexului cadavrului. 

— Ce dracu”? se aude în căşti vocea lui Benton. 

— Nu e ea, spune Lucy închizând sistemele elicopterului. Nu ştiu 
voi, dar eu am arma la mine. Ceva nu-i în regulă. 

Lucy închide şi contactul pentru baterie, uşile se deschid şi toată 
lumea se dă jos din elicopter. Nisipul de sub picioarele lor e moale. În 
schimb, aşa cum sunt poziţionaţi, împotriva vântului, duhoarea e 
copleşitoare. Lanternele încep să măture pământul, iar pistoalele sunt 
pregătite. Elicopterul e o libelulă greoaie care se odihneşte pe plaja 
întunecată. Singurul sunet e acela al valurilor. Scarpetta deplasează 
fasciculul lanternei şi se opreşte asupra unor urme largi de târâre care 
duc către o dună şi se opresc la mică distanţă chiar în faţa ei. 

— Cineva a avut o barcă, spune Lucy îndreptându-se înspre dune. 
Una cu fundul plat. 

Dunele sunt bordate cu stufăriş şi alte soiuri de vegetaţie şi se întind 
cât vezi cu ochii, fără să fie atinse de flux. Scarpetta se gândeşte la 
bătăliile care s-au dat aici şi-şi închipuie vieţile pierdute pentru o 
cauză care nu putea să fie mai diferită de aceea a Sudului. Îşi 
închipuie că aude gemete şi şoapte răzbătând prin ierburile înalte şi le 
spune lui Lucy şi Benton să nu se aventureze prea departe. Le 
urmăreşte luminile care-şi croiesc drum pe solul cufundat în beznă ca 
şi când ar fi nişte săbii lungi şi strălucitoare. 

— Aici, strigă Lucy din întunericul dintre două dune. Mamă, 
Doamne, exclamă ea. Mătuşă, poţi s-aduci măştile? 

Scarpetta deschide portbagajul elicopterului şi ia o geantă mare cu 
materiale criminalistice. O aşază pe nisip şi cotrobăie prin ea în 
căutarea măştilor. Îşi dă seama că situaţia trebuie să fie serioasă dacă 
Lucy a cerut aşa ceva. 

— Nu putem să transportăm ambele cadavre, pluteşte vocea lui 


Benton printre palele de vânt. 

— Ce pizda mă-sii e-aici? se aude vocea lui Lucy. Ai auzit? Fâlfâie 
ceva. Departe, printre dune. 

Scarpetta se îndreaptă către luminile lui Benton şi Lucy. Duhoarea 
devine şi mai penetrantă. Aerul pare că se îngroaşă din cauza ei. Pe 
Scarpetta o ard ochii. Le dă măştile celor doi şi-şi pune şi ea una 
fiindcă-i e greu să respire. Li se alătură lui Lucy şi Benton într-o 
scobitură dintre dune. Valurile de nisip sunt atât de mari, încât locul 
nu e vizibil de pe plajă. Femeia e goală şi foarte umflată din cauza 
zilelor în care a fost expusă condiţiilor de mediu. Cadavrul e plin de 
viermi. Vietăţile i-au mâncat faţa. Femeia nu mai are nici buze şi nici 
ochi, iar dinţii sunt expuşi. În lumina lanternei, Scarpetta vede un 
pivot de titaniu implantat, pe care a fost montată o coroană dentară. 
Scalpul i s-a desprins de pe craniu, iar părul lung îi stă răsfirat pe 
nisip. 

Lucy înoată printre ierburi şi stufăriş, îndreptându-se spre sursa 
fâlfâitului pe care-l aude şi Scarpetta. Doctoriţa nu ştie ce să facă. Se 
gândeşte la praful de puşcă, la nisip şi la locul ăsta şi se întreabă ce 
înseamnă toate lucrurile astea pentru criminal. Bărbatul şi-a creat 
propriul lui câmp de bătălie. Câte cadavre s-ar mai fi adunat aici, dacă 
ea n-ar fi descoperit insula? Insulă pe care-a descoperit-o datorită 
bariului, antimoniului şi a plumbului din nisip. Probabil că ucigaşul n- 
a ştiut de existenţa lor. Scarpetta îl simte. Spiritul criminalului pare să 
plutească prin aer. 

— Un cort, strigă Lucy şi Scarpetta şi Benton se duc către ea. 

Lucy e în spatele unei alte dune, iar dunele sunt valuri negre care se 
retrag din calea lor, împletindu-şi firele de nisip cu buruienile şi iarba 
dimprejur. Criminalul şi-a înjghebat o casă sub formă de cort. Sau 
cineva şi-a construit un cort. Câteva ţevi de aluminiu şi o bucată de 
pânză impermeabilă, care e despicată în faţă. Printre cele două 
jumătăţi de material care fâlfâie în vânt se vede culcuşul. Pe o saltea 
sunt aşezate cu grijă o pătură şi o lanternă. Lucy deschide cu piciorul 
o cutie frigorifică. Înăuntru sunt câţiva centimetri de apă. Femeia îşi 
cufundă degetele în lichid şi anunţă că-i călduţ. 

— Am în portbagaj o targa, spune Lucy. Cum vrei să procedăm, 
mătuşă Kay? 

— Trebuie să fotografiem totul. Să facem măsurători. Şi să chemăm 
imediat poliţia. Sunt atâtea de făcut. 

— Avem cum să-i luăm pe amândoi o dată? 

— Nu cu o singură targa. 

— Vreau să mă uit la tot ce are aici, intervine Benton. 

— Apoi îi băgăm în saci şi va trebui să-i duci unul câte unul, 
continuă Scarpetta. Unde vrei să-i depui, Lucy? Trebuie să fie un loc 
discret, nu la centrul de serviciu al aeroportului, unde dispecerul tău 


cel sârguincios probabil că dirijează ţânţarii. Îl sun pe Hollings să 
vedem cine poate să te-aştepte la aterizare. 

Apoi toată lumea tace şi ascultă fâlfâitul cortului improvizat, 
fâsâitul ierbii şi sunetul moale şi umed al valurilor care se sparg pe 
plajă. Farul arată ca un pion gigantic şi negru pe o tablă de şah, 
înconjurat de întinderea în creştere a apei negre şi tulburi. Criminalul 
e undeva, pe-acolo şi gândul ăsta pare suprarealist. Un soldat 
ghinionist. Dar lui Scarpetta nu-i e deloc milă. 

— Haideţi să terminăm, spune ea şi încearcă să-l sune pe Hollings. 

Sigur însă că nu are semnal. 

— Trebuie să-l suni tu din aer, o anunţă doctorita pe Lucy. Sau 
încearcă la Rose. 

— La Rose? 

— Tu sună. 

— De ce? 

— Bănuiesc că Rose o să ştie unde poţi să-l găseşti. 

Scarpetta şi Lucy iau targa, sacii, cearşafurile plastifiate şi restul 
echipamentelor antitoxic. Încep cu cadavrul femeii. Corpul e moale, 
fiindcă rigor mortis-ul s-a instalat şi-a trecut, de parc-ar fi renunţat la 
protestul încăpățânat împotriva morţii, iar teritoriul a fost preluat de 
insecte şi alte creaturi de mici dimensiuni, precum crabii. Aceştia au 
mâncat toate țesuturile moi sau afectate de răni. Faţa e umflată, iar 
trupul balonat din pricina gazelor bacteriene. Pielea are aspectul unei 
marmuri de-un verde virând spre negru, acolo unde dedesubt sunt 
vase de sânge. Fesa stângă şi partea din spate a coapsei au fost tăiate 
cu un instrument zimţat, însă corpul nu prezintă alte semne de răni 
sau mutilări şi nici motivul decesului nu este evident. Cele două femei 
ridică trupul şi-l aşază în mijlocul unui cearşaf, apoi îl introduc într-un 
sac. Scarpetta trage fermoarul. 

Apoi îşi îndreaptă atenţia asupra bărbatului de pe plajă, care are o 
gutieră din plastic translucid pe dinţii înnisipaţi şi un elastic roşu în 
jurul încheieturii. Costumul şi cravata sunt negre, iar cămaşa albă e 
pătată cu lichid de descompunere şi sânge. Pe piepţii şi spatele hainei 
se văd mai multe tăieturi înguste, ceea ce sugerează faptul că omul a 
fost înjunghiat în mod repetat. Viermii colcăie prin răni şi au format o 
masă mişcătoare pe sub haine. În buzunarul de la pantaloni are un 
portofel care i-a aparţinut lui Lucious Meddick. Se pare că ucigaşul n-a 
fost interesat nici de bani şi nici de carduri. 

Se fac din nou fotografii şi se iau notițe, apoi Scarpetta şi Benton 
asigură cu chingi cadavrul femeii — cadavrul protejat de un sac al 
Lydiei Webster - pe targa, în timp ce Lucy aduce un cablu de 
cincisprezece metri şi o plasă de transport din portbagajul 
elicopterului. Apoi îi întinde lui Scarpetta pistolul ei. 

— Tu ai mai multă nevoie de el, spune Lucy. 


Se urcă în elicopter şi porneşte motoarele. Elicele se rotesc cu 
zgomot împingând aerul în spate. Luminile se aprind, iar elicopterul se 
ridică încet, cu botul în jos. Ascensiunea e foarte lentă până când 
cablul se întinde perfect, iar plasa cu încărcătura ei morbidă e 
suspendată deasupra nisipului. Lucy pleacă, iar încărcătura se 
balansează uşor ca un pendul. Scarpetta şi Benton se întorc la cort. 
Dac-ar fi fost ziuă, muştele ar fi avut aspectul unei furtuni bâzâitoare, 
iar aerul ar fi îngroşat şi copleşit de mirosul de putreziciune. 

— Aici doarme, spune Benton. Probabil nu tot timpul. 

Bărbatul mişcă perna cu piciorul. Dedesubt se vede marginea unei 
pături şi, sub pătură, salteaua. O pungă frigorifică protejează de 
umiditate o cutie cu chibrituri, dar cărţile nu par să aibă aceeaşi 
valoare în ochii criminalului. Acestea sunt umede, iar paginile s-au 
lipit între ele — cărţile sunt relatări obscure ale istoriilor unor familii şi 
câteva romane siropoase, genul pe care-l cumperi din orice magazin 
cu de toate atunci când vrei să citeşti ceva, dar nu-ţi pasă ce anume. 
Sub cortul improvizat, de mici dimensiuni, se află o groapă unde 
criminalul face focul, folosind cărbuni şi-un grătar ruginit aşezat pe 
câţiva bolovani. În culcuş mai sunt şi câteva cutii de suc. Scarpetta şi 
Benton nu pun mâna pe nimic şi se întorc pe plajă, acolo unde-a 
aterizat elicopterul. Urmele tălpilor se văd adânci în nisip. Pe cer au 
mai apărut câteva stele, iar duhoarea pluteşte încă în aer, dar nu mai 
e sufocantă. 

— Iniţial ai crezut că el e. Am văzut asta pe faţa ta, remarcă Benton. 

— Sper că e bine şi că n-a făcut nici o prostie, îi răspunde Scarpetta. 
Încă un lucru care s-a întâmplat din cauza doctoriţei Self. Faptul că tot 
ce-a fost între noi s-a dus pe apa sâmbetei. Faptul că ne-a îndepărtat 
unul de celălalt. Nu mi-ai spus cum ai aflat. 

Scarpetta începe să se înfurie. O furie veche, alimentată de motive 
noi. 

— Asta e pasiunea ei. Să îndepărteze oamenii unii de alţii. 

Cei doi aşteaptă în apropierea apei, împotriva vântului faţă de 
coconul negru în care stă înfăşurat Lucious Meddick. Duhoarea îi 
ocoleşte. Scarpetta simte mirosul apei şi-aude cum oceanul respiră şi 
se sparge delicat pe țărm. Orizontul e negru, iar farul nu mai are de 
transmis nici o avertizare. 

Puțin mai târziu, în depărtare apar luminiţe care par că clipesc. 
Lucy se apropie de insulă. Când aterizează, Scarpetta şi Benton se 
feresc de nisipul care se ridică şfichiuitor. Cu cadavrul lui Lucious 
Meddick asigurat în plasa de transport, elicopterul decolează şi-i duce 
pe cei trei către Charleston. Pe calea de acces luminile poliţiei 
pulsează, iar Henry Hollings şi căpitanul Poma îi aşteaptă lângă un 
microbuz fără ferestre. 

Scarpetta merge în faţa lor. Se deplasează alimentată de furie. Abia 


dacă prinde câteva frânturi din conversaţia purtată în patru. Dricul lui 
Lucious Meddick a fost găsit parcat în spatele firmei de pompe funebre 
a lui Hollings, cu cheile în contact. Maşina nu avea cum să ajungă 
acolo decât dac-a fost lăsată de criminal - sau de Shandy. Bonnie şi 
Clyde - aşa i-a poreclit căpitanul Poma, care după aceea îl aduce în 
discuţie pe Bull. Unde e Bull, ce-ar putea să ştie Bull? Mama lui Bull 
spune că băiatul ei nu-i acasă. Asta spune de zile întregi. De la Marino 
nu s-a primit nici un semn, iar acum a început să-l caute şi poliţia. 
Hollings anunţă că trupurile găsite pe insulă merg însă direct la 
morgă. Nu la morga lui Scarpetta. Ci la morga Universităţii de 
Medicină din Carolina de Sud, acolo unde cadavrele sunt aşteptate de 
doi patologi criminalişti, care au lucrat aproape toată noaptea la 
autopsia lui Gianni Lupano. 

— Dacă vrei, ne-ar prinde bine să ne dai o mână de ajutor, îi spune 
Hollings lui Scarpetta. Tu i-ai găsit, deci tu ar trebui să termini treaba. 
Asta dacă nu te deranjează. 

— Poliţia trebuie să meargă imediat pe Morris Island şi să închidă 
zona, îi răspunde Scarpetta. 

— Şalupele de viteză sunt deja pe drum. Să-ţi explic cum să ajungi 
la morgă. 

— Am mai fost acolo. Ai zis că şefa de la securitate ţi-e prietenă, 
spune Scarpetta. La hotelul Charleston Place. Cum o cheamă? 

Cei doi continuă să meargă împreună. Hollings spune apoi: 

— Sinucidere. Traumatism cu un corp contondent în urma unei 
sărituri sau a unei căderi. Nimic care să indice vreo mână criminală. 
Asta dacă nu poţi să acuzi pe cineva c-a adus persoana în cauză în 
starea propice sinuciderii. În cazul ăsta, doctoriţa Self ar trebui să fie 
pusă sub acuzaţie. Pe prietena mea de la hotel o cheamă Ruth. 

În interiorul centrului de serviciu al aeroportului luminile strălucesc 
orbitor. Scarpetta se duce la toaletă ca să se spele pe mâini, pe faţă şi 
în nas. Dă cu mult parfum de cameră, apoi păşeşte în mijlocul norului 
aromat. După care se spală pe dinţi. Când iese din toaletă, Benton e 
acolo. Stă în picioare şi-o aşteaptă. 

— Ar trebui să te duci acasă, îi spune el. 

— De parc-aş putea să dorm. 

Benton o urmează în timp ce microbuzul fără ferestre pleacă, iar 
Hollings discută cu căpitanul Poma şi cu Lucy. 

— Am ceva de făcut, îl anunţă Scarpetta. 

Benton o lasă singură, iar doctoriţa se duce la SUV-ul ei. 


Biroul lui Ruth e lângă bucătărie, acolo unde hotelul are numeroase 
probleme cu furturile. 

Furturile de creveţi, în special. Infractori de doi lei, dar destul de 
isteţi, care se deghizează în bucătari. Ruth spune poveşti amuzante 


una după alta, iar Scarpetta o ascultă cu atenţie fiindcă vrea ceva de la 
femeia asta şi singurul mod prin care poate să-şi atingă scopul este să 
joace rolul publicului în faţa reprezentaţiei oferite de şefa de la 
securitate. Ruth e o femeie în vârstă şi elegantă, căpitan în Garda 
Naţională. Seamănă, mai curând, c-o bibliotecară bine-crescută. De 
fapt, Ruth aduce puţin cu Rose. 

— Fi, dar tu n-ai venit aici ca să auzi toate astea, îi spune Ruth din 
spatele unui birou care probabil c-a fost coborât de printr-una din 
camerele hotelului. Vrei să afli detalii despre Drew Martin şi probabil 
că domnul Hollings ţi-a zis că ultima dată când a stat aici abia dac-a 
trecut prin cameră. 

— Da, mi-a spus asta, recunoaşte Scarpetta căutând din ochi o armă 
ascunsă sub haina cu motive ovoidale colorate. Antrenorul ei a venit 
pe-aici vreodată? 

— A mâncat, din când în când, la Grill. Întotdeauna comanda 
acelaşi lucru: caviar şi Dom Perignon. N-am auzit ca Drew să fi pus 
piciorul în restaurant, dar nici nu-mi închipui că un jucător 
profesionist de tenis s-ar hrăni cu mâncăruri grele şi-ar bea şampanie 
în seara de dinaintea unui meci important. Cum am zis, e limpede că 
Drew avea o viaţă separată în altă parte şi pe-aici abia dac-a trecut. 

— Mai aveţi un oaspete celebru în hotel, spune Scarpetta. 

— Tot timpul avem oaspeţi celebri. 

— Aş putea să iau camerele la rând şi să bat din uşă-n uşă. 

— Nu poţi să intri pe etajul securizat fără cheie. Plus că în hotelul 
ăsta avem patruzeci de apartamente. Deci ar fi multe uşi. 

— Prima mea întrebare este dacă femeia se mai află în hotel şi 
presupun că rezervarea nu s-a făcut pe numele ei. Altfel aş putea s-o 
sun direct, continuă Scarpetta. 

— Avem room-service douăzeci şi patru de ore din douăzeci şi 
patru. Sunt aşa de-aproape de bucătărie c-aud toate cărucioarele care 
pleacă spre camere, răspunde Ruth. 

— Deci s-a trezit deja. Foarte bine. N-aş fi vrut s-o scol eu. 

Pe Scarpetta o cuprinde furia. Începe din spatele ochilor şi-şi 
croieşte drum în josul trupului. 

— Cafea în fiecare dimineaţă, la cinci. Nu dă bacşişuri grase. Aşa că 
n-o iubim prea tare, explică Ruth. 

Doctoriţa Self stă într-un apartament pe colţ, la etajul opt. Scarpetta 
introduce o cartelă magnetică în panoul liftului şi, după câteva 
minute, e la uşa ei. O simte pe femeie privind-o prin vizor. 

Doctoriţa Self deschide uşa şi zice: 

— Văd că s-a găsit cineva care să renunţe la discreţie. Bună, Kay. 

Marilyn Self e îmbrăcată într-un halat din mătase roşie, care e legat 
destul de lejer în jurul taliei. În picioare are papuci din mătase neagră. 

— Ce surpriză plăcută. Mă întreb cine ţi-a zis. Te rog, spune femeia 


şi se trage într-o parte ca să-i facă loc lui Scarpetta. Soarta a făcut să- 
mi fie adusă o tavă cu două ceşti şi o porţie în plus de cafea. Dă-mi 
voie să ghicesc cum de-ai reuşit să mă găseşti aici. Şi nu mă refer la 
camera asta splendidă. 

Doctoriţa Self se aşază pe canapea şi-şi strânge picioarele sub ea. 

— Shandy. Se pare că oferindu-i ce şi-a dorit am produs o 
dezechilibrare a balanței. Sau, cel puţin, ăsta ar fi punctul ei de vedere 
meschin. 

— N-am cunoscut-o pe Shandy, o anunţă Scarpetta dintr-un fotoliu 
de lângă fereastră, care oferă o perspectivă largă asupra luminilor 
oraşului vechi. 

— Nu personal, vrei să spui, o corectează doctoriţa Self. Dar cred c- 
ai văzut-o. În timpului turului exclusivist al morgii. Mă gândesc la 
zilele alea nefericite din timpul procesului, Kay şi-mi dau seama că 
totul ar fi fost altfel dacă lumea ar fi ştiut cum eşti tu de fapt. Că oferi 
tururi de prezentare a morgii şi că transformi cadavrele într-o formă 
de spectacol. Şi mă refer, în special, la băieţelul pe care l-ai jupuit şi l- 
ai tranşat. De ce i-ai scos ochii? Câte răni trebuia să documentezi 
înainte să-ţi dai seama ce l-a omorât? Ochii? Zău, Kay! 

— Cine ţi-a spus de turul de prezentare? 

— Shandy s-a lăudat cu chestia asta. Închipuie-ţi ce-ar zice un juriu. 
Închipuie-ţi ce-ar fi spus juriul din Florida dac-ar fi ştiut cum eşti tu în 
realitate. 

— Verdictul juriului ăluia nu ţi-a făcut rău, spune Scarpetta. Nimic 
nu ţi-a făcut un rău mai mare decât răul pe care îl faci tu tuturor. Ai 
aflat că prietena ta, Karen, s-a sinucis la nici douăzeci şi patru de ore 
după ce-a plecat de la McLean? 

Chipul doctoriţei Self începe să strălucească. 

— Asta înseamnă că trista ei poveste a avut parte de-un final pe 
măsură. 

Femeia se uită în ochii lui Scarpetta. 

— Să nu crezi c-am să mă prefac. Aş fi fost supărată dacă mi-ai fi zis 
că, din nou, Karen a intrat la dezintoxicare. Majoritatea oamenilor îşi 
duc viaţa într-o disperare tăcută. Thoreau. Asta e partea de lume care- 
i aparţine lui Benton. Şi totuşi tu trăieşti aici. Cum o să vă descurcaţi 
după ce-o să vă căsătoriţi? 

Ochii femeii găsesc inelul de pe mâna stângă a lui Scarpetta. 

— Dar o să vă mai căsătoriţi? Nici unul dintre voi nu se prea 
omoară după ideea de angajament. Ei, de fapt, Benton n-are nimic 
împotrivă. Numai că acolo are de-a face c-un alt soi de angajament. 
Micul lui experiment a fost o încântare şi abia aştept să vorbesc despre 
asta. 

— Procesul din Florida nu ţi-a luat nimic altceva în afară de bani. 
Care probabil c-au fost acoperiţi de asigurarea de malpraxis. Ratele 


astea de asigurare trebuie să fie mari. Şi-ar trebui să fie foarte mari. 
Mă mir c-ai mai găsit o companie de asigurări care să te accepte, 
remarcă Scarpetta. 

— Trebuie să-mi fac bagajele. Mă întorc la New York. Înapoi, la 
emisiune. i-am zis? Am o emisiune nou-nouţă despre minţile 
criminale. Nu-ţi face griji. Nu vreau să te invit. 

— Cred că Shandy şi-a omorât fiul, spune Scarpetta. Mă întreb ce-o 
să faci în legătură cu asta. 

— Am evitat-o cât de mult am putut, răspunde doctoriţa Self. 
Situaţia a fost foarte similară cu a ta, Kay. Auzisem de ea. De ce se 
lasă oamenii prinşi în tentaculele otrăvite ale altora? Mă aud cum 
vorbesc şi fiecare propoziţie îmi sugerează o emisiune. E epuizant şi 
incitant când îţi dai seama că niciodată n-o să rămâi fără subiecte. 
Marino ar fi trebuit să fie mai înţelept. Dar el e atât de simplu. Ai vreo 
veste de la el? 

— Tu ai fost începutul şi sfârşitul, spune Scarpetta. De ce n-ai putut 
să-l laşi în pace? 

— El m-a contactat pe mine. 

— E-mail-urile lui au fost mesajele unui bărbat disperat, nefericit şi 
înfricoşat. Iar tu ai fost psihiatrul lui. 

— Cu mulţi ani în urmă. Abia dacă-mi mai aduc aminte. 

— Tu, mai mult decât oricine altcineva, ştii cum e Marino. Şi te-ai 
folosit de el. Ai profitat de el fiindc-ai vrut să mă răneşti pe mine. Nu- 
mi pasă dacă eu sufăr, dar n-ar fi trebuit să-l faci pe el să sufere. După 
care-ai mai încercat o dată, nu? Să-l faci să sufere pe Benton. De ce? 
Ca să mi-o plăteşti pentru Florida? Aş fi zis că ai lucruri mai bune de 
făcut. 

— Mă aflu într-un impas, Kay. Vezi tu, Shandy ar trebui să 
primească tot ce merită şi-mi închipui că de-acum Paulo a purtat o 
discuţie lungă cu Benton. Sau greşesc? Sigur, Paulo m-a sunat. Am 
reuşit să pricep unele părţi din poveste. 

— Ca să-ţi spună că Sandman e fiul vostru, desluşeşte Scarpetta. 
Asta ţi-a zis la telefon Paulo. 

— Unul dintre elementele poveștii e Shandy. Celălalt e Will. Iar un 
alt element e Will cel Mic, aşa cum l-am numit eu mereu. Will al meu 
s-a întors acasă dintr-un război şi-a intrat într-un altul mult mai 
brutal. Şi crezi că asta nu l-a împins dincolo de limite? Nu că înainte 
ar fi fost normal. Sunt prima care recunosc că nici măcar uneltele mele 
n-aveau ce să repare la motorul lui. Asta s-a întâmplat, Kay, cam acum 
un an, un an şi jumătate. A ajuns acasă şi şi-a găsit băiatul aproape 
mort de foame şi bătut crâncen. 

— Shandy, spune Scarpetta. 

— Will nu i-a făcut lucrurile alea băiatului. Indiferent ce-a făcut în 
rest, asta nu e opera lui. Fiul meu nu i-ar face niciodată rău unui copil. 


Lui Shandy probabil că i s-a părut că a-şi brutaliza băiatul, doar 
pentru că putea, era aşa, un sport, o chestie firească. Copilul era ca o 
pacoste pentru ea. Shandy o să ţi-o spună şi ţie. Un copil cu colici, un 
băieţel plângăcios. 

— Şi-a izbutit să-l ţină ascuns de ochii lumii? 

— Will era în Forţele Aeriene. Până la moartea tatălui ei, Shandy a 
ținut copilul în Charlotte. Apoi eu am încurajat-o să se mute aici şi, 
din clipa aia, Shandy a început să-l chinuiască. La modul sever. 

— Şi s-a descotorosit de cadavru într-o mlaştină? Noaptea? 

— Ea? În nici un caz. Nu mi-o imaginez făcând asta. Şi nici măcar n- 
are barcă. 

— De unde ştii c-a fost folosită o barcă? Nu-mi amintesc ca acest 
detaliu să fi fost stabilit cu certitudine. 

— Shandy n-ar fi ştiut cum stă treaba cu fluxul şi refluxul sau cum 
să navigheze pe canale şi niciodată nu s-ar fi aventurat să iasă pe apă 
după căderea întunericului. Un mic secret: Shandy nu ştie să înoate. 
Deci e limpede c-a avut nevoie de ajutorul cuiva. 

— Fiul tău are barcă? Cunoaşte calendarul fluxului şi canalele? 

— Cândva a avut o barcă şi-i plăcea la nebunie să-şi ducă băiatul în 
„aventuri”. Să meargă la picnicuri. Să stea cu cortul pe insule părăsite. 
Să descopere teritorii uitate de oameni. Numai ei doi. Era aşa de plin 
de imaginaţie şi de melancolic — în fond şi el era tot un copil. Se pare 
că ultima dată când a fost mutat pe front, Shandy i-a vândut mare 
parte din lucruri. Ce femeie plină de consideraţie! Nici nu ştiu dacă 
Will mai are măcar maşina. Dar băiatul meu e plin de resurse. Ştie să 
se mişte şi e agil. Sunt convinsă că ştie şi cum să se ascundă. Probabil 
c-a învăţat acolo. 

Doctoriţa Self se referă la Irak. 

Scarpetta se gândeşte la barca plată a lui Marino, care are un motor 
puternic instalat la prova, dar şi vâsle. Barca pe care Marino n-a mai 
folosit-o de luni de zile şi de care pare să fi şi uitat. Mai ales în ultima 
vreme. Mai ales de când a întâlnit-o pe Shandy, care ar fi ştiut de 
barcă, chiar dacă Marino n-a plimbat-o niciodată cu ea. Ar fi putut să-i 
spună lui Will. Poate că bărbatul a împrumutat-o. Barca lui Marino ar 
trebui să fie verificată. Scarpetta se întreabă cum o să explice situaţia 
asta la poliţie. 

— Cine să rezolve acest mic inconvenient al lui Shandy? Să scape de 
cadavru. Ce era să facă fiul meu? continuă doctoriţa Self. Aşa se- 
ntâmplă, nu? Păcatele altcuiva devin ale tale. Will şi-a iubit băiatul. 
Dar atunci când tati pleacă la război, mami trebuie să-i suplinească 
absenţa. Numai că, în cazul de faţă, mami e un monstru. Întotdeauna 
am dispreţuit-o. 

— Dar ai sprijinit-o, comentează Scarpetta. Şi încă substanţial, aş 
putea spune. 


— Ia să vedem! Şi tu ştii asta de unde? Dă-mi voie să ghicesc. Lucy 
i-a invadat intimitatea, probabil ştie tot ce are — sau a avut - Shandy 
în bancă. N-aş fi aflat că nepotul meu e mort dacă Shandy nu m-ar fi 
sunat. Presupun că asta a fost în ziua în care cadavrul a fost 
descoperit. Voia bani. Mai mulţi. Şi sfatul meu. 

— Din cauza ei şi a ceea ce ţi-a spus ai venit încoace? 

— Shandy a reuşit cu mult succes să mă şantajeze în toţi anii ăştia. 
Oamenii nu ştiu că am un fiu. Şi sigur n-au habar că am un nepot. 
Dacă lucrurile astea se aflau, aş fi fost considerată o persoană 
neglijentă. O mamă îngrozitoare. O bunică îngrozitoare. Toate 
lucrurile pe care scumpa mea mamă le spune despre mine. Când am 
ajuns celebră, era deja mult prea târziu ca să mă mai întorc şi să repar 
gestul deliberat de distanţare. N-am avut de ales. Am fost nevoită să 
merg înainte pe calea asta. Mami cea Bună -— şi mă refer la Shandy — 
mi-a păstrat secretul în schimbul cecurilor. 

— lar acum tu ai de gând să-i păstrezi, la rândul tău, secretul în 
schimbul a ce? întreabă Scarpetta. Şi-a chinuit băiatul până l-a 
omorât, iar tu vrei ca ea să scape nepedepsită în schimbul a ce? 

— Presupun că orice juriu ar fi încântat să vadă înregistrarea cu 
Shandy în morgă, în camera de refrigerare, uitându-se la băieţelul ei 
mort. Criminalul în morga ta. Închipuie-ţi ce ştire ar ieşi din asta. Aş 
zice că şi în cel mai bun caz, cariera ta ar fi compromisă, Kay. Luând 
în consideraţie acest aspect, ar trebui să-mi fii recunoscătoare. 
Secretul meu îl asigură pe al tău. 

— Asta înseamnă că nu mă cunoşti. 

— Am uitat să-ţi ofer cafea. Serviciu pentru două persoane, 
zâmbeşte doctoriţa Self. 

— N-o să uit ce-ai făcut, spune Scarpetta ridicându-se. Ce i-ai făcut 
lui Lucy, ce i-ai făcut lui Benton şi ce mi-ai făcut mie. Şi cu siguranţă 
n-o să uit ce i-ai făcut lui Marino. 

— Eu nu sunt sigură ce ţi-a făcut el ţie. Dar ştiu destul. Cum a 
reacţionat Benton? 

Doctorita îşi umple, din nou, ceaşca. 

— E un lucru atât neplăcut de luat în consideraţie. 

Femeia se lasă pe perne. 

— Ştii, când Marino venea la mine, la consultaţii, în Florida, dorinţa 
lui sexuală nu putea să fie mai palpabilă decât dacă m-ar fi înşfăcat şi 
mi-ar fi sfâşiat hainele de pe mine. O situaţie oedipală şi jalnică. 
Marino vrea să-şi fută mama - cea mai puternică persoană din viaţa 
lui şi până la sfârşitul zilelor o să alerge după acest curcubeu oedipal. 
Când a făcut sex cu tine n-a descoperit nici o comoară. Finalmente, 
finalmente. Ura pentru el. E de mirare că nu s-a sinucis. 

Scarpetta e în picioare, lângă uşă şi se uită la ea. 

— Ce fel de iubit e? o chestionează doctoriţa Self. De Benton îmi 


dau seama. Dar Marino? N-am mai primit nici o veste de la el de zile- 
ntregi. Voi doi v-aţi împăcat? Şi Benton ce zice? 

— Dacă nu ţi-a zis Marino, atunci cine? o întreabă aproape 
murmurat Scarpetta. 

— Marino? A, nu! El nu mi-a zis nimic despre mica voastră 
escapadă. A fost urmărit până la tine acasă de la, vai, Doamne, cum se 
numeşte barul ăla? De unul dintre golanii lui Shandy. Ăsta avea 
sarcina să te pună serios pe gânduri în privinţa plecării din oraş. 

— Deci tu ai fost autorul. Mă gândisem la asta. 

— Ca să te ajut. 

— Oare viaţa ta e chiar aşa de goală încât simţi nevoia să te arăţi 
mai puternică decât ceilalţi în felul ăsta? 

— Charlestonul nu-i un loc bun pentru tine, Kay. 

Scarpetta închide uşa în spatele ei. Iese din hotel. 

Traversează strada, trece pe lângă o fântână cu cai şi intră în 
parcarea hotelului. Soarele încă n-a răsărit şi-ar trebui să sune la 
poliţie, dar doctoriţa nu se gândeşte la altceva decât la toată suferința 
pe care-o poate genera o singură persoană. Prima undă de panică i se 
insinuează în suflet în parcarea de beton pustie: îşi aminteşte o replică 
a doctoriţei Self. 

E de mirare că nu s-a sinucis. 

Oare femeia a verbalizat o previziune şi-a exprimat speranţa sau a 
făcut aluzie la un alt secret oribil pe care îl cunoaşte? Acum Scarpetta 
nu mai poate să se gândească la nimic altceva şi nici nu poate să-i 
sune pe Lucy sau pe Benton. La drept vorbind, nici unuia dintre ei nu-i 
e milă de el, ba chiar speră probabil că Marino şi-a tras un glonţ în 
gură sau a sărit cu maşina de pe vreun pod. Scarpetta şi-l închipuie pe 
detectiv mort, în camioneta lui, undeva pe fundul râului Cooper. 

Se decide s-o sune pe Rose şi-şi scoate telefonul, dar n-are semnal, 
aşa că se duce la SUV-ul ei. Nu înregistrează decât vag că lângă 
maşina ei e parcat un Cadillac alb. În schimb observă un abţibild oval 
lipit pe bara din spate şi recunoaşte acronimul HH - Hilton Head. 
Scarpetta simte ce se întâmplă înainte să conştientizeze situaţia şi se 
întoarce chiar în secunda când căpitanul Poma apare în goană din 
spatele unui pilon de beton. Scarpetta simte cum aerul se mişcă în 
spatele ei, aude mişcarea de straturi. Bărbatul face un salt, iar ea se 
întoarce pe călcâie. Ceva a prins-o de braţ. Preţ de-o secundă 
suspendată în infinit, o faţă apare la acelaşi nivel cu a ei: un tânăr cu o 
tunsoare scurtă, militărească şi o ureche roşie şi inflamată. Are o 
privire de om nebun. Tânărul se prăbuşeşte pe maşina ei, iar un cuţit 
îi cade cu zgomot la picioare. Căpitanul îi cară pumni şi urlă la el. 

Bull îşi ţine şapca în mâini. Stă pe locul din faţă, puţin cocoşat. Ştie 
că dacă se îndreaptă de spate o să dea cu capul de tavan. Or, exact 
asta are tendinţa să facă. Bull are o atitudine mândră chiar şi după ce 
tocmai a fost eliberat din închisoare, unde-a stat pentru o infracţiune 
pe care n-a comis-o. 

— Vă mulţumesc că m-aţi adus cu maşina, doamnă doctor Kay, 
spune el în timp ce Scarpetta parchează în faţa casei. Îmi pare rău 
pentru tot deranjul. 

— Încetează cu chestia asta, Bull. Acum sunt foarte furioasă. 

— Ştiu şi-mi pare foarte rău, fiindcă dumneavoastră n-aţi avut nici o 
vină. 

Bull deschide portiera şi se extrage încet de pe scaun. 

— Am încercat să-mi scutur mizeria de pe încălțări, dar văd că tot 
v-am murdărit covoraşul. Ar trebui să-l curăţ sau măcar să-l scutur. 

— Nu-ţi mai cere scuze, Bull. De când am plecat de la închisoare nu 
faci decât să-ţi ceri scuze. Iar eu sunt atât de furioasă că-mi vine să 
urlu. Dacă se mai întâmplă vreodată aşa ceva şi nu mă suni imediat, o 
să mă înfurii şi pe tine. 

— N-aş vrea asta. 

Bull scutură covoraşul, iar Scarpetta îşi dă seama că omul ăsta e la 
fel de încăpățânat ca şi ea. 

A fost o zi lungă, plină de imagini dureroase, de ratări evitate în 
ultima secundă şi de mirosuri neplăcute. Apoi a sunat-o Rose. 
Scarpetta era cu mâinile băgate pân-la cot în cadavrul descompus al 
Lydiei Webster când a venit Hollings şi-a anunţat-o că are o veste 
proaspătă, pe care trebuie s-o audă. Nu se ştie exact cum a aflat Rose, 
dar o vecină de-a ei care-l cunoaşte pe-un vecin al unui vecin de-al lui 
Scarpetta — o persoană pe care ea n-a cunoscut-o niciodată — a auzit 
un zvon cum că vecina pe care Scarpetta a cunoscut-o - doamna 
Grimball - a chemat poliţia care l-a arestat pe Bull pentru intrare 
ilegală pe o proprietate privată şi tentativă de furt. 

Bull se ascunsese în spatele unui pitosporum aflat în stânga verandei 
din faţa casei lui Scarpetta. Doamna Grimball l-a reperat când se uita 
pe fereastră. Ceea ce-a urmat a fost un coşmar. Scarpetta n-ar putea 
să-şi blameze vecinele că s-au speriat. Asta însă dacă nu se întâmplă ca 
vecina în cauză să fie doamna Grimball. 

Pentru care n-a fost suficient să sune la urgenţe şi să anunţe c-a 
văzut un hoţ. Ci a simţit nevoia să înflorească povestea şi să pretindă 
că Bull se ascunsese pe proprietatea ei, nu a lui Scarpetta. Pe scurt, 
Bull — care-a mai fost arestat — a ajuns în puşcărie, unde-a stat de la 
mijlocul săptămânii şi unde-ar mai fi stat şi-n clipa asta dacă Rose nu 


i-ar fi întrerupt autopsia lui Scarpetta. Asta după ce doctoriţa a fost 
atacată în parcarea hotelului. 

Acum, în locul lui Bull, în puşcărie zace Will Rambo. 

Acum mama lui Bull poate să se liniştească. Nu mai trebuie să 
mintă, să spună că fiul ei s-a dus la cules de stridii sau doar că nu-i 
acasă şi toate astea fiindcă ultimul lucru pe care şi-l doreşte femeia 
este ca băiatul ei să fie iar concediat. 

— Am nişte tocană caldă, spune Scarpetta în timp ce descuie uşa. 
Tocana e din belşug şi nu pot decât să-mi închipui ce ţi-au dat să 
mănânci în ultimele zile. 

Bull o urmează în hol. Suportul de umbrele îi atrage atenţia şi 
doctoriţa se opreşte în loc. Se simte groaznic. Bagă mâna în suport şi 
scoate cheile de la motocicleta lui Marino şi magazia de cartuşe a 
Glock-ului, după care recuperează şi pistolul dintr-un sertar. E atât de 
tulburată că simte iar senzaţia de vomă. Bull nu zice nimic, dar 
Scarpetta îşi dă seama că se întreabă ce-a scos din suportul de 
umbrele, de ce erau lucrurile alea acolo. Doctoriţei îi trebuie câteva 
minute ca să-şi regăsească vocea. Încuie bine cheile, magazia de 
cartuşe şi pistolul în aceeaşi cutie metalică în care-şi ţine sticluţa cu 
cloroform. 

Apoi se duce în bucătărie şi încălzeşte tocana şi nişte pâine de casă, 
aşază masa pentru o persoană şi toarnă un pahar mare cu ceai rece cu 
aromă de piersică peste care pune o crenguţă de mentă proaspătă. Îi 
spune lui Bull să stea jos şi să mănânce şi c-o găseşte cu Benton pe 
veranda de la etaj, iar dacă are nevoie de ceva poate să-i cheme. Îi 
mai aduce aminte şi că, dac-o udă prea tare, piperul-lupului o să se 
zbârcească şi-o să moară într-o săptămână şi că panseluţele trebuie 
curățate de frunzele moarte. Bull se aşază la masă, iar ea îl serveşte. 

— Nu ştiu de ce-ţi spun toate astea, comentează Scarpetta. Tu te 
pricepi mai bine decât mine la grădinărit. 

— Niciodată nu-i rău să ţi se reamintească, răspunde Bull. 

— Poate-ar trebui să mai plantăm nişte piperul-lupului lângă poartă, 
ca să-i simtă mirosul ăla frumos şi doamna Grimball. Poate-aşa o să 
devină şi ea mai drăguță. 

— Dânsa a făcut ce trebuia, zice Bull. Eu n-ar fi trebuit să mă pitesc 
prin grădină. Numai că după ce bărbatul ăla cu chopper-ul a venit pe 
alee cu arma, am tot supravegheat casa. Aveam o presimţire. 

— Eu cred în presimţiri. 

— Ştiu. Presimţirile ne vin cu un motiv, spune Bull sorbind din ceai. 
Şi ceva mi-a spus ca, în noaptea aia, s-aştept printre tufişuri. Am stat 
acolo ca să păzesc uşa, când, de fapt, ar fi trebuit să păzesc aleea din 
spatele casei. De vreme ce mi-aţi zis că probabil acolo a fost parcat 
dricul atunci când Lucious a fost omorât. Or, asta înseamnă că 
ucigaşul a fost prin spatele casei. 


— Mă bucur că n-ai stat acolo. 

Scarpetta se gândeşte la Morris Island şi la ce-au găsit acolo. 

— Ei, eu îmi doresc să fi stat. 

— Ar fi fost bine dacă doamna Grimball s-ar fi deranjat să sune la 
poliţie când a văzut dricul, spune Scarpetta. Pe tine te-a aruncat în 
închisoare, dar dup-aceea nu s-a mai deranjat să cheme poliţia când a 
văzut un dric parcat pe alee, noaptea târziu. 

— L-am văzut când l-au adus la puşcărie, zice Bull. L-au băgat în 
celulă, iar el tot insista că-l doare urechea. Unul dintre gardieni l-a 
întrebat ce-a păţit la ureche, iar el i-a povestit că l-a muşcat un câine 
şi că urechea i s-a infectat. Şi-a cerut un doctor. S-a vorbit mult despre 
el şi despre Cadillac-ul cu numere furate şi l-am auzit pe-un poliţai 
zicând că omul ăsta a prăjit-o pe-o doamnă pe grătar. 

Bull bea din ceai. 

— M-am gândit că se poate ca doamna Grimball să-i fi văzut 
Cadillac-ul, dar că n-a zis nimic, aşa cum n-a suflat nici o vorbă nici de 
dric. Cel puţin, la poliţie nu a declarat nimic. E ciudat cum oamenilor 
li se pare că un lucru e important şi altul nu. Ai crede că oricui îi dă 
prin minte să se intereseze ce-i cu-n dric parcat pe-o alee în mijlocul 
nopţii. Înseamnă c-a murit cineva. Dacă-i un om pe care-l cunoşti? 
Doamnei Grimball n-o să-i placă să meargă la tribunal. 

— Nimănui n-o să-i placă. 

— Ei, dumneaei n-o să-i placă mai tare decât celorlalţi, insistă Bull 
ridicând lingura. 

E însă mult prea politicos ca să mănânce în timp ce vorbeşte. 

— O să creadă că poate să-l ia tare pe judecător. Mi-aş cumpăra şi 
bilet ca să văd asta. Acum nişte ani, lucram chiar în grădina asta şi-am 
văzut-o cum a aruncat o găleată de apă pe-o pisicuţă care se ascundea 
sub casă. Numai fiindcă pisica tocmai făcuse pui. 

— Nu-mi mai povesti, Bull. Nu suport s-aud lucruri din astea. 

Scarpetta urcă scările şi traversează dormitorul ieşind pe veranda 
micuță care are vedere spre grădină. Benton vorbeşte la telefon şi 
probabil că numai asta a făcut de când s-au văzut ultima dată. 
Bărbatul s-a schimbat în pantaloni sport şi un tricou polo. Miroase a 
curăţenie şi are părul ud. În spatele lui e aşezat un grătar din ţevi de 
cupru pe care l-a făcut Scarpetta, ca să aibă pe ce să se caţere 
passiflora. Ca un iubit urcând spre fereastra ei. Dedesubt e o terasă 
pietruită, apoi un lăcuşor puţin adânc, pe care Scarpetta îl umple cu 
apă cu un furtun vechi şi spart. În funcţie de anotimp, grădina ei e o 
simfonie. Liliac de India, camelii, lalele Lily, hiacint, hortensii, narcise 
galbene şi dalii. Lui Scarpetta întotdeauna i se pare că niciodată n-a 
plantat destul pitosporum şi liliac de India, fiindcă orice plantă cu 
miros frumos e prietena ei. 

Soarele a răsărit şi, dintr-odată, Scarpetta se simte atât de obosită, 


încât vederea i s-a înceţoşat. 

— Am vorbit cu căpitanul, anunţă Benton punând telefonul pe 
măsuţa cu blat de sticlă. 

— Ţi-e foame? Să-ţi aduc nişte ceai? îl întreabă Scarpetta. 

— Ce-ai fi să-ţi aduc eu ceva? spune Benton uitându-se la ea. 

— Scoate-ţi ochelarii să-ţi văd ochii. N-am chef acum să mă uit la 
lentilele alea fumurii. Sunt atât de obosită. Nu ştiu de ce sunt atât de 
obosită. Înainte nu oboseam în halul ăsta. 

Benton îşi scoate ochelarii, le strânge braţele şi-i pune pe masă. 

— Paulo şi-a dat demisia şi nu se mai întoarce din Italia. Nu cred c- 
o să păţească nimic. Preşedintele spitalului nu face altceva decât să 
contabilizeze pagubele fiindcă prietena noastră, doctoriţa Self, tocmai 
a fost la Howard Stern şi-a povestit despre experimente ca scoase din 
Frankenstein-ul lui Mary Shelley. Sper c-o s-o întrebe cât de mari sunt 
sânii ei şi dacă sunt naturali. Deşi tipa i-ar spune. I i-ar şi arăta. 

— Presupun că despre Marino tot nu s-a aflat nimic. 

— Ascultă! Lasă-mi timp, Kay. Nu dau vina pe tine. Şi-o să trecem 
peste asta. Vreau să te ating din nou şi să nu mă gândesc la el. Poftim, 
am zis-o! Da, chestia asta mă deranjează teribil de tare. 

Benton o ia de mână. 

— Fiindcă, în parte, mă simt vinovat. Poate mai mult decât în parte. 
Dacă aş fi fost aici, nu s-ar fi întâmplat nimic. Dar situaţia o să se 
schimbe. Asta dacă nu cumva ai ceva împotrivă. 

— Sigur că vreau ca situaţia să se schimbe. 

— Aş fi fericit dacă Marino nu s-ar mai întoarce, spune Benton. Dar 
nu vreau să păţească nimic rău şi sper că nu i s-a întâmplat nimic. 
Încerc să accept faptul că-l aperi, că-ţi faci griji din cauza lui, că încă 
mai ţii la el. 

— Fitopatologul vine-ncoace într-o oră. Avem acarieni. 

— Şi eu care credeam că n-am decât o durere de cap. 

— Dacă i s-ar întâmpla ceva, mai ales dacă s-ar sinucide, n-aş putea 
să-mi revin, spune Scarpetta. Poate că ăsta e cel mai groaznic defect al 
meu. Îi iert pe oamenii la care ţin şi-apoi e posibil ca ei să repete 
greşeala. Te rog, găseşte-l. 

— Toată lumea încearcă să-l găsească, Kay. 

O tăcere prelungă, întreruptă numai de ciripitul păsărilor. Bull 
apare în grădină. Începe să desfacă furtunul. 

— Trebuie să fac un duş, zice Scarpetta. Sunt o ruşine. N-am mai 
făcut duş acolo. Vestiarul ăla nu era tocmai intim şi n-aveam haine de 
schimb. Niciodată n-o să ştiu de ce mă suporţi. Nu-ţi face griji în 
legătură cu doctoriţa Self. Câteva luni în închisoare i-ar prinde bine. 

— O să-şi filmeze emisiunile acolo şi-o să mai câştige câteva 
milioane de dolari. Una dintre puşcăriaşe o să devină sclava ei şi-o să-i 
împletească şaluri. 


Bull udă un strat cu panseluţe. Apa care ţâşneşte din furtun a pictat 
un curcubeu. 

Telefonul sună din nou. Benton zice „Of, Doamne” şi răspunde. 
Ascultă, fiindcă e un bun ascultător şi dacă e să i se aducă vreun 
reproş, acela e că nu vorbeşte destul de mult. Scarpetta îi spune asta 
de fiecare dată când se simte singură. 

— Nu, spune Benton. Mulţumesc, dar sunt de acord că nu există nici 
un motiv ca să venim şi noi acolo. Nu vorbesc şi-n numele lui Kay, dar 
nu cred c-am face altceva decât să vă stăm în cale. 

Benton încheie convorbirea şi-i spune lui Scarpetta: 

— Era căpitanul. Făt-Frumosul tău! 

— Nu spune asta. De ce eşti atât de cinic? Mânia ta nu e 
îndreptăţită. Ar trebui să-i fii recunoscător. 

—E în drum spre New York. Se duc să percheziţioneze 
apartamentul doctoriţei Self. 

— Ce vor să găsească? 

— Drew a fost acolo c-o seară-nainte să plece la Roma. Cine-a mai 
fost în apartament? Posibil băiatul doctoriţei Self. Probabil bărbatul 
despre care Hollings a zis că era bucătarul. Răspunsul cel mai lumesc e 
deseori cel adevărat, comentează Benton. Am verificat zborul. Alitalia. 
Şi ghici cine-a fost în acelaşi avion cu Drew? 

— Vrei să spui că pe el îl aştepta la Treptele Spaniole? 

— Nu s-a întâlnit cu mimul pictat cu auriu pe faţă. Asta a fost o 
minciună. Drew îl aştepta pe Will şi n-a vrut ca prietenele ei să afle. 
Cel puţin, asta e teoria mea. 

— Tocmai încheiase relaţia cu antrenorul. Scarpetta se uită la Bull 
care umple lăcuşorul cu apă. 

— Asta după ce doctoriţa Self i-a spălat creierul. Mai vrei o teorie? 
Will a vrut s-o întâlnească pe Drew, iar maică-sa nu s-a prins la fază. 
Nu şi-a dat seama că el era persoana care-i trimitea e-mail-urile alea 
obsesive semnate Sandman. Fără să vrea, a cuplat-o pe Drew cu 
ucigaşul ei. 

— Unul dintre detaliile alea despre care niciodată n-o să ştim dacă e 
adevărat sau nu, remarcă Benton. Oamenii nu spun adevărul. După o 
vreme, nici nu şi-l mai amintesc. 

Bull se lasă pe vine ca să curețe panseluţele de frunzele moarte. 

În acelaşi timp, ridică ochii către doamna Grimball, care chiar 
atunci a apărut la fereastră. Bull îşi trage mai aproape sacoşa în care 
adună frunzele şi-şi vede de treabă. Scarpetta o vede însă pe vecina 
cea băgăreaţă ducând receptorul telefonului la ureche. 

— Ei, de-ajuns, exclamă ea şi se ridică în picioare, începe să 
zâmbească şi să-i facă femeii cu mâna. Doamna Grimball se uită în 
direcţia lui Scarpetta şi ridică fereastra. Benton urmăreşte scena cu o 
figură impasibilă. Scarpetta continuă să-şi agite braţele de parc-ar 


avea ceva urgent de comunicat. 

— Abia a ieşit din puşcărie, strigă Scarpetta. Şi dacă-l mai bagi înc-o 
dată, îţi dau foc la casă! 

Fereastra se închide cât ai clipi. Faţa doamnei Grimball dispare din 
dreptul geamului. 

— Nu-mi vine să cred c-ai zis chestia asta, spune Benton. 

— Zic ce vreau, i-o retează Scarpetta. Asta-i casa mea. 


International Investigative Response (n. tr.). 

European Network of Forensic Science Institutes (n. tr.). 

Joc de cuvinte intraductibil: e vorba despre numele doctoriţei Self şi termenul inner-self, 
care înseamnă „eul interior”;autoarea scrie your inner Self, ca o indicație la sugestia pe care 
doctoriţa i-o implantează pacientei: „Nu te îndoi de doctoriţa Self, care poate să-ţi pătrundă şi 
în minte” (n. tr.). 

Lecţii clinice despre isterie şi hipnotism (n. tr.). 

Integrated Automated Fingerprint Identification System (n. tr.). 

Combined DNA Index Sistem (n. tr.). 

Acronim pentru Health Insurance Portability and Accountability Act, lege dată de 
Congresul american în 1996, prin care orice salariat şi familia lui sunt protejaţi în ceea ce 
priveşte asigurarea medicală în cazul pierderii sau schimbării locului de muncă (n. tr.). 

„Taur” în lb. engleză (n. tr.). 

Joc de cuvinte intraductibil în limba română; termenul coon înseamnă, în engleză, atât 
ciorchini de stridii, cât şi, la modul ofensator, o persoană de rasă neagră, de unde reacţia 
personajului (n. tr.). 

Joc de cuvinte intraductibil în limba română, care se bazează pe dublul sens al termenului 
„Will”: acesta poate fi considerat ca fiind un nume propriu, numele personajului în cauză, dar 
şi ca substantiv comun, „voinţa, voia” lui Dumnezeu. Pentru a sublinia această dualitate de 
sens, în textul original, cuvântul a fost scris cu literă mare, sub forma God's Will (n. tr.). 

Nivelul unui hormon tirido-stimulant (n. tr.). 

Un alt hormon tiroidian (n. tr.). 

Tomografie cu emisie de pozitroni (n. tr.). 

Produs chimic de desfundat ţevile (n. tr.). 

Medicament vasodilatator care încetineşte sau stopează căderea părului la bărbaţi (n. tr.). 

Un tip de motocicletă (n. tr.). 

Codul Automat de Adrese (n. tr.). 

Acronim pentru All Ports Bulletin, înştiinţare trimisă de poliţie prin care sunt transmise 
datele unui infractor sau presupus infractor dat în urmărire (n. tr.). 

Restaurant celebru din Charleston, renumit pentru mâncarea bună, nesofisticată şi 
preţurile rezonabile (n. tr.). 

Lege controversată promulgată de preşedintele american George W. Bush pe 26 octombrie 
2001, care se referă la interceptarea şi obstrucţionarea oricăror acte de terorism (n. tr.). 

În original, stick bug — denumirea unei insecte (n. tr.). 

Research & Development — „cercetare şi dezvoltare” — standard calitativ acceptat la nivel 
internaţional (n. tr.). 

Joc de cuvinte intraductibil în limba română. Bush şi shrub înseamnă „tufiş” (n. tr.). 

Tip de jurnalism inventat de americanul Hunter Stockton Thompson, caracterizat prin 
implicarea jurnaliştilor în reportaje într-o asemenea măsură, încât ei devin personajele 
principale ale respectivelor relatări (n. tr.). 

Liga Naţională de Fotbal american (n. tr.). 

